**ఎమ్బీయస్‌ - గ్రేట్‌ ఆంధ్ర ఆర్కయివ్స్‌ ప్రాజెక్టు**

**2012 Q3 జులై - సెప్టెంబరు ఆర్టికల్స్‌**

**(పిడిఎఫ్‌ రూపంలో)**

**విషయసూచిక**

**మీడియాతో మాటలేల?**

**పంతాలకై సచివాలయం బలి**

**లాల్‌ బహదూర్‌ శాస్త్రి మరణంపై వివాదం**

**నాని వెనుక ఎవరు?**

**నియంతలతో పొత్తు కలిపిన నేతాజీ**

**అందరూ గోడ ఎక్కేవారే!**

**రాహులోకేశ ఘడియలు వచ్చేశాయి..**

**రాజేశ్‌ ఖన్నా**

**జైల్లో పెడితే తప్ప తెలిసి రాలేదు...**

**చే-నేతల వెతలు**

**బొమ్మ వస్తుందా? రాదా?**

**అన్నా హ'జారుడు'**

**టిడిపి లేఖ యిస్తుందా?**

**కులం కార్డు బయటకు తీసిన టిడిపి**

**రాష్ట్రపతిగారి కార్యదర్శిని**

**తెలుగు పత్రికలు ఎందుకు నడవ్వు?**

**అసాం అగ్నికీలలు**

**అండ్‌ దెన్‌.. దేర్‌ వర్‌ నన్‌..!**

**బిసిల పేరుమీద ఎత్తులు-పై యెత్తులు**

**సరసం విరసమైతే కథ విషాదాంతమే...**

**సంబరం - సమరం**

**చిత్‌ మై జీతా - పట్‌ తుమ్‌ హారా**

**ప్రధాని అభ్యర్థిపై అడ్వానీ జోస్యం**

**ద గ్రేట్‌ బిసి సర్కస్‌**

**మేరిలిన్‌ మన్రో మ్యూజియంట**

**చర్చిపై దుమారం**

**లేఖ వలన లాభమా? నష్టమా?**

**చిన్న రాష్ట్రాలూ - నక్సలైట్లూ**

**తస్లీమా నస్రీన్‌పై లైంగికపరమైన వేధింపులు**

**కాంగ్రెస్‌ ప్రకటన చేసేస్తుందా?**

**కో'దూకుడు'రాం**

**ఉద్యమం కెసియార్‌ అదుపులో వుందా?**

**వైకాపా విలీనముంటుందా?**

**నిరంతర భావప్రాప్తి - వద్దు బాబోయ్‌ వద్దు**

**అక్కినేని పుట్టినరోజు**

**గురజాడ జయంతి**

**ఫిరోజ్‌ గాంధీ శతజయంతి**

**తెరాస విలీనం**

**సర్పయాగం**

**మిలియన్‌ మార్చ్‌ జరగకపోతే ఎలా?**

**రండి, వినండి.. మీకోసం**

**స్పష్టంగా అస్పష్టం - హంగామా అధికం**

**ప్రవీణ్‌ చేరాల్సింది పార్టీ - సిపిఎం**

**లతా పుట్టినరోజు**

**ఫిరోజ్‌ గాంధీ ముస్లిమా?**

**పాఠకులు దయాళువులు**

**తెలుగు ఈ-బుక్స్‌**

**బో జిలాయ్‌ బహిష్కరణ**

**2012 జులై 01 ఎమ్బీయస్‌ : మీడియాతో మాటలేల?**

ఈ ప్రశ్న అడిగినది హైకోర్టు. అడగబడినది సిబిఐ జెడి లక్ష్మీనారాయణ గారు. అఫ్‌కోర్సు వారి వకీలు ద్వారా అనుకోండి. ఆయన కోర్టులో లేకపోవడం మంచిదైంది. అందుకని వివరణ చెప్పడానికి వారం రోజుల వ్యవధి దొరికింది. ఆయనే కోర్టులో నిలబడి వుంటే అప్పటికప్పుడు సమాధానం చెప్పాలంటే చాలా యిబ్బంది పడేవారే ! జెడీ కాల్‌లిస్ట్‌ బయటపడడంతో ఒకాయన పిల్‌ వేయడం, ఆ కేసు విచారణ సందర్భంగా హైకోర్టు న్యాయమూర్తి ''కేసు దర్యాప్తుకి సంబంధించి మీడియాతో యిచ్చిపుచ్చుకోవలసిన సమాచారం ఏముంటుందబ్బా?'' అని ఆశ్చర్యపడ్డారు.

జగన్‌పై కేసు ప్రారంభమైన దగ్గర్నుంచి సిబిఐ-మీడియాలో ఓ వర్గం మధ్య చాలా యిచ్చిపుచ్చుకోవడాలు జరుగుతున్నాయన్న సంగతి గుర్తించి వుండకపోవడం చేతనే న్యాయమూర్తి ఆశ్చర్యపడి వుంటారు. సాధారణ పాఠకుడెవడికి దీనిలో ఆశ్చర్యం లేదు. ఎందుకంటే ఈనాడు-జ్యోతి-టివి9లలో వచ్చిన సమాచారమే సిబిఐ చార్జిషీటులో ఆరోపణలుగా చూపిస్తోంది. ఆ విధంగా మీడియానుండి సిబిఐకు ఇన్‌పుట్స్‌ వెళుతున్నాయి. ఇక సిబిఐ విచారణకు వచ్చినవాళ్లు ఏ రంగు సోఫాలో కూర్చున్నారో, కాఫీలో ఏ బిస్కట్లు ముంచుకుని తాగారో, ఏ ప్రశ్నకు మూతి ముడిచారో, ఏ ప్రశ్నకు ముక్కు విరిచారో యీ యిన్‌పుట్సన్నీ సిబిఐ మీడియాకి యిస్తూ వచ్చింది. ఫలానా ముద్దాయిని ఫలానా సమయానికి ఫలానా రూట్లో తీసుకెళుతున్నాం అని వీళ్లు చెప్పకపోతే వీళ్ల టీవీ కెమెరాలు అక్కడ ఎలా ప్రత్యక్షమవుతాయి చెప్పండి.

తనను అరెస్టు చేయబోతున్నారన్న సంగతి కూడా జగన్‌కు యీ మీడియా ద్వారానే తెలిసి యాంటిసిపేటరీ బెయిలు కోసం కోర్టును ఆశ్రయించారు. ''అబ్బే విచారణకేగా పిలిచినది, అరెస్టు చేస్తారని ఉత్తిపుణ్యానికి భయపడడం దేనికి?'' అంటూ కోర్టు ఆశ్చర్యపడింది. సిబిఐ-మీడియా లింకు కోర్టుకి తెలియటం లేదని అప్పుడే అందరికీ అర్థమైంది. కోర్టువారు అమాయకులు కానీ, సాధారణ ప్రజలు మాత్రం కాదు. జగన్‌ మధ్యాహ్నం అరెస్టవుతాడని ఊళ్లో అందరికీ తెలుసు. అరెస్టు కాగానే ఊళ్లో అల్లర్లు జరుగుతాయని భయపడి చాలామంది ముందు జాగ్రత్తలు పడ్డారు. తల్లులు చిన్నపిల్లల్ని బయటకు పంపలేదు, భార్యలు భర్తల్ని త్వరగా యింటికి వచ్చేయమని చెప్పారు. ఉద్యోగాలు చేసే ఆడవాళ్లను యింటికి జాగ్రత్తగా తీసుకెళ్లడానికి అన్నలో, భర్తలో స్కూటరు వేసుకుని ఆఫీసులకి వచ్చేశారు. సాయంత్రం డిన్నర్‌ పార్టీ పెట్టుకుందామనుకున్న మా స్నేహితుడు ఎర్లీ లంచ్‌ పార్టీగా మార్చేశాడు. డిన్నర్‌కి వచ్చినవాళ్లు తన యింట్లో యిరుక్కుపోతే మర్నాటి లంచ్‌ కూడా పెట్టాల్సి వస్తుందని!

కోర్టుకి కళ్లుండవు, చెవులు మాత్రమే వుంటాయి. వీరు ఫలానా, వీరు చేసిన నేరం యిది అని న్యాయవాదులు వచ్చి చెపితేనే విని గ్రహిస్తారు. తమకు అందించిన సమాచారాన్నే విశ్లేషించి తీర్పు చెపుతారు. మామూలు పౌరుడికి యిలాటి పరిమితులు లేవు. తను పుట్టి బుద్ధెరిగాక సిబిఐ యీ కేసులో వున్నంత దూకుడుగా ఎన్నడూ లేదనీ, యిన్ని లీకులు బయటకు రాలేదనీ, మొత్తం వ్యవహారమే తేడాగా వుందనీ గ్రహించాడు, నొచ్చుకున్నాడు. ఎన్నికలు జరిగిన చోట ఆ విషయమే గొంతు చించుకుని మరీ చెప్పాడు. దాంతో యిప్పటిదాకా సిబిఐ ఆహా, సిబిఐ ఓహో అన్నవాళ్లు 'అసలు సిబిఐ వల్లనే జగన్‌ గెలిచాడు' అని శాపనార్థాలు పెట్టారు. ఇప్పుడు కోర్టు సిబిఐ జెడిని మందలించిన విషయం కూడా యీ మీడియావాళ్లు ప్రముఖంగా వేశారు. ఇక్కడే మీడియా స్వభావం బయటపడుతోంది.

జగన్‌ అభిమానులకు తప్ప లక్ష్మీనారాయణగారిపై అందరికీ గౌరవమే. ఆ గౌరవం చేతనే ఆయన కాల్‌ లిస్టు బయటకు రావడం, దానిలో ఒక మహిళ పేరు చర్చకు రావడం చూసి అందరూ నొచ్చుకుంటున్నారు. నొచ్చుకుంటూనే ఆయన యీ కేసులో చూపిన అసాధారణ శ్రద్ధ కూడా గమనిస్తున్నారు. సిబిఐనుండి లీకులు వస్తున్నాయని అందరూ గ్రహించినా అది కాంగ్రెస్‌ లేదా టిడిపి అభిమానులైన కింది ఆఫీసర్లు ఎవరో యిస్తున్నారని, జెడి చూసీ చూడనట్లు వూరుకుంటున్నారని అనుకుంటున్నారు తప్ప సాక్షాత్తూ జెడియే మీడియాతో ప్రత్యక్షంగా మాట్లాడుతున్నారని విని నిర్ఘాంతపోయారు.

మీడియా అంటే పత్రికాధిపతులయితే అదో దారి. ఏవో మొహమాటా లుంటాయనుకోవచ్చు. న్యూస్‌ ఎడిటర్లయినా అర్థం చేసుకోవచ్చు, వాళ్లు చాలా సీనియర్లయితే గౌరవం సంపాదించుకుంటారు. విషయం తెలిసినా మరీ తేటతెల్లం కాకుండా నర్మగర్భంగా కథనం రాస్తారన్న ధైర్యం వుంటుంది. కానీ యిక్కడ ఆయన కాల్‌లిస్టులో వున్నవాళ్లు టీవీ ఛానెల్‌ క్రైమ్‌ రిపోర్టర్లు. టీవీలో మాట్లాడినప్పుడు చూశాం. వయసులో చిన్నవారే కూడా! వాళ్లు ఏకంగా సిబిఐ జెడి వ్యక్తిగత సెల్‌ నెంబరుకు ఫోన్‌ చేయగలగడం, జెడి స్వయంగా వాళ్లతో మాట్లాడుతూండడం వింతల్లో వింతగా వుంది. లక్ష్మీనారాయణగారు గతంలో డీల్‌ చేసిన కేసుల్లో కూడా యిలాగే మాట్లాడారా? లేక యిటీవలే యిలా మారారా? అని ఎవరైనా రిసెర్చి చెపితే బాగుండును.

పోలీసు శాఖలో, ప్రభుత్వంలో పనిచేసిన ఉన్నతాధికారులు కొందరితో నాకు వ్యక్తిగత పరిచయాలున్నాయి. వాళ్లెవరూ తమ వృత్తిపరమైన విషయాలు చర్చించరు. లోకంలోని సమస్త విషయాల గురించి మాట్లాడతారు కానీ క్యూరియాసిటీ కొద్దీ మనం యిలాటి సంగతులు ఏమైనా అడగబోతే సంభాషణ దారి తప్పించేస్తారు. అదే సమయంలో మనకు తెలిసున్న అన్ని విషయాల గురించి యాదాలాపంగా మాట్లాడుతూనే కూపీ లాగుతారు. మన గురించి వాకబులు చేస్తారు. ఇలా జాగ్రత్తపడడం వాళ్లకు ద్వితీయ సహజగుణంగా (సెకండ్‌ నేచర్‌) అమరుతుంది. జెడి కూడా దీనికి మినహాయింపు అనుకోను. కానీ యీ కేసులో దానికి భిన్నంగా వున్నారంటే ఏదో బలమైన కారణం వుండి వుండాలి. అదేమిటో ఆయనకే తెలుసు. చెపితే ఆయనే చెప్పాలి.

రామాయణంలో పిడకలవేటలా మధ్యలో చంద్రబాలగారి అంశం వచ్చింది. ''సాక్షి'' ధర్మమాని ఆవిడ పేరు యిప్పుడు అందరికీ తెలిసిపోయింది. అనవసరమైన ఆసక్తి పెరిగిపోయింది. ఆవిడ ఎవరు? ఎటువంటిది? సిబిఐ జెడి వంటి బిజీ అధికారితో గంటల తరబడి మాట్లాడే తీరిక ఆవిడకుగాని, ఆయనకు గాని ఎలా వుంది? అంతసేపు మాట్లాడడం అవసరమా? యిలా అనేక ప్రశ్నలు పుట్టుకువచ్చాయి. వైకాపావారు ఆంధ్రజ్యోతి ఎండీతో ఆవిడ మాట్లాడిన రెండు కాల్స్‌ పట్టుకుని, మీడియాకు, జెడికి మధ్య ఆవిడ వారధిగా పనిచేసిందని, అందరూ కలిసి జగన్‌కు భౌతికంగా హాని తలపెట్టారని యిలా యిష్టం వచ్చినట్టు కథలు అల్లేసింది. ఓ సాధారణ టీవీ ఛానెల్‌ క్రైమ్‌ రిపోర్టరుతోనే డైరక్టుగా మాట్లాడే జెడి, కావాలనుకుంటే రాధాకృష్ణతో నేరుగా మాట్లాడలేరా? మధ్యలో యీ చంద్రబాల ఎందుకు? ఈవిడకున్న రాజకీయపరిజ్ఞానం ఎంతని! పెద్దగా లేదని ఆవిడే చెప్పుకుంది. అలాటప్పుడు ఒకటి చెప్పమంటే యింకోటి చెప్పి మీడియాను కన్‌ఫ్యూజ్‌ చేయదూ!?

అందువలన చంద్రబాలతో ఫోన్‌ కాల్స్‌కు, మీడియాకు లీకులివ్వడానికి సంబంధం లేదని గట్టిగా చెప్పవచ్చు. మీడియాకు లీకులివ్వడమే కేసు అయినప్పుడు చంద్రబాలతో ఎవరు ఎంతసేపు మాట్లాడినా, ఏం మాట్లాడినా మనకు అనవసరం. అయితే ''సాక్షి'' బోడిగుండుకు, మోకాలికి ముడిపెట్టి ఆవిడను రంగంపైకి తెచ్చింది. ఆవిడ సెల్ఫ్‌ డిఫెన్సుకోసం ఆంధ్రజ్యోతి ఛానెల్‌ను వేదికగా చేసుకుని తన వాదన వినిపించింది. అలా వినిపించడంలో కొన్ని లొసుగులు బయటపడి మరిన్ని అనుమానాలకు తావు నిచ్చాయి. ఉదాహరణకి ఆవిడ మాటలు వింటూంటే ''లీడ్‌ ఇండియా''కు లీడింగ్‌ లైట్‌ ఆవిడే అని తోస్తుంది కదా! లీడ్‌ ఇండియాతో చాలా ఏళ్లగా నాకు సంబంధబాంధవ్యా లున్నాయి. నేను ఎన్నడూ యీవిడ పేరు వినలేదు. వాళ్ల ఏ కమిటీలోనూ యీవిడ పేరు లేదు. లీడ్‌ ఇండియా కార్పోరేట్స్‌కు కూడా వెళ్లి ప్రచారం చేస్తుంది. ఐబియమ్‌కు వెళ్లినపుడు యీవిడ రెండు, మూడు సార్లు ఆ కార్యక్రమాల్లో పాల్గొన్నదేమో. అలా వందలాది మంది చేస్తారు. లీడ్‌ ఇండియా ప్రెస్‌ రిలీజ్‌ల గురించి మీడియాతో మాట్లాడేవారు వేరేవాళ్లున్నారు. వాటి గురించి యీవిడ జెడితో గంటల తరబడి డిస్కస్‌ చేసేసిందంటే నాకు నవ్వు వస్తుంది. అంత డిస్కస్‌ చేయడానికి లీడ్‌ యిండియా అంత పెద్ద సంస్థా కాదు, ఏమీ కాదు. కుంటుతూ కుంటుతూ నడుస్తోంది.

ఇక శ్రీశైలం స్కూలు పూర్వవిద్యార్థుల సంఘంలో యిద్దరూ సభ్యులు కాబట్టి మాట్లాడతాం, ఆ సంఘం సువెనీర్‌ నన్ను చూడమన్నారు, దాని ఆర్టికల్స్‌ విషయమై మాట్లాడాను అని కూడా అంటున్నారావిడ. దాని గురించైనా ఏం మాట్లాడతారండీ, మహా అయితే ఏడాదికోసారి ఫంక్షన్‌ పెడతారు. సువెనీర్‌కు ఓ ఆర్టికల్‌ రాయమని అడుగుతారు, ఆయన బిజీగా వున్నానంటాడు, వారానికోసారి నాలుగైదు సార్లు గుర్తు చేసి ఆ తర్వాత వదిలేస్తారు. వీటిగురించే గంటల తరబడి మాట్లాడారంటే కనుబొమ్మలు పైకి లేస్తాయి. నిజానికి యిలాటి వ్యక్తిగత విషయాలు చర్చకు రాకూడదు. కానీ పేపర్లో పేరు ఎక్కువగా కనబడే ప్రతీవాడికీ యిలాటి రిస్కు తప్పదు. విజయవాడలో రామాంజనేయులు, వల్లభనేని వంశీ బంధువుతో సెల్‌ఫోన్‌ సంభాషణలు సాగించినందుకు 'కామాంజనేయులు' అంటూ పెద్ద గోల చేసింది ఆంధ్రజ్యోతి. ఆయన వ్యక్తిగత స్నేహం, ఆయన వృత్తిధర్మానికి అడ్డు వచ్చిందని నిరూపించలేకపోయినా నిరంతరం ప్రజాసేవలో మునిగి తేలవలసిన ఉన్నతాధికారి యిలా తన సమయాన్ని వృథా చేయవచ్చునా అని ప్రశ్నలు సంధించింది.

ఇప్పుడు జెడి కాల్‌ లిస్టు బయటకు వచ్చింది కాబట్టి ఇలాటి ప్రశ్నలే వచ్చాయి. అందుకే జెడికి కోపం వచ్చి తన కాల్‌ లిస్టు బయట పెట్టినందుకు కోర్టు కెక్కారు. సిబిఐ విచారణ లాగానే కోర్టు విచారణ కూడా నెలల తరబడి సాగుతూ వుంటే యీ లోపున మీడియా తనకు తోచినది తను రాసేస్తూ వుంటుంది. దీన్నే 'ట్రయల్‌ బై మీడియా' అంటారు. అనుభవించినవాడికే దీని బాధ తెలుస్తుంది. లక్ష్మీనారాయణ యిప్పటిదాకా - మీడియాకు లీకులివ్వడం ద్వారా, కేసును సాగదీయడం ద్వారా - యితరుల చేత దీన్ని అనుభవింపచేశారు. ఇప్పుడు ఆయనకే అనుభవంలోకి వస్తోంది. జగన్‌ కేసులోనే చూడండి. ఇన్ని కోట్లు, అన్ని కోట్లు అన్నారు. పది నెలలగా విచారణ సాగుతోంది. గట్టి ఆధారం ఒక్కటైనా చేజిక్కుంచుకున్నారా? ఎంతసేపూ విచారణ సమయంలో నిందితులు నోరు విప్పటం లేదు, అన్నీ చెప్పటం లేదు అని కోర్టులో నివేదిస్తున్నారు. నిందితులే అన్నీ చెప్పేస్తే యిక సిబిఐ ఎందుకు? పోలీసు వ్యవస్థ ఎందుకు? ఎన్ని కేసుల్లో ఎందరు నిందితులు అప్రూవర్లుగా మారుతున్నారు చెప్పండి.

జగన్‌, తదితరుల రిమాండు పొడిగించాలని కోరినప్పుడల్లా సిబిఐది ఒకటే వాదన - విచారణ కొనసాగుతోంది, నిందితుడు సహకరించడం లేదు అని. పోనీ యింకో ఆర్నెల్లు వుంచితే అప్పుడు జగన్‌ 'పట్టండి, అన్నీ చెప్పేస్తా' అంటాడా? సిబిఐ యిప్పటిదాకా చెప్పేదేమిటి? జగన్‌ సంస్థల్లో కొందరు పెట్టుబడులు పెట్టారు. అలా పెట్టడానికి వేరే చోట లాభాలు పొందారు అని. నాపై ఒత్తిడి చేసి పెట్టుబడి పెట్టించారు అని పెట్టుబడి పెట్టినవారు ఫిర్యాదు చేసేదాకా కేసు నిలవదు. 'అధికార కాంగ్రెస్‌ పార్టీ మద్దతుతో జగన్‌ పత్రిక పెడుతున్నాడు కాబట్టి, తక్కిన మీడియా అంతా టిడిపి వైపు వుండటం చేత కాంగ్రెస్‌ అభిమానులందరూ యీ పేపరును ఆదరిస్తారనే నమ్మకంతో పెట్టుబడి పెట్టాం. అనుకున్నట్టుగానే యీ పేపరు అతి త్వరగా సర్క్యులేషన్‌లో ''ఈనాడు''కి దీటుగా ఎదిగింది. మా పెట్టుబడి లాభదాయకంగానే వుంది.'' అని వాళ్లంటే సిబిఐయే కాదు, కోర్టు కూడా ఏం చేయగలదు?

కేసు పెడితే ప్రభుత్వం తరఫునుండి మేలు పొందడం గురించే పెట్టాలి. ఒకే సెజ్‌లో ''సాక్షి''లో పెట్టుబడి పెట్టినవారికి తక్కువ రేటులో, పెట్టనివారికి ఎక్కువ రేటులో భూమి కేటాయించి వుంటే అప్పుడు నేరం అవుతుంది. ఆ నేరం చేసినది అప్పటి ప్రభుత్వంలో వున్నవారవుతారు. జగన్‌ ప్రభుత్వంలో లేడు కాబట్టి, లింకు కలపడం కష్టం. ఇవన్నీ తెలిసే సిబిఐ జగన్‌ను కోర్టు విచారణకు గురి చేసే బదులు మీడియా విచారణకు గురి చేశారు. ఇప్పుడు అదే మీడియా విచారణకు ఆయన గురయ్యారు. మీడియాకు కావలసినది సంచలనాలు. పేపరు అమ్ముకోవడానికి ఎవరినైనా బోను ఎక్కించగలరు. ఆరోపణలు చేయగలరు. 1972లో ''సిద్దార్థ'' అనే సినిమా భారతీయ తారలతో ఇంగ్లీషులో తయారైంది. దానిలో సిమి గ్రేవాల్‌ వేశ్యపాత్రలో నగ్నంగా నటించింది. హీరో శశి కపూర్‌ ఆమె ముందు మోకరిల్లి వుంటాడు. ఇద్దరూ టాప్‌ లెస్సే. (ఫోటో చూడాలంటే యీ లింకు చూడండి) ఆ నగ్నత్వపు స్టిల్స్‌ యిండియాలో విడుదల చేయకూడదనే షరతుపైననే సిమి ఆ సినిమాలో నటించింది.

అయితే ఆ నిర్మాత సినిమాలోంచి ఆ బిట్‌ కట్‌ చేసి దొంగతనంగా ''ఇలస్ట్రేటెడ్‌ వీక్లీ'' సంపాదకుడు కుష్వంత్‌ సింగ్‌కు యిచ్చాడు. అతను తన పత్రిక కవర్‌పై యీ బొమ్మను ప్రచురించేశాడు. ఆ సంచికకు విపరీతమైన సేల్స్‌. అసభ్యం అని పత్రికపై కేసులు పెట్టారు. తనతో చేసుకున్న ఒప్పందం ఉల్లంఘించారని సిమి నిర్మాతపై, పత్రికపై కేసు పెట్టింది. ''కేసుల సంగతి సరే, సిమి నీ మేనకోడలు వరుస కదా, యిలా వేయడానికి నీకు మనసెలా ఒప్పింది?'' అని కుష్వంత్‌ను అతని మిత్రులు అడిగారు. ''ఏం నేను మాత్రం నా మ్యాగజైన్‌ అమ్ముకోవద్దా? నేను కాకపోతే మరొకడు వేసి వుండేవాడు. ఆ పనేదో నేనే చేస్తే మంచిది కదా'' అన్నాడు కుష్వంత్‌. ఇదీ మీడియా వరస. లక్ష్మీనారాయణగారి కాల్‌ లిస్టులో సెన్షేషన్‌ సృష్టించడానికి ఏ మాత్రం అవకాశం వున్నా యిప్పటిదాకా ఆయనతో స్నేహంగా వుంటున్న మీడియా ఆ అవకాశాన్ని వదులుకోదని చెప్పడానికి సందేహించనక్కరలేదు. అందుకే కోర్టు జెడికి సలహాలాటి మందలింపు అందజేసింది - 'మీడియాతో మాటలేల?' అని! **- ఎమ్బీయస్‌ ప్రసాద్‌ (జులై 2012)**

**జులై 03 ఎమ్బీయస్‌ : పంతాలకై సచివాలయం బలి**

మహారాష్ట్రలో సచివాలయంలో మంటలు ఎగసాయి. 'ఆదర్శ్‌ కుంభకోణం వున్న ఫైళ్లు మసి చేయడానికే..' అని పుకార్లు వచ్చాయి. మన అసెంబ్లీ ప్రాంగణంలోని జూబిలీ హాలులో షార్టు సర్క్యూట్‌ అయి పొగలు రేగాయి. అప్పటికి ప్రణబ్‌ వెళ్లిపోయారు కాబట్టి సరిపోయింది కానీ సంగ్మా చెప్తున్న 'మిరకిల్‌ యిదే కాబోసు, ఆయనే చేయించాడు' అని అనేసేవారు. మన సచివాలయంలో కూడా అప్పుడప్పుడు కరంటు పోయి చీకటి కమ్ముతూంటుంది. జెడ్‌ క్యాటగిరీలో వున్న వాళ్లు అక్కడ కనీసం అరడజను మందైనా వుంటారు. చీకట్లో వాళ్లను ఏం చేసినా దిక్కు లేదు.

ఈ వార్తలు విన్నప్పుడల్లా తమిళనాడు సెక్రటేరియట్‌ ఉద్యోగుల గుండెలు గతుక్కుమంటూ వుంటాయి. ఎందుకంటే వాళ్లు పనిచేస్తున్న బిల్డింగ్‌ 250 ఏళ్ల పాతది. అసెంబ్లీ భవనం 350 ఏళ్లు పాతది! మొన్న జనవరిలో మెరీనా బీచ్‌లో 250 ఏళ్ల కాంప్లెక్సులోని ఎళిలగమ్‌ బిల్డింగులో అగ్నిప్రమాదం జరిగి ఒక ఫైర్‌మన్‌ చనిపోయాడు. 2.70 కోట్ల రూ.ల ఆస్తి దగ్ధమైంది. సోషల్‌ వెల్ఫేర్‌, ఇండస్ట్రీస్‌, కామర్స్‌ శాఖలకు చెందిన వందలాది ఫైళ్లు, దస్తావేజులు పరశురామప్రీతి అయ్యాయి. ఏప్రిల్‌ 11న ఇండోనేసియాలో భూకంపం వస్తే సెక్రటేరియట్‌ బిల్డింగు కంపించింది. సీలింగు ఫాన్లు కింద పడ్డాయి. గోడమీద పెళ్లలు వూడిపడ్డాయి. 5000 మంది పనిచేసే యీ బిల్డింగులో ఎలక్ట్రిక్‌ వైరింగ్‌ అధ్వాన్నంగా వుంటుంది. ఒక్కోసారి లిఫ్టు ఆగిపోతూ వుంటుంది. ఉన్నతపదవుల్లో వున్న సెక్రటరీలు తమ రూములు వరకు బాగా ఖర్చు పెట్టి బాగుచేయించుకున్నారు కానీ తక్కిన బిల్డింగునంతా అలాగే వదిలేశారు. చోటు చాలక కారిడార్ల నిండా దుమ్ముకొట్టుకుపోయిన ఫైళ్లు వుంటాయి. నాలుగో తరగతి ఉద్యోగులు మెట్ల మీద కూర్చుని లంచ్‌ చేస్తారు.

ఇలా అనేక రాష్ట్రాల్లో వుండి వుండవచ్చు. ఉద్యోగులు వెళ్లి ఫిర్యాదు చేస్తే ''కొత్తది కట్టాలంటే వేల కోట్లు అవసరం పడుతుంది, ప్రజాధనం అలా వృథా చేసేబదులు వున్నవాటిల్లోనే సర్దుకోండి'' అని ముఖ్యమంత్రి చెప్పవచ్చు. కానీ ఇక్కడ అలా చెప్పడానికి వీల్లేదు. ఎందుకంటే జయలలితకు ముందు ముఖ్యమంత్రిగా వున్న కరుణానిధి 1100 కోట్ల రూ.ల వ్యయంతో ఓ పెద్ద కాంప్లెక్సు కట్టిపారేశాడు. దాన్లోనే సెక్రటేరియట్‌, అసెంబ్లీ కూడా పెట్టుకోవచ్చు. అది పూర్తవగానే 2011 ప్రారంభంలో కరుణానిధి ఆ భవనంలో అసెంబ్లీ నిర్వహించాడు కూడా. అయితే అతని అదృష్టం వక్రించి, డిఎంకె ఓడిపోయి, జయలలిత అధికారంలోకి వచ్చింది. వచ్చాక ఆ కొత్త ప్రాంగణంలో ఛస్తే అసెంబ్లీ వుండరాదంది. పాత భవంతికే తరలించింది. సెక్రటేరియట్‌ కూడా కొత్తదానికి మార్చలేదు. మరి కొత్తదాన్ని ఏం చేస్తావు తల్లీ అంటే ఆసుపత్రికి యిచ్చేస్తా అంది. ఏడాది దాటింది కానీ యివ్వనే లేదు.

ఇప్పుడు 1100 కోట్ల రూ.లతో కట్టిన కొత్త భవంతి వూరికే వృథాగా పడి వుంది. జయలలితకు దాన్ని చూస్తేనే కంపరం. అదేం డిజైను, పోలీసువాడి టోపీలా! అంటుంది. సినిమా ఆర్ట్‌ డైరక్టరు తోట తరణికి 2 కోట్ల రూ.ల పారితోషికం యిచ్చి ఆ డిజైన్‌ చేయించాడు కరుణానిధి అని గుర్తు చేస్తే ఇలాటి అక్రమాలు జరిగాయనే విచారణకు ఆదేశించానంటుంది. దానిలో అడుగుపెట్టే ప్రశ్నే లేదు. పాతదానినే 28 కోట్ల రూ.లు పెట్టి మరమ్మత్తులు చేయిస్తా అని పంతం పట్టింది. ఆమె మూర్ఖత్వాన్ని ఆమె ప్రతిక్షకులతో సహా మేధావులందరూ ప్రశ్నిస్తున్నారు - ''అన్ని వేల కోట్లు ఖర్చు పెట్టి కట్టిన భవంతిని పాడుపెట్టడం ఏమిటి? అదేమైనా డిఎంకె తన స్వంత డబ్బుతో కట్టినదా? ప్రజల పన్నులతో కట్టినదాన్ని కరుణానిధిపై కోపంతో వాడనంటే ఎలా? అలా అయితే డిఎంకె హయాంలో కట్టిన ఫ్లయి ఓవర్లు కూడా వాడదా? దానిపై ఏమైనా అభ్యంతరాలుంటే కట్టేటప్పుడే చెప్పివుండాల్సింది.'' అని.

నిజానికి పాత బిల్డింగుపై జయలలితకు అంత మమకారం ఏమీ లేదు. కితం సారి అధికారంలో వుండగా సెక్రటేరియట్‌ను క్వీన్స్‌ మేరీస్‌ కాలేజీ ప్రాంగణంలోకి మారుద్దామని తలపెట్టింది. అయితే పర్యావరణవాదులు ఆమె ప్రయత్నాలను అడ్డుకున్నారు. ఆ విషయాన్ని ఓ న్యాయవాది ఓ పిల్‌ ద్వారా జనాలకు గుర్తు చేశాడు. కరుణానిధికి సన్నిహితుడైన కె. వీరమణి కొత్త సెక్రటేరియట్‌ బిల్డింగును ఆసుపత్రిగా మార్చడాన్ని ఆపాలంటూ కోర్టులో కేసు పడేశాడు. విచారణ సాగుతూండగానే ఇన్నాళ్లూ ఏమీ చేయకుండా కూర్చున్న జయలలిత వెంటనే ఆసుపత్రిగా మార్చేపనిని అడావుడిగా చేపట్టింది. ప్రభుత్వం తరఫున న్యాయవాది 'ఆసుపత్రిగా మార్చడానికి పర్యావరణ శాఖనుండి అనుమతులు వచ్చేశాయని, పని చురుగ్గా సాగుతోందని, యీ దశలో ఆ ప్రక్రియను ఆపకూడదనీ' కోర్టులో వాదిస్తున్నాడు. సెక్రటేరియట్‌కై కట్టిన భవంతిని ఆసుపత్రిగా మార్చడం అంటే ఎంత ఖర్చుతో కూడిన పనో వూహించండి. కరుణానిధి అసెంబ్లీకై కట్టిన భవంతిలో తన ప్రభుత్వం అసెంబ్లీ నిర్వహించకూడదన్న జయలలిత పంతం ఖరీదు అది! **- ఎమ్బీయస్‌ ప్రసాద్‌ (జులై 2012)**

**జులై 04,05 వీక్లీకై ఎమ్బీయస్‌ : లాల్‌ బహదూర్‌ శాస్త్రి మరణంపై వివాదం**

కులదీప్‌ నయ్యర్‌ చాలా సీనియర్‌ జర్నలిస్టు. ''ఈనాడు''లో వారం వారం ఆయన రాసే ''లోగుట్టు'' కాలమ్‌ ద్వారా ఆయన తెలుగువారికి కూడా సుపరిచితులు. ఆయన మావగారు భీమ్‌సేన్‌ సచార్‌ మన రాష్ట్రానికి గవర్నరుగా పనిచేశారు. ఢిల్లీ రాజకీయాలను అతి సన్నిహితంగా గమనించిన కులదీప్‌ 1970 ప్రాంతంలో ''బిట్వీన్‌ ద లైన్స్‌'' అని సిండికేటు సభ్యులకు వ్యతిరేకంగా 1969లో ఓ పుస్తకం రాశారు. అప్పట్లో కాంగ్రెస్‌లో సిండికేటు అని ఓ గ్రూపు పనిచేసేది. నెహ్రూ సోషలిస్టు విధానాలవైపు మొగ్గు చూపుతుంటే, అతన్ని వ్యతిరేకిస్తూ మొరార్జీ దేశాయి (గుజరాత్‌), కామరాజ్‌ నాడార్‌ (తమిళనాడు), అతుల్యఘోష్‌ (బెంగాల్‌), ఎస్‌ కె పాటిల్‌ (మహారాష్ట్ర), నిజలింగప్ప (కర్ణాటక) ప్రభృతులు ఓ గ్రూపుగా ఏర్పడి పెట్టుబడిదారీ విధానాన్ని సమర్థించేవారు. ఇందిరా గాంధీ రాజభరణాలను రద్దు చేసినపుడు, బ్యాంకులను జాతీయం చేసినప్పుడు వీరు అడ్డుకున్నారు. యువతకు, మేధావి వర్గానికి వీళ్లను చూస్తే మంటగా వుండేది.

నెహ్రూ మరణించినపుడు ప్రధాని కావాలని మొరార్జీ ఎలా ప్రయత్నించాడో, తర్వాత లాల్‌ బహదూర్‌ శాస్త్రి మరణించినపుడు మళ్లీ ఎలా ప్రయత్నించాడో, ఆ విషయంపై సిండికేటు సభ్యులు ఒకరితో మరొకరు ఎలా కలహించుకున్నారో అన్నీ ఆ పుస్తకంలో విపులంగా రాశారు కులదీప్‌. నిజానికి అప్పట్లో అంతర్గత విషయాలు తెలిసినా పాత్రికేయులు యిలా బయటపెట్టేవారు కారు. కులదీప్‌ యిలా రాయడం ఓ సంచలనాన్ని సృష్టించింది. ఇందిరా గాంధీకి అనుకూలంగా వుండే ''బ్లిట్జ్‌'' పత్రిక యీ పుస్తకంలోని భాగాలను ముందుగా ప్రచురించి కులదీప్‌ పాప్యులర్‌ కావడానికి ఎంతగానో సహకరించింది. చదివిన పాఠకులందరికీ సిండికేటు (తర్వాత వాళ్లు ఇందిరా గాంధీతో విభేదించి కాంగ్రెస్‌ (ఓ) పేరుతో వేరే పార్టీ పెట్టుకున్నారు) మీద ద్వేషం, ఇందిరా గాంధీపై అభిమానం కలిగాయి.

అయితే అతి త్వరలోనే కులదీప్‌ ఇందిరతో విభేదించడం జరిగింది. ఆమె సోషలిస్టు విధానాలను పక్కన పడేసి, వ్యక్తి ఆరాధనను ప్రోత్సహించింది. 1975 జూన్‌లో ఎమర్జన్సీ విధించింది. దాన్ని కులదీప్‌ వ్యతిరేకించి వ్యాసాలు రాయడంతో అతన్ని జైలుపాలు చేసింది. 1977లో ఎమర్జన్సీ ఎత్తివేసి ఎన్నికలు నిర్వహించింది. కాంగ్రెస్‌ (ఓ), సోషలిస్టు, జనసంఘ్‌, భారతీయ లోకదళ్‌ కలిసి జనతాపార్టీగా ఏర్పడి ఇందిరా కాంగ్రెస్‌ను చిత్తుగా ఓడించాయి. నియంతృత్వానికి వ్యతిరేకంగా ప్రజలు యిచ్చిన ఆ తీర్పుపై కులదీప్‌ ''ద జడ్జ్‌మెంట్‌'' అనే పుస్తకం రాశాడు. ఎమర్జన్సీలో జరిగిన అత్యాచారాలపై వెలువడిన పుస్తకాలలో అన్నిటి కంటె ముందు వెలువడినది అదే. విపరీతంగా పాప్యులర్‌ అయింది. ఇన్వెస్టిగేటివ్‌ జర్నలిజానికి కులదీప్‌ పేరుబడ్డాడు. అనేకమందికి ఆదర్శప్రాయుడయ్యాడు. సంచలనం కోసం అబద్ధాలు రాయడన్న ఖ్యాతి ఆయన కుంది.

ఇప్పుడు 89 ఏళ్ల వయసులో ఆయన రాసిన మరో పుస్తకం మార్కెట్లోకి వచ్చింది. దీని పేరు ''బియాండ్‌ ద లైన్స్‌''. దీనిలో ఆయన అనేక చారిత్రాత్మక విషయాల గురించి రాశారు. వాటిలో ఒకటి - 'లాల్‌ బహదూర్‌ శాస్త్రి విషప్రయోగానికి గురయ్యారా? లేదా?' లాల్‌ బహదూర్‌ ప్రధానిగా వుండగా 1965లో పాకిస్తాన్‌ భారత్‌పై దండెత్తింది. అంతకుముందు 1963లో నెహ్రూ ప్రధానిగా వున్నపుడు చైనా భారత్‌పై దండెత్తినపుడు మన దేశం ఓడిపోవడానికి నెహ్రూ మెతకతనమే కారణమంటారు. కానీ యీసారి శాస్త్రి చాలా దృఢంగా నిలబడ్డారు. పాకిస్తాన్‌ను చావగొట్టి చెవులు మూశారు. పాకిస్తాన్‌ సంధి కోరింది. ఉభయులకు మిత్రుడైన రష్యాను మధ్యవర్తిత్వం వహించమంది. శాస్త్రి సరేనన్నారు. 1966 జనవరిలో తాష్కెంట్‌లో సంధి చర్చలు జరిగాయి. రష్యా అధినేత కోసిగిన్‌ సాక్షిగా భారతదేశం నుండి శాస్త్రి, పాకిస్తాన్‌ నుండి ఫీల్డు మార్షల్‌ ఆయూబ్‌ ఖాన్‌ సంధిపత్రంపై సంతకాలు పెట్టారు.

ఆ రోజు రాత్రి శాస్త్రి హఠాత్తుగా మరణించారు. యుద్ధంలో ఘనవిజయం సాధించడం వలన శాస్త్రి దేశప్రజలందరికీ ఆప్తుడై పోయారు. ఆయన హఠాన్మరణంతో దేశం చలించిపోయింది. ఆయనపై విషప్రయోగం జరిగిందని పుకార్లు వస్తే వాటిని నమ్మారు. ఆ మిస్టరీ అలాగే వుండిపోయింది. రష్యా వ్యతిరేకులు, పాకిస్తాన్‌ వ్యతిరేకులు యిప్పటికీ శాస్త్రి మరణం వెనుక కుట్ర వుందనే అంటారు. ఇప్పుడు కులదీప్‌ ఆ విషయంపై తనకు తెలిసున్నది యీ పుస్తకంలో చెప్పారు. ఆయన ఆ రోజు శాస్త్రి బస చేసిన హోటల్‌లోనే వున్నారు. రాత్రి ఎవరో అతని తలుపు తట్టి ''మీ ప్రధాని మరణిస్తున్నాడు'' అని చెప్పారు. శాస్త్రి గది వద్దకు వెళ్లేసరికి బయట కోసిగిన్‌ నిలబడి వున్నాడు. అప్పటికే శాస్త్రి పోయారు.

సమావేశం రాత్రి 10 గం||లకు ముగిశాక శాస్త్రి తన గదికి వచ్చి తన నౌకరు రామనాథ్‌తో రష్యాలో భారత రాయబారిగా వున్న టిఎన్‌ కౌల్‌ యింటినుండి భోజనం పట్టుకురమ్మన్నారు. అది తిని రామనాథ్‌ యిచ్చిన పాలు తాగి, కాస్త అటూ యిటూ నడిచి మంచినీళ్లు యిమ్మన్నారు. అర్ధరాత్రి కావస్తూండగా ''నీ గదికి వెళ్లి పడుక్కో, పొద్దున్నే కాబూలు వెళ్లాలిగా, పెందరాళే లేవాలి'' అన్నారు. ''పోనీ మీ గదిలోనే నేలమీద పడుక్కోనా?'' అంటే అక్కరలేదు, మేడ మీదున్న నీ గదికి వెళ్లు అన్నారు. ఎదుటి గదిలో బస చేసిన ఆయన అసిస్టెంట్లు సామాన్లు సర్దుకుంటుంటే గం|| 1.20 ని||లకు శాస్త్రి వాళ్ల గదిదగ్గరకు వచ్చి ఆయాసపడుతూ అతి కష్టం మీద ''డాక్టరుగారు ఎక్కడున్నారు?'' అని అడిగారు. ఒకరు డాక్టరు కోసం పరిగెట్టగా జగన్నాథ్‌ సహాయ్‌ అనే అసిస్టెంటు దగ్గుతున్న శాస్త్రిగారికి మంచినీళ్లు పట్టి ఆయన గదిలోని మంచం మీదకు చేర్చాడు. శాస్త్రి ఛాతీమీద చేయి వేసి పడుక్కుని అంతలోనే స్పృహ కోల్పోయారు. డాక్టరు వచ్చేసరికే ప్రాణం పోయింది.

కులదీప్‌, మరో ఫోటోగ్రాఫర్‌ కలిసి జాతీయపతాకాన్ని ఆయన శరీరంపై కప్పి, కొన్ని పూలు వుంచారు. తెల్లవారుఝామున 4 గంటల సమయంలో ఆయూబ్‌ ఖాన్‌ వచ్చాడు. శాస్త్రి మరణం అతన్ని కలచివేసింది. కులదీప్‌తో ''భారత-పాకిస్తాన్‌ మైత్రికై ఆయన తన ప్రాణాలు అర్పించాడు. ఆయనే యింకా కొంతకాలం బతికి వుంటే మన దేశాల మధ్య వివాదాలన్నీ పరిష్కారమై పోయి వుండేవి.'' అన్నాడు. పాకిస్తాన్‌ విదేశాంగ మంత్రిగా తాష్కెంటుకి వచ్చి చర్చల్లో పాల్గొన్న భుట్టోకు ఫారిన్‌ సెక్రటరీ ఫోన్‌ చేసి మరణవార్త చెప్పాడు. నిద్రమత్తులో వున్న భుట్టోకు ఎవరో పోయారని తెలిసింది కానీ ఎవరు పోయారో తెలియలేదు. ''ఇద్దరు బాస్టర్డ్స్‌లో ఎవరు పోయారు?'' అని అడిగాడు. ఎందుకంటే అతనికి శాస్త్రి, ఆయూబ్‌ యిద్దరూ పడరు.

తాష్కెంటునుండి తిరిగివచ్చిన కులదీప్‌ను లాల్‌ బహదూర్‌ భార్య లలిత అడిగారు - ''మా వారిపై విషప్రయోగం జరగడం వలననే శరీరం నీలంగా మారిందిట కదా'' అని. ''శవం పాడై పోకుండా ఎమ్‌బామ్‌ (లేపనం) చేస్తారు, దాని వలన నీలంగా మారుతుంది'' అని చెప్పాడు కులదీప్‌. ''మా వారికి టిఎన్‌ కౌల్‌ యింటినుండి భోజనం వచ్చింది కదా, వాళ్లింట్లో వంటవాడు జాన్‌ మహమ్మద్‌ అనే ముస్లిముట కదా, రామనాథ్‌ వుండగా వేరే వాళ్ల చేత వంట ఎందుకు చేయించారు?'' అని అడిగారు లలిత. ''శాస్త్రిగారు 1965లో మాస్కో వెళ్లినపుడు కూడా అదే ముస్లిము వంటవాడు వండాడు కదా'' అన్నాడు కులదీప్‌. ఏం చెప్పినా ఆవిడ, ఆవిడ కుటుంబం శాస్త్రి మరణం వెనక కుట్ర వుందనే నమ్మారు. శాస్త్రి మరణం సహజమరణం కాదని ఓ ప్రకటన తయారుచేసి శాస్త్రి వద్ద అసిస్టెంట్లుగా పని చేసిన యిద్దరినీ సంతకాలు పెట్టమన్నారు. వాళ్లు మాకేం అనుమానం లేదు, పెట్టం అన్నారు. ఆవిడకు కోపం వచ్చింది. చివరకు 1970 అక్టోబరులో, అంటే మరణించిన నాలుగున్నర ఏళ్ల తర్వాత శాస్త్రి మరణం గురించి విచారణ జరిపించాలని ఆవిడ ప్రభుత్వాన్ని కోరారు. తర్వాత శాస్త్రి కుమారుడు లలిత్‌ ఇందిరా కాంగ్రెస్‌లో చేరి మంత్రిగా కూడా పనిచేశారు. ఆయన యీ విచారణ గురించి పట్టుబట్టలేదు.

శాస్త్రి మరణం తర్వాత మొరార్జీ ప్రధాని కావాలని ప్రయత్నించి విఫలమయ్యారు. అనూహ్యంగా కామరాజ్‌ ఇందిరా గాంధీని తెరమీదకు తెచ్చి ప్రధానిని చేశారు. మొరార్జీ, యితర సిండికేటు సభ్యులు పత్రికల్లో వచ్చిన వార్తల ఆధారంగా శాస్త్రి మరణంపై విచారణ జరగాలని పట్టుబట్టారు. తను ప్రధాని కావాలనే వ్యూహంతో ఇందిరే శాస్త్రి మరణానికి కారణభూతురాలైందన్న సూచన అందులో వుంది. కులదీప్‌ తన పుస్తకంలో రాశారు - ''నేను 1970 అక్టోబరు చివర్లో మొరార్జీని అడిగాను - 'శాస్త్రిది సహజమరణం కాదని మీరు నిజంగా నమ్ముతున్నారా?' అని. మొరార్జీ యిచ్చిన జవాబిది - ''శాస్త్రి గుండెపోటుతో మరణించారు. డాక్టరును, శాస్త్రితో బాటు తాష్కెంటు వెళ్లిన అతని అసిస్టెంటు సిపి శ్రీవాస్తవను అడిగి ధృవపరుచుకున్నాను. శాస్త్రిది సహజమరణమే కానీ రాజకీయాలకోసం చాలా అనాల్సి వస్తుంది, తప్పదు'' **- ఎమ్బీయస్‌ ప్రసాద్‌ (జులై 2012)**

**జులై 06 ఎమ్బీయస్‌ : నాని వెనుక ఎవరు?**

నేనే కొడాలి నానినైతే యిలాటి ప్రశ్నకు కోపం తెచ్చుకునేవాణ్ని. 'నాకు గోడ దూకడం రాదా? దానికి కూడా నాకెవరైనా సాయం చేయాలా? ఆ మాటకొస్తే ప్రతీ రాజకీయనాయకుడు జంప్‌ జిలానీయే. దూకుడు, దుముకుడు తెలియకపోతే పాలిటిక్స్‌లోకి రావడమే అనవసరం. గతంలో హరికృష్ణ పార్టీ పెట్టినపుడు దానిలో తిరగలేదా? అది చిత్తుగా ఓడిపోయినపుడు టిడిపిలోకి రాలేదా? అప్పుడు జూనియర్‌ 'పిక్చర్‌'లో వున్నాడా? ఇప్పుడు కొత్తగా నేర్చుకోవాల్సిన విద్యలేమున్నాయి? ఇంతోటిదానికి తమ్ముడు జూనియర్‌ వద్దకు వెళ్లి కథ, స్క్రీన్‌ప్లే రాయించుకోవాలా?' అని విరుచుకుపడేవాణ్ని.

''ఎన్టీయార్‌కు అభిమానిని, అనుయాయిని అని చెప్పుకుంటావే? మరి యిప్పుడు ఆయన స్థాపించిన పార్టీ వదలి ఎలా వెళ్లావ్‌?'' అని టిడిపి నాయకులందరూ తెగ ఆశ్చర్యపడుతున్నారు, ఆవేదన పడుతున్నారు. 'ఏడిచి'నట్టుంది. సాక్షాత్తూ ఎన్టీయార్‌ తను స్థాపించిన పార్టీ వదిలి వెళ్లారు. రేదర్‌ వదిల్చి పంపించారు - యిప్పుడు వాపోతున్న వారందరూ. సైకిలు లాక్కుని తాళం వేసేసుకుంటే ఆయన సింహం గుర్తు తీసుకుని సింహావలోకనం చేసుకుంటూ వుండగానే గతించాడు. 'టిడిపిలోనుండి వెళ్లిపోయాక ఇక నానితో నాకు బంధం ఏముంటుంది?' అని తెంపేసుకున్న జూనియర్‌కు వాళ్ల నాన్న హరికృష్ణ కూడా అదే టిడిపిలోంచి వెళ్లిపోయి వేరే పార్టీ పెట్టుకున్నారని తత్సమయానికి గుర్తు వచ్చి వుండదు.

నాని 'కొరకరాని కొయ్య' అని ఈనాడు అర్జంటుగా బయటపెట్టింది. ఆయన వలన పార్టీకి ఒరిగింది ఏమీ లేదనీ, జూనియర్‌చేత సిఫార్సు చేయించుకుని గుడివాడ టిక్కెట్టు పొంది గెలిచిన తర్వాత ఎన్నడూ పార్టీ సమావేశాలకు వచ్చిన పాపాన పోలేదని, పార్టీ ఆయన్ని మోసింది తప్ప వైసీ వెర్సా కాదనీ కథనం యిచ్చింది. సహజంగానే టిడిపి నాయకులందరూ టీవీల్లో, వేదికలపై అదే చెప్పారు. అదేమిటో యిలాటివన్నీ పార్టీ విడిచిపెట్టాకనే బయటపెడతారు. ఈ మధ్యలో ఎమ్మెల్సీ స్థాయిలాటి వారిని పంపించి, తన దగ్గరకు తెప్పించుకుని నచ్చచెప్పి, బుజ్జగించి పంపిస్తారు. అయినా నావ రేవు దాటేస్తే అప్పుడు మనకేసి తిరిగి 'అలాటివాడు ఉన్నా, ఊడినా ఒకటే. అతని స్థానంలో పదిమంది మొలుస్తారు' అని మనకు చెప్తారు. అంత తీసిపారేయదగ్గవాడైతే ఆఖరి నిమిషం దాకా యింత దువ్వడం దేనికో మనకు తెలియదు. గుడివాడలో పార్టీకి అంకితమై వున్న సిటింగ్‌ ఎమ్మెల్యే రావి వెంకటేశ్వరరావుని కాదని యిలాటివాడికి యిచ్చామని చింతిస్తున్నారు.

ఈ టిక్కెట్ల వ్యవహారం యిలాగే వుంటుంది. టిడిపి వారు 100 మంది బిసిలకు టిక్కెట్లు యిస్తామని అంటున్నారిప్పుడు. ఎన్నికలు రెండేళ్లుండగా ఎన్నయినా అంటారు. సరిగ్గా టిక్కెట్ల పంపిణీ వేళ వచ్చేసరికి గెలుపు గుఱ్ఱాల కోసం వేటాడుతూ యివన్నీ పక్కకు పెట్టేస్తారు. 'బలమైన కాండిడేట్‌ దొరకలేదు', 'ఈసారికి గెలుపు ముఖ్యం, వచ్చే ఉపయెన్నికలలో తప్పకుండా యిస్తాం, అప్పుడు రిస్కు తీసుకోవచ్చు', 'మిత్రపక్షాలు ఆ సీటుకోసం పంతం పట్టాయి', 'వీరి సేవలను పార్టీకి యింకోలా ఉపయోగించుకుంటాం' యిలా చెప్పి యింకోరికి యిచ్చేస్తారు. కారణం ఏమిట్రా అంటే యిదిగో, అబ్బాయి చెప్పాడనో, బాబాయి అడిగాడనో, కష్టకాలంలో పార్టీని ఆర్థికంగా ఆదుకున్నాడనో... యిలాటివి బయటకు వస్తాయి.

టిక్కెట్టు యివ్వమని అప్పుడు చెప్పడమైతే చెప్పాను కానీ పార్టీ మారమని యిప్పుడైతే చెప్పలేదు అంటున్నారు జూనియర్‌. ఇటలీ వెళ్లే అడావుడిలో కూడా సమావేశం పెట్టి మరీ చెప్పాల్సి వచ్చింది ఎందుకంటే - మీడియా ఊహాగానసభలు పెట్టేస్తుందని భయపడి! 'హరికృష్ణకు, బాబుకి పడటం లేదు, బావామరదులది ఎడమొగం, పెడమొగం కానీ తండ్రీకొడుకులది ఒకవైపే మొగం. అది కొడాలి నాని వైపుంది. అటు బావగారి మొగం దేవినేనిపై వుంది. దేవినేని జిల్లాలో తన ప్రత్యర్థి ఐన నానిని ఏడిపించడంతో బాటు, ఆ శత్రువుకు మిత్రుడైన జూనియర్‌ను కూడా సినిమా విడుదల సందర్భంగా యిరకాటంలో పెడుతున్నాడు. అందువలన దేవినేనికి, తద్వారా బాబుకి బుద్ధి చెప్పడానికి జూనియర్‌, అతని తండ్రి కలిసి నానిని గోడ దూకించారు' అనే కథనం పంచరంగుల్లో అల్లేస్తారని భయపడి ఆదరాబాదరాగా ప్రెస్‌ను పిల్చారు. (ఆ తొందరలో బాబు పేరు చెప్పడం మర్చిపోయారని ''సాక్షి'' కనిపెట్టేసింది. ఎంతసేపూ నా పార్టీ, మా పార్టీ, మా తాత, మా బాబాయి అంటాడు కానీ మా పార్టీ అధ్యక్షుడు బాబు అని అనలేదని ఎత్తి చూపించారు.) కథ, స్క్రీన్‌ప్లే, దర్శకత్వం నాది కాదని స్పష్టంగా చెప్పారు కాబట్టి అవి తప్పకుండా ఆయనవే అని అనుకునే సందేహజీవులు కొందరు వుండవచ్చు.

నా ఉద్దేశంలో - జూనియర్‌ యిప్పట్లో రాజకీయాల్లోకి పూర్తిగా దిగే తొందరలో లేరు. ఐదేళ్లకోసారి ఎన్నికల టైములో ఓ పదిహేను రోజులు జనాల మధ్య, టీవీ కెమెరాల మధ్య ఉపన్యాసాలు యిచ్చి ఉర్రూతలూగించడం వేరు, ఉత్తప్పుడు, అనగా తక్కిన 4 ఏళ్ల్ల 350 రోజులు పార్టీ భవనంలో వచ్చేపోయే జిల్లా నాయకులతో ముచ్చటిస్తూ కూర్చోవడం వేరు. రెండోదానికి చాలా ఓపిక వుండాలి. చిరంజీవికే ఆ ఓపిక లేకపోయింది. బాలకృష్ణకూ లేదు. సినిమా కెరియర్‌ అంత్యదశలో వున్న వారికే అలా వుంటే ఇంకో 15, 20 ఏళ్ల కెరియర్‌ ముందున్న యువకుడు జూనియర్‌కు పార్టీ భవనంలో కాళ్లూ చేతులూ కట్టేసి కూర్చోమంటే కూర్చోగలరా? ఈ రాజకీయాల దేముంది? తాతగారు చూపిన మార్గం వుండనే వుంది. షష్టిపూర్తి అయ్యాక దిగినా ఇంకో 10, 15 ఏళ్లపాటు రాజకీయాల్లో పడి కొట్టుకోవచ్చు. కానీ సినిమా కెరియర్‌ అలా కాదే! ఇంకో పదేళ్లు గడిచేసరికి గట్టి పోటీదారులు వచ్చి పడిపోతారు. ట్రిమ్‌గా వుండకపోతే గ్లామర్‌ పోతుంది. అభిమానులు ఇంకో నటుడివైపుకి ఫిరాయించేస్తారు. అందువలన రూపం వుండగానే యిల్లు చక్కపెట్టుకోవాలి, నాలుగు వేషాలు వేసుకోవాలి. ఇవే రాజకీయజీవితానికి పెట్టుబడిగా నిలుస్తాయి.

రాజకీయాలంటే ఆషామాషీ కాదు. ప్రతి ఊరినుండి కనీసం నాలుగైదు మొహాలు గుర్తుపెట్టుకోవాలి, పలకరించాలి. వాళ్ల చరిత్రలు తెలుసుకోవాలి. వాళ్ల యిళ్లల్లో పెళ్లీ పేరంటాలకు వెళ్లాలి. అవసరమైతే జేబులోంచి డబ్బివ్వాలి. అలా యివ్వడానికి అడ్డదారుల్లో సంపాదించాలి. ఇంత చేసినా ఎన్నికల టైములో ఏదో ఒక వేవ్‌ వచ్చిందంటే ఐదేళ్ల శ్రమా వ్యర్థమై పోతుంది. ప్రతిపక్షంలో చతికిలపడాలి. ఇక్కడ రాలేదేమీ లేదని గ్రహించి క్యాడర్‌ పారిపోతూ వుంటే బుజ్జగించాలి. వాళ్లు విమర్శిస్తే తట్టుకోవాలి. వాళ్లకు రంగుల కలలు చూపించాలి. ప్రజలకు చూపించే కలలు ఎలాగూ వున్నాయి... ఇలా చెప్పుకుపోతే బోల్డు వున్నాయి. ఇవన్నీ తలకెత్తుకోవడానికి జూనియర్‌ యింకా సిద్ధంగా లేదు. ఆయనే చెప్పుకున్నట్టు ఆయనకు ప్రస్తుతం సినిమాలు ముఖ్యం. పోనీ తను వెనక్కాల వుండి సినిమాలు చూసుకుంటూ తండ్రిని గద్దె నెక్కిద్దామా అంటే హరికృష్ణకు అస్సలు ఓపికా లేదు, ఆరోగ్యమూ లేదు, రాజకీయ చాతుర్యమూ లేదు.

తన ఎన్నికల ప్రచారానికి మీడియా ఎంత హైప్‌ యిచ్చినా ఓట్లు రాలలేదన్న విషయం గ్రహించే తెలివితేటలు జూనియర్‌కు వున్నాయనే నా ఉద్దేశం. ఆ సందర్భంగా ఘోరమైన యాక్సిడెంటు జరిగినా సింపతీ కూడా వర్కవుట్‌ కాలేదు. ఆయన ప్రచారం చేసిన ఉత్తరాంధ్రలో కాంగ్రెస్‌ గెలిచింది. ఇవన్నీ గ్రహించే కాబోలు, ఆయన ఉపయెన్నికల్లో ప్రచారం చేయలేదు. లేస్తే మనిషిని కాను అంటూ వుండాలి తప్ప లేచి చూపించకూడదని ఆయనకూ తెలుసనుకుంటా. బతికున్నంతకాలం టిడిపిలోనే వుంటా అని ఆయన అంటున్నారు కరక్టే. తను యాక్టివ్‌గా తిరిగి దాని కొరకై సమయం వెచ్చించవలసి వచ్చినపుడు అప్పుడు ఆయన చంద్రబాబుకి ఏ షరతులు విధిస్తారో ఎవరికి తెలుసు? అలా విధించగలిగే స్థాయి ఆయనకు సినిమాల ద్వారానే సిద్ధిస్తుంది. జూనియర్‌ను ఆయన కుటుంబం దూరంగా పెట్టిందనీ, సక్సెస్‌ కళ్ల చూశాకనే వాటేసుకుందని అందరికీ తెలుసు. ఆ సక్సెస్‌ సినిమాల ద్వారానే సంపాదించుకున్నాడాయన. రాజకీయమనే మబ్బుల్లో నీళ్లు చూసి, సినిమా కుండలో నీళ్లు ఒంపుకునే ఘటం కాదాయన.

అలాటి మనిషి నాని తన సమీపభవిష్యత్తు గురించి పార్టీ మారుతూంటే ''వద్దు, యిక్కడే వుండు'' అని అంటాడా? పోనీ ''ఫలానా పార్టీకి వెళ్లి నేను చెప్పానని చెప్పి టిక్కెట్టు పుచ్చుకో'' అంటాడా? తన భవిష్యత్తు ఏమిటో తనకే తెలియదు. టిడిపిలో తన స్థానం ఎన్నికల సమయంలో మెరిసే ఓ మెరుపువీరుడు మాత్రమే. లోకేష్‌ టిడిపిలో స్థిరపడ్డాక ఆ గౌరవం కూడా వుంచుతాడో, లేక 'మా మావ ఒక్కడు చాలు పదిమంది జూనియర్ల పెట్టు, యిక యువకుడు అంటారా, నేను లేనా?' అంటాడో ఎవడికి తెలుసు.

నాని తను పార్టీ ఫిరాయిస్తూ జూనియర్‌కు చెప్పి వుండవచ్చు - ''ప్రస్తుతానికి వెళుతున్నాను కానీ నువ్వు యాక్టివ్‌ పాలిటిక్స్‌లో వచ్చి ఒక్క యీల కొట్టు. ఎక్కడున్నా వచ్చి వాలతా. నీతోనే మునగానాం, తేలానాం'' అని. అది చాలు జూనియర్‌కి. ఈ లోపున తన విశ్వాసపాత్రుడు నాలుగు పార్టీలు మారి, నాలుగు విషయాలూ తెలుసుకుని వస్తే రేపు తనకి మంచి సలహాదారుగా వుంటాడు కదా! అందువలన జూనియర్‌కు నానిని పట్టుబట్టి పార్టీ మార్పించాడు అనుకోవడానికి లేదు. దీనిలో ఆయనకు కలిసి వచ్చేది లేదు, పోయేది లేదు. అందువలన విని ఓహో అనుకుని వూరుకుని వుంటాడు. తనకూ నానికీ మధ్య వున్న సినీకనక్షన్‌ ఎలాగూ పోదు.

మరి నాని నిర్ణయం వెనక ఎవరున్నట్టు? నా సందేహం - బాలకృష్ణ ! ఆగండాగండి. బాలకృష్ణ తన బావగారికి వ్యతిరేకంగా కుట్రపన్ని ఆయన శాసనసభ్యుల్లో ఒకడిని తగ్గించాలని చూశారని అనడం లేదు. బాలకృష్ణ యీ సారి ఎన్నికల బరిలోకి దిగుతానని చేసిన యిటీవల ప్రకటనే నానిని పార్టీ ఫిరాయింపుకు పురికొల్పిందని నా భావం. బాలకృష్ణ ఎప్పటికప్పుడు అలా అంటూ వుండడం, సమయానికి వెనక్కి జంకడం జరుగుతోంది. ఇంకో రెండు మూడు ''అధినాయకుడు''లు వచ్చాయంటే చాలు, బాలకృష్ణ కళామతల్లి సేవ మానేసి, ప్రజాసేవకు సిద్ధపడవచ్చు. అలాటి పరిస్థితిలో ఆయన పోటీకి నిలబడేందుకు రెండు స్థానాలున్నాయి. ఎన్టీయార్‌ కుమారుడనే ట్యాగ్‌ తగిలించుకుని వస్తారు కాబట్టి స్వస్థలమైన గుడివాడలో కానీ, ఎన్టీయార్‌కు అఖండ మెజారిటీ కట్టబెట్టిన హిందుపురంలో కానీ నిలబడవచ్చు. ప్రచారంలో విస్తృతంగా తిరగవలసి వస్తే రెండింటిలోనూ నిలబడవచ్చు కూడా. హిందుపురం యిదివరకటి హిందుపురం కాదు. జగన్‌ గాలి జోరుగా వీస్తున్న రాయలసీమలో భాగమది. అందువలన హిందుపురం మాట ఎలా వున్నా గుడివాడలో నిలబడడం మాత్రం ఖాయం.

బాలకృష్ణ గుడివాడలో నిలబడితే మరి నానికి చోటెక్కడ? ఎంత జూనియర్‌ మద్దతు వున్నా బాలకృష్ణను కాదని టిడిపి నానికి టిక్కెట్టిస్తుందా? పోనీ పక్కన నియోజకవర్గంలో యిస్తారా? దేవినేని యివ్వనిస్తారా? అందువలన యీసారి టిడిపి టిక్కెట్టు దొరకదు అని ఖండితంగా తేలిపోయింది కాబట్టే నాని జిలాని అయ్యారు. ఇది గమనించకుండా '30 కోట్లకు అమ్ముడుపోయారు' అంటూ టిడిపి ప్రచారం చేయడం తెలివితక్కువ. జగన్‌ పార్టీలోకి వెళితే 30 కోట్లు యిస్తారట అని టిడిపి ఎమ్మెల్యేలు నమ్మడం మొదలెడితే అందరూ వైకాపా ఆఫీసు కౌంటరు దగ్గర క్యూలు కట్టేస్తారు. టిడిపికి ప్రధాన ప్రతిపక్ష హోదా కూడా చేజారవచ్చు. చూసీ చూడనట్లు వూరుకోవడమే మేలు. **- ఎమ్బీయస్‌ ప్రసాద్‌ (జులై 2012)**

**జులై 08 ఎమ్బీయస్‌ : నియంతలతో పొత్తు కలిపిన నేతాజీ**

నేతాజీ సుభాష్‌ చంద్ర బోసు గొప్ప దేశభక్తుడు అనడంలో సందేహం లేదు. స్వాతంత్య్రపోరాట సమయంలో తక్కినవారందరూ అహింసాసిద్ధాంతాలు వల్లిస్తూండగా ఆయన మాత్రం ఇండియన్‌ నేషనల్‌ ఆర్మీ (ఐఎన్‌ఏ) స్థాపించి, ఇంగ్లీషుసైన్యాలతో పోరాటబూనడం సాధారణ ప్రజానీకానికి ఒళ్లు పులకరింపచేస్తుంది. నిజానికి తన జీవితకాలంలో బోసు మిలటరీ డ్రస్సు వేసుకున్నది జీవితపు చివరిదశలోని ఐదారేళ్లు మాత్రమే. అప్పటిదాకా ఆయన పంచె, లాల్చీ, గాంధీ టోపీతో వుండేవాడు. కానీ యీరోజు దేశంలోని ఏ బోసు విగ్రమైనా చూడండి - ఆ మిలటరీ డ్రస్సుదే వుంటుంది. ''హింసను హింసతోనే ఎదుర్కోవాలి తప్ప అహింస అంటే పనికిరాదు'' అని మనలో అంతర్గతంగా వుండే ఆలోచనే బోసును ఆరాధించేట్లు చేస్తుంది. ''భారతీయుడు'' వంటి సినిమాల్లో బోసును, ఐఎన్‌ఏను హైలైట్‌ చేస్తే చప్పట్లు కొట్టేట్టు చేస్తుంది. ఢిల్లీపై దాడి చేసి పట్టుకుందాం పదండి అనే భావంతో బోసు యిచ్చిన ''చలో ఢిల్లీ'' నినాదం యిప్పటికీ పాప్యులరే. అనేకరకాలుగా దాన్ని వాడుతూ వుంటాం. కానీ బోసు సైన్యం ఢిల్లీ దరిదాపులకు కూడా రాలేకపోయిందనీ, ఎక్కడో ఈశాన్య భారతంలో ఇంఫాల్‌లోనే ఓడిపోయిందనీ మనం విస్మరిస్తాం.

ఇంగ్లండు రెండవ ప్రపంచయుద్ధం (1939-45)లో పీకలలోతు మునిగివున్న సమయంలో తక్కిన జాతీయనాయకులందరూ 'క్విట్‌ ఇండియా' అనీ, 'సహాయనిరాకరణ' అని యిలాటి అహింసా పద్ధతులలో ఆంగ్లేయులను చికాకు పెడుతూ వుంటే బోసు ఏకంగా ఇంగ్లండుతో పోరాడుతున్న జర్మనీ, ఇటలీ, జపాన్‌లతో చేతులు కలిపాడు. 'శత్రువు శత్రువు మిత్రుడు' అనే సిద్ధాంతాన్ని వల్లించాడు. యుద్ధంలో వారి సహాయంతో ఇంగ్లీషువారిని ఓడించి, మన దేశం నుండి తరిమేస్తే ఆ తర్వాత వాళ్ల దగ్గర్నుంచి మన స్వాతంత్య్రం మనం తెచ్చుకోవచ్చన్న ఐడియా బోసుది. అయితే యిలా చేతులు కలపడంలో బోసు ఎంచుకున్న మిత్రులు ఎవరు? హిట్లర్‌, ముస్సోలినీ, .. వంటి నియంతలు! వారి వారి దేశాల్లో రాజకీయప్రత్యర్థులు నిర్దాక్షిణ్యంగా చంపివేసే దుర్మార్గులు. బోసుకి యిది తెలియకుండా వుందా? ముస్సోలినీ, హిట్లర్‌ రాజకీయాల్లో పైకి రావడానికి దశాబ్దాలు పట్టింది. జాతి వ్యతిరేకతను బోధిస్తూ యితర జాతులను వాళ్లు ఎలా సర్వనాశనం చేశారో మేధావి అయిన బోసు గమనించకుండా వుంటారా? మరి అలాటప్పుడు వారితో జట్టు కట్టడానికి బోసు వెనకాడలేదా? దేశమాత దాస్యశృంఖలాలను తెంపడానికి ఏ మార్గం అవలంబించినా, ఎంతటి నీచులతో చేతులు కలిపినా తప్పు లేదని బోసు అనుకుని వుండవచ్చు సరే, అవతలివాళ్లు బోసు గురించి ఏమనుకున్నారు? అనేది తెలుసుకోవాలన్న ఆసక్తి కలగడం సహజం.

కలకత్తాలో గృహనిర్బంధంలో వున్న బోసు 1941లో జర్మన్ల సహాయంతో తప్పించుకుని జర్మనీ చేరి అక్కడ రెండేళ్లు వున్నారు. ఆ తర్వాత అక్కణ్నుంచి జపాన్‌ చేరి రెండేళ్లు అక్కడున్నారు. జర్మనీలో బోసు గడిపిన కాలం గురించి పరిశోధన చేసి ''నాజీ జర్మనీలో బోసు'' అనే పేరుతో రోమాయిన్‌ హేయెస్‌ అనే ఆయన రాసిన పుస్తకం యిటీవల వెలువడింది. బోసు జర్మనీకి ఎందుకు వచ్చారు? ఆయన ఆలోచనాధోరణి ఎటువంటిది? జర్మన్లు ఆయన గురించి ఏమనుకున్నారు? అనే విషయాలపై యీ పుస్తకం చర్చించింది. ముస్సోలినీ, హిట్లర్‌లకు మొదట్లో అంత చెడ్డపేరు వుండేది కాదు. సోషలిస్టు విధానం అవలంబించి దేశాన్ని ప్రగతిపథంలో నడిపించేస్తున్నామని వాళ్లు చేసుకున్న ప్రచారం వలన అనేకమంది ప్రపంచ నాయకులు వారిని ప్రశంసించేవారు. చర్చిల్‌ ముస్సోలినీని మెచ్చుకున్నాడు. గాంధీ కూడా హిట్లర్‌ అందరూ అనుకునేటంత చెడ్డవాడు కాదని నమ్మేడు. 1942లో అలహాబాద్‌లో కాంగ్రెస్‌ సమావేశం జరిగినపుడు గాంధీ ''ఇంగ్లీషువారు భారతదేశం నుండి తప్పుకోవాలి. జపాన్‌తో మనకు వైరం లేదు. వారితో మనం చర్చలు జరపాలి.'' అని ప్రతిపాదించాడు. నెహ్రూ దాన్ని వ్యతిరేకించాడు. ''అప్పుడు జపాన్‌ బ్రిటిషు వారి స్థానంలో వచ్చి మనను ఆక్రమించుకుంటుంది. అంతేకాదు, మన భూభాగం ద్వారా సైన్యాలను నడిపి ఇరాన్‌, ఇరాక్‌లపై దాడి చేస్తుంది. అలా మనం అక్షరాజ్యాలకు (యాక్సిస్‌ ఎలయన్స్‌-ఇటలీ, జర్మనీ, జపాన్‌..) వత్తాసు పలికినట్టవుతుంది. అప్పుడు మిత్రరాజ్యాలు (ఎలాయిస్‌ - ఇంగ్లండ్‌, అమెరికా, రష్యా..)మనపై కక్ష కడతాయి. మనకు సార్వభౌమత్వం ఎప్పటికీ సిద్ధించదు.'' అని.

నెహ్రూ ఫాసిస్టులను ఎన్నడూ సహించలేదు. కానీ బోసుకి వారిపై అంత వ్యతిరేకత లేదు. 1930లోనే 'సోషలిజం, ఫాసిజం కలిస్తే అద్భుతమైన ఫలితాలు వస్తాయి' అని అన్నాడాయన. నాజీ జర్మనీలోని అత్యాచారాలు విని 'బ్రిటిషువారు యిక్కడ చేస్తున్న ఘోరాల కంటె ఎక్కువేమీ కాదు' అనేశాడు. గాంధీ 1931లో ఇటలీ పర్యటనకు వెళ్లి ముస్సోలినీ పరిపాలనను తెగ మెచ్చుకుని వచ్చినపుడు బోసు ఆయన్ని కలిసి అభినందించాడు. బోసుకు ప్రజాస్వామ్యం గురించి పట్టుదల లేదు. కేంద్రంలో ఒకే పార్టీ వుండి, ప్రజలకు కావలసిన మంచిపనులను బలవంతంగా అయినా చేయాలని, ఆ క్రమంలో ప్రతిపక్షాలను అణచివేసినా తప్పు లేదని బోసు భావించాడు. ఫాసిజం, కమ్యూనిజం కలిసిన ప్రభుత్వం భారతదేశంలో వెలయాలని కలలు కన్నాడు. మంచి మనసున్న నియంత మాత్రమే దేశాన్ని ఓ దారిలో పెట్టగలడని బోసు ఓ స్నేహితుడికి రాసిన ఉత్తరంలో అభిప్రాయపడ్డాడు. ''ద ఇండియన్‌ స్ట్రగుల్‌'' అనే పుస్తకంలో బోసు భారత స్వాతంత్య్రసమరంలో గాంధీకి పెద్ద పాత్ర వుందని ఒప్పుకుంటూనే గాంధీ నేతృత్వంలో భారతదేశానికి ముక్తి లభించదని రాశాడు. 'ఈ నియంత యిప్పటికే చాలా తప్పులు చేశాడు' అన్నాడు. 1940 ఫిబ్రవరిలో హిట్లర్‌ హాలండ్‌, బెల్జియమ్‌ దేశాలను దండెత్తినపుడు 'అంతర్జాతీయంగా వస్తున్న యీ పరిణామాలను మనం ఉపయోగించుకోవాలి. మనకు స్వాతంత్య్రం చేరువలోనే వుంది.' అన్నాడు బోసు.

1941 ఫిబ్రవరిలో కలకత్తానుండి తప్పించుకున్న బోసు ఏప్రిల్‌లో మారుపేరుతో బెర్లిన్‌లోని జర్మన్‌ ఫారిన్‌ ఆఫీసులోకి అడుగుపెట్టాడు. అక్కడ వున్న అండర్‌ సెక్రటరీతో 'వెంటనే ప్రవాస భారతప్రభుత్వాన్ని ఏర్పాటు చేసి యుద్ధానికి సన్నిద్ధం కావాల'ని వాదించాడు. ఓ లక్షమంది సైనికులతో సైన్యం ఏర్పాటు చేసి భారత్‌పై దండెత్తాలని డిమాండ్‌ చేశాడు. 'అలా దండెత్తి భారతదేశాన్ని విముక్తం చేశాక మన మధ్య ఒక ఒప్పందం కుదుర్చుకోవాలి. మీరు మా స్వాతంత్య్రానికి గ్యారంటీ యివ్వాలి. బదులుగా మీకు కొన్ని ప్రత్యేక వసతులు కల్పిస్తాం' అని ఆఫర్‌ చేశాడు. ఆ ప్రత్యేక వసతులేమిటో బోసు చెప్పలేదు, జర్మన్లు అడగలేదు. ఎందుకంటే బోసు ఊహల పల్లకిలో విహరిస్తున్నాడు కానీ జర్మన్లు చాలా ప్రాక్టికల్‌గా ఆలోచించారు. అప్పటికే కాంగ్రెస్‌నుండి బోసు బయటకు వచ్చి వామపక్ష భావాలతో ఫార్వర్డ్‌ బ్లాక్‌ అనే పార్టీ పెట్టి వున్నాడు. 'బోసు నేతృత్వంలో ప్రవాస భారతప్రభుత్వాన్ని ఏర్పాటు చేస్తే కాంగ్రెస్‌ నాయకులైన గాంధీ, నెహ్రూలకు కోపం తెప్పించినట్టవుతుంది. గాంధీయే భారత ఉద్యమానికి నాయకుడు. మనకు అతని విధానాలు నచ్చకపోయినా మనం యీ విషయం ఒప్పుకుని తీరాలి. భారతరాజకీయాలలో కీలకమైన వ్యక్తి గాంధీయే. అతని స్థానంలో బోసును నిలబెట్టి గుర్తింపు నిచ్చినా మనకు రాజకీయంగా ఒరిగేది లేదు. బోసు పలుకుబడి భారతదేశంలో కొన్ని రాష్ట్రాలకే పరిమితం. ఈ చర్య వలన చాలా రాష్ట్రాలలో మనకు వ్యతిరేకత పెల్లుబుకుతుంది. బోసును మనం వాళ్ల నెత్తిన రుద్దామని అనుకుంటారు.' అని భావించాడు జర్మన్‌ విదేశాంగ మంత్రి.

నవంబరు 1941లో బోసు అతన్ని కలిసిన తర్వాత అతనికి కలిగిన భావాలివి. బోసు విషయంలో ప్రయోగం చేసి చూద్దామనుకుని 'బోసు మా వద్ద వున్నాడు' అని లోకానికి వెల్లడించారు వాళ్లు. బోసు చేత రేడియో ప్రసంగం చేయించారు. నెహ్రూ బోసును పూర్తిగా వ్యతిరేకించాడు. 1942 ఏప్రిల్‌లో ''బయటి శక్తుల సహాయంతో స్వాతంత్య్రం సంపాదించుకోవాల్సిన ఖర్మ భారతదేశానికి పట్టలేదు. హిట్లర్‌, జపాన్‌ మన గడ్డపై అడుగుపెడితే నేను వారితో పోరాడుతాను. వాళ్లతో పాటు బోసు వస్తే అతనితోనూ పోట్లాడతాను. హిట్లర్‌, జపాన్‌ వంటి రియాక్షనరీ శక్తులతో చేతులు కలిపి బోసు పొరబాటు చేస్తున్నాడు.'' అన్నాడు. జర్మనీవాళ్లు బోసు వలన తమకు ఉపయోగం లేదని గ్రహించారులా వుంది. బోసు అడిగినవి ఏవీ చేయకుండా, 1943లో జపాన్‌కి పంపించేశారు.

ఇవన్నీ రాయడంతో బాటు ఆ పుస్తకంలో యింకో విషయం కూడా రాశాడు. హిట్లర్‌ యూదులపై, యితర జాతులపై జరిపిన మారణకాండ బోసుకి తెలుసని, కానీ వారిపై రవంతైనా జాలి చూపలేదని రాశాడు. 1945 తొలి మాసాలలో రష్యా జర్మనీపై దండెత్తి ఆస్విజ్‌ కాన్సన్‌ట్రేషన్‌ క్యాంపుల్లో జరిపిన అత్యాచారాలను ప్రపంచానికి వెల్లడించినపుడు జపాన్‌లో వున్న బోసు స్పందించలేదట. అంతేకాదు, జర్మనీ ప్రచారమంత్రి గోబెల్స్‌ (అసత్యప్రచారానికి పెట్టినది పేరు) నడిపిన ఒక పత్రికలో బోసు సెమిటిక్‌ జాతుల (యూదులు, అరబ్బుల వంటి ఆఫ్రో-ఏసియన్‌ జాతులు)కు వ్యతిరేకంగా ఒక వ్యాసం రాశారని గ్రంథకర్త అన్నాడు. ఆ వ్యాసం దొరకలేదు కానీ ఆ వ్యాసాన్ని విమర్శిస్తూ 'ద జ్యూయిష్‌ క్రానికల్‌'లో వెలువడిన వ్యాసం దొరికింది. దానిలో బోసును 'యూదు వ్యతిరేక జాతిద్రోహి' అని తిట్టిపోశారు. రెండవ ప్రపంచయుద్ధం ప్రారంభం కావడానికి ముందే హిట్లర్‌ జర్మనీనుండి యూదులను తరిమివేయసాగాడు. వారిలో కొందరు భారతదేశానికి శరణార్థులుగా వస్తానంటే నెహ్రూ వ్యతిరేకించలేదు కానీ, బోసు అభ్యంతర పెట్టాడట. రెండూ కలిపి బోసును యూదులు ద్వేషించారని రచయిత రాశాడు. యూదులపై జరిగిన అత్యాచారాలకు బోసు వ్యక్తిగతంగా బాధపడి వుండవచ్చు కానీ జర్మనీని బహిరంగంగా ఖండించలేడు కదా. ఎందుకంటే రెండేళ్లపాటు వాళ్లు బోసుకు ఆశ్రయం యిచ్చారు. సుఖప్రదమైన జీవితాన్నిచ్చారు. అన్నీ అనుభవించిన తర్వాత వాళ్లను విమర్శిస్తే ఎబ్బెట్టుగా వుంటుందని వూరుకున్నాడేమో. ఆ మాటకొస్తే జపాన్‌ యుద్ధనేరాలు కూడా తక్కువేమీ కాదు. అవన్నీ బయటపడేలోగానే 1945 ఆగస్టులో విమానప్రమాదంలో చిక్కుకున్నాడు. ఆ తర్వాత బోసు జాడ ఎవరికీ తెలియదు. **- ఎమ్బీయస్‌ ప్రసాద్‌ (జులై 2012)**

**జులై 10 ఎమ్బీయస్‌ : అందరూ గోడ ఎక్కేవారే!**

రాష్ట్రపతి ఎన్నికల విషయంలో టిడిపి చాలాకాలంగా సందిగ్ధత ఎదుర్కుంటోంది. యుపిఏతో బహిరంగంగా వైరం పూనుతూ ప్రణబ్‌ను అభ్యర్థిత్వాన్ని సమర్థించడం ఎలా అన్నది వారి సమస్య. సాధారణంగా బాబు తనను మూడో ఫ్రంట్‌లో ప్రధానమైన నాయకుడిగా భావించుకుంటారు. దానికి సూత్రధారులు కమ్యూనిస్టులు. ముఖ్యపాత్రధారి ములాయం. వాళ్లిద్దరూ ప్రణబ్‌కి జై అనేశారు. బాబుకున్న శషభిషలు వాళ్లకున్నట్టు లేవు. కమ్యూనిస్టులు బెంగాల్‌, కేరళ స్టూల్సు విడిచి విన్యాసాలు చేయలేరు పాపం. ప్రణబ్‌ బెంగాలీ కావడం వాళ్లు యిరకాటంలో పడ్డారు. ఉత్తరాదివాళ్లు మనను పైకి రానివ్వరని మన తెలుగువాళ్లకు ఎంత ఫీలింగు వుందో, బెంగాలీ వాళ్లకు దానికి పదిరెట్లు వుంది. మన తెలుగువాళ్లలో పివి ప్రధానమంత్రి అయ్యారు. రాధాకృష్ణన్‌, సంజీవరెడ్డి, వివి గిరి రాష్ట్రపతులయ్యారు. మన రాష్ట్రమంత పెద్ద రాష్ట్రమై వుండి, మనకంటె రాజకీయ చైతన్యం ఎక్కువవున్న బెంగాల్‌ నుండి ఒక్క రాష్ట్రపతీ లేడు, ప్రధాని ముందే లేడు. కావాలనే తమను తొక్కేస్తున్నారన్న ఫీలింగు బెంగాలీవాళ్లల్లో చాలా వుంది. గాంధీ, నెహ్రూలు కలిసి బోసుని తరిమేశారన్న దగ్గర్నుంచి వాళ్ల ఫిర్యాదులు మొదలవుతాయి.

రాజకీయాల్లోనే కాదు, హిందీ సినిమాల్లో కూడా ఉత్తరాదివాళ్లు తమను అణగదొక్కారని వాళ్ల ఆరోపణ. ఉత్తమ్‌ కుమార్‌ బెంగాలీ నటుల్లో అగ్రగణ్యుడు. చాలా గొప్ప నటుడు కానీ మన స్టాండర్డ్స్‌లో అందగాడు కాడు. హిందీ తెరపై వెలిగే పంజాబీ హీరోల ముందు అస్సలు ఆనడు. అందువలన హిందీలో అతనికి ఆఫర్లు రాలేదు. ఇలా క్కాదని అతను తను బెంగాలీలో నటించిన ''అగ్నిపరీక్ష'' సినిమా (దీన్నే బాగా మార్చి తెలుగులో ''మాంగల్యబలం''గా తీశారు)ను ''ఛోటీసీ ములాకాత్‌'' పేరుతో వైజయంతీమాల హీరోయిన్‌గా హిందీలో తనే భారీ ఎత్తున నిర్మించాడు. అతని మొహం హిందీ ప్రేక్షకులకు నచ్చలేదు. సినిమా ఫ్లాపయింది. దానికి బెంగాలీలు నొచ్చుకున్నారు. రాజ్‌ కపూర్‌, దేవ్‌ ఆనంద్‌, దిలీప్‌ కుమార్‌ వంటి వాళ్లు ఉత్తమ్‌ కుమార్‌ వచ్చి తమ మార్కెట్‌ కొల్లగొట్టేస్తాడని భయపడి సినిమాను కావాలని ఫెయిల్‌ చేయించారని నమ్మారు. హిందీ సినిమాలో హీరోయిన్స్‌ కూడా బెంగాల్‌ నుంచి చాలా తక్కువమంది వచ్చారు. అక్కడ అగ్రశ్రేణి నాయిక సుచిత్రా సేన్‌ కూడా హిందీ సినిమాల్లో క్లిక్‌ కాలేదు. వాళ్లతో పోలిస్తే దక్షిణాది నుండి చాలామంది హీరోయిన్లు వెళ్లి పేరు తెచ్చుకున్నారు. బెంగాలీ వాళ్లు తెరవెనుక వెలిగారు తప్ప తెరమీద వెలగలేదు.

ఇన్నాళ్లకు ఒక బెంగాలీవాడు రాష్ట్రపతి అవుతూంటే ఎవరైనా కాలు అడ్డుపడితే యిటువంటి ఫీలింగ్స్‌తో బాధపడే బెంగాలీలు మండిపడతారని చెప్పడానికే యిదంతా చెప్పాను. మమతా బెనర్జీ ప్రణబ్‌ను సమర్థించనని అంటూ వచ్చినా చివరకు సరేనంటుందని అనుకుంటూనే వున్నాను. ఇవాళ ప్రకటించేసింది. అలాగే కమ్యూనిస్టులు కూడా ఏవేవో సిద్ధాంతాలు వల్లించి బెంగాలీవాడికి అడ్డుపడితే బెంగాల్‌లో తాట తీసేవారు. ఈ సంగతి తెలిసే లెఫ్ట్‌ ఫ్రంట్‌ మొదటినుండీ ప్రణబ్‌కి జై అనేసింది. ఇక ములాయం - బేరాలాడడానికి యుపిఏను కాస్త దడిపించి, బేరం కుదరగానే సరేననేశాడు. వీళ్లిద్దరూ యిలా అనడంతో బాబుకి పచ్చివెలక్కాయ గొంతుకలో పడింది - పోయిపోయి యుపిఏ అభ్యర్థిని బలపరచడమా అని. అలాటప్పుడు ఏం చేయాలి? అతనితో పోటీ పడుతున్న అభ్యర్థిని సమర్థించాలి. విడిగా చూస్తే అతనికి అనేక అర్హతలున్నాయి. వివాదరహితుడు. వెనుకబడిన ఈశాన్య ప్రాంతాలకు చెందినవాడు. స్పీకరుగా పనిచేశాడు. క్రైస్తవ మైనారిటీకి చెందినవాడు కాబట్టి అతనికి ఓటేసి తన సెక్యులర్‌ భావాలను చాటుకోవచ్చు. అన్నిటినీ మించి సోనియా విదేశత్వాన్ని ఎత్తి చూపి కాంగ్రెస్‌లోంచి బయటకు వచ్చేసినవాడు. ఆ ఒక్క పాయింటు చూసైనా టిడిపి అతనికి ఓటేయవచ్చు.

అయితే వచ్చిన యిబ్బందేమిటంటే అతన్ని బిజెపి నిలబెడుతోంది. బిజెపి అనగా మతతత్వపార్టీ అని రాజకీయ నిఘంటుకారులు ఎప్పుడో సెలవిచ్చేశారు. వాళ్లను సమర్థించినా, వాళ్లతో పొత్తు కలిపినా ముస్లిముల ఓట్లు పడవు అని భయపెట్టేశారు. ఈ ముస్లిము ఓట్లు ఎప్పుడు ఎలా పడతాయో తెలియదు కానీ బిజెపిని వ్యతిరేకించిన వాళ్లందరికీ వాళ్లు ఓట్లేసేస్తారని రాజకీయ విశ్లేషకులందరూ (చాలామంది లెఫ్టిస్టులే) అన్ని పార్టీ వాళ్లను ఊరించి వదిలిపెట్టారు. బిజెపి వాళ్లు సూర్యుణ్ని చూపించి అడుగో సూర్యుడు అంటే అవునని అనడానికి కూడా యీ పార్టీలకు భయం - ముస్లిములకు కోపం వచ్చేస్తుందేమోనని. ఎలక్షన్‌ ట్రెండ్‌ ఎటువైపు వుంటే అటువైపే ముస్లిములు ఓటేశారు తప్ప వేరేలా వేయలేదని గమనించవచ్చు. తక్కిన ఓటర్లందరూ ఇందిరా గాంధీకి ఓటేస్తే వాళ్లూ వేశారు, ..రాజీవ్‌ గాంధీకి వేస్తే వాళ్లూ వేశారు, ..ఎన్టీయార్‌కు వేస్తే వాళ్లూ వేశారు, ...వైయస్‌కి వేస్తే వాళ్లూ వేశారు, ...జగన్‌కి వేస్తే వాళ్లూ వేశారు. మజ్లిస్‌ వంటి ఔట్‌ అండ్‌ ఔట్‌ ముస్లిమ్‌ పార్టీ కూడా క్రమంగా బలం పెంచుకుంటూ వచ్చింది తప్ప ముస్లిం మెజారిటీ వున్న ప్రాంతాల్లో కూడా చాలాకాలం యితరులు గెలుస్తూ వచ్చారు. అంతెందుకు, టిడిపి-బిజెపి కూటమి వున్నపుడు కూడా టిడిపికి ఓటేద్దామనుకున్న ముస్లిములు ఓటేయకుండా మానలేదు. 1999లో ఎన్టీయార్‌ గ్లామర్‌ లేకుండా టిడిపి ఎన్నికల రంగంలోకి దిగినప్పుడు బిజెపితో పొత్తు కుదుర్చుకుంది. నెగ్గింది.

2004లో కూడా బిజెపితో పొత్తు వుంది. ఆ ఎన్నికలో కాంగ్రెస్‌కు 137.94 లక్షల ఓట్లు రాగా టిడిపికి 134.44 లక్షల ఓట్లు వచ్చాయి. కాంగ్రెస్‌కు తెరాస, లెఫ్ట్‌ ఓట్లు కొన్ని పడ్డాయనుకున్నా, టిడిపికి బిజెపి ఓట్లు కొన్ని పడ్డాయనుకున్నా, టిడిపి ఓటు బ్యాంకు బాగా వున్నట్టే లెక్క గదా! అంటే బిజెపితో పొత్తు పెట్టుకున్నంత మాత్రాన టిడిపి అభిమానులు దూరం కాలేదన్నమాట. మరి అలాటప్పుడు బిజెపి సమర్థించిన వాళ్లని వీళ్లు కూడా సమర్థించినంత మాత్రాన కొంప మునిగిపోతుందా? ఏవిటో అనవసర భయాలు! బాబు ఎప్పుడూ స్థిరంగా లేరు. కేంద్రంలో యుడిఎఫ్‌ ప్రభుత్వాలు నడిపినప్పుడు కాంగ్రెస్‌ మద్దతు తీసుకున్నారు. బిజెపి వారి ఎన్‌డిఏ ప్రభుత్వాలు నడిచినప్పుడు బయటనుండి మద్దతు యిచ్చారు. ఏం చేసినా బాగా పరిపాలించినంతకాలం ప్రజలు ఆయన వెనుకనే వున్నారు. పరిపాలన దెబ్బతిన్న రోజున దూరమయ్యారు. ప్రతిపక్షంలోకి వచ్చాక కూడా ఓట్లు బాగానే పడుతున్నాయి కానీ విశ్వసనీయత సరిపోక, గద్దె నెక్కేటన్ని సీట్లు రావటం లేదు. ఓట్లు, సీట్లు పెంచుకోవాలంటే విశ్వసనీయత పెంచుకోవాలి తప్ప బిజెపిని దూరంగా పెట్టాం కాబట్టి ఓట్లేయండి, కమ్యూనిస్టులను వాటేసుకున్నాం కాబట్టి సీట్లు యివ్వండి అంటే ఎలా?

ఏది ఏమైనా అటు యుపిఏ వైపు వెళ్లలేక, యిటు బిజెపివైపు వెళ్లలేక తటస్థంగా వుందామనుకున్నారు బాబు. నిబంధనల ప్రకారం అలా తటస్థంగా వుండవచ్చు కానీ ప్రజాస్వామ్యంలో అది మంచి పద్ధతి కాదని అందరికీ తెలుసు. మంచి కాండిడేటు లేడన్న కారణంగా ఓటర్లు కూడా ఓటేయడం మానేస్తే ప్రజాస్వామ్యం అటకెక్కుతుంది. ఓటర్లు ఎవ్వరికీ ఓటేయం అంటే యీ నాయకులు ఊరుకుంటారా? 'ఓటు వేయడం మీ హక్కు. నియంతృత్వంలో మగ్గే ప్రజలు యీ హక్కుకోసమే కలవరిస్తారు. మీ అభిప్రాయాన్ని వెలిబుచ్చే అవకాశం ఐదేళ్ల కోసారి వస్తే వదులుకోవడం మహాపాపం.' అంటూ ఉపన్యాసాలు దంచుతారు. అందువలన ఎవరికీ ఓటేయకుండా వుండడాన్ని ఎలా సమర్థించాలా అని కొట్టుమిట్టులాడుతూ యిన్నాళ్లూ కాలక్షేపం చేశారు. చివరకి ఎన్నికల ఘడియ వచ్చేసింది. హఠాత్తుగా తెలంగాణ అంశాన్ని తెరపైకి తెచ్చారు. ప్రణబ్‌ తెలంగాణ వ్యతిరేకి కాబట్టి ఆయనకు ఓటేయం అని టిడిపి ఎంపీ, పాలిట్‌ బ్యూరో సభ్యుడు రమేష్‌ రాథోడ్‌ చేత తెలంగాణ టిడిపి ఫోరం తరఫున ప్రకటన చేయించారు.

ఇదో జోక్‌. తెరాస గానీయండి, తెలంగాణ జాక్‌ కానీయండి, మరొకరు కానీయండి - తెలంగాణ యివ్వకపోవడానికి ప్రణబ్‌ను నిందించడం పొరబాటు. 'సోనియా తల్లి, దేవత, తెలంగాణ యిస్తుంది' అని కాస్సేపు, 'సోనియా దెయ్యం, 700 మందిని పొట్టన పెట్టుకుంది, ఉలక్కుండా పలక్కుండా కూచుంది' అని కాస్సేపు చెపుతూ వచ్చినపుడు మధ్యలో ప్రణబ్‌ ఏం చేస్తాడు పాపం? అందరికీ తెలుసు - అంతిమ నిర్ణయం సోనియాదే ! ఆమెకు పదిమంది సలహాదార్లు వుంటారు. ఒక్కొక్కరు ఒక్కోలా చెప్తారు. చిదంబరం తెలంగాణ యిద్దామనవచ్చు, ప్రణబ్‌ యివ్వవద్దని చెప్పవచ్చు. ఒకళ్లు జగన్‌కు పదవి యిద్దామనవచ్చు, మరొకళ్లు పార్టీలోంచి తరిమేద్దామనవచ్చు. ఆవిడ మూడ్‌ బట్టి వాళ్ల వాళ్ల మాట వింటూ వుంటుంది. చిదంబరం ప్రోద్బలంతో డిసెంబరు 9 ప్రకటన చేసిందనుకుంటే, డిసెంబరు 23 ప్రకటన ప్రణబ్‌ సలహాతో చేసి వుండవచ్చు. డిసెంబరు 9 తర్వాత వచ్చిన పరిణామాల తర్వాత సోనియాకు తెలిసివచ్చింది - రాష్ట్రవిభజన ఆషామాషీ వ్యవహారం కాదని. అందుకే అది వచ్చి 30 నెలలు దాటినా తెలంగాణ గొంగళీని అక్కడే పడేసి వుంచింది. పడేసి వుంచితేనే మంచిదని ప్రణబ్‌ చెప్పివుండవచ్చు. చెప్పేవారు ఏమైనా చెప్పవచ్చు, విని అమలు చేసేది అధికారంలో వున్నవారే కదా. డిసెంబరు 9 ప్రకటన అమలు చేయనందుకు సోనియాపై కోపం చూపాలి తప్ప ప్రణబ్‌పై చూపడమేమిటి? కానీ టిడిపి కూడా అదే బాట పట్టింది.

ఆ బాట పట్టినవాళ్లు ప్రణబ్‌ను ఓడించడానికి, తెలంగాణకు సై అంటున్న బిజెపికి బలం చేకూర్చడానికి వారి కాండిడేటుకి జై అనాలి. కానీ అనటం లేదు. అదేం సరసమో నాకు అర్థం కాదు. తటస్థంగా వుండాలని నిశ్చయించుకుని, యిన్నాళ్లకు యీ సాకు దొరకబుచ్చుకున్నారు. మళ్లీ దీని వాడకంలో కూడా ఓ తిరకాసుంది. రమేష్‌ రాథోడ్‌ ప్రకటనకు, బాబు ప్రకటనకు తేడా వుంది చూశారా! తెలంగాణకు వ్యతిరేకి కాబట్టి ప్రణబ్‌కు ఓటేయటం లేదు అంటే కోస్తా, సీమ ప్రాంతాల్లో పార్టీకి దెబ్బ కొడుతుందేమోనని ఓ భయం. అందువలన రమేష్‌ రాథోడ్‌ చెప్పిన తెలంగాణ కారణం చంద్రబాబు తన ప్రకటనలో చెప్పలేదు. కాంగ్రెస్‌ వ్యతిరేకత చేత ప్రణబ్‌కు, మతతత్వ బిజెపి అభ్యర్థి కావడం చేత సంగ్మాకు మద్దతు యివ్వటం లేదని చెప్పారు తప్ప, తెలంగాణ మాట ఎత్తలేదాయన. రాష్ట్రపతి అభ్యర్థి విషయంలోనే కాదు, రాష్ట్రవిభజన విషయంలోనూ తటస్థం పాటిస్తున్నారు బాబు. ఆయన పార్టీలో కొందరు ఎమ్మేల్యేలు గోడెక్కి కూర్చున్నారు. పార్టీలోనే వుందామా, అదను చూసి అటు దూకుదామా అని పిల్లిలా అటూ యిటూ చూస్తున్నారు. పార్టీలోనే వుంటాం అంటారు, సమావేశాలకు రారు. వాళ్లందరినీ చూసి బాబుకు కూడా ఆలోచన వచ్చినట్టుంది. ఆయనా గోడెక్కి కూర్చున్నారు. ఎప్పుడు దిగుతారో ఏమో! **- ఎమ్బీయస్‌ ప్రసాద్‌ (జులై 2012)**

**జులై 12 ఎమ్బీయస్‌ ః రాహులోకేశ ఘడియలు వచ్చేశాయి..**

42 ఏళ్లు వచ్చి యింకా బ్రహ్మచారిగా వున్నవాడికి పెళ్లి అనే బాధ్యత భయపెడుతూ వుంటుంది. ఏదో తెలిసీ తెలియని వయసులో పెళ్లి చేసుకుని కమిట్‌ అయిపోతే ఫర్వాలేదు కానీ, అంత వయసు వచ్చేసరికి పెళ్లి సరిగ్గా నడుస్తుందో లేదో అన్న బెరుకు పెరిగిపోయి, పెళ్లి మండపం వైపు అడుగులు వేయడానికి తటపటాయిస్తూ వుంటారు. వైవాహిక బంధం ఎలా వుండాలో, భార్యాభర్తలు ఎంత అనురాగంతో మెలగాలో, యిద్దరూ కలిసి పిల్లల్ని ఎంత చక్కగా పెంచాలో యిటువంటివాళ్లే లెక్చర్లు దంచుతారు. పెళ్లి చేసుకుని, సంసారసాగరంలో యీదుతున్నవారు యిలా ప్రవచనాలు చెప్పరు. తరచి తరచి అడిగితే 'ఏదో లెండి' అని నవ్వి వూరుకుంటారు. రాహుల్‌ గాంధీకి పెళ్లి చేసుకోవడంతో బాటు రాజకీయనాయకత్వం వహించడమనే మరో సమస్య తోడయింది. ఏదో వెనక్కాల వుండి హంగు చేస్తూ, రాష్ట్రనాయకులను అదిలిస్తూ, మందలిస్తూ, సలహాలిచ్చేస్తూ, సమావేశాలు నడుపుతూ గడిపేయడం వేరు. తనే క్షేత్రంలో దిగి నాయకత్వం తీసుకుని మంచీ చెడ్డలకు బాధ్యత వహించడం వేరు. బిహార్‌ ఎన్నికల సందర్భంగా నితిశ్‌ కుమార్‌ రాహుల్‌కు ఓ సలహా యిచ్చారు - ''ఎకాయెకీ ప్రధాని పదవి చేపట్టకు, ముందు ఓ రాష్ట్రానికి ముఖ్యమంత్రిగా పనిచేయి. కష్టసుఖాలు తెలుస్తాయి.'' అని. మన్‌మోహన్‌ ఎప్పణ్నుంచో చెపుతున్నారు - ''అలా వెనక్కాల వెనక్కాల తిరిగే బదులు ముందుకు వచ్చి ఏదైనా ఓ శాఖకు మంత్రిగా పనిచేసి పరిపాలన ఎలా చేయాలో నేర్చుకో బాబూ'' అని.

రాహుల్‌ గాంధీ ఎవరి మాటా వినలేదు. ఏ బాధ్యతా చేపట్టలేదు. రాష్ట్రనాయకులు ఢిల్లీకి వచ్చినపుడు వాళ్లతో మంతనాలు ఆడడం, ఎన్నికల వేళ పైజమా లాల్చీ తొడిగి గుడిసెల్లో టీలు తాగుతూ నాయకులు ఏర్పాటు చేసిన సభల్లో ఉపన్యాసాలు యివ్వడం తప్ప ఏమీ చేయడం లేదు. పార్లమెంటులో ఆయన యిచ్చేసిన ప్రసంగాలు కూడా ఏమీ కనబడవు. స్పేర్‌ టైములో ఏం చేస్తున్నారో మనం అడక్కూడదు, అడిగినా ఆయన చెప్పడు. పాతకాలం యువరాజులా దేశాటన చేస్తూ వధువుకోసం అన్వేషిస్తూ తిరుగుతూండవచ్చు. ఆయన అంతర్జాతీయ పౌరుడు కాబట్టి ఆయన చూపు దేశసరిహద్దులు దాటుతుంది. సప్తసముద్రాలు దాటైనా సరే నచ్చిన పిల్లను చేపడదామని ఆయన దేశాలు పట్టుకు తిరుగుతున్నారు. ఏ విదేశాంగ శాఖకో మంత్రిగా వుంటే చక్కగా ప్రభుత్వపు ఖర్చుమీదనే అవన్నీ తిరగవచ్చు. కానీ మధ్యమధ్యలో అధికారులతో కూడా కూర్చోవలసి వస్తుంది కదా, అది బోరు. ఈ తిరగడం ఎప్పటికైనా మాని బాధ్యతలు చేపడతాడేమోనని కాంగ్రెస్‌ నాయకులు చాలాకాలంగా ఎదురు చూస్తున్నారు. చూసి చూసి విసుగెత్తి మొన్న సల్మాన్‌ ఖుర్షీద్‌ నోరిప్పారు.

కాంగ్రెస్‌ వాళ్లకు వచ్చిన యిబ్బంది ఏమిటంటే దేశమంతా తెలిసిన నాయకుడు వాళ్లల్లో ఎవరూ లేరు. ఎవడి పేరూ పక్క రాష్ట్రంలో ఓట్లు రాల్చదు. అందరూ స్థానిక నాయకులే. ఎక్కడి కక్కడ సీట్లు తెచ్చుకుని వస్తారు. వాళ్లందరినీ కలిపి వుంచగలిగిన నాయకత్వం జాతీయస్థాయిలో లేదు. దేశమంతా తెలిసిన పేరు 'గాంధీ' కుటుంబానిదే. ప్రియాంకా గాంధీ భర్త పేరు కూడా మనకు తెలుసు, బెంగాల్‌లో రాష్ట్ర కాంగ్రెస్‌ అధ్యక్షుడు ఎవరంటే తెల్లమొహం వేస్తాం. అందువలన మన్‌మోహన్‌ గద్దె దిగగానే గాంధీ కుటుంబానికి చెందిన వారే యుపిఏ తరఫున ప్రధాని కాండిడేటు అవుతారు. కాంగ్రెస్‌ పార్టీలో ఇంకో విశేషం ఏమిటంటే ప్రధాని అయినవారే కాంగ్రెస్‌ పార్టీ అధ్యక్షులు కూడా అవుతారు. సోనియా-మన్‌మోహన్‌ విషయంలోనే తేడా వచ్చింది - సోనియా విదేశీయత కారణంగా! కానీ రాహుల్‌ విషయంలో ఆ బాధ లేదు. అతను భారతీయుడనే అనుకుంటాం. అందువలన కాంగ్రెస్‌ తరఫున అతనే ప్రధాని కాండిడేట్‌, అతనే పార్టీ అధ్యక్షుడు కూడా. సోనియా ప్రస్తుతం వున్నారు కాబట్టి పార్టీ పదవి వెంటనే స్వీకరించకపోయినా ఆవిడ అనారోగ్యం కారణంగా సమీప భవిష్యత్తులోనైనా ఆ బాధ్యత కూడా చేపట్టవలసి వస్తుంది. అంటే రాహుల్‌కి రాజకీయనైపుణ్యమూ వుండాలి, పరిపాలనాదక్షతా వుండాలి. ఎన్నికలు వచ్చినపుడల్లా అతను తిరుగుతున్నాడు కాబట్టి రాజకీయం కాస్త వంటబట్టిందనే అనుకోవచ్చు. మరి పరిపాలనలో అనుభవం రావాలంటే కేంద్రంలో పదవి చేపట్టాలి. అది అతను తప్పించుకుని తిరుగుతున్నాడు.

అందుకే ఖుర్షీద్‌ ఆ విషయం ఎత్తి చూపించాడు. బహిరంగంగా కాంగ్రెస్‌ నాయకులు కొందరు అతన్ని మందలించినా, లోలోపల మాత్రం కరక్టుగా చెప్పాడు అని అనుకుని వుంటారు. సోనియా కూడా ఆ మాటల్లో నిజాన్ని గుర్తించి రాహుల్‌కు బాధ్యతలు అప్పచెబుదామని అనుకుంటున్నారని వార్తలు వస్తున్నాయి. అందువలన రాహు ఘడియలు వస్తున్నట్టే అనుకోవాలి. అక్కడ రాహుల్‌ అయితే మనకు స్థానికంగా లోకేశ్‌ది కూడా యిదే సమస్య. ఓటర్లలో యువత శాతం పెరుగుతూ వస్తోంది కాబట్టి వారు యువనాయకులనే కోరుకుంటున్నారని, ఎంత చురుగ్గా తిరిగినా వృద్ధనాయకులు వారిని ఆకర్షించలేకపోతున్నారనీ అందరూ అంటున్నారు. ఆ విషయం గ్రహించే కాబోలు జగన్‌ తన పేరుకు ముందు 'యువనేత' అని ఎప్పుడూ రాయించుకుంటారు. నిజానికి జగన్‌ యిప్పటి దాకా చేసిన దేశసేవ ఏమీ లేదు. అయినా ప్రజలు ఓట్లేస్తున్నారంటే కారణం - యువకుడు కాబట్టి ఏదో చేస్తాడనే ఆశతోనే ! మొన్న ఉపయెన్నికల తర్వాత టిడిపికూడా ఒక యువనాయకుడు కావాలి అని బాబుపై ఒత్తిడి పెరగసాగింది. ఆయన ఎటూ తేల్చుకోలేకపోతున్నారు. తన శకం అప్పుడే ముగిసిపోయిందని అనుకోవడానికి ఆయనకు మనసు రావటం లేదు. తను యింకా 'యంగ్‌ ఎట్‌ హార్ట్‌' అని, శారీరకంగా, మానసికంగా దృఢంగా వున్నాననీ, తన అనుభవమే తనను గెలిపిస్తుందని ఆయన అనుకుంటున్నారు. అందుకే లోకేశ్‌ను వ్యాపారానికి పరిమితం చేసి తను రాజకీయాల్లో మునిగి తేలుతున్నారు.

రాహుల్‌ లాగానే లోకేశ్‌ ఎన్నికల టైములో చురుగ్గా వుంటారు. రాహుల్‌ తక్కిన సమయాల్లో కూడా కాస్త రాజకీయాలు చూస్తూ వుంటారు. ఎంతైనా ఎంపీ కదా. లోకేశ్‌కు ఆ అవసరం లేదు. ఆయన ఎమ్మెల్యే కూడా కాదు. ఎన్నికల సమయంలో పార్టీ నిధుల సేకరణ, పంపిణీ వంటి ఆంతరంగిక వ్యవహారాలు చూస్తారట. కొంతమందికి టిక్కెట్లు కూడా యిప్పించినట్లు వినికిడి. అంతకంటె ఎక్కువ యిన్‌వాల్వ్‌ కావడానికి బాబుకి తీరిక లేకపోతే కదా! అధికారంలో వున్నపుడైతే బాబుకి పార్టీ వ్యవహారాలు చూసేందుకు టైము చిక్కేది కాదు. గత ఎనిమిదేళ్లగా ఆ బాధ లేదు. అందువలన తండ్రి 'రా, యీ బాధ్యత తీసుకో' అంటే తప్ప లోకేశ్‌ ముందడుగు వేయరు. అలా అనడానికి బాబు వెనకాడుతున్నారు. 2014 ఎన్నికల ఫలితాలు చూశాకనే లోకేశ్‌ను పూర్తిగా దింపాలని ఆయన ఆలోచన అని కొందరు రాస్తున్నారు. అప్పుడు టిడిపి అధికారంలోకి వచ్చాక లోకేశ్‌ను ఎమ్మెల్యేగా, మంత్రిగా తర్ఫీదు యిచ్చి 2019 సిఎం కాండిడేటుగా నిలపవచ్చు అని అంటున్నారు. 2014లో ఒకవేళ ఓడిపోతే అప్పుడు 'ఇక మన తరానికి నూకలు చెల్లాయి' అని ఖరారు చేసుకుని అప్పుడు పార్టీ పగ్గాలు అప్పగించవచ్చు అని కూడా అంటున్నారు. మొదటిది జరిగితే సరే, రెండోది జరిగితే..? 2014లో టిడిపి కొద్దిలో ఓడిపోతే ఏమో కానీ, భారీ తేడాతో ఓడిపోతే పార్టీలో మిగిలేవారు చాలా తక్కువమంది వుంటారు. అప్పుడు పగ్గాలు చేపట్టేవారు ఏటికి ఎదురీదవలసి వస్తుంది. కొత్తగా ఈత నేర్చుకునేవాడికి అది చాలా కష్టమైన పని.

నిజానికి ఆ పని అప్పుడు చేసేబదులు అదేదో యిప్పుడే చేయవచ్చు కదా ! ఇప్పుడు కూడా పార్టీ భవిష్యత్తు అంత ఆశావహంగా ఏమీ లేదు. ఇలాటి సమయంలో నాయకత్వం వహించినవాడే కార్యకర్తల మన్ననలు అందగలడు. తండ్రి దగ్గరుండి మంచి ట్రెయినింగ్‌ యిచ్చినట్టు అవుతుంది. అధికారంలోకి వచ్చాక చుట్టూ చేరే భజనబృందం వలన మంచి కంటె చెడు ఎక్కువ జరుగుతుంది. ఇలాటి పోరాటసమయంలో అండగా నిలిచేవారే గట్టి అనుయాయులుగా నిలుస్తారు. అఖిలేశ్‌ యాదవ్‌ సంగతి చూడండి. పార్టీ ప్రతిపక్షంలో వున్నపుడే కదా బరిలోకి దిగి, తన కంటూ ఒక యిమేజి తెచ్చుకున్నాడు! ఇందిరా గాంధీ అధికారంలో వుండగా సంజయ్‌ గాంధీ రాజకీయాల్లోకి వచ్చి రాజ్యాంగేతర శక్తిగా మారితే అందరూ అసహ్యించుకున్నారు. కాంగ్రెస్‌ నాయకులు కూడా ఇందిర మొహం చూసి అతన్ని భరించారు. 1977లో పార్టీ ఓడిపోయాక, అతని పోరాటపటిమ బయల్పడింది. అప్పటిదాకా ఇందిర భజన చేసినవాళ్లు ఆమెను విడిచి వెళ్లిపోతే యితను వెంట నిలిచి, పార్టీలోకి కొత్త నాయకులను తీసుకుని వచ్చి పటిష్టం చేసి, మూడేళ్లపాటు అహోరాత్రాలు కష్టపడ్డాడు. 1979లో రాజ్‌ నారాయణ్‌ను దువ్వి, అతని ద్వారా చరణ్‌ సింగ్‌కు ఆశ చూపి, జనతా ప్రభుత్వాన్ని కూల్చడం అతని రాజకీయ చతురతకు గొప్ప ఉదాహరణ. 1980 ఎన్నికలలో టిక్కెట్ల పంపిణీ అంతా అతనిదే. పరిస్థితులు కలిసిరావడంతో అప్పుడు ఇందిర మళ్లీ ప్రధాని అయింది. చనిపోయేదాకా ఆ పదవిలోనే వుంది.

లోకేశ్‌ రాజకీయప్రవేశం చేద్దామనుకుంటే యింతకంటె అనువైన సమయం లేదు. టిడిపికి పటిష్టమైన ఓటు బ్యాంకు వుంది, పార్టీ నిర్మాణం వుంది, విసుగెత్తి తటస్థులుగా మారిన అభిమానులు కూడా వున్నారు. ఈ సమయంలో అతను రంగంలోకి దిగి, తన చుట్టూ యువనేతలను సమకూర్చుకుంటే టిడిపికి జవజీవాలు ఏర్పడతాయి. కొత్త వూపు వస్తుంది. లోకేశ్‌ చుట్టూ చేరేవారు బాబు అనుయాయుల సంతానమే కావచ్చు, ఫర్వాలేదు, కానీ తరం మారుతుంది కాబట్టి ఆలోచనాతరంగాలూ కొత్తగా వుంటాయి. అబ్బే యిప్పుడెందుకు, పార్టీ అధికారంలోకి వచ్చాక అప్పుడు వస్తా అంటే అది నాయకత్వ లక్షణం కాదు. పోరాడి గెలిచినవాణ్నే ప్రజలు ఆరాధిస్తారు. అతనికీ ఆత్మవిశ్వాసం పెరుగుతుంది. ఒడిదుడుకులను ఎలా ఎదుర్కోవాలో తర్ఫీదు అవుతుంది. అన్నప్రాశన నాడే అన్నీ వచ్చేయవు. బాడీ లాంగ్వేజ్‌, ఉపన్యాసకౌశలం, ప్రజల్లో తిరిగే ఓపిక, విమర్శలు సహించే ఓర్పు, తిప్పికొట్టే నేర్పు - యిలా ఎన్నో నేర్చుకోవాలి. బాబు కాలేజీ రోజుల్నించే స్టూడెంటు పాలిటిక్స్‌లో తిరిగారు. క్రమంగా రాటు దేలారు. కొడుకుని యిప్పటిదాకా అడుగు పెట్టనివ్వలేదు. లోకేశ్‌ కనీసం ఇప్పణ్నుంచి మొదలు పెడితే 2014 నాటికి ఒక స్థాయి నాయకుడిగా తయారుకావచ్చు.

నా ఉద్దేశంలో అటు రాహుల్‌, యిటు లోకేశ్‌ బాధ్యతలు చేపట్టే ఘడియలు వచ్చేశాయి. వాళ్ల ఉద్దేశాలు ఎలా వున్నాయో వేచి చూడాలి. **- ఎమ్బీయస్‌ ప్రసాద్‌ (జులై 2012)**

**జులై 13 ఎమ్బీయస్‌ : రాజేశ్‌ ఖన్నా**

రాజేశ్‌ ఖన్నా పోయాడు. ఇవాళ టీవీ కార్యక్రమాల్లో అతని గురించి చెప్పారు. రేపు పత్రికల్లో కూడా యివే విషయాలతో వ్యాసాలు వస్తాయి. అవన్నీ మీరు ఎలాగూ చూస్తారు, చదువుతారు. అందువలన యీ వ్యాసంలో నా వ్యక్తిగత అభిప్రాయాలు కొన్ని రాసి సరిపెడతాను. రాజేశ్‌ ఖన్నా తొలి సినిమా ''ఆఖ్రీ ఖత్‌'' (1966) నేను మొదటిసారి వచ్చినపుడే చూశాను. నెలల వయసున్న ఒక చిన్నపిల్లవాడు తన తల్లి కోసం వెతుక్కుంటాడు అనే థీమ్‌ మీద బ్లాక్‌ అండ్‌ వైట్‌లో తీసిన ఆఫ్‌బీట్‌ సినిమా. ''హకీకత్‌'' తీసిన చేతన్‌ ఆనంద్‌ (ఈయన దేవ్‌ ఆనంద్‌ అన్నగారు. కళాత్మకంగా సినిమాలు తీస్తాడు) మీద గౌరవంతో సినిమాకి వెళ్లాను.

ఖయ్యాం సంగీతంలో ''బహారోం, మేరా జీవన్‌ భీ..'' అనే అద్భుతమైన లతా పాట వినేవుంటారు. దీనిలోదే. ఆ పాటను తెరపై పాడిన హీరోయిన్‌ ఇంద్రాణీ ముఖర్జీని చూడలేం. ఏమీ బాగుండదు, డొక్కు మొహం. హీరోకూడా ఆమెకు తగ్గట్టుగానే గడ్డం మాపుకుని రోగిష్టివాడిలా వున్నాడు. మొహం కాస్త బండగా వుంది. ముక్కు చట్టిగా వుంది. కానీ అతని యాక్షన్‌ నాకు నచ్చింది. నటనలో యింటెన్సిటీ అంటారే.. అది వుంది. వీడెవడో కానీ పైకి వస్తాడు అనుకున్నా. ఆ సినిమాలోనే 'ఋత్‌ జవా జవా, రాత్‌ మెహర్‌బాఁ' అనే పాట పాడుతూ అభినయించిన భూపేంద్ర గొంతు కూడా నచ్చింది. (అతను కాస్త ఆలస్యంగా పైకి నచ్చాడు, ఎంతైనా రాజేశ్‌ రేంజ్‌లో కాదు)

ఆ తర్వాత ''రాజ్‌''(1967) చూశాను. సస్పెన్స్‌ థ్రిల్లర్‌. పాత్ర చాలా బాగా ఒప్పించాడు. ''బహారోంకె సప్నే'' (1967) మ్యూజికల్‌లోనూ రాణించాడు. ''ఇత్తెఫాక్‌'' (1969)లో మాసిన గడ్డంతో హంతకుడిగా అదరగొట్టాడు. దాని ఆధారంగా తెలుగులో రామానాయుడు ''ద్రోహి'' అని తీసి జగ్గయ్యను పెడితే ఆయన ఓవరాక్షన్‌ చేసి తగలేశాడు. సినిమా అట్టర్‌ ఫ్లాప్‌. ఇవన్నీ ఒక ఎత్తు. ''ఖామోషీ'' (1969) ఒక్కటీ ఒక ఎత్తు. అతి సీరియస్‌ సినిమా. బెంగాలీలో హిట్‌ అయిన ''దీప్‌ జలీ జాయ్‌'' ఆధారంగా (బెంగాలీలో రాగానే మనవాళ్లు తెలుగులో ''చివరకు మిగిలేది''గా తీశారు. ఆ తర్వాత చాన్నాళ్లకు హిందీలో తీశారు) వచ్చిన పిచ్చాసుపత్రి సినిమా. వహీదా రెహమాన్‌ వంటి మేటి నటి సరసన ఆమెకు దీటుగా నటించి ఒప్పించాడు. ఆ తర్వాత వచ్చింది - ''ఆరాధనా'' (1969) అంతే కథ మారిపోయింది. నటుడు రాజేశ్‌ ఖన్నా ఒక్కసారిగా స్టార్‌ అయిపోయాడు. అతని దశ తిరిగింది.

రాజేశ్‌ చాలా మంచి నటుడు. మంచి వాయిస్‌. నాటకరంగం నుండి రావడం వలన వాయిస్‌ను చక్కగా వుపయోగించుకోవడం తెలుసు. పాత్రలో వుండే సంఘర్షణను, క్లిష్టతను ప్రేక్షకుడికి అందించడం తెలుసు. హిస్ట్రియానిక్స్‌ను మోతాదు మించకుండా వాడుకోవడం తెలుసు. నాటకాల నుండి వచ్చినవాళ్లలో ఆంగికం ఎక్కువగా వుంటుంది. నటన మోతాదు ఎక్కువగా వుంటుంది. కానీ ఢిల్లీ నాటకరంగం నుండి వచ్చినవారిలో యీ అవలక్షణాలు కనబడవు. రాజేశ్‌ కూడా అక్కణ్నుంచి వచ్చినవాడే. అందుకనే సినిమాకు అతి సులభంగా అనువదించుకోగలిగాడు. కొద్దిపాటి కదలికలతోనే, కళ్లతోనే భావవ్యక్తీకరణ చేయగలిగేవాడు. డ్రెస్‌ సింపుల్‌గా వేసుకునే గ్లామరస్‌గా కనబడేవాడు. ప్రేమకోసం త్యాగం చేసే హీరోలంటే మహిళలకు ఎప్పుడూ క్రేజ్‌ వుంటుంది. అలాటివాటికిి దిలీప్‌, రాజేంద్ర కుమార్‌ వాటికి పెట్టినది పేరు. దేవ్‌ ఆనంద్‌ స్టయిలిష్‌ లవర్‌, కాస్త నెగటివ్‌ టచ్‌ కూడా వుండేది. రాజ్‌ కపూర్‌ బ్రాండ్‌ పూర్తిగా వేరు.

దిలీప్‌ చాలా తక్కువ సినిమాలు చేసేవాడు. చాలా రోజులు షూటింగుకి వచ్చేవాడు కాదు. నస పెట్టేవాడు. పైగా దిలీప్‌ డైలాగులు వినబడి చావవు. వినబడినా అర్థం కావు. రాజేంద్ర కుమార్‌ కూడా లవర్‌ పాత్రలు వేశాడు కానీ ఎగువ మధ్యతరగతి కుటుంబానికి చెందినవాడిగా వుండేవాడు, పైగా అతని నటన తెచ్చిపెట్టుకున్నట్టు, దిలీప్‌ను అనుకరించినట్టు కనబడేది. రాజేశ్‌ మధ్యతరగతి పాత్రల్లో అతి సులభంగా యిమిడిపోయాడు. అందుకని ఆ తరహా పాత్రలు వచ్చి రాజేశ్‌ ఒడిలో పడ్డాయి. రాజేశ్‌ స్పష్టంగా మాట్లాడేవాడు. దిలీప్‌ కంటె నేచురల్‌గా చేసేవాడు. ఇంటిపక్క అబ్బాయిలా కనబడేవాడు. అతని గ్లామర్‌ అంతా అతని రూపురేఖల వలన రాలేదు, నటన వలన వచ్చింది. ''సఫర్‌''(1970), ''ఆనంద్‌''(1970) వంటి సినిమాల్లో అతని బదులు యింకోర్ని వూహించలేం.

అయితే ''ఆరాధనా'' యిదంతా మార్చేసింది. దానిలో గ్లామరస్‌ పాత్ర ఎలా వేయాలో అతనికి తెలియలేదు. వెళ్లి శక్తి సామంతాను అడిగితే ''దేవ్‌ ఆనంద్‌ ను యిమిటేట్‌ చేయి'' అని చెప్పాడట. దేవ్‌ స్టయిల్‌కు, తన స్టయిల్‌ కాస్త జోడించి యితను వేశాడు. సూపర్‌ మ్యూజిక్‌తో సినిమా టాప్‌ హిట్‌ అయిపోయింది. రాజేశ్‌ ఖన్నా, ద స్టార్‌ అవతరించాడు. రాత్రికి రాత్రి ఆడవాళ్లందరికీ ఆరాధ్యుడు అయిపోయాడు. ఇక అతన్ని చిన్నపిల్లలకు దగ్గర చేసినది - ''హాథీ మేరే సాథీ'' (1971). 'శాండో' చిన్నప్ప దేవర జంతువులను పెట్టి తమిళ సినిమాలు తీయడంలో ఘనుడు. ఏనుగుతో కథ రాయించుకుని హిందీలో తీయడానికి బొంబాయి వచ్చి రాజేశ్‌ను అడిగాడట.

''ఆరాధనా'' హిట్‌ అయి ఎడాపెడా సంతకాలు పెట్టేస్తున్న రోజులవి. డేట్స్‌ లేవు పొమ్మన్నాడు. వెంటనే నువ్వు యిప్పుడు తీసుకుంటున్న రెమ్యూనరేషన్‌కు రెట్టింపు యిస్తాను అన్నాడట దేవర్‌. రాజేశ్‌ మారు మాట్లాడకుండా సరేనన్నాడు. అప్పుడు అతను స్వంత యిల్లు కట్టుకుంటున్నాడు. ఈ డబ్బుతో యిల్లు పూర్తవుతుందని అతని ప్లాను. అయితే అతనికి స్క్రిప్టు నచ్చలేదు. సలీమ్‌-జావేద్‌లకు చెప్పి మార్పులు చేయించుకున్నాడు. రాజేశ్‌కు టెక్నీషియన్ల విలువ బాగా తెలుసు. హృషీకేశ్‌ ముఖర్జీ సినిమాల్లో తక్కువ పారితోషికానికి కూడా పనిచేసేవాడు. తన సినిమాల్లో మ్యూజిక్‌ సిట్టింగుల్లో విధిగా పాల్గొనేవాడు. గాయకుడు కిశోర్‌ కుమార్‌ను, ఆర్‌ డి బర్మన్‌ను ఎంతో ప్రోత్సహించాడు. అతని సినిమాలన్నీ అప్పట్లో మ్యూజికల్‌ హిట్సే!

''హాథీ మేరే సాథీ''లో రాజేశ్‌ దేవ్‌ ఆనంద్‌ను అనుకరించాడు కానీ ఏనుగు ఎవర్నీ అనుకరించకుండా స్వతంత్రంగా నటించి సినిమాను హిట్‌ చేసింది. పిల్లలు వెర్రెక్కినట్లు చూశారు. ఏనుగునీ, ఏనుగు స్నేహితుడైన రాజేశ్‌ను నెత్తిన పెట్టుకున్నారు. అతని హెయిల్‌ స్టయిల్‌ను అనుకరిస్తూ క్రాఫింగులు చేయించుకున్నారు. ఆడాళ్లు, పిల్లలు ఆమోదించిన నటుడు సూపర్‌ స్టార్‌ కాకుండా వుంటాడా?

హిందీ నటుల్లో సూపర్‌ స్టార్‌డమ్‌ ఎలా వుంటుందో నేను రాజేశ్‌ విషయంలోనే చూశాను. తమిళంలో ఎమ్జీయార్‌, శివాజీ, తెలుగులో ఎయన్నార్‌, ఎన్టీయార్‌, కన్నడంలో రాజకుమార్‌ - వీళ్లకు వీరాభిమానులు వుండడం చూశాను. అప్పట్లో అభిమానులు పోటీ నటుడి వాల్‌పోస్టర్లపై పేడ ముద్దలు కూడా వేసుకునే అసహ్యకరమైన సంస్కృతి కూడా చూశాను. ఇవన్నీ ఒక రాష్ట్రానికి సంబంధించినవే కాబట్టి చిక్కగా, గాఢంగా వుండడం సహజం. కానీ హిందీ సినిమాల మార్కెట్‌ దేశమంతా విస్తరించి వుంది. దిలీప్‌, దేవ్‌ ఆనంద్‌ వంటి వారికి అభిమానులు వున్నారు కానీ వాళ్లు వేలంవెర్రిగా వుండేవారు కారు. కానీ రాజేశ్‌ ఖన్నా ఆగమనంతో అక్కడా సౌత్‌ ఇండియన్‌ తరహా పిచ్చి అభిమానులు తయారవడం చూశాను. ఆ క్రేజ్‌ నార్త్‌ ఇండియాతో ఆగలేదు. హిందీ అంటే పడని మద్రాసులో కూడా అతనంటే పడి చచ్చేవారు. సరిగ్గా అదే సమయంలో ''స్టార్‌ డస్ట్‌'' వంటి మోడర్న్‌ ఫిల్మ్‌ మ్యాగజైన్లు అవతరించడంతో ఈ క్రేజాగ్నికి ఆజ్యం కూడా అమిరింది. తర్వాత రాజేశ్‌ స్టార్‌గానే ఎక్కువ వెలిగాడు. మ్యానరిజమ్స్‌ అలవర్చుకున్నాడు. ఒక బ్రాండ్‌గా మారాడు. ఏ మాట కా మాట చెప్పుకోవాలంటే ఆ పీరియడ్‌లో యాక్టర్‌గా కూడా నిలబడ్డాడు. అదీ అతని గొప్పతనం.

15 సినిమాలు ఏకబిగిన హిట్‌ కావడంతో ఎక్కడ చూసినా అతని పేరే వినబడసాగింది. దేశమంతా అతని పేరు వింటేనే ఉర్రూతలూగింది. అన్ని రకాల దర్శకులు, నిర్మాతలు అతనికోసం పడిగాపులు కాయసాగారు. స్వతహాగా అతను ఒక మామూలు మనిషి. అందగాడు కాదు. అరిస్టోక్రాట్‌ కాదు, ఫిల్మ్‌ నేపథ్యం నుండి వచ్చినవాడు కాదు. ఈ స్టార్‌డమ్‌ అతని తలకెక్కింది. నిభాయించుకోలేక పోయాడు. అహంకారంతో ప్రవర్తించి వ్యక్తిగతంగా చాలా సమస్యలు తెచ్చుకున్నాడు. టైముకి షూటింగుకి రాకపోవడం వంటి జబ్బులు చాలా తెచ్చుకున్నాడు. పైగా తాగుడు ఒకటి. సాటినటులతో పోట్లాడిన ఉదంతాలు బయటకు రాలేదు కానీ సరిగ్గా వ్యవహరించలేదన్న ఫిర్యాదులు వున్నాయి. ''ఆనంద్‌'' సినిమా టైములో అమితాబ్‌ బచ్చన్‌ను చాలా హీనంగా చూసేవాడట. మూడేళ్ల తర్వాత ''నమక్‌ హరామ్‌'' (1973) వేసేనాటికి అమితాబ్‌ పుంజుకున్నాడు. అప్పుడు రాజేశ్‌ తడబడసాగాడు. ఆ తర్వాత మల్టీస్టారర్స్‌లో వేయడానికి యిష్టపడేవాడు కాదు.

అమితాబ్‌ క్రమంగా ఎదిగాడు. ''జంజీర్‌'' (1973) అతను వేసిన యాంగ్రీ యంగ్‌మ్యాన్‌ పాత్ర ప్రజలకు బాగా నచ్చింది. అతను డాన్సులు, ఫైట్లు నచ్చాయి. 1975లో వచ్చిన ''దీవార్‌'', ''షోలే''లతో అతని దశ తిరిగింది. అతనూ మంచి నటుడు, దానికి తోడు స్టార్‌డమ్‌ తోడైంది. అమితాబ్‌ ఎదుగుదల రాజేశ్‌కు ఏ విధంగాను అడ్డం కాదు. ఎందుకంటే రాజేశ్‌ది అమర ప్రేమికుడి స్థానం. ప్రేక్షకులు అతను డాన్సులు చేయాలని, ఫైట్లు చేయాలనీ ఎదురు చూడలేదు. కానీ అమితాబ్‌ను అతను సహించలేకపోయాడు. రాజేశ్‌ను చూశాక స్టార్‌గా ఎలా వుండకూడదో అమితాబ్‌కు బాగా అర్థమైంది. అతను ఎప్పుడూ పంక్చువల్‌గా వుండేవాడు. రాత్రంతా తాగి సెట్స్‌పైకి ఆలస్యంగా రావడం వుండేది కాదు. సహనటులను గౌరవిస్తూ మల్టీస్టారర్స్‌ను ఒప్పుకునేవాడు.

ముఖ్యంగా గృహస్థుగా అమితాబ్‌ చాలా జాగ్రత్తపడ్డాడు. జయా బాధుడీని చేసుకున్నాక యిన్నేళ్లగా కాపురం సజావుగా లాక్కుని వస్తున్నాడు. మధ్యలో రేఖతో వ్యవహారం కొంత కలతలు రేపినా జయా, అమితాబ్‌ సర్దుకుపోయారు. కాపురం నిలిచింది. పెళ్లయాక జయా సినిమాలు యించుమించు మానేసి, అప్పుడప్పుడు మాత్రం వేస్తోంది. కూతురికి, కొడుక్కి పెళ్లి చేసి కుటుంబపెద్దలుగా నిలబడ్డారు. అమితాబ్‌కు యింకా మార్కెట్‌ వుంది. సినిమాల ద్వారా, టీవీ షోల ద్వారా, యాడ్స్‌ ద్వారా బోల్డు సంపాదిస్తున్నాడు. రాజేశ్‌ వైవాహిక జీవితమంతా అస్తవ్యస్తమే. రంగస్థల నటుడిగా వుండగానే అంజూ మహేంద్రు అనే ఫ్యాషన్‌ డిజైనర్‌తో లివ్‌-ఇన్‌ రిలేషన్‌షిప్‌లో వుండేవాడు. అప్పట్లో అతి చాలా వింత. ఏదో ప్రేమ వ్యవహారం అంటే ఫర్వాలేదు కానీ పెళ్లి చేసుకోకుండా యిద్దరూ ఒకే యింట్లో వుండడం ఎబ్బెట్టుగా వుండేది. ఆ విధంగా సాంఘిక కట్టుబాట్లు పట్టించుకోలేదతను.

''బాబీ'' సినిమా నిర్మాణంలో వుండగానే రాజేశ్‌ డింపుల్‌ కపాడియాను యిష్టపడ్డాడు. పెళ్లి చేసుకుంటానన్నాడు. దాంతో ఏడేళ్లగా లివ్‌-యిన్‌ మేట్‌గా వున్న అంజూ మహేంద్రూకి కోపం వచ్చి అతన్ని విడిచి వెళ్లిపోయింది. ఆ తర్వాత వెస్ట్‌ ఇండీస్‌ క్రికెటర్‌ గారీ సోబర్స్‌ వెంట పడింది. ఇప్పటికీ ఎవర్నీ పెళ్లి చేసుకున్నట్టు లేదు. ''బాబీ''లో నటించేటప్పుడు డింపుల్‌ చాలా చిన్నపిల్ల. రాజ్‌ కపూర్‌ చెప్పినట్టు నటించడం తప్ప తన నటనాకౌశలం గురించి ఏ మాత్రం అవగాహన లేదు. అంతకుముందు రాజ్‌ కపూర్‌ తీసిన ''మేరా నామ్‌ జోకర్‌'' ఫ్లాపయింది. ఈ ''బాబీ'' ఎలా ఆడుతుందో తెలియదు. అందువలన దేశంలోని ఆడవాళ్లంతా పడిచచ్చే రాజేశ్‌ ఖన్నా తనను పెళ్లాడతాననగానే తన కంటె 13 ఏళ్లు పెద్దవాడైనా సరేనంటూ పెళ్లికి సిద్ధమైంది. పెళ్లయ్యాక వేషాలు వేయకూడదంటే సరేననేసింది ముందూ వెనకా ఆలోచించకుండా.

ఆ విధంగా ఏడేళ్లగా ఇంకో అమ్మాయితో కాపురం చేస్తూ వచ్చిన 31 ఏళ్ల రాజేశ్‌ ఖన్నా 18 ఏళ్ల డింపుల్‌ను 1973లో పెళ్లాడాడు. ఆమె ముగ్ధ, యితను ముదురు కేసు. సూపర్‌ స్టార్‌ను దూరం నుండి చూడడం వేరు, కలిసి కాపురం చేస్తూ అతని యిగోను, కోపతాపాలను భరించడం వేరు. ఇంతలో ''బాబీ'' రిలీజై సూపర్‌ హిట్‌ కావడం, దేశమంతా డింపుల్‌ ఫీవర్‌ వ్యాపించడం జరిగాయి. డింపుల్‌కు తను కూడా సూపర్‌ స్టారేనన్న విషయం అర్థమయ్యాక రాజేశ్‌ను భరించడం కష్టమనిపించింది. దానికి సాయం రాజేశ్‌ వృత్తిపరంగా అభద్రతాభావానికి లోనై ఆమెను హింసించసాగాడు. అతని తాగుడు పెరిగి, చుట్టూ చెంచాలు తయారయ్యారు. వారంతా నువ్వు అంతటివాడివి, యింతటివాడివి అంటూ అతని అహాన్ని పెంచారు. ఇలా అతని పతనం ప్రారంభమైంది. క్రమశిక్షణ తప్పిపోయింది. క్రమశిక్షణ లేనివాణ్ని బొంబాయి నిర్మాతలు భరించగలరు కానీ దక్షిణాది నిర్మాతలు అస్సలు భరించలేరు.

రాజేశ్‌కు దక్షిణాది వారు అతనికి దన్నుగా నిలబడ్డారు. దాదాపు 25 రీమేక్స్‌లో నటించాడతను. మనవన్నీ మెలోడ్రామా ఎక్కువగా వున్న సినిమాలు కదా, వాటికి అతను సరిగ్గా సరిపోతాడు. అంతకుముందు సునీల్‌ దత్‌తో ఎక్కువ సినిమాలు తీసేవారు. ఇప్పుడు ఇతను వచ్చాడు. 1967లోనే ''పిన్ని'' సినిమా రీమేక్‌ ''ఔరత్‌''లో రాజేశ్‌ను జెమినివాళ్లు పెట్టుకున్నారు. ఇంకో రెండేళ్లకు ''తేనెమనసులు'' రీమేక్‌ ''డోలీ''లో ఆదుర్తి సుబ్బారావు ఛాన్సు యిచ్చారు. ''సర్కార్‌ ఎక్స్‌ప్రెస్‌''ను కాస్త మార్చి ''ద ట్రైన్‌'' పేరుతో ఫోటోగ్రాఫర్‌ రవికాంత్‌ నగాయిచ్‌ తన డైరక్షన్‌లో తీశాడు. ''ముద్దుబిడ్డ'' రీమేక్‌ ''ఛోటీ బహూ''లో తిలక్‌ ఛాన్సిచ్చారు. అదే ఏడాది ''హాథీ మేరే సాథీ''. మరుసటి ఏడాది ''కథానాయకుడు'' (ఎన్టీయార్‌) సినిమాను ''అప్నా దేశ్‌'' పేరుతో రాజేశ్‌, ముంతాజ్‌లతో తీస్తే సూపర్‌ హిట్‌ అయింది. ఇలా ఎన్నో దక్షిణాది నిర్మాతలు అతన్ని నెత్తిన పెట్టుకున్నారు. రామానాయుడు రాజేశ్‌, హేమా మాలిని కాంబినేషన్‌తో ''ప్రేమనగర్‌'' సినిమాను 1974లో హిందీలో అదే పేరుతో రీమేక్‌ చేస్తే అదీ హిట్టయింది.

రాజేశ్‌ అహాన్ని పెంచాయి. విబి రాజేంద్రప్రసాద్‌గారికి అతనితో చాలా చేదు అనుభవం వుంది. అది ఆయన ఆత్మకథలోనే రాసుకున్నారు కాబట్టి మనం చెప్పుకోవచ్చు - రాజేశ్‌ ఖన్నా అప్పటికే ''ఆరాధనా'', ''హాథీ మేరే సాథీ'' సినిమాలతో సూపర్‌స్టార్‌గా వెలుగొందుతున్నారు. ఏడున్నర లక్షలు పారితోషికం తీసుకుంటున్నారు. ఈయన ''దసరాబుల్లోడు''ను హిందీలో తీద్దామనుకుని హీరోగా బుక్‌ చేయడానికి వెళితే 12 లక్షలు అడిగాడు. పైగా తన సెక్రటరీ గుర్నామ్‌ సింగ్‌కు 50 వేలు అదనంగా యివ్వాలన్నాడు. అన్నిటికీ ఈయన సరేనన్నాడు కానీ ఓ కండిషన్‌ పెట్టాడు. 'ప్రారంభించాక ఆర్నెల్లలో పూర్తి చేయాలి. రెండు నెలల డేట్స్‌ ఒకేసారి యివ్వాలి' అని. ఓకే అన్నాడు రాజేశ్‌ ఖన్నా.

తెలుగులో పెద్ద హిట్‌ అయిన ''దసరా బుల్లోడు'' సినిమా రాజేశ్‌ ఖన్నాతో హిందీలో రాబోతుందని వినగానే నార్త్‌ ఇండియాలోని డిస్ట్రిబ్యూటర్స్‌ క్యూలు కట్టి అడ్వాన్సులు యిచ్చేశారు. సినిమాకు ఇంత హైప్‌ రావడంతో రాజేశ్‌ ఖన్నాకు భయం వేసింది. 'సినిమా అటోయిటో అయితే నీ కెరియర్‌ ఫినిష్‌.' అని అతని సన్నిహితులు (మన భాషలో చెప్పాలంటే చెంచాగాళ్లు, వీళ్లే అతన్ని తగలేశారు) భయపెట్టారు. దాంతో రాజేశ్‌ ఖన్నా ఆలోచనలో పడ్డాడు. సినిమా వద్దనలేడు, చేయలేడు. ఇక రాజేంద్రప్రసాద్‌గార్ని తిప్పడం మొదలెట్టాడు. బొంబాయి వెళ్లి డేట్స్‌ గురించి అడిగితే 'ఎందుకండీ, మద్రాసు వస్తున్నానుగా, అప్పుడు మాట్లాడదాం' అనేవాడు. మద్రాసులో పొద్దున్న వెళితే 'సాయంత్రం రండి సరదాగా కూచుందాం' అనేవాడు. సాయంత్రం వెళితే అసలు విషయం తప్ప తక్కినవన్నీ మాట్లాడేవాడు.

ఓ సారి మద్రాసు షూటింగుకి వచ్చినపుడు గట్టిగా పట్టుకున్నాడు. పొద్దున్న సాయంత్రం అంటూ యిలాగే 15 రోజులు గడిపేశాడు. ఆఖరిరోజు 'సాయంత్రం బొంబాయి ఫ్లయిట్‌లో వెళ్లిపోతున్నాను. ఎయిర్‌పోర్టుకు రండి, అక్కడ మాట్లాడదాం'' అన్నాడు. అప్పుడు కూడా విమానం బయలుదేరేదాకా అవీ యివీ కబుర్లు చెప్పి, చివరకు విమానం ఎక్కబోతూ ''ఇవిగో నా డేట్స్‌'' అంటూ ఓ కవరు చేతిలో పెట్టాడు. లోపల చూస్తే రాజేశ్‌ ఖన్నా డేట్స్‌ షెడ్యూల్‌ ఉంది. ఈయన రెండు నెలలు వరసగా అడిగితే ఆయన నెలకు ఒకటి, రెండు రోజుల చొప్పున ఓ సంవత్సరంలో 26 రోజులు యిచ్చాడు. ఈ లెక్కన సినిమా తీయడానికి రెండు సంవత్సరాలు పడుతుందన్నమాట. రెండు నెలల్లో పూర్తి చేస్తానని మాట యిచ్చి రెండు సంవత్సరాలకు ప్లాను చేసినందుకు రాజేంద్రప్రసాద్‌కు కోపం వచ్చింది. శుబ్భరంగా తిట్టిపోస్తూ ఓ పెద్ద వుత్తరం రాశారు.

అది చూసి రాజేశ్‌ ఖన్నా కంగు తిన్నాడు. ఈయన శాంతింపజేద్దామని చూశాడు. కానీ 'నీలాటి చీట్‌లతో నేను పనిచేయను' అని రాజేంద్రప్రసాద్‌ భీష్మించడంతో తీసుకున్న అడ్వాన్సు విధిలేక తిరిగి యిచ్చేశాడు. రాజేశ్‌ ఖన్నా ఎడ్వాన్సు తిరిగియిచ్చేశాడు కానీ అన్నగారి పాత్రకు బుక్‌ చేసిన ఓంప్రకాశ్‌ తను తీసుకున్న 3 లక్షలు తిరిగి యివ్వలేదు. ''నేను డేట్స్‌ యివ్వడానికి రెడీగానే వున్నానుగా'' అన్నాడాయన. దానితో బాటు పబ్లిసిటీకి, తిరగడాలకు 7 లక్షల దాకా ఖర్చయింది. ఆ విధంగా 'దసరా బుల్లోడు' హిందీ వెర్షన్‌ తీయకుండానే 10 లక్షలు నష్టపోయారు రాజేంద్రప్రసాద్‌. ఇటువంటి పరిస్థితిలో రాజేశ్‌ను ఏ నిర్మాత మాత్రం భరిస్తాడు? దక్షిణాదివాళ్లు జితేంద్రను తీసుకోసాగారు. ''హాథీ మేరే సాథీ'' తీసిన తర్వాత దేవర్‌ ఇంకా హిందీ సినిమాలు తీసినా శశి కపూర్‌ను, శతృఘ్న సిన్హా ను పెట్టుకున్నాడు తప్ప రాజేశ్‌ను రిపీట్‌ చేయలేదు. ఉత్తరాది వాళ్లకు అవతల అమితాబ్‌ బచ్చన్‌ కొంగుబంగారంగా వున్నాడు. రాజేశ్‌కు నిర్మాతలు క్రమేపీ దూరం కాసాగారు. శక్తి సామంత కూడా ''అమానుష్‌'' (1975)సినిమాకు బెంగాల్‌నుండి ఉత్తమ్‌ కుమార్‌ను తెచ్చుకున్నాడు. సోలో హీరోతో లాభం లేదని గ్రహించిన మల్టీ స్టారర్స్‌ తీయసాగారు. అమితాబ్‌, శశి కపూర్‌ ఏ భేషజాలు లేకుండా కలిసి నటించారు. రాజేశ్‌ మాత్రం నా ఒక్కడితోనే సినిమాలు తీయాలనేవాడు. ఇది సాగినంతకాలం సాగింది. కొంతకాలానికి సాగలేదు.

సినిమాలు ఫెయిలవడం, ఓ పక్క భార్య నేను సినిమాల్లో మళ్లీ నటిస్తానని మారాం చేయడం - యివన్నీ రాజేశ్‌ను బాధించాయి. అతను భార్యను కొట్టేవాడని కూడా అప్పట్లో పత్రికలు రాశాయి. ఏది ఏమైనా భార్యాభర్తల మధ్య అగాధం పెరిగింది. పెళ్లయిన 11 ఏళ్లకు వాళ్లు విడిపోయారు. ఇద్దరు కూతుళ్లున్నా బంధాన్ని నిలపలేకపోయారు. డింపుల్‌ విడిగా వచ్చేయగానే రాజేశ్‌ టీనా మునిమ్‌ను లివ్‌-ఇన్‌ మేట్‌గా తెచ్చుకున్నాడు. ఇక యిద్దరూ కలిసి దేహాలు వేరైనా ఆత్మ ఒకటే అన్నట్టు పోజు కొట్టేశారు. మేం యిద్దరం ఒకే టూత్‌ బ్రష్‌ వాడతాం అని కూడా చెప్పుకున్నారు. ఇదంతా కొన్నాళ్లే. ఆ తర్వాత టీనా వెళ్లిపోవడం, దరిమిలా అంబానీ యింటి కోడలై ఉన్నత స్థానానికి వెళ్లిపోవడం జరిగాయి.

ఇటు డింపుల్‌ ''సాగర్‌'' సినిమాతో మళ్లీ రంగప్రవేశం చేసి పరిణతి చెందిన నటిగా చాలా పేరు తెచ్చుకోవడం కూడా రాజేశ్‌ను బాధించింది. ఆమెకు, సన్నీ దేవల్‌కు సాన్నిహిత్యం వుందని పుకార్లు వచ్చాయి. చివరకు రాజేశ్‌ ఒంటరివాడిగా మిగిలాడు. తాగుడు వ్యసనంతో జబ్బులు తెచ్చుకున్నాడు. అతను ఏ అనారోగ్యంతో మరణించాడో కూడా వైద్యులు చెప్పలేమనడం వింతగా వుంది. ఏదో భయంకరమైన జబ్బు అయి వుండవచ్చు. తర్వాత కూడా సినిమాల్లో నటించాడు. రాజకీయాల్లోకి వెళ్లాడు. కానీ మనిషి నీరసించిపోయాడు. ఒకప్పటి తార కాదతను. రోగిష్టి ముసలివాడిలా అయిపోయాడు.

డింపులే అతన్ని చూసి జాలిపడి చివరిదశలో సేవ చేసింది. రాజేశ్‌, డింపుల్‌ మధ్య నడిచిన కథను ఆధారంగా చేసుకుని మహేశ్‌ భట్‌ ''కాష్‌'' అనే సినిమా తీశాడు. డింపుల్‌ తన పాత్రే ధరించగా, జాకీ షరాఫ్‌ రాజేశ్‌ పాత్ర వేశాడు. ఆ సినిమాలో ఓ సూపర్‌ స్టార్‌ తన సినిమాలు ఫెయిలవడంతో భార్యను ఎలా హింసిస్తాడో చూపించారు. చివరకు వాళ్ల కూతురుకు ప్రాణాంతకమైన జబ్బు రావడంతో ఆమెకు సేవ చేసే క్రమంలో మళ్లీ యిద్దరూ ఒకటవుతారు. నిజజీవితంలో భర్త జబ్బే భార్యకు చేరువను చేసింది. రాజేశ్‌ అదృష్టం ఏమిటంటే - చివరిలో కూతుళ్లు, అల్లుళ్లు బాగానే చూసుకున్నారు. తారస్థాయికి వెళ్లి వ్యక్తిగత దోషాల వలన అక్కడ నిలదొక్కుకోలేక తోకచుక్కలా రాలిపడిన నటుడు రాజేశ్‌ ఖన్నా. నటనే కాదు, నడత కూడా ముఖ్యం అనిపిస్తుంది అతని జీవితం చూస్తే. 70 ఏళ్లు నిండకుండానే రోగాలతో జీవితాన్ని కడతేర్చుకున్నందుకు బాధ అనిపిస్తుంది. **(సమాప్తం) - ఎమ్బీయస్‌ ప్రసాద్‌ (జులై 2012)**

**జులై 16 ఎమ్బీయస్‌ : జైల్లో పెడితే తప్ప తెలిసి రాలేదు...**

కాంగ్రెస్‌వాళ్లు పాపం ఎప్పణ్నుంచో చెపుతున్నారు - జగన్‌పై కేసుల్లో మా హస్తం ఏమీ లేదు, యిదంతా సిబిఐ చేసిన నిర్వాకమే అని. 'మేమే చేయించే మాటైతే సరిగ్గా ఎన్నికలకు ముందు జైల్లో పెట్టించి సానుభూతి పెరిగేట్లా చేసి మా గొయ్యి మేమే తవ్వుకునే వాళ్లమా? మాకామాత్రం బుఱ్ఱ లేదా? అదుగో ఆ లక్ష్మీనారాయణగారున్నాడు కదా ఆయనే సమయం, సందర్భం లేకుండా జైల్లో పెట్టి మా కొంప ముంచాడు. చేసేది ఆయనా, చెడ్డపేరు వచ్చేది మాకూనూ..'అని వాపోయారు. 'ఎన్నికల ఫలితాలకు ఎవరు బాధ్యత వహించి రాజీనామా చేస్తారు? మీరా? కిరణా?'' అని బొత్స నడిగితే ఆయన పళ్లు పటపటలాడించి 'సిబిఐ బాధ్యత వహించాలి' అని కసిరారు. లక్ష్మీనారాయణ రిజైన్‌ చేయాలని డిమాండ్‌ చేయలేదు పాపం. ఉద్యోగం మానేసి, తీరిక ఎక్కువైతే లక్ష్మీనారాయణగారి ఫోన్‌ బిల్లు మరీ పెరిగిపోవచ్చు, ఇప్పుడైతే గవర్నమెంటు కడుతుంది. అప్పుడైతే ఆయనే కట్టుకోవాలి. అది గుర్తించి జాలిపడిన బొత్సగారు అంతటితో ఆగారు.

కాంగ్రెస్‌ వాళ్లు యింత చెప్పినా వైకాపావాళ్లు నమ్మలేదు. సిబిఐ అంటే కాంగ్రెస్‌ బ్యూరో ఆఫ్‌ యిన్వెస్టిగేషన్‌ అనే ప్రచారం చేశారు. ఈ మాట యింతకు ముందు ఎందరో చెప్పారు కానీ జనాలు సరేలే అనేసి వూరుకున్నారు. ఈ సారి యిలాక్కాదని తల్లీ కూతురూ కలిసి కన్నీళ్లు రంగరించి యానిమేషన్‌ ఎఫెక్ట్‌తో చెప్పారు. వైయస్‌-రిలయన్సు గాథను తవ్వి తీసి, రెండింటికి ముడేసి డబుల్‌ బ్యారెల్‌ గన్‌ ఎక్కుపెట్టారు. 'నా భర్తను చంపారు, కొడుకుని జైల్లో పెట్టి చంపుకు తింటున్నారు' అనే స్లోగన్‌ జనంలోకి తీసుకెళ్లారు. జనం కరిగి కన్నీరయ్యారు. ఎండల్లో కూడా ఎన్నడూ లేనంత భారీస్థాయిలో పోలింగుకి వచ్చారు. ఓట్లేసి జగన్‌ కాండిడేట్స్‌ను గెలిపించారు. 18 సీట్లలో 15 గెలవడంతో జగన్‌ పక్షాన వీరులందరూ మీసాలు మెలేశారు. కక్షలతో రాజకీయాలు జరపకూడదని ప్రజలు కాంగ్రెస్‌కు బుద్ధి చెప్పారన్నారు. కాంగ్రెస్‌తో పాటు టిడిపికి కూడా బుద్ధి చెప్పారని మురిసారు.

కాంగ్రెస్‌, టిడిపి కలిసి జగన్‌ పై కేసులు పెట్టాయని, ఆ పైన జైల్లో పెట్టాయని వైకాపా నమ్మింది, నమ్మించింది. టిడిపి తనకు ఏ పాపం తెలియదని గగ్గోలు పెట్టింది. అవినీతిపై ఆందోళన చేయాలనే సదుద్దేశంతో కేసులు పెట్టాం తప్ప జగన్‌ను జైల్లో పెట్టించాలని కాదంది. జగన్‌ దగ్గరున్న లక్షకోట్ల ఆస్తీ స్వాధీనం చేసుకుని పేదలకు పంచిపెట్టాలని ఊరికే మాటవరసకు అన్నాం తప్ప అలా నిజంగా చేసి సింపతీ పెంచాలన్న కోరిక తమకు ఏ మాత్రం లేదంది. ఆ మాటకొస్తే కాంగ్రెస్‌, వైకాపా కలిసి నాటకం ఆడుతున్నాయని, అదను చూసి ఎన్నికల వేళ సిబిఐ ద్వారా జగన్‌ను జైల్లో కూర్చోబెట్టి అతని యిమేజి పెరగడానికి కాంగ్రెస్‌ దోహదపడిందని, యిదంతా టిడిపిని అణిచే ఓ జాయింటు కుట్ర అనీ ఆరోపించింది. సిబిఐను చెప్పుచేతల్లో పెట్టుకుని కాంగ్రెస్‌ ఆడిస్తోందని అచ్చు వైకాపాలాగే టిడిపి కూడా అభిప్రాయపడింది. ఇంతలో ఓ అద్భుతం జరిగింది. వైకాపాకు హఠాత్తుగా తెలిసివచ్చింది - కేసులు పెట్టినది సిబిఐ తప్ప కాంగ్రెస్‌ కాదనీ..జైలు కెళ్లడం అనేది జగన్‌ సంచితకర్మ ఫలితం తప్ప కాంగ్రెస్‌ కిందులో ఆవగింజంతైనా పాత్ర లేదనీ !

అనుకుంటాం కానీ కారాగారవాసం వలన చాలా మేలుంది. జాతీయసమరంలో పాల్గొన్న అనేకమంది పెద్ద నాయకులు జైల్లో వున్న సమయంలోనే అనేక భారీ పుస్తకాలు రాయగలిగారు, ఆత్మావలోకనం చేసుకుని ఆత్మకథలు రాయగలిగారు. తిలక్‌వంటి మహానుభావుడు కూడా భగవద్గీతను జైల్లో వుండగానే సరిగ్గా అవగాహన చేసుకుని వ్యాఖ్యానం రాయగలిగాడు. బయట వుంటే ఎప్పుడూ జనం మధ్య వుండాలి. వాళ్ల గోడు వింటూ వుండాలి. తిండీ, నిద్రా ఓ వేళకు కుదరవు. ఓదార్పుయాత్రలు చేపడితేనే మరీనూ. జైల్లో అయితే అన్నీ వేళ ప్రకారం జరుగుతాయి. తీరిక చిక్కుతుంది. విజిటర్స్‌ను అనుమతించకపోతే మరీ చిక్కుతుంది. ఏది స్వయంకృతమో, ఏది పరకృతమో చక్కగా వివేచించుకునే వ్యవధి పుష్కలంగా లభిస్తుంది. జైల్లో సరైన తోడు వుంటే యీ జ్ఞానం యింకా బాగా అబ్బుతుంది.

''కౌంట్‌ ఆఫ్‌ మాంట్‌క్రిస్టో'' నవలలో డాంటే అనే ఓ అమాయకుడైన నావికుడు జైలుపాలవుతాడు. తనను జైల్లో ఎందుకు పెట్టారో కూడా అతనికి అర్థం కాదు. జైల్లో ఫెరయా అనే జ్ఞాని పరిచయమవుతాడు. అతని సాంగత్యంలో ఎన్నో నేర్చుకుంటాడు. తన కథ వినిపిస్తే అతను ఒకటి రెండు చిక్కుముళ్లు విప్పుతాడు. దాంతో డాంటేకు సర్వం బోధపడుతుంది. తన శత్రువులెవరో, మిత్రులెవరో తేటతెల్లంగా తెలిసిపోతుంది. జైల్లోంచి తప్పించుకుని బయటకు వచ్చి శత్రువులను దునుమాడి, మిత్రులను రక్షిస్తాడు. జగన్‌ అదృష్టం కొద్దీ చంచల్‌గుడా జైల్లో ఎందరో జ్ఞానులున్నారు. మేధోసంపత్తితో, స్వయంకృషితో ఆకాశానికి నిచ్చెనలు వేసినవారున్నారు. బయట వుండి వుంటే వారి ఎపాయింట్‌మెంట్‌ కూడా దొరకడం కూడా దుర్లభమయ్యేది. అలాటిది దేవుడు కరుణించినట్టు కూతవేటు దూరంలో ఒకే ప్రాంగణంలో వుండే భాగ్యం దక్కింది. అందరూ కలిసి తమ జ్ఞానాన్ని పోగుచేసుకుని, పంచుకునే సరికి ఆత్మసాక్షాత్కారం అయిపోయి, మిథ్యామేఘాలు విచ్చుకుపోయి ఏది అసత్తో, ఏది సత్తో, ఏది వెండో, ఏది సిల్వర్‌ లైనింగో, ఏది డార్క్‌ క్లౌడో.. కళ్లకు కట్టేసింది. జైలువాసం అనే డార్క్‌ క్లౌడ్‌కు జ్ఞానసముపార్జన అనే సిల్వర్‌ లైనింగ్‌ వుందని అర్థమైంది. ఆ క్లౌడ్‌ ఏర్పడడానికి ఇడుపులపాయలో ఆవిరైన నీరే తప్ప, ఢిల్లీ తీరంలోని యుమునాజలం కారణం కాదని బోధపడింది.

ఒకసారి జ్ఞానాన్ని సముపార్జించాక విజ్ఞులు, సంఘసేవాతత్పరులు వూరుకోరు. పదిమందికీ పంచుతారు. జగన్‌కి ఆత్మజ్ఞానం కలిగాక మీడియా ద్వారా జనులెల్లరకు వెల్లడిద్దామనుకున్నారు. కానీ మీడియాతో మాట్లాడకూడదని కోర్టు చెప్పింది కనుక తన పలకరింపుకు వచ్చిన అనుచరులకు బోధ చేశారు. అనుచరుల్లో మేకపాటి, మైసూరా మనందరికీ విడమర్చి చెప్పారు - జగన్‌కు బెయిల్‌ యిప్పించుకోవడానికి, ప్రణబ్‌కి మద్దతు యిస్తున్నామని అనడం పొరబాటని, న్యాయవ్యవస్థను ప్రభావితం చేయడం కాంగ్రెస్‌కు కూడా సాధ్యం కాదనీ...! శంకరరావు రాసిన ఉత్తుత్తి లేఖను కోర్టు సుమోటోగా స్వీకరించడం, టిడిపి వారు కూడా ఇంప్లీడ్‌ కావడం, ఈనాడు, జ్యోతి, టిడిపి, కాంగ్రెస్‌ ఆరోపణలు ఒక్కటే కావడం - వాటినే సిబిఐ తమ వాదనలుగా తీసుకుని కేసులు నడపడం, కోర్టులు కూడా వారికి అనుగుణంగా వ్యవహరించడం - యివన్నీ కంటికి కనబడుతున్న నిజాలు. వీటి వెనుక ఎవరిదో ఒకరిది హస్తం వుండి వుండవచ్చని మనం అనుమానిస్తూంటే అది ఎవరి హస్తమో వైకాపావాళ్లు చాటుతూ వచ్చారు. హఠాత్తుగా కోర్టులు నిష్పక్షపాతంగా వ్యవహరిస్తాయని వారు కనిపెట్టి మన కళ్లు తెరిపించే ప్రయత్నం చేస్తున్నారు.

కోర్టులకు వీళ్లు యీ సర్టిఫికెట్టు యివ్వడానికి కారణం ఏమిటి? అవేమైనా అడిగాయా? లేదు లేదు. వీళ్లే యిచ్చేశారు. మొన్నటిదాకా 'నాట్‌ బిఫోర్‌'లతో సహా న్యాయప్రక్రియలో ప్రతీ అంశాన్ని ప్రశ్నిస్తూ వచ్చిన వైకాపా యిప్పుడు కోర్టులు న్యాయంగానే వ్యవహరిస్తాయని నమ్ముతున్నారు. ఎందుకంటే రేపు జగన్‌కు బెయిల్‌ వస్తే న్యాయం రాజకీయప్రయోజనాలకై అమ్ముడుపోయిందని టిడిపి, తెరాస గోలచేయక మానరు. అబ్బే అదేమీ కాదు, అసలలాటి వాటికి ఆస్కారమే లేదు అని చెప్పుకోవడానికి వీళ్లు యిప్పటినుండీ గ్రౌండ్‌ ప్రిపేర్‌ చేస్తున్నారన్నమాట. గాలి జనార్దనరెడ్డికి బెయిల్‌ యిచ్చే కేసులో ఎందరు న్యాయాధిపతులు అన్యాయమార్గాలు పట్టారో విపులంగా బయటపడుతూ వున్న యీ సమయంలో వైకాపా వంటి పార్టీ తమకు అండగా నిలిచినందుకు న్యాయవ్యవస్థ ఆనందించవచ్చు.

అంతా బాగానే వుంది కానీ టైమింగుతోనే చిక్కు వచ్చింది. రాష్ట్రపతి ఎన్నికలలో కాంగ్రెస్‌ అభ్యర్థికి వైకాపా మద్దతు ప్రకటించినవేళ యీ జ్ఞానోదయం కలగడమే అనుమానాలకు ఆస్కారం యిస్తోంది. జ్ఞానం అనేది ఫలానాప్పుడే కలగాలని ఎవరూ చెప్పలేరు. కానీ యిప్పుడే కలగడమేల? అని సంశయాత్ములకు వచ్చే సందేహం. అసలు జగన్‌ యుపిఏ అభ్యర్థులకు మద్దతు యివ్వనేల అని కూడా మౌలికమైన శంక. తన తండ్రి త్యాగంతో గద్దె కెక్కి ఆయన పథకాలకు తూట్లు పొడిచి, ఎఫ్‌ఐఆర్‌లో ఆయనను నిందితుడుగా చేర్చి, ఆయన కాబినెట్‌ పనిచేసిన మంత్రులను జైలుకు పంపుతూ, కేసులు బనాయిస్తూన్న పార్టీ నిలబెట్టినవాడికి మద్దతు యివ్వడమా? అదీ ఆయన పార్టీరహితుడైన మేధావి అయితే వేరేమాట, బొత్తిగా ఆ పార్టీలోనే అర్ధశతాబ్దిగా వుంటూ వచ్చిన ప్రణబ్‌కు ఓటేయాలా? అన్సారీ ముస్లిం మైనారిటీ కాబట్టి ఓటేస్తున్నాం అన్నారు మేకపాటి. అదే చేత్తో క్రైస్తవ మైనారిటీ అయిన సంగ్మాకు కూడా ఓటేయవచ్చుగా! ముస్లిం మైనారిటీ, క్రైస్తవ మైనారిటీల మధ్య యీ వివక్ష ఏటికి? ఏమిటో ఒక్క ఆర్గ్యుమెంటూ కన్విన్సింగ్‌గా లేదు.

జయలక్ష్మిగారు ఢిల్లీ వెళ్లి రైతుల గురించి మాట్లాడి వచ్చి -రైతు సంక్షేమంలో భాగం కాబోలు- 15 రోజుల్లో జగన్‌కు బెయిల్‌ వస్తుందని ప్రకటించారు. ఇప్పుడు వైకాపా యుపిఏ అభ్యర్థికి ఓటేసేసింది. తామే కాదు, తమవైపు మొగ్గు చూపుతున్న టిడిపివారి చేత కూడా వేయించింది. ఇక బెయిల్‌ రావడం ఖాయమంటోంది తెరాస. నిజంగా వచ్చేసిందనుకోండి - న్యాయవ్యవస్థ అద్భుతంగా పనిచేసింది అని వైకాపా మాత్రమే నమ్మి ప్రచారం చేయవచ్చు కానీ తక్కినవారందరూ నివ్వెరపోతారు. సోనియా తెలివితేటల్ని భేష్‌ అని మెచ్చుకుంటారు. కలాంకు జై అన్న ములాయంచేత రాత్రికి రాత్రి మమతకు గుడ్‌బై చెప్పించిన వైనాన్ని గుర్తు తెచ్చుకుంటారు. కాకలు తీరిన ములాయమే మారగా లేనిది పిల్లకాకి జగన్‌ ఎంత అనుకుంటారు. కానీ ఏ మాట కా మాట చెప్పుకోవాలి. జగన్‌ మొదట్నుంచీ-అంటే జైలు ముఖం చూడడానికి ముందునుండీ -యుపిఏకు జై అంటున్నాడు. రాష్ట్రంలో మాత్రమే విరోధిని, ఢిల్లీలో కాదంటున్నాడు. అందుకనేే జగన్‌, కాంగ్రెస్‌ ఎప్పటికైనా కలిసిపోతాయని టిడిపివారు హెచ్చరిస్తూ వచ్చారు.

జగన్‌ ఎందుకలా ప్రకటించాలి? ఎందుకంటే అతను కాంగ్రెసు నుండి మొలిచిన కొమ్మే కాబట్టి. కాంగ్రెస్‌ ఓటర్లనే అతను గుంజుకోగలుగుతున్నాడు. ప్రస్తుతం టిడిపి బలహీనంగా వుంది కాబట్టి దాని ఓటర్లు కొందరు జగన్‌ వైపు మొగ్గు చూపారు. పార్టీలో మార్పులు వచ్చి బలపడితే జగన్‌ వ్యతిరేక ఓటర్లు సంఘటితమౌతారు. మొన్న జరిగిన ఉపయెన్నికలు జగన్‌ బలంగా వున్నాడనుకుని బరిలోకి దిగిన నియోజకవర్గాలు. వాటిల్లోనే 3 అనగా ఆరోవంతు పోగొట్టుకున్నారు. రాష్ట్రం మొత్తం ఎన్నికలు జరిగినపుడు కాంగ్రెస్‌, టిడిపి, జగన్‌ తలా మూడోవంతు పంచుకోవచ్చు. తెలంగాణలో తెరాసకు కూడా కొన్ని సీట్లు వస్తాయి. ఏవో రెండు పార్టీలు కలిస్తే తప్ప ప్రభుత్వం ఏర్పడడం అసాధ్యమైతే.. సహజంగా చేతులు కలిపే పార్టీలు వైకాపా, కాంగ్రెసులే. కేంద్రంలోనూ అదే జరగవచ్చు. ఇప్పుడు శరద్‌ పవార్‌, మమతా బెనర్జీలు తోక పట్టుకుని ఆడిస్తూన్నట్లే తనూ ఆడించాలని జగన్‌ ఆశ.

అది దృష్టిలో పెట్టుకునే జగన్‌ ఏరు దాటాక తెప్ప తగలేయడం లేదు. దాచి వుంచుకుంటున్నాడు. ఎప్పటికైనా తరణోపాయం కేంద్రంలో వున్న పార్టీయే అని అతనికి తెలుసు. అతనిపై యిన్వెస్టిగేట్‌ చేస్తున్న సిబిఐ, ఇడి.. అన్నీ కేంద్ర సంస్థలే. యుపిఏ మళ్లీ అధికారంలోకి రాదనుకున్నపుడు ఎన్‌డిఏ కాని, మూడో ఫ్రంట్‌ కాని వస్తాయి. వాళ్లకు జగన్‌ ఎంపీల సపోర్టు అవసరం పడుతుంది. వాటికోసం కేసులు అటకెక్కించక తప్పదు. అలా జరగాలంటే జగన్‌ వద్ద కనీసం 10,12 మంది ఎంపీలు వుండాలి. అంతమందిని నెగ్గించాలంటే జగన్‌ జైల్లోంచి బయటకు రావాలి. కేసులు యిప్పుడే కొట్టేయడం కుదరదు కాబట్టి కనీసం బెయిలు దొరకాలి. బెయిలు కోసం ప్రస్తుతం అధికారంలో వున్నవారు చెప్పినవారికి ఓటేయాలి. ఇది క్విడ్‌ ప్రో కో అయిపోతుంది. క్విడ్‌ ప్రో కో కేసుల మీదనే విచారణ ఎదుర్కుంటూ మళ్లీ దానిలోంచి బయటపడడానికి అదే పద్ధతి అవలంబిస్తే ఎలా? దీన్నే కాచ్‌ 22 పరిస్థితి అంటారు. లోపలకి వెళితే తప్ప అనుమతి పత్రం దొరకదు, అనుమతి వుంటే తప్ప లోపలికి రానివ్వరు. ఎలా చావాలి? దొడ్డిదారిన వెళ్లి అనుమతి పత్రం తెచ్చుకోవాలి. కానీ అలా బయటకు చెప్పుకుంటే సిగ్గుచేటు. అసలా ఆఫీసుకి దొడ్డిదారులే లేవని చెప్పాలి.

ఇంత చేసినా ఒకవేళ, అహ ఒకవేళ.. బెయిల్‌ రాలేదనుకోండి, మరో రెండు చార్జిషీట్లు తగిలించారనుకోండి. అప్పుడు వైకాపావారేమంటారో చూడాలని వుంది. బెయిల్‌ వచ్చిందనుకోండి, అప్పుడు కాంగ్రెస్‌వారు ఏమంటారో చూడాలని వుంది. 'మీకు ఔనంటే బెయిలు, కాదంటే జెయిలు అని స్పష్టంగా తేలినట్టేగా' అని అడిగితే వాళ్లు ఎలా సమర్థించుకుంటారో చూడాలని వుంది. పనిలో పనిగా కాంగ్రెసువారు జగన్‌ చేత 'సిబిఐ జెడి బహు దొడ్డమనిషి', 'వైయస్‌ ప్రమాదం వెనుక క్యుములోనింబస్‌ మేఘాలు తప్ప వేరే ఏ సంశయమేఘాలూ లేవు' అని వందసార్లు యింపోజిషన్‌ రాయమనవచ్చు. జగన్‌ అత్యంత సహనంతో రాయనూ రాయవచ్చు. జైలులో పెడితే తప్ప యీ సహనం అబ్బదు. ఇంతకీ జైలులో పెట్టించినవారెవరు? కోర్టులా, లేక కాంగ్రెస్సా, రెండూనా? కలిసి పెట్టించాయా? విడివిడిగా పెట్టించాయా? ఒకరు చెపితే మరొకరు పెట్టారా? - అని నన్ను అడగకండి. జగన్నాటక రహస్యం జగన్‌కు బోధపరచాలన్న కాంక్ష ఎవరికైతే వుందో వారే పెట్టించారనుకుంటే సరిపోతుంది. **- ఎమ్బీయస్‌ ప్రసాద్‌ (జులై 2012)**

**‌జులై 18 ఎమ్బీయస్‌ : చే-నేతల వెతలు**

సిరిసిల్లలో విజయమ్మ దీక్ష వలన చేనేత కార్మికులకు ఒనగూడిన ప్రయోజనం ఏమిటో ఎవరూ చెప్పలేరు కానీ రాష్ట్ర నేతల్లో గందరగోళం మాత్రం పెరిగింది. ఎవరు ఎవరితో చేతులు కలిపారో, కుమ్మక్కయ్యారో ఎవరికీ అర్థం కాకుండా పోయింది. విజయమ్మ యాత్రను తెరాస అడ్డుకోబోయింది. కానీ కిరణ్‌ ప్రభుత్వం ఆమెకు రక్షణ కల్పించి ఏదో ఒక మాదిరిగా ధర్నా జరిగేందుకు సహకరించింది. దీనివలన కాంగ్రెస్‌, వైకాపా చేతులు కలిపాయన్నట్లు తేటతెల్లమైందని కొందరు ఆరోపణ. విజయమ్మను అడ్డుకునేందుకు మొన్నటిదాకా కలహించుకున్న తెరాస, టిడిపి చేతులు కలిపాయని కొన్ని వార్తలు వచ్చాయి. అబ్బే అదికాదు, సమైక్యవాదులందరూ కలిసి తెరాసను అణగదొక్కాలని చేసిన కుట్ర అన్నారు తెలంగాణవాదులు. ఎవరైనా ఎక్కడికైనా వెళ్లి ధర్నాలు చేసుకునేందుకు ప్రజాస్వామ్యంలో హక్కుంది అంటూనే 'తెలంగాణపై తమ అభిప్రాయం తెలపకుండా ధర్నా చేస్తే ఎలా?' అంటారు ఘంటా చక్రపాణి గారి వంటి తెలంగాణ మేధావులు!

మొదట చూడవలసినది - ఎవరినైనా దేనిమీదనైనా అభిప్రాయం చెప్పాలని ఒత్తిడి చేయవచ్చా? అని. నేరస్తుడిని కూడా ఒక స్థాయికి మించి జవాబులు చెప్పమని ఒత్తిడి చేయలేం. 'నిందితుడు సహకరించడం లేదు' అని ఫిర్యాదు చేస్తూ, లై డిటెక్టర్‌ పరీక్ష చేద్దామంటే కోర్టు ఒప్పుకోవటం లేదు అంటూ కేసును నానిస్తే అన్ని కేసులు జగన్‌ కేసుల్లాగానే తయారవుతాయి. హత్య ఎలా చేశాడో, డబ్బు ఎక్కడ దాచాడో అన్నీ ముద్దాయే చెప్పేస్తే యిక పోలీసు ఏం చేస్తారట? ఇన్వెస్టిగేషన్‌ శాఖ ఎందుకట? చచ్చినట్టు పోలీసులు తంటాలు పడి తమంతట తామే తెలుసుకోవలసినదే. సరే పోలీసులు ఏదో అడిగారు కదాని, నిందితుడు ఏదేదో చెప్పేశాడనుకోండి, పోలీసులు నమ్ముతారా? నీ చేష్టలు చూస్తే అలా లేవే అంటారు.

టిడిపి వారు 'మేం విభజనకు అనుకూలం, అందుకే ప్రణబ్‌ కమిటీకి లేఖ యిచ్చాం' అంటే తెరాసవారు ఊరుకున్నారా? 'అలా అయితే డిసెంబరు 9 ప్రకటన రాగానే మీ పార్టీలో కొందరు దాన్ని అడ్డుకున్నారేం? అంటారు. 'అది కొందరి అభిప్రాయం, మేం ప్రణబ్‌కి యిచ్చిన లేఖ వెనక్కి తీసుకోనంత వరకు లేదా వ్యతిరేకం అని రాసి యివ్వనంతవరకు మేం అనుకూలం అనే అనుకోవాలి' అంటుంది టిడిపి. 'అయితే మళ్లీ యివ్వండి' అంది తెరాస. 'ఎన్నిసార్లు యిస్తాం? పాతదానికే అతీగతీ లేదు. ఎవరైనా అభిప్రాయం అడిగితే చెప్తాం' అంది టిడిపి. కృష్ణకమిటీ వచ్చినపుడు ఓ నాలుక విభజనకు అనుకూలం అని చెప్పింది. చెప్తూండగానే రెండో నాలుక లేచి వ్యతిరేకం అంది. పోనీ సగంమంది అనుకూలం అని చెప్పారని తెరాస ఊరుకుందా? అబ్బే చంద్రబాబు చెప్పాలి అని పట్టుబట్టింది. ఆయనెందుకు, మా టిటిడిపివారు చెప్తున్నారుగా అంటే సరిపోదు అంటుంది. ఇలా అభిప్రాయం చెప్పినా విషయం అంతటితో సరిపెట్టకుండా సరిగ్గా చెప్పు, పూర్తిగా చెప్పు అంటూ తెరాస పీడిస్తూనే వుంటుంది. చెప్పినంత మాత్రాన మాట మీద నిలుస్తారన్న నమ్మకం మనకు లేకపోయినా వాళ్లకు వున్నట్టుంది. టిడిపివాళ్లు ప్రణబ్‌కు ఉత్తుత్తి లేఖైనా యిచ్చారు, కాంగ్రెస్‌వారు అదీ యివ్వలేదు. కృష్ణ కమిటీ వద్ద రెండు వాదనలూ వినిపించారు. అయినా తెరాసవారు టిడిపి పట్ల ఏ మాత్రం కనికరం చూపడం లేదు. కాంగ్రెస్‌కో ఖత్మ్‌ కరో అనే నినాదం యిస్తూనే టిడిపిని వారి కంటె హీనంగా చూస్తున్నారు.

కాంగ్రెసు, టిడిపిలకు తోడుగా వైకాపా ఒకటి పుట్టుకొచ్చింది. వాళ్లూ యిదే పాట పాడుతున్నారు - కేంద్రమే నిర్ణయించాలని! అయితే యీ రెండిటి కంటె విభజన పట్ల కాస్త అనుకూలం వ్యక్తపరిచేట్లా 'కేంద్రం ఏం చేసినా ఒప్పుకుంటాం' అని తీర్మానం చేశారు. టిడిపి ఆ మాట అనటం లేదు. కేంద్రం నిర్ణయం చేశాక అప్పుడు అవుననాలో, కాదనాలో చూస్తాం అంటున్నారు. కాంగ్రెసు అయితే ఎలాగూ కేంద్రం చెప్పినట్టు వినితీరాలి. వైకాపాకు ఆ పరిస్థితి లేకపోయినా కేంద్రం ఏం చెపితే అదే అంటోంది. ఇక తెరాస కేంద్రంపై ఒత్తిడి తెచ్చి వాళ్ల చేత విభజనకు ఒప్పించాలి, యిక్కడ చేయాల్సింది ఏమీ లేదు కాబట్టి. కేంద్రం సై అంటే కాంగ్రెస్‌, వైకాపా ఓకే అనకతప్పదు. టిడిపిది మాత్రం ఫిఫ్టీ-ఫిఫ్టీ ఛాన్సు. (ఇదంతా థియరీ, కేంద్రం సై అన్నాక ఏమవుతుందో, పార్టీలు ఎలా చీలతాయో తెరమీద చూడవలసినదే) ఇలాటి పరిస్థితుల్లో తెరాస చేయవలసినది కేంద్రాన్ని యిరుకున పెట్టే పనులు చేయాలి. అది మానేసి 'అభిప్రాయం చెప్పు, లేకపోతే మా యిలాకాలోకి రానివ్వం' అనడం తమాషాగా వుంది. సరే చెప్పమన్నారు కదాని పుసుక్కున విభజన మా కిష్టం లేదు అనేశారనుకోండి. అప్పుడేం చేస్తారు? ఇప్పుడు సిపిఎం, మజ్లిస్‌లను ఏం చేయగలిగారు? ఇలా గోడకు నెట్టి నెగటివ్‌ ఆన్సరు తెచ్చుకునే బదులు ఫిఫ్టీ-ఫిఫ్టీగా వుంచితే కేంద్రంతో వాదించినప్పుడు మంచిది కదా.

తెరాస మాత్రం అలా అనుకోవడం లేదు. తెలంగాణ మొత్తానికి గుత్తాధిపత్యం మాదే. మేం రానిచ్చినవారు రావాలి, వద్దన్నవాళ్లు రాకూడదు అనుకుంది. జగన్‌ పార్టీ మొన్న తెలంగాణ ఉపయెన్నికలలో పోటీ చేయలేదు కాబట్టి వారితో సఖ్యంగానే వుంది. వైకాపాకు కోస్తా, సీమల్లో దాదాపు సగం ఓట్లు వచ్చాయి కాబట్టి తెలంగాణలో వారికి హీనపక్షం పాతిక వంతైనా ఓట్లు వుండి వుండవచ్చు. పోనీ అందులో సగం! ఆ ఓట్లన్నీ తెరాసను వ్యతిరేకిస్తున్న టిడిపి, కాంగ్రెసులకు వ్యతిరేకంగానే పడి వుంటాయి. ఆ విధంగా తెరాస అప్పుడు లాభపడి వుంటుంది. పరకాల వచ్చేసరికి కథ మారింది. వైకాపా విడిగా పోటీ చేసింది. దాంతో తెరాసకు చావుతప్పి కన్నులొట్టపోయింది. టిడిపి, కాంగ్రెసు, బిజెపిల మాట ఎలా వున్నా ముందు వైకాపా పెద్ద శత్రువుగా తయారేట్టుందని తెలుసుకుంది. అన్ని చోట్లా సురేఖవంటి కాండిడేట్లు వైకాపాకు దొరక్కపోవచ్చు కానీ ప్రతీ నియోజకవర్గంలోనూ 10-15% చీలిస్తే 25, 30 స్థానాల్లో అంచనాలు గల్లంతు కావచ్చు అని అర్థమైంది. ఇక అప్పణ్నుంచి వైకాపా వెంట పడింది.

ఇవే లెక్కలు వైకాపాకు కూడా వేసుకుంది. తెలంగాణను పూర్తిగా వదులుకోనక్కరలేదనీ, ప్రస్తుతం వున్న సందిగ్ధతతో పోటీ చేసినా 15, 20 సీట్లు తెచ్చుకోవచ్చనీ అనుకుంది. తమ ఉనికిని చాటుకోవాలంటే తెలంగాణవైపు వెళ్లకుండా కూర్చుంటే లాభం లేదని, వెళ్లి తీరాలని నిశ్చయించుకుంది. దానికి కెసియార్‌ కుమారుడు కెటియార్‌ నియోజకవర్గమే ఎన్నుకుంది. తెరాసను మండించడానికి యింతకంటె అడ్డదారి లేదు. తెరాస - తెలంగాణ జాక్‌ను, ఉస్మానియా విద్యార్థులను యిలా తమ బలగాలన్నిటిన్నీ సమీకరించుకుని పోరాటానికి దిగి, తమ సత్తా చాటుకోవాలని చూసింది. తెలంగాణలో తెరాసను అడ్డుకునేవారందరికీ సాయం చేసి తీరాలనే పంథాలో వుంది ప్రస్తుత ప్రభుత్వం. అప్పట్లో మానుకోటకు పయనమైన జగన్‌ను అడ్డుకుని సమైక్యవాదుల దృష్టిలో అతన్ని హీరోను చేసింది హై కమాండ్‌. ఆ పొరబాటు మళ్లీ చేయకూడదనుకుంటున్న హై కమాండ్‌ తెలంగాణకు ఎవరు వెళ్లినా రక్షణ కల్పిస్తోంది. చంద్రబాబుకి అలాగే కల్పించింది. ఇప్పుడు విజయమ్మకూ అలాగే కల్పించింది. రేపు జగన్‌కూ కల్పిస్తుంది.

కానీ దీన్ని కాంగ్రెస్‌-వైకాపా కుమ్మక్కుగా తెలంగాణావాదులు చూస్తున్నారు. తెలంగాణా మేధావిగా టీవీ చర్చల్లో కనబడే ఘంటా చక్రపాణిగారు ''నమస్తే తెలంగాణ''లో రాస్తూ ఢిల్లీకి విజయమ్మ వెళ్లినపుడు యీ ప్యాకేజి డీల్‌ కుదిరిందని రాశారు. ప్యాకేజీలో ఒకటి జగన్‌ బెయిల్‌ కాగా, రెండు తెలంగాణావాదాన్ని తెరమరుగు చేయడంట. ఆ డీల్‌ కారణంగానే కెసియార్‌కు ఢిల్లీనుండి వచ్చిన విభజన అనుకూల సిగ్నల్స్‌ ఆగిపోయాయట. (ఈ మాట కెసియార్‌ చెప్పటం లేదు, ఈయన అంటున్నారు) కోస్తా, సీమల్లో టిడిపిని, తెలంగాణలో తెరాసను లేకుండా చేసి 40 మంది ఎంపీలను నెగ్గించుకుని 2014లో యుపిఏ 3 ప్రభుత్వానికి మద్దతు యిస్తామని విజయమ్మ ఒప్పుకుని వచ్చారట. దీనిలో భాగంగానే కిరణ్‌ విజయమ్మకు రక్షణ కల్పించారట. ఇలా కూడా జరగవచ్చు అనుకుని ఊరుకోలేదాయన. విజయమ్మ తెలంగాణలో అడుగు పెట్టడమే తప్పని రాశారు. 'ఆవిడ పులిబోనులో చిక్కిన తుంటరి నక్కలా అనిపించింది నాకు. భయాందోళనల వలన ఒక చేత బైబిల్‌ బిగపట్టుకున్నారు. చేయకూడని పాపం చేసి దొరికిపోయిన పశ్చాత్తాపం ఆమెలో ఆద్యంతమూ కనిపించింది' అని సి నరసింహారావుగారి లెవెల్లో మానసిక విశ్లేషణ చేశారు.

ఇక జీపు ఎక్కి చెప్పు చూపించిన రహీమున్నీసాలో చక్రపాణిగారికి ఎల్‌టిటిఇ టైగర్‌ కనబడింది. ఈ వ్యాసంతో యీయన ఎల్‌టిటిఇ అభిమాని అని తెలియడంతో బాటు చరిత్రను వక్రీకరించడంలో నేర్పరి అని కూడా తెలిసింది. కొసమెరుపులో 'కరీంనగర్‌ బిడ్డ పీవీ ప్రధానిగా కడప వెళితే రాజశేఖర్‌రెడ్డి చెప్పు విసిరించారు. ఇప్పుడు ఆయన సతీమణి విజయమ్మను హైదరాబాదు నుండి కరీంనగర్‌ దాకా వేలాది చెప్పులు వెంబడించాయి' అని రాశారు. పీవీ సభలో చెప్పుల సంఘటనకు కారణం - పీవీ, కోట్లకు మధ్య వైరం అని అందరికీ తెలుసు. ఒక ప్రయివేటు సంభాషణలో 'పీవీని మెట్టె (చెప్పు) తీసి కొడతా' అని కోట్ల అన్నారని తెలిసి పివి, తన అనుచరుడు వైయస్‌చేత ఆ సభలో తన సమక్షంలో కోట్లపై చెప్పులు విసిరేయించారని దాదాపుగా ఖరారైన సత్యం. తనపైననే చెప్పులు వేయిస్తే వూరుకునే దుస్థితిలో లేరు పివి. అప్పుడు ఆయన ప్రధాని, వైయస్‌ కేవలం రాష్ట్రంలో వున్న నాయకులలో ఒకడు. దానికి కడప వెర్సస్‌ కరీంనగర్‌ రంగు పులిమి, యిప్పటికి రాజకీయాలకు ముడిపెట్టడం చక్రపాణిగారికే తగును. **- ఎమ్బీయస్‌ ప్రసాద్‌ (జులై 2012)**

**ఆగస్టు 01 ఎమ్బీయస్‌ : బొమ్మ వస్తుందా? రాదా?**

చిన్నప్పుడు ఒక ఆట ఆడేవాళ్లం. మనం ఒక పుస్తకం తీసుకుని పేజీలు తిప్పుతూ ఎదుటి కుర్రాణ్ని అడుగుతాం - తరువాతి పేజీలో బొమ్మ వస్తుందా? రాదా? అని. వాడు ఏదో ఒకటి ఊహించి చెప్తాడు. బొమ్మ వస్తుందని చెప్పాక బొమ్మ వస్తే మనం వాడికి ఒక బలపం (కణిక అని కూడా అంటారు, పలక మీద రాసే స్లేట్‌ పెన్సిల్‌ అని చెప్తే తెలుగువాళ్లకి అర్థమవుతుంది) యివ్వాలి, రాకపోతే వాడిస్తాడు. ఇలా చిన్నపుడే బెట్టింగ్‌ అలవాటు పడేది. ఇప్పుడు కూడా బెట్టింగ్‌ చేసేవాళ్లకు మంచి అవకాశం వచ్చింది. త్వరలో రాబోయే స్థానిక ఎన్నికలలో కాంగ్రెస్‌ అభ్యర్థులలో ప్రచార సామగ్రిలో వైయస్‌ 'బొమ్మ వస్తుందా? రాదా?' అని. హై కమాండ్‌కి దడిసి వైయస్‌ బొమ్మ లేకుండా ఎన్నికలలో పాల్గొనే ధైర్యం కాంగ్రెస్‌వారు చేస్తారా? లేదా? అని. చిన్నపిల్లలం కాబట్టి బలపాలు కాసేవాళ్లం. ఇప్పుడు అందరూ బలిసినవాళ్లే కాబట్టి ఆస్తిలో సగపాలు కాసినా కాయవచ్చు.

వైయస్‌ను ఏం చేసుకోవాలో కాంగ్రెసుకు తెలియనంతకాలం, తేల్చుకోనంతకాలం యీ బెట్టింగు వ్యాపారానికి ఢోకా లేదు. వైయస్‌కు పాప్యులారిటీ లేకపోయినా, అవినీతిపరుడి ముద్ర లేకపోయినా యీ చిక్కు వచ్చేది కాదు. కానీ రెండూ వున్నాయి. అదీ యిబ్బంది. అసలు జగన్‌ వేరేగా వెళ్లి పార్టీ పెట్టకపోతే యీ సమస్యే వచ్చేది కాదు. వైయస్‌ను పేరును వాడుకుంటూనే వుండేవారు. తెలుగుదేశం చూడండి - కుట్ర చేసి ఎన్టీయార్‌ను పదవిలోంచి లాగేసినదీ వారే, బతిమాలడానికి ఆయన స్వయంగా వైస్రాయ్‌కి వస్తే చెప్పులు వేసినదీ వారే, పదవీభ్రష్టుడై ఆయన ఆక్రోశంతో, ఉక్రోషంతో రంకెలు వేస్తూంటే చూస్తూ వూరుకున్నదీ వారే. కానీ ఆయన పోయిన తర్వాత తమ పార్టీకి ఆయన బొమ్మే పెట్టుకుని నడుపుకుంటున్నారు. లక్ష్మీపార్వతి పార్టీ అంత దిక్కుమాలిన పార్టీగా తయారవకుండా ఏ 25, 30 సీట్లో తెచ్చుకుని వుంటే, వాళ్లే ఎన్టీయార్‌ బొమ్మను స్వంతం చేసుకునేవారు, తెలుగుదేశం వారు అధికారికంగా గుర్తింపు తెచ్చుకున్నా చంద్రబాబు బొమ్మతో నడుపుకోవాల్సి వచ్చేది.

జగన్‌ పార్టీ కూడా లక్ష్మీపార్వతి పార్టీలా తయారై వుంటే కాంగ్రెస్‌కూడా నిరభ్యంతరంగా వైయస్‌ బొమ్మ వాడేది. కానీ జగన్‌ పార్టీ తమకు పోటీగా తయారైంది. వైయస్‌ పేరు చెప్పినప్పుడల్లా అతని వారసుడిగా జనాలకు జగన్‌ గుర్తుకొస్తున్నాడని వీళ్లు భయపడుతున్నారు. వైయస్‌ అనుయాయులు అనేకులు వుండగా జగనే ఎందుకు గుర్తుకు రావాలి? అని కాస్త ఆలోచించాలి. నిజానికి వైయస్‌కు, జగన్‌కు పోలిక ఏముంది? వాళ్లిద్దరూ కలిసి రాజకీయాలు చేశారా? కొడుకైనంత మాత్రాన తండ్రి బుద్ధులే వస్తాయని గ్యారంటీ వుందా? తండ్రి పేరు చెప్పుకుని రావడానికి ప్రయత్నించవచ్చు కానీ ఎవరి ముద్ర వారిదే. నెహ్రూలా ఇందిర లేదు, ఇందిరలా సంజయూ లేడు, రాజీవూ లేడు, రాజీవ్‌లా రాహులూ లేడు. జగన్‌ పాలసీ ఏమిటో, పాలకుడిగా నిజస్వరూపం ఏమిటో మనకు యిప్పటిదాకా ఏమీ తెలియదు. ఇప్పటిదాకా అతను ఓదార్పులు తప్ప చేసినదేమీ లేదు.

అతని కంటె వైయస్‌ పేరు చెప్పుకుని లాభపడే అవకాశం వైయస్‌తో కలిసి పాతిక, ముప్ఫయి ఏళ్లగా రాజకీయసహచరులుగా వున్నవారికే వుంది. కానీ వారు ఆ అవకాశాన్ని జారవిడుచుకుంటున్నారు - హై కమాండ్‌కు భయపడి! మొదట్లో జగన్‌ను సిఎం చేయాలని పట్టుబట్టి సెక్రటేరియట్‌కే వెళ్లకపోవడం వంటి అతి చేష్టలు చేయడంతో హై కమాండ్‌ వీరిపై కన్ను వేసి వుంచింది. ఆ భయంతో వైయస్‌ పేరు వుపయోగించుకోవడానికి జంకుతున్నారు. కానీ జనాల్లోకి వెళ్లినపుడు వైయస్‌ పేరు అక్కరకు వస్తుందన్న స్పృహ కూడా వుంది. ఏం చేయాలో తెలియక కొట్టుమిట్టులాడుతున్నారు. వైయస్‌ పేరు వుపయోగించుకుంటూనే జగన్‌ పార్టీని ఓడించాలని వీళ్ల ఆశ. అది సాధ్యం అని కూడా నమ్ముతున్నారు. అయితే హై కమాండ్‌కు ఆ నమ్మకం లేదు. వైయస్‌ పేరు ఎత్తితే చాలు, ఆ లాభం జగన్‌కు వెళ్లిపోతుందని వాళ్ల అంచనా. అందుకే వైయస్‌ పేరు వాడకూడదని ఆంక్షలు పెడుతున్నారు.

అసలు వైయస్‌ పేరెందుకు? రాహుల్‌ పేరు వాడుకోవచ్చుకదా, సోనియా పేరు ఎలాగూ వుంది కదా అని హై కమాండ్‌ అనుకుంటోందేమో! అదేమిటో కానీ జనాల్లోకి కొన్ని పేర్లే బాగా వెళతాయి. గాంధీ, నెహ్రూల తర్వాత ఇందిర పేరు బాగా వెళ్లింది. లాల్‌ బహదూర్‌ శాస్త్రికి మంచివాడన్న పేరున్నా పేదల్లోకి ఆయన పేరు వెళ్లలేదు. రాజీవ్‌ పేరు కూడా వెళ్లిందని నేను అనుకోను. అతను మధ్యతరగతివాళ్లకు నచ్చినంతగా, బీదవాళ్లకు నచ్చలేదు. సోనియా రాజకీయాల్లోకి రావడంతో ఆమెను మెప్పించడానికి కాంగ్రెస్‌వారు ఎక్కడ పడితే అక్కడ రాజీవ్‌ పేర్లు పెట్టడం వలన అతని పేరు ప్రచారంలోకి వచ్చింది తప్ప పేదవారు గుండెల్లో పెట్టుకునే పేరు కాదది. పివి నరసింహారావు ఎంతో సమర్థవంతంగా పాలించినా, సాధారణ ప్రజలు ఆయన్ని కొలుస్తారంటే నేను నమ్మను. వాజపేయి విషయమూ అంతే. ఇక దేవెగౌడ, గుజ్రాల్‌, చంద్రశేఖర్‌ల పేర్లు చెపితే వాళ్లెవరు? అని అడుగుతాడు సామాన్యపౌరుడు. మన్‌మోహన్‌ యిన్నాళ్లుగా పాలిస్తున్నా రేపు ఆయన పేరూ అంతే కావచ్చు.

జనాలను కదిలించగలిగేవాళ్లు కొందరే వుంటారు. సుభాష్‌ బోసు అలాటివాడే అని కాంగ్రెసుకు తెలుసు. అందుకే బోసు కాంగ్రెస్‌ పార్టీ విడిచి వెళ్లిపోయి ఫార్వార్డ్‌ బ్లాక్‌ పేర వేరే పార్టీ పెట్టుకున్నా, మళ్లీ పార్టీలోకి రాకుండా ఆ నాయకులందర్నీ తిట్టిపోసినా బోసు బొమ్మను కాంగ్రెస్‌వాళ్లు వాడుకుంటూనే వుంటారు. అలాగే ఆంబేడ్కర్‌ బొమ్మను కూడా. ఆయన రిపబ్లికన్‌ పార్టీ పెట్టుకుని కాంగ్రెస్‌తో ఎన్నికలలో తలపడినా, ఆయన బొమ్మా తమ వేదికలపై ఉపయోగిస్తారు. తమిళనాడులో కామరాజ్‌ నాడార్‌ విషయమూ అంతే. ఆయన్ని పార్టీలోంచి తరిమేసింది ఇందిరా గాంధీ. ఆయన కాంగ్రెస్‌ (ఆర్గనైజేషన్‌) పేరుతో కాంగ్రెస్‌ (ఇందిరా)ను ఎన్నికలలో ఓడించడానికి శతథా ప్రయత్నించాడు. ఆయన మరణం తర్వాత కాంగ్రెస్‌ ఆయన్ని సొంతం చేసేసుకుంది. ఆయన ఫోటోను చిత్తం వచ్చినట్టు తమ వేదికలలో వాడేసుకుంటుంది. తమను గెలిపిస్తే కామరాజ్‌ పాలనను (కామరాజర్‌ ఆట్చి) తిరిగి తెస్తామని వాగ్దానాలు చేస్తుంది. గాంధీ-కామరాజర్‌ కట్చి అని ఒకాయన పార్టీ పెట్టుకుని నడుపుతున్నాడు. కామరాజ్‌ పాలన తిరిగి తెస్తామని ఆయన చెప్పినా అందులో న్యాయం వుంటుంది తప్ప బొత్తిగా వీళ్లు కబ్జా చేసేసుకోవడం ఏమిటి!?

ఏమిటీ దుర్మార్గం? అని అడిగేవాళ్లు లేకపోతే చాలు, కాంగ్రెసు యిలాటివెన్నో చేయగలదు. బోసు, ఆంబేడ్కర్‌, కామరాజ్‌ వారసులు రాజకీయాల్లో లేరు, వున్నా చురుగ్గా లేరు. కాంగ్రెస్‌ను ప్రతిఘటించగల శక్తి లేనివాళ్లు వారు. అందుకని కాంగ్రెస్‌ ఆటలు సాగుతున్నాయి. మన రాష్ట్రంలో కూడా జగన్‌ ఎదిగి, దృఢమైన నాయకుడుగా తయారయ్యేవరకూ కాంగ్రెస్‌ వైయస్‌ పాప్యులారిటీని అలాగే వాడుకోబోయింది. రోశయ్యగారు వైయస్‌కు వ్యతిరేకంగా ఏమీ మాట్లాడలేదు. ఆరోగ్యశ్రీ వ్యాన్‌లపై వైయస్‌ ఫోటోలు పెట్టించినది ఆయనే. 'ఆయన నన్ను అన్నగా చూసేవారు.. సలహా లివ్వడానికి ఆయనకు నేనున్నాను, నాకే ఎవ్వరూ లేరు... నేను ఏవో లెక్కలు వేసి వద్దన్నా, ఉదారస్వభావంతో, ప్రజల మీద ప్రేమతో ఏవేవో పథకాలు అమలు చేయమని నా పీకలమీద కూర్చునేవాడు...' యిలా అన్నీ పాజిటివ్‌గా చెప్పారు. అదే సమయంలో జగన్‌గురించి కాస్త కాస్త చురకలు వేసేవారు - 'దూకుడు ఎక్కువ' అంటూ. అంతే తప్ప తండ్రీకొడుకూ కలిసి దోచుకున్నారు వంటివి అనలేదు. హై కమాండ్‌ అప్పటికి ఏ స్టాండూ తీసుకోలేదు కాబట్టి!

కొన్ని నెలలు పోయాక, తన వ్యాపారవ్యవహారాలను యితరులకు అప్పజెప్పి, జగన్‌కు సానుభూతి యాత్రలంటూ బయలుదేరడంతో కథ మారింది. వైయస్‌కి జనాల్లో వున్న క్రేజ్‌ హై కమాండ్‌కు అవగాహనలోకి వచ్చింది. గతంలో ఎన్టీయార్‌కు వున్నంత క్రేజ్‌ ప్రస్తుతం వైయస్‌కు వుంది అని తెలియరావడంతో, అదేదో మనమే ఎన్‌క్యాష్‌ చేసుకుందాం అనుకున్నారు. ఆ ఓదార్పు ప్యాకేజిలు మేమే యిస్తాం అన్నారు. కొన్ని జిల్లాల్లో యిచ్చేసరికి ఉత్సాహం చచ్చింది. ఇలా యిచ్చినా లాభం అవతలివాళ్లకు వెళుతోందన్న సందేహం పీడించింది. ఆపేశారు.

కానీ జగన్‌ ఆగలేదు. వైయస్‌ విగ్రహాలు ఎడాపెడా పెట్టేస్తూ ఊరూరూ తిరిగి వైయస్‌ వారసుణ్ని నేనే అని జనాల్లో ఎస్టాబ్లిష్‌ చేసుకున్నాడు. ఈ విషయంలో చంద్రబాబు అదృష్టవంతుడు. ఎన్టీయార్‌ మరణం తర్వాత ఆయన తనయుల్లో ఏ ఒక్కరైనా యిలా తిరిగి వుంటే బాబుగారికి చాలా యిబ్బంది అయి వుండేది. ఇది వూహించే ఆయన ఎన్టీయార్‌ యిద్దరు కొడుకులను తన కుట్రలో భాగస్వాములుగా చేసుకున్నాడు. తర్వాత వారిలో ఒకరు ఎదురు తిరిగినా లాభం లేకపోయింది. ఎందుకంటే హరికృష్ణకు జగన్‌ కున్నంత స్టామినా, చిత్తశుద్ధి లేదు.

ఈ దశలో జగన్‌ను నిలవరించడానికి హై కమాండ్‌ కేసులు పెట్టసాగింది. కేసులు పెట్టడమంటూ జరిగాక వైయస్‌ను నేరస్తుడిగా చూపించక తప్పని పరిస్థితి. ఎందుకంటే ఆ కాలంలో ఆయనే ముఖ్యమంత్రి. ఓ పక్క వైయస్‌ను నేరస్తుడిగా చూపిస్తూ, మరో పక్క ఆయనే మా నాయకుడు, ఆయనే మాకు ఆదర్శం అని ఎలా అనగలరు? అందుకని పక్కకు పెట్టేద్దామనుకుంటున్నారు. బతికుంటే జగన్‌ కేసుల్లో వైయస్‌ ఎక్యూజ్‌డ్‌ నెంబరు 1గా వుండేవారు అని చెప్పుకుంటూ, ఆయన ఫోటోను సోనియా పక్కనే వేస్తే - అర్థం ఏమిటి? సోనియా కూడా వైయస్‌ అంత అవినీతిపరురాలు అని చెప్పినట్టు కాదా?

వైయస్‌ ఫోటో వేయాలంటే మొదటగా చేయవలసినది - ఇప్పుడు కాబినెట్‌ మంత్రులను కాపాడుతున్నట్టే, వైయస్‌ యిమేజిని కూడా కాపాడాలి. ప్రభుత్వధనంతో కాబినెట్‌ సభ్యులకు న్యాయసహాయం అందిస్తూన్నట్లే, వైయస్‌ పేరు కేసుల్లోంచి తీసేయాలని సిబిఐపై కేసులు పెట్టాలి - ప్రభుత్వధనంతో! అవేమీ చేయకుండా 'వైయస్‌ మా వాడే, సోనియాకు అత్యంత విధేయుడుగా వుంటూ ఆమె చెప్పినట్టు చేశాడు' అని అంటే వైయస్‌పై కేసు రుజువయిన ప్రతీసారీ ఆ దెబ్బ సోనియాకు కూడా తగులుతుంది.

కెవిపికి యివేమీ తెలియవా? వైయస్‌ బొమ్మ లేదేమని ఆయన యిన్నాళ్లకి ఘోషించడమేమిటో తెలియదు. వైయస్‌ బతికున్నంతకాలం ఆయన ఆత్మగా మెలగిన కెవిపిని హఠాత్తుగా వైయస్‌ ఆత్మ ఆవహించి, యీ పలుకులు చెప్పించిందేమో అన్న అనుమానం వస్తోంది. వైయస్‌ను దోషిగా సిబిఐ పేర్కొన్నపుడు ఈ ఆత్మ ఏ దేహంలో దాగుందో తెలియదు. కేసులు నడుస్తున్నపుడు, తన పార్టీ వాళ్లే వైయస్‌ గురించి చిత్తం వచ్చినట్టు మాట్లాడుతున్నపుడు ఏం చేస్తోందో తెలియదు. వైయస్‌ పోగానే గోడ దూకేసినవారిలో ప్రథముడు కెవిపి. రోశయ్యకు అత్యంత ఆత్మీయుడైన సలహాదారుగా మారిపోయారు. హై కమాండ్‌కి విశ్వసనీయుడిగా వుంటూ వారికి చిక్కులు వచ్చినపుడు పరిష్కరిస్తూ సాయపడుతున్నారు.

ఇలా మాట్లాడితే హై కమాండ్‌కు కోపం వస్తుందని తెలియని అమాయకుడు కాదాయన. మరి ఎందుకు మాట్లాడినట్లు? నా అనుమానం - హై కమాండే కెవిపి ద్వారా జనాల్లోకి ఓ రాయి వేసి చూసిందని. వైయస్‌ బొమ్మ తీసేయాలని ధర్మాన కమిటీ చేత రిపోర్టు యిప్పించినదీ వారే. తీసేస్తే కొంప మునుగుతుందా? ఫర్వాలేదా అని ఓ చిన్న పరీక్ష పెట్టి చూద్దామని కెవిపి చేత మాట్లాడించినదీ వారే అనుకోవాలి. ఇప్పుడు కెవిపిపై ఎక్కువమంది కాంగ్రెస్‌ నాయకులు మండిపడితే ఓహో, వైయస్‌ బొమ్మ తీసేసినా ఫర్వాలేదన్నమాట అన్న ధైర్యం వాళ్లకు వస్తుంది. కెవిపిని అభినందిస్తే 'వైయస్‌ పేరు చెప్పకుండా ఓట్లు అడగడం కష్టమన్నమాట' అని అర్థమవుతుంది. అందుకే కెవిపి చేత ఆ విధంగా మాట్లాడించి వుంటారు.

ఇలా రెండు రకాలుగా మాట్లాడించడం తెలంగాణ విషయంలో చాలాకాలంగా చూస్తున్నాం. ఎవరిమీదా చర్య తీసుకోవడం లేదంటేనే తెలుస్తోంది - అంతా హై కమాండ్‌ చెప్పినట్టే సాగుతోందని. ఇప్పుడు కెవిపిపై కూడా చర్య తీసుకోరనే అనుకుంటున్నాను. కఠినమైన చర్య తీసుకుని ఏదైనా చేయబోతే మాత్రం ఆయన అప్రూవర్‌గా మారే ప్రమాదం వుంది. అదే జరిగితే సిబిఐవారు సోనియా యింట్లో కూడా సోదాలు చేయరావలసి వచ్చు. మూలవిరాట్టుకే ముప్పు వచ్చే పని పూజారులు చేస్తారా**? - ఎమ్బీయస్‌ ప్రసాద్‌ (ఆగస్టు 2012)**

**ఆగస్టు 03 ఎమ్బీయస్‌ : అన్నా హ'జారుడు'**

పాతకాలం కథ ఒకటి వుంది. ఒక సన్యాసి ఓ కుక్కను అన్యాయంగా కొడితే అది రాజుకి వచ్చి ఫిర్యాదు చేసిందట. ''అతనికి ఏం శిక్ష వేయమన్నావో నువ్వే చెప్పు'' అన్నాట్ట రాజు. ''ఓ సత్రానికి గుమాస్తాగా వేయి చాలు.'' అంది కుక్క. ''అది శిక్ష ఎలా అవుతుంది?'' అన్నాడు రాజు తెల్లబోయి. ''ఆ పదవిలో వున్నపుడు తెలిసో తెలియకో తప్పులు జరగకమానవు. కావలసినవాడు వచ్చినపుడు కిరాయి తీసుకోకపోవడమో, కొందరి వద్ద కిరాయి తీసుకున్నా ఖాతాల్లో చూపించకుండా ఖాళీగా వుందని యజమానికి చెప్పి డబ్బు జేబులో వేసుకోవడమో జరుగుతుంది. నేను గతజన్మలో సత్రం గుమాస్తాగా వుండి చేసిన పాపాల వలననే యీ జన్మలో కుక్కగా పుట్టాను. ఈ సన్యాసి కూడా వచ్చే జన్మలో కుక్కగా పుట్టి మరొకడి చేతిలో అన్యాయంగా తన్నులు తినడమే నాకు కావాల్సింది'' అంది చాలా దూరాలోచన చేసిన కుక్క.

సత్రం అనే చిన్న ఎస్టాబ్లిష్‌మెంట్‌ మేనేజ్‌మెంట్‌లోనే తప్పులు చేసే అవకాశం వుంటే దేశం వంటి విశాలమైన ఎస్టాబ్లిష్‌మెంట్‌ నిర్వహణలో తప్పులు చేయడం, అప్రతిష్టపాలు కావడం ఎంతసేపు? అందుకే రాజకీయనాయకులంటే గౌరవం లేకుండా పోయింది. ఆ విషయం వాళ్లకీ తెలుసు. అందుకనే అన్నా హజారే అవినీతిపై పోరాటం అంటూ జెండా పట్టుకుని దిగితే అందరూ అతన్ని ఆరాధించనారంభించినపుడు నాయకులు ప్రార్థనలు చేశారు - అన్నా కూడా ఓ పార్టీ పెట్టేసి మనతో సమానం అయిపోతే చాలు, జనాలు అతన్ని పట్టించుకోవడం మానేస్తారు అని. వారి ప్రార్థనలు ఫలించాయి. అభిమానులు దిగ్భ్రాంతి చెందేట్లా అన్నా టీము రాజకీయ పార్టీ పెట్టబోతున్నామని ప్రకటించేశారు. అంతే, అన్నాపై అభిమానం మంచు కరిగినట్టు కరిగి కిందకి దిగజారసాగింది. గత ఏడాది నేను 'అన్నా.. అన్నన్నా..' రాస్తే ఎంతమందికి కోపం వచ్చిందో ! నాకు పంపిన మెయిల్స్‌ ఇప్పుడు వారు చూసుకోగలిగితే వాళ్లకే అనిపిస్తుంది - తొందరపడి అన్నాను వెనకేసుకుని వచ్చామని.

జయప్రకాశ్‌ నారాయణ కథ యిక్కడ ఒక్కసారి గుర్తు చేస్తాను. జాతీయోద్యమంలో నెహ్రూకు ఆప్తుడు. ఆయన సోషలిస్టు భావాలతో ఏకీభవించేవాడు. చివరకు కాంగ్రెసు పార్టీ వీడి వెళ్లి సోషలిస్టు పార్టీలో చేరాడు. ఇందిర హయాంలో కాంగ్రెస్‌ మరీ భ్రష్టు పట్టిపోయిందని ఆవేదన చెందాడు. 1975 ప్రాంతంలో ఆమెకు వ్యతిరేకంగా జాతీయస్థాయిలో ఉద్యమం నడిపి, మరో మహాత్ముడు అనిపించుకున్నాడు. అతన్ని భరించలేక ఇందిర ఎమర్జన్సీ విధించి, అతన్ని జైల్లో పెట్టింది. ప్రతిపక్షాలన్నీ జయప్రకాష్‌ స్ఫూర్తితో ఏకమై జనతా పార్టీగా ఏర్పడ్డాయి. జయప్రకాశ్‌ వారికై స్వయంగా ప్రచారం చేశాడు. జనతా పార్టీ 1977 ఎన్నికలలో నెగ్గి అధికారంలోకి రావడానికి ఆయన పాత్ర ఎంతో వుంది. ఒకసారి అధికారంలోకి వచ్చాక జనతా పార్టీ జయప్రకాశ్‌ను పట్టించుకోవడం మానేసింది. ఆయన నుడివే ఆదర్శాలు ఆచరణయోగ్యం కానివని వాళ్ల ప్రగాఢ నమ్మకం. గతంలో మహాత్మా గాంధీతో కాంగ్రెస్‌ కూడా యిలాగే వ్యవహరించింది. జనతా పార్టీ భవితవ్యం గురించి జయప్రకాశ్‌ మహా చింతించేవాడు. కానీ ఏం లాభం? వాళ్లూ యించుమించు కాంగ్రెస్‌లాగానే వ్యవహరించారు. రెండో స్వాతంత్య్రోద్యమం లాటి కబుర్లన్నీ వట్టివే అని తేలాయి.

ఆ రోజుల్లోనే అప్పటి విదేశాంగ మంత్రి వాజపేయి జయప్రకాశ్‌ను చూడడానికి వెళ్లారు. జయప్రకాశ్‌ ఆయన్ని చూసి ''హాల్‌ కైసా హై?'' (పరిస్థితి ఎలా వుంది?) అని అడిగారు. ''విదేశ్‌ కా హాల్‌ అచ్ఛా హై, దేశ్‌ కా హాల్‌ మత్‌ పూఛియే..'' (విదేశాల పరిస్థితి బాగుంది. దేశం ఎలా వుందని మాత్రం అడక్కండి) అన్నాడు వాజపేయి. నేను చూసే విదేశీ వ్యవహారాలు మాత్రం బావున్నాయి సుమా అనే చమత్కారం వుంది దానిలో. దేశంలో రాజకీయ పరిస్థితి అస్తవ్యస్తంగా వుందన్న ఒప్పుకోలూ వుంది. రెండేళ్లలోనే జనతా ప్రభుత్వం కూలిపోయింది. జయప్రకాశ్‌ నిరాశలో కూరుకుపోయారు. ఇందిర మళ్లీ రాజ్యంలోకి వచ్చేసింది. జయప్రకాశ్‌ ఒక విస్మృత వ్యక్తిగా మిగిలిపోయారు. అది నన్ను వ్యక్తిగతంగా చాలా బాధించింది. ఎందుకంటే ఆయనదీ నాదీ పుట్టినరోజు ఒకటే. ఆయనను అప్పట్లో రెండో మహాత్ముడు అంటున్నారు కదా, ఆయన పోయాక ఆ పుట్టినరోజును గాంధీ స్టయిల్లో జాతీయ సెలవుదినంగా ప్రకటిస్తారని, తద్వారా నా పుట్టినరోజును దేశమంతా ఘనంగా జరుపుకుంటుందని ఆశించేవాణ్ని. అలా ఏమీ జరగలేదు. జయప్రకాశ్‌ అంటే ఎవరు? అనే స్థితిలో వున్నాం మనం.

చెప్పవచ్చేదేమిటంటే అన్నా హజారేను కూడా మరో జయప్రకాశ్‌ నారాయణ్‌ను చేయబోయారు ఆయన టీము సభ్యులు. ముఖ్యంగా అరవింద్‌ కేజ్రీవాల్‌. అన్నా ఉద్యమం మొదలైందో లేదో, ప్రధానిగా ఎవరు మెరుగు? రాహుల్‌ గాంధీయా, అరవిందా? అని టేబుల్‌ వేసి చూపించిన మెయిల్స్‌ ఫార్వార్డ్‌లో వచ్చిపడ్డాయి. దొరక్క దొరక్క పోలికకు రాహుల్‌ గాంధీయే దొరకాలా? అప్పుడే అరవింద్‌ ప్రధాని అయ్యే స్కోపు ఎక్కడుంది? అన్నా అంటే వెర్రెక్కిపోతున్న యువతను ఎలాగైనా ఆకర్షించేసి, ఆ పాప్యులారిటీని ఎన్‌క్యాష్‌ చేసుకుందామని అరవింద్‌ తెగ ఉబలాటపడ్డాడు. ఇది చూసి యుపిఏ వారు అతని జాతకం బయటపెట్టారు. అతనిదే కాదు భూషణ్‌ తండ్రీ తనయులది కూడా. ఆ బురద కడుక్కోవడానికే వాళ్లు కిందామీదా పడుతున్నారు. అరవింద్‌ మాత్రం పట్టపగ్గాలు లేకుండా వున్నాడు. అతని తొందర అతనిది. 'ఇప్పటికే అన్నాకు ప్రజాదరణ తగ్గింది. మొన్న నిరాహారదీక్షకు కూర్చుంటే వందల్లో వచ్చారట. ఏదో ఒక పార్టీ పెట్టేస్తే తర్వాతి సంగతి తర్వాత చూసుకోవచ్చు' అనుకున్నాడు.

అన్నాను మొహమాట పెట్టేసి ప్రకటన చేయించేసుకున్నాడు. వెంటనే అన్నాపై 'యూ టూ బ్రూటస్‌' అంటూ అందరూ తిట్టిపోశారు. అన్నా అంటే హఠాత్తుగా రాజకీయనాయకులకు భయం పోయింది. వెక్కిరించడం మొదలుపెట్టారు. అన్నా కంగు తిన్నాడు. మాట మార్చాడు. ఏం చేసినా యిక ఎఫెక్టు పోయింది. అన్నా అంటే జోకు కిందే మారిపోయింది. మహామహా మేధావులే రాజకీయాల్లో బోల్తా పడ్డారు. అన్నా ఒట్టి పంచాయితీ లీడరు, దేశానికి దిశానిర్దేశం ఎలా చేస్తాడు? కబుర్లు చెప్పడం వేరు, చేసి చూపడం వేరు. పార్లమెంటు చెత్త, దాన్ని పక్కకు పడేసి లోక్‌పాల్‌కే సర్వాధికారాలు కట్టబెట్టాలి అని ఉద్యమించినవాడు అదే పార్లమెంటుకి వెళతానంటూ మన వద్దకు వచ్చి ఓట్లు అడుగుతాడా? అడిగిస్తాడా? హర్యాణా ఎన్నికలలో కాంగ్రెస్‌ వ్యతిరేకత ప్రచారం చేయడం వంటి ఎన్నో చేష్టలు చేశాడు అన్నా. ఒక్క ఏడాదిలో ఎంత మార్పు! అప్పటి అన్నా త్రివిక్రముడైతే యిప్పటి అన్నా వామనుడు. ఆయన అనుచరులే ఆయనకు భారం.

ఎవరైనా ఉన్నతులు పతనం చెందితే ఎంత తీవ్రంగా వుంటుందో చెపుతూ సంస్కృతంలో ఓ శ్లోకం వుంది. ఆకాశంలో విష్ణుపాదాలవద్ద నున్న గంగ, మెట్టుమెట్టుగా కిందకు దిగుతూ వచ్చి, చివరకు నేలపాలై, సముద్రంలో కలిసిపోయి వునికి పోగొట్టుకుంది అని. గంగలో వున్నంత కాలుష్యం యింకెక్కడా వుండదు. అందరూ అన్ని పాపాలూ దానిలోనే కడుక్కుంటారు. ఏడాది కితం అన్నా ఆకాశగంగ అయితే యిప్పటి అన్నా యుపి, బిహార్‌లలో ప్రవహించే గంగ. ఇప్పటికే ఆయన ప్రవాహంలో చాలామంది కాలుష్యం కలిపేశారు. దానికి రాజకీయరంగు పులిమి విస్తరింపచేసి మరింత కాలుష్యం చేరుద్దామని ఉవ్విళ్లూరుతున్నారు అన్నా టీమ్‌. వాళ్లను ఎదిరిస్తే 'అన్నా చేతకానివాడు, మేమే వెనక్కాల వుండి నడిపించాం' అని వీళ్లు స్టేటుమెంట్లు యిచ్చి గుట్టు బయటపెడతారని అన్నాకు భయం. అన్నిటికీ తలాడించడానికి స్వభావం ఒప్పుకోదు. దేవుడు అని కొందరిచే అనిపించుకున్న సత్యసాయి వంటి మహానుభావుడే చివరిదశలో అనుచరుల చేతిలో బందీగా అయ్యాడు. ఇక అన్నా వంటి పల్లెటూరివాడెంత?

అన్నా పార్టీ పెడుతున్నారనగానే నాకు టిడిపి భవన్‌ వద్దనున్న ఫ్లెక్సీ గురించి ఆలోచన పోయింది. ఇప్పటిదాకా చంద్రబాబు తనను ఆంధ్రా అన్నా హజారే అని పిలిపించుకుంటున్నారు. అన్నా వేరే పార్టీ పెట్టాక కూడా అలాగే అంటారా? హజారేకు ప్రచారం చేసి పెడితే టిడిపికి ఏం లాభం? తన కాళ్లు తనే నరుక్కున్నట్టు కాదా? జయప్రకాశ్‌ నారాయణ్‌ (లోక్‌సత్తా) బాబుకి ఆప్తుడిగా వుండేవారు - లోక్‌సత్తా ఉద్యమంగా వున్నంత కాలం ! ఆయన ఎప్పుడైతే పార్టీ పెట్టి కొన్ని ఓట్లు వీళ్లవి చీల్చేడో అప్పటినుండి బాబు జెపి పేరు చెప్తేనే మండిపడతారు. అసలు యిలాటి నాన్‌-సీరియస్‌ పార్టీలు బరిలో వుండకూడదంటూ వాదిస్తారు. అన్నా హజారే పార్టీ రూపు దిద్దుకుని మన రాష్ట్రంలో అడుగుపెడితే చాలు, టిడిపి వద్ద అన్నా ఫ్లెక్సీ చిరిగిపోతుంది. బాబుకి అన్నాలో అన్నీ లోపాలే కనబడతాయి. ఎనీవే, అన్నా పార్టీ పెట్టాలేగానీ, వినోదానికి లోటుండదు. **- ఎమ్బీయస్‌ ప్రసాద్‌ (ఆగస్టు 2012)**

**ఆగస్టు 04, 05 ఎమ్బీయస్‌ : టిడిపి లేఖ యిస్తుందా?**

సెప్టెంబరు మొదటివారంలో తెలంగాణపై లేఖ యిస్తామని బాబు అన్నారట. ఇస్తారా? ఇస్తే ఎవరికి యిస్తారు? ఏమని యిస్తారు? అప్పట్లో అంటే ఏదో యిచ్చేశారు, యిప్పుడు యివ్వడం సాహసమే అంటారు ఆ పార్టీకి చెందిన కొందరు కోస్తా, సీమ నాయకులంటారు. అబ్బే యిప్పటికైనా యివ్వకపోతే తెలంగాణలో మనుగడ ఎలా? అది యిచ్చేస్తే చాలు, తెలంగాణలో తెరాసను కొట్టిపడేస్తాం అంటారు టిటిడిపి నాయకులు. ఇప్పటిదాకా యివ్వని లేఖను యిప్పుడెందుకు యిస్తున్నట్టు? అసలు యిప్పుడే ఎందుకు యిస్తున్నట్టు? అసలింతకీ యిస్తారా? వాయిదా వేస్తారా? - అన్నీ ప్రశ్నలే!

అన్నమాట ప్రకారం టిడిపి లేఖ యిచ్చేయవచ్చని నా ఊహ. ఇటీవల బాబు కాస్త దూకుడుగా వెళుతున్నారు. చాలాకాలంగా పెండింగ్‌ పెట్టిన అంశాలన్నీ బయటకు తీసి తేల్చేస్తున్నారు. బిసిలకు ప్రోత్సాహం, ఎస్సీ వర్గీకరణ యిత్యాది అంశాలతో బాటు తెలంగాణపై స్పష్టమైన వైఖరి కూడా చెప్పేద్దామనుకున్నారు. మొన్న కోస్తా, సీమల్లో జరిగిన ఉపయెన్నికల ఫలితాలతో బాగా కుదుపు వచ్చింది. తెలంగాణలో నెగ్గలేదంటే తెలంగాణ సెంటిమెంటు అంటూ చెప్పుకుంటూ వచ్చారు. విభజనకు జై అందామంటే కోస్తా, సీమల్లో ఏమవుతుందోనని భయం. ఇలా ఎటూ తేల్చకుండా వుంటే అక్కడ మెచ్చుకుని ఓట్లేస్తారేమోనని ఆశపడ్డారు. ఇలా తేల్చకపోవడం వలన తెలంగాణలో ఓట్లు పడకపోవడమే కాదు, అటూ పడలేదు. రాష్ట్రవిభజన యిక్కడి ఎన్నికలలో అంశం తప్ప అక్కడ కాదని అందరూ అంటూనే వున్నారు.

నన్నడిగితే యిక్కడ కూడా కొన్ని జిల్లాలలోనే, అదీ కొన్ని సమయాలలోనే అది ప్రధాన అంశం తప్ప తక్కిన చోట్ల, తక్కిన సమయాలలో కాదంటాను. గత ఉపయెన్నికల తర్వాత టిడిపి వైఖరిలో ఏ మార్పూ రాకపోయినా తెలంగాణలో పార్టీ పరిస్థితి క్రమేపీ మెరుగైంది. ఘోరంగా ఓడిపోయిన స్థితి నుండి కొన్ని చోట్లయినా డిపాజిట్లు దక్కించుకునే స్థితికి వచ్చారు. ఉద్యమం తీవ్రస్థాయిలో నడిచిన పరకాల వంటి స్థానాల్లో తెలంగాణతో సమానంగా జగన్‌ ముఖ్యమైన అంశం అయిపోయాడు. కానీ మీడియా యివన్నీ ఆలోచించనీయదు. తెలంగాణ అంతా సెంటిమెంటు ఏరులై పారుతోంది కాబట్టి, డిసెంబరు 9 ప్రకటన తర్వాత రాజీనామాల వ్యూహం ద్వారా విభజనను అడ్డుకుంది బాబేనని ప్రచారం చేశారు కాబట్టి టిడిపి నెగ్గలేకపోతోంది అంటారు. విభజనను అడ్డుకున్నారు కాబట్టి సమైక్యవాదం పొంగి పొరలుతున్న కోస్తా, సీమల్లో టిడిపి అదరగొట్టేస్తుందని, తెలంగాణకు జై అనడం ద్వారా అక్కడ ఓట్లు చెడగొట్టుకోవడం దేనికని బాబు రెండు కళ్ల సిద్ధాంతాన్ని ప్రచారంలోకి తెచ్చారని అన్నారు.

కోస్తా, సీమల్లోనూ ఉపయెన్నికల్లో దెబ్బ తినడంతో యిక తెలంగాణపై కూడా స్పష్టంగా చెప్పేస్తానంటున్నారు బాబు. 'చెడ్డ కాపురానికి ముప్పేమిటి? చంద్రకాంతలు వండు' అనే సామెత గుర్తుకు వస్తోంది. తెలంగాణ వాదులు యిన్నాళ్లూ తెలంగాణపై మీ అభిప్రాయం చెప్పండి అని వుడికించినప్పుడల్లా '2008లోనే లేఖాపూర్వకంగా యిచ్చాం' అంటూ వచ్చారు బాబు. 'ఇచ్చారులే మహ, ఆ తర్వాత 2009 డిసెంబరు 9 ప్రకటన వెలువడ్డాక మీ పార్టీ వాళ్లే దానికి వ్యతిరేకంగా రాజీనామాలు చేస్తే మీరు ఉలక్కుండా పలక్కుండా వున్నది కూడా చూశాం. అదంతా పోనీయండి, గతంలో యిచ్చిన లేఖే మళ్లీ యివ్వండి' అన్నారు వాళ్లు. 'ఆ లేఖను ఉపసంహరించు కోనంతకాలం అది చెల్లుబాటులో వున్నట్టే కదా' అని వాదిస్తూ కూర్చున్నారు కానీ, కాపీ మళ్లీ పంపలేదు.

ఆ బలహీనత చూసుకుని తెరాసతో సహా, ప్రతీ తెలంగాణవాది టిడిపితో ఆడుకున్నారు. అన్నీ పడుతూ వచ్చి, ఎన్నికల్లో దెబ్బలు తినితిని యిప్పుడు ప్రకటిస్తానంటున్నారు. ఏం ప్రకటిస్తారు? గతంలో ప్రణబ్‌ కమిటీకి యిచ్చిన లేఖే మళ్లీ యిస్తారని సమాచారం అని ఈనాడు వార్త. అదే తారీఖు వేసి యిచ్చేమాటైతే యీ లేఖ ఎప్పుడో యిచ్చి వుండవచ్చు. ఇన్నాళ్ల దాకా ఆగడం దేనికి?

ఇప్పటి పరిస్థితుల్లో కూడా 2008 నాటి కమిట్‌మెంట్‌కే కట్టుబడి వున్నాం అని లేఖ రాస్తే చాలా ప్రశ్నలు వస్తాయి. ఎందుకంటే అప్పట్లో బాబుని అడిగారు - ప్రత్యేక తెలంగాణకు సై అన్నారు, బాగానే వుంది. హైదరాబాదు ఏ రాష్ట్రానికి వెళ్లాలి? అని. ''అవన్నీ కమిషన్‌ చూసుకుంటుంది. విభజన ప్రకటించగానే ఓ కమిషన్‌ వేస్తారు. వాళ్లు రాజధాని, నదీజలాలు, యితర సమస్యలు కూలంకషంగా చర్చించి తమ నిర్ణయాలు ప్రకటిస్తారు. వాటిపై మేం వ్యాఖ్యానిస్తాం.' అని. డిసెంబరు 10 రాజీనామాలపై ప్రశ్నించినప్పుడు కూడా బాబు యిలాగే అన్నారు - ''విభజనకు సూత్రప్రాయంగా ఆమోదించామంతే. అంతమాత్రాన మమ్మల్ని అడక్కుండా, మోడాలిటీస్‌ చర్చించకుండా ఏకపక్షంగా ప్రకటిస్తారని అనుకోలేదు'' అని. ఇవన్నీ అప్పటికి సబబుగానే తోచిన పాయింట్లు. కానీ కృష్ణకమిటీ వేసిన తర్వాత యిలాటి మెలికలకు తావు లేదు. ఆ కమిటీ యివన్నీ కూలంకషంగా పరిశీలించి, పరిశోధించి ఆరు మార్గాలు చేసింది. ఏ మార్గం అవలంబిస్తే ఏమవుతుందో కూడా చెప్పింది. వాటిల్లో తమకు అత్యుత్తమంగా తోచినది, మధ్యమంగా తోచినదీ కూడా చెప్పింది.

ఇప్పుడు బాబు తెలంగాణపై తన నిర్ణయం చెప్పాలంటే - కమిటీ సూచనల్లో ఏ సూచనను బలపరుస్తున్నారో స్పష్టంగా చెప్పాలి. అసలు కమిటీ ముందే ఆయన ప్రతినిథులు రెండు రకాలుగా మాట్లాడారు. 2008 తీర్మానాన్ని సమర్థిస్తూ కొందరు, వ్యతిరేకిస్తూ కొందరు. ఆ తీర్మానానికి కారణభూతమైన కమిటీకి నేతృత్వం వహించిన ఎఱ్ఱన్నాయుడు గారే 'ఆ కమిటీయే బోగస్‌, మేం ఎవర్నీ సంప్రదించ లేదు. రాజకీయావసరాల కోసం తెరాసతో పొత్తు కుదుర్చుకుందామనుకుని దానికి మార్గం సుగమం చేయడానికి అలా తీర్మానం చేశాం' అనేశారు. ఇప్పుడు ఆ తీర్మానం కాపీనే పంపేసి చేతులు దులుపుకుంటే టిడిపి చిత్తశుద్ధిని శంకిస్తారు.

ఆ ఉత్తరాన్ని హోం శాఖకు పంపారనుకోండి, వాళ్లు 'దీనిపై మాకు సందేహాలున్నాయి, మీ పార్టీవారు ఎవరైనా ఒక్కరే వచ్చి హైదరాబాదు ఎవరికి యివ్వాలో కాస్త చెప్పండి' అని కబురు పెట్టారనుకోండి. అప్పుడు బాబు ఏం చేస్తారు? యెర్రబిల్లిని పంపుతారా? యెనమలను పంపుతారా? ఎవరో ఒకర్ని పంపితేనే అంశంపై స్పష్టత వచ్చినట్టు అర్థం. ఇద్దర్నీ పంపినా, ఎవరినీ పంపకపోయినా యిప్పుడున్న స్థితికి మళ్లీ వచ్చినట్టే లెక్క. అబ్బే హోం శాఖ అలా అడగదు అనకండి. కాంగ్రెస్‌వారు మహా టక్కరులు. బాబును యిరకాటంలో పెట్టడం వాళ్లకు మహా ముచ్చట.

కాంగ్రెస్‌వారు తెలంగాణపై ఏదో నిర్ణయం తీసేసుకోబోతున్నారని, అంతకంటె ముందే తను ఏదో ఒకటి చెప్పేయాలనే తొందరతోనే బాబు సెప్టెంబరు మొదటివారం అంటున్నారని కొందరి అంచనా. కాంగ్రెస్‌ తెలంగాణపై ఏదో ఒకటి చెప్పబోతోందని అనుకోవడానికి కారణాలు - ఇప్పటికైనా చెప్పకపోతే రాష్ట్రంలో రాజకీయ అనిశ్చితి తొలగదు అని అందరూ చెప్తున్నారన్న వార్తలు, కెసియార్‌ తనకు సిగ్నల్‌ వచ్చిందని చెప్పడం, తెలంగాణ ప్యాకేజిలో భాగంగా ముఖ్యమంత్రిని మార్చబోతున్నారని, కిరణ్‌ ఉలిక్కిపడుతున్నారనీ వస్తున్న పుకార్లు, కోస్తా, సీమ ఎంపీలు ఢిల్లీలో సమావేశాలు..! ఇదే సమయంలో కెసియార్‌ సిగ్నల్స్‌ వీక్‌ అయ్యాయనడం, ఆగస్టు 20 తర్వాత సమరం అనడం, సోనియా టికాంగ్రెస్‌ ఎంపీలకు పబ్లిగ్గా ప్రెయివేటు చెప్పడం, కొత్త హోం మంత్రి తెలంగాణపై ఇంకా చూడాలనడం, అసాం అల్లర్లు, ముంబయ్‌ అల్లర్లతో బిజీ కావడం, విభజన వ్యతిరేకించే ములాయంకు యుపిఏ ప్రాధాన్యత పెరగడం.. యివన్నీ కాంగ్రెస్‌ ఏమీ చేయకుండా వాయిదా వేస్తుందన్న సందేహాలనూ కలిగిస్తున్నాయి.

కెసియార్‌లాగే బాబుకి కూడా సిగ్నల్స్‌ వచ్చి ఆగిపోయి వుంటాయి. కాంగ్రెస్‌ పంథాలోనే నడుస్తూ, వాళ్లలాగే తటపటాయిస్తూ వచ్చిన బాబు కాంగ్రెస్‌తో డీలింక్‌ చేసుకున్నారనిపిస్తోంది. బిసి, ఎస్సీ అంశాల లాగానే తెలంగాణపై కూడా ఏదో ఒకటి చెప్పేసి దాని పర్యవసానాలు ఎదుర్కోవడం మంచిదని అభిప్రాయపడ్డట్టు తోస్తోంది. ఈ తెగింపు సెప్టెంబరు దాకా వుండాలని కోరుకుందాం. తెలంగాణ పై అనిశ్చితి రాష్ట్రాన్ని అతలాకుతలం చేసింది. ఒకళ్లను చూసి మరొకళ్లు గోడ మీద పిల్లుల్లా కూర్చుంటున్నారు. బాబు ఏదో ఒకటి చెప్తే తక్కినవాళ్లు కూడా అటో, యిటో దూకాల్సిన అవసరం ఏర్పడి తీరుతుంది.

దూకినంత మాత్రాన రాజకీయప్రయోజనం చేకూరుతుందా లేదా అన్నది మాత్రం ఎవరూ చెప్పలేరు. టిడిపి రాష్ట్రవిభజనకు సై అన్నా తెలంగాణలో దున్నేస్తుందని, ఆంధ్రప్రాంతంలో అడుక్కు తింటుందనీ చెప్పడానికి లేదు. గెలుపోటములకు అనేక కారణాలుంటాయి. ఈ సెంటిమెంట్లు పనిచేసేది కొన్ని నియోజకవర్గాల్లో మాత్రమే. కావాలంటే 2004, 2009 ఎన్నికలలో తెరాస పోటీ చేసినవెన్ని, గెలిచినవెన్ని చూడండి. అదే విధంగా విభజన కోసం పోరాడుతున్న బిజెపికు పరకాలలో దక్కిన స్థానం చూడండి. రాజకీయంగా లబ్ధి చేకూరినా, చేకూరకపోయినా ఫర్వాలేదు, తమవరకు యీ ముఖ్యమైన అంశంపై స్పష్టమైన ప్రకటన చేసి, రాష్ట్రంలో రాజకీయ అనిశ్చితిని తగ్గించడానికి తన వంతు కృషి చేయాలనే చిత్తశుద్ధితో చంద్రబాబుగారు సెప్టెంబరు మొదటివారంలో ప్రకటన చేస్తారనే ఆశిద్దాం**. - ఎమ్బీయస్‌ ప్రసాద్‌ (ఆగస్టు 2012)**

**ఆగస్టు 06 ఎమ్బీయస్‌ : కులం కార్డు బయటకు తీసిన టిడిపి**

మహానాడు నిర్వహించలేకపోయినందుకు బాబు చాలా బాధపడి వుండాలి. తెలంగాణపై ఎటూ తేల్చనందువలన తెలంగాణలో దెబ్బ తిన్నామని ఓదార్చుకుంటూ వచ్చినా కోస్తా, సీమల్లో కూడా ఓడిపోవడంతో బాబు కంగు తిన్నారు. టిడిపి నాయకుల్లో, సమర్థకుల్లో నిరాశ అలుముకోసాగింది. నాయకులు జగన్‌వైపు మళ్ల నారంభించారు. దశాబ్దాలుగా తమకు ఓటేస్తూ వచ్చిన ఓటర్లు కూడా కారణాంతరాల వలన యితర పార్టీలకు వేయనారంభించారు. ఇక ఏదో ఒకటి డ్రాస్టిక్‌గా చేయకపోతే లాభం లేదనుకున్నారు బాబు. ఓటర్లను మెప్పించడానికి వేరే మార్గం వెతకాలి అనుకున్నారు. అవినీతి (అనగా జగన్‌ అని వారి భావం) నిర్మూలన అనే అంశాన్ని ఉపయెన్నికలో ముందు పెట్టుకుని నడిస్తే అది ఓట్లు రాల్చలేదు. మరో దాని గురించి వెతికితే కులం అనే అంశం దొరికింది. బిసి కార్డు తీశారు.

ఎన్టీయార్‌ వచ్చాక బిసిలకు రాజకీయాధికారం వచ్చింది కాబట్టి, టిడిపియే బిసిలను ఉద్ధరించగలదు అని చెప్దామనుకున్నారు. బిసిలకు వంద సీట్లు యిస్తామని ప్రకటించి అందువలన యావత్‌ బిసిలోకం హర్షించినట్టుగా మీడియాలో రాయించుకుంటూ ఆ యిమేజి బలపరచుకుంటున్నారు. గతంలో కూడా యిలాగే వరంగల్‌ డిక్లరేషన్‌ యిచ్చి ఫైనల్‌గా 60 సీట్లతో సరిపెట్టారని విమర్శకులంటున్నారు. ఈ సారి నిజంగా 100 సీట్లు యిచ్చినా యివ్వవచ్చు. ఎక్కడ యిస్తారన్నదే ప్రశ్న. ఖచ్చితంగా గెలిచే చోట యిస్తారో లేదో తెలియదు. ఏ పార్టీకైనా సరే గెలవమని ముందే తెలిసిన స్థానాలు ఓ 100 వుంటాయి. వాటిల్లో వీళ్లని సర్దేయవచ్చు. లేదా కాపులకు సీట్లిచ్చి వాళ్లు బిసిలని చెప్పి దబాయించవచ్చు. బిసిలకే యిచ్చినా డబ్బున్న బిసిలకే యివ్వవచ్చు. తలసాని యాదవ్‌, దేవేందర్‌ గౌడ్‌ వంటి వాళ్లు పేరుకు బిసిలే కదా.

బిసిలను వెంటేసుకుని బావుకున్నదెవరు? అని ఈ పాలసీని విమర్శించేవాళ్లు అనవచ్చు. చిరంజీవి చాలామంది బిసిలకు సీట్లిచ్చారు. అయితే ఓట్లు పడ్డాయా? బిసిల కోసం అంటూ పెట్టిన సూర్య పత్రిక అమ్ముడుపోతోందా? ఓ హద్దు మీరి కులాల గురించి మాట్లాడితే యిన్నాళ్లూ మనని సమర్థిస్తూ వస్తున్న కమ్మల మాటేమిటి అనవచ్చు. కాంగ్రెస్‌ని రెడ్ల పార్టీ అని, టిడిపిని కమ్మల పార్టీ అనీ అనేస్తారు. ఆ పార్టీలో వీరూ, యీ పార్టీలో వారూ పెద్ద సంఖ్యలో వున్నా అది ఒక జనరల్‌ ఇంప్రెషన్‌. కానీ రెడ్లు కాంగ్రెసును విడిచి వెళ్లిపోయి జగన్‌ పార్టీలో చేరుతున్నారన్న టాక్‌ కూడా వచ్చేసింది. అదే విధంగా కమ్మలు టిడిపిని వదిలి వెళ్లిపోతే..? అన్న భయం బిసి పాలసీ ప్రకటించేముందు బాబుకు వేయలేదా? నిజానికి యీ కులాల అంశం దిగువ మధ్యతరగతివారు ఆవేశపడడానికి మాత్రమే అని నా ఉద్దేశం. డబ్బున్న కమ్మలు కాంగ్రెస్‌ పాలనలో వర్ధిల్లలేదా? డబ్బున్న రెడ్లు టిడిపి పాలనలో పైకి రాలేదా?

కమ్మ, కాపు, రెడ్డి ఎవరైనా కానీయండి - నెగ్గే గుఱ్ఱాన్నే ఆదరిస్తారు. టిడిపి నెగ్గుతుందని అనుకున్నపుడు కమ్మలు దాన్ని సమర్థిస్తారు. 2009లో అది బాహాటంగా కనబడింది. కానీ ఆ సపోర్టు చాలలేదు. టిడిపి ఓడిపోయింది. ఆ తర్వాత ఓడిపోతూనే వచ్చింది. ఏ పాలసీ తీసుకున్నా తిరిగి వెలుగులోకి రాలేకపోతోంది. ఉపయెన్నికలలో నెగ్గటం లేదు. చివరకు మహానాడు నిర్వహించే శక్తి కూడా కోల్పోయింది. ఈ పరిస్థితుల్లో కమ్మలు మాత్రం టిడిపినే అంటి పెట్టుకుని వుంటారా? పెట్టుబడి పెడతారా? నీ శక్తితో నెగ్గి రా, అప్పుడు చూదాం అంటారు. రాజకీయాల్లో వున్న కమ్మలు నెగ్గే పార్టీ వేటలో పడతారు. జగన్‌ నెగ్గుతాడంటే అతనివైపు వెళతారు. ఓటర్లుగా మాత్రమే వున్న కమ్మలకు జగన్‌ను ఓడించాలనే పట్టుదల వుంటే ఓడించగలిగిన సత్తా వున్న పార్టీకి - అది కాంగ్రెస్‌ అయినా సరే - వేస్తారు కానీ టిడిపికి మాత్రమే వేస్తాం అని మడిగట్టుకుని కూర్చోరు.

కులం పేర ఒక పార్టీకే అంకితమవడం, ప్రాణం పోయినా యింకోరికి వేయం అనే పాలసీ పేదల్లో కనబడుతుంది తప్ప మధ్యతరగతిలో తక్కువ. పై తరగతుల్లో మరీ తక్కువ. కమ్మల్లో మధ్యతరగతి, లేదా పై తరగతుల్లో వున్నవారే ఎక్కువ కావడం వలన వాళ్లు కులం పేర టిడిపికి అంటిపెట్టుకుని వుంటారని అనుకోవాల్సిన పనిలేదు. ఈ విషయం గ్రహించే బాబు పేదలు ఎక్కువగా వుండే బిసిలు, ఎస్సీ వర్గాలపై దృష్టి సారించారని నా ఉద్దేశం.

ఎస్సీ వర్గీకరణ కూడా చాలా చిక్కులతో కూడిన అంశం. రిజర్వేషన్‌లో సబ్‌-రిజర్వేషన్‌ అనగానే పాముల పుట్ట తెరిచినట్టే. రిజర్వేషన్‌ ఫలితాలు మాలలకే అందుతున్నాయంటూ యీ రోజు మాదిగలు ఆందోళన చేస్తున్నారు. రేపు మాదిగలకే అందుతున్నాయంటూ మరో ఎస్సీ కులంవారు ఆందోళన చేయవచ్చు. ఆర్థిక పరిస్థితి, సామాజిక హోదా కారణంగానే కదా రిజర్వేషన్‌ సౌకర్యం యిస్తున్నారు. ఈ రెండు అంశాలలో మాలల, మాదిగల మధ్య వ్యత్యాసం వుందా? నా కైతే తెలియదు. సామాజికపరంగా మాదిగలను చిన్నచూపు చూసి, మాలలను పెద్దచూపు చూడడం అనేది లేదు కదా. అందర్నీ ఒకే గాట కడుతోంది సమాజం. అస్పృశ్యత పాటించేవారు యిద్దర్నీ తాకటం లేదు. ఇక డబ్బు వుందా లేదా అన్న విషయంలో అది వ్యక్తి వ్యక్తికి మారుతుంది. మాలలందరూ డబ్బుతో తులతూగుతున్నారనీ, మాదిగలందరూ డబ్బులేక అల్లాడుతున్నారనీ తీర్మానించలేం కదా.

ఉద్యోగాలలో మాలల శాతం ఎక్కువ అంటే - వాళ్లు యితర హరిజనుల కంటె చదువుపై ఎక్కువ శ్రద్ధ పెడుతున్నారు కాబోలు. మాదిగలలో పైకి వచ్చినవారు తమ కులంవారి సంక్షేమం కోసం సంఘాలు పెట్టి చదువు పట్ల ఆసక్తి పెంచవచ్చు, రిజర్వేషన్‌ సౌకర్యాలు పూర్తిగా వినియోగించుకునేట్లు వాళ్లను ఎడ్యుకేట్‌ చేయవచ్చు. అంతేగాని ప్రభుత్వానికి దీనిలో ఏం పని? నాకైతే అర్థం కాదు, కానీ టిడిపివారికి అర్థమైంది. అందుకే వారు ప్రభుత్వంలో వుండగా వర్గీకరణకు ఒప్పుకున్నారు. ఇప్పుడు మళ్లీ దాన్ని పునరుద్ఘాటించి మంద కృష్ణ మాదిగ చేత సన్మానాలు అందుకుంటున్నారు. మాలలకు కోపం రాకుండా వాళ్లనూ మేనేజ్‌ చేశారని టిడిపి వర్గాలు మీడియాకు చెప్పాయి. తమ బిసి డిక్లరేషన్‌తో మురిసి ముగ్ధులైన బిసి నాయకులు కూడా రోజు కొకరు చొప్పున బాబుకి సన్మానాలు చేస్తున్నారని కూడా చెప్తున్నాయి. మీడియాలో ఎన్నయినా రాయించుకోవచ్చు. రాబోయే స్థానిక ఎన్నికలలో ఫలితాల బట్టే యీ బిసి పాలసీ, ఎస్సీ పాలసీ 2014 వరకు వుంటుందో లేదో తేల్తుంది. **- ఎమ్బీయస్‌ ప్రసాద్‌ (ఆగస్టు 2012)**

**ఆగస్టు 07 ఎమ్బీయస్‌ : రాష్ట్రపతిగారి కార్యదర్శిని**

రాష్ట్రపతికి సెక్రటరీ అంటే సాధారణంగా ఐయేయస్‌లే వుంటారు. అయితే మన కొత్త రాష్ట్రపతి ప్రణబ్‌గారి కొత్త సెక్రటరీ ఐయేయస్‌ కాదు. అమితా (ఇంగ్లీషు స్పెల్లింగ్‌ ప్రకారం ఐతే ఒమితా) పాల్‌ అనే యీ 63 యేళ్ల మహిళ! ఆవిణ్నే ఎందుకు నియమించారయ్యా అంటే ఆవిడ ప్రణబ్‌గారికి రెండు దశాబ్దాలుగా నమ్మకంగా వుంటూ ఆయన ఏ మంత్రిత్వశాఖలో వుంటే ఆ శాఖలో సెక్రటరీగా, సలహాదారుగా వుంటూ వచ్చింది. ప్రణబ్‌గారి హృదయంలోని భావాల గురించి, మెదడులోని ఆలోచనల గురించి ఆవిడకు పదోఎక్కం అంతా బాగా కంఠతా వచ్చని అందరూ చెప్పుకుంటారు. ప్రణబ్‌ను కలవాలంటే ఆవిడ అనుమతి వుండి తీరాల్సిందే. 1980లో ప్రణబ్‌ వాణిజ్యశాఖలో వుండగా ఆవిడ ఆ శాఖకు సలహాదారుగా నియమించబడింది. అప్పణ్నుంచి వాళ్ల మధ్య మంచి అవగాహన ఏర్పడింది.

అమితా పంజాబ్‌లో పుట్టింది. కెమిస్ట్రీలో ఎమ్మెస్సీ చేసింది, జర్నలిజంలో డిగ్రీ తీసుకుంది. చండీగఢ్‌లో కొంతకాలం లెక్చరర్‌గా పనిచేసి 1973లో ఇండియన్‌ ఇన్‌ఫర్మేషన్‌ సర్వీసులో చేరింది. మొదటి నియామకం ఆలిండియా రేడియోలో. అంతర్జాతీయ చిత్రోత్సవం నిర్వహించినపుడు ప్రెస్‌ ఆఫీసరుగా వ్యవహరించి అందరి కళ్లల్లో పడింది. చాలా చురుకైనదని, గబగబా మెట్లెక్కడానికి ఎంతకైనా తెగిస్తుందని ఆమె సహచరులందరూ అసూయపడేవారు. ఆమె కెకె పాల్‌ అనే పోలీసు ఆఫీసర్ని పెళ్లాడింది. అతను ఢిల్లీ పోలీసు కమిషనర్‌గా పని చేసి, ప్రస్తుతం పబ్లిక్‌ సర్వీసు కమిషన్‌లో సభ్యుడిగా వున్నాడు.

ఇందిరా గాంధీ హత్య తర్వాత ప్రణబ్‌కు కష్టకాలం దాపురించినపుడు ఆమె ఫైనాన్స్‌ మినిస్ట్రీలో వివిధ శాఖల్లో పనిచేసింది. ఎన్‌ కె సింగ్‌తో కలిసి ''కార్పోరేట్‌ సోల్‌'' అనే పుస్తకం రాసింది కూడా. 1990 వచ్చేసరికి ప్రణబ్‌ అదృష్ట రేఖ మెరిసి, ప్లానింగ్‌ కమిషన్‌కి వచ్చేసరికి ఆవిడను ఆఫీసర్‌ ఆన్‌ స్పెషల్‌ డ్యూటీగా నియమించాడు. దరిమిలా ఆమెకు డిడి-స్పోర్ట్‌స్‌, డిడి-ఇండియా అనే రెండు టెలివిజన్‌ ఛానెల్స్‌ నిర్వహణ అప్పగించారు. 2002లో ఎన్‌డిఏ పాలనలో ఆమె వాలంటరీ రిటైర్‌మెంట్‌ తీసుకుంది. 2004లో యుపిఏ అధికారంలోకి వచ్చి ప్రణబ్‌ ముఖ్యమైన మంత్రిపదవులు చేపట్టిన దగ్గర్నుంచీ ఆమె దశ కూడా తిరిగింది. రక్షణ శాఖ, విదేశాంగ శాఖ, ఆర్థిక శాఖ.. ఏ శాఖలోకి ప్రణబ్‌ వెళ్లినా ఆమెను వెంట తీసుకుని వెళ్లారు.

ఆమె పదవిపేరు ఏదైనా కావచ్చు, ఆమె ప్రణబ్‌కు కళ్లూ, చెవులూగా పనిచేశారు. ఐయేయస్‌ అధికారులు కూడా ఆమెకు వచ్చి నివేదించవలసినదే. ఆమె తలాడించనిదే ఏ ఫైలూ కదిలేది కాదు. ఏ బదిలీ, ఏ పదోన్నతీ జరిగేది కాదు. ప్రణబ్‌కు ఆమె సామర్థ్యం పట్ల అచంచలమైన విశ్వాసం. ఆయన విదేశీ పర్యటనలకు వెళ్లినపుడు ఆమెను వెంటబెట్టుకుని వెళ్లేవారు. వెళ్లని సందర్భాల్లో ప్రతీరోజూ పొద్దున్న ఆమెకు ఫోన్‌ చేసి ఢిల్లీలో ఏం జరుగుతోందో కనుక్కునేవారు. తను పాల్గొనే అనేక సమావేశాల్లో ప్రణబ్‌ ఆమెను కూర్చోబెట్టడం యితరులకు కంటగింపుగా వుండేది. లోక్‌పాల్‌ బిల్లుపై అన్నాటీముతో ప్రణబ్‌ చర్చలు జరిపినపుడు ఆమె కూడా వుండడం అన్నా టీముని మండించింది. ''మేం (నేనూ, అరవింద్‌ కేజ్రీవాల్‌) ప్రధానిని కలిసినపుడు సల్మాన్‌ ఖుర్షీద్‌, ప్రణబ్‌లతో బాటు ఆమె కూడా వచ్చి కూర్చుంది. మా టీము ఐదుగురు సభ్యులం, ఐదుగురు కేంద్ర మంత్రులు కలిసి లోక్‌పాల్‌ బిల్లు డ్రాఫ్టింగ్‌ కమిటీలో సభ్యులుగా సమావేశమైతే అక్కడా ఆమె తయారు. అసలు ఆవిడ కింత ప్రాముఖ్యత ఎందుకు యివ్వాలి?'' అని మండిపడ్డారు ప్రశాంత్‌ భూషణ్‌.

ఎవరేమనుకున్నా ప్రణబ్‌ ఆమెను సమర్థిస్తూనే పోయారు. 2009లో సెంట్రల్‌ ఇన్‌ఫర్మేషన్‌ కమిషనర్‌గా ఆమె నియామకాన్ని తప్పుపట్టినా చలించలేదు. సెబి చైర్మన్‌గా యుకె సిన్హా నియామకంలో ఆమె హస్తం వుందని, అతని ద్వారా తన తమ్ముడు జితేశ్‌ ఖోస్లాను యుటిఐ ఎంఎఫ్‌ చీఫ్‌గా నియమించే ప్రయత్నం చేసిందని ఆరోపణలు వచ్చాయి. రిలయన్సు, అడాగ్‌, సహారా గ్రూపులకు మేలు చేసేట్లు ఆమె వ్యవహరించిందని 2011లో సెబి డైరక్టర్‌ అబ్రహామ్‌ మన్‌మోహన్‌కు లేఖ రాశారు కూడా. ప్రణబ్‌ వీటినేమీ పట్టించుకోలేదు. పైగా యిప్పుడు రాష్ట్రపతి భవన్‌కు వెళుతూనే ఆమెను తన సెక్రటరీగా నియమించుకున్నారు. అందుకే ఢిల్లీలో ఓ జోక్‌ చక్కర్లు కొడుతోంది - 'ప్రధానిని లోక్‌పాల్‌ అధీనంలోకి తీసుకురాలేక పోయారు కానీ రాష్ట్రపతి భవన్‌ మాత్రం అమితాపాల్‌ అధీనంలోకి తీసుకు వచ్చేశారు!' అని. **- ఎమ్బీయస్‌ ప్రసాద్‌ (ఆగస్టు 2012)**

**ఆగస్టు 08 ఎమ్బీయస్‌ : తెలుగు పత్రికలు ఎందుకు నడవ్వు?**

'టీవీలు వచ్చాక చదివే అలవాటు తప్పిపోయింది కనుక!' అని పై ప్రశ్నకు సమాధానం చెప్పేసేవారిని నేను అనుబంధ ప్రశ్న వేస్తాను - 'కొన్ని యితర భాషల్లో ఎందుకు నడుస్తున్నాయి? అక్కడా టీవీలున్నాయిగా!' అని. తమిళంలో టీవీ సీరియల్సు దివ్యంగా నడుస్తున్నాయి, తమిళ పత్రికలూ దివ్యంన్నరగా నడుస్తున్నాయి. మన తెలుగు స్పెషాలిటీ ఏమిటంటే - దినపత్రికలు వారపత్రికల్ని మింగేశాయి. ఎప్పటినుండో వున్న ఆనవాయితీ ఏమిటంటే - దినపత్రికలు వార్తలనిస్తాయి, ఎడిట్‌ పేజీలో వ్యాఖ్యలనిస్తాయి. వాటిని చాలామంది చదువుతారు కాబట్టి యాడ్స్‌ బాగా వస్తాయి కాబట్టి చాలా తక్కువ ధరకు వాటిని అందిస్తారు. పేపరు కూడా మరీ అంత ఖరీదైనది వేయరు. పేజీలు రంగుల్లో వేయరు. సాహితీ వ్యాసాలు, కాలక్షేపం కబుర్లు, ఫీచర్సు - యిలాటి వన్నీ ఆదివారం అనుబంధమంటూ ఓ నాలుగు పేజీలు అదనంగా వేసి అందించేవారు.

వారపత్రికలు వార్తలపై ఎక్కువగా శ్రద్ధపెట్టవు. ఎందుకంటే పత్రిక తయారై మార్కెట్లో అందుబాటులోకి వచ్చేసరికి రెండు వారాలు పడుతుంది. ఆ పాటికి వార్త పాతబడుతుంది. అందువలన మహా అయితే రాజకీయ సమీక్షా వ్యాసం ఒకటి వేసి సరిపెడతారు. కథలు, సీరియల్స్‌, వంటా-వార్పూ, పజిల్స్‌, బాలలకోసం పొట్టి కథలు, కొత్తరచయితల కోసం శీర్షిక, కవిత్వం, ఆరోగ్యం, ఫీచర్లు, సినిమా కబుర్లు - ఇలా రకరకాల దినుసులతో వారపత్రికల్ని తయారుచేసేవారు.

మాసపత్రికల్లో ఏదో ఒక అంశం - సాహిత్యమో, సినిమాయో, రాజకీయమో - ప్రాధాన్యత వహించేది. ఒకే సంస్థ ఓ పక్క దినపత్రికను, మరో పక్క వారపత్రికను, ఇంకో పక్క మాసపత్రికను నిర్వహించేది. పోనుపోను సినిమాకు ప్రాధాన్యం పెరిగాక దినపత్రికల్లో శుక్రవారం నాడు కాసిన్ని సినిమా వార్తలిచ్చేవారు. అది కాకుండా సినిమా అభిమానులకోసం సినిమా వారపత్రికలను కూడా వేసేవారు. ఒకే గ్రూపుకు చెందినా ప్రతి పత్రికకు వేరే వేరే ఎడిటర్లుంటూ దేని ప్రత్యేకత దానికి వుండేది.

ఇలాటి పరిస్థితుల్లో ''ఈనాడు'' పెనుమార్పు తీసుకుని వచ్చింది. అప్పటిదాకా మామూలు పేజీల్లో వచ్చే ఆదివారం అనుబంధంను పుస్తకరూపంలో - ఓ మినీ వారపత్రికగా తీసుకుని వచ్చింది. ఆ తర్వాత దినపత్రికలోనే అనేక శీర్షికలు ప్రవేశపెడుతూ పోయింది. ఎందుకంటే వారికి వారపత్రిక లేదు. ఉన్న మాసపత్రికలు కూడా ఒకటి కేవలం కథలకి, మరొకటి కేవలం నవలకు పరిమితం! అందువలన వారపత్రికలలో రావలసిన శీర్షికలన్నీ దినపత్రికలోనే వడ్డించ నారంభించారు. పైగా ఏ భాషాదినపత్రికా చేయని విధంగా అనేక పేజీలు రంగుల్లో వేయడం ప్రారంభించారు. ''ఈనాడు'' ఒక్కటి కొంటే చాలు, మరే వార, మాస పత్రికా కొనక్కరలేదు అనిపించారు పాఠకుల చేత. పైగా యిది రోజూ యింటికి వచ్చి పడుతుంది. తక్కిన పత్రికలకైతే బయటకు వెళ్లి కొనుక్కోవాలి. ఈ క్రమంలో దినపత్రిక రేటు పెంచుతూ పోయినా వారు పట్టించుకోలేదు. సర్క్యులేషన్‌ పెరగడంతో ''ఈనాడు'' వారికి యాడ్స్‌ వచ్చిపడ్డాయి. ఎన్ని రంగుల్లో వేసినా, ఎంత మంచి పేపరు వాడినా వారికి కిట్టుబాటు అవుతూనే వచ్చింది.

దినపత్రిక నడపాలంటే ''ఈనాడు'' అంత భారీగా నడపాలి అనే భావం రావడంతో తక్కినవాళ్లు దడిశారు. దాన్ని కాపీ కొట్టి నడిపినవారు బోల్తా పడ్డారు. గతంలో చిన్నాచితకా సినిమాలు చాలా వుండేవి. హీరోహీరోయిన్లతో బాటు చాలామంది తారాగణం బతికేవారు. ఇప్పుడు అన్నీ భారీ సినిమాలే ! హీరో కామెడీ కూడా చేసేస్తాడు, కాబరే డాన్సర్‌ అవసరం లేకుండా హీరోయినే ఆ పని చేసేస్తోంది. చిన్న సినిమాలు బతకలేని పరిస్థితి వచ్చినట్టే చిన్నపత్రికలు - దిన, వార, మాస.. ఏదైనా కానీయండి - నడవలేని పరిస్థితి వచ్చింది. మూతపడిన తెలుగు పత్రికల పేర్లు రాయబోతే కొండవీటి చేంతాడంత వుంటుంది.

అయితే దీన్ని ఎదిరించి నిలబడిన వారపత్రిక ''స్వాతి'' ఒక్కటే ! వారిదీ ''ఈనాడు'' స్ట్రాటజీయే. శృంగారరసం నుండి భక్తిరసం దాకా అన్నీ హైక్లాసు క్వాలిటీతో అందిస్తూ పాఠకుణ్ని తలతిప్పనీయని పరిస్థితిలో పెట్టారు వారు. ''ఈనాడు''కి యిన్నేళ్ల తర్వాత ''సాక్షి'' పోటీగా వచ్చింది. ''స్వాతి''కి పోటీ కనుచూపు మేరలో కానరావడం లేదు. దినపత్రికైనా, వారపత్రికైనా నిలబడేది - చందాలపై కాదు, యాడ్స్‌పై. బొంబాయిలో వున్న యాడ్‌ కంపెనీవారికి తెలుగు అనగానే ఆనేది - ''ఈనాడు'', (ఇప్పుడు ''సాక్షి'' కూడా కావచ్చు) ''స్వాతి'' వీక్లీ మాత్రమే.

స్థానికంగా యాడ్స్‌ పోగు చేద్దామంటే వ్యాపారస్తులందరూ దినపత్రికల జిల్లా ఎడిషన్స్‌లో యాడ్‌ యిచ్చి వూరుకుంటారు. ఎందుకంటే ''స్వాతి'' కాకుండా ఏ యితర వారపత్రిక సర్క్యులేషన్‌ ఓ దినపత్రిక జిల్లా ఎడిషన్‌ సర్క్యులేషన్‌ను మించి వుండదు. ఏదైనా ఒక దినపత్రికకు కానీ, ప్రచురణతో సంబంధం వున్న వ్యాపారసంస్థతో కానీ అనుబంధంగా వుంటే తప్ప వారపత్రిక నిర్వహణ (ఓవర్‌హెడ్స్‌) తలకు మించిన భారం అవుతాయి. ముఖ్యంగా పంపిణీ వ్యవస్థపై చాలా వెచ్చించి వలసివస్తుంది. ఇలాటి పరిస్థితిలో ఎవరైనా పత్రిక ప్రారంభించాలంటే చాలా అంకితభావం వుండాలి.

కొందరు జర్నలిస్టులు, ఔత్సాహికులు చిన్నసైజు పత్రిక ప్రారంభిస్తారు. వెయ్యి, రెండు వేల కాపీలు వేసి సగానికి సగం పంచి, మిగతా సగం అంటగడుతూ వుంటారు. వాటిలో రాసినవాళ్లు డబ్బులు రావు సరికదా, పత్రికకు చందాదారులను చేర్పించమనే ఒత్తిళ్లు వస్తాయి. వీళ్లు కోర్టు నోటీసులు, ప్రభుత్వ యాడ్స్‌ వచ్చినపుడు మాత్రమే సంచిక వెలువరిస్తారు. అందుకే ఒక్కో సంచిక పై రెండు మూడు నెలల పేర్లు వుంటాయి. ప్రభుత్వంలో ఎవరినో పట్టుకుని లైబ్రరీల చేత చందా కట్టించుకుంటారు కాబట్టి యిలాటివన్నీ లైబ్రరీలలోనే కనబడతాయి. ఇవి ఎప్పుడు మొదలవుతాయో, ఎప్పుడు ఆగిపోతాయో తెలియదు. వీళ్లకు సిబ్బంది కూడా చాలా తక్కువమందే వుంటారు. ప్రచురణకర్తే సంపాదకత్వంతో సహా అన్ని పనులూ చూసుకోవలసి వస్తుంది. అందువలన అన్నీ అరకొరగానే వుంటాయి.

కాస్త నాణ్యమైన పత్రికను వెలువరించాలంటే డబ్బున్న వ్యాపారస్తులు పూనుకోవాలి. ఇతర వ్యాపారాల్లో తాము గడించిన శక్తియుక్తులను, అనుభవాన్ని దీనిపై వెచ్చించడానికి వారికి తీరిక, ఓపిక వుండాలి. కానీ చాలామందికి అది వుండదు. ఏదో ఆషామాషీగా పత్రిక పెట్టేసి, రాసేవాళ్లకు సరిగ్గా డబ్బులివ్వకుండా, నాణ్యత లేకుండా ఓ పత్రిక తయారుచేసి పాఠకుల మొహాన కొట్టి - వాళ్లు ఆదరించకపోతే మీకు టేస్టు లేదంటూ సంపాదకీయాల్లో వాళ్లను నిందించడం పరిపాటి అయిపోయింది. 'నువ్వు పత్రిక పెట్టి తీరాలి' అని ఏ పాఠకుడైనా వీరిని బతిమాలాడా? నీ కండూతి కొద్దీ నువ్వు పెట్టినపుడు అది సవ్యంగా తీర్చుకోవాలి. కిళ్లీకొట్టు పెట్టినా అది నిలదొక్కుకోవడానికి (బ్రేక్‌ ఈవెన్‌) కావడానికి రెండేళ్లు పడుతుంది. వీళ్లు పత్రిక పెట్టిన రెండో నెల నుంచీ దాని డబ్బు దానికి వస్తోందా? అని ఆలోచిస్తారు. దాని గురించి తాము ఏం చేశామని ఆత్మవిమర్శ చేసుకోరు. ఎప్పుడో ఓ రోజు హఠాత్తుగా పత్రిక మూసేస్తారు. సంవత్సర చందా కట్టినవాళ్లందరూ గొల్లుమంటారు.

ఇలా నాలుగైదు అనుభవాల తర్వాత ఏ తెలుగు పాఠకుడూ చందాలు కట్టడు. ఇంటిపక్క షాపులోకి వచ్చాక కొందాంలే అని చూస్తారు. అసలు అలాటి పత్రిక వుందని పాఠకుడి దృష్టికి తీసుకురావడానికి, అతని యింటిదాకా తీసుకురావడానికి ప్రచురణకర్తకు చాలా ఖర్చు అవుతుంది. తీరా పత్రిక అమ్ముడుపోయినా అమ్మిన తాలూకు డబ్బు ఏజంటు పంపుతాడన్న నమ్మకమూ లేదు. నమ్మకంగా పంపే ఏజంటుకి ఎక్కువ ఔట్‌లెట్స్‌ వుండవు. పాఠకులు పుస్తకం కోసం దూరంగా వెళ్లి కొనుక్కోమంటే కొనుక్కోరు. ''మీ పత్రిక ఎవరింట్లోనో చూశానండి. బాగుంది. మా యింటి పక్క పాన్‌షాపులో దొరకదేం? ఆ ఏర్పాటు చేయండి.'' అని ఫోన్‌ చేస్తారు. హైదరాబాదులాటి నగరంలో మ్యాగజైన్లు అమ్మే ఔట్‌లెట్స్‌ కనీసం 2 వేలుంటాయి. వీళ్లందరికీ పత్రిక తలా పది కాపీలు సప్లయి చేస్తే వాటిలో సగం అమ్ముడుపోతే, తలా ఐదు చొప్పున వారం తిరిగేసరికి 10 వేల రిటర్న్‌స్‌ వస్తాయి. వాటిని తూకానికి అమ్ముకోవాలి. పాత సంచిక ఎవడికీ అక్కరలేదు. ఇలా ప్రతీ వూళ్లోనూ జరిగితే మూడో నెలలో పత్రిక మూతబడుతుంది. అందువలన నగరంలో ఓ 50 ఔట్‌లెట్స్‌లో యిస్తే చాలనుకుంటాడు పబ్లిషరు.

''ఆ ఔట్‌లెట్‌ మీ యింటికి దూరంగా వుంటే మీ పేపరువాడికి చెప్పి మా పత్రిక వేయించుకోండి.'' అని పాఠకుడికి సలహా యిస్తాడు పబ్లిషరు. ''చెప్పానండి. వాడు మీ పత్రిక పేరు వినలేదని చెప్పాడు. గట్టిగా అడుగుదామని చూస్తున్నాను. ఓ పట్టాన దొరకడు. పొద్దున్న ఎప్పుడో వచ్చి పేపరు పడేసి వెళ్లిపోతాడు. నెలకి ఓ సారి బిల్లు డబ్బులకోసం వస్తాడు. అప్పుడు మీ పత్రిక సంగతి అడుగుదామంటే మర్చిపోతాను.'' అంటాడు పాఠకుడు. ''ఈ బాధలు లేకుండా చందా కట్టేయండి. పోస్టులో పంపుతాం.'' అంటాడు పబ్లిషరు. చందాల్లో ఎంత కన్సెషన్‌ యిచ్చినా ఫర్వాలేదు. ఏజంటుకి యిచ్చే 35% కమిషన్‌ కంటె తక్కువే కదా. పైగా ఈ డబ్బు ఖచ్చితంగా వస్తుంది, ముందే వస్తుంది. ఏజంటు దగ్గర ఆ భరోసా లేదు. అందువలన చందాలుంటే బాగుండునని పబ్లిషరు అనుకుంటాడు. కానీ పుబ్బలో పుట్టిన పత్రిక మఖలో మాడిపోతూ వుంటే ఏ పాఠకుడు చందా కడతాడు? కట్టడు. పత్రిక ఏ సంచికకు ఆ సంచికకు డబ్బు కడదామని అతను ఆగుతాడు. పత్రిక ఓ ఏడాదిపాటు సవ్యంగా వస్తే అప్పుడు కడదాంలే అనుకుంటాడు.

నిజానికి చందా కట్టినా పత్రిక పోస్టులో సవ్యంగా చేరుతుందన్న నమ్మకం ఏ పబ్లిషరూ యివ్వలేడు. పోస్టల్‌ వ్యవస్థను ప్రభుత్వం వారు కుప్పకూల్చేశారు. పోస్టల్‌ శాఖలో సిబ్బందే లేరు. డెలివరీ ఏ మూడు, నాలుగు రోజులకో చేస్తారు. ఈలోగా చందా కట్టినవాడు ఊరుకోడు. బజార్లో పత్రిక చూడగానే నా కింకా రాలేదే అని వెంపర్లాడతాడు. పత్రికాఫీసుకి ఫోన్‌ చేసి తిట్లు లంకించుకుంటాడు. పత్రికవాళ్లు తర్వాతి సంచిక తయారీయే చూసుకుంటారా, ఈ తిట్లే పడతారా? వాళ్లు మరో కాపీయైనా పంపాలి, లేదా మాకేం సంబంధం లేదని దులిపేసుకోవాలి. ఈ బాధలు పడలేక, వీళ్లందరికీ సంజాయిషీ యిచ్చుకోలేక కొన్ని పత్రికలు చందాలు కట్టించుకోవడం మానేశాయి.

మరి కొన్ని ఆంగ్లపత్రికలకు చందాలు ఎలా కడుతున్నాం? అవి పోస్టులో ఎలా వస్తున్నాయి? అక్కడ లాజిక్‌ ఏమిటంటే - అవి పెద్ద వ్యాపార సంస్థలు నడిపే పత్రికలు. అందుకే పత్రిక తొలిసంచికనుండి బోల్డు యాడ్స్‌ కనబడతాయి. ఖరీదైన పేపరుపై, కళ్లు చెదిరే రంగుల్లో ప్రింట్‌ చేస్తారు. దేశం నలుమూలలా రిపోర్టర్లను పెట్టుకుని ప్రారంభిస్తారు. పేరుప్రఖ్యాతులున్నవారిని బాగా డబ్బిచ్చి కాలమిస్టులుగా పెట్టుకుంటారు. తెలుగునాట కూడా కార్పోరేట్‌ సంస్థలు పత్రికలు పెడితే నడుస్తాయి. వారు తయారుచేసే ఉత్పాదనల గురించి యీ పత్రికలలో రాసుకుంటూ సెల్ఫ్‌ యాడ్స్‌ యిచ్చుకుంటూ పత్రికను ప్రమోట్‌ చేసుకోవచ్చు. పత్రిక ద్వారా తమ వ్యాపారాన్ని వృద్ధిపరచుకోవచ్చు.

కానీ మన రాష్ట్రంలో అలా జరగటం లేదు. ఎవరైనా పత్రిక పెట్టినా ఏదో తమ ఆనందం కోసం పెట్టినట్టుగా ఫీలవుతున్నారు. చిన్న స్థాయిలోనే నడుపుతున్నారు. చాలా సంస్థలు పెట్టే పత్రికలు చూడడానికే బాగుండవు. పేపరు క్వాలిటీ, ప్రింటింగు క్వాలిటీ నాసిగా వుంటాయి. రచయితలకు డబ్బులు యివ్వరు. కాంప్లిమెంటరీ కాపీలు కూడా పంపరు. మన రాష్ట్రంలో వ్యాపారస్తులకు, కార్పోరేట్‌ దిగ్గజాలకు పత్రికలంటే చిన్నచూపు. వాటికి యాడ్స్‌ యివ్వడమంటే నామోషీ. మీరేదైనా పత్రిక పెట్టి మీకు తెలిసున్న కార్పోరేట్‌ చైర్మన్‌ దగ్గరకి వెళ్లి ఓ యాడ్‌ యిమ్మనమని అడిగినా - ''అదంతా మా మార్కెటింగ్‌ వాళ్లు చూసుకుంటారండి. మా యాడ్‌ స్ట్రాటజీ ఓ యాడ్‌ కంపెనీకి అప్పగించాం. అది బాంబేలో వుంటుంది. వాళ్లు ఎవరికి చెప్తే వాళ్లకే యిస్తాం. నా ప్రమేయం ఏమీ లేదు. నేను కలగజేసుకోను. ఆ మాటకొస్తే నేను తెలుగు పత్రిక చదివి ఎన్నాళ్లయిందో'' అంటారు.

ఈ వ్యాసం చదువుతున్నవారిలో కూడా 75% మంది తెలుగులో ప్రస్తుతం ఎన్ని పత్రికలున్నాయో చెప్పమంటే తడబడతారు. నాకు తారసిల్లిన చాలామందికి ఆంధ్రపత్రిక వీక్లీ, ఆంధ్రప్రభ వీక్లీ ఆగిపోయి చాలా ఏళ్లయిందని తెలియదు. ఆంధ్రజ్యోతి వీక్లీ నవ్య పేరుతో వస్తోందనీ తెలియదు. ఏ పత్రిక స్వరూపం ఎలా వుంటుందో తెలియదు. ఎన్ని కాపీలు అమ్ముడుపోతుందో తెలియదు. తెలుగు పత్రిక చదవడం ఒక చిన్నపిల్లల చేష్టగా చూస్తారు. అందరికీ తెలిసున్నపేరు - స్వాతి వీక్లీ ఒక్కటే. మళ్లీ స్వాతి మంత్లీ అంత పాప్యులర్‌ కాదు. దానికి వచ్చే యాడ్స్‌ తక్కువ.

ఈ పరిస్థితుల్లో ఏదైనా కొత్త పత్రికను చూశానంటే ఒక పాఠకుడిగా నాకు మహా వణుకు. అది నడిచినంతకాలం, అది మూసేశాక కూడా (జిందగీ కే సాథ్‌, జిందగీ కే బాద్‌ అనే ఎల్‌ఐసి వాళ్లలాగ) ఆ పబ్లిషరు చేత చివాట్లు వేయించుకోవాల్సి వస్తుందని ! వేరే ఏ వ్యాపారంలోనైనా డబ్బు పోతే, పెట్టుబడిదారు కిక్కురుమనడు. తన అదృష్టాన్ని నిందించుకుంటాడు. ఈ సాహిత్యవ్యాపారంలో పెట్టినవాడు మాత్రం పాఠకుణ్ని నిందిస్తాడు. జీవితాంతం ప్రతీ వేదిక మీదా చెప్తూనే వుంటాడు - తను సాహిత్యసేవ చేయబోతే పాఠకుడు చేయించుకోలేదని! వాళ్లు ఆ పత్రిక పెట్టనేల? మనల్ని తిట్టనేల? ఏతావతా పెట్టుబడిదారులకు నేను చెప్పేది - తెలుగులో పత్రికలు నడవ్వు. నడిపించాలంటే ''స్వాతి'' బలరాం లాగ దానిమీదే దృష్టి పెట్టి దానికోసమే అనుక్షణం పరితపించండి, లేదా ఆషామాషీ ప్రయత్నాలతో మా జోలికి వచ్చి హింసించకుండా మీ మీ వ్యాపారాలు చూసుకుని వర్ధిల్లండి. **-ఎమ్బీయస్‌ ప్రసాద్‌ (ఆగస్టు 2012)**

**ఆగస్టు 10 ఎమ్బీయస్‌ : అసాం అగ్నికీలలు**

మిగతా రోజుల్లో యిలాటి కాప్షన్‌ పెట్టి సీరీస్‌ రాయబోతే ఎవరూ చదవరు. మన దేశంలోని ఈశాన్య రాష్ట్రాల గురించి మనకు అతి తక్కువ తెలుసు. తెలుసుకునే ప్రయత్నమూ చేయం. ఒకప్పుడు అసాం పెద్ద రాష్ట్రంగా వున్నపుడు కాస్తయినా తెలిసేది. ఆ తర్వాత చిన్న చిన్న రాష్ట్రాలు అనేకం ఏర్పడ్డాయి. ఆటవిక జాతులవాళ్లు మైదానప్రాంతాల వాళ్లను శత్రువులుగా చూస్తున్నారని, నిరంతరం అక్కడ ఘర్షణలు జరుగుతున్నాయని వార్తలు వస్తూనే వున్నాయి. టూరిస్టుగా కూడా మనం అక్కడకు వెళ్లడానికి యిష్టపడం. తూర్పువైపు మనం వెళ్లే చిట్టచివరి వూరు డార్జిలింగ్‌. నేను కలకత్తాలో మూడున్నరేళ్లు వున్నాను. అదేమిటో అసాం, నాగాలాండ్‌ వగైరా వెళ్లాలని ఎప్పుడూ తోచలేదు. ఎవరైనా అడిగితే 'అటు వెళితే ఓ లాభం వుంది. వెళ్లే టిక్కెట్టు కొనుక్కుంటే చాలు, తిరిగి వచ్చేందుకు టిక్కెట్టు ముందే కొనుక్కోనక్కరలేదు. ఆ నాగా, మిజోరాం ఉద్యమకారుల చేతిలో ప్రాణం పోకుండా వుంటేనే తిరుగు టిక్కెట్టు కొనవచ్చు' అని జోక్‌ చేసేవాణ్ని. ఆ ప్రాంతంపై చైనావాళ్లు దాడి చేసి భూభాగం ఆక్రమించినప్పుడు మాత్రమే అది భారతదేశంలో భాగమనీ, వాళ్లు భారతీయులనీ గుర్తుకు వస్తుంది.

అలాటిది పరిస్థితి మారింది. అసాంలో గొడవలు కూడా మన జీవితంలో భాగమయ్యాయి. ఎందుకంటే ఆ అల్లర్లకు మన దక్షిణాది రాష్ట్రాలలో వచ్చిన స్పందన వలన! అసామీయులు కూడా మన జీవితంలో భాగమయిపోయారు కాబట్టి, వాళ్ల కష్టాలు కూడా మన కష్టాలయ్యాయి. వాళ్ల గురించి తెలుసుకుని తీరవలసిన అవసరం వచ్చింది. అసామీయులు యిక్కడికి వచ్చి ఉద్యోగాలలో కుదురుకోవడంతో యీ రోజు వాళ్లు భయభీతులై పారిపోతూ వుంటే మనమీద ప్రభావం పడుతోంది. ఎందుకు వెళ్లిపోతున్నారు? అని తెలుసుకోవాలనుకుంటున్నాం. ప్రపంచం కుంచించుకుపోతోంది అంటే యిదే కాబోలు. హైదరాబాదు, బెంగుళూరు పట్టణాల్లో సెక్యూరిటీ సర్వీసెస్‌లో చాలామంది అసామీయులు, యితర ఈశాన్యప్రాంతాల వాళ్లు వున్నారని గమనించే వుంటారు. ఇంతదూరం ఎందుకు వచ్చారు? మధ్యలో రెండు రాష్ట్రాలున్నాయి కదా? అని అడిగాను ఓ సారి. ''కలకత్తా, భువనేశ్వర్‌లలో ఉపాధి అవకాశాలు ఏమీ లేవు. మహా యిస్తే రెండు, మూడు వేలు జీతం యిస్తారు. ఇక్కడైతే ఐదువేలు యిస్తారు. గౌహతిదాకా త్రూ టిక్కెట్‌ కొనుక్కుంటే చౌక పడుతుంది. ఏడాదికి మూడు, నాలుగు సార్లు వెళ్లి వస్తే చాలు.'' అన్నాడతను.

స్థానికులు ఆ జీతానికి పని చేయకపోవడం వల్లనో, లేక అంత కష్టపడి పనిచేయకపోవడం వల్లనో వాళ్లకు యిక్కడ ఉద్యోగాలు దొరుకుతున్నాయి. గూర్ఖా వాళ్లను సెక్యూరిటీవాళ్లగా చూడడానికి తరాలుగా అలవాటు పడ్డాం కాబట్టి, వాళ్లు నమ్మకస్తులనే నమ్మకం మనలో పాతుకుపోయింది. ఒకతను యిక్కడకు వచ్చాక వచ్చే నెల యింకోణ్ని రప్పిస్తాడు. ఇలా వారి జనాభా పెరుగుతోంది. ఇతర ఉద్యోగాలు కూడా సంపాదించుకుంటున్నారు. వాళ్లకూ మనకూ బంధం కుదిరి బండి నడిచిపోతూ వుండగా యీ ఉపద్రవం ముంచుకు వచ్చింది. హఠాత్తుగా వాళ్లు యింటికి ప్రయాణం కట్టారు. వేలాదిమంది వెళ్లిపోతున్నారు. రైల్వేవారు ఒప్పుకున్నదాని ప్రకారమే బెంగుళూరునుండి 15 వేల మంది వెళ్లిపోయారు. వెళ్లేవాళ్లకోసం ప్రత్యేక రైళ్లు వేస్తూనే వెళ్లవద్దు మేం మిమ్మల్ని కాపాడతాం అని ప్రభుత్వాలు హామీ యిస్తున్నాం. కానీ వారిలో ఆ హామీలు ధైర్యం నింపటం లేదు. ఇక్కణ్నుంచి వెళ్లకపోతే ప్రాణాలు నిలవవు అన్న భయంతో పారిపోతున్నారు.

మరి వాళ్లను భయపెట్టేవారెవరు? బంగ్లాదేశీ ముస్లిములు అంటున్నారు. వీళ్లు మనకు అక్కర్లేని అతిథులు. వాళ్లను మనం పిలవలేదు, వచ్చినపుడు ఆశ్రయం యివ్వలేదు. అయినా యిక్కడ తిష్టవేశారు. ఈ విదేశీ చొరబాటుదార్లు మనం ఆదరించినవాళ్లను అడలగొడుతున్నారు. రేపు మనల్నే ఖాళీ చేసి వెళ్లమనగల సమర్థులు. భారతీయులైన వేలాదిమంది అసామీయులను యీ విదేశీయులు పొమ్మనడం ఏమిటి? వాళ్లు భయపడి వెళ్లిపోవడం ఏమిటి? మధ్యలో మనం చేయగలిగేది ఏమీ లేదా? ప్రభుత్వం ఏం ఫర్వాలేదు అంటున్నా, ఈ అసామీయులు ప్రభుత్వం మాట కంటె బంగ్లాదేశీయుల బెదిరింపుకే ఎక్కువ విలువ యివ్వడం చూస్తే ఏమనిపిస్తోంది? వాళ్ల దృష్టిలో ఎవరు బలవంతులు? మనం అనవచ్చు - మహా అయితే బంగ్లాదేశీయులు వందల సంఖ్యలో వుండవచ్చు. ఆ మాత్రానికే వీళ్లు వెళ్లిపోవాలా అని. డేంజర్‌ పెర్‌సెప్షన్‌ అనేది అనుభవించేవాడికే తెలుస్తుంది.

'ఈ బంగ్లాదేశీయులు ముస్లిములు కాబట్టి స్థానిక ప్రభుత్వాలు ఏమీ చేయవు. వాళ్లను నియంత్రించవు. మనను రక్షించవు. మన ప్రాణాలకు ముప్పు తప్పదు.'' అని అసామీయులు అనుకోవడం బట్టే చేతిలో వున్న కాస్త డబ్బు ఖర్చు పెట్టి వాళ్లు వెళ్లిపోతున్నారు. అక్కడ వాళ్లకు ఉద్యోగాలు లేవని తెలుసు (ఉంటే యింతదూరం ఎందుకు వస్తారు?) ఇలా అర్ధాంతరంగా వెళ్లిపోతే రేపుమాపు వెనక్కి వచ్చినా ఉద్యోగం మళ్లీ యివ్వకపోవచ్చని తెలుసు. అయినా ప్రాణం మీది తీపితో వెళ్లిపోతున్నారు. ఈ పరిస్థితి హైదరాబాదు, బెంగుళూరులలోనే ఎందుకు తలెత్తాలి? (మద్రాసులో కూడా కాస్త ప్రారంభమైందనుకోండి) ఉత్తరాదిన యీ భయాలు ఎందుకు లేవు? ఎందుకంటే మన అందాల హైదరాబాదు, బెంగుళూరు ముస్లిము ఉగ్రవాదులకు స్థావరాలు కాబట్టి ! దేశంలో ఎక్కడ ముస్లిము ఉగ్రవాది పట్టుబడినా అతగాడికి లింకు హైదరాబాదులో తేలుతోంది. మన తర్వాతి స్థానం బెంగుళూరుదే.

ఇక్కడ హిందూ-ముస్లిము ఐక్యత లేదని ఎవరూ అనలేరు. కానీ దానితో బాటు గమనించవలసిన వాస్తవం ఏమిటంటే ముస్లిములలో ఒక వర్గం ఉగ్రవాదానికి కొమ్ముకాస్తోంది! ఆ వర్గం ఎంత చిన్నదైనా కావచ్చు, కారణాలు ఏవైనా కావచ్చు, అది బలమైన వర్గం. దానికి రాజకీయ అండదండలున్నాయి. అబ్బే, ఈ ఎస్సెమ్మెస్‌లు పాకిస్తాన్‌ నుండి వస్తున్నాయి. అవి చూసి భయపడడమేమిటి? నాన్సెన్స్‌ అంటారు మంత్రివర్యులు. సెల్‌ వుండాలే కానీ రోజుకి పది బోగస్‌ ఎస్సెమ్మెస్‌లు వస్తాయి - మీ నెంబరు 50 వేల డాలర్ల బహుమతి వచ్చింది అంటూ. అవన్నీ నమ్ముతున్నామా? ఈ బెదిరింపు ఎస్సెమ్మెస్‌లు మాత్రం నమ్ముతున్నారంటే కారణం ఏమిటి? ప్రభుత్వసామర్థ్యంపై వీరికి విశ్వసనీయత లేదు.

హైదరాబాదులో అనేక ఉగ్రవాద కార్యకలాపాల్లో బంగ్లాదేశీయులు పట్టుబడ్డారు. మీకూ నాకూ రేషన్‌ కార్డు లేదేమో కానీ, వాళ్లందరికీ రేషన్‌కార్డులతో సహా అన్ని డాక్యుమెంట్లూ వున్నాయి. ఈనాడులో శ్రీధర్‌ ఓ సారి కార్టూన్‌ వేశారు - ''సార్‌ వీడి దగ్గర రేషన్‌ కార్డు, ఎలక్షన్‌ గుర్తింపు కార్డు, డ్రైవింగ్‌ లైసెన్సు, పాస్‌పోర్టు.. అన్నీ వున్నాయి. బంగ్లాదేశీయేమోనని అనుమానంగా వుంది.'' అని. ఇదీ మన వ్యవస్థ నడిచే తీరు. సాటి భారతీయులైన ఈశాన్యవాసులకు రక్షణ కల్పించలేకపోతున్నాం, విదేశీయులైన బంగ్లాదేశీయులకు ఆశ్రయం యిచ్చి మన ప్రాణాలకు ముప్పు తెచ్చుకుంటున్నాం. పుణే, ముంబయి ప్రాంతాల నుండి కూడా ఈశాన్యవాసులు తరలి వెళ్లిపోతున్నారు. మన కార్పోరేట్‌ ఆఫీసులకు, బ్యాంకు ఎటిఎమ్‌లకు రక్షణ కల్పించి, మన అధికారులకు, వ్యాపారస్తులకు డ్రైవర్లుగా పనిచేస్తూ మనను కాపాడుతూ వస్తున్న ఈశాన్యభారతీయులను కాపాడలేకపోతున్నాం. ధైర్యాన్ని కల్పించలేకపోతున్నాం.

వాళ్లు అక్కడికి వెళ్లి ఏమైనా బావుకుంటారా? వ్యవసాయం కిట్టుబాటు కాకనే కదా యింత దూరం వచ్చింది, వీళ్లు తిరిగి వెళ్లి వ్యవసాయం చేయలేరు సరికదా, అక్కడ వున్న నిరుద్యోగ సమస్యను మరింత పెంచుతారు. ఇన్నాళ్లూ వీళ్లు పంపే ఆదాయంపై బతుకుతూ వచ్చిన కుటుంబసభ్యుల జీవితాలు చిందవరవందరై అక్కడి పరిస్థితులు మరింత చెడిపోతాయి. వారి వలస ఆగాలి. భారత్‌, పాకిస్తాన్‌ విడిపోయినప్పుడు ప్రజలు తరలిపోయారంటేనే సిగ్గుపడ్డాం. ఇప్పుడు ఏ సంఘటనా జరగకుండానే కేవలం ఎస్సెమ్మెస్‌లతోనే వాళ్లను శత్రువులు భయపెట్టగలుగుతున్నారంటే మరెంత సిగ్గుపడాలి?

దీన్ని ఎలా సరిదిద్దాలో తర్వాత ఆలోచిద్దాం కానీ అసలు బంగ్లాదేశీయులో వారి తరఫున ఇస్లాం ఉగ్రవాదులో అసామీయులకు బెదిరింపు సందేశాలు ఎందుకు పంపాలి అన్నదానిపై దృష్టి సారిద్దాం. వాళ్ల మధ్య గొడవలు ఎందుకు, ఎలా వచ్చాయన్నది నేపథ్యం తెలుసుకుంటే దీనికి హిందూ-ముస్లిం కలర్‌ ఎలా వచ్చిందో తర్వాత తెలుసుకోవచ్చు. రాజకీయాలకు, మీడియాకు - దేనికైనా మతం రంగు పులిమేస్తూ వుంటారు కాబట్టి అన్ని రకాల వార్తలను చదివి సమన్వయపరుచుకుంటేనే అసలు రూపం తెలుస్తుంది. అరకొరగా చదివితే ఆవేశం వస్తుంది తప్ప అవగాహన రాదు. మొదట హిందూ, ముస్లిం గొడవ పక్కన పెట్టి అసాంలోని జాతుల సమస్య గురించి మాట్లాడదాం. మొదటగా తెలుసుకోవలసినది కొండప్రాంతాల్లోని తెగల స్వభావం గురించి! తామున్న చిన్న తెగ మాత్రమే తమదని, తక్కిన వారందరూ తమ శత్రువులని కొండజాతులు భావిస్తాయి. తటస్థంగా వుండడం అనేది వారు అర్థం చేసుకోలేరు. 'మీరు మా పక్షాన వుండకపోతే మాకు వ్యతిరేకంగా వున్నట్టే లెక్క' (ఇఫ్‌ యూ ఆర్‌ నాట్‌ విత్‌ మీ, యూ ఆర్‌ ఎగెనెస్ట్‌ మీ' అనేదాన్ని ట్రైబల్‌ మెంటాలిటీ అంటారు.

ఈ తెగలు ఒకరి నొకరు నమ్మరు. నిరంతరం కలహించుకుంటూ వుంటారు. అందరూ కలిసి మైదాన ప్రాంతాల వాళ్లను అసహ్యించుకుంటారు. నచ్చచెప్పడానికి ఎవరైనా కొత్తవాళ్లు మైదాన ప్రాంతాల నుండి వెళితే వాళ్లను నమ్మరు. చంపేస్తారు. అందువలననే పర్వతప్రాంతాల వారి గురించి స్టడీ చేయాలన్నా, వారిని నాగరికులుగా చేయాలన్నా చచ్చే చావు. ప్రతీ తెగకూ ఒక భాష వుంటుంది. భాష తెలుసుకుని మాట్లాడేలోపున విషపుబాణాలు వచ్చిపడతాయి. ప్రపంచంలో ఎక్కడున్న కొండవారితోనైనా యిదే చిక్కు. వేషం మార్చి, భాష నేర్చుకుని వస్తే తప్ప అల్లూరి సీతారామరాజునే మన్యం జనం నమ్మలేదు. అసాంలో కూడా చాలాభాగం కొండప్రాంతం కాబట్టి యీ సమస్యలన్నీ వున్నాయి. అందుకే పోనుపోను దాన్ని చిన్న రాష్ట్రాలుగా విడగొట్టారు. అయినా వాళ్ల గొడవలు తగ్గలేదు. ముఖ్యంగా వాళ్లకు నిరంతరం రగిలే సమస్య పొరుగువారి నుండి. వాళ్లు శత్రువులుగా భావించి పోరాడినది బెంగాలీ వారిని!

భారతదేశంలో కొన్ని ప్రాంతాలవారు, కొన్ని కులాలవారు జీవనోపాధికోసం యితరప్రాంతాలకు వెళ్లడానికి సంకోచించకపోవడం గమనిస్తాం. ఇతరదేశాలకు వెళ్లినవారిలో పంజాబీలు, గుజరాతీలు ఎక్కువగా కనబడతారు. ఇతర రాష్ట్రాలకు వెళ్లినవారిలో మార్వాడీలు, మలయాళీలు కనబడతారు. తెలుగువాళ్లం కూడా దేశంలో చాలాప్రాంతాలకు విస్తరించాం. పొరుగురాష్ట్రాలన్నిటిలో మన జనాభా గణనీయంగా వుంది. కోస్తా, సీమ, తెలంగాణా మూడు ప్రాంతాల నుండి జనం తరలి వెళ్లాం. వీళ్లల్లో ఉద్యోగులుగా వెళ్లినవాళ్ల కంటె సైనికులుగా, పనివాళ్లగా, వ్యాపారస్తులుగా వెళ్లినవాళ్లు ఎక్కువ. తమిళులు, బెంగాలీవాళ్లు ఉద్యోగులుగా, లాయర్లగా, వృత్తినిపుణులుగా చాలామంది వెళ్లారు. ఈస్టిండియా కంపెనీ మద్రాసు, కలకత్తాలలో పాదుకొనడంతో స్థానికులైన తమిళులు, బెంగాలీలకు ఇంగ్లీషు భాషాప్రావీణ్యం అలవడింది. ఉద్యోగాలకు వాళ్లకే దక్కాయి. కోర్టు వ్యవహారాల్లో వాళ్లే అందె వేసిన చేయి అయ్యారు. ఆ బలంతో పొరుగు రాష్ట్రాలకు విస్తరించారు. అక్కడ దాష్టీకం చలాయిస్తూ తమ ప్రాంతాల నుండి తమ బంధువులను, స్నేహితులను తెచ్చి అక్కడ స్థిరనివాసం కల్పించడంతో స్థానికులు వీళ్ల పెత్తనాన్ని నిరసించారు.

తమిళుల పెత్తనానికి వ్యతిరేకంగానే తెలుగువారికి ప్రత్యేక రాష్ట్రం కావాలన్న కోరిక బలపడింది. తూర్పు ప్రాంతాల్లో బెంగాలీలు పెద్దన్నలుగా వ్యవహరించారు. ఒడిశా, అసాం, బిహార్‌, యుపిలో సగం దాకా బెంగాలీ ఉద్యోగులు, లాయర్లు పాతుకుపోయారు. వెళ్లినవాళ్లు సాటి బెంగాలీలను తీసుకెళ్లి అక్కడ ఆవాసం కల్పించారు. స్థానికులను తక్కువగా చూశారు. కొంతకాలానికి స్థానికులు తిరగబడి 'బెంగాలీ వాళ్లను తరమండి' అనేదాకా వెళ్లారు. అసాంలో కాళీమాత గుళ్లు వుండేవి. బెంగాలీ కాళీ గుడి వేరే, అసామీ కాళీ గుడి వేరే. ఒకదానికి మరొకరు వెళ్లేవారు కారు. బెంగాలీలు ఎంత టూమచ్‌గా వెళ్లారంటే బెంగాలీని అసాం అధికారభాషగా చేయబోయారట. ఇప్పటికి అసాంలోని ఓ జిల్లాలో బెంగాలీని అధికారభాషగా గుర్తించినట్టున్నారు. అసామీలకు ఎంత ఒళ్లు మండుతుందో ఊహించండి. ఈ కారణంగా అసాంలో చాలాసార్లు భాషాపరమైన కలహాలు జరిగేవి. బెంగాలీవాళ్లందరినీ పట్టుకుని చావబాదేవారు.

1970 దాకా యిలాగే నడుస్తూనే వుండేది. ఆ తర్వాత కొత్త సమస్య వచ్చింది. అప్పట్లో తూర్పు పాకిస్తాన్‌గా వుండే తూర్పు బెంగాల్‌లో రాజకీయ సంక్షోభం ఏర్పడింది. పశ్చిమ పాకిస్తాన్‌ సైనికదళాలు తూర్పు పాకిస్తాన్‌పై పడి మారణహోమం సాగించాయి. తూర్పు బెంగాలీలు ప్రాణాలు అరచేతిలో పెట్టుకుని శరణార్థుల్లా భారతదేశానికి వచ్చిపడ్డారు. వారికి అందుబాటులో వుండేవి వారికి పొరుగున వున్న పశ్చిమబెంగాల్‌, అసాం రాష్ట్రాలే ! 1971లో బంగ్లాదేశ్‌ ఏర్పడింది. ఈ శరణార్థుల్లో కొందరు వెనక్కి వెళ్లారు, కొందరు వెళ్లలేదు. బంగ్లాదేశ్‌ ఏర్పడ్డాక కూడా అక్కడి పరిస్థితులు కుదుటపడలేదు. మిలటరీ పాలకులు, రాజకీయనాయకులు నియంతృత్వ పాలన చేశారు. ప్రజలని పీడించారు. వాళ్లు అక్కడి బాధలు భరించలేక భారతదేశానికి తరలి వస్తూనే వున్నారు. దానివలన యిక్కడ తూకం తప్పింది. అప్పణ్నుంచి అసాంలో బంగ్లాదేశీయులు వచ్చి పడుతున్నారన్న ఆందోళన పెరిగిపోయింది.

ఇక్కడ మతం కోణం కూడా చేరిందని గమనించాలి. బంగ్లాదేశీయులు ముస్లిములు. అసామీయుల్లో చాలామంది హిందువులు. కొందరు ప్రాచీనమతస్థులు, మరి కొందరు క్రైస్తవులు. వచ్చిపడే వలసదారులు ముస్లిములు. 1980లలో ఉవ్వెత్తున ఎగిసిపడిన ఆల్‌ అసాం స్టూడెంటు యూనియన్‌ ఉద్యమం బంగ్లాదేశీయులకు వ్యతిరేకంగా సాగింది. దాని నుండే అసాం గణపరిషత్‌ అనే రాజకీయ పార్టీ ఏర్పడి ఎన్నికలలో ఘనవిజయం సాధించి కాంగ్రెస్‌ను ఓడించింది. ఎందుకంటే కాంగ్రెస్‌వారు బంగ్లాదేశీయులకు మద్దతుగా నిలిచారు. ముఖ్యంగా ఫకృద్దీన్‌ ఆలీ అహ్మద్‌ అసాం మంత్రిగా వుండే రోజుల్లో బంగ్లా ముస్లిముల వలసను ప్రోత్సహించారు. ఆయన చేసిన ఘనకార్యానికి ఇందిరా గాంధీ ఆయన్ను రాష్ట్రపతిగా చేసింది కూడా. దేశవిభజన సమయంలో తూర్పు బెంగాల్‌ నుండి పశ్చిమ బెంగాల్‌కు శరణార్థులుగా వచ్చిన హిందువులకు పశ్చిమ బెంగాల్‌లోని కమ్యూనిస్టులు దన్నుగా నిలబడి ఓటుబ్యాంక్‌గా మార్చుకోవడంతో కమ్యూనిస్టులు తర్వాతి కాలంలో అధికారంలోకి రాగలిగారు. అదే పని అసాంలో కాంగ్రెస్‌వాదులు చేశారు. దాన్ని అసాం గణపరిషత్‌ ఎదుర్కొని అసామీయుల ఓట్లతో 1985లో వాళ్లను ఓడించింది.

ఇప్పుడు కూడా బంగ్లాదేశీయులే సమస్యకు కేంద్రబిందువుగా వున్నారు. వీళ్లందరూ చట్టవ్యతిరేకంగా వలసవచ్చినవారు అని అసామీయులు అంటారు. బెంగాలీలలో ఎందరు చట్టవిరుద్దంగా వచ్చారు, ఎందరు చట్టబద్ధంగా వచ్చారు అన్నది వివాదాస్పదం అయింది. కనబడిన బెంగాలీలందరినీ అక్రమవలసదారులైన బంగ్లాదేశీయు లనేస్తున్నారని కొందరు వాపోతున్నారు. ఇంగ్లీషువారు పాలన చేసే కాలంలోనే 20వ శతాబ్దపు తొలి దశాబ్దాలలో (అంటే 1910, 1920లు అన్నమాట) తూర్పు బెంగాల్‌ నుండి చాలామంది రైతులు అసాంలో స్థిరపడిన విషయాన్ని విస్మరిస్తూ బెంగాలీలందరినీ అక్రమవలసదారుల ఖాతాలో వేసేస్తున్నారంటూ బనజిత్‌ హుస్సేన్‌ అనే రిసెర్చ్‌ స్కాలర్‌ కొన్ని గణాంకాలు యిచ్చారు.

ఆయన చెప్పిన దానిప్రకారం - '1901లో అసాం జనాభా 33 లక్షలనుకుందాం. 1901-1941 మధ్య దేశంలోని యితర ప్రాంతాల్లో జనాభా పెరుగుదల శాతం 75% కాబట్టి అదే శాతంలో యిక్కడా పెరిగిందనుకుంటే 58 లక్షలు అవాలి. కానీ 1941లో అసాం జనాభా 67 లక్షలు. అంటే 9 లక్షల మంది 1941 పాటికే వలస వచ్చారన్నమాట. అదే పెరుగుదల శాతాన్ని ముస్లిములకు అన్వయిస్తే వారి జనాభా 1941లో 8.8 లక్షలుండాలి. కానీ 16.9 లక్షలుంది. అంటే వలస వచ్చిన 9 లక్షల్లో 8.1 లక్షలమంది ముస్లిములన్నమాట! ఈ ముస్లిములు అసాంలోని పశ్చిమ దిక్కుగా వున్న గోల్‌పారా జిల్లా (దీన్ని 1980లలో నాలుగు జిల్లాలుగా - కోక్రాఝర్‌, చిరాంగ్‌, బోన్‌గైగావ్‌, ధుబ్రి- విడగొట్టారు. ఇప్పుడు యీ నాలుగు జిల్లాలలోనూ అల్లర్లు జరుగుతున్నాయి. మొదటి రెండూ బోడో ప్రాదేశిక మండలి అధీనంలో వున్నాయి. తక్కిన రెండూ లేవు)లో స్థిరపడ్డారు. అక్కణ్నుంచి దిగువ అసాం, మధ్యఅసాం జిల్లాలలకు తరలి వెళ్లారు. గోల్‌పారా జిల్లా రికార్డుల ప్రకారం 1901 నుండి 1931 వరకు ఆ జిల్లాకు 4.98 లక్షల మంది తూర్పు బెంగాలీ ముస్లిములు వలస వచ్చారు.

ఇలా స్థిరపడిన వారి సంతతి యిబ్బడిముబ్బడిగా పెరిగి తమను మింగివేసిందని బోడోలు (వీళ్ల గురించి తర్వాతి పేరాల్లో చెప్తాను) గొడవ చేస్తున్నారు. కోక్రాఝర్‌ జిల్లా జనాభాలో ముస్లిముల శాతం గమనిస్తే యిది అతిశయోక్తి అంటారు బనజిత్‌. 1971లో అది 17%, 1991లో 19.3%, 2001లో 20.4%, 2011 అంకెలు యింకా రాలేదు కానీ ముస్లిము జనాభా తగ్గింది. దీనికి కారణం - 2003లో బోడో మండలి అధికారంలోకి వచ్చాక వాళ్లు ముస్లిములను అక్కణ్నుంచి తరిమివేయడం ! వీళ్లు బోడో మండలి పాలనకు బయట వున్న ధుబ్రి జిల్లాకు తరలిపోయి అక్కడ తలదాచుకున్నారు. ప్రస్తుతం కోక్రాఝర్‌లో బోడోలు బంగ్లాదేశీ ముస్లిములను హింసిస్తూ వుంటే ధుబ్రిలో బంగ్లాదేశీ ముస్లిములు బోడోలను హింసిస్తున్నారు. జులై 20-26ల మధ్య జరిగిన గొడవల్లో 65 మంది మరణించారు. 4 లక్షలమంది నిర్వాసితులయ్యారు. 273 శరణార్థ శిబిరాలలో వీళ్లు తలదాచుకోవలసి వచ్చింది. బోడోలు, బెంగాలీ హిందువులు, ఆదివాసీలు, ముస్లింలు అందరూ అల్లర్ల కారణంగా నష్టపోయారు. సహాయ శిబిరాలలో యితర వర్గాల కంటె ముస్లిములే అధిక సంఖ్యలో వున్నారని గణాంకాలు చెపుతున్నాయి.

అసాం అల్లర్లను దేశం దృష్టికి తేవడంలో మీడియా చురుగ్గా లేకపోవడానికి కారణం - మీడియాలో వుండే 'కుహనా సెక్యులర్‌' శక్తులు ముస్లిములు చేసే ఘాతుకాల పట్ల నిర్లిప్తంగా వుండడమే అని కొన్ని 'హిందూ' సంస్థలు ఆరోపించాయి. గుజరాత్‌ అల్లర్లను అంత విపులంగా చూపించిన మీడియా అసాం అల్లర్ల గురించి మాట్లాడదేం? అని ప్రశ్నించారు. ఈశాన్య రాష్ట్రాల సమస్యల పట్ల తక్కిన రాష్ట్రాలకు పెద్దగా ఆసక్తి లేకపోవడం చేత మీడియా వారు అక్కడ తమ వ్యవస్థ ఏర్పరచుకోలేదు. ఏ జాతీయ చానెల్‌కూ గౌహతిలో ఒబి వ్యాన్‌ లేదట. అల్లర్లు జరిగిన కోక్రఝార్‌ గౌహతికి 150 మైళ్ల దూరంలో వున్నపుడు యిక వాళ్లెలా కవర్‌ చేయగలరు? అంతకుముందు జరిగిన వరదలు, బోడో ఆందోళనలు యివన్నీ మీడియాలో సరిగ్గా ప్రస్తావించబడలేదు. గుజరాత్‌లో అయితే అది బాగా అభివృద్ధి చెందిన ప్రాంతం. మీడియాకు సంపూర్ణ వ్యవస్థ వుంది. అందుకని బాధితుల గోడు లోకానికి త్వరగా తెలిసింది. అసాం విషయంలో త్వరగా తెలియలేదు. దీనికి మరో రంగు పులమడం అనవసరం.

నిజానికి అక్రమవలసదారులనే అంశం అసాంలో ఎప్పటినుండో రగులుతున్న సమస్య. వీరి కారణంగా తమ ఉద్యోగావకాశాలు దెబ్బ తింటున్నాయంటూ ఆల్‌ అసాం స్టూడెంట్‌ యూనియన్‌ (ఆసు) 1979లో ఉద్యమించింది. ప్రఫుల్ల మహంత, భృగు ఫూకన్‌ అనే యిద్దరు విద్యార్థులు నాయకత్వం వహించి ఆరేళ్లపాటు యించుమించు శాంతియుతంగానే భారీ ఉద్యమం నడిపారు. వలస వచ్చినవారిని గుర్తించి వారికి ఓటింగు హక్కు తీసేయాలని, పౌరహక్కులు తొలగించి వెనక్కి పంపేయాలనీ వారి డిమాండ్‌. ఆ ఉద్యమం సహజంగానే అసామీయుల సానుభూతి చూరగొంది. వలసదారులకు మద్దతు యిస్తున్న కాంగ్రెస్‌ ప్రభుత్వం వీళ్లను పట్టించుకోకుండా వుందామనుకుంది కానీ వీలుపడలేదు.

ఇంతలో 1983 ఫిబ్రవరిలో ఎన్నికలు జరిగాయి. ఓటర్ల జాబితా సవరించనిదే ఎన్నికలు జరగకూడదని ఆసు పట్టుబట్టింది. కాదూ కూడదంటూ ప్రభుత్వం ఎన్నికలు నిర్వహించింది. అయితే ఎన్నికలు బహిష్కరిస్తున్నాం, ఎవరూ ఓట్లేయకండి అని హెచ్చరించింది ఆసు. కొందరు ధిక్కరించి ఓట్లేశారు. హితేశ్వర్‌ సైకియా ముఖ్యమంత్రి అయ్యారు. మధ్య అసాంలోని నగావ్‌ జిల్లాలోని నెల్లీ అనే గ్రామంలో బెంగాలీ ముస్లిములు ఓటు హక్కు వినియోగించుకున్నారన్న ఆగ్రహంతో వారి వూరిలోని లాలంగ్‌ ఆదివాసీలు పోలింగు జరిగిన 4 రోజులకు వారిపై దాడి చేశారు. మీరు అక్రమంగా చొరబడిన బంగ్లాదేశీయులు, మా వద్దకు వచ్చి ఓటర్లుగా నమోదై పోయి, పౌరహక్కులు పొందుతారా? అంటూ స్త్రీలు, పురుషులు, పిల్లలతో సహా 1800 మందిని చంపివేశారు. అనేకమంది స్త్రీలను బలాత్కరించారు. వాళ్ల ఆస్తులు నాశనం చేశారు.

రాష్ట్రప్రభుత్వం నివ్వెరపోయింది కానీ ఘోరం జరిపినవారెవరో తేల్చడానికి విచారణకు ఆదేశించడానికి ధైర్యం చాలలేదు. కేంద్రప్రభుత్వానికి కూడా దమ్ము లేకపోయింది. విచారణకు జరిపితే కాంగ్రెస్‌వారు అక్రమ వలసదారులకు కొమ్ముకాస్తున్నారంటారని భయం. అప్పుడే కాదు, తర్వాతి ప్రభుత్వాలు కూడా ఆ సంఘటన గురించి విచారణ జరపలేదు. రిసెర్చ్‌ స్కాలర్లను పరిశోధనలను చేయనీయలేదు. అత్యాచారం జరిపినవారిని గుర్తించలేదు, శిక్షించలేదు. దేశంలో మతపరంగా జరిగిన అనేక దాడులపై మీడియాలో ఎన్నో కథనాలు వచ్చాయి, విచారణలు జరిగాయి, చర్చలు జరిగాయి. కానీ దీన్ని చరిత్ర పుటల్లోంచి చింపి పారేద్దామని చూశారు. ఇప్పుడు మళ్లీ దాడులు జరగడంతో అది అందరికీ గుర్తుకు వచ్చింది. అక్రమాలు చేసినవారికి శిక్ష పడకపోతే నష్టపోయినవారు అంత సులభంగా మర్చిపోతారనుకోవడం భ్రమ. మనసులో పగ రగులుతూనే వుంటుంది. అది ఏదో ఒక రూపంలో, ఎప్పుడో ఒకప్పుడు బయటపడక మానదు.

నెల్లీ సంఘటన వలన ఆసు నడిపిన ఉద్యమానికి ప్రజాదరణ ఎంత వుందో కేంద్రానికి అర్థమైంది. వారితో చర్చలు సాగించారు. సాగిస్తూండగానే ఇందిరా గాంధీ మరణించి రాజీవ్‌ దేశప్రధాని అయ్యారు. చివరకు 1985లో ఒప్పందం కుదిరింది. ఆసు కోరిక మేరకు గడువుకు ముందుగానే హితేశ్వర్‌ సైకియా ప్రభుత్వాన్ని రద్దు చేసి 1985లో ఎన్నికలు జరిపారు. ఆ పాటికి మన రాష్ట్రంలో ఎన్టీయార్‌ రాజకీయాల్లోకి వచ్చారు. ఇందిరా గాంధీకి వ్యతిరేకంగా పోరాటం చేస్తున్న ఆసు విద్యార్థి నాయకులకు ఆయన బాసటగా నిలిచారు. 1985లో ఎన్నికలు ప్రకటించగానే ఆసు అసాం గణ పరిషత్‌ (ఎజిపి) అనే పార్టీగా మారి, ఎన్నికల్లో పోటీ చేసింది. ఎన్టీయార్‌ వాళ్లకు ధనసహాయం చేయడమే కాక, స్వయంగా వెళ్లి ఎన్నికల ప్రచారంలో పాల్గొన్నారు.

126 సీట్లలో 67 సీట్లు గెలిచి ఎజిపి ప్రభుత్వాన్ని ఏర్పరచింది. ప్రఫుల్ల మహంత 30 ఏళ్ల వయసులో ముఖ్యమంత్రి అయ్యాడు. భృగు ఫుకన్‌ ఉపముఖ్యమంత్రి అయ్యాడు. వాళ్లు ఐదేళ్లు పాలించారు. ప్రతిపక్షంలోకి వెళ్లిన కాంగ్రెస్‌వారు ఊరుకోలేదు. చిక్కులు కల్పించారు. ఉల్ఫా ఉగ్రవాదులు చెలరేగారు. ఐదేళ్ల పాలన తర్వాత ఎజిపి ఓడిపోయి మళ్లీ కాంగ్రెస్‌ గెలిచి సైకియా ముఖ్యమంత్రి అయి 1996 వరకు పాలించాడు. మళ్లీ వాళ్లు ఓడిపోయి ఎజిపి గెలిచి, మహంత ముఖ్యమంత్రి అయ్యాడు. ఈ సారి మహంత, ఫుకన్‌ యిద్దరి మధ్య భేదాభిప్రాయాలు కలిగాయి. మహంతపై ఆరోపణలు వచ్చాయి. ఐదేళ్ల తర్వాత వాళ్ల ప్రభుత్వం దిగిపోయింది.

ఎజిపి ప్రభుత్వంలో వుండగా 1987లో బోడో ఉద్యమం ప్రారంభమైంది. ప్రతిపక్షంలో వున్న కాంగ్రెస్‌వారు దానికి ఆజ్యం పోసి వుండవచ్చు. బోడో ఉద్యమం గురించి మనం విపులంగా తెలుసుకోవాలి. బోడోలకు, బోడో వ్యతిరేకులకు జరుగుతున్న ప్రస్తుతం జరుగుతున్న అల్లర్లకు మూలకారణం దానిలోనే వుంది కాబట్ట్టి ! బోడోలు బ్రహ్మపుత్ర లోయలో పురాతనకాలం నుండి వున్న తెగ. అసాం రాష్ట్ర జనాభాలో వీరి శాతం 5.3% ! అసామీయుల భాష మాగధి-ప్రాకృత వర్గానికి చెందినదైతే వీరిది టిబెట్‌-బర్మన్‌ వర్గానికి చెందినది. వీళ్లు పశ్చిమ అసాంలోని నాలుగు జిల్లాలలో (కోక్రాఝర్‌, చిరాంగ్‌, బాక్సా, ఉదల్‌గురి) విస్తరించి వున్నారు. (మ్యాప్‌లో నీలంగా వున్న భాగం)

వీళ్లకు ఉత్తరాన భూటాన్‌ వుంది, దక్షిణాన బంగ్లాదేశ్‌ వుంది. అసాం మొత్తం విస్తీర్ణంలో వీళ్ల సైజు ఎంతో తెలుస్తోంది కదా. అయినా తమకు ప్రత్యేక రాష్ట్రం కావాలని, రాష్ట్రంలోనే వుండాలంటే అసామీయులతో సమానంగా అవకాశాలు యివ్వాలని ఆందోళన ప్రారంభించారు. తమ ప్రాంతంలోని వనరులను అసామీయులు దోచుకుంటున్నారని, ప్రభుత్వోద్యోగుల్లో తమ పాలు చాలా తక్కువగా వుందనీ వాళ్లు ఆరోపించారు. 1987 నాటికి ఆ ప్రాంతంలో విద్యాలయాలు తక్కువ, అభివృద్ధి కూడా పెద్దగా జరగలేదు. అందువలన అక్కడనుండి ఎక్కువమంది ఉద్యోగులు లేనిమాట వాస్తవం. రాజకీయంగా కూడా వాళ్లు బలంగా లేరు.

బోడో ఉద్యమం ప్రారంభించినది ఉపేంద్రనాథ్‌ బ్రహ్మ అనే అతను. ఆల్‌ బోడో స్టూడెంట్స్‌ యూనియన్‌ (ఎపిఎస్‌యు) అనే సంస్థ ప్రారంభించి నడిపాడు. అంతకు ఏడాది ముందే 1986లో బోడో సెక్యూరిటీ ఫోర్స్‌ అనే అతివాద సంస్థ పుట్టుకొచ్చింది. వాళ్లు ఉద్యమాన్ని హింసాయుత పద్థతుల్లో నడపసాగారు.

వీళ్లతో పడలేక అసామీయులు 1993 ఫిబ్రవరిలో ఒక ఒప్పందానికి వచ్చారు. ప్రత్యేక రాష్ట్రం కాదు కానీ, స్వయం ప్రతిపత్తి గల ప్రాంతీయ కౌన్సిల్‌ యిస్తాంలే అన్నారు. ఏఎబిఎస్‌యు రాజకీయ విభాగమైన బోడో పీపుల్స్‌ యాక్షన్‌ కమిటీ (బిపిఎసి), రాష్ట్రప్రభుత్వం, కేంద్ర ప్రభుత్వం కలిసి త్రైపాక్షిక ఒప్పందంపై సంతకాలు చేశాయి. దాని ప్రకారం బోడోలాండ్‌ ఆటోనమస్‌ కౌన్సిల్‌ (బిఎసి) ఏర్పడింది. ఇది ఎవరినీ తృప్తిపరచలేక పోయింది. ఎందుకంటే దీని పరిధిలోకి వచ్చే ప్రాంతాలను సరిగ్గా గుర్తించలేదు. కౌన్సిల్‌ అధికారాలపై స్పష్టత లేదు.

బోడోలకు పొరుగువారు ఎవరితోనూ పడదు. అసామీయులతో, సంతాల్‌లతో, ముస్లిములతో నిరంతరం ఘర్షిస్తూనే వుంటారు. అసామీయులను దోపిడీ దారులంటారు, సంతాల్‌లను వారికి మద్దతు యిస్తున్న కుట్రదారులంటారు, ముస్లిములను అక్రమ వలసదారులంటారు. అసామీయులు బంగ్లాదేశీయులపై జరిపిన దాడుల తరహాలోనే బోడోలు సంతాల్‌లపై, ముస్లిములపై 1993 నుండి ఏటేటా దాడులు జరుపుతూ వచ్చారు. ముస్లిములందరినీ బంగ్లాదేశీయులనడం తప్పు. అసాం ముస్లిములు, పశ్చిమ బెంగాల్‌ ముస్లిములు, బ్రిటిషు హయాంలోనే తూర్పు బెంగాల్‌ నుండి వచ్చిన ముస్లిములు అందరూ వున్నారు. అసామీయులు, బోడోలు ముస్లిముల యిళ్లపై దాడి చేసి వాళ్ల దస్తావేజులు తగలబెట్టడం, ఆ తర్వాత మీరంతా అక్రమంగా వచ్చారనడం ఆనవాయితీ అయిపోయింది. లేదు ఎప్పణ్నుంచో యిక్కడే వున్నాం అని ముస్లిములు రుజువులు చూపిద్దామంటే డాక్యుమెంట్లేవి?

1983లో ఆసు ఒత్తిడిపై అక్రమవలసదారులను ట్రైబ్యునల్‌ ద్వారా గుర్తించే ఒక చట్టం తెచ్చారు. దానిపేరు ఇల్లీగల్‌ ఇమ్మిగ్రెంట్స్‌ డిటర్మినేషన్‌ బై ట్రైబ్యునల్స్‌ యాక్ట్‌, 1983. (ఐఎమ్‌డిటి). దీని ప్రకారం ఎవరిమీదనైనా 'నువ్వు మా దేశంలోకి అక్రమంగా వచ్చావు' అని కేసు పెట్టవచ్చు. కేసు పెట్టాక 'లేదు సక్రమంగానే వచ్చాను' అని నిరూపించుకోవలసిన భారం ముద్దాయిదేట!! 1946 నాటి ఫారినర్స్‌ యాక్ట్‌తో సహా యిలాటి చట్టాలన్నిటిలో ఒక వ్యక్తి విదేశీయుడనీ, అక్రమంగా వచ్చాడని నిరూపించే భారం ప్రాసిక్యూషన్‌దే. కానీ యీ చట్టం మాత్రం వేరేలా తయారుచేశారు. ముద్దాయి తన నివాసం గురించి సాక్ష్యాలు చూపిద్దామంటే దస్తావేజులు తగలబెడుతున్నారు. ఈ రకంగా కనబడిన వాళ్లందరినీ అక్రమ వలసదారులు అనేందుకు అవకాశం వచ్చింది. దీనిపై 2000లో ఒకతను పిల్‌ వేస్తే 2005లో సుప్రీంకోర్టు యీ చట్టం అన్యాయంగా వుందంటూ కొట్టి పారేసింది. ఈ చట్టం కింద ఏర్పడిన ట్రైబ్యునల్స్‌, ఎపెలేట్‌ ట్రైబ్యునల్స్‌ రద్దు చేసేయాలని చెప్పింది.

ముస్లిములు వలస వచ్చి యిక్కడ స్థిరపడేందుకు అవకాశాలు ఎందుకు వచ్చాయి అని ఆలోచించాలి. అసామీ అహోమ్‌లలో, లాలంగ్‌ తెగ కొండప్రజల్లో కష్టపడే స్వభావం తక్కువట. వాళ్లది 'లాహే లాహే' (మందకొడి) స్వభావం అని అక్కడ పనిచేసే యితర ప్రాంతీయులంటారు. అక్కడ ముస్లింలే కాదు, బిహారీలు, రాజస్థానీ మార్వాడీలు కూడా చాలామంది వచ్చి వ్యాపారాలు చేసుకుంటారట. ముస్లిములు రైతుకూలీలుగా వచ్చి కాయకష్టం చేసి బతకుతున్నారు. స్థానికులకు ఒళ్లు వంగకపోతే రైతులు వీళ్ల చేత పని చేయించుకుంటారు. తూర్పు పాకిస్తాన్‌, భారత్‌ల మధ్య సరిహద్దులు ఎప్పుడూ పటిష్టంగా లేవు. పశ్చిమ పాకిస్తాన్‌, భారత్‌ల మధ్య సరిహద్దులను ఎప్పుడూ కాపలా కాస్తూంటారు కానీ తూర్పు పాకిస్తాన్‌ వైపు అలాటిది లేదు. ఇటూ అటూ సులభంగా వెళ్లి వచ్చేయవచ్చు. సైకిళ్లమీద కూరలమ్ముకునే వాళ్ల దగ్గర్నుంచీ కూలీల దాకా అనేకమంది పొద్దున్న వెళ్లి సాయంత్రానికి వచ్చేస్తారు. బంగ్లాదేశ్‌ ఏర్పడ్డాక కూడా అదే పద్ధతి నడిచింది. ఈ మధ్యనే కొన్ని చోట్ల సరిహద్దులు పటిష్టం చేస్తున్నారు.

గత పదేళ్లగా మాత్రమే అసాంలో గణనీయమైన మార్పు వచ్చిందంటున్నారు పరిశీలకులు. కేంద్ర నిధులతో అనేక ప్రాజెక్టులు చేపట్టడంతో వంతెనలు, ఫ్లయిఓవర్లు వచ్చి ఆర్థికపరమైన ప్రగతి రావడంతో ప్రజల్లో చురుకుదనం పెరిగిందట. జీవితంలో ఎదగాలన్న కోరిక కలిగి స్వస్థలం నుండి బయటకు వచ్చి దూరప్రాంతాలకు కూడా వెళ్లి ఆర్జిస్తున్నారన్న సంగతి మనకు కూడా తెలుస్తోంది కదా. గతంలో యింతమంది అసామీలు మన ప్రాంతాల్లో కనబడేవారు కారు. అయితే ఈ మార్పులన్నీ యిటీవలి కాలానివే. మనం చెప్పుకుంటున్న గాథ 20 ఏళ్ల క్రితంది. అప్పట్లో బోడోలు యితరులతో పేచీలు పెట్టుకోవడమే కాదు, తమలో తాము కూడా పోట్లాడుకున్నారు. బోడోలలోనే అనేక రకాల గ్రూపులు పుట్టుకుని వచ్చి ఒకరితో మరొకరు కలహించుకోసాగారు. 1996లో అప్పటి ఎబిఎస్‌యు అధ్యక్షుడు స్వాంబలా బసుమత్‌రాయ్‌ బోడో లిబరేషన్‌ టైగర్స్‌ (బిఎల్‌టి) పేర మరొక తీవ్రవాద సంస్థను ప్రోత్సహించాడు. ఆ తర్వాత ''1993 నాటి బోడో ఒప్పందాన్ని తిరస్కరిస్తున్నాను. ప్రత్యేక రాష్ట్ర ఉద్యమాన్ని తిరిగి ప్రారంభిస్తాను.'' అంటూ ప్రధాని నరసింహారావుకి విజ్ఞాపన యిచ్చి వచ్చాడు.

అలా యిచ్చివచ్చిన మూడు నెలలకు అతన్ని బోడో సెక్యూరిటీ ఫోర్సు (1986 నుండి వున్న బోడో తీవ్రవాద సంస్థ) వాళ్లు హత్య చేశారు. ఇక దానితో బోడో టైగర్స్‌కు, సెక్యూరిటీ ఫోర్సుకు అంతర్యుద్ధం ప్రారంభమైంది. శ్రీలంకలో తమిళ తీవ్రవాద సంస్థలు ఒకరి నొకరు సంహరించుకున్న పద్ధతిలోనే యిక్కడా సాగింది. 1993 నాటి ఒప్పందం విఫలమైందని, బోడో కలహాలు ఆగలేదని గుర్తించిన ప్రభుత్వం టైగర్స్‌తో 1999లో చర్చలు ప్రారంభించింది. 2000 మార్చి నాటికి అవి ఒక కొలిక్కి వచ్చాయి. టైగర్స్‌ శాంతి ఒప్పందంపై సంతకాలు పెట్టి రెండో బోడో ఒప్పందానికి దారి వేశారు. 2003 ఫిబ్రవరిలో కేంద్ర, రాష్ట్ర ప్రభుత్వాలతో బోడో టైగర్స్‌ కుదుర్చుకున్న ఒప్పందం ప్రకారం బోడో ప్రాదేశిక మండలి (బోడో టెరిటోరియల్‌ కౌన్సిల్‌ - బిటిసి) ఏర్పడింది. నాలుగు జిల్లాలతో బోడో టెరిటోరియల్‌ ఆటానమస్‌ డిస్ట్రిక్ట్‌ - బిటిఎడి అని ఏర్పాటు చేసి దాని పరిపాలనను వాళ్లకు అప్పగించేశారు. ఆ ఒప్పందమే యిప్పటి అనర్థాలకు కారణం. ఎందుకంటే ఆ ప్రాంతంలో వున్న బోడోల సంఖ్య 29% మాత్రమే. వాళ్లు తక్కిన 71% జనాభా నెత్తిన ఎక్కి సవారీ చేయవచ్చు. ఆ 71% జనాభాలో కోచ్‌-రాజవంశీ, రభా, ఆదివాసీ, టీ జాతులు, అసామీలు, బెంగాలీ హిందువులు, బెంగాలీ ముస్లిములు వున్నారు. వాళ్లందరికీ బోడోల దాష్టీకం చూస్తే మండసాగింది.

క్షమించాలి, కితం వ్యాసంలో (అసాం అగ్నికీలలు - 5) అవగాహనాలోపం వలన ఐఎమ్‌డిటి చట్టం గురించి తప్పు రాశాను. అక్రమవలసదారుణ్ని కాదని నిరూపించుకోవలసిన భారం ముద్దాయిదే తప్ప ప్రాసిక్యూషన్‌ది కాదు అని రాశాను. అది పొరబాటు. 1946 ఫారినర్స్‌ యాక్ట్‌తో సహా అక్రమవలసదారుడన్న ఆరోపణ వస్తే కాదని నిరూపించుకోవలసిన భారం ముద్దాయిదే. అంతర్జాతీయంగా యిదే పద్ధతి. అయితే 1983లో ఇందిరా గాంధీ చేయించిన యీ చట్టం ప్రకారం ఆ భారాన్ని ఆరోపణదారుడిపై నెట్టారు. 1971 మార్చి 25కి ముందు వచ్చిన వలసదారులపై ఫిర్యాదు చేయడానికి వీలే లేదు. ఆ తర్వాత వచ్చినవారిపై చేయవచ్చు కానీ ఎవరు పడితే వారే చేయకూడదు. ముద్దాయికి 3 కి.మీ. దూరంలో వున్నవాళ్లు మాత్రమే చేయాలి. (అదెందుకో, వాళ్లు వచ్చి చావగొట్టేందుకు వీలుగానా !?) ఫిర్యాదుతో బాటు 10 రూ.లు ఫీజు కట్టాలి.

ఇంతా చేసినదాకా వుండి అవతలివాడు ఓ రేషన్‌ కార్డు చూపిస్తే ఫిర్యాదు తుస్సుమంటుంది. రేషన్‌ కార్డు చూపించలేని పక్షంలో ట్రైబ్యునల్‌కి రిఫర్‌ చేస్తారు. వాళ్లూ అక్రమవలసను ధృవీకరిస్తే, అప్పుడు ముద్దాయి కేంద్రప్రభుత్వానికి దరఖాస్తు పెట్టుకోవచ్చు. ఫిర్యాదు ఉత్తిపుణ్యాన చేశారని కేంద్రానికి తోస్తే ఫిర్యాదు కొట్టి పారేసి వలసదారుణ్ని వుండనిస్తుంది. ఈ చట్టం అసాంకు మాత్రమే వర్తిస్తుంది. తక్కిన భారతదేశమంతా తను పౌరుణ్నని నిరూపించుకోవలసిన భారం ముద్దాయిదే. ఈ చట్టం రాజ్యాంగవిరుద్ధం అని సుప్రీంకోర్టు 2005లో తీర్పు చెప్పింది. కానీ దీన్ని అడ్డు పెట్టుకుని యీ లోపునే అక్రమ వలసదారులు వెల్లువలా వచ్చిపడ్డారు. నేను చేసిన తప్పును ఎత్తిచూపిన పాఠకులందరికీ ధన్యవాదాలు.

2003లో బోడో టైగర్స్‌తో కుదుర్చుకున్న ఒప్పందంలో వున్న పెద్ద చికాకు ఏమిటంటే బోడోలు కాక మిగతావాళ్లు 2003 తర్వాత కౌన్సిల్‌ పాలించే ప్రాంతం (3082 గ్రామాలు) లో భూములు కొనడానికి వీల్లేదు. 2003 నాటికి ఎంత వుంటే అంతే ! బోడోలు మాత్రం కొనవచ్చు. అమ్ముదామనుకున్నవాళ్లు బోడోలు అడిగిన రేటుకే అమ్మాలి. ఇంకేముంది బోడోలు ఆస్తి కొనుక్కుంటూ పోయారు. ఆర్థికంగా బలపడి తక్కినవారిని అణగదొక్కారు. బోడోలు కానివారు జనాభాలో ఎక్కువ శాతం (కనీసం 65% అంటారు) వున్నా వారికి రాజకీయహక్కులు లేవు. ఎందుకంటే కౌన్సిల్‌లో సభ్యుల సంఖ్య 46 ఐతే, వాటిలో ఆరుగుర్ని ప్రభుత్వం నామినేట్‌ చేస్తుంది. తక్కిన 40లో 30 షెడ్యూల్‌ ట్రైబ్స్‌కు, 5 ట్రైబల్స్‌ కానివారికి రిజర్వ్‌డ్‌. ఇక ఓపెన్‌గా వున్నవి కేవలం 5! అసాం చట్టం ప్రకారం సంతాలులు షెడ్యూల్‌ ట్రైబ్‌ కింద రారు. ఈ పద్ధతిలో బోడోలు కానివారికి కౌన్సిల్‌లో మెజారిటీ రావడం కల్ల.

ఈ పరిస్థితికి బోడోలు సంతోషించి వూరుకోవాలి. కానీ వారికీ తృప్తి లేదు. వాళ్లు అనేదేమిటంటే - ముస్లిములు, బోడోలు కానివారు 2003 పాటికే ప్రభుత్వభూముల్ని, అటవీభూముల్ని అక్రమంగా ఆక్రమించేశారు. ఈ ఒప్పందం ప్రకారం 2003 నాటికి ఎవరిపేర భూమి వుంటే వాళ్లే సొంతదార్లు. అందువలన వాళ్లను వెళ్లగొట్టేందుకు కుదరటం లేదు. అ తర్వాత కూడా దురాక్రమణలు జరుగుతున్నాయి అని.

ఒప్పందం కుదిరిన మరుక్షణం నుండి యీ అసంతృప్తి రగులుకుంది. ఒప్పందం కుదుర్చుకున్నాం కాబట్టి మీరు పోరాటాలు మానేసి ఆయుధాలు అప్పగించేయాలి అని ప్రభుత్వం టైగర్స్‌కు షరతు విధించింది. 2003 డిసెంబరులో 2630 మంది టైగర్లు 508 ఆయుధాలు, 17317 అమ్యూనిషన్‌ అప్పగించారు. కానీ వాళ్లు యింకా వాళ్ల దగ్గర ఆయుధాలు దాచుకున్నారని తర్వాతి ఘటనలు నిరూపించాయి. ప్రభుత్వం బోడో ఉద్యమకారుల్లో టైగర్లను మాత్రమే గుర్తించి వాళ్లతో ఒప్పందం కుదుర్చుకుంది. అప్పటి ఎబిఎస్‌యు (బోడో స్టూడెంట్స్‌ యూనియన్‌), బోడోలాండ్‌ ఉద్యమ కోఆర్డినేషన్‌ కమిటీ (సిసిబిఎమ్‌)లకు టైగర్ల కంటె ఎక్కువ బలం వుంది. కానీ అవి ప్రత్యేకరాష్ట్రం ఒక్కటే తమ సమస్యలను తీరుస్తుందని ప్రకటించడం వలన వాళ్లతో ప్రభుత్వం చర్చలు జరపలేదు. టైగర్లతోనే రాజీపడింది. ఆ రెండు సంస్థలు ఒప్పందాన్ని వ్యతిరేకించలేదు.

ఆ కారణం చేత కౌన్సిల్‌ ఏర్పడినపుడు టైగర్లదే పైచేయి అయింది. అంతా కలిసి బోడోలాండ్‌ పీపుల్స్‌ ప్రోగ్రెసివ్‌ ఫ్రంట్‌ (బిపిపిఎఫ్‌) అనే పేరుతో రాజకీయపార్టీగా ఏర్పడ్డారు. టైగర్ల్లు ఎబిఎస్‌యు, సిసిబిఎమ్‌లకు అడ్‌హాక్‌ కమిటీలో స్థానం యిచ్చారు. కానీ అసలైన కమిటీ ఏర్పాటు చేద్దామన్నపుడు టైగర్లు తక్కినవాళ్లను పక్కకు నెట్టేశారు. దాంతో పార్టీ నిలువునా చీలింది. బిపిపిఎఫ్‌లో 'హంగ్రామా' వర్గం ఒకటి, 'రబిరామ్‌' వర్గం ఒకటి ఏర్పడ్డాయి. హంగ్రామా వర్గానికి అధిపతి హంగ్రామా మహిలారి. అతను గతంలో టైగర్లకు నాయకుడు. రబిరామ్‌ వర్గానికి నాయకుడు రబిరామ్‌ నర్జారీ. అతను ఎబిఎస్‌యు అధ్యక్షుడు.

కౌన్సిల్‌కు జరిగిన మొదటి ఎన్నికల సందర్భంగా రెండు వర్గాలు కలహించుకున్నాయి. పోటీ పడ్డాయి. ఒప్పందంపై హంగ్రామా సంతకం పెట్టాడు కాబట్టి అతనికి ఓట్లేస్తే నిధులు బాగా వస్తాయనే ఆశతో బోడోలాండ్‌ ప్రజలు అతని వర్గాన్నే గెలిపించారు. అతను తన పార్టీ పేరును బోడోలాండ్‌ పీపుల్స్‌ ఫ్రంట్‌ (బిపిఎఫ్‌) అని మార్చి 2006 నుండి కాంగ్రెస్‌తో పొత్తు పెట్టుకున్నాడు. కాంగ్రెస్‌ ప్రభుత్వంలో ఒక మంత్రిపదవి తీసుకున్నాడు. బోడోలలో రెండు వర్గాల మధ్య 2006 అసెంబ్లీ ఎన్నికల్లో, 2009 పార్లమెంటు ఎన్నికల్లో, 2011 అసెంబ్లీ ఎన్నికల్లో దూరం పెరిగింది. హంగ్రామా వర్గమే గెలుస్తూ వస్తోంది. అయినా గొడవలు చల్లారలేదు. 2008లో ఆ వర్గాల మధ్య జరిగిన గొడవల్లో 82 మంది చనిపోయారు.

టైగర్లు కాకుండా మరో తీవ్రవాద సంస్థ - బోడో సెక్యూరిటీ ఫోర్సు అనేది వుండేదని, వాళ్లూ వీళ్లూ కొట్టుకునేవారనీ చెప్పాను కదా. ఆ సంస్థ నేషనల్‌ డెమాక్రాటిక్‌ ఫ్రంట్‌ ఆఫ్‌ బోడోలాండ్‌ (ఎన్‌డిఎఫ్‌బి) అని పేరు మార్చుకుంది. 2004 అక్టోబరులో రంజన్‌ దైమేరీ అనే అతను అధ్యక్షుడుగా వున్నపుడు అతను ఏకపక్షంగా ఆర్నెల్లపాటు యుద్ధవిరమణ ప్రతిపాదించాడు. తర్వాత దాన్ని మరో మూణ్నెళ్లు పొడిగించాడు. చివరకు 2005 మేలో కేంద్రప్రభుత్వంతో ద్వైపాక్షిక శాంతి ఒప్పందం కుదుర్చుకున్నాడు. దాని ప్రకారం ఆ సంస్థ సెక్రటరీ 855 మందితో బోడోలాండ్‌లోని మూడు క్యాంపుల్లోకి ప్రవేశించాడు. రంజన్‌ మాత్రం అజ్ఞాతంలోనుండి బయటకు రాలేదు. కొంతమంది అనుచరులతో, ఆయుధాలతో బంగ్లాదేశ్‌లోనే స్థిరనివాసం ఏర్పరచుకుని అక్కణ్నుంచి కార్యకలాపాలు సాగించాడు.

2008 అక్టోబరులో దరాంగ్‌, ఉదల్‌గురి జిల్లాలలో బోడోలు, ముస్లిముల మధ్య కలహాలు జరిగాయి. 9 వరుస పేలుళ్లలో 88 మంది మరణించారు. 540 మంది గాయపడ్డారు. 2.18 లక్షల మంది నిర్వాసితులయ్యారు. దీనికి కారణం బంగ్లాదేశ్‌లోని రంజన్‌, అతన వెంట వున్న 19 మంది అని సిబిఐ కనుగొంది. అతని అనుచరులు కూడా అలాగే అనుకున్నారు. డిసెంబరులో అతన్ని తీసేసి ధీరేన్‌ బోడో అనే అతన్ని నియమించుకున్నారు. ఆ నియామకం జరిగిన 12 రోజులకు రంజన్‌ తనే అధ్యక్షుణ్ననీ, తననెవరూ మార్చలేరనీ ప్రకటించాడు. దాంతో ఆ సంస్థ రెండుగా చీలింది. ధీరేన్‌ బోడో అధ్యక్షతన వున్నది ఎన్‌డిఎఫ్‌బి (ప్రోగ్రెసివ్‌్‌), రంజన్‌ అధ్యక్షతన వున్నది ఎన్‌డిఎఫ్‌బి (రంజన్‌). ఈ రంజన్‌ బంగ్లాదేశ్‌ నుండే యిదంతా చేస్తున్నాడని ప్రభుత్వం బంగ్లాదేశ్‌ ప్రభుత్వం సహాయం కోరింది. వారు 2010లో అతన్ని పట్టుకుని బోర్డర్‌ సెక్యూరిటీ ఫోర్సు వారికి అప్పగించారు. అప్పణ్నుంచి అతను జైల్లోనే వున్నాడు.

ఇవన్నీ తెలుసుకున్నాక అసాం సమస్యను - కేవలం హిందూ-ముస్లిము సమస్యగా చూస్తే సరిపోదని అర్థమవుతుంది. అసామీయులకు, బెంగాలీలకు, బంగ్లాదేశీయులకు, బోడోలకు, సంతాల్‌లకు, ఆదివాసీలకు, సక్రమంగా వలస వచ్చినవారికి, అక్రమంగా వచ్చినవారికి - ఒకరితో ఒకరికి వచ్చిన పేచీల వల్లనే గొడవ నడుస్తోందని తెలుస్తుంది. ఒకరికి న్యాయం చేయబోతే మరొకరికి అన్యాయం జరుగుతోంది. దోపిడీకి గురయ్యామని ఆక్రోశించిన వారికి అధికారం కట్టబెడితే వారు యితరులను దోపిడీ చేస్తున్నారు. బోడోలతో ఒప్పందం కుదుర్చుకుని వారికి సర్వాధికారాలు కట్టబెట్టినా చాలలేదు. ఆ కమిటీలో మెజారిటీ సాధించిలేని వారందరూ ప్రత్యేక రాష్ట్ర డిమాండ్‌ను కొనసాగిస్తూనే వున్నారు. (తెలంగాణకు ప్రాంతీయ మండలి ప్రతిపాదన తెచ్చేవారు యీ విషయాన్ని గమనించాలి. ప్యాకేజి యిచ్చినా, మండలి ఏర్పరచినా పదవులు దక్కనివారు, ఆర్థికలబ్ధి చేకూరనివారు ప్రత్యేకరాష్ట్ర ఉద్యమాన్ని పునరుద్ధరిస్తారు. అదొక్కటే పరిష్కారమంటారు)

2010 నవంబరులో రాజకీయ, రాజకీయేతర బోడో సంస్థలన్నీ కోక్రాఝర్‌లో సమావేశమై 'బోడోలాండ్‌ సమస్యలను తీర్చడానికి, అంతిమంగా బోడోలాండ్‌ ప్రత్యేకరాష్ట్రంగా ఏర్పడడానికి కలిసి కృషి చేద్దాం' అనే లక్ష్యంతో బోడో నేషనల్‌ కాన్ఫరెన్స్‌ (బిఎన్‌సి) ఏర్పరచారు. 4గురు సభ్యుల కన్వీనర్ల కమిటీ ఏర్పడింది. దానికి అధ్యక్షుడు అధికారంలో వున్న హంగ్రామా. అయితే నెల తిరక్కుండా ఎబిఎస్‌యు (స్టూడెంట్స్‌ యూనియన్‌) దీనినుండి తప్పుకుంది. బోడోల సంస్కృతి, ప్రత్యేక అస్తిత్వాన్ని కాపాడడంలో యీ సంస్థ విఫలమైందని ఆరోపించింది.

జైలు నుంచి బయటపడడానికి రంజన్‌ శాంతి చర్చలు మళ్లీ ప్రారంభించాడు. బిఎన్‌సి తరఫునుండి 11 మంది సభ్యులు జైలుకి వెళ్లి అతనితో చర్చలు జరిపారు. శాశ్వతమైన రాజకీయపరిష్కారం ఒక్కటే సమస్యలను పరిష్కరిస్తుందని రంజన్‌ అనసాగాడు. బిఎన్‌సి రంజన్‌కు చేరువ కావడం ప్రత్యర్థి సంస్థ ఎన్‌డిఎఫ్‌బి (ప్రోగ్రెసివ్‌)కి రుచించలేదు. 2011 నవంబరులో ప్రత్యేక బోడో రాష్ట్రం గురించి బిఎన్‌సి ఏమీ చేయడం లేదని ఆరోపిస్తూ వైదొలగారు. తమాషా ఏమిటంటే వీళ్లందరూ ప్రత్యేక రాష్ట్రం గురించి మాట్లాడుతూనే వుంటారు. ఎబిఎస్‌యు, ఎన్‌డిఎఫ్‌బి (ప్రోగ్రెసివ్‌) మాత్రమే కాదు, కాంగ్రెస్‌తో అధికారం పంచుకుంటున్న హంగ్రామా కూడా 'తెలంగాణ రాష్ట్రం ఏర్పాటు చేసే పక్షంలో మాకు బోడోలాండ్‌ కూడా యిచ్చితీరాలి' అని ప్రకటిస్తూనే వుంటారు. (తెలంగాణపై యుపిఏ నిర్ణయం తీసుకోలేకపోవడానికి యిలాటి కారణాలు అనేకం)

ఈ బిఎన్‌సి కూడా టి-జాక్‌లాగే కావడంతో బోడో ఉద్యమం ప్రారంభమై 25 ఏళ్లు అయిన సందర్భంగా యీ మార్చిలో బోడోలాండ్‌ (నాలుగు జిల్లాలు) లో చురుగ్గా వుండే బోడో, బోడోయేతర గ్రూపులతో (మొత్తం 51) ఇంకో కమిటీ ఏర్పడింది. దీని పేరు పీపుల్స్‌ జాయింట్‌ యాక్షన్‌ కమిటీ ఫర్‌ బోడోలాండ్‌ మూవ్‌మెంట్‌ (బిజెఎసిబిఎమ్‌) ఏర్పడింది. సాధారణ బోడో పౌరుడికి వీటిలో ఏ వర్గాన్ని సమర్థించాలో తెలియక కొట్టుమిట్టులాడుతున్నాడు. పౌరుడికే కాదు, ప్రభుత్వానికీ మతి పోతోంది. ఏదైనా ఒక వర్గంతో ఒప్పందం కుదుర్చుకుంటే తక్కిన వర్గాలన్నీ వ్యతిరేకిస్తాయి. అందువలన యీ కాష్టం యిలా కాలుతూనే వుంది. మామూలు ప్రాంతాల్లో అయితే ఏవో నిరసనలు, ఆందోళనతో సరిపోయేది. కానీ బోడోలాండ్‌లో ఆయుధాల సమస్య వుంది. ఆయుధాలు అప్పగించామని టైగర్లు చెప్పుకున్నా అది వట్టిమాట. ఇప్పటికీ అనేకమంది తీవ్రవాద బోడోలు ఆయుధాలతో స్వేచ్ఛగా విహరిస్తూనే వున్నారు. వాళ్లని నిరాయుధుల్ని చేయాలంటే ప్రభుత్వం గట్టిగా వ్యవహరించాలి. గట్టిగా వ్యవహరించడం బోడో టైగర్ల మద్దతుపైనే మనుగడ సాగిస్తున్న ప్రభుత్వానికి సాధ్యమా?

కస్టమ్స్‌ చీఫ్‌ కమిషనర్‌ ఒకాయన ఓ వ్యాసంలో రాశాడు - ''నేను 27 ఏళ్ల క్రితం కోక్రాఝర్‌ చూశాను. అప్పట్లో అది జోగుతూ వుండే ఓ పల్లె. బోడో ఒప్పందం తర్వాత కేంద్రం నిధులు గుమ్మరించడంతో ఈ రోజు అనూహ్యంగా మారిపోయింది. రైల్వేస్టేషన్‌లో ఎన్నో రైల్వే ట్రాక్స్‌, పెద్ద పెద్ద ప్లాట్‌ఫాంలు. ఊళ్లోకి వెళితే ఫ్లయిఓవర్లు, ఆసుపత్రులు. బిటిసి వారి సెక్రటేరియట్టే అద్భుతంగా కట్టారు. గువాహతి (గౌహతి)నుండి ధుబ్రివరకు వున్న హైవేను 4 లైన్ల ఎక్స్‌ప్రెస్‌వేగా మారుస్తున్నారు. అసాం అంతటా గణనీయమైన మార్పు కనబడదుతోంది. ఎగుమతులు పెరిగాయి. చిన్నాపెద్దా హైడల్‌ ప్రాజెక్టులు అనేకం నిర్మాణంలో వున్నాయి. కొన్నిటి మొదటి దశ పూర్తయింది. అసాంలో 80% భాగాన్ని సెల్‌ఫోన్లు కవర్‌ చేస్తున్నాయి. 10 వేల మంది ప్రైమరీ స్కూలు టీచర్లను నియమించారు....

కస్టమ్స్‌ చీఫ్‌ కమిషనర్‌ వ్యాసంలో యింకా యిలా రాశారు - '...బోడో లాండ్‌లో అనేకమంది బోడోలకు ప్రభుత్వోద్యోగాలు వచ్చాయి. వాళ్లు సైడ్‌ బిజినెస్‌లు మొదలుపెట్టారు. వ్యవసాయం చేయడం నామోషీగా ఫీలయి కౌలుకి యిచ్చేశారు. కౌలుకి తీసుకునేవాళ్లెవరు? బంగ్లాదేశ్‌ నుండి వచ్చినవారే. పట్టణప్రాంతాలు అభివృద్ధి చెందినట్టుగా గ్రామీణ ప్రాంతాలు బాగుపడలేదు. వాటికి కేటాయించిన నిధులు మురిగిపోతున్నాయి. స్థానిక రాజకీయనాయకత్వం లోపమిది. తప్పు వాళ్ల మీద పెట్టుకుని చీటికి మాటికి కేంద్రాన్ని నిందిస్తారు. గ్రామాల స్థితి మెరుగుపడకపోవడంతో యితరత్రా అవకాశాలు వున్నవారెవరూ అక్కడ వుండడానికి యిష్టపడటం లేదు. వ్యవసాయం చేయడానికి సిద్ధపడటం లేదు. ఆ శూన్యాన్ని బంగ్లాదేశీ వలసదారులు పూరిస్తున్నారు. వాళ్లకు కౌలు కిచ్చేది బోడోలే!''

వలసలు ఎందుకు పెరుగుతాయో అధ్యయనం చేస్తే యిలాటి విషయాలెన్నో బయటకు వస్తాయి. కోస్తా, సీమ ప్రాంతాల వారు తెలంగాణకు వచ్చి యిక్కడివారి అవకాశాలు కొల్లగొడుతున్నారు అని ఆందోళన చేసే ఉద్యమకారులు తమ వద్దకు వచ్చేసరికి స్థానికులను కాక కోస్తా, సీమ వారినే నియోగించడం చిత్రం కాదా! తెరాస భవనమే కాదు, తెలంగాణ నాయకుల సొంత యిళ్లు కూడా కోస్తా, సీమల నుండి వచ్చిన పనివాళ్లే కట్టి వుంటారు. ఇప్పుడు ఈశాన్య ప్రాంతాల వాళ్లు హైదరాబాదు, బెంగుళూరు వదిలి వెళ్లిపోతున్నారనే కదా మనం దీనిపై దృష్టి సారించాం. కర్ణాటక మంత్రి ఒకరు అసాం వెళ్లి వాళ్లకు నచ్చచెప్పి వెనక్కి తీసుకుని వచ్చే ప్రయత్నం చేస్తున్నారు. వేలాదిమంది ఈశాన్యభారతీయులకు యిక్కడ ఉద్యోగాలు ఎలా వచ్చాయన్నది మొదట ఆలోచించండి. ఏం యిక్కడ నిరుద్యోగులు లేరా? స్థానికులు వుండగా అక్కడెక్కడినుంచో వచ్చినవారికి ఉద్యోగాలు యివ్వడం ఏమిటి, ఇచ్చాక వాళ్లంతట వాళ్లు వెళ్లిపోతే బతిమాలి వెనక్కి తీసుకురావడ మేమిటి?

ఈ సమస్య మన రాష్ట్రానికి, దేశానికి సంబంధించినది మాత్రమే కాదు, ప్రపంచంలో అనేక దేశాలలో వుంది. అమెరికన్లు తమ యిళ్లల్లో మెక్సికన్ల చేత పనులు చేయించుకుంటూనే వుంటారు, వీళ్ల వల్లే మా ఉద్యోగాలు పోతున్నాయి, మా ఆర్థిక వ్యవస్థ చితికిపోతోంది అని బయట ఫిర్యాదు చేస్తారు. యూరోప్‌లో అనేక దేశాల కార్మికులు పొరుగుదేశాల నుండి పనివాళ్లు వచ్చి తక్కువ జీతాలకు పనిచేసి తమ పొట్టకొడుతున్నారని, తమను నిరుద్యోగులుగా చేస్తున్నారని ఆందోళన చేస్తూ వుంటారు.

సుప్రసిద్ధ జర్మన్‌ ఫిల్మ్‌మేకర్‌ ఫాస్‌బైండర్‌ సినిమా ఒకటి చూశాను - ''ఫియర్‌ ఈట్స్‌ ద సోల్‌'' (1974) అని. 60 సం||ల వయసున్న ఓ జర్మన్‌ వితంతువు మొరాకోనుండి వచ్చి ఓ హోటల్‌లో పనిచేసే విదేశీయుడంటే యిష్టపడి పెళ్లి చేసుకుంటుంది. అతని వయసు ఆమె వయసులో సగం. ఆమె పిల్లలు వివాహితులు. వేరే వుంటారు కానీ తల్లి యిలా నల్లవాణ్ని పెళ్లి చేసుకోవడం సహించరు. తిట్టి పోతారు. ఇతను రోజూ స్నానం చేస్తాడా లేదాని ఆమె ఫ్రెండ్స్‌కి అనుమానం. ఇలాటి వాతావరణంలో వారిద్దరి కాస్త ఎడబాటు వచ్చి సర్దుకునే టైములో యితను అల్సర్‌ బారిన పడతాడు. డాక్టరు చెపుతాడు - ''వీళ్లంతా వాళ్ల దేశాల్లో పొట్టగడవక యిక్కడకు అక్రమంగా వలస వచ్చివుంటారు కదా, పోలీసులు ఎప్పుడు పట్టుకుని వెనక్కి పంపించివేస్తారో అన్న నిరంతరభయం వలన, చుట్టుపట్ల వాళ్లు న్యూనతగా చూస్తున్నారన్న ఆందోళన వలన యిలా అల్సర్లు వచ్చి జీర్ణకోశం దెబ్బతింటుంది. ఆపరేషన్‌ చేసినా మళ్లీ రావచ్చు.'' అని. అందుకే సినిమాకు ఆ పేరు పెట్టారు.

అనుక్షణం భయంతో బతికేవాడికి తెగువ కూడా వుంటుంది. పోతే పోయిందని ప్రాణాలు పణంగా పెట్టి పోరాడతారు. ఎందుకంటే స్వదేశంలో వాళ్లకంటూ ఏమీ వుండదు, ఏదైనా పని చేస్తే పరువుపోతుందన్న భయం వుంటుంది. ఇక్కడ ఏ పని చేసినా, ఎంత తక్కువ జీతానికి చేసినా చెల్లిపోతుంది. 'అమెరికాలో రెస్టారెంట్లో బేరర్‌గా వుండి చదువుకున్నా, పెట్రోలు బంకుల్లో పని చేశా, సూపర్‌ మార్కెట్లో పొట్లాలు కట్టా' అని చెప్పేవాళ్లు ఇండియాలో ఆ పనులు చేయరు. నామోషీ అనుకుంటారు. చదువైనా మానేస్తారు తప్ప అలాటి పనులు చేయరు. ఏదైతేనేం అమెరికావాళ్లకు తక్కువరేటుకి పనివాళ్లు దొరికారు కదా.

శివసేన ఉధృతంగా వుండే రోజుల్లో బొంబాయిలో రోడ్లు మీద స్మగుల్‌డ్‌ గూడ్స్‌, చిల్లర సామాన్లు అమ్మే మలయాళీలను చావగొడుతూ వుండేవారు. ఓసారి ఓ మలయాళీని అడిగాను - ''ఇక్కడ దెబ్బలు తింటూ వుండడం కంటె హాయిగా మీ వూరెళ్లిపోవచ్చు కదా'' అని. ''ఇక్కడ ఏడాదిలో పది రోజులు తన్నినా తక్కిన 355 రోజులు తిండి దొరుకుతుంది. మా వూళ్లో వుంటే ఆ తిండీ దొరకదు. కాంపిటీషన్‌ ఎక్కువ. అక్కడ ఆల్‌రెడీ షాపు పెట్టుకున్నవాడు నన్ను పెట్టనివ్వడు.'' అని చెప్పాడు. బొంబాయికి వస్తే పెద్దపెద్ద సేట్లు వీళ్ల చేత స్మగుల్‌డ్‌ గూడ్స్‌ అమ్మించేవారు. అమ్మినదానిలో కమిషన్‌ వస్తుంది. పోలీసులు పట్టుకుపోతే జైల్లో కూర్చునేది వీళ్లే, సేటుల పేర్లు చెప్పకూడదు. స్థానికులు ఇంత రిస్కు తీసుకోరు. ఇలా వలస వచ్చినవాళ్లే తీసుకుంటారు.

బొంబాయిలో అతి పెద్ద స్లమ్‌ ఏరియా - ధరావి. దాన్నిండా పొట్ట చేత్తో పట్టుకుని వచ్చిన తమిళులే. వరదరాజ పెరుమాళ్‌ వంటి స్మగ్లర్లు ధరావిలోని పేదలనే వుపయోగించుకునేవారు. (కమలహాసన్‌ ''నాయకుడు'' సినిమా చూస్తే అర్థమవుతుంది) ధరావి వరకు తీసుకుంటే క్రైమ్‌ రేట్‌ చాలా ఎక్కువ. వాళ్లు తమిళనాడులోనే వుంటే యీ పనులకు ఒప్పుకునే వారు కారు. స్థానిక రాజకీయనాయకులు, అసాంఘిక శక్తులకు వీళ్లు బాగా ఉపయోగపడతారు - మనుగడకోసం ఎంతకైనా తెగిస్తారు కాబట్టి!

బోడోలాండ్‌కి కాని, అసాంకి కాని అక్రమంగా వలస వచ్చే బంగ్లాదేశీ ముస్లిములను కూడా యిదే కోణంలో చూడాలి. వాళ్లు హిందువులైనా యిలాగే ప్రవర్తించేవారని గమనించాలి. ఇది సాంఘిక సమస్య, మతసమస్య కాదు. అసాంలో అనేక ప్రాజెక్టులు వస్తున్నాయి కదా. వాటిలో రోజుకూలీలుగా పనిచేయడానికి అసామీయులు సిద్ధపడడం లేదు. బంగ్లాదేశ్‌నుండి వస్తున్న ముస్లిములు ముందుకు వస్తున్నారు. ఎవరైతేనేం, తాము చెప్పిన రేటుకి పనిచేస్తే అని కాంట్రాక్టర్లు వాళ్లనే నియోగిస్తున్నారు. ఈ వలస ఏ స్థాయిలో వున్నది అన్నదే వివాదాంశం. అసామీయులను ముంచెత్తేటంత ! అని హిందూత్వవాదులంటారు. ఇది అబద్ధమని అసాం ముఖ్యమంత్రి అంటారు. 1991-2001 మధ్య జనాభా పెరుగుదల శాతం 3 కాగా, 2001-2011ల మధ్య జనాభా పెరుగుదల శాతం 1 మాత్రమే, అది జాతీయ సరాసరి కంటె తక్కువ అంటారాయన. బంగ్లాదేశ్‌నుండి వచ్చినవారు, బోడోయేతరులు భూములను ఆక్రమించేస్తున్నారన్న బోడో వాదనలో నిజానిజాలు తెలియాలంటే రికార్డులు సరిగ్గా వుండాలి. అవి లేవు.

సాయుధులైన బోడోలు వూరికే వుంటారా? బోడోయేతరులపై ప్రయోగిస్తారు, అక్రమవలసదారులని వాళ్లు అనుకున్నవారిపై ప్రయోగిస్తారు. చట్టప్రకారం అక్రమం కింద వస్తుందా లేదా అన్నది వాళ్లకు పట్టదు. ఇప్పుడు కూడా శరణార్థి శిబిరాలలో ఏళ్ల తరబడి మగ్గుతున్నవారిని వెనక్కి రప్పిద్దామని ప్రభుత్వం ప్రయత్నిస్తూ వుంటే ''కోక్రాఝర్‌లోకి వచ్చేవాళ్లు బోడోలు కాదో మేం తనిఖీ చేస్తాం. లేకపోతే రానివ్వం.'' అంటోంది బిటిసి. బోడోలాండ్‌ జనాభాలో తమ జనాభా 35% మాత్రమే వున్నా మా మాట చెల్లాలి అని వాళ్ల పట్టుదల ! బోడోలు బోడోయేతరులను యిన్నాళ్లూ బెదిరిస్తూ వున్నారు. కిడ్నాప్‌లు చేస్తున్నారు. డబ్బు డిమాండ్‌ చేస్తున్నారు. పశువులు పట్టుకుపోతున్నారు. 2003 నుండి బోడోల అభివృద్ధి చూసి అసూయతో రగులుతున్న బోడోయేతరులకు యిదంతా కంటగింపు అయింది. జిల్లా ఉన్నతాధికారులందరూ బోడోలే. వాళ్లు తమని రక్షించడం లేదని బోడోయేతరుల ఫీలింగ్‌. అందువలన అల్లర్ల సమయంలో వాళ్లు చట్టాన్ని తమ చేతుల్లోకి తీసుకోవడానికి చూస్తున్నారు.

ప్రస్తుతాంశానికి వస్తే - జులై 6 కోక్రాఝర్‌లో నలుగురు బోడో యువకులు మోటార్‌ సైకిళ్లపై వచ్చి యిద్దరు ముస్లింలను కాల్చడంతో గొడవ ప్రారంభమైంది. ఇలా కాల్చి చంపినా జిల్లా యంత్రాంగం స్పందించలేదు. నెలన్నర పోయిన తర్వాత బయటకు వచ్చిన సమాచారం ప్రకారం అలా కాల్చినవాళ్లు బోడోలు కానే కాదు. అయితే బోడోలేమో అనుకుని జిల్లా అధికారులు వాళ్లపై చర్యలు తీసుకోలేదు. దాంతో జులై 19 న బోడోలాండ్‌ మైనారిటీ స్టూడెంట్స్‌ యూనియన్‌ నాయకుణ్ని, ఆల్‌ అసాం మైనారిటీ స్టూడెంట్స్‌ యూనియన్‌ నాయకుణ్ని గుర్తు తెలియని వ్యక్తులు చంపారు.

ఎప్పుడైతే వ్యవస్థ ఫెయిలవుతుందో అప్పుడు బాధితులు చట్టాన్ని తమ చేతుల్లోకి తీసుకుంటారు. అక్కడ అదే జరిగింది. ముస్లిములు బోడోలపై కక్ష తీర్చుకోవాలనుకున్నారు. జులై 20 న ముస్లింలు మెజారిటీలో వున్న జయపూర్‌ అనే గ్రామంలో మూకలు నలుగురు మాజీ బోడో టైగర్లను హతమార్చారు. దీంతో కోక్రాఝర్‌ అగ్నిగుండం అయిపోయింది. గతంలో ఏమీ చేయకుండా కూర్చున్న ప్రభుత్వం బోడోలు చనిపోగానే మాత్రం డిప్యూటీ కమిషనర్‌ను, జిల్లా కలక్టర్‌ను తీసివేశారు. ఆ తర్వాత ఇరువైపులా హత్యలు, గృహదహనాలు పెరిగిపోయాయి.

జులై 24 న సైన్యం రంగంలోకి దిగి రెండు రోజుల్లో అదుపు చేసేవరకు పరిస్థితి చక్కబడలేదు. కేంద్రబలగాలు రావడంలో రెండు రోజుల ఆలస్యం ఎందుకైందన్నదానిపై వాదోపవాదాలు జరిగాయి. ఎడ్మినిస్ట్రేటివ్‌గా జరిగిన పొరబాటే తప్ప కావాలని ఆలస్యంగా పంపలేదని తర్వాత తేలింది. మామూలుగా అయితే జిల్లా కలక్టరు కేంద్రాన్ని కోరితే కేంద్రం నుంచి సైన్యాలు పంపించి వేయవచ్చు. కానీ ఈశాన్య భారత రాష్ట్రాలకై ప్రత్యేకమైన చట్టం చేశారు. గతంలో యీ వెసులుబాటు మిస్‌యూజ్‌ అయి వుంటుంది కాబోలు. అక్కడ కలక్టరు అడిగినా రక్షణ మంత్రిత్వ శాఖ నుంచి అనుమతి తీసుకుంటే తప్ప కదలడానికి వీల్లేదు. అందువలన వీళ్లు వెళ్లడం ఆలస్యం అయింది. ఈ ఆలస్యం తర్వాత ప్రధాని అసాం పర్యటించి ధైర్యం చెప్పబోయారు.

బోడోలాండ్‌లో బోడోలు సగం కంటె తక్కువమంది వున్నారు కాబట్టి బోడోయేతరులందరినీ భయపెట్టి తరిమివేయడానికే యిదంతా జరుగుతోందని ముస్లిము మేధావుల వాదన. జరిగినదేమిటంటే ప్రభుత్వం రాజకీయ కారణాల వలన బోడోల దుశ్చేష్టలను అదుపు చేయలేకపోతోంది. దాన్ని బాలన్స్‌ చేయడానికి ముస్లిములను దువ్వుతోంది. వాళ్లు ఏం చేసినా ఊరుకుంటోంది. ఏది ఏమైనా బోడోల వద్దా ఆయుధాలున్నాయి. బంగ్లాదేశీల వద్దా సరిహద్దు దాటి వచ్చిన ఆయుధాలున్నాయి. కోక్రాఝర్‌ జిల్లా బోడోలకు కంచుకోటగా వుంటే ధుబ్రి జిల్లా ముస్లిముల కంచుకోటగా వుంది. మధ్యలో మామూలు జనం చచ్చిపోతున్నారు. 1993 నుండి శరణార్థి శిబిరాలు నడుస్తున్నాయంటే వాళ్లను యిప్పటిదాకా వాళ్లవాళ్ల యిళ్లకు పంపలేకపోయారంటే ఎంత అవమానం? ఒక అంచనా ప్రకారం 1,80,000 మంది శిబిరాల్లోనే బతుకుతున్నారు. కొందరు 16 ఏళ్లగా శిబిరాల్లోనే వున్నారు. వాళ్ల మానసిక స్థితి ఎలా వుంటుందో ఊహించుకోవచ్చు.

అందువలన అసాంలో గొడవలు ఓ పట్టాన చల్లారలేదు. పాకిస్థాన్‌ స్థావరంగా చేసుకుని పనిచేస్తున్న ముస్లిం ఉగ్రవాదులకు కావలసినది యిదే. మన దేశంలో వున్న ముస్లిములను రెచ్చగొట్టి హిందువులకు వ్యతిరేకంగా చేస్తే చాలు, బయటనుండి ఎవరూ దాడి చేయనక్కరలేదు. దేశం అంతఃకలహాల్లో మునిగిపోయి, నాశనం అయిపోతుంది. నిరక్షరాస్యులు, మతంపేరు చెప్పే పూనకం వచ్చినట్టు ఊగిపోయేవారు పుష్కలంగా వున్న మనదేశంలో రెచ్చగొట్టడం చాలా సులభం. అబద్ధాలు ప్రచారం చేసేవారిని దండించే వ్యవస్థ యిక్కడ లేదు.

టెక్నాలజీ పెరిగిన తర్వాత సాక్ష్యాలు పుట్టించడం యీజీ అయిపోయింది. మార్ఫింగ్‌ వచ్చేసింది, ఎక్కడెక్కడ జరిగినవీ యిక్కడే జరిగినట్టు కిట్టించేయవచ్చు. టీవీ ఛానెల్స్‌ వారిచ్చిన న్యూసే నమ్మడానికి లేని పరిస్థితి వచ్చింది. ఒకసారి ఒక పుకారంటూ తయారుచేశాక దాన్ని వ్యాప్తి చేయడం అత్యంత సులభం. ఇంటర్నెట్‌లో పెట్టేస్తే చాలు వేల మైళ్ల దూరంలో వున్నవాడికి కూడా తెలిసిపోతుంది. దాని మీద కామెంట్స్‌ రాసేస్తారు. ప్రతీవాడి చేతిలో సెల్‌ఫోన్లు వున్నాయి. బల్క్‌ ఎస్సెమ్మెస్‌ సౌకర్యం వుంది. సోనియాపై హత్యాప్రయత్నం జరిగిందట, విన్నావా? అని నేను ఓ వార్త సృష్టించి పంపితే అరగంటలో ప్రపంచమంతా తిరిగి వస్తుంది. నాకు వచ్చేపాటికి ఆ ప్రయత్నం చేసినవాడి ఫోటో అంటూ కూడా చేర్చి వుంటుంది. నాకు ఒక్కడికే కాదు, చాలామందికి సృజనాత్మక శక్తి వుంటుంది కదా!

ఇటువంటి స్థితిని ముస్లిం ఉగ్రవాదులు దురుపయోగం చేస్తారు జాగ్రత్త అని మాజీ నిఘావిభాగాధిపతి బి.రామన్‌ హెచ్చరిస్తూనే వున్నారు. రంజాన్‌ నెలలో ఆఖరి శుక్రవారం నాడు అత్యధికంగా ముస్లిములు గుమికూడతారు కాబట్టి ఆరోజు ఇస్లాం ప్రమాదంలో పడుతోందన్న దుష్ప్రచారాన్ని చలామణీలో పెడితే అల్లరి మూకలు రెచ్చిపోతాయని వాళ్లకు తెలుసు. కొన్నేళ్లగా ఆ రోజున యిలాగే జరుగుతోంది. ఈ సారి యిలా జరగవచ్చని రామన్‌తో బాటు ఇంటెలిజెన్సు వర్గాలూ హెచ్చరించాయి. అసాంలో యీ గొడవ ప్రారంభం కాగానే దీన్ని ముస్లిం ఉగ్రవాదులు తమకు అనుకూలంగా మార్చుకుంటారన్న యింగితం ప్రభుత్వవర్గాలకు వుండాలి. అది లేదు, వాళ్లు నిమ్మకు నీరెత్తినట్లు కూర్చున్నారు. దాంతో బర్మాలో జరిగిన ఘాతుకాలు, అవీ యివీ కలిపి జిహాదీ నెట్‌వర్క్‌ ఇంతకింత ప్రచారం చేసి దేశంలోని ముస్లిములను రెచ్చగొట్టడానికి చూసింది.

దేశంలో అన్ని ప్రాంతాల్లోనూ ముస్లిములున్నారు. అయితే అన్ని చోట్లా యీ దుష్ప్రచారానికి స్పందన రాలేదు. ఎక్కడైతే జిహాదీ ఉగ్రవాదం వుందో అక్కడి ముస్లిములు కాస్త చలించారు. అలా వున్న నగరాల్లో ముంబాయి, హైదరాబాదు, బెంగుళూరు వున్నాయి. కానీ ముంబయిలోనే వాళ్లు అల్లర్లు చేయగలిగారు. 26/11 హోటల్‌ తాజ్‌మహల్‌పై దాడి కూడా ముంబయిలోనే జరిగిందని, స్థానికంగా ఎందరో సహకరించి వుండకపోతే అలాటి దాడి సాధ్యపడేది కాదని గుర్తుంచుకోవాలి. అలా సహకరించినవారిలో గూండాల నుండి రాజకీయనాయకులు దాకా అందరూ వుండి వుండాలి. అసాంలో ముస్లిములపై దాడికి నిరసనగా ఆజాద్‌ మైదాన్‌లో 50 వేలమందితో మేం ఒక ప్రదర్శన నిర్వహిస్తాం అని అనుమతి కోరితే యివ్వకుండా వుండాల్సింది.

కానీ మహారాష్ట్ర ప్రభుత్వం యిచ్చింది. అంతే అనేకమంది ముస్లిం యువకులను తీసుకుని వచ్చి విధ్వంసకాండ చేయించారు. కార్లకు నిప్పు పెట్టారు, దుకాణాలపై దాడి చేశారు. మహిళా పోలీసులపై అత్యాచారానికి పాల్పడ్డారు. అమరజవాన్ల స్థూపాన్ని అపవిత్రం చేశారు. మహారాష్ట్ర పోలీసులపై దాడి చేశారు, తర్వాత మీడియాపై చేశారు. ఎందుకూ అంటే అసాం అల్లర్లలో ముస్లింల కడగండ్లకు సరైన కవరేజి యివ్వనందుకు వాళ్లకు విధించిన శిక్షట. 63 మంది గాయపడితే 58 మంది పోలీసులే. ఇంత ఘోరం జరుగుతుందని అనుకోలేదు అని దరిమిలా మహారాష్ట్ర ప్రభుత్వం చెప్పడం సిగ్గుచేటు. ముంబయి అల్లర్లలో పాత్ర వున్న 23 మందిని పోలీసులు సిసిటివిల ద్వారా గుర్తించి అరెస్టు చేశారు.

ఇదంతా తర్వాత చేసే బదులు అసలు మొదలే అనుమతి నిరాకరిస్తే పోయేది కదా. అలా ఎందుకు చేయలేదు? భయం. మహారాష్ట్ర ప్రభుత్వానికి శివసేన అన్నా, ఎంఎన్‌ఎస్‌ అన్నా, ముస్లిములన్నా భయం. ఎన్‌డిఏ మే 31 నాడు భారత్‌ బంద్‌కు పిలుపు నిస్తే శివసేన వాళ్లు 42 బెస్ట్‌ (బాంబే సిటీ) బస్సులు తగలేశారువీ. బెస్ట్‌ చైర్మన్‌ శివసేనవాడే. శివసేనపై చర్యలు లేవు. ఈ మధ్యే జూన్‌ నెలలో టోల్‌ టాక్స్‌ కట్టమంటూ ఎంఎన్‌ఎస్‌ నాయకుడు రాజ్‌ థాకరే ఆందోళన చేశాడు. 72 గంటల్లో మూడు టోల్‌ గేట్లను నాశనం చేశారు అతని అనుచరులు. అతని పార్టీ నాయకుడు శిశిర్‌ షిండే టీవీ కెమెరాల ఎదుట తమ పార్టీ రాష్ట్రంలో అన్ని టోల్‌ గేట్లను నాశనం చేస్తుందని ఎనౌన్సు చేసి మరీ అరెస్టయ్యాడు. అతని ప్రకటన పూర్తయేదాకా పోలీసులు కాని, టివి కెమెరావాళ్లు కానీ ఓపిక పట్టారు. టోల్‌ గేట్ల నాశనం తర్వాత మహారాష్ట్ర ముఖ్యమంత్రి రాజ్‌ థాకరేతో సమావేశమైతే అతనితో వెళ్లినది యీ శిశిరే ! అది జరిగిన దగ్గర్నుంచి మహారాష్ట్రలో కార్లపై ఎంఎన్‌ఎస్‌ స్టికర్‌ వుంటే చాలు, టోల్‌ కట్టనక్కరలేదు.

శివసేన నాయకుడు, బాల థాకరే కొడుకు అయిన ఉద్ధవ్‌ వద్ద పనిచేసే పిఏ డిసెంబరు 2010 అల్లర్ల సందర్భంగా తమ పార్టీ నాయకులకు ఫోన్‌ చేసి అల్లర్లు ఎలా చేయాలో, బస్సులు తగలబెట్టాక ఎప్పుడు టీవీ వాళ్లను పిలవాలో ఆదేశాలు యిస్తూండగా టేప్‌ చేసి పుణె పోలీసులు బయటపెట్టారు. అయినా ప్రభుత్వం ఏ చర్యా తీసుకోలేదు. ఇప్పుడు రజా ఎకాడమీ వారు ప్రదర్శనకు అనుమతి కోరితే 'నో' అంటే పోయేది. కానీ భయం - ముస్లిములకు కోపం వస్తుందని! ఆ ఊరేగింపును నిషేధించినంత మాత్రాన ముస్లిం ఓట్లు పడవన్న చింత దేనికి? ముంబయి అల్లర్ల తర్వాత అసలు ఆ ప్రదర్శనకు ఎందుకు అనుమతి యిచ్చారు అంటూ ఓ ముస్లిం సోషల్‌ వర్కరు పోలీసులపై కేసు పెట్టాడు. ఇంకో ముస్లిమ్‌ లాయర్‌ యిదే కారణంపై హైకోర్టుకి వెళ్లాడు. ముంబయిలో ప్రదర్శనలు ఎలా వుంటాయో మహారాష్ట్ర పోలీసులకు తెలియదా? అని అడిగారు వీళ్లు.

ఆజాద్‌ మైదాన్‌ అల్లర్లకు తమకు సంబంధం లేదని, క్షమాపణ చెప్తున్నామని నిరసన నిర్వాహకులు రజా ఎకాడమీ ప్రకటించారు. అది వింతగా వున్నా అలా క్షమాపణ చెప్పడం కూడా మెచ్చుకోదగ్గదే అని కొందరన్నారు. ఎందుకంటే రాజ్‌ థాకరే ఎన్నో సార్లు దారుణమైన ప్రకటనలు చేస్తూంటాడు కానీ ఎన్నడూ క్షమాపణ చెప్పడు. ముంబయిలో స్థానిక ముస్లిముల ద్వారా తమ తడాఖా చూపించిన తర్వాత జెహాదీలు యిక బెదిరింపులు మొదలుపెట్టారు. ఇస్లాం తీవ్రవాదులున్న హైదరాబాదు, బెంగుళూరు, పుణె వంటి నగరాల్లో వున్న ఈశాన్యప్రాంతవాసులకు హెచ్చరింపు ఎస్సెమ్మెస్‌లు పంపారు. వీళ్లందరి సెల్‌ నెంబర్లు జెహాదీల దగ్గర వుండి వుండవు. స్థానికంగా వుండే స్లీపర్ల (స్తబ్ధంగా వుండి అవసరమైన చురుకుగా వ్యవహరించే కార్యకర్తలు) వద్ద సేకరించి వుంటారు. ఆ మెసేజిలు వచ్చాక వీటిని నమ్మవచ్చా లేదా, మనకు హాని చేసేటంత శక్తియుక్తులు ముస్లిములకు వున్నాయా లేదా అని ఈశాన్యప్రాంతీయులు ఆలోచించుకుంటారు కదా.

హైదరాబాదు, బెంగుళూరు, పుణేలలో వుండేవారికి నమ్మకం కుదిరింది - ఇక్కడ మనకు అతీ గతీ లేదు అని. ఇక్కడుంటే ప్రాణానికి ముప్పు అని వాళ్లకు మరింత గట్టి నమ్మకం కలిగించడానికి రంజాన్‌ చివరి శుక్రవారం నాడు లక్నో, అలహాబాద్‌లలో కూడా అల్లర్లు లేవదీశారు. అక్కడా దుకాణాలు, కార్లు భగ్గుమన్నాయి. బుద్ధుడి విగ్రహాన్ని అపవిత్రం చేశారు. అదృష్టవశాత్తూ యుపి ప్రభుత్వం వెంటనే కర్ఫ్యూ విధించి వాటిని అరికట్టింది. ఇవన్నీ చూడగానే అసాం, యితర ఈశాన్యప్రాంతాల్లోని కుటుంబాలు దేశంలోని యితర ప్రాంతంలో వున్న తమవారికి ఫోన్లు చేసి 'ఇంటికి వచ్చేయ్‌, బతికుంటే బలుసాకు తినవచ్చు, వెంటనే ఎలాగోలా వచ్చేయ్‌' అని ఒత్తిడి చేశారు. వాళ్లు గుంపులుగుంపులుగా వెనక్కి వెళ్లిపోయారు. ఇలా మన నగరాల్లో ఒక్క బాంబైనా పేల్చకుండా జిహాదీలు తాము అనుకున్నది సాధించగలిగారు.

ముంబయిలో ఆజాద్‌ మైదాన్‌లో ముస్లిం నిరసన ప్రదర్శన హింసాయుతంగా మారడంతో శివసేన విరుచుకుపడింది. కాంగ్రెస్‌ ప్రభుత్వం డిఫెన్సులో పడింది. రాజ్‌ థాకరే యిదే అదనని రెచ్చిపోయాడు. ముస్లిం వ్యతిరేకతే వాళ్ల పార్టీకి పెట్టుబడి. వదులుతాడా? తన నియోజకవర్గంలో లక్షమంది బంగ్లాదేశీ ముస్లిములున్నారంటూ స్టేటుమెంటు పడేశాడు. ముస్లిములు వెనకేసుకుని వచ్చి రాజకీయం నడుపుతున్న సమాజ్‌వాదీ పార్టీ నాయకుడు ఆ స్టేటుమెంటును ఛాలెంజ్‌ చేశాడు - అదే నిజమైతే కోటి రూపాయలిస్తానంటూ. ఇది యిలా సాగుతూండగానే ముంబయి ప్రదర్శనను అనుమతించినందుకు దేశమంతా మహారాష్ట్ర ప్రభుత్వాన్ని దుమ్మెత్తి పోసింది. ఆ రోజు అల్లర్లు చేసినవాళ్లను ఎలాగైనా పట్టుకుని శిక్షించకపోతే పరువు దక్కదని ప్రభుత్వం అనుకుంది.

ఆ క్రమంలోనే మహారాష్ట్ర పోలీసులు ఆజాద్‌ మైదాన్‌ నిందితుడు ఒకణ్ని గురించి వెతికితే అతను బిహార్‌లో సీతామఢీ జిల్లాలో తలదాచుకున్నాడని తెలిసింది. వెళ్లి స్థానిక పోలీసులకు మాటామంతీ చెప్పకుండా అరెస్టు చేసేశారు. పోలీసువాళ్లలో ప్రోటోకాల్‌ పట్టింపులు ఎక్కువ కదా. వాళ్లు ముఖ్యమంత్రికి ఫిర్యాదు చేశారు. ముఖ్యమంత్రి నితీశ్‌ మహారాష్ట్ర ప్రభుత్వానికి నిరసన తెలిపాడు. గతంలో అనేక రాష్ట్రాల మధ్య యిలాటి సంఘటనలు జరగడం, నిరసనలు తెలపడం జరిగాయి. అయితే యిక్కడ ఎంఎన్‌ఎస్‌ దీనికి మతం రంగు పులమబోయింది. అరెస్టయినవాడు ముస్లిం కాబట్టి నితీశ్‌ ముస్లింలను బుజ్జగించడానికే యిలా ప్రొటెస్ట్‌ చేశాడని రాజ్‌ థాకరే అనుమానం. ఆ క్రమంలో 'బిహార్‌ నుండి మహారాష్ట్రకు వచ్చిన ప్రతివాడూ చొరబాటుదారే, ఆజాద్‌ మైదాన్‌ సంఘటన దర్యాప్తును నితీశ్‌ అడ్డుకుంటే వాళ్లందరినీ వెనక్కి పంపించివేస్తాం' అని అన్నాడు. దానికి బిహార్‌లో ప్రతిధ్వని వినబడింది. రాజ్‌ థాకరే వ్యాఖ్యలకు నిరసనగా అక్కడ ప్రదర్శనలు జరిగాయి. రాజ్‌ థాకరే ఆ మాటలు అన్నారో లేదో దర్యాప్తు చేస్తున్నాం అని మహారాష్ట్ర హోం మంత్రి ఆర్‌ ఆర్‌ పాటిల్‌ ఓ స్టేటుమెంటు యిచ్చి వూరుకున్నాడు.

అసాం యిలా అగ్నిగుండంగా మారడం చదువుకున్న అసామీయులను బాధిస్తోంది. వాళ్లు పత్రికల్లో, బ్లాగుల్లో తమ వ్యథను వ్యక్తపరుస్తున్నారు. గత పదేళ్లలో అసాం గణనీయమైన అభివృద్ధి సాధించిందని, ఆధునిక సౌకర్యాలు సంతరించుకుందనీ, అసాం ప్రజలు దేశమంతా వ్యాపిస్తున్నారనీ వాళ్లు గర్విస్తున్నారు. ఇప్పుడీ అల్లర్ల వలన తమ రాష్ట్రం 20 ఏళ్లు వెనక్కి వెళ్లిపోతుందన్న భయపడుతున్నారు. 1980లలో ఏళ్ల తరబడి సంఘర్షణలు జరిగి, 8 వేల మంది మరణించారని వాళ్లు మర్చిపోలేదు. ''మన వాళ్లు మాట్లాడితే ఢిల్లీ మనని అర్థం చేసుకోలేదని గొడవ చేస్తారు. మన ఎంపీలు పార్లమెంటులో నోరు విప్పరు. మనవాళ్లు ఐయేయస్‌లకు వెళ్లరు, మీడియాలో పెద్ద యెత్తున రారు. మనకు వచ్చినదేమిట్రా అంటే మనలో మనం కొట్టుకుని అరాచకత్వం తెచ్చుకోవడం..'' అని మండిపడుతున్నారు.

అసలు యిదంతా అవసరమా అనిపిస్తుంది. ప్రతీపార్టీకి ఓటుబ్యాంకులు వుంటాయి. ముస్లిం ఓటర్లకు కోపం తెప్పిస్తే దెబ్బతింటామని భయపడే పార్టీలూ వుంటాయి. అయితే ముస్లిం దేన్ని హర్షిస్తారు, దేన్ని సహిస్తారు, దేన్ని ఖండిస్తారు అన్న విషయం కూడా తెలుసుకోకపోతే ఎలా? ముస్లిం ఉగ్రవాదులను పట్టుకున్నా, అల్లర్లు చేసి ఆస్తులు ధ్వంసం చేసినవారిని అరెస్టు చేసినా అందరితో బాటూ వాళ్లూ సంతోషించకుండా బాధపడిపోయి, ఐదేళ్ల తర్వాత వచ్చే ఎన్నికల్లో మన పార్టీకి ఓట్లేయరు అనుకోవాలా? ఏం తెలివి? ఉగ్రవాది బాంబులు పెట్టినపుడు పోయేవాళ్లల్లో ముస్లిములూ వుంటారని వాళ్లకు తెలుసు. పైగా వాళ్లకు యింకో తలకాయనొప్పి. ఏదైనా ఉగ్రవాదచర్య జరగగానే కొందరు ముస్లిం యువకుల్ని పట్టుకుపోతారు. వాళ్లల్లో ఒకడు దుర్మార్గుడైతే పదిమంది అమాయకులుంటారు. ఆ దుర్మార్గుడు ఏ రాజకీయనాయకుడి మద్దతుతోనో బయటకు వచ్చేయవచ్చు. వీళ్లు మాత్రం యిరుక్కుపోతారు. ఇక అక్కణ్నుంచి ఆ కుటుంబానికి అవస్థలు.

కేరళలో, తమిళనాడులో, యింకా అనేక రాష్ట్రాలలో ముస్లింలు పెద్ద సంఖ్యలో వున్నారు. అసాం అల్లర్ల తర్వాత అక్కడేమైనా నిరసనలు వినిపించాయా? అసాంలో బోడోలకు, అక్రమవలసదారులకు గొడవలైతే మనకేమిటి? అనుకుంటారు వాళ్లు. బంగ్లాదేశ్‌ నుండి వచ్చిన అక్రమవలసదారులను - సాటి ముస్లిములు కదాని - వీళ్లు సమర్థిస్తున్నట్లు ఏమైనా రుజువులున్నాయా? వలసదారులంటే స్థానికులకు ఎప్పుడు కోపమే. తక్కువ జీతానికి పనిచేసి తమ ఉద్యోగాలకు ఎసరు పెడుతున్నారని. సాటిమతస్తుడు కాదు, సొంత తమ్ముడైనా సరే తన ఆదాయానికి అడ్డు వస్తే భరించరు. ఇప్పుడు శ్రీలంక నుండి హిందూ తమిళులు హైదరాబాదుకి వచ్చేసి తక్కినవాళ్లకిచ్చే దానిలో సగమే యివ్వండి, పని చేస్తాం అని మన ఉద్యోగాలు పోగొట్టారనుకోండి. మనం సంతోషిస్తామా? సాటి హిందువు కదా, వాణ్ని బతకనీ అంటామా? నీకు యిక్కడేం పనిరా, ఫో అంటాం.

ఇప్పుడు అసామీయులు భయపడి వెనక్కి వెళ్లిపోయారంటే అయ్యో పాపం వుండాల్సింది కదా అంటున్నాం. ఎందుకు? వాళ్లు చేసే ఉద్యోగాలు మనవాళ్లకు అక్కరలేదు కాబట్టి యజమానులు వాళ్లకు ఫోన్లు చేసి ''వచ్చి చేరండి'' అని నచ్చచెప్పారు. కర్ణాటక మంత్రి వెళ్లి వాళ్లను పిలుచుకుని వచ్చాడు. భయపడి వెళ్లినవాళ్లు వెనక్కి వచ్చేస్తున్నారు. అంతా బాగుంది. రేపు వాళ్లు వైట్‌ కాలర్‌ ఉద్యోగాలకు మనతో పోటీ పడ్డారనుకోండి. అప్పుడు గో బ్యాక్‌ గో బ్యాక్‌, తన్నండి తరమండి అంటాం. ముంబయి నిరసనలో పాల్గొన్న ముస్లిముల మాటేమిటి అంటారా? ఆ ప్రదర్శనలో పాల్గొన్న వారిలో 80% మందికి అసాం ఎక్కడుందో తెలియదన్నారని తర్వాత రిపోర్టు వచ్చింది. ఆనాటి ఆ నిరసనను స్టేజ్‌మ్యానేజ్‌ చేశారు, ఉగ్రవాదులు వెనక్కాల వుండి పురమాయించారు.

మన దేశంలో చాలా ప్రాంతాల్లో తక్కువ జీతం యిచ్చే చిన్నాచితకా పనులకు ముస్లిములే దొరుకుతున్నారు. చాలామంది ముస్లిములకు ఆ ఉద్యోగాలే దొరుకుతున్నాయి. ఈ బంగ్లాదేశీయులు యిక్కడకు వచ్చి వాటికి పోటీ పడితే వీళ్లకు ఆ ఆధారం కూడా పోతుంది. ఈ రోజు అసాం ముస్లిములు ఒకవేళ బంగ్లాదేశ్‌ ముస్లిములను మతం కారణంగా సమర్థిస్తున్నా (అలాటి రిపోర్టులు నేను చదవలేదు), రేపు వాళ్లకు ఉద్యోగాలు, కూలీపనులు దొరకనపుడు అప్పుడు వాళ్లల్లో వాళ్లు కొట్టుకుంటారు. బంగ్లాదేశీ ముస్లిములను తరిమేయాలి అని ఆందోళన మొదలుపెడతారు. అందువలన గుర్తించవలసినది ఇక్కడ మతం ముఖ్యం కాదు, మనుగడ. ఆర్థిక అవసరాల కోసమే, అంటే తక్కువ జీతాలకు దొరుకుతున్నారనే అక్రమ వలసలను స్థానిక పెట్టుబడిదారులు అనుమతిస్తారు. వాళ్లు బలపడి ఒక శక్తిగా తయారైతే వాళ్లను తరిమేయాలంటూ ఉద్యమాలు చేయిస్తారు, వాటికి విరాళాలిస్తారు. అసాం విషయంలో మతం అనే కోణం ఒకటి వచ్చి చేరినా సమస్య మూలస్వరూపం మారదు.

కానీ మన రాజకీయనాయకులు మూలస్వరూపాన్ని వదిలేసి మతం కోణాన్ని పట్టుకుని వేళ్లాడుతున్నారు. అసాంలో అయితే బోడో అంశం ఒకటి ఎలాగూ వుంది. బోడోలకు, ముస్లిములకు మధ్య ప్రభుత్వం నలుగుతుంది. అసాం గణ పరిషత్‌ను యిబ్బంది పెట్టేందుకు కాంగ్రెస్‌ బోడోలకు వెన్నుదన్నుగా నిలిచింది. ఇప్పుడు అదే వాళ్ల మెడకు చుట్టుకుంది. వాళ్లకు ప్రత్యర్థులుగా వున్న బంగ్లాదేశ్‌ ముస్లిములతో కూడా కాంగ్రెస్‌ రొమాన్సు సాగించింది. 1971 జనాభా లెక్కల ప్రాతిపదికన జాతీయ పౌరజాబితా రెండేళ్లలో పునరుద్ధరిస్తామని 2005లో కేంద్రం ప్రకటించింది. 2010లో మొదలుపెట్టి చిన్న గొడవ జరగ్గానే దాన్ని అటకెక్కించేసింది. ఇలా చిత్తశుద్ధి లేని ప్రభుత్వాలుంటే గొడవలకు ఏం కొదవ?

కానీ తక్కిన రాష్ట్రాలలో బోడోలు లేరు కదా. ఇస్లాం పేర అల్లర్లు చేసేవారిని అదుపు చేయడానికి వీళ్లకేం కష్టం? ఉగ్రవాదులను కఠినంగా శిక్షించడానికి ఎందుకు వెనకాడుతున్నారు? ఈ తటపటాయింపు వలనే అసాం అగ్నికీల దేశమంతా వ్యాపించింది. నాగాలాండ్‌, మణిపూర్‌ వంటి రాష్ట్రాలలో జరిగే గొడవలు మన దాకా వచ్చేవి కావు. ఇప్పుడు అసాం అగ్ని సెక తగిలింది. ఈ అగ్నిని అక్కడికక్కడే ఆపాలి, పాకనిస్తే దేశం భవిష్యత్తు తగలడుతుంది. **(సమాప్తం) - ఎమ్బీయస్‌ ప్రసాద్‌ (ఆగస్టు 2012)**

**ఆగస్టు 15 ఎమ్బీయస్‌ : అండ్‌ దెన్‌.. దేర్‌ వర్‌ నన్‌..!**

అగాథా క్రిస్టీ నవల ఒకటి వుంది - 'ఫలానా దీవిపై కొన్నాళ్లు కులాసాగా గడపడానికి రండి' అంటూ తొమ్మిదిమందికి ఆహ్వానం వస్తుంది. పంపినది ఎవరో తెలియకపోయినా అందరూ వస్తారు. వాళ్లను దీవి దగ్గర దింపేసిన నౌక మాయమైపోతుంది. దీవిలో వున్న నిర్జనభవంతిలో వాళ్లను ఆహ్వానించిన వ్యక్తి కనబడలేదు. తొమ్మిది మంది ఒకరి తర్వాత ఒకరు వివిధ కారణాల వలన మరణించారన్న పద్యం ఆ భవంతిలో కనబడుతుంది. ఆ పద్యంలో చివరి పాదం 'అండ్‌ దెన్‌.. దేర్‌ వర్‌ నన్‌' ! అక్కణ్నుంచి బయటపడే మార్గం లేదు. పద్యంలో రాసినట్టే ఒక్కొక్కరూ చచ్చిపోతూంటారు. హంతకుడు ఎవరో తెలియదు.

ఇలా మొత్తం అందరూ చచ్చిపోయిన కొంతకాలానికి ఒడ్డుకు కొట్టుకుని వచ్చిన ఓ సీసాలో హంతకుడి నేరాంగీకార పత్రం దొరుకుతుంది. సంగతేమిటంటే చనిపోయినవారందరూ ఏదో ఒక నేరం చేసినవారే. కానీ చట్టానికి దొరక్కుండా చేశారు. చట్టప్రకారం వాళ్లపై కేసు పెట్టి శిక్షించడం కుదరదు. అందువలన ఓ జడ్జి పథకం వేసి వాళ్లందరినీ చంపివేశాడు. తనూ తప్పు చేసినవాడే కాబట్టి చివర్లో ఆత్మహత్య చేసుకుని చచ్చిపోయాడు. ఆ తొమ్మిదిమందిలో అతనూ ఒకడు.

మన రాష్ట్ర కాబినెట్‌ మంత్రుల వరస చూస్తూ వుంటే నాకు ఆ నవలే గుర్తుకు వస్తోంది. ఒక్కొక్క వికెట్టూ రాలిపోతోంది. చివరకు ఎవరూ మిగిలేట్టు లేరు. కాబినెట్‌ సమావేశానికి వేయవలసిన కుర్చీల సంఖ్య తగ్గిపోతోంది. స్కూలు పరీక్షల్లో మ్యాచ్‌ ద ఫాలోయింగ్‌ (జత కూర్చుము) అని ప్రశ్న యిచ్చి ఎడమ పక్క ఫెరా కేసు, వాన్‌పిక్‌ కేసు, ఎమ్మార్‌ కేసు, జలయజ్ఞం, వైజాగ్‌ ఫార్మా సెజ్‌.. అని కుడి పక్క ధర్మాన, మోపిదేవి, పొన్నాల, గీతారెడ్డి, పార్థసారథి అని యిచ్చే రోజులు దూరంలో లేవు. 'క్విడ్‌ ప్రో కో' అనగా నేమి? సోదాహరణముగా వివరించుము.' అని మూడు మార్కుల ప్రశ్నా రావచ్చు. కాలేజీ స్థాయికి వచ్చేసరికి 'సెక్రటేరియట్‌లో మంత్రి-చంచల్‌గూడాలో మంత్రి - వీరిలో ఎవరిని మేపుట ఆర్థికంగా నష్టదాయకం?' అని ఎకనమిక్స్‌ పేపర్లో ప్రశ్న రావచ్చు. 'నేటి మంత్రి, రేపటి ఖైదీ' అనే నానుడి ప్రజల్లో వ్యాపించవచ్చు. 'ఏ సంతకానికి ఏ జైలుపోవలెనో ఎవరూహించెదరు?' అనే నేపథ్యగీతాలూ తయారుకావచ్చు.

ఎంతమంది జైలుకి వెళుతున్నా కాంగ్రెస్‌ హై కమాండ్‌ చలించటం లేదు. వారి స్థానంలో వేరెవరినీ నియమించటం లేదు. ముఖ్యమంత్రి తన బాటన తాను బ్యాటింగ్‌ చేసుకుంటూ వెళ్లిపోతున్నారు. ఆయన క్రికెట్‌ కాప్టెనే కానీ, టీము వుండి తీరాలని పట్టుబట్టే కెప్టెన్‌ కాదు. పేకాటలో సోలిటేర్‌ ఆడుకునే తరహా. ఓ జోకుంది - రాజుగారు కోటలో వున్నారు. ఆయన సైన్యం యుద్ధంలో ఓడిపోయిందన్న కబురు వచ్చింది. కొత్తరాజు వచ్చి ఏం చేస్తాడోనన్న భయంతో సైనికులందరూ కోట విడిచి పారిపోతున్నారు. ఆఖరిగా రాజుగారి అంతఃపురం కావలి కాచే సైనికుడూ కాలికి బుద్ధి చెప్పబోతూండగా రాజుగారి గంభీరమైన కేక వినబడింది - ''ఎవరక్కడ?'' అని. పోతూపోతూ డ్యూటీ చేసి మరీ పోదామనుకుని లోపలకి తొంగి చూసి ''తమరే ప్రభూ'' అని చెప్పేసి సైనికుడు పారిపోయాడు. కిరణ్‌గారికి అలా చెప్పేవాడు కూడా మిగులుతాడో లేదో తెలియదు. ఎందుకంటే వాడాపాటికి కొత్త సిఎం ఎవరో ఢిల్లీలో వాకబు చేసే పనిలో వుంటాడు.

ప్రస్తుతం కేసుల్లో యిరుక్కున్న మంత్రులందరూ మొన్నటిదాకా ధర్మపన్నాలు చెప్పినవారే. జగన్‌పై దుమ్మెత్తి పోసినవారే. వైయస్‌ను మాయ చేసి జగన్‌ లబ్ధిపొందాడని వాదించినవారే. పుత్రవ్యామోహంలో వైయస్‌ ఒకటి రెండు పొరబాట్లు చేసినా, ఆయన గొప్ప నీతిమంతుడనీ, ఆయన బాటలోనే మేం నడుస్తున్నామనీ చెప్పుకున్నవారే. ఇప్పుడు సడన్‌గా గొంతు మార్చారు. వైయస్సే తమ కొంప ముంచాడంటున్నారు. వైయస్‌ పెట్టమన్నచోటల్లా సంతకాలు పెట్టడం తప్ప తమకు వేరేమీ తెలియదని వాపోతున్నారు.

సిఎం అంటే మాటలా? ఆయన చెప్పినట్టల్లా ఆడకపోతే ఊరుకుంటారా? అంటున్నారు - అదీ యీ సిఎం వద్ద! ''అయితే యింకేం, ఇప్పుడు నేను సిఎంను. సిబిఐ చెప్పినట్టుగా వినండి'' అని కిరణ్‌ అంటే ''అబ్బే, అదెలా కుదురుతుంది? కాబినెట్‌ సహచరులను మీరు కాపాడి తీరాల్సిందే'' అని బ్లాక్‌మెయిల్‌ చేస్తున్నారు. ఇక్కడకి వచ్చేసరికి హఠాత్తుగా వ్యక్తిత్వం పొటమరించినట్టు ! ఎందుకు కాపాడాలి అంటే మేమంతా వైయస్‌ అత్యాశకు బలి అయిపోయాం కాబట్టి అంటారు. 'వైయస్‌ ఎవరు? చచ్చేవరకూ కాంగ్రెస్‌ నాయకుడు! అనగా వైయస్‌ చెప్పినట్టా ఆడి మేం కాంగ్రెసుకు మేలు చేశాం. కాంగ్రెస్‌కు మా పట్ల ఆబ్లిగేషన్‌ వుంది. మమ్మల్ని కాపాడి తీరాలి.' ఇదీ వాళ్ల వాదన.

ఓ సినిమాలో జోక్‌ వుంది. 'వదిలేయండి, వాడి పాపాన వాడే పోతాడు' అంటాడు ఒకడు. 'వాడి పాపాన నేను పోతున్నానండీ' అని ఘొల్లుమంటాడు అవతలివాడు. ఇప్పుడు మంత్రులందరూ ఘొల్లుమంటున్నది అదే ! 'వైయస్‌ పాపాన మేం పోతున్నాం' అని. అక్కడికి వీళ్లంతా ధర్మమూర్తులయినట్టు! కాబినెట్‌లో పాస్‌ చేసిన తీర్మానం ఒకటైతే జీవోలు వేరేవిధంగా పాసయ్యాయి అంటున్నారు. ఆ విషయం జీవో పాసైన మరుక్షణమే తెలియాలిగా! తెలిసిన తర్వాత వీళ్లు ఏం చేశారట? ప్రొటెస్ట్‌ చేశారా? అలా చేస్తే వైయస్‌ నరికేస్తాడన్న భయమే ఐతే కాబినెట్‌లోంచి తప్పుకోవాల్సింది.

పోనీ వైయస్‌ పోయిన తర్వాతనైనా యివి బయటపెట్టాల్సింది. వైయస్‌ పోయిన మూడేళ్లకు సిబిఐ కేసు పెట్టేదాకా వీళ్ల అంతరాత్మ మేల్కోలేదా? పోనీ యీ విషయాలు మర్చిపోయామని అనగలరా? ఇన్నేళ్లగా తెల్లవారితే పేపర్లు ఘోషిస్తూనే వున్నాయి. అబ్బే అక్రమాలు జరగలేదు అని వైయస్‌ బతికుండగా, చనిపోయిన తర్వాత కూడా చాలా ఏళ్లు బుకాయించి, ఆ తర్వాత, జగన్‌ను పార్టీలోంచి బయటకు వెళ్లిపోయిన తర్వాత 'జరిగాయి కానీ చేసినది జగన్‌' అని బుకాయించి, ఇప్పుడు 'జరిగాయి కానీ చేసింది మేమే, కానీ మాచే చేయించింది వైయస్‌' అంటే కుదురుతుందా?

కానీ ధర్మానకు మాత్రం మహా ఆత్మవిశ్వాసం - కుదురుతుందని. నైతిక బాధ్యత వహించి రాజీనామా యిచ్చా అన్నారు. మంత్రిగా ప్రజాధనం కాపాడవలసిన నైతికబాధ్యత మంత్రికి ఎప్పుడూ వుంది. ఆ ధనం దుర్వ్వయం అయినప్పుడు తమంతట తామే విచారణకు ఆదేశించాలి. అధికారి లంచాలు పడితే ఎసిబి ద్వారా పట్టించే మంత్రి, తన వద్దకు వచ్చేసరికి ఏం చేశాడు? సిబిఐ పట్టుకునే దాకా నోర్మూసుకుని కూర్చున్నాడు. పీకలమీదకు వచ్చేసరికి కోర్టు నుండి సర్టిఫికెట్టు పొందాకనే తిరిగి పదవిలోకి వస్తానంటున్నాడు. కోర్టు విచారణ త్వరగా ముగుస్తుందన్న ఆయన నమ్మకం చూస్తే ముచ్చట వేస్తోంది.

ఈ నైతికత ప్రశ్న లేవనెత్తి ఆయన సిఎంను, యితర మంత్రులను యిరకాటంలో పెట్టాడు. ఆయన రాజీనామా ఆమోదించకపోతే సిఎంకు నైతికత లేనట్టు తేల్తుంది. అలాగే సిబిఐ కేసు పెట్టగానే రాజీనామా చేయని మంత్రులందరికీ నైతికత లేనట్టు పేరుబడతారు. చూస్తూంటే సిబిఐ చార్జిషీట్లు ఒకదాని వెనుక మరొకటి వచ్చేస్తున్నట్టు కనబడుతున్నాయి. ధర్మాన రాజీనామా ఆమోదిస్తే తక్కిన మంత్రులకు కోపం వస్తుందని కిరణ్‌ భయం. 'ఇది ఒక ఉదాహరణగా తయారుచేస్తున్నారు. రేపు మమ్మల్నీ రాజీనామా చేయమని అందరూ కోరతారు' అంటారు. అందుకని రాజీనామాను గవర్నరుకు పంపించివేశారు.

ఆయన యీయన కంటె ఘనుడు. మీరే నిర్ణయం తీసుకుని సిఫార్సు చేయండి అన్నాడు. ఏం చేయాలో పాలుపోక కిరణ్‌ ఆగారు. ఈ లోపున ధర్మానను కాపాడే భారం తమ నెత్తిన వేసుకుని మంత్రివర్గ సహచరులు న్యాయనిపుణులను సంప్రదించి చక్కగా కేసు తయారుచేసుకుని వచ్చారు. కాబినెట్‌ నిర్ణయాలను ప్రశ్నించే హక్కు ఎవరికీ లేదని వారి వాదన. అలా అయితే కాబినెట్‌ నిర్ణయం ప్రకారం తీసుకున్న జీవోలను కూడా ఎవరూ ప్రశ్నించకూడదు. ఆ జీవోల ఆధారంగానే జగన్‌ లబ్ధి పొందాడంటోంది సిబిఐ. జీవో సక్రమమైనపుడు ఆ కేసు ఎగిరిపోతుంది. ఈ ప్రకారం చూస్తే జగన్‌ అవినీతంతా మిథ్యే నన్నమాట.

ఇక్కడో పిట్ట కథ. ఓ గురువుగారు వీధిలో వెళుతూ తన శిష్యుడికి అద్వైత సిద్ధాంతాన్ని బోధిస్తున్నారు. ఆత్మ ఒక్కటే నిత్యం తక్కినదంతా మిథ్యే అని బ్రహ్మాండంగా వాదించి చెపుతున్నారు. అంతలో ఓ ఏనుగు కట్టుతప్పి వీళ్ల వెంట పడింది. గురువూ, శిష్యుడూ పుంజాలు తెంపుకుని, పలాయనం చిత్తగించి ప్రాణాలు దక్కించుకున్నారు. నాలుగు వీధుల తర్వాత మళ్లీ కలుసుకున్నాక శిష్యుడు అడిగాడు - ''అంతా మిథ్యే అన్నారు కదా, ఏనుగు కూడా మిథ్యే అనుకుని వూరుకోలేకపోయారా? ఇలా పారిపోయారేం?'' అని. గురువుగారు తొణకలేదు, బెణకలేదు. ''గజం మిథ్య, పలాయనం మిథ్య'' అన్నారు. ఏనుగూ వట్టిదే, మనం పరిగెట్టామని అనుకోవడమూ వట్టిదే అని బుకాయించారు. తన ప్రాణంమీదకు వచ్చేదాకా యీ కాంగ్రెస్‌ మంత్రులు జగన్‌ అవినీతి ఒక్కటే నిక్కం, మాపై ఆరోపణలన్నీ వట్టివే అన్నారు. ఇప్పుడు జగన్‌ అవినీతి కూడా వట్టిదే అని తేల్చేస్తున్నారు. ఎందుకంటే అది గట్టిదంటే తమపై కేసూ గట్టిపడుతుంది.

జగన్‌పై కేసులు పెట్టేముందే కాంగ్రెస్‌ హై కమాండ్‌ యిలా జరుగుతుందని వూహించి వుండాల్సింది. ఇప్పుడు వెనక్కి వెళ్లిపోతే నవ్వులపాలవుతారు. ధర్మాన వంటి సీనియర్‌ మంత్రి నాకేమీ తెలియదు, నోట్లో వేలు పెడితే కొరకలేని పాపాయిని, వైయస్‌ చెప్పినదానికల్లా తలూపాను, అప్పట్లో ఎదురు చెప్పే పరిస్థితి లేదు అంటే ఒప్పుతుందా? వైయస్‌ అంత అక్రమంగా ప్రవర్తిస్తూ వుంటే వెళ్లి ఢిల్లీలో సోనియాకు చెప్పలేకపోయారా? ఆవిడ చాలా నీతిమంతురాలు, వైయస్‌ అవినీతిని కానుకోని అమాయకురాలు అంటున్నారు కదా. ఆవిడకు చెప్పి కళ్లు తెరిపించలేకపోయారా? ఈ ప్రశ్నలన్నీ రేపు ఎన్నికల వేళ ప్రజలు అడిగితే వీళ్ల దగ్గర సమాధానాలు ఏమున్నాయి? సమాధానం చెప్పకపోతే ఎన్నికల్లో గట్టెక్కడం ఎలా?

ధర్మాన ప్రసాదరావు అధ్యక్షతన మరో కమిటీ వేసి పరిశీలించమనాలి. కాంగ్రెస్‌లో చైతన్యం ఎలా నింపాలి అంటూ యీ మధ్యే వేసిన కమిటీకి ఆయనే అధ్యక్షుడు. ఆయన సిఫార్సుల్లో జగన్‌ కేసుల విషయం గురించి ఏం చెప్పారో తెలియదు. తనబోటి వాళ్లు బెయిలు అడగాలో, జెయిలుకి వెళ్లాలో ఆయన సూచించి వుండవచ్చు. ఆయన రాజీనామా ఆమోదిస్తే ఆయనకు బోల్డు తీరిక చిక్కుతుంది. అందువలన ఆయన చైర్మన్‌గిరీలో మరో కమిటీ వేసి, కేసులు పడిన మంత్రులను ప్రాసిక్యూట్‌ చేయడానికి సిఎం అనుమతి యివ్వాలా వద్దా? అధికారుల విషయంలో ఎలా ప్రవర్తించాలి? మంత్రుల విషయంలో ఎలా ప్రవర్తించాలి? వైయస్‌ హయాంలో మంత్రుల విషయంలో ఏం చేయాలి? తర్వాత వచ్చిన వారిని ఏం చేయాలి? తమ చర్యలను బహిరంగంగా ఎలా సమర్థించుకోవాలి? - యిలాటి సమస్యలపై సూచనలిమ్మనాలి.

మన సూచనను కాంగ్రెస్‌వారు పట్టించుకుంటారో లేదో తెలియదు కానీ అగాథా క్రిస్టీ నవల గురించి ఎందుకు ప్రస్తావించానో మీకు అర్థమయి వుంటుంది. దానిలో హతులైనవారందరూ చట్టానికి దొరక్కుండా నేరాలు చేసినవారే. అందువలన హంతకుడు వారిని వేరేలా శిక్షించాడు. ఇప్పుడు యీ మంత్రులు కూడా 'కాబినెట్‌ నిర్ణయాలను సిబిఐ సమీక్షించకూడదు' అనే స్టాండ్‌ తీసుకుని సిబిఐ కేసులనుండి తప్పించుకోవచ్చు. కానీ యిటువంటి లీగల్‌ నైసిటీస్‌ పట్టించుకోని ప్రజలు ఎన్నికల్లో వారిని శిక్షించవచ్చు. అప్పుడు యీ మంత్రులు ఎవరూ మిగలరు. వచ్చే శాసనసభలో కనబడరు.

అలా జరగకుండా వుండాలంటే వీళ్లు మేం పత్తిత్తులం అని పోజు కొట్టడం మానేసి, అప్పుడు ఏం జరిగిందో బహిరంగంగా చెప్పేసి చేతులు కడుక్కోవాలి. ఎవరి ఒత్తిడి మేరకు వాళ్లు సంతకాలు పెట్టారో, ఎవరెవరు లబ్ధి పొందారో, మధ్యలో తాము బొక్కినదెంతో చెప్పాలి. కానీ యిది చెప్పినంత సులభం కాదు. చెప్పాక ఎటువంటి సమస్యలు వస్తాయోనన్న భయం వుంటుంది. అంతకంటె నోరు మూసుకుని సాగినంత కాలం సాగనివ్వడానికి చూడవచ్చు. వారి స్థానంలో మీరూ నేనూ వుండి, వాళ్లలాగే సంతకాలు పెట్టి వుంటే యిప్పుడు వాళ్లేం చేస్తున్నారో అదే చేస్తార! **- ఎమ్బీయస్‌ ప్రసాద్‌ (ఆగస్టు 2012)**

**ఆగస్టు 18 ఎమ్బీయస్‌ : బిసిల పేరుమీద ఎత్తులు-పై యెత్తులు**

2014 ఎన్నికల్లో బిసిలకు 100 టిక్కెట్లు యిస్తామని ప్రకటించి బాబు బ్రహ్మాండమైన ఎత్తు వేశారు. గతం మాట ఎలా వున్నా యీ సారి యీ వాగ్దానాన్ని నిలుపుకుంటారనే నేనూ అనుకున్నాను. ఏ పార్టీకైనా ఓడిపోయే సీట్లు ఖచ్చితంగా 100 వుంటాయి కాబట్టి నమ్మకం లేనిచోట చాలామంది బిసి కాండిడేట్లకు టిక్కెట్లు యిచ్చి తక్కిన చోట్ల వాళ్ల ఓట్లు సమీకరించే ప్రయత్నం చేస్తారనుకున్నాను. ఇదే ఆలోచన వైకాపాకు కూడా వచ్చినట్టుంది. దానిమీద బాగా ఎక్సర్‌సైజ్‌ చేసి వాళ్లు మరో ప్లానుతో ముందుకు వచ్చారు - టిక్కెట్లు కాదు, సీట్లు అంటూ! 'బిసిలకు టిక్కెట్టు యిచ్చినా తక్కిన పార్టీలవాళ్లు బలమైన ఓసి కాండిడేట్లను పెట్టి ఓడిస్తున్నారు' అన్న బాబు మాటనే ఉటంకిస్తూ 'అందువలన కొన్ని సీట్లను మనకు మనమే బిసిలకు రిజర్వ్‌ చేద్దాం' అని ప్రతిపాదించారు.

'ఈ పని చట్టబద్ధంగా చేయలేం కాబట్టి మనలో మనమే ఒక అవగాహనకు వచ్చి 100 సీట్లు బిసిలకు వదిలేస్తే మా పార్టీనుండో, మీ పార్టీనుండో, వేరే పార్టీనుండో 100 మంది బిసిలు ఖచ్చితంగా శాసనసభకు వెళతారు. తద్వారా వాళ్లకు మేలు జరిగినట్టు వుంటుంది' అని వాళ్ల ప్రతిపాదన. మీరూ, మేమూ కలిసి ఓ అవగాహనకు వస్తే కాంగ్రెస్‌వాళ్లు కూడా దానికి ఒప్పుకోవచ్చు అన్నారు. అన్ని పార్టీలు కలిసి ఇలాటి అవగాహనకు రావడం అప్పుడప్పుడు జరుగుతూ వుంటుంది. ఎవరైనా సిటింగ్‌ ఎమ్మెల్యే పోయినపుడు అతని భార్య బరిలో నిలబడితే అప్పుడప్పుడు పార్టీలు ఎవర్నీ పోటీకి నిలబెట్టవు. అందువలన అందరూ తలచుకుంటే అది పెద్ద విశేషం కాదు అని భావం.

అయితే యిక్కడ క్యాచ్‌ ఏమిటంటే - ఏ సీట్లు వదలాలి అని. టిడిపికి బలమైన ఓసి కాండిడేట్‌ వున్న స్థానాన్ని బిసి స్థానంగా మారుద్దామని వైకాపా ప్రతిపాదిస్తే ... అప్పుడు టిడిపికి దెబ్బ కదా! అలాగే వైకాపాకు బలహీనమైన బిసి కాండిడేట్‌ వున్న స్థానాన్ని టిడిపి బిసి స్థానంగా మారుద్దామంటే వైకాపాకు దెబ్బ కదా. అందువలన లాటరీ పద్ధతి ప్రకారమైనా నిశ్చయించవచ్చు అంది వైకాపా. ఈ ప్రతిపాదన టిడిపికి మింగుడు పడలేదు. మేం 100 అంటే మీరు 105 అనండి, 150 అనండి అంతేగానీ గేమ్‌ రూల్సు మార్చేస్తే ఎలా? అని కోప్పడింది. మీరూ మేమూ అనుకుంటే సరిపోతుందా, కాంగ్రెస్‌ మాటేమిటి? అంది. అసలు మీరంటూ ఒప్పుకుంటే తర్వాత కాంగ్రెస్‌ను కోరవచ్చని వైకాపా ముందే చెప్పింది. ఇక్కడ వైకాపాకున్న ఎడ్వాంటేజి ఏమిటంటే - వాళ్లకు అనేక నియోజకవర్గాల్లో కాండిడేట్స్‌ యింకా నిర్ణయం కాలేదు. టిడిపి ఎప్పణ్నుంచో వున్న పార్టీ. ప్రతి నియోజకవర్గంలో ఆశావహులున్నారు. ఆ స్థానాలను బిసి సీట్లుగా మార్చడానికి ఒప్పుకుంటే వాళ్లు యిప్పణ్నుంచే స్తబ్దంగా అయిపోతారు. పార్టీకి నిధులు రావడం తగ్గిపోతుంది.

ఈ బిసి రిజర్వేషన్‌, మహిళా రిజర్వేషన్‌ - యివన్నీ పైపైకి చెప్పే కబుర్లే తప్ప చిత్తశుద్ధితో చేద్దామని ఎవరూ అనుకోరు. ఎందుకంటే రాజకీయక్రీడ ఆడడానికి చాలా ఓపిక, దన్ను కావాలి. అవి వీళ్ల దగ్గర ఏముంటాయి? ఎస్సీఎస్టీ రిజర్వేషన్‌ కూడా తప్పనిసరై అమలు చేస్తున్నారు కానీ లేకపోతే దాన్ని ఎప్పుడో ఎగరకొట్టేద్దురు. దానిలో కూడా చాలా పాలిటిక్స్‌ వున్నాయి. దొంగ ఎస్సీ, ఎస్టీ సర్టిఫికెట్లతో ఎన్నికల్లో పోటీ చేసి గెలిచి, తర్వాత అనర్హులుగా కోర్టులో నిర్ధారించబడిన కేసులు ఎన్నో వున్నాయి. నిజమైన ఎస్సీ ఎస్టీ కాండిడేట్స్‌ వున్నచోట కూడా మొదట్లో సొంతబలంపై గెలిచినవారు చాలా తక్కువ. నేను కొన్ని కేసులు విన్నాను.

ఓ జనరల్‌ నియోజకవర్గంలో యిద్దరు మోతుబరులు పోటీ పడుతూ వుండేవారు. ఒకతను గెలుస్తూ వుండేవాడు. ఎదుటివాడు 'యీసారి నేనే గెలుస్తాను చూడు' అంటే వీడు 'నీ మొహం, నిన్ను ఓడించడానికి నేనక్కరలేదు, నా పాలేరు చాలు' అన్నాడు. తర్వాతి ఎలక్షన్‌లో పాలేరునే నిలబెట్టి గెలిపించుకుని శాసనసభకు పంపాడు. ఆ పాలేరు ఎమ్మెల్యే క్వార్టర్సులో వుండేవాడు. యజమాని వచ్చి మంచం మీద కూర్చుని అతని తరఫున సెటిల్‌మెంట్స్‌ చేస్తూ వుంటే యితను చేతులు కట్టుకుని ఓ మూల కూర్చుని వుండేవాడట. అనేక ఎస్సీ స్థానాల్లో కూడా యిలాటివి జరిగే వుంటాయి. వారి వెనుక అగ్రకులస్తులైన ధనికులెవరో ఒకరు వుంటూ వచ్చారు. అగ్రకులస్తులు ఎక్కువమంది పోటీ పడిన చోట ప్రభుత్వం వారు వారి బెడద వదుల్చుకోవడానికి దాన్ని ఎస్సీ నియోజకవర్గంగా మార్చిన సందర్భాలు వున్నాయి. ఇప్పుడు బిసిలు పోటీపడినా వారి వెనుక ఓసిలు వుండవచ్చు.

అయితే యివి గతకాలపు రోజులు కావు. అప్పట్లో తనను నిలబెట్టినవారి పట్ల కృతజ్ఞత చూపడం వుండేది. ఇప్పుడు నెగ్గినతర్వాత పోరా అనవచ్చు. అందువలన సాధ్యమైనంత వరకు ఓసిలు తామే స్వయంగా నిలబడాలని చూస్తారు. బిసి నియోజకవర్గాలుగా పార్టీలు రిజర్వ్‌ చేసిన చోట ఇండిపెండెంట్స్‌గా పోటీ చేయవచ్చు. తమ కాండిడేట్‌కు నెగ్గే అవకాశం లేదనిపిస్తే పార్టీలు వీళ్లని సమర్థించి తమ ఓట్లు బదిలీ చేయవచ్చు. ఎన్నికల తర్వాత వీళ్లను పార్టీలో కలుపుకోవచ్చు. అదే జరిగితే 100 బిసి సీట్ల రిజర్వేషన్‌ ఫార్సుగా మిగులుతుంది.

బిసి కాండిడేట్స్‌గా నిలబడేవారి కులంకూడా వివాదాస్పదం చేస్తారేమో తెలియదు. బిసి సర్టిఫికెట్టు యిచ్చి తీరాలని ఎన్నికల అధికారి అడగలేడు. ఇక పార్టీలు తమ అభ్యర్థే నిజమైన బిసి అని, ఎదుటి అభ్యర్థి దొంగ బిసి అనీ ప్రచారం చేసేసుకుంటాయి. 2009 ఎన్నికల్లో పీఆర్పీ బిసిలకు బోల్డు సీట్లు యిచ్చామని క్లెయిమ్‌ చేస్తే అదే పార్టీనుండి బయటకు వచ్చిన పరకాల ప్రభాకర్‌ వాళ్లంతా బిసిలు కాదన్నారు. అలాగే పి రామచంద్రయ్య తమ పార్టీలో వున్నంతకాలం బిసి అన్న టిడిపివారు, కాంగ్రెస్‌లో చేరగానే కాదు, ఓసి అన్నారు.

వైకాపావారి ప్రతిపాదనలో చిత్తశుద్ధి లేదని టిడిపివారు అనవచ్చుగాక, బిసి లీడరు కృష్ణయ్య అప్పుడే వైకాపా ఐడియాకు సై అన్నారు. ఏం ఈ ఐడియా ఒప్పుకుని చూస్తే ఏం పోయింది అని టిడిపిపై ఒత్తిడి రావచ్చు. దానికి బాబు 'మన మాట సరే, కాంగ్రెస్‌వారు ఓసిని నిలబెడితే మన ప్రయత్నం వృథా అవుతుంది. కాంగ్రెస్‌వారు కూడా సరేనంటే అప్పుడు మనం ఆలోచిద్దాం' అనవచ్చు. తెలంగాణపై యిలాగే యిద్దరూ కలిసి దోబూచులాడారు. అది గుర్తు పెట్టుకునే వైకాపా యీ పాచిక విసిరింది. దీనికి టిడిపి కళవెళపడినంతగా కాంగ్రెస్‌వారు పడటం లేదు. వర్రీ అవడానికి వాళ్లకు చాలా సమస్యలున్నాయి. 'మాది మీలా ప్రాంతీయపార్టీ కాదు, జాతీయ పార్టీ, యిక్కడ ఒప్పుకుంటే వేరే రాష్ట్రాల్లో యిలాటి డిమాండ్లు రావచ్చు, అందువలన దీని గురించి మేం ఆలోచించం. మాకు ఆ అవసరం లేదు. ప్రజలు మమ్మల్ని నమ్ముతారు.' అని కొట్టి పారేస్తారు. కాంగ్రెస్‌ తేల్చలేదు కాబట్టి మేమూ తేల్చం అంటారు బాబు. బాబు ముందుకు రాలేదు కాబట్టి మేం ప్రతిపాదన విరమించుకున్నాం అంటారు వైకాపా. ఇలా అటూ యిటూ చేసి మొత్తానికి నీరుకార్చేస్తారు అందరూ కలిసి.

నిజానికి యీ సీట్లు రిజర్వేషన్‌, టిక్కెట్ల పంపిణీ పక్కన పడేయండి. 'మేం గెలిస్తే ఒక బిసిని సిఎంగా చేస్తాం' అని టిడిపి కానీ, వైకాపాగాని ప్రకటించగలవా? బాబు తనను కాక వేరేవాళ్లని సిఎంగా ఊహించగలరా? జగన్‌ తను కాక వేరేవాళ్లు సిఎం అయితే వూరుకుంటారా? మా అభిమానులు ఒప్పుకోరు అని వాదిస్తారు. నిజానికి చెప్పాలంటే - సిఎంగా బిసి అనే ప్రకటన చేయగల సత్తా ఎవరికైనా వుందా అంటే కాంగ్రెస్‌కి మాత్రమే వుంది. ఎందుకంటే ఆ పార్టీలో ఎవరైనా ఏమైనా కావచ్చు. అయితే అయిన తర్వాత ఎంతకాలం పదవిలో వుంటారని మాత్రం అడక్కండి. ఎన్నికల్లో బిసిను సిఎంగా ప్రకటించి, గెలిచిన తర్వాత మూణ్నెళ్లల్లో పక్కన పడేసి మరో ఓసిని తీసుకుని వచ్చినా రాగల సమర్థులు కాంగ్రెస్‌వారు. రెడ్లు జగన్‌వైపు, కమ్మలు టిడిపివైపు వుంటారు కాబట్టి కాపులు కాంగ్రెస్‌వైపుకి వెళుతున్నారన్న ప్రచారం బలపడిన కొద్దీ కాంగ్రెస్‌ స్ట్రాటజీ మార్చవచ్చు. తాము గెలిస్తే కాపులను బిసిలుగా గుర్తిస్తామని, బిసినే సిఎం చేస్తామని కాంగ్రెస్‌ ప్రకటిస్తే యిప్పటి టిడిపి-వైకాపా బిసి ఎత్తుపైయెత్తులు చిత్తుకాక తప్పదు. **- ఎమ్బీయస్‌ ప్రసాద్‌ (ఆగస్టు 2012)**

**ఆగస్టు 19 ఎమ్బీయస్‌ : సరసం విరసమైతే కథ విషాదాంతమే...**

ఈ నెలలో యిద్దరు హరియాణా రాజకీయనాయకులు శృంగారసంబంధమైన వివాదాల్లో చిక్కుకున్నారు. ఒకామెది ఆత్మహత్య అయితే, మరొకామెది హత్యో, ఆత్మహత్యో తెలియలేదు. నాయకులతో సంబంధాలు పెట్టుకుని శవాలై తేలిన వనితల గాథలు గతంలో కూడా అనేకం బయటకు వచ్చాయి. అయినా విద్యాధికులైన స్త్రీలు నాయకులతో సంబంధాలు ఎందుకు పెట్టుకుంటారో, యింత రిస్కు ఎందుకు తీసుకుంటారో అనేది ఆసక్తి కలిగించే అంశం.

గీతికా శర్మా అనే ఆమె ఎండిఎల్‌ఆర్‌ అనే ఎయిర్‌లైన్సులో ఎయిర్‌హోస్టెస్‌ గా పనిచేసింది. తన కంపెనీ యజమాని గోపాల్‌ గోయల్‌ కాండా సంబంధం పెట్టుకుని త్వరత్వరగా ఉన్నత స్థానానికి వెళ్లిపోయింది. కాండా ఆమెను ఆ కంపెనీలో డైరక్టరుగా చేశాడు. ఆ తర్వాత కథ అడ్డం తిరిగింది. ఈ ఆగస్టు 4 న ఆమె ఆత్మహత్య చేసుకుంది. ఆత్మహత్య లేఖలో గోపాల్‌ కాండాను, అతని సహచరుడు అరుణ్‌ చద్దాను తన చావుకి కారణంగా పేర్కొంది. నిజానికి మే 4 కాండా పచ్చి మోసగాడంటూ, అతన్ని నమ్మి మోసపోయానంటూ ఓ లేఖ రాసుకుంది. మూణ్నెళ్ల తర్వాత ఆ ఉత్తరం వెనకాలనే 'నేను ఆంతరంగికంగా శిథిలమై పోయాను కాబట్టి నా జీవితాన్ని ముగిస్తున్నాను.' అని రాసి ఆత్మహత్య చేసుకుంది. కాండా హరియాణా ప్రభుత్వంలో హోం శాఖలో సహాయమంత్రి. ఈ విషయం బయటకు రాగానే మాయమై పోయాడు.

ఇది జరిగిన యింకో రెండు రోజులకు హరియాణా మాజీ ఉపముఖ్యమంత్రి చంద్రమోహన్‌ మాజీ భార్య ఫిజా అనే ఆమె శవంగా మారి ఆమె యింట్లో కనబడింది. చనిపోయి నాలుగు రోజులైందట. ఈ చంద్రమోహన్‌ మాజీ ముఖ్యమంత్రి భజన్‌లాల్‌ కొడుకు. వివాహితుడై వుండి అనూరాధా బాలి అనే ఆమెను పెళ్లాడదామనుకున్నాడు. 2009లో ఇద్దరూ మతం మారి ముస్లిములై పోయి పెళ్లి చేసుకున్నారు. ఆమె పేరు ఫిజా అయిపోయింది. వారి బంధం 40 రోజుల కంటె సాగలేదు. వెంటనే విడిపోయారు. ఈమె ఒంటరిదై పోయింది. ఆమె పక్క మీద ఖాళీ చేసిన మద్యం బాటిళ్లు, డ్రగ్స్‌ కనబడ్డాయి. ఇప్పుడామె చావుకు అతను కారణం అవునో కాదో తెలియదు కానీ యీ వరసచావులతో గతంలో జరిగిన యిలాటి సంఘటనలను ప్రజలు నెమరేసుకుంటున్నారు. వీటన్నిటిలో కనబడే సామాన్య అంశం ఏమిటంటే - అడ్డదారిలో, సెక్స్‌నిచ్చెనతో ఆకాశాన్ని అందుకోవాలని అత్యాశ పడే ఆడవాళ్లు, అనుభవించినంత కాలం అనుభవించి తలనొప్పిగా తయారైతే చంపించి పారేసే నాయకులూ..!

ఢిల్లీ కాంగ్రెస్‌ నాయకుడు సుశీల్‌ శర్మ అనే అతను నైనా సాహ్ని అనే అమ్మాయిని ప్రేమించి రహస్యంగా పెళ్లి చేసుకున్నాడు. పెళ్లి విషయం ఎవరికీ చెప్పవద్దన్నాడు. ఎలాగూ రహస్యవివాహమే కదాని సుశీల్‌ స్నేహితుడు మతలూబ్‌ కరీంతో ఆమె సన్నిహితంగా వుండసాగింది. వారిద్దరికి అక్రమ సంబంధం వుందని అనుమానించిన సుశీల్‌ తన స్నేహితుడు కేశవ్‌ సహాయం కోరాడు. అతనికి అశోక్‌ యాత్రినివాస్‌ రెస్టారెంట్‌ వుంది. వాళ్లు జులై 1995లో నైనా సాహ్నిని కాల్చి చంపేసి యాత్రీ నివాస్‌ రెస్టారెంట్‌లో తందూరీ పొయ్యిలో ఆమె శవాన్ని కాల్చేశారు. కాంగ్రెస్‌ నాయకుడి సాయంతో పైపైకి వెళదామనుకున్న ఆమె 29 ఏళ్ల వయసులో ఆమె కాలి బూడిదై పై లోకాలకు వెళ్లిపోయింది.

మధుమిత శుక్లా అనే ఓ హిందీ కవయిత్రి, అమర్‌మణి త్రిపాఠి అనే కాంగ్రెస్‌ నాయకుడు, ఉత్తరప్రదేశ్‌ మంత్రికి చేరువైంది. గర్భవతి ఐంది. పెళ్లి చేసుకోమంది. అతను గర్భం తీయించుకోమన్నాడు. ఈమె వినలేదు. అంతే, 2003 మేలో లక్నోలో తన అపార్ట్‌మెంట్‌లో తుపాకీగుళ్లకు బలైంది. అప్పటికి 6 నెలల గర్భిణి. డిఎన్‌ఏ పరీక్ష చేయిస్తే కడుపులో బిడ్డకు తండ్రి త్రిపాఠి అని తేలింది. మన సంబంధాన్ని రహస్యంగా వుంచు అని అతను మధుమితకు చెప్పాడు. కానీ 21 ఏళ్ల మధుమిత ఆ మాట వినలేదు. అందరికీ బాహాటంగా చెప్పసాగింది. దాంతో త్రిపాఠి, అతని భార్య కలిసి కిరాయి గూండాల సహాయంతో ఆమెను చంపించివేశారు. త్రిపాఠికి, భార్యకు యావజ్జీవ కారాగార శిక్ష పడింది. ఇది జరిగిన ఐదేళ్లకు మరో ఉత్తరప్రదేశ్‌ మంత్రి ఆనంద్‌ సేన్‌ యాదవ్‌ ఓ శశి అనే మహిళతో వ్యవహారం నడిపాడు. అఫీషియల్‌ టూర్లలో ఎప్పుడూ వెంట తిప్పుకునే వాడు. వారి బంధం బహిరంగరహస్యం. ఇంతలో ఆమెకు కడుపు వచ్చింది. పెళ్లి చేసుకోమని బలవంతపెట్టింది. అంతే మాయమై పోయింది. ఆమెను చంపేసి నదిలో తోసేయడం జరిగింది. శవం దొరకలేదు.

జోధ్‌పూర్‌లో ప్రభుత్వాసుపత్రిలో పనిచేసే భంవరీదేవి అనే ఓ నర్సుకి బదిలీ అయింది. అది ఆపించుకోవడానికి ఆమె స్థానిక ఎమ్మెల్యే మల్కాన్‌ సింగ్‌ను కలిసింది. అతనితో సంబంధం పెట్టుకుంది. అతని ద్వారా రాజస్థాన్‌ మంత్రి, కాంగ్రెస్‌ నాయకుడు అయిన మహీపాల్‌ మదేరణాను పట్టుకుంది. అతనితోనూ సెక్స్‌ వ్యవహారం నడిపింది. వీళ్లిద్దరితో తన మదనక్రీడలను వీడియో చేయించి ఆ సిడి సహాయంతో బ్లాక్‌మెయిల్‌ చేయసాగింది. అంతే 2011 సెప్టెంబరులో ఆమెను చంపేసి రాజస్థాన్‌ కాలువలో శవాన్ని పడేశారు. ఇప్పటిదాకా శవం దొరకలేదు. చనిపోయేనాటికి ఆమె వయసు 36. మదేరణాపై, మల్కాన్‌ సింగ్‌పై హత్యానేరం నమోదైంది.

అంతకు నెలకు ముందు ఆగస్టు 2011లో భోపాల్‌లో యిలాటి మరో హత్య జరిగింది. 38 ఏళ్ల శేహలా మసూద్‌ అనే సామాజిక కార్యకర్తను ఆమె యింటిముందే కాల్చి చంపారు. బిజెపి ఎమ్మెల్యే ధృవ్‌ నారాయణ్‌ సింగ్‌కు ఆమె ప్రియురాలు. అతనికి మరో ప్రేయసి కూడా వుంది. ఆమె జహీదా పర్వేజ్‌ అనే యింటీరియర్‌ డిజైనర్‌. జహీదా అసూయతో కిరాయి గూండాలను పెట్టి శేహలాను చంపించిందని పోలీసులంటున్నారు. ధృవ్‌ నారాయణ్‌ తండ్రి మధ్యప్రదేశ్‌కు ముఖ్యమంత్రిగా, బిహార్‌కు గవర్నర్‌గా పనిచేసిన గోవింద నారాయణ్‌ సింగ్‌. తన పలుకుబడి వుపయోగించి తన ప్రియురాళ్లిద్దరికి గవర్నమెంటు కాంట్రాక్టులు చాలా యిప్పించాడట.

అక్రమసంబంధం ఏర్పడడం సులభమే కానీ దాన్లోంచి బయటపడడం కష్టం. సిగరెట్టు, మద్యం లాటి దుర్వ్యసనాలు మానేసినపుడు విత్‌డ్రాయల్‌ సింప్టమ్స్‌ బాధిస్తాయి. అలాగే వీటిలో కూడా ! అప్పటిదాకా వ్యవహారం నడిపి, ఆ తర్వాత మొహం మొత్తి తప్పుకుందామంటే అవతలివాళ్లు వదలరు. పెళ్లి చేసుకోమనో, డబ్బివ్వమనో వెంటబడతారు. ఈ నాయకులకు పబ్లిక్‌ యిమేజి పోతుందన్న భయం వుంటుంది. ఇప్పటికైనా బయటపడమని కుటుంబపరంగా ఒత్తిడి వుంటుంది. అప్పటిదాకా ఎన్నో ఆశలు పెంచుకున్న ప్రియురాలు అవకాశం వదులుకోవడానికి, బంధం తెంచుకోవడానికి సిద్ధపడదు. దాంతో బలవంతంగా వదుల్చుకుంటారు. డబ్బు, పలుకుబడి కలవారు కాబట్టి శిక్ష తప్పించుకుంటారు.

మొన్న ఆగస్టు 4నాటి కేసులో గోపాల్‌ కాండా ఎంతటి సమర్థుడో చూడండి. అతని తండ్రి ఓ లాయరు. ఇతను 1980లలో ఓ టెలివిజన్‌ రిపేర్‌ షాపు నడిపేవాడు. ఆ తర్వాత చెప్పుల వ్యాపారం పెడితే నష్టపోయాడు. 11లక్షల రూ.ల బాంకు ఋణం తీర్చలేక చేతులు ఎత్తేశాడు. ఆ తర్వాత గుడ్‌గావ్‌లో రియల్‌ ఎస్టేటు బిజినెస్‌లో దిగాడు. అప్పటి ముఖ్యమంత్రి ఓం ప్రకాశ్‌ చౌతాలాను పట్టుకుని తనకు అనుగుణంగా లాండ్‌ కన్వర్షన్‌ చేయించుకుంటూ వాయువేగంతో ఎదిగిపోయాడు. షాపింగ్‌ మాల్స్‌, ఫైవ్‌ స్టార్‌ హోటళ్లు, కాలేజీలు, మీడియా.. అనేక వ్యాపారాల్లో దూసుకుంటూ పోయి 2007లో ఎండిఎల్‌ఆర్‌ అనే విమాన సంస్థ పెట్టేశాడు. అతను నడిపే ఆశ్రమానికి ఉత్సవాలు జరిపి హేమామాలిని, సంజయ్‌ దత్‌ లాటి వారిని పిలిచాడు. రతీ అగ్నిహోత్రి వంటి నటీమణులు అతని తరఫున ఎన్నికల ప్రచారం జరిపారు. ఇండిపెండెంటుగా గెలిచాడు. హరియాణా ముఖ్యమంత్రి భూపీందర్‌ సింగ్‌ హూండాకు మెజారిటీ చాలనప్పుడు ఆరుగురు స్వతంత్రులను కూడగట్టుకుని సహాయం అందించి మంత్రిపదవి తెచ్చుకున్నాడు. తన స్వగ్రామమైన సిర్సాలో అయిదున్నర ఎకరాల భూమిలో కోటలాటి యిల్లు కట్టుకున్నాడు.

ఇలాటి జగజ్జంత్రీ తను చెప్పినట్టు ఆడతాడని గీతికా శర్మ వంటి సామాన్య ఎయిర్‌ హోస్టెస్‌ అనుకోవడం పొరబాటు. ''తను తీయటిమాటలు చెపితే నమ్మి మోసపోయాను. అతనికి సిగ్గులేదు. అనేకమంది ఆడవాళ్లతో సంబంధాలు పెట్టుకున్నాడు. అంకిత అనే అమ్మాయితో సంబంధం వుంది...'' అని ఆమె రాసిన లేఖ చూస్తే జాలి వేస్తుంది. భార్య వుండగా తనతో సంబంధం పెట్టుకున్నవాడు తనతోనే ఆగుతాడని ఎలా అనుకోగలదు? కొంతకాలం అతనితో తిరిగి తప్పుకుందామంటే కుదురుతుందా? గర్భం తెచ్చుకుని అబార్షన్‌ చేయించుకోనంటే అతను ఒప్పుకుంటాడా? తన సహచరుడిచేత మానసిక వేదనకు గురి చేయడా? అదే జరిగింది. చివరకు ఆమె ఆత్మహత్య చేసుకోవలసి వచ్చింది.

అలాగే ఫిజా అనబడే అనూరాధా బాలి కూడా. ఆమెకు రాజకీయపరమైన లక్ష్యాలు వున్నాయి. అవి సాధించడానికి ఏదైనా పార్టీలో చేరి కష్టపడే వుద్దేశం లేదామెకు. భజన్‌లాల్‌ కొడుకు, ఉపముఖ్యమంత్రి ఐన చంద్రమోహన్‌ను అందచందాలతో ఆకర్షించి అతని ద్వారా పదవులు, పలుకుబడి సంపాదించాలని చూసింది. ప్రేయసిగా బాగా వెలిగిన తర్వాత పెళ్లి చేసుకోమని పట్టుబట్టింది. అతనికి తప్పలేదు. ముస్లిముగా మారి పెళ్లి చేసుకున్నాడు. పెళ్లి అనడంతో వ్యవహారం పత్రికలకు ఎక్కింది. విమర్శలు వచ్చిపడ్డాయి. కుటంబం నుండి ఒత్తిడి వచ్చింది. దాంతో ఆమెను వదుల్చుకున్నాడు. పైగా యీమె రాజకీయ పరమైన డిమాండ్లు ఎక్కువ కావడంతో తట్టుకోలేకపోయాడు. పెళ్లయిన పది రోజులకే యీమె పంచకూలాలో పెద్ద ర్యాలీ ఏర్పాటు చేయించింది. తను రాజకీయాల్లోకి రాబోతున్నానని ప్రకటింపజేసింది. పోనుపోను యిదెక్కడికి దారి తీస్తుందో అనుకుని అతను విడాకులు తీసుకున్నాడు. విడాకుల తర్వాత ఆమె ఫిజా-ఎ-హింద్‌ అనే రాజకీయ పార్టీ పెట్టింది కానీ స్పందించినవారే లేరు. చివరకు ఒంటరి జీవితం గడిపి నిరాశానిస్పృహలతో చనిపోయింది.

పదవుల్లో వున్నవారితో స్నేహం నెరపడమే ప్రమాదకరమైన పని అనుకుంటే సెక్స్‌బంధం పెట్టుకోవడం ప్రాణాంతకమే అని తేలుతోంది. అయినా దురాశ అనేది విద్యాధికులు, మేధావులు ఐన మహిళలను సైతం యీ మార్గం వైపు నడిపిస్తోంది. ఈ శయ్యామార్గం చివర పొంచివున్నది నదీగర్భమో, తందూరీ పొయ్యో మాత్రం అక్కడకు చేరేదాకా తెలియదు. **- ఎమ్బీయస్‌ ప్రసాద్‌ (ఆగస్టు 2012)**

**ఆగస్టు 21 ఎమ్బీయస్‌ ః సంబరం - సమరం**

కెసియార్‌ భాష అంటే నాకు చాలా యిష్టం. ప్రస్తుతం వున్న నాయకుల్లో తెలుగుపై అంత పట్టున్న నాయకులు లేరు. మాండలికపు సొగసును, జాతీయాల సంపదను చాలా అందంగా, అనువుగా వాడుకుంటారు. 'ఆగస్టు 20 లోపున తెలంగాణ యిస్తే సంబరం, యివ్వకపోతే సమరం' అని యీ మధ్య యిచ్చిన నినాదం బాగా పేలింది. ఆయన చెప్పే తీరువలన ఆ తారీకు మైండ్‌లో పొజిషన్‌ అయిపోయింది. ఢిల్లీ సిగ్నల్స్‌ వస్తున్నాయన్న ఊరింపు నుండి మనసు మళ్లించింది. ఆగస్టు 20 వచ్చింది, వెళ్లింది. తెలంగాణ రాలేదు. నిన్న కూడా సోనియా 'నాకన్నీ తెలుసు సరైన సమయంలో సరైన నిర్ణయం తీసుకుంటాను, వెళ్లి రండి' అని ఢిల్లీకి వచ్చిన రాష్ట్రనాయకులకు చెప్పి పంపించారు. సరి ఏమిటో, బేసి ఏమిటో ఆవిడకే తెలియాలి. 2009లో డిసెంబరు 9 ప్రకటన వచ్చాక అల్లకల్లోలమైంది. ఇంకేముంది, కృష్ణకమిటీ వేశామన్నారు. 2010 అంతా ఆ అడావుడితోనే గడిచిపోయింది. 2011 జనవరి 1 న బ్రహ్మాండం బద్దలవుతుందని అందరూ ఎదురుచూశాం. ఏమీ కాదు, కొత్త కాలండరు మాత్రం వస్తుంది అని గవర్నరు నరసింహన్‌గారు చెప్పారు. మనం నమ్మలేదు. ఆ నివేదికలో రాష్ట్రవిభజన సిఫార్సు లేకపోతే రాష్ట్రం అగ్నిగుండమే అన్న కెసియార్‌ మాటలే విశ్వసించాం.

2011 గడిచింది. 2012లో అప్పుడే సగంపైగా గడిచిపోయింది. అదిగో యిదిగో అంటూనే వున్నారు కెసియార్‌. ఢిల్లీ సిగ్నల్స్‌ వచ్చాయన్నారు. మా డిష్‌కి అవి అందలేదే అని తక్కినవాళ్లు అడిగితే ఆ సిగ్నల్స్‌ నాకు వస్తాయా, మీకు వస్తాయా? అని దబాయించారు. ఏమో ఏ పుట్టలో ఏ పాముందో, ఏ ఫోన్‌కాల్‌లో ఏ సిగ్నల్‌ వుందో అనుకుంటూ కూర్చున్నాం. రాష్ట్రపతి ఎన్నికన్నారు, ఉపరాష్ట్రపతి ఎన్నికన్నారు.. గొంగళి అంగుళం కదల్లేదు. కెసియార్‌కే విసుగేసింది. సిగ్నల్స్‌ యిచ్చేవాళ్లకే డేంజర్‌ సిగ్నల్‌ చూపించారు. ఆగస్టు 20 గడువు పెట్టారు. కానీ యీయన సిగ్నల్‌ వాళ్లకు అందలేదు. పట్టించుకోలేదు. కెసియార్‌ సమరానికి యింకా సిద్ధపడినట్టు లేదు. సంబరానికి కావలసిన సంభారాలే తెచ్చుకున్నట్టున్నారు. సమరానికి సైన్యం రెడీగా లేదు.

గతంలో అయితే కెసియార్‌ పిలుపు నిస్తే టి-జాక్‌ వాళ్లు నడుం కట్టేవారు. ఇప్పుడు కెసియార్‌ జాక్‌తో కటీఫ్‌ చేసేసున్నారు. నేను పరమాత్మను, నువ్వు జీవాత్మవి. నువ్వు లేకపోయినా నేనుంటాను కానీ, నేను లేకపోతే నువ్వుండవు అని జాక్‌కి చెప్పి నిరూపిస్తున్నారు. జాక్‌ శ్రేణులు లేకుండా తెరాస శ్రేణులతోనే కథ నడపాలి. స్ట్రాటజీ వర్క్‌ చేయాలంటే పాలిట్‌ బ్యూరో సమావేశంలో ఆలోచించాలి. కానీ ఆ సమావేశం పెట్టుకుని కూడా రద్దు చేసేశారు. అదేం? అంటే మీకు కారణాలు చెప్పనక్కరలేదంటూ చిర్రుబుర్రులాడారు తెరాస నాయకులు. వచ్చేనెలలో సమావేశం ఏర్పాటు చేస్తారట. ఏం చేయాలన్నా మూడ్‌ వుండాలి కదా పాపం. మూడ్‌ బాగా లేక పార్లమెంటుకి కూడా వెళ్లలేదు తెరాస ఎంపీలు. వెళ్లి ఏం చేస్తాం అని వేదాంతం వల్లిస్తున్నారు. ఈ పరిస్థితుల్లో సమరం ఎప్పుడు ప్రారంభమవుతుందో, ఎలా ముగుస్తుందో ఊహించలేం. జాక్‌ వారు యీ లోపున సెప్టెంబరు విమోచనోద్యమం జరిపేస్తానంటున్నారు. లైమ్‌లైట్‌ అటు తిరిగితే కష్టం. అందుకని యీ లోపున తెరాస సమరం ప్రారంభం కావచ్చు. ఏదైనా ఆత్మహత్య జరిగితే దాన్ని ఇగ్నిషన్‌ కీ గా వాడుకోవచ్చు.

కెసియార్‌ వాక్శుద్ధి వున్న మనిషి. ఆగస్టు 20 తర్వాత సంబరం లేదా సమరం అన్నారు. అది నిజంగా జరుగుతోంది - కాంగ్రెస్‌ పార్టీ విషయంలో! ఇవాళ ఢిల్లీనుండి తిరిగి వస్తున్న కిరణ్‌ ముఖంలో నవ్వు కనబడుతోంది. ధర్మాన విషయంలో ఆయన సిఫార్సు ఒప్పుకున్నారట. కాబినెట్‌ ప్రక్షాళన చేసుకో అని అనుమతి యిచ్చేశారట. అంటే అర్థం ఏమిటి? కిరణ్‌ వుంటాడు, ఆయనతో పడనివాళ్లు వుండరు అని ! వాళ్లు కళంకితులా కాదా అన్నది వేరే విషయం. కిరణ్‌కి అంకితులు కారు, అది మాత్రం ఖచ్చితం. ఇంకో గాలికబురు ఏమిటంటే - బొత్సను కూడా తీసేస్తున్నారు అని. అదీ కిరణ్‌కు సంబరమే.

బొత్స స్థానంలో చిరును పెడతారని సోనియా అనుకున్నారట. ఇది వినగానే కిరణ్‌కు కులుకు పుట్టి పకపకా నవ్వుకుని వుంటారు. పార్టీ నడపడమే వస్తే చిరు కాంగ్రెస్‌లో ఎందుకు చేరతారు? పీఆర్పీ అంటే ఆయనే కర్తా, కర్మా, క్రియా. ఆయనకు ఎదురు లేదు. అక్కడే ఆయన తన అనుచరులను అదుపు చేయలేకపోయారు. కాంగ్రెస్‌ వంటి అరాచక (అమిత ప్రజాస్వామిక అని వాళ్లు చెప్పుకుంటారు) పార్టీ నాయకులను అదుపు చేయగలరా? పిసిసి కార్యవర్గం లేదు, స్థానిక ఎన్నికలు లేవు, నామినేటెడ్‌ పోస్టులు లేవు. పిసిసి అధ్యక్షుడంటే ఉత్సవ విగ్రహంలా కూర్చోవాలి. కేంద్రంలో పదవి యిస్తాం అంటూ ఎంపీ చేశాక పిసిసి అధ్యక్షుణ్ని చేసి కూర్చోబెడితే చిరు పరువేం కాను? పిసిసి అధ్యక్షుడు కావడానికి ఎంపీ పోస్టు దేనికి? ఎన్నికల్లో ఓడిపోయినా ఫర్వాలేదు. చిరంజీవి మొహమాటస్తుడు. సోనియా ప్రతిపాదన తెచ్చినపుడు యీయన ఔననలేక, కాదనలేక ఎలా మెలికలు తిరిగిపోయి వుంటారో వూహించుకుని కిరణ్‌ సంబరపడి వుంటారు. అదే వూపులో కన్నా పేరు చెప్పి వుంటారు.

ఇక సమరం గురించి - కాంగ్రెస్‌లో సమరమే నడుస్తోంది. మంత్రులంతా సమరవీరులే. ధర్మపక్షాన కాదు, ధర్మానపక్షాన నిలిచి పోరాడుతున్నారు. బొత్సను మారుస్తారని పుకారు రాగానే 'నేనున్నాననీ, మీకేం రాదనీ..' పాలడుగు సమరరంగంలో దిగారు. కిరణ్‌ని మారుస్తారన్న వార్త రాగానే తెలంగాణ నాయకులంతా లేచి చేతులెత్తారు - హై కమాండ్‌ దృష్టిలో పడడానికి. తెలంగాణకు చెందిన బిసి ఐతే డబల్‌ ఛాన్సు అని అన్నారు మీడియావారు. ఈ విధంగా తెలంగాణ సమస్య పరిష్కరించేస్తారనుకున్నారు. కిరణ్‌ మార్పు సంగతి తేలలేదు కానీ ఆయన వుంటారేమో బొత్స పీఠం కదులుతుందేమో అనుకుంటున్నారు ప్రస్తుతం. పోనీ బొత్స కుర్చీమీదనైనా రుమాలు వేద్దామనుకుంటున్నారు వీరు. బొత్సకు ప్రత్యామ్నాయంగా చిరు, పళ్లంరాజు, కన్నా.. అంటూ కోస్తా నాయకుల పేర్లే వినబడడం అన్యాయంగా వుంది. రెండు పోస్టులు ఒకే ప్రాంతానికి యివ్వడం అసమంజసం అనుకుంటూనే కిరణ్‌-బొత్స టీముని నియమించినపుడు అదే పొరబాటు చేశారు. మార్పు చేసి సరిదిద్దుకునే అవకాశం వచ్చినపుడు కూడా మళ్లీ పొరబాటు చేస్తే మన గ్రహపాటే! తెలంగాణ నాయకుల ఆశనిరాశలను పట్టించుకోలేదన్న అర్థం వస్తుంది. అప్పుడు వాళ్లూ సమరపథం పడతారు.

అందువలన కెసియార్‌ మాట వట్టిగా పోలేదు. ఆయన ఆగస్టు 20 తర్వాత సంబరం లేక సమరం అన్నారు. కానీ ఆయన నోటి చలవ వలన మనకు రెండూ దక్కాయి. **- ఎమ్బీయస్‌ ప్రసాద్‌ (ఆగస్టు 2012)**

**ఆగస్టు 28 ఎమ్బీయస్‌ : చిత్‌ మై జీతా - పట్‌ తుమ్‌ హారా**

ఎన్‌డిటివి సోమవారం వెల్లడించిన సర్వే ఫలితాలు రాష్ట్రంలో చర్చకు దారితీశాయి. ఎన్‌డిటివి నడిపేది ప్రణయ్‌ రాయ్‌ కాకపోతే ఇంత చర్చ సాగేది కాదేమో. సర్వేల ద్వారా శాస్త్రీయంగా ఎన్నికల ఫలితాలను ఊహించడం నాకు తెలిసి ప్రణయ్‌తోనే ప్రారంభమైంది. ''ఇండియా టుడే'' ఆయనను బాగా ప్రొజెక్టు చేయడంతోనే నాకు 'సెఫాలజీ' అనే ఒక శాస్త్రం వుందని తెలిసింది. ప్రణయ్‌ సహాయంతో ఇండియా టుడే ఒక మ్యాప్‌ తయారుచేసి తన సంచికతో అందజేసింది. మొట్టమొదటి ఎన్నికల నుండి అప్పటివరకు ఒక్కో పార్లమెంటరీ నియోజకవర్గంలో ఏయే పార్టీ నెగ్గిందో సూచించే మ్యాప్‌ అది. అద్భుతంగా తోచింది. ఆ తర్వాత ప్రణయ్‌ టీవీలలో విశ్లేషకుడిగా కనిపించేవారు. క్రమంగా తనే ఓ టీవీ పెట్టేశారు. ఆయన జోస్యాలు వాస్తవాలకు దగ్గరగా వుండడంతో యిక ప్రతి పార్టీ ఆయన సేవలను వినియోగించుకోసాగింది. ఆ తర్వాత అదే బాటలో అనేక మార్కెటింగ్‌ కంపెనీలు పుట్టుకుని వచ్చి సర్వేల వ్యాపారం చేయసాగాయి.

ఎన్నికల వ్యాపారం అనేది చాలా భారీఎత్తున సాగే వ్యాపారం కాబట్టి పబ్లిక్‌ మైండ్‌ కనుక్కోవడానికి ప్రతి రాజకీయపక్షమూ సర్వేల మీద ఖర్చు పెడుతోంది. సర్వే శాంపుల్‌ సైజు మీద జోస్యాల ప్రామాణికత ఆధారపడుతుంది. ఖర్చు ఎక్కువ పెట్టుకోలేమంటూ తక్కువమందిని సర్వే చేస్తే ఫలితాలు తప్పుతాయి. అనేక పెద్ద సంస్థల జోస్యాలు తప్పిన సందర్భాలు కూడా చాలా వున్నాయి. 1983లో ఎన్టీయార్‌ నెగ్గుతాడని ఇండియా టుడే-ప్రణయ్‌ రాయ్‌ ఊహించలేకపోయారు. సర్వేల జోస్యాలు వాస్తవాలకు ఎంత దగ్గరగా వుంటున్నాయన్నదానిపై ఎవరైనా రిసెర్చి చేసి ప్రచురిస్తే ఏ సంస్థకు విశ్వసనీయత ఎక్కువ వుందో తెలుస్తుంది. ఏది ఏమైనా ఎన్‌డిటివికి యిమేజి బాగానే వుంది. వాళ్ల జోస్యాలు అప్పుడప్పుడు తప్పినా కాస్తలో కాస్త నమ్మవచ్చు. ప్రస్తుత సర్వే నిజమో కాదో మనం చెప్పలేం. ఎందుకంటే ఇప్పుడు ఎన్నికలు లేవు. 'ఇప్పుడు ఎన్నికలు జరిగితే...' అంటూ వీళ్లు చేసే అంచనాను ఎలా పరీక్షిస్తాం? ఎన్నికల నాటికి పరిస్థితి యిలాగే ఎందుకు వుంటుంది? ఎంతోకొంత మార్పు వచ్చి తీరుతుంది. ఇప్పటి ప్రజల మూడ్‌ యిది అని అనుకుని వూరుకోవాలి తప్ప అంతకంటె నిర్ధారణలు చేయలేం.

ఈ సర్వేలో కొట్టవచ్చినట్టు కనబడే అంశాలేమిటి? 42 పార్లమెంటు సీట్లలో కాంగ్రెసుకు 9 మాత్రమే వస్తాయని! 33 నుండి 9కి పతనం అంటే మామూలు పతనం కాదు, ఘోరమైన పతనం! దీనికి అధిక ధరలు, విద్యుత్‌ సంక్షోభం, రాజకీయ అనిశ్చితి, పరిపాలన సాగకపోవడం.. యిలా చాలా కారణాలు చెప్పవచ్చు. అవినీతి ఆరోపణలపై మంత్రులు జైలుకి వెళ్లడం వలన కాంగ్రెస్‌ యిమేజి సర్వనాశనమై పోయింది అని అనుకుందామంటే యిక్కడ ఒక ఐరనీ కనబడుతోంది. మంత్రులు ఆరోపణలు ఎదుర్కోవడం, రాజీనామాలు చేయడం, జైలుకి వెళ్లడం దేనికి? వైయస్‌ హయాంలో అవినీతికి పాల్పడినందుకు... పోనీ అవినీతికి మద్దతు యిచ్చినందుకు.. పోనీ అవినీతిని ఎదిరించలేకపోయినందుకు ! అయితే ఆ అవినీతి వలన మేలు జరిగింది ఎవరికి? అప్పట్లో కాంగ్రెస్‌లో వున్న వారందరికీ - పైనుండి కిందదాకా ! మరి అప్పట్లో కాంగ్రెస్‌లో వున్న వైయస్‌కూ, వైయస్‌ కుటుంబసభ్యులకూ, వైయస్‌ అనుచరులకు కూడా లాభం కలిగింది కదా! (ఏ మేరకు అన్నదానిపై యిప్పుడు చర్చ అక్కరలేదు) అప్పుడు లాభం కలిగినవారందరికీ యిప్పుడు నష్టం జరుగుతుంది అని యీ సర్వే చెపుతోంది. ఆ లెక్క ప్రకారం వైయస్‌ అనుచరులతో కూడిన వైకాపాకు కూడా నష్టం చేకూరాలి. కానీ నష్టం కలగకపోగా లాభం జరుగుతుంది అని సర్వే చెపుతోంది. అదీ తమాషా!

సర్వే ప్రకారం - కాంగ్రెస్‌ అవినీతిమయం అని దేశప్రజల్లో 54% మంది అనుకుంటున్నారు. వైకాపా మొన్నటిదాకా కాంగ్రెస్‌ తానులో ముక్కే కదా, మరి ఆ మసి వైకాపాకు అంటదా? జగన్‌పై కేసులు నిజమే అని నమ్ముతున్నవారు ఆంధ్రప్రాంతంలో 44% మందేట. రాజకీయకారణాల వలన హింసిస్తున్నారు అనేవారు మెజారిటీలో (56%) వున్నారు. తెలంగాణలో మాత్రం మైనారిటీలో (26%) వున్నారు. జగన్‌ పాప్యులారిటీ ఆంధ్రప్రాంతంలో 62% వుంటే తెలంగాణలో 19% మాత్రమే వుంది కాబట్టి యీ అంకెలు దానికి తగ్గట్టుగానే వున్నాయి. ఇక్కడ గమనించవలసినది - జగన్‌ తెలంగాణలో యింకా తిరగడం మొదలుపెట్టలేదు. తిరిగాక ఏమవుతుందో తెలియదు. ఆంధ్రప్రాంతంలో జగన్‌కు ప్రజాదరణ వుండడానికి ఏం కారణం వుంది చెప్పండి. ఇప్పటిదాకా జగన్‌ పరిపాలననా సామర్థ్యం ఎలా వుంటుందో ఎవరికీ తెలియదు. ఏ పంచాయితీ, ఏ మునిసిపాలిటీ వైకాపా గెలవలేదు. వాళ్లకు ప్రత్యేకమైన పాలసీ వున్నట్టు తెలియదు. చేసినదల్లా ఓదార్పు యాత్ర అంటూ ఊరూరూ తిరగడమే! ఆ మాత్రం దానికే యిన్ని సీట్లా!?

రేపు తెలంగాణలో కూడా జగన్‌ ఊరూరూ తిరిగితే అక్కడా సమర్థకులు పెరగవచ్చు. అయితే తెలంగాణలో విభజన సెంటిమెంటు వున్నచోట్ల యీ స్థాయిలో సమర్థన వుండదు. విభజన సెంటిమెంటు ఏకంగా 86% వుందని సర్వే చెప్పింది. అదీ ఆశ్చర్యకరమే! ఎన్నికల ఫలితాలు చూస్తే అలా లేవు మరి! గమనార్హమైన యింకో అంశం ఏమిటంటే ప్రత్యేక తెలంగాణ కావాలని తెలంగాణలో 86% మంది అంటున్నా, ప్రత్యేక తెలంగాణకు ప్రతీకగా నిలిచిన కెసియార్‌ సిఎం కావాలని అంటున్నది అందులో సగమే (43%)! తక్కినవారి దృష్టిలో యితరులు వున్నారన్నమాట. వారిలో జగన్‌ కూడా గణనీయమైన స్థానంలో (19%) వున్నారు. ఈ లెక్కప్రకారం జగన్‌ను తెలంగాణలో తిరగనిస్తే అతని పరిస్థితి మరింత మెరుగుపడే అవకాశం వుంది. ప్రస్తుతానికి వైకాపాకు తెలంగాణలో ఒక్క సీటు కూడా రాదని సర్వే చెప్పింది. ఇంకో వింత ఏమిటంటే 'ప్రత్యేకరాష్ట్రం యివ్వకపోతే కాంగ్రెస్‌ నాయకులకు తెలంగాణలో తిరిగే పరిస్థితి లేదు, తిరుక్షవరమే' అని టి-కాంగ్రెస్‌ నాయకులు చెప్తున్నారు కానీ సర్వే ప్రకారం చూస్తే కాంగ్రెస్‌ గెలవబోయే 9 సీట్లలో సగానికి పైగా అంటే 5 తెలంగాణలోనే గెలుస్తారట! ఎటూ తేల్చకుండా రాష్ట్రాన్ని సమైక్యంగా వుంచినందుకు కాంగ్రెసుకు ఆంధ్రప్రాంతంలోని 26 సీట్లలో దక్కేవి ఆరోవంతు కంటె తక్కువగా 4 సీట్లు!

ఇదే అత్యంత విచిత్రమైన పరిస్థితి. వైయస్‌ పాలనలో జరిగిన అవతతవకల వలన నష్టం అతని పార్టీ కాంగ్రెస్‌కు జరిగితే, లాభం ప్రతిపక్షమైన వైకాపాకు ఒనగూడుతోంది. ఆ వైకాపా వైయస్‌ కుటుంబీకుల, అనుయాయుల చేతిలో వుంది. ఈ విధంగా చూస్తే వైయస్‌ మరణానంతరం కాంగ్రెస్‌ను కొల్లగొట్టి తన అనుచరులకు లాభం చేసినట్టయింది. 'చిత్‌ మై జీతా, పట్‌ తుమ్‌ హారా' అని హిందీలో ఓ సామెత వుంది. 'బొమ్మ వస్తే నేను గెలిచినట్టు, బొరుసు వస్తే నువ్వు ఓడినట్టు' అని అన్నాట్ట ఒకడు పందెం కాయబోతూ. వైయస్‌ అనుచరుల సంగతి అలాగే వుంది. 'కోట్లు వాళ్లకి, కోర్టులు మాకు' అని వాపోయారు యీ మధ్య ఓ కాంగ్రెస్‌ మంత్రి జగన్‌ను ఉద్దేశించి. ఇప్పుడు కోట్లకు ఓట్లు కూడా చేరేట్టుంది. 'కోట్లు, ఓట్లు వాళ్లకు - కోర్టులు, జైళ్లు మాకు' అనాలిక.

రాష్ట్రంలో కాంగ్రెస్‌, వైకాపా మాత్రమే కాదు, మరో రెండు ప్రతిపక్షాలున్నాయి. తెరాస, టిడిపి! కాంగ్రెస్‌ యిరకాటంలో పడడం వలన ఆ రెండూ కూడా లాభపడాలి. తెరాస లాభపడుతోందని సర్వే అంటోంది. 16 సీట్లలో 10 సీట్లు వాళ్లవే. ఒకటి మజ్లిస్‌కి పోగా తక్కిన 5 కాంగ్రెస్‌కి. టిడిపికి, బిజెపికి, లోక్‌సత్తాకి ఏమీ రావన్నమాట. ఆంధ్రప్రాంతంలో ఉన్న 26లో 21 వైకాపాకు, 4 కాంగ్రెస్‌కు పోగా యితరులకు 1. అది టిడిపి కావడానికే ఛాన్సుంది. అదీ స్పష్టంగా చెప్పలేదు. టిడిపికి 1 లేదా 0 సీట్లు అంటే మహా ఘోరం! తెలంగాణలో అస్సలు రాదనడమేమిటి? తెలంగాణపై లేఖ మళ్లీ యిస్తామని బాబు చేసిన ప్రకటన సర్వే చేసిన నాటికి ప్రజల్లోకి వెళ్లిందో లేదో కనుక్కోవాలి. వెళ్లిందంటే ఆ లేఖ మళ్లీ యిచ్చినా ప్రయోజనం లేనట్టన్నమాట. మరి యింకెందుకు యివ్వడం అంటారేమో ! ఇప్పుడున్న పరిస్థితుల్లోనే టిడిపి పరిస్థితి క్రమేపీ బాగుపడుతోందని, కొన్ని చోట్ల డిపాజిట్లు కూడా తెచ్చుకుంటోందని గమనించాం కదా. మరి జంటనగరాల్లో కూడా టిడిపికి సీట్లు రావంటే నమ్మడం ఎలా?

ఆంధ్రప్రాంతంలో మొన్న ఉపయెన్నికల్లో టిడిపి దెబ్బ తిన్నమాట కరక్టే. కానీ కొన్ని చోట్లయినా బలంగా లేకుండా ఎలా వుంటుంది? వైకాపాను ఓడించడానికి కాంగ్రెస్‌తో లోపాయికారీ పొత్తు పెట్టుకుని వాళ్లకో పది యిచ్చి తను ఐదారు సీట్లయినా గెలవకుండా ఎలా వుంటుంది? అవినీతి అతి ముఖ్యమైన అంశమని ఓటర్లు ఫీలయినపుడు అధికారపక్షమైన కాంగ్రెస్‌, దానికి పుట్టిన వైకాపా ఓడిపోయి, గత 8 ఏళ్లగా ప్రతిపక్షంలో వుంటూ, అవినీతికి దూరంగా వుండవలసి వచ్చిన టిడిపి లాభపడి తీరాలి కదా. కానీ కావటం లేదేం? తెరాసకు, కాంగ్రెస్‌కు లోపాయికారీ పొత్తు వుందనేది చాలామంది అంటున్నమాట. ఆ ప్రకారం చూస్తే కాంగ్రెస్‌కున్న చెడ్డపేరు తెరాసకు కూడా అంటి వాళ్లూ నష్టపోవాలి. కానీ 14 సీట్లలో వాళ్లకు 10 రావడమేమిటి? అంతా గందరగోళంగా వుంది.

ఇవి పార్లమెంటు సీట్ల సర్వే ఫలితాలు. ఏదో గుణకారం చేసేసి యీ అంకెల్ని అసెంబ్లీ సీట్లగా అనువదించడానికి లేదు కానీ కొంత సూచన మాత్రం వుందని ఒప్పుకోవాలి. ఆ ప్రకారం చూసినా ఒకటి మాత్రం యీ సర్వే ద్వారా స్పష్టం - అవినీతి ఎన్నికల అంశం అయినా కాకపోయినా రాష్ట్రప్రజలు కాంగ్రెసుకు ప్రత్యామ్నాయంగా టిడిపిని చూడటం లేదు. వాళ్లు విద్యుత్‌ సౌధ ముట్టడించినా, సిఎం చాంబర్‌కే వెళ్లి బైఠాయించినా వాళ్లకు మాత్రం అధికారం అప్పగించదలచడం లేదు. అధికారం యివ్వకపోగా, ప్రతిపక్షంగా కూడా వుండనిచ్చేట్టు లేరు. నిజానికి 2014 బాబుకి జీవన్మరణ సమస్య. ఫలితాలు యింత ఘోరంగా కాకుండా, సగం ఘోరంగా వున్నా బాబు రాజకీయజీవితం సమాప్తమే. 2014 ఎన్నికలకు నిండా రెండేళ్ల టైము లేదు. అలాటప్పుడు యింత తక్కువ సీట్లు (ఒకటో, సున్నాయో) రావడమంటే పరిస్థితి చాలా సీరియస్‌గా వున్నట్టే. టిడిపికి యింత చరిత్ర వుండి, యింక క్యాడర్‌ వుండి, యింతటి నిర్మాణవ్యవస్థ వుండి సర్వే ఫలితాలు యింత ఘోరంగా వచ్చాయంటే పార్టీ కార్యకర్తల గుండెలు జారిపోయి గోడదూకుళ్లు మొదలుపెడతారు. నాయకుల్లో కొందరు అప్పుడే మొదలుపెట్టారు. రాయలసీమ ఉద్యమం పేర కొందరు సమావేశమై కావాలంటే పార్టీ వదిలిపెడతాం అని హెచ్చరించారు. రేపు సమైక్యవాదం పేర యింకోరు మొదలుపెట్టవచ్చు. టిడిపి అభిమానులు తీవ్రంగా కలత చెందవలసిన తరుణం యిది. ఇకనైనా నాయకత్వం విడిచిపెట్టి యువతకు అప్పగించి చూడమని బాబుపై ఒత్తిడి తేవలసిన అవసరం వుందేమో పరిశీలించవలసిన సమయమిది. **- ఎమ్బీయస్‌ ప్రసాద్‌ (ఆగస్టు 2012)**

**ఆగస్టు 29 ఎమ్బీయస్‌ ః ప్రధాని అభ్యర్థిపై అడ్వానీ జోస్యం**

రాబోయే ప్రధాని కాంగ్రెస్‌, బిజెపి పార్టీలకు చెందడని అడ్వానీ తన బ్లాగులో యిటీవల రాసిన విషయాన్ని ఎన్‌డిటివి సర్వే బలపరుస్తోందనే చెప్పాలి. ఇప్పటివరకు వెల్లడించిన సర్వే ఫలితాల ప్రకారం 11 రాష్ట్రాల్లోని 361 ఎంపీ స్థానాల్లో బిజెపికి 90 వస్తే, కాంగ్రెస్‌కు వచ్చేవి 88. అంటే తలో 25% సీట్లు వచ్చాయన్నమాట. ఇప్పటిదాకా వెల్లడించిన 11 రాష్ట్రాల్లో ఆంధ్రప్రదేశ్‌, కర్ణాటక, కేరళ, ఉత్తరప్రదేశ్‌, మధ్యప్రదేశ్‌, ఛత్తీస్‌ గఢ్‌, అసాం, పశ్చిమ బెంగాల్‌, ఒడిసా, గుజరాత్‌, మహారాష్ట్ర వున్నాయి. మిగిలినవాటిల్లో తమిళనాడు, రాజస్థాన్‌, బిహార్‌, ఝార్‌ఖండ్‌, పంజాబ్‌, హరియాణా, హిమాచల్‌ ప్రదేశ్‌, కశ్మీర్‌, ఢిల్లీ, ఈశాన్య రాష్ట్రాలు వున్నాయి. వాటిల్లో బిజెపి, కాంగ్రెస్‌లు పెద్దగా పుంజుకుంటాయన్న ఆశ లేదు. అక్కడా ప్రాంతీయపార్టీలు బలంగా వున్నాయి. చెరో 150 దగ్గరా ఆగిపోతాయేమో. మొత్తం మీద చూస్తే ఈ రెండు పార్టీలు తమంతట తాము అధికారంలోకి వచ్చే అవకాశం బొత్తిగా లేదు సరికదా, న్యూక్లియస్‌గా కూడా వుండకపోవచ్చు.

ఇప్పటిదాకా యుపిఏ, ఎన్‌డిఏ కూటమి రాజకీయాల్లో కాంగ్రెస్‌ లేదా బిజెపి న్యూక్లియస్‌గా వుంటున్నాయి. వారి అభిప్రాయాలతో ఏకీభవించే తక్కిన పార్టీలు బయటినుండో, లోపలినుండో మద్దతు యిస్తున్నాయి. వ్యతిరేకించేవి ప్రతిపక్షంలో వుంటున్నాయి. బిజెపి గానీ, కాంగ్రెస్‌ గాని తమకు తాముగా 200 సీట్లు తెచ్చుకుంటేనే యిలాటి ఏర్పాటు కొనసాగుతుంది. లేకపోతే భాగస్వామి పక్షాల నుండి ఎవరినైనా ప్రధానిగా నిలబెట్టి తాము మద్దతుదారుగా వుండవలసినదే. 2014 (మధ్యంతరం వస్తే 2013లోనే) ఇటువంటి పరిస్థితి ఏర్పడి కాంగ్రెసేతర, బిజెపియేతర ప్రధాని వచ్చే అవకాశం వుందని అడ్వానీ బహిరంగంగా తన బ్లాగులో రాసి విమర్శల నెదుర్కున్నారు. అసుల ఆయనకు యిలా రాయవలసిన అవసరం ఏమొచ్చింది అంటే ఎన్‌డిఏ తరఫున నరేంద్ర మోదీని ప్రధాని కాండిడేటుగా నిలబడకుండా చేయడానికే అనుకోవాలి. బిజెపి నాయకుల్లో అందరి కంటె ఎక్కువ పేరు వస్తున్నది నరేంద్ర మోదీకే. గుజరాత్‌ను అభివృద్ధిపథంలో నడిపించినందుకు మోదీపై ప్రశంసల వర్షం కురుస్తోంది. కార్పోరేట్‌ సంస్థలు ఆయనకు మద్దతుగా నిలిచి ఎన్నికలలో డబ్బు ఖర్చు పెట్టడానికి సిద్ధంగా వున్నాయి. ఈ సర్వే ప్రకారం గుజరాత్‌లోని బిజెపి ఓటర్లలో 85% మంది మోదీయే ప్రధాని కావాలని కోరుకుంటున్నారు. ఇంత మద్దతు వున్నా మోదీకి ప్రధాని అయ్యే అవకాశాలు తక్కువగా వున్నాయి.

ఎందుకంటే మోదీకి బిజెపిలోనే విరోధులున్నారు. ఎన్‌డిఏలోనూ విరోధులున్నారు. బిజెపిలో మోదీ విరోధులు ప్రథముడు అడ్వానీ. అడ్వానీకి తను స్వయంగా ప్రధాని కావాలన్న కోరిక చావలేదు. తను అయినా కాకపోయినా మోదీ కాకూడదన్న పట్టుదలా వుంది. తను ముస్లిం వ్యతిరేకినన్న ముద్ర చెరిపివేసుకోవాలని మోదీ యిటీవల సద్భావనా సత్యాగ్రహం మొదలుపెడితే అడ్వానీ అదే సమయానికి అవినీతి వ్యతిరేక రథయాత్ర ప్రకటించి దాన్ని బిహార్‌ ముఖ్యమంత్రి నితీశ్‌ కుమార్‌ చేత ప్రారంభింపచేశారు. మోదీకి, నితీశ్‌కు పడదన్న సంగతి జగద్విదితం. ఎన్‌డిఏ మోదీని ప్రధానిగా ప్రతిపాదిస్తే తాను ఎన్‌డిఏనుండి తొలగిపోతానని నితీశ్‌ ప్రకటన చేశారు కూడా. అలాటి నితీశ్‌ని ఆహ్వానించడమంటే అడ్వానీ కావాలని చేసిన పనే అది. ఎన్‌డిఏ కూటమిలో మిత్రపక్షాలకు మోదీ కంటె అడ్వానీ ఆమోదయోగ్యుడు. కానీ బిజెపిలో అడ్వానీ బలం తరిగిపోయింది. అందువలన ఆయనను ప్రధానిగా సూచించే అవకాశం లేదు. అది గుర్తించే అడ్వానీ - 'బిజెపినుండి అయితే నేను కావాలి, లేకపోతే ఎవరూ కాకూడదు' అనే భావంతో 'కాబోయే ప్రధాని బిజెపియేతర, కాంగ్రెసేతర వ్యక్తి అవుతాడు' అని ప్రకటించారు.

ఇది బిజెపి భాగస్వామి అయిన శివసేనను మండించింది. బాల థాకరే మండిపడ్డాడు - ఈ బిజెపి నాయకులకు మతులో పోయాయా? అంటూ. ఎన్‌డిఏ కూటమిలో బిజెపి, శివసేన, అకాలీదళ్‌ మాత్రమే ఎప్పుడూ అంటిపెట్టుకుని వుంటాయి. తక్కిన పక్షాలన్నీ వస్తూ పోతూ వుంటాయి. అలాటి పక్షాలలో ఒకరికి నాయకత్వం ఆఫర్‌ చేస్తేనే ఎన్‌డిఏ నిలుస్తుంది లేకపోతే లేదు అనే విషయాన్ని అడ్వానీ నొక్కి చెపుతున్నారు. మోదీ అది గుర్తించటం లేదు. యుపిఏ పరపతి చాలా తక్కువగా వుంది కాబట్టి, వారి ప్రధాని కాండిడేటు అయిన రాహుల్‌ గాంధీ యిప్పటిదాకా రంగంలోకి దిగే సాహసం చేయటం లేదు కాబట్టి, అయితే గియితే యిప్పుడే ప్రధాని కావాలి అని మోదీ ఆలోచన. కానీ మోదీకి గుజరాత్‌లో వున్న పలుకుబడి బయట లేదు. ఇవాళ వెలువడిన నరోడా-పతియా కేసు మోదీకి మరో దెబ్బ. 97 మంది ముస్లిములపై సాగిన మారణకాండకు మోదీ అనుచరురాలు, కాబినెట్‌ మంత్రి మాయాబెన్‌ కొద్నానీకి కోర్టు శిక్ష విధించింది. ముస్లిం ఓట్లు గణనీయంగా వున్న నియోజకవర్గాలు దేశంలో చాలా వున్నాయి. ఆ యా రాష్ట్రాలలో వున్న ప్రాంతీయపార్టీలు మోదీని సమర్థిస్తాం అని చెప్పుకుంటే ముస్లిం ఓట్లు రాబట్టడం కష్టమని భావిస్తారు. మోదీకున్న యిమేజి కారణంగా అతని మద్దతుతో కేంద్రంలో ప్రభుత్వం ఏర్పడవచ్చు కానీ, దానికి అతని నాయకత్వం పనికిరాదు అని వాళ్ల అవగాహన.

ఈ కారణం చేతనే నితీశ్‌ పేరు ముందుకు వస్తోంది. సర్వే ఫలితాలు ఎలా వున్నా 2014 ఎన్నికల తర్వాత ప్రాంతీయపార్టీలదే హవా అని అందరూ చెప్తున్న విషయం. నాయకత్వం వారి చేతిలో పెట్టి కాంగ్రెస్‌ లేదా బిజెపి వెనక్కాల వుండి ప్రభుత్వం నడిపించవచ్చు. ఈ పని చేయడానికి రెండు పార్టీలూ తయారవుతాయి . అప్పుడు వారిలో ఎవర్ని ఎంచుకోవాలన్నది యీ ప్రాంతీయపార్టీల కూటమి తేల్చుకోవాలి. ఆ తరుణంలో అధికసంఖ్యాకుల ఆమోదానికి తగినవాడు ఎవరు అనే ప్రశ్న వస్తుంది. నితీశ్‌, మోదీ - యిద్దరిలో నితీశ్‌కే ఆమోదయోగ్యత వుంది. అందుకనే ఆరెస్సెస్‌ చీఫ్‌ భగవత్‌ కూడా నితీశ్‌ పాలనలో బిహార్‌ గుజరాత్‌ కంటె ముందు వుంది అంటూ ప్రశంసలు కురిపించారు. ఈ విధంగా నితీశ్‌ యుపిఏవైపు దిక్కులు చూడకుండా చేశారు. ఎన్‌డిఏతో కలిసి వుంటే ప్రధాని అయ్యే ఛాన్సుంది సుమా అనే ఆశ కల్పించారు. ఈ ప్రశంస ద్వారా నితీశ్‌ పట్ల ముస్లిములకు సందేహం కలిగించి, అతన్ని నిర్వీర్యం చేసే కుట్రకూడా వుందేమో తెలియదు. ఏది ఏమైనా ''బిజెపిలో నెలకొన్న గందరగోళం చూస్తే బిజెపి వారందరూ వారిలో వారు కలహించుకుని బిజెపి మిత్రపక్షాల అభ్యర్థినే ప్రధాని చేయవచ్చు'' అని బిజెపి సిద్ధాంతకర్తగా గతంలో వున్న గోవిందాచార్య రాశారు.

ఈ పరిస్థితుల్లో వెలువడిన సర్వే ఫలితాలు కాంగ్రెస్‌, బిజెపిల పరిమితులు చాటి చెపుతూ నితీశ్‌ అభ్యర్థిత్వాన్ని సూచిస్తున్నాయి. **- ఎమ్బీయస్‌ ప్రసాద్‌ (ఆగస్టు 2012)**

**సెప్టెంబరు 01 ఎమ్బీయస్‌ : ద గ్రేట్‌ బిసి సర్కస్‌**

ఇవాళ్టి కోర్టు తీర్పుతో బిసి సర్కస్‌ షో మళ్లీ ప్రారంభమైంది. ఇది బిసిలు వేసే షో కాదు, వాళ్ల పేరు చెప్పి నాయకులు ఆడే ఆట. దీనిలో వాళ్లు బిసిల చేత గర్జింపచేస్తారు. మళ్లీ ఏదో చెప్పి మభ్యపరచి శాంతింపచేస్తారు. బిసి అంకెలను మొగ్గలేయిస్తారు. భీకరమైన సౌండ్‌ ఎఫెక్ట్స్‌తో, కళ్లు మిరిమిట్లు గొలిపే లైటింగ్‌తో ఇంతుంటే అంత వుందని భ్రమింపచేసి అడావుడి చేస్తారు. సర్కస్‌ ముగిసిపోగానే డేరా ఎత్తేస్తారు.

బిసిలకు ఎంత రిజర్వేషన్‌ యివ్వాలి అనే అంశంపై పంచాయితీ రాజ్‌ ఎన్నికలు ఆగిపోయాయి. ఏమైనా అంటే మేం బోల్డంత రిజర్వేషన్‌ యిద్దామనుకున్నాం, కోర్టులే అడ్డుపడుతున్నాయి, విషయం కోర్టులో వుంటే మేమేం చేయగలం? అంటారు పాలకులు. కోర్టు వాళ్లకు రాజకీయాలతో పని లేదు. మీరిస్తానంటున్న రిజర్వేషన్‌ ఏ ప్రాతిపదికపై యిస్తానంటున్నారు? అని అతి సాధారణమైన ప్రశ్న అడుగుతారు. ఈ ప్రశ్న అడగడానికి తెలివితేటలు అవసరం లేదు. సమాధానం చెప్పడానికీ అక్కర్లేదు. జస్ట్‌ అంకెలు చూపిస్తే చాలు. 'జనాభాలో వాళ్లు యింత శాతం వున్నారండి, ఆ మేరకు రాజకీయాల్లో కూడా అంత ప్రాతినిథ్యం యిస్తే మంచిదని మేము యీ అంకె అనుకున్నాం' అని చెప్తే చాలు.

ఇది ప్రభుత్వం చెప్పలేదు. ఎందుకంటే ఎందుకంటే జనగణన కులప్రాతిపదికపై జరగలేదు. ఎప్పటికప్పుడు కులం గురించి కూడా సెన్సెస్‌లో అడగాలని అందరూ అనడం, మళ్లీ ఎవరూ పట్టుబట్టకపోవడం, గతంలో లాగే కానిచ్చేయడం. ఎందుకంటే ఎవరికీ వాస్తవాలు అక్కరలేదు. 'జనాభాలో మా కులంవాళ్లు యింత శాతం వున్నారు కాబట్టి మాకు అంత శాతం రిజర్వేషన్లు యివ్వాలి, అన్ని మంత్రిపదవులు యివ్వాలి...' అని అనేక కులాల వాళ్లు అడుగుతారు. వాళ్లు క్లెయిమ్‌ చేసినంతమంది లేరని సెన్సెస్‌లో తేలిపోతే వాళ్ల కెంత యిబ్బంది!? సందిగ్ధంలో వున్నపుడే వాళ్లకు లాభం. నిజానికి యీ కులాల నాయకులు చెప్పే శాతాలన్నీ కలిపితే వంద దాటిపోతుంది. 'కులాల వారీ లెక్కలు తేలేవరకు రిజర్వేషన్లు ఆపాలి' అని సుప్రీం కోర్టు తీర్పు యిస్తే బలేగా వుంటుంది. అప్పుడు ఎవరికి ఎక్కువ శాతం లాభం కలిగిందో, ఎవరికి నష్టం కలిగిందో తేలుతుంది.

గణాంకాలు యివ్వకుండా కోర్టుకి వెళితే ఏం జరుగుతుందో అదే జరిగింది. 'ఎక్కడో తమిళనాడులో యిచ్చారు, మాకూ యివ్వండి' అని వాదిస్తే న్యాయమూర్తులు వూరుకుంటారా? అక్కడ వున్న సమాజం వేరు, కులాల నిష్పత్తి వేరు, వారి వెనుకబాటుతనం వేరు. అక్కడ యిచ్చారు కాబట్టి యిక్కడ యివ్వమని, ఇక్కడ యిచ్చారు కాబట్టి యింకోచోట యిమ్మనమని అంటే సబబుగా వుంటుందా? ఉత్తరాంచల్‌లో బ్రాహ్మణులు జనాభాలో 10% అంటారు. అందుచేత ఆంధ్రప్రదేశ్‌లో కూడా వాళ్లకు 10% రిజర్వేషన్‌ యివ్వండి అంటే ఒప్పుకుంటారా? ఇక్కడ అంతమంది బ్రాహ్మలేరీ? అని అడగరా? అడుగుతారు. అలాగే రాజస్థాన్‌లో వున్నంతమంది క్షత్రియులు యిక్కడ వుంటారంటే ఒప్పుకుంటారా? కోరు. చాల్లేవయ్యా అంటారు. కానీ బిసిల విషయంలో ప్రశ్నలు వేస్తే మండిపడతారు. తప్పు, కళ్లు పోతాయి అంటారు. ఎందుకంటే వీళ్లంతా బిసి పరిరక్షకులుగా పోజు కొడతారు కాబట్టి.

బిసిలపై యింత ప్రేమ ఎందుకంటే - వాళ్లు ఓటుబ్యాంకుగా వుపయోగపడతారన్న నమ్మకం కొద్దీ! గాంధీ హరిజనోద్యమం కారణంగా, కాంగ్రెస్‌ మధ్యేమార్గపు ధోరణి కారణంగా ఎస్సీ, ఎస్టీలు దశాబ్దాలుగా కాంగ్రెస్‌కే ఓట్లేస్తున్నారు. వారిలో నిరక్షరాస్యత ఎక్కువ కాబట్టి గుంపుగా, స్థానిక నాయకుడు ఎటు చెపితే అటు ఓటేయడం వుంది. కాంగ్రెస్‌ జేబులో ఆ 20% ఓట్లు వుండడంతో యితరుల నుండి 10-15% తెచ్చుకున్నా ముక్కోణపు పోటీల్లో కాంగ్రెస్‌ గెలిచి అధికారంలోకి వచ్చేస్తూ వుండేది. కాంగ్రెస్‌కు గండి కొట్టాలంటే అటువంటి యింకో రకమైన సాలిడ్‌ ఓటుబ్యాంకు తయారుచేసుకోవాలి. అందువలన సోషలిజం పేరు చెప్పి లోహియా ఉత్తరాదిన బిసిలను పోగుచేశారు. తమిళనాడులో ఎప్పుడో 50 సంవత్సరాల క్రితమే డిఎంకె వీళ్లను కూడగట్టుకుని అధికారంలోకి వచ్చింది.

లోహియా తర్వాత లోహియావాదులు ఆ పని చేయగలిగారు. సోషలిజం అంటూ యుపి, బిహార్‌లలోని బిసిలను ఏకం చేసి 25 ఏళ్లగా అధికారంలోకి వచ్చారు. మతతత్వాన్ని కులతత్వంతో ఎదిరించారు. కమండలానికి విరుగుడు మండల్‌ అన్నారు. హరిజనులతో ఒక్కోప్పుడు చేతులు కలిపారు. ఇంకోసారి కలబడ్డారు. ఆ తర్వాత యాదవులంటూ, కూర్మీలంటూ వాళ్లల్లో వాళ్లే కలహించుకున్నారు. బిసిలు, ఎంబిసిలు, ఓబిసిలు అంటూ విడిపోయారు. అగ్రవర్ణపు నాయకుల్లాగానే వ్యక్తిగత అహంకారాలతో ఒకరితో మరొకరు తలపడ్డారు. అప్పుడు బిసి ఏకీభావం గుర్తుకు రాలేదు.

తెలుగునాట కాంగ్రెస్‌ను ఢీ కొనడానికి ఎన్టీయార్‌ యిదే మంత్రం ప్రయోగించారు. మురళీధరరావు కమిషన్‌ సిఫార్సులు అమలు చేస్తున్నాం అన్నారు. బిసిలకు రాజకీయాల రుచి మప్పారు. ఆధిపత్యం అగ్రవర్ణాల చేతిలోనే వున్నా, బిసిలకు కూడా గణనీయంగా పదవులు యిచ్చారు. ఇది చూసి కాంగ్రెస్‌వారూ ఎగబడ్డారు. ఇప్పుడు అందరూ బిసిల గురించి మాట్లాడేవారే తయారయ్యారు. ఈ ప్రాముఖ్యత చూసి ప్రతీ కులం తాము బిసి అంటే తాము బిసి అనసాగారు. గతంలో ఎవరినైనా మీది చిన్నకులం అంటే కోపం వచ్చేది. అలాటిది యిప్పుడు వాళ్లంతట వాళ్లే 'మాది వెనకబడిన కులం, మాకు సాంఘికంగా అంతస్తు లేదు.' అని చెప్పుకుంటున్నారు. చెప్పుకోవడమే కాదు, బిసిల జాబితాలో తమ కులమూ చేర్చాలని ఆందోళన చేస్తున్నారు. చేర్చాలి కానీ 'క్రీమీ లేయర్‌' షరతు వర్తించకూడదు అంటూ షరతులు పెడుతున్నారు. ఆర్థికంగా పేదలం కాకపోవచ్చు, కానీ సామాజికంగా పేదలం అంటున్నారు. ఎందుకిలా తమను తామే న్యూనత పరచుకుంటున్నారంటే - రిజర్వేషన్ల కోసం, సౌకర్యాల కోసం. వీళ్ల ఆరాటం చూసి దాన్ని ఎన్‌క్యాష్‌ చేసుకోవడానికి 'మీకోసం మేమున్నాం, గంపగుత్తగా మాకు ఓట్లేయండి చాలు' అంటూ పార్టీలు క్యూ కడుతున్నాయి.

వాళ్ల తరఫున నిలబడినట్లు కనబడాలి కాబట్టి యిప్పుడు కోర్టు తీర్పును అవి విమర్శిస్తున్నాయి. సుప్రీంకోర్టుకి వెళ్లాలంటున్నాయి. అక్కడా ఓడిపోతే రాజ్యాంగాన్ని సవరించాలంటాయి. 'కోర్టులో సరిగ్గా వాదించలేదు, ప్రభుత్వానికి చిత్తశుద్ధి లేదు, దానికి బిసిలపై కపటప్రేమ' అని ప్రతిపక్షాలంటున్నాయి. వాళ్లే ఎందుకు, అధికారం పక్షంలోని బిసి నాయకులే అంటారు. రిజర్వేషన్లు పదిన్నర శాతం తగ్గిస్తే మేం ఎన్నికలకు వెళ్లేదే లేదు, కావాలంటే ఎన్నికలు వాయిదా వేయండి అంటూ భీష్మిస్తాయి పార్టీలన్నీ. ఈ వాయిదాల వలన స్థానిక పరిపాలన కుంటుపడవచ్చు, కేంద్రంనుండి వచ్చే నిధులు మురిగిపోవచ్చు, స్థానిక నాయకులకు అవకాశాలు మురిగిపోయి రాజకీయంగా పార్టీలు ఎదగలేకపోవచ్చు. అయినా ఒక్క పార్టీ కూడా ఎన్నికలు జరిపేద్దాం అనదు చూడండి. రిజర్వేషన్‌ లేకుండానే బిసి ఎమ్మెల్యేలు, ఎంపీలు అనేక చోట్ల గెలుస్తున్నారు. రిజర్వేషన్‌ సీట్లలో గెలిచినవారిని, సాధారణ సీట్లలో గెలిచినవారిని కలిపితే యిప్పుడున్న 33% వచ్చేయవచ్చు. కానీ ఎవరూ అలా ఆలోచించరు.

అసలే నడుస్తూన్నది వర్షాకాలం కాదు బిసిల కాలం. టిడిపి బిసి డిక్లరేషన్‌, బిసిలకు వంద టిక్కెట్లు అన్నదగ్గర్నుంచి అందరూ అదే పాట మొదలుపెట్టారు. వంద సీట్లు అని వైకాపా, జనాభా నిష్పత్తి ప్రకారం అని బొత్స.. ! బిసి సమ్మేళనాలు, ఢిల్లీలో బిసి గర్జనలు.. యింకా ఎన్నో చూడాలి. ఈ లోపున పండగనాడు కొబ్బరికాయ దొరికినట్టు ఈ కోర్టు తీర్పు దొరికింది. ఇక రెచ్చిపోతారు. అందరూ కలిసి న్యాయమూర్తులను ఆక్షేపిస్తారు - ఎందుకు, గణాంకాలు అడిగినందుకు ! అదీ ట్రాజెడీ !! ఇంతకీ ఓ సందేహం - కోర్టు తీర్పు ప్రకారం రిజర్వ్‌ చేసే సీట్లు చేసేసి, ఆపైన వున్న 10.5% సీట్లు పార్టీల పరస్పరాంగీకారంతో బిసిలతో వదిలేస్తే సమస్య సులభంగా పరిష్కారమై పోతుంది కదా! ఎన్నికలూ జరుగుతాయి, బిసిల కోసం త్యాగం చేసిన ఘనతా పార్టీలకు దక్కుతుంది. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 02 ఎమ్బీయస్‌ : మేరిలిన్‌ మన్రో మ్యూజియం**

ఈ ఆగస్టు 5కి, ప్రఖ్యాత శృంగారతార మేరిలిన్‌ మన్రో మరణించి 50 సం||లైన సందర్భంగా సాల్వటార్‌ ఫెరాగమో అనే యిటాలియన్‌ సంస్థ ఫ్లారెన్సులో మేరిలిన్‌ వస్తువులతో ఓ మ్యూజియం ఏర్పాటు చేసింది. ఈ సంస్థ చెప్పుల తయారీలో ఖ్యాతి గడించింది. అనేకమంది హాలీవుడ్‌ తారలకు పాదరక్షలు తయారుచేసిన సాల్వటార్‌ 1960లో మరణించాక అతని వారసులు సంస్థను విస్తరింపచేసి అనేక విలాస వస్తువుల తయారీలో తమకంటూ బ్రాండ్‌ ఏర్పరచుకున్నారు. మేరిలిన్‌ 1962 ఆగస్టు 5 న నిద్రమాత్రల డోసు ఎక్కువై తన 36 వ యేట మరణించింది. అది ఆత్మహత్య కావచ్చు అన్నారు పోలీసులు. ఆమె అభిమానుల్లో అమెరికా అధ్యక్షుడి నుండి సాధారణ పౌరుడిదాకా వున్నారు. మరణించి అర్ధశతాబ్దమైనా ఆమె పేరు ప్రపంచమంతా స్మరిస్తూనే వున్నారు. ఆమె వాడిన వస్తువులతో ఫెరాగమో 2012 జూన్‌ 20 నుండి 2013 జనవరి 28 వరకు ప్రదర్శనకు వుంచారు.

మ్యూజియంలో ప్రవేశించగానే కనబడేది ఆమె ఆఖరి చిత్రం ''ద మిస్‌ఫిట్స్‌''లో నల్లగౌనులో వట్టిపాదాలతో నడుస్తూ కనబడే ఆమె ఫోటో. ఆమె మూడవ భర్త, ప్రఖ్యాత రచయిత ఆర్థర్‌ మిల్లర్‌ ఆమె కోసం రచించిన సినిమా అది. అప్పటికే ఆమెలో విషాదం గూడుకట్టుకున్న సంగతి ఆ ఫోటోను చూస్తే అర్థమవుతుంది. ''ప్లేబోయ్‌''కు ఆమె యిచ్చిన న్యూడ్‌ ఫోటో కూడా వుంది. అనేక సినిమాలలో ఆమె నటించిన దుస్తులు కూడా అక్కడ ప్రదర్శించారు. ఇవన్నీ మన్రో అభిమానులు ఎంతో ధర పెట్టి కొనుక్కున్నారు. ఈ ప్రదర్శన కోసం వాళ్లు అరువు యిచ్చారు. అక్కడ పెట్టిన అన్నీ ఒరిజినల్సే కానీ, అప్పటి అమెరికా అధ్యక్షుడు జాన్‌ కెనెడీ పుట్టినరోజున బర్త్‌ డే సాంగ్‌ ఆలపించడానికి మేరిలిన్‌ వేసుకున్న ఒరిజినల్‌ గౌను మాత్రం తీసుకురాలేదు. ఎందుకంటే ఆ రోజు ఆమె అణువణువునా రైన్‌స్టోన్స్‌ (ఇమిటేషన్‌ డైమండ్స్‌) పొదిగిన అతి పల్చటి షిఫాను గౌను ధరించింది. ఆమె పాటను టెలివిజన్‌లో ఆ రోజు 4 కోట్లమంది వీక్షించారు. ఆ గౌను మిరిమిట్లు గొలుపుతూ, అసలు ఆమె బట్టలు వేసుకుందా లేదా అన్న భ్రమ కలిగించింది. ఆ గౌను పట్టుకుని వస్తే పిగిలిపోతుందన్న భయంతో తేలేదు.

వీటన్నిటితో బాటు ఫెరాగమోవారు తాము మేరిలిన్‌కి సప్లయి చేసిన చెప్పులను కూడా ప్రదర్శించారు. మేరిలిన్‌ ఎత్తు 5'3'' మాత్రమే అయినా 4 అంగుళాల ఎత్తుమడమ చెప్పులు వేసుకుని 5' 7''లా కనబడేది. ఆమె చెప్పుల సైజు 6. మేరిలిన్‌ షూ కలక్షన్‌లో అందర్నీ మెప్పించినది ''దేర్‌ ఈజ్‌ నో బిజినెస్‌ లైక్‌ షో బిజినెస్‌'' అనే సినిమాలో ఆమె ధరించిన ఎఱ్ఱ స్టిలెటోల (మడమ కోసుగా వుండే మోడలు చెప్పులు) జత. వాటిపై స్వారోవ్‌స్కీ క్రిస్టల్స్‌ పొదిగారు. ఆ ప్రదర్శనలో ఫెరాగమోవారు తాము మేరిలిన్‌కై చేత్తో తయారుచేసిన చెప్పుల లాటివి (రెప్లికా) తయారుచేసి అమ్మకానికి పెట్టారు. మ్యూజియం నడిచేటంత కాలమే వాటిని అమ్ముతారు. ఈ మ్యూజియం వలన అందరికీ తేటతెల్లంగా తెలిసిన విషయం ఏమిటంటే - మేరిలిన్‌ చెప్పులు రెండూ ఒకే ఎత్తులో వుంటాయని! పిరుదులు వూపుతూ మేరిలిన్‌ నడిచే నడక ప్రేక్షకులను వెర్రెక్కించేది. అలా నడవడానికై తన చెప్పుల్లో ఒకదాని ఎత్తు 4 అంగుళాలు, మరో దాని ఎత్తు 3 అంగుళాలు పెట్టించేదని చెప్పుకునేవారు. అది వట్టి అబద్ధమని మేరిలిన్‌ జఘనచాలనం ఆమె విన్యాసమే తప్ప దానిలో పాదరక్షల ప్రమేయం లేదని తేలింది. - ఎమ్బీయస్‌ ప్రసాద్‌ (సెప్టెంబరు 2012) (ఫోటోలు - మేరిలిన్‌ మ్యూజియం పోస్టరు, ''ద మిస్‌ఫిట్స్‌''లో మేరిలిన్‌, కెనెడీ పుట్టినరోజుకై మేరిలిన్‌ వేసుకున్న గౌను, స్వారోవ్‌స్కీ క్రిస్టల్స్‌ పొదిగిన స్టిలెటో, మేరిలిన్‌ నడక)

**సెప్టెంబరు 03 ఎమ్బీయస్‌ : చర్చిపై దుమారం**

మతం అనేది ఒక వ్యక్తి యొక్క అభిమతం. వ్యక్తిగత స్థాయిలో వున్నంతవరకు యిది యితరులకు హాని కలిగించదు. మతం ఒక వ్యవస్థగా పరిణమిస్తుందో యిక అప్పణ్నుంచి విస్తృతి పెరుగుతుంది కానీ సంస్థాగత లోపాలన్నీ దానికీ కలుగుతాయి. అధికార కోసం పెనగులాటలు, అధికార దుర్వినియోగం, ఆర్థికపరమైన నేరాలు, అవకాశవాదం, విమర్శకులపై విరుచుకుపడడం, అణచివేయడం... యిలా ఒక కార్పోరేట్‌లో ఎన్నెన్ని కుట్రలూ, కూహకాలూ వుంటాయో అన్నీ వీటిలోనూ ప్రవేశిస్తాయి. ఏ మతానికైనా యీ రూలు వర్తిస్తుంది. హిందూదేవాలయాల నిర్వహణలో వున్న లోపాల గురించి తరచు బహిరంగ చర్చ జరుగుతూనే వుంటుంది. కొన్ని మార్పులు జరుగుతాయి. కొంతకాలానికి కొత్త సెటప్‌ కూడా పగుళ్లు తీస్తుంది. వైరస్‌ ప్రవేశిస్తుంది. దీన్ని నివారించడానికి కావలసినది అంతర్గత చర్చ, వాటి ద్వారా క్షాళన. ఆ విధంగా జరిగినపుడు వ్యవస్థలో వున్న మంచివారికి ఊతం లభిస్తుంది. చెడ్డవారి బలం తగ్గుతుంది. అలా కాకుండా యీ విషయాలు బయటకు పొక్కితే మన సంస్థ పేరు దెబ్బ తింటుంది అని తప్పులను కమ్ముకుంటూ, తివాచీ కిందకి తోసేసి, ఎలాగోలా నడిపేద్దామని చూస్తే మొత్తానికి చెడ్డపేరు వస్తుంది.

కేరళ చర్చికి యిప్పుడు జరుగుతున్నది అదే. కేరళలో క్రైస్తవం క్రీ.శ. 52 నుండి వుంది. క్రీ.శ. 345లో ఓ పాలస్తీనా క్రైస్తవుడు 72 కుటుంబాలతో సహా కేరళకు వచ్చి స్థిరపడ్డాడు. తామరతంపరగా వృద్ధి చెందారు. 15 వ శతాబ్దంలో వాస్కోడిగామా రాకతో పోర్చుగీసు క్రైస్తవ జనాభా వచ్చిపడ్డారు. ఈ కారణాల వలన కేరళ జనాభాలో 19% మంది క్రైస్తవులే. తక్కిన ప్రాంతాల్లో క్రైస్తవుల్లో చాలామంది పేదలు, సామాజిక స్థాయి లేనివారు. కానీ కేరళలో అలా కాదు. ఇక్కడ డబ్బున్న క్రైస్తవులు అనేకమంది. వాళ్ల యిళ్లల్లో వేడుకలు భూనభోంతరాళాలు దద్దరిల్లేట్లు జరుపుతారు. 'ఎంఆర్‌ఎఫ్‌', మలబార్‌ గోల్డ్‌, అలూక్కాస్‌, ముత్తూట్‌ ఫైనాన్స్‌ వంటి పెద్ద పెద్ద సంస్థలు క్రైస్తవులవే. క్రైస్తవులు రాజకీయ పార్టీలు కూడా నడుపుతారు.

కేరళ క్రైస్తవుల్లో చాలామంది రోమన్‌ కాథలిక్కులు. క్రైస్తవులలో రోమన్‌ కేథలిక్కులను ఛాందసవాదులనే చెప్పాలి. ఆచారవ్యవహారాలను చాలా గట్టిగా పాటిస్తారు. కట్టుదప్పినవారిని కఠినంగా శిక్షిస్తారు. ధనికభక్తులు చర్చికి ధారాళంగా విరాళాలు యిస్తారు. ఈ విధంగా కేరళ చర్చికి తరతరాలుగా ఆస్తులున్నాయి, నిర్వహించేందుకు చేతిలో డబ్బుంది, రాజకీయంగా పలుకుబడి వుంది, కోట్లాది అనుయాయులున్నారు, దేశవిదేశాల్లో పలు సంస్థలున్నాయి, వాటిని నడిపే వాలంటీర్లు వున్నారు. ఇన్ని చేతిలో వున్నపుడు వినయంగా వుండడం ఎవరికి సాధ్యం? కొంతమేరకైనా అక్రమాలు జరగడం సహజం.

ఇతర మతాల్లో బ్రహ్మచారులు, సన్యాసులు తక్కువగా కనబడతారు. బ్రహ్మచారిణులు మరీ తక్కువ. కానీ క్రైస్తవంలో పూజారులు (ప్రీస్ట్‌స్‌) పూజారిణులు (నన్స్‌) బ్రహ్మచర్యం పాటించి తీరాలి. కేరళలోనే వీళ్లు 50,000 మంది వున్నారు. భారతదేశపు యితర రాష్ట్రాలలో 1.35 లక్షల మంది వున్నారు. నిజానికి ప్రపంచవ్యాప్తంగా వున్న కేథలిక్‌ ప్రీస్టులు, నన్స్‌లో 15% మంది కేరళలోనే వున్నారు. బ్రహ్మచర్యం పాటించడమంటే ప్రకృతికి వ్యతిరేకంగా వెళ్లడమే. సహజమైన కోరికలు అణచుకోవడమే. ఆ అణచివేత ఎల్లెడలా సాధ్యం కాదు. ఒక్కోప్పుడు కట్టు తప్పవచ్చు. సాధారణ గృహస్థుకి రతివాంఛ మితంగా కలిగితే బ్రహ్మచారికి, సన్యాసికి, వితంతువుకు నిరంతరం అదే ధ్యాస అంటాడు కవి చౌడప్ప. సంసారజీవితం గడిపి, విరక్తి చెందాకనే సన్యాసి జీవితం గడపమంటుంది హిందూమతం. కానీ క్రైస్తవంలో బ్రహ్మచర్యానికి మోజు మెండు. అది పాటించలేని కొందరు భ్రష్టులవుతారు. వారు ఉన్నతస్థానంలో వుంటే ఏమవుతుందో వూహించవచ్చు. ఆ ఊహలకు బలం యిస్తున్నవి యిటీవల మలయాళంలో వెలువడుతున్న ఆత్మకథలు.

ఈ ఏప్రిల్‌లో వెలువడిన సిస్టర్‌ మేరీ చాండీ ఆత్మకథ ''నన్మ నిరంజవలే స్వస్తి'' కేరళ చర్చిని ఓ కుదుపు కుదుపుతోంది. చేవయూర్‌ (కోళికోడ్‌ జిల్లా) లోని 'కాంగ్రెగేషన్‌ ఆఫ్‌ ద డాటర్స్‌ ఆఫ్‌ ప్రెజెంటేషన్‌ ఆఫ్‌ మేరీ'' నుండి తన 53 వ యేట బయటకు వచ్చేసిన ఆమె 14 యేళ్ల తర్వాత అప్పటి అకృత్యాలన్నీ అక్షరరూపంలో బయటపెట్టింది. ఇప్పుడు వైనాడ్‌లోని పూలపల్లిలో స్థిరపడిన మేరీ నన్‌గా తను గడిపిన 40 ఏళ్ల జీవితం గురించి రాసిన విషయాలు విభ్రాంతి కలిగించేట్లు వున్నాయి -

- పండగ రోజుల్లో పూజారులు, పూజారిణులు తాగి డాన్సులు చేస్తారు. తాగినప్పుడు పూజారులు పరమ చండాలంగా బూతులు మాట్లాడతారు. పార్టీలో తాగితందనాలాడడానికి మేరీ యిష్టపడకపోతే ఓ పూజారి 'జీవితం వున్నది అనుభవించడానికే' అని సుద్దులు చెప్పాడు. అయినా వినకపోతే 'అయితే నీ అంతు చూస్తా' అని బెదిరించాడు.

- బూతు పుస్తకాలు చదవడం, బూతు వీడియో సిడిలు చూడడం పూజారులకు చాలా యిష్టం. వాటిని దాచుకుని మళ్లీ మళ్లీ చూస్తూ వుంటారు. నన్స్‌కి కూడా యీ పిచ్చి వుంది. ఓ సీనియర్‌ నన్‌ తనతో కలిసి బ్లూ ఫిల్మ్‌ చూడమని జూనియర్‌ నన్‌కు ఒత్తిడి చేస్తే ఆమె భయపడి మేరీ వద్దకు వచ్చి ఏడ్చింది.

- అర్ధరాత్రి దాటాక పూజారులు నన్స్‌ కాన్వెంట్‌కు వచ్చి దగ్గరున్న స్కూలుకి తీసుకెళ్లి అనుభవిస్తూంటారు. దీనివలన వాళ్లు గర్భవతులైతే కడుపు తీయించేస్తారు. ఒక్కోప్పుడు ఆలస్యమై పిల్లో పిల్లాడో పుడితే చంపివేస్తారు కూడా. ''వైనాడ్‌లోని మనంతవాడి కాన్వెంట్‌లో ఓ సారి బాత్‌రూములోంచి పసిపిల్లవాడి ఏడుపు, ఓ స్త్రీ నిట్టూర్పులు వినబడ్డాయి. మేమందరం కలిసి బలం వుపయోగించి బాత్‌రూము తలుపు బద్దలుకొట్టి లోపలికి వెళ్లి చూశాం. నేలంతా రక్తం. మాలో ఒకరిగా వున్న ఒక నన్‌ అప్పుడే బిడ్డకు జన్మనిచ్చింది. పుట్టిన బిడ్డను బాత్‌రూమ్‌ అలమారాలో కుక్కేస్తోంది. బిడ్డ కాళ్లు బయటే వున్నాయి. ప్రాణభీతితో కొట్టుకుంటున్నాయి. నేను వెంటనే తలుపు తెరిచి బిడ్డను నా గుండెలకు హత్తుకున్నాను. అది సరైన పని అని నేననుకున్నాను కానీ తక్కిన సిస్టర్స్‌ అనుకోలేదు. వాళ్లంతా నాపై పగ బట్టారు. అంతకు ముందు ఓ సారి ఓ ప్రీస్టు నన్ను హత్తుకోబోతే స్టూలు తిరగేసి కొట్టబోయాను. అప్పుడు కూడా వాళ్లంతా అతన్నే సమర్థించారు తప్ప నాకు అండగా నిలవలేదు.''

ఈ పుస్తకం బయటకు వచ్చాక చర్చి యీ విషయాలన్నీ ఖండించింది. ''అసలు మేరీ నన్‌గా ఎప్పుడూ లేదు. మా కాన్వెంటులో వంటకత్తెగా పనిచేసింది అంతే'' అనేసింది. వైనాడ్‌లోని భక్తబృందాన్ని ఆమెకు దూరంగా వుండమని సలహా యిచ్చింది. (అంటే సాంఘిక బహిష్కరణ అని అర్థం). తను వంటకత్తెనో, నన్‌నో తన బాప్టిజం సర్టిఫికెట్టు వెరిఫై చేస్తే తెలుస్తుందని మేరీ ఛాలెంజ్‌ చేసింది. ఆ సర్టిఫికెట్టు చర్చి తన దగ్గరే పెట్టుకుంది. మేరీ ఆరోపణలపై స్పందించమని చర్చి అధికారుల నడిగితే ''ఆమె తేదీలు, పేర్లు లేకుండా రాసింది. అందువలన నమ్మడానికి వీల్లేదు.'' అన్నారు తప్ప వారెవరో కనుగొని వారిపై విచారణ జరిపిస్తామని హామీ యివ్వలేదు.

మేరీ కూడా అనేదేమిటంటే - ''చర్చిలో చాలామంది మంచివారున్నారు కానీ కొందరు చెడ్డవాళ్లు కూడా వున్నారు సుమా అని హెచ్చరిస్తున్నాను. కాథలిక్‌ అమ్మాయిలు కౌన్సిలింగ్‌కు, కన్ఫెషన్‌ (తప్పుల ఒప్పుకోలు)కు ప్రీస్ట్‌ల వద్దకు వెళ్లవద్దని మాత్రం సలహా యిస్తున్నాను. ఎవరు ఎటువంటి వాళ్లో చెప్పలేం కదా'' అని.

ఇలాటి ఆత్మకథ రాయడంలో మేరీ ప్రథమురాలు కాదు. 2010లో ''ఒరు వైదికంటె హృదయమిథ'' అనే ఆత్మకథ వెలువడింది. రాసినది షిబు కలంపరాంబిల్‌ అనే ఒకప్పటి ఫాదర్‌. 12 ఏళ్లపాటు ఫాదర్‌గా వున్న అతన్ని చర్చివాళ్లు తీసేశారు. (డ్రీ-ఫ్రాక్‌డ్‌ అంటారు) చర్చిలో పనిచేసే రోజుల్లో ఆర్థికపరమైన అవకతవకల గురించి, సెక్స్‌ కార్యకలాపాల గురించి అతను బిషప్‌ స్థాయి అధికారులకు కూడా ఫిర్యాదు చేస్తూనే వున్నాడు. ఇతను చెప్పినపుడు 'సరే, కనుక్కుంటానులే' అనడం, ఆ తర్వాత ఏమీ చేయకపోవడం. ''ఎందుకంటే యీ జాడ్యం పైనుండి కిందదాకా వుంది. ఒకరి తప్పులు మరొకరు కమ్ముకుంటూ వస్తారు. ఎవరైనా ప్రీస్ట్‌ కానీ, బిషప్‌ కానీ భక్తురాలికి కడుపు చేస్తే ఆమెకోసం యిల్ల్లు కట్టించి యిస్తారు. లేదా డబ్బిచ్చి నోరు మూయిస్తారు. ఇదంతా భక్తబృందం యిచ్చిన విరాళాలే కదా. చర్చి బాగు చేయిస్తామని, మరోటనీ వసూలు చేస్తారు. ఎంత వచ్చిందో చెప్పరు. కాంట్రాక్టర్లకు పని అప్పగిస్తూ తమ వాటా తీసుకుంటారు.'' అంటాడతను.

అతను ''కాన్వెంట్‌లు, నన్నరీస్‌ (నన్‌ల నివాసాలు) వేశ్యాగృహాలుగా మారిపోయాయి. ప్రీస్టులు రాత్రుళ్లు అక్కడకి వెళ్లి స్వేచ్ఛగా శృంగారంలో పాల్గొంటున్నారు. అంతకు తెగించలేని కొందరు ప్రీస్టులు పోర్నోగ్రఫీ పుస్తకాలు, వీడియోలు చూస్తూ తమ పవిత్రత కాపాడుకుంటున్నా మనుకుంటున్నారు. ఒకసారి వీటికి అలవాటు పడితే వదలడం కష్టం. నన్‌ ఎవరైనా గర్భవతి కాగానే అబార్షన్‌ చేయించడానికి చూస్తారు. ఆమె ఒప్పుకోకపోతే 'యిక్కడి జీవితం కష్టమంటోంది' అంటూ బయటకు పంపేస్తారు. ఆమె బయటకు వెళ్లి అల్లరి చేయబోతే సాంఘిక బహిష్కరణ జరిగేట్లా చేస్తారు.'' అని రాశాడు.

నిజానికి గత ఐదేళ్లలో ముగ్గురు నన్‌లు అనుమానాస్పద పరిస్థితుల్లో చనిపోయారు. పోలీసులు 'ఆత్మహత్య' అంటూ కేసులు మూసేశారు. 1992లో జరిగిన సిస్టర్‌ అభయ హత్య కేసులో యిప్పటిదాకా శిక్షలు పడలేదు. ఇప్పుడు ఫాదర్‌ షిబు విషయంలో కూడా చర్చి కఠినంగా వ్యవహరిస్తోంది. అతను యీ పుస్తకం రాసి మీరు మారకపోతే దీన్ని ప్రచురిస్తా అని చెపుతూ నాలుగేళ్లపాటు తన సీనియర్లకు చూపిస్తూనే వున్నాడు. వాళ్లు మారలేదు సరికదా, పుస్తకం బయటకు వస్తే నీకు ప్రమాదం జాగ్రత్త అని హెచ్చరించారు. చివరకు 2010లో పుస్తకం బయటకు వచ్చాక అతని తలిదండ్రులను పిలిచి 'మీ అబ్బాయితో తెగతెంపులు చేసుకోకపోతే మీ శవాలను చర్చి స్మశానంలో పాతిపెట్టనీయం జాగ్రత్త' అని బెదిరించారట.

ఆత్మకథ రాయకపోయినా సారా జోసెఫ్‌ అనే ఫెమినిస్టు కాన్వెంటు విడిచి పెట్టివెళ్లిన ఓ నన్‌ జీవితంపై ఓ కాల్పనిక నవల రాసింది. పేరు ''ఓతప్పు''. ''అనేకమంది నన్‌లు, ప్రీస్టులు తమపై జరుగుతున్న అత్యాచారాలను, అవమానాలను మౌనంగా భరించడం నేర్చుకున్నారు. అలా బాధపడడం ఒక సుగుణం అనీ, దేవుడు సంతోషిస్తాడనీ వారి నమ్మకం. అందుకే యిన్నాళ్లగా యీ ఘోరాలు నిరాఘంటంగా సాగిపోతున్నాయి. ఇప్పుడీ పుస్తకాలు యిలా రావడం వలన మార్పు రావచ్చు.'' అంది. తక్కినవారికి పెద్దగా ఆశ లేదు. చర్చిలో నియంతృత్వ ధోరణులు కొనసాగుతూనే వున్నాయి.

''చర్చిలో నియమనిబంధనలు పాటించలేని దుర్బలమనస్కులు బయటకు వెళ్లి యిలాటి పుస్తకాలు రాస్తున్నారు. వేలాదిమంది పూజారులు, పూజారిణులు ఎన్నో మంచి పనులు చేస్తున్నారు. మేం విద్య, వైద్యరంగాల్లో ఎంతో సేవ చేసి దేశ ఆర్థికోన్నతికి ఎంతో పాటుపడ్డాం. అది గుర్తించకుండా ఒకరిద్దరి గురించి రాయడం దేనికి? ఏదైనా వుంటే మాలో మేమే చర్చించుకుంటాం.'' అంటున్నారు చర్చి ప్రతినిథులు.

కానీ ఇదేమీ జరగడం లేదంటుంది సిస్టర్‌ జెస్మె. ఆమె రాసిన ''ఆమెన్‌'' అనే ఆత్మకథలో పూజారుల అసభ్యచేష్టలను, లెస్బియన్స్‌గా బతుకుతున్న నన్స్‌ వికృతాలను బజార్లో ఉతికి ఆరేసింది. స్వానుభవాలు రాయడానికి కూడా జంకలేదు. ఓ సంఘటన వివరిస్తూ ''...నన్ను కాఫీ తాగుదువుగాని రా అంటూ తన గదికి పిలుచుకుని వెళ్లి మంచం మీద కూర్చోబెట్టాడు. ఆ గదిలో అక్కడ తప్ప వేరే చోట కూర్చునే అవకాశం లేదు. నేను కాఫీ తాగుతూండగానే అతను వచ్చి నన్ను బిగికౌగిలిలో బంధించాడు. ఉక్కిరిబిక్కిరై పోయి విడిపించుకోవడానికి ప్రయత్నిస్తే అప్పుడు నా వక్షోజాలను ఒడిసి పట్టుకున్నాడు. వాటిని నగ్నంగా చూపమని అడిగాడు. ''నువ్వు మగాడి విశ్వరూపం చూశావా?'' అని అడిగాడు. నేను తల అడ్డంగా తిప్పుతూండగానే చటుక్కున బట్టలు విప్పేశాడు..'' అని రాసింది. ఆవిడ త్రిశూర్‌లోని సెయింట్‌ మేరీ కళాశాలకు ప్రిన్సిపాల్‌గా పని చేసింది. 2009లో ఆమె రాసిన పుస్తకం వెలువడగానే ఆమెను పరమదుష్టురాలిగా చిత్రీకరించారు. 'ఆమెను సంఘమే కాదు, కుటుంబం కూడా బహిష్కరించింది. ఆమె పుస్తకం చదివినా, ఆమె బాటలో ఆలోచించినా మీకూ అదే గతి' అని చర్చి నన్స్‌ను బెదిరిస్తోంది.

ఈమె రాసిన పుస్తకం ఆధారంగా యిప్పుడు మలయాళంలో టి.దీపేశ్‌ అనే అతను ''పితావుమ్‌, పుత్రనుమ్‌, పరిశుద్ధఆత్మావుమ్‌'' (ఫాదర్‌, సన్‌, అండ్‌ హోలీ ఘోస్ట్‌) అనే సినిమా తీస్తున్నాడు. నన్స్‌గా వుంటూ లెస్బియన్స్‌గా మారిన వేషాల్లో నటించేందుకు కన్నడ మోడల్‌ రాజశ్రీ పొన్నప్ప, మలయాళ నటి హనీ రోజ్‌ (తెలుగు సినిమాల్లో కూడా వేసింది) ముందుకు వచ్చారు. హోమోసెక్సువలిజం, అబార్షన్‌ వంటి అనేక విషయాలను నా సినిమాలో చర్చిస్తున్నాను అంటాడు దీపేశ్‌. అనేక క్రైస్తవ సంఘాలు యీ సినిమాను అడ్డుకోవాలని ప్రయత్నిస్తున్నాయి. ఆ తారలను తిట్టిపోస్తున్నాయి.

ఇదే సమయంలో ఎర్నాకుళం జిల్లాలోని నరక్కల్‌ అనే వూళ్లో నడుస్తున్న లిటిల్‌ ఫ్లవర్‌ కాన్వెంటు వివాదం కూడా బయటకు వచ్చింది. 1930 నుండి సెయింట్‌ మేరీ చర్చ్‌ సహాయంతో ఆ కాన్వెంటు నడుస్తూ వుంది. ఆ కాన్వెంటులో సీట్లు కావాలంటే చట్టవిరుద్ధంగా చర్చికి డొనేషన్లు కావాలంటూ చర్చి ఫాదర్లు అడుగుతున్నారని తెలిసినా కాన్వెంటు నడిపే సిస్టర్స్‌ (నన్స్‌) నోరుమూసుకుని వూరుకున్నారు - గట్టిగా మాట్లాడితే నిధులు రావన్న భయంతో! కొంతకాలానికి ఆ కాన్వెంటును చర్చి హస్తగతం చేసుకుందామని చూసింది. బహిరంగంగా అడిగితే గొడవవుతుందని ఓ ఫాదర్‌ 1971లో దొంగ సంతకాలతో ఆ కాన్వెంటు మేనేజ్‌మెంట్‌ను చర్చిపేర మార్పించేసుకున్నాడు. ఆ విషయం సిస్టర్స్‌కు తెలియక అక్కడే రెండో కాన్వెంటు - సెయింట్‌ జోసెఫ్‌ పేర పెట్టారు.

36 ఏళ్లు గడిచాక 2007లో చర్చి ఆ స్థలాన్ని స్వాధీనం చేసుకోవాలనుకుంది. ''మీ రెండో కాన్వెంటును వేరే చోటకి మార్చుకోండి'' అని కాన్వెంటుకి చెప్పింది. ''మా స్థలంలో మేముండగా యింకో చోటికి వెళ్లడమెందుకు?'' అన్నారు సిస్టర్స్‌. ''ఆ స్థలం మీది కాదు, మాది.'' అంటూ యీ డాక్యుమెంట్లు చూపించింది చర్చి. ''ఇవి ఫోర్జరీవి.'' అన్నా వినలేదు. సిస్టర్స్‌ ఎడ్యుకేషన్‌ డిపార్ట్‌మెంట్‌కు ఫిర్యాదు చేశారు. ఎడ్యుకేషన్‌ డిపార్ట్‌మెంట్‌ అన్నీ పరిశీలించి ''మీరు ఎక్కడికీ వెళ్లనవసరం లేదు.'' అని నిర్ణయం ప్రకటించింది.

అంతే! గూండాలు రంగంలోకి దిగి వీళ్లని సతాయించడం మొదలుపెట్టారు. సిస్టర్స్‌ను స్కూలులోకి అడుగుపెట్టనివ్వలేదు. చర్చిలోకి రానివ్వలేదు. వాళ్లను కొట్టారు. ఓ సారి వందమంది చుట్టుముట్టి గంటల తరబడి నిర్బంధించారు. ఇవన్నీ చర్చే చేయిస్తోందన్న సంగతి ఎవరికైనా అర్థమవుతుంది. ఈ హింస భరించలేక ఆరుగురు సిస్టర్స్‌ చర్చికి వ్యతిరేకంగా కోర్టుకి వెళ్లారు. నన్స్‌కు, ఫాదర్స్‌కు మాకు వ్యతిరేకంగా కోర్టుకి వెళ్లే హక్కు లేదు, మేం చెప్పినట్టు వినాల్సిందే అంటూ చర్చి వాదిస్తోంది. మతపరమైన విషయాలు వేరు, యివి సివిల్‌, క్రిమినల్‌ సంగతులు అంటున్నారు సిస్టర్స్‌.

ఈ చర్చి అనే కాదు, వాటికన్‌ను పరిశీలించినా కొన్ని విషయాలు తడతాయి. మతవ్యాప్తికై వెలిసినా అది ఒక పెద్ద కార్పోరేట్‌లా నడుస్తుంది. ఒక సామ్రాజ్యం నడపడానికి ఎంత చాకచక్యం కావాలో వాటికన్‌ నడపాలన్నా అంత తెలివీ కావాలి. డబ్బు బోల్డంత వచ్చి పడుతూ వుంటుంది కాబట్టి దానితో బాటు అనేక దౌర్బల్యాలు వచ్చిపడతాయి. ''మత విషయాల్లో చర్చి యితరులకు ఎన్నయినా సుద్దులు చెప్పవచ్చు. కానీ తన మనుగడకోసం ఎటువంటి వారితోనైనా రాజీపడుతుంది'' అంటారు విమర్శకులు. రెండో ప్రపంచయుద్ధంలో అది హిట్లర్‌, ముస్సోలినీ వంటి నరహంతకులతో రాజీ కుదుర్చుకుంది. యూదులపైనే కాదు, సాటి క్రైస్తవులపై కూడా వాళ్లు ఎన్ని ఘోరాలు చేసినా కిమ్మనకుండా ''మేం తటస్థం'' అంటూ కళ్లు మూసుకుంది. అసలు వాటికన్‌ను ప్రత్యేక రాజ్యంగా గుర్తించి యిన్ని హక్కులు యిచ్చినదెవరో తెలుసా? ముస్సోలినీ! ''నేను మీకు సార్వభౌమాధికారం యిస్తాను. మీరు నా ఫాసిస్టు అధికారాన్ని మన్నించాలి'' అని ఒప్పందం కుదుర్చుకునే ముస్సోలినీ వాటికన్‌కు ఆ హక్కు కలిగించాడు.

వాటికన్‌ అధికారం దేశాలు, ఖండాలు దాటిపోయింది. దొంతరలుదొంతరులుగా అధికారాన్ని పంచుకుంటూ పోయారు. అదంతా ఒక దృఢమైన ంచుకోటలా తయారైంది. ఎవరైనా సంస్కరిద్దామని చూస్తే తమ అధికారం జావకారిపోతుందన్న భయంతో వీళ్లంతా ప్రతిఘటిస్తారు. వీళ్లను క్షాళన చేయడం ఏ పోప్‌కు తరం కాదు. ఎవరైనా బయటనుండి విమర్శిస్తే క్రైస్తవ విరోధి అని ముద్ర కొడతారు. అంతర్గతంగా విమర్శించబోతే వినరు, విసుగెత్తి విషయాలు బయటపడితే వెలి వేస్తారు. క్రైస్తవ మతాచారాలకు ద్రోహం చేస్తున్నాడంటారు. ఈ ఆచారాలు ప్రపంచమంతా ఒకేలా వున్నాయా అంటే అదీ లేదు. వాటికన్‌ గతంలో కొంతమందికి సెయింట్‌హుడ్‌ యిచ్చి తర్వాత వాళ్లని తొలగించింది. కానీ కేరళ చర్చి మాత్రం తొలగించలేదు. ఇంకా వాళ్లను సెయింట్స్‌గానే పూజిస్తోంది. ఎవరి ప్రయోజనాలు వాళ్లవి.

పాల్‌ జకారియా అనే ఒక పాత్రికేయుడు అన్నాడు - ''జీసస్‌ అనే బ్రాండ్‌ నేమ్‌పై గుత్తాధిపత్యం కలిగిన సామ్రాజ్యం చర్చ్‌. ఈ బ్రాండ్‌ 2 వేల సంవత్సరాల నాటిది. ఆ బ్రాండ్‌ను చర్చ్‌ చాలా ఘనంగా హంగూఆర్భాటాలతో మార్కెట్‌ చేస్తుంది. ఆ స్పిరిచ్యువల్‌ గ్లామర్‌తో కళ్లు మిరిమిట్లు గొల్పుతాయి. ఆ కరిజ్మాయే లేకపోతే చర్చి పేకమేడలా కూలిపోతుంది. అందువలన అది అసలైన జీసస్‌ను ప్రజల కంటపడకుండా చేస్తుంది. అసలైన జీసస్‌ పేదవాడు, ఆధ్యాత్మిక సామ్రాజ్యంలో అందరూ సమానమంటూ కలలు కని, కలవరించి, తిరుగుబాటు చేసి ఓడిపోయినవాడు.''

చర్చికి వ్యతిరేకమైన విషయాలన్నీ ఒకేసారి బయటకు రావడం కొన్ని క్రైస్తవ సమాజాలను కలవరపరుస్తోంది. ఈ ఆత్మకథలు చదవవద్దని, రాబోయే సినిమా చూడవద్దని, యీ విషయాలన్నీ ప్రచురించిన ఔట్‌లుక్‌ మ్యాగజైన్‌కు నిరసన తెలపమని ఇంటర్నెట్‌ ద్వారా పలు సంస్థలు విజ్ఞప్తి చేస్తున్నాయి. టిటిడి చైర్మన్‌లపై, ఈఓలపై ఆరోపణలు వచ్చినా, హిందూ పీఠాధిపతులు జైలుకి వెళ్లినా, కోర్టులో బోనెక్కినా హైందవసమాజం చలించదు. న్యాయాన్యాయాలు కోర్టులే తేలుస్తాయిలే అనుకుంటుంది. హిందువులైనంత మాత్రాన అందరూ పుణ్యాత్ములే అనే భ్రమలో వుండదు. వీరి కారణంగా హిందూమతానికి మచ్చ వచ్చిందని అనుకోదు. కేరళ చర్చిలో కొందరి గురించి చెడ్డగా రాసినంత మాత్రాన క్రైస్తవమతం చెడ్డదని అనుకోవాల్సిన పని లేదు. దానికి చెడ్డపేరు వస్తుందన్న భయపడాల్సిన పనీ లేదు. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 05 ఎమ్బీయస్‌ : లేఖ వలన లాభమా? నష్టమా?**

అదేమిటో గాని, తెలంగాణపై టిడిపి లేఖ యిస్తానన్నపుడే కాంగ్రెస్‌ యిన్ని చిక్కులు పెడుతోంది. సెప్టెంబరులోగా కాంగ్రెస్‌ తెలంగాణాపై ఏదో ఒకటి తేల్చేస్తుందన్న సిగ్నల్స్‌ కెసియార్‌కు వచ్చాయి. ఆ సిగ్నల్‌ అట్నుంచి బాబుకు వచ్చాయి. ఏ సిగ్నల్సూ లేని తెలంగాణ జాక్‌ సమరానికి సిద్ధమవుతూంటే తెరాస మాత్రం సంబరాలే సంబరాలంటోంది. ఉత్తిపుణ్యానికి ప్రాణాన్ని హైరాణ పెట్టుకోకండి, మిలియన్‌ మార్చిలు, ఏప్రిళ్లు పెట్టుకోకండి అని జాక్‌కు సలహా చెపుతోంది కూడా. పార్లమెంటు సమావేశాలు అర్ధాంతరంగా ముగిసాక సెప్టెంబరు రెండవ వారంలో ఢిల్లీనుంచి తెలంగాణ ప్రకటన వెలువడేవేళకు తను కూడా ఢిల్లీలో వుంటే 'నేనే దగ్గరుండి యిప్పించా' అని చెప్పుకోవచ్చని కెసియార్‌ హస్తినలో మకాం పెట్టారు.

ఈ సిగ్నల్స్‌, ఈ ప్రయాణసన్నాహాలూ అవీ బాబులో తొందర పెంచాయి. ఆయన ప్రస్తుతం 'క్లియరెన్స్‌ సీజన్‌'లో వున్నారు. పెండింగ్‌ యిస్యూలన్నీ టకటకా తెమిల్చేస్తున్నారు. బిసిలపై డిక్లరేేషన్‌ యిచ్చేశారు, ఎస్సీ వర్గీకరణపై మాదిగలకు ఓటేసేశారు, యిక తెలంగాణపై కూడా ఏదో ఒకటి చెప్పేసి నస తప్పించుకుందా మనుకుంటున్నారు. గాంధీ జయంతి నాడు పాదయాత్ర లేదా సైకిల్‌ యాత్ర (నన్నడిగితే సైకిల్‌ యాత్రే బెటర్‌, ఎన్నికల సింబల్‌కూడా ఓటర్ల మెదడులో ముద్ర పడిపోతుంది. పాదయాత్ర అయితే అడుగడుగునా వైయస్‌తో పోల్చి పత్రికలవాళ్లు ఫోటోలు వేసి చంపుకుతింటారు) ఆదిలాబాద్‌ నుండి మొదలుపెడతారట. అప్పటిలోగా ఏదో ఒక ప్రకటన చేయకపోతే అడుగడుగునా తెరాస వారు అడ్డుపడి రచ్చ చేస్తారు. పోలీసు రక్షణ కోరాలి. ఇస్తే కిరణ్‌ ప్రభుత్వం, టిడిపి కుమ్మక్కయ్యారని వైకాపా, తెరాస కలిసి అల్లరి పెడతాయి. అందువలన ఏ అడ్డంకులూ లేకుండా యాత్ర సాగాలి. సాగాలంటే అంతకుముందే తెలంగాణపై వైఖరి తేల్చేయాలి.

తెలంగాణపై తమ వైఖరి తేల్చాలని తెలుసు కాని దానికి 'సరైన సమయం' (ఈ పదబంధంపై కాపీరైట్‌ కాంగ్రెస్‌దే అయినా మనమూ వాడుకోవచ్చు) ఎప్పుడు అన్నదే ప్రశ్న. కాంగ్రెస్‌ ప్రకటన యిచ్చాక తేలిస్తే దానికి విలువే వుండదు. విభజనకు వాళ్లు ఔనన్నాక ఔనంటే 'నువ్వు చెప్పేదేమిటి, వాళ్లు ఔనన్నాక ఏం చేయలేక అన్నావ్‌' అంటారు. వాళ్లు ఔనన్నాక కాదంటే 'అయితే నువ్వు సమైక్యవాదివన్నమాట' అంటారు. వాళ్లు కాదన్నాక కాదంటే 'మీ యిద్దరూ కూడబలుక్కున్నారు' అంటారు. వాళ్లు కాదన్నాక ఔనంటే 'నీ మాట ఎలాగూ చెల్లుబాటు కదాని ఔనంటున్నావ్‌.' అంటారు. అందువలన కాంగ్రెస్‌వాళ్లు ఏదో ఒకటి తేల్చేలోగానే తాము చెప్పేయాలి అని బాబు గట్టిగా అనుకున్నారు.

కానీ ఏం చెప్పాలి అన్నదే ప్రశ్న. ఔను అంటే తెలంగాణలో టిడిపికి ఆబోరు దక్కుతుంది. కాదంటే కష్టకాలం. దీని ఫలితం ఆంధ్రప్రాంతంలో ఎలా వుంటుంది అన్నదే తేలటం లేదు. సమైక్యవాదం ఆంధ్రప్రాంతంలో ఓట్లు రాలుస్తుందా లేదా? అన్నది ఎవరూ చెప్పలేకుండా వున్నారు. సమైక్య ఉద్యమం అంటూ అక్కడ లేదు కదా అని వాయలార్‌ రవి కూడా అన్నారట. 'యథాతథ పరిస్థితి కోసం ఎవరూ ఉద్యమించరు. మార్పు కోసమే ఉద్యమిస్తారు. తెలంగాణలో మార్పు కోరుతున్నారు కాబట్టి ఉద్యమం నడుస్తోంది. ప్రస్తుతం రాష్ట్రం సమైక్యంగానే వుంది కాబట్టి సమైక్యవాదులు ఉద్యమం చేయటంలేదు. మీరు పరిస్థితిలో మార్పు తెద్దామని చూస్తే అప్పుడు వాళ్లు ఉద్యమిస్తారు.' అని ఆంధ్రప్రాంతపు ఎంపీలు చెప్పారట. వీళ్లు చెప్పేదాకా ఆయనకు తెలియకపోవడం నాకు ఆశ్చర్యంగా వుంది.

ఉద్యమం వరకూ సరే, సమైక్యవాదులం అంటూ ఓట్లేస్తారా లేదా అన్నదే ఎవరైనా చెప్పగలగాలి. ఆంధ్రప్రాంతంలో వేర్పాటు వాదులం అంటూ ఎవరైనా వుంటే వాళ్లకు ఎన్ని ఓట్లు పడ్డాయో చూస్తే ఐడియా వచ్చేదేమో. తెలంగాణలో తెరాస ఒక్కటే విభజనవాదాన్ని కాన్వాస్‌ చేసినపుడు, వాళ్లు బిజెపి పొత్తు పెట్టుకున్నపుడు వాళ్లకు పడిన ఓట్లు విభజనవాదానికి పడిన ఓట్లుగా పరిగణించవచ్చు. తెరాస, బిజెపి యిద్దరూ తలపడినపుడు ఎలా చూడాలి? అక్కడ కామన్‌ ఫ్యాక్టర్‌ - విభజనవాదాన్ని - పక్కకు పెట్టి పార్టీలుగా ఎన్ని ఓట్లు పడ్డాయి అని చూడాలి. అలాగే ఆంధ్రప్రాంతంలో అందరూ సమైక్యవాదులుగానే చెప్పుకుంటారు. అక్కడ దాన్ని పక్కకు పెట్టి పార్టీలుగా ఎన్ని ఓట్లు తెచ్చుకున్నారో చూడాలి. అలా చూస్తే వైకాపాకు బాగా ఓట్లు పడ్డాయి. వాళ్లకు ఓటేస్తే విభజనవాదానికి ఓటేసినట్లే అని అర్థంపర్థం లేకుండా కొందరు కాంగ్రెస్‌వాళ్లు వాదించినా ఎవరూ పట్టించుకోలేదు. ఎందుకంటే టిడిపి, కాంగ్రెస్‌ ఎంత తటస్థమో, వైకాపా కూడా అంతే తటస్థం యిప్పుడు.

ఈ పరిస్థితిలో సమైక్యవాదం అంటే ఆంధ్రప్రాంతంలో ఓట్లు పడతాయో లేదో ఎవరూ చెప్పలేరు - అక్కడ అది ఎన్నికల అంశం కాదు కాబట్టి ! సమైక్యవాదాన్ని పట్టుకుని వేళ్లాడితే ఆంధ్రప్రాంతంలో ఓట్లు పడతాయి అన్న గ్యారంటీ వుంటే టిడిపి తెలంగాణపై లేఖ యివ్వకుండా ఉండేదేమో. కానీ ఆ విషయం తేలటం లేదు. లేఖ యివ్వకుండా కూర్చున్నా రేపు ఓట్లు పడలేదనుకోండి, అయ్యో లేఖ యిచ్చి తెలంగాణలో ఓట్లు తెచ్చుకోవలసినది అని వాపోవాల్సి వస్తుంది. లేఖ యిచ్చేశారనుకోండి, తెలంగాణలో ఓ మాదిరిగా ఓట్లు పడి, ఆంధ్రప్రాంతంలో బొత్తిగా పడకపోతే - 'అదిగో లేఖ యివ్వకపోవడం వల్లనే మనం ఓడిపోయాం' అని ఆంధ్రప్రాంతపు టిడిపి నాయకులు గగ్గోలు పెట్టేస్తారు. ఎందుకంటే అప్పటికి కూడా కాంగ్రెస్‌ తటస్థంగా వుంటే, ఆంధ్రప్రాంతపు కాంగ్రెస్‌ నాయకులు టిడిపిని అల్లరి పెట్టేస్తారు - 'తెలుగుదేశం పెట్టిన ఎన్టీయార్‌ పచ్చి సమైక్యవాది. ఆయన పథకాలు, సిద్ధాంతాలు నీరు కార్చిన చంద్రబాబు దీన్ని కూడా భ్రష్టుపట్టించారు. వీళ్ల వలననే తెలంగాణ కాంగ్రెస్‌ నాయకుల నుండి మా హై కమాండ్‌పై ఒత్తిడి వస్తోంది. వాళ్లు మమ్మల్ని ఒప్పుకోమని ఒత్తిడి చేస్తున్నారు. వీళ్లు ఎగేసుకుంటూ లేఖ యివ్వడం వలననే యిదంతా వచ్చింది. వీళ్లు యివ్వకుండా వుండి వుంటే విభజన అనివార్యం అయినా హైదరాబాదు విషయంలో, నదీజలాల విషయంలో బేరాలాడ గలిగేవాళ్లం. ఇప్పుడు వీళ్లంతా నాశనం చేశారు.'' అని.

లేఖ యివ్వడం వలన టిడిపికి తెలంగాణలో కాస్త బలం పెరగవచ్చు కానీ తెలంగాణను స్వీప్‌ చేసేస్తుందని ఎవరూ చెప్పలేరు. పాత రోజులు కావివి. 2009లో సమైక్యవాది అయిన వైయస్‌ నేతృత్వంలో తెలంగాణలో 50 సీట్లు దాకా కాంగ్రెస్‌ గెలిచింది. తెరాస దూసుకుపోతోంది. బిజెపి రంకెలు వేస్తోంది. సిపిఐ నారాయణ చెడామడా తిరిగేయడమే కాదు, బడబడా నోరు పారేసుకుంటున్నారు. వైకాపా ఖాతా తెరిచాక ఎంత బలం పుంజుకుంటుందో తెలియదు. ఇప్పుడు టిడిపి లేఖ యిచ్చినా పార్టీ వదిలి తెరాసకు వెళ్లినవాళ్లు తిరిగి రారు. ఇంతమంది మీద పంచుకుంటే ఎక్కువలో ఎక్కువ ఏ 25% సీట్లో రావచ్చు అనుకుందాం. అంటే 30. ఈ పాటి దానికి సమైక్యవాదాన్ని చెట్టెక్కించిదన్న చెడ్డపేరు మూటగట్టుకుంటే ఎక్కువ సీట్లు వున్న ఆంధ్రప్రాంతంలో దెబ్బ తింటామన్న భయం అక్కడి టిడిపి నాయకులకు వుంది. ఇప్పటికే కొందరు వేరే కారణాల వలన ఊగిసలాడుతున్నారు. ఈ లేఖ యివ్వగానే యీ పేరు చెప్పుకుని పొలోమని వైకాపాకు వలసలు ప్రారంభిస్తే పుట్టి మునుగుతుంది. అందువలననే ఆంధ్రప్రాంతపు టిడిపి నాయకులు 'కాంగ్రెస్‌ చెప్పేముందే మనం ఎందుకు చెప్పాలి?' అని బాబును అడుగుతున్నారు.

ఆయనా ఆ పాయింటు ఒప్పుకునే యిన్నాళ్లూ ఆగారు. సెప్టెంబరులో కాంగ్రెస్‌ చెప్పేస్తుంది అన్న సిగ్నల్స్‌ రాగానే అయితే యిచ్చేస్తా అన్నారు. చెప్పడానికి ఓ వారం ముందు యిస్తే చాలని ఆయన ఉద్దేశంలా వుంది. సెప్టెంబరు మొదటివారం అన్నారు, తర్వాత రెండోవారం అన్నారు. ఆంధ్రప్రాంతపు నాయకులతో చర్చలు జరిపి 'నేను ఏం చేసినా మీరు మాట్లాడకూడదు' అని గట్టిగా చెప్పారు. ఈ మధ్యలో ఎర్రబెల్లి తొందరపడిన కోయిల్లా 'విభజనకు అనుకూలంగా లేఖ యిచ్చేస్తారు' అని ప్రకటిస్తే మందలించారు. ఇదిగో అదిగో అంటున్నారు. లేఖ యివ్వక తప్పని పరిస్థితి వచ్చేసింది.

ఈ సమయంలో కాంగ్రెస్‌ ఆయన్ను చికాకు పెడుతోంది. తెలంగాణ యిప్పట్లో యిచ్చేది లేదని పలువిధాల చెప్తోంది. సాక్షాత్తు హోం మంత్రి చేతే చెప్పించింది. 'ఏ నిర్ణయమూ తీసుకోలేదు, టైము పడుతుంది, అనేక సమస్యలున్నాయి, ఇప్పట్లో అఖిలపక్ష సమావేశం లేదు, అది వుండేదాకా ఏమీ తేల్చలేం' అని కుండ తెప్పించి మరీ బద్దలు కొట్టించింది. మరి కెసియార్‌కు వస్తున్న సిగ్నల్‌ మాటేమిటి? అంటే ఉద్యమం నడిపేవాళ్లు అలా చెప్పకపోతే యింకెలా చెప్తారు? అని సంకేతాలకు గాలి తీసేశారు. మన్‌మోహన్‌ కూడా ఏకాభిప్రాయం రాలేదు కదా అనే సన్నాయిపాటే పాడుతున్నారు. ఆజాద్‌, వాయలార్‌ రవి, సోనియా.. ఎవరూ సానుకూల సంకేతాలు యివ్వడం లేదు. మరి వాళ్ల ధైర్యం ఏమిటో వాళ్లకే తెలియాలి.

కాంగ్రెస్‌ యిప్పట్లో యివ్వటం లేదని నోటితో కాకున్నా చేత్తో చెప్పేసింది యిప్పుడు తొందరపడి లేఖ యివ్వనేల అని ఆంధ్రప్రాంతపు టిడిపి నాయకులు బాబును సతాయిస్తున్నారు. ఇక్కడిదాకా వచ్చాక యివ్వకపోతే వున్న కాసింత విశ్వసనీయత కూడా ఊడ్చిపెట్టుకుపోతుందన్న భయం బాబుది. ఏదో ఒకటి యివ్వక తప్పని పరిస్థితి. పూర్తిగా ఔననేస్తే ఆంధ్రప్రాంతంలో పార్టీ నుంచి కప్పదాట్లు ప్రారంభమవుతాయన్న భయం వెంటాడుతూన్నపుడు ఆ లేఖ స్పష్టంగా వుండదన్న అనుమానం నాది. ఏవో మెలికలు పెట్టవచ్చు. అలాటి లేఖ వలన ఎవరికి లాభం? **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 06 ఎమ్బీయస్‌ : చిన్న రాష్ట్రాలూ - నక్సలైట్లూ**

తెలంగాణ ఏర్పాటుపై మాట్లాడుతూ హోం మంత్రి షిండేగారు ''చిన్న రాష్ట్రాలు ఏర్పడితే నక్సలిజం పెరిగిపోతుందని అంటున్నారు. తెలంగాణపై నిర్ణయం తీసుకునేముందు అది కూడా పరిగణనలోకి తీసుకోవాలి.'' అన్నారు. పెరిగిపోతుందని ఎవరన్నారు అన్నదానిపై చిన్న కన్‌ఫ్యూజన్‌ వుంది. 'ఆంధ్రప్రాంతపు ఎంపీలు నాతో అలా చెప్పారు' అని హోం మంత్రి అన్నారని తెలంగాణవాదులు అంటున్నారు. కానీ ''హిందూ''లో 'సెంటర్‌ హేజ్‌ రిపోర్ట్‌స్‌ దట్‌..' అని రాసింది. కేంద్రప్రభుత్వం వద్ద ఆ మేరకు నివేదికలు వున్నాయని హోం మంత్రి చెప్పారట. అదీ కాక ఎవరినైనా కోట్‌ చేసేటప్పుడు మనం దాని గురించి కాస్తయినా నమ్మితేనే మళ్లీ ప్రస్తావిస్తాం. లేకపోతే ఆంధ్రప్రాంతపు ఎంపీలు బోల్డు చెప్పివుండవచ్చు, అన్నీ హోం మంత్రి గుర్తుంచుకుని చెప్పడం లేదు కదా. వాళ్లు చెప్పిన పాయింట్లలో ఫలానా దానికి విలువ యివ్వాలి అనుకున్నపుడే దాని గురించి విశేషంగా చెప్తారు.

అందువలన తెలంగాణ ఏర్పడితే నక్సలిజం ప్రబలుతుందని, దాన్ని ఆ ప్రభుత్వం అదుపు చేయలేదని అనే వాదనను ఆయన గాని ఆయన ప్రాతినిథ్యం వహిస్తున్న ప్రభుత్వం కానీ నమ్మి వుండవచ్చు, ఒకవేళ నమ్మకపోయినా దాన్ని ఓ సమస్యగా చూపించడానికి నిశ్చయించుకుని వుండవచ్చు. సహజంగానే తెలంగాణావాదులకు యీ వాదన నచ్చలేదు. చిన్న రాష్ట్రాలైనంత మాత్రాన అభివృద్ధి చెందవా? పంజాబ్‌ మాటేమిటి, హర్యాణా మాటేమిటి? అంటూ విరుచుకుపడ్డారు. పెద్ద రాష్ట్రాలు మాత్రం మావోయిస్టులను మహా కంట్రోలు చేసేస్తున్నాయా? అయినా యిప్పుడు రాష్ట్రంలో మావోయిస్టుల ప్రాబల్యం లేదని డిజిపి అనలేదా? అలాటప్పుడు తెలంగాణ యివ్వగానే వాళ్లందరూ పుట్టుకుని వస్తారా? అని కడిగి పారేస్తున్నారు.

చరిత్ర చూస్తే నక్సలిజం పుట్టుకకూ, రాష్ట్రం సైజుకీ సంబంధం కనబడదు. నక్సలిజం పుట్టిన పశ్చిమ బెంగాల్‌ కానీ, బాగా పెరిగిన ఆంధ్రప్రదేశ్‌ కానీ చిన్న రాష్ట్రాలు కావు, పెద్దవే. ఉత్తర ప్రదేశ్‌ పెద్ద రాష్ట్రమే అయినా నక్సలైట్లు లేరు. బిహార్‌ పెద్ద రాష్ట్రంగా వున్నపుడూ నక్సలైట్లున్నారు, రెండు ముక్కలు చేసినపుడూ వున్నారు. చిన్న రాష్ట్రమైన కేరళలో ఒకప్పుడున్నారు, యిప్పుడు లేరు. దాని కంటె పెద్దవైన కర్ణాటక, తమిళనాడులలో ఎప్పుడూ లేరు. విస్తీర్ణం చాలా వున్న రాజస్థాన్‌లో లేరు. చాలా తక్కువున్న కశ్మీర్‌, హిమాచల్‌ ప్రదేశ్‌లలో లేరు. పంజాబ్‌, హరియాణాలలో కూడా లేరు. నక్సలైట్లు ఎక్కడ పుడతారు? ఎక్కడైతే ఆర్థిక అసమానత వుంటుందో అక్కడ! అంటారు. మరి నక్సలిజం లేనిచోట ఆర్థిక అసమానత, శ్రమ దోపిడీ లేవా? అక్కడ సోషలిజం పరిఢవిల్లుతోందా?

గమనిస్తే మనకు అర్థమయ్యేది - నక్సలిజం ప్రభవించడానికి కావలసిన అంశాలు చాలా వున్నాయి. వాటిలో మొదటిది ఆర్థికపరమైన దోపిడీ వ్యవస్థ. మామూలు దోపిడీ కాదు, దారుణంగా వుండాలన్నమాట. భూస్వామ్య వ్యవస్థ లాటిది వుండాలి. రెండో అంశం - దాన్ని ప్రతిఘటించే స్వభావం స్థానిక ప్రజల్లో వుండాలి. స్వభావంతో బాటు చారిత్రక నేపథ్యం కూడా వుండాలి. ఇవి లేకపోవడం వల్లనే గుజరాత్‌ వంటి రాష్ట్రాలలో నక్సలైట్లు కనుచూపు మేరలో కనబడరు. ట్రేడ్‌ యూనియనిజం బాగా వున్న రాష్ట్రాలలో వీళ్లను సంఘటితం చేయగలుగుతారు. అందుకే బెంగాల్‌లో నక్సలిజం పుట్టింది. కేరళలో మనగలిగింది. కానీ కొంతకాలమే. బెంగాల్‌లో సంకీర్ణ రాజకీయాలు నడుస్తూ అస్థిర ప్రభుత్వం రాజ్యమేలినపుడు చెలరేగిన బెంగాల్‌ నక్సలిజం సుస్థిరమైన రాజకీయ వ్యవస్థ ఏర్పడగానే చల్లారిపోయింది. కేరళలోనూ అంతే. ఉద్యోగవకాశాల కోసం దుబాయి వెళితే డబ్బులు వస్తాయనగానేే నక్సలిజం మర్చిపోయి గల్ఫ్‌ వెళ్లిపోయారు.

ట్రేడ్‌ యూనియనిజం బలంగా లేని రాజస్థాన్‌, ఉత్తరప్రదేశ్‌ వంటి రాష్ట్రాలలో నక్సలిజం పుట్టలేదు. నక్సలిజం పుట్టడానికి మరొక చక్కని ప్రదేశం ఏమిటంటే అడవులు. సాధారణంగా అన్ని చోట్లా గిరిజనులను మోసం చేసే దోపిడీ వ్యవస్థ వుంటుంది. అక్కడకు నక్సలైట్లు వెళ్లి వాళ్లను ఆకట్టుకుంటారు. మన రాష్ట్రంలో కూడా భద్రాచలం, నల్లమల. ఉత్తర తూర్పుగోదావరి, విశాఖ వంటి అటవీ ప్రాంతాల్లోనే నక్సలిజం వర్ధిల్లింది. మధ్యప్రదేశ్‌లో ట్రేడ్‌ యూనియనిజం లేకపోయినా అడవులు వున్నాయి కాబట్టి నక్సలైట్లు జెండా పాతగలిగారు. ఛత్తీస్‌గఢ్‌ వంటి ప్రాంతాల్లో సమాంతర ప్రభుత్వం నడపగలుగుతున్నారు. వాళ్లు ప్లాన్‌ చేసిన రెడ్‌ కారిడార్‌ చూడండి, అన్నీ అటవీ ప్రాంతాలే.

ఈ రకంగా చూస్తే తెలంగాణలో నక్సలిజం పుట్టడానికి, మనగలగడానికి సరైన వాతావరణం వుందా లేదా చెప్పండి. 1) నిజాం కాలంలో నడిచిన ఫ్యూడల్‌ వ్యవస్థలో విపరీతమైన ఆర్థికపరమైన దోపిడీ జరిగింది. 2) నిజాంకు వ్యతిరేకంగా కమ్యూనిస్టులు జరిపిన సాయుధపోరాటపు నేపథ్యం వుంది. పోలీసు యాక్షన్‌ తర్వాత కూడా తిరుగుబాటు కొనసాగింది. 3) అనేక జిల్లాల్లో అడవులు పుష్కలంగా వున్నాయి. గిరిజనుల దోపిడీ వుంది. నక్సల్‌బరీ ఉద్యమం బెంగాల్‌లో ప్రారంభమైన కొద్ది నెలలకే శ్రీకాకుళంలో ప్రారంభమై తెలంగాణకు కూడా వ్యాపించింది. తక్కిన చోట్ల చల్లారినా మన రాష్ట్రంలో మాత్రం కొనసాగుతూ వచ్చి చివరకు తెలుగువాళ్లే యావద్భారత నక్సలైట్లు (దరిమిలా మావోయిస్టులన్నారు)కు నాయకత్వం వహించే స్థితికి వచ్చారు. మన కిషన్‌జీ వెళ్లి బెంగాల్‌ మావోయిస్టులకు పాఠాలు చెప్పారు. ఛత్తీస్‌గఢ్‌, ఒడిశా వంటి పొరుగు రాష్ట్రాలను శాసించేది మన రాష్ట్రపు నక్సలైట్లే. అందువలన తెలంగాణలో మావోయిజం సజీవంగా వుండడానికే అన్ని అవకాశాలూ వున్నాయి.

ఇక రెండవ ప్రశ్న - నక్సలిజాన్ని అదుపు చేయడం చిన్న రాష్ట్రాలకు సాధ్యమా కాదా? నక్సలిజం జనించడానికి యిందాకా చెప్పిన ఉదాహరణలే యిక్కడా చెప్పవలసి వస్తుంది. మీరు గమనిస్తే రాష్ట్రంలోని రాజకీయ సుస్థిరత అన్నదే ముఖ్యం. అది వుంటే మావోయిజం, ఉగ్రవాదం, తీవ్రవాదం, మతోన్మాదం - యిలా ఎలాటి సమస్యనైనా అదుపులో పెట్టవచ్చు. అది లేకపోతే మావోయిజాన్నే కాదు, దేన్నీ అదుపులో వుంచలేరు. మంచి మెజారిటీతో ఒకే పార్టీ పాలిస్తుంటే సుస్థిరత వుంటుంది కానీ, నాలుగైదు పార్టీలు కలిసి పాలించబోతే మాత్రం కేంద్రంలో యుపిఏ పాలనలా వుంటుంది. మావోయిస్టులకు ప్రజాస్వామ్య పార్టీ ముసుగు కూడా వుంది. ఎలాగైనా ఎన్నికలలో నెగ్గాలని ఆ పార్టీల మద్దతు తీసుకుని గెలిచి, వాళ్లతో కలిసి ప్రభుత్వం ఏర్పాటు చేస్తే వాళ్లపై చర్యలు తీసుకోగలరా? లేరు కదా. ఈశాన్య రాష్ట్రాలలో అన్నిటిలో యిదే పరిస్థితి. అసాంలో బోడోలపై చర్యలు ఎందుకు తీసుకోలేరు? ఎందుకంటే బోడోల పార్టీ ప్రభుత్వంలో భాగస్వామి కాబట్టి! తెలంగాణలో నక్సలైట్‌ ప్రభావిత ప్రాంతాల్లో ప్రజల్ని భయపెట్టయినా వాళ్లు ఓట్లు వేయించగలరు, మాన్పించగలరు. అది తెలిసే పెద్ద పెద్ద రాజకీయపక్షాలే కాస్సేపు 'నక్సలైట్లు నిజమైన దేశభక్తులు', 'అసలు మా సిద్ధాంతమూ, నక్సలైట్ల సిద్ధాంతమూ ఒకటే' వంటి ప్రకటనలిస్తారు.

తెలంగాణ విడిగా రాష్ట్రంగా ఏర్పడ్డాక రాజకీయంగా సుస్థిరమైన ప్రభుత్వం ఏర్పడితే నక్సలైట్లనే కాదు, అనేక శక్తులను అదుపు చేయగలరు. ఏర్పడకపోతే మాత్రం నక్సలిజం పెచ్చుమీరడం తథ్యం. ఎందుకంటే వారిపై చర్యలు తీసుకునే శక్తి వీరికి వుండదు. ప్రభుత్వం కూలిపోతుందన్న భయం వెంటాడుతుంది. ప్రత్యేక తెలంగాణలో ఒకే పార్టీ మెజారిటీతో నెగ్గి సుస్థిర ప్రభుత్వం ఏర్పడే అవకాశాలు మీరే ఆలోచించి చూడండి. మొన్న ఎన్‌డిటివి సర్వే ప్రకారం చూస్తే తెరాసకు 16 పార్లమెంటు సీట్లలో 10 స్థానాలు వచ్చాయి. అదే నిష్పత్తిలో అసెంబ్లీ సీట్లు వేసి చూస్తే 120 కి 75 వస్తాయి. అలా అయితే సుస్థిర ప్రభుత్వం ఏర్పడి నక్సలిజాన్ని కంట్రోలు చేయగలరు. అయితే యిక్కడ గమనించవలసినది ఏమిటంటే - ఇది ప్రస్తుత పరిస్థితి. కాంగ్రెస్‌ తెలంగాణ యివ్వటం లేదు కాబట్టి తెరాసవైపు ఓటర్లు మొగ్గు చూపుతున్నారు. కాంగ్రెస్‌ తెలంగాణ యిస్తేనే కదా, ప్రత్యేక తెలంగాణ ఏర్పడేది. ప్రత్యేకరాష్ట్రం యిచ్చిందన్న అభిమానంతో కొందరైనా ఓటర్లు కాంగ్రెస్‌వైపు మొగ్గితే కథ మారిపోతుంది.

రాష్ట్రం రానంతసేపు దానికై పోరాడిన పార్టీ పట్ల అభిమానం వుంటుంది కానీ, వచ్చేశాక మళ్లీ రాజకీయాలు వచ్చేస్తాయి. జార్ఖండ్‌కై పోరాడిన జార్ఖండ్‌ ముక్తిమోర్చా పరిస్థితి గమనించండి. మామూలుగా చూస్తే తెలంగాణలో తెరాస, కాంగ్రెస్‌, టిడిపి, లెఫ్ట్‌, బిజెపిలకు మొదటినుండీ కొంత పట్టు వుంది. కొత్తగా వైయస్‌ అభిమానులు మద్దతిచ్చే వైకాపా వచ్చి చేరింది. వీరంతా తలో కాస్తా గెలుచుకుని, అందరూ కలిసి అతుకుల బొంతగా ఏర్పడితే తప్ప ప్రభుత్వం ఏర్పరచలేని స్థితి వచ్చిందనుకోండి. అప్పుడు మాత్రం నక్సలిజం అదుపుకాదు. బహుశా అదే జరగబోతోందని ఇంటెలిజెన్సు వర్గాలు హోం మంత్రిత్వశాఖకు, కేంద్రానికి చెప్పి వుంటాయి. వాటి ఆధారంగానే హోం మంత్రి అలా మాట్లాడి వుంటారు. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 07 ఎమ్బీయస్‌ : తస్లీమా నస్రీన్‌పై లైంగికపరమైన వేధింపులు**

తాను వేధింపులకు గురవుతున్నానంటూ తస్లీమా నస్రీన్‌ ఫిర్యాదు చేయడం కొత్తకాదు. ఇస్లాంకు వ్యతిరేకంగా రాతలు రాసినందుకు ఆమెపై ఆ మతపెద్దలు ఆంక్షలు విధించడం, ఆమె దేశం విడిచి పారిపోయి రావడం, హైదరాబాదులో కూడా ఆమె పుస్తకావిష్కరణ సభలో మజ్లిస్‌ వాళ్లు వచ్చి దాడి చేయడం - యివన్నీ పాతగాథలే. ఇప్పుడు ఆవిడ చేస్తున్న ఆరోపణలు కొత్తరకమైనవి. తను లైంగికపరమైన వేధింపులు (సెక్సువల్‌ హెరాస్‌మెంట్‌)కు గురయ్యానని ఆమె యిప్పుడు అంటోంది. అదీ సునీల్‌ గంగోపాధ్యాయ (గంగూలీ) చేతట! సునీల్‌ ప్రఖ్యాత బెంగాలీ రచయిత, వామపక్షవాది. సాహిత్య అకాడమీ చైర్మన్‌. పశ్చిమ బెంగాల్‌ సాహిత్యరంగంలో అతనిది ఉన్నతమైన స్థానం. ఈయన రచన ''ప్రతిద్వంద్వి'' ఆధారంగా సత్యజిత్‌ రాయ్‌ సినిమా తీశారు. సునీల్‌కు బెంగాల్‌లో చాలా పలుకుబడి వుంది. ఆ స్థానాన్ని ఉపయోగించుకునే చాలా మంది స్త్రీలను లైంగికంగా హింసించాడని, వారిలో తనూ ఒకత్తెనని తస్లీమా ట్విట్టర్‌లో రాసుకుంది. ''నా పుస్తకాన్ని నిషేధించాలని కోరాడు. అలాటివాడు సాహిత్య అకాడెమీ చైర్మనా? సిగ్గుసిగ్గు.'' అని అంది.

తమాషా ఏమిటంటే - ఐదు భాగాలుగా తన ఆత్మకథ రాస్తున్న తస్లీమా మూడోభాగమైన ''ద్విఖండిత'' రాసుకున్నపుడు తను ఎంతమందితో శయనించిందో ఏకరువు పెట్టింది. బంగ్లాదేశ్‌లోని సాహిత్యకారులతో ఎలా సుఖించిందో ఒక అధ్యాయంలో రాసి, ఆ తర్వాత కలకత్తా వచ్చినపుడు పశ్చిమ బెంగాల్‌లోని సాహిత్యకారులతో ఎలా మజా చేసిందో యింకో అధ్యాయంలో రాసింది. పశ్చిమ బెంగాల్‌లో సాహిత్యకారుల లిస్టులో సునీల్‌ గంగూలీ పేరు కూడా వుంది. (అదంతా అబద్ధం అన్నాడు సునీల్‌ అప్పుడే) మరి అప్పుడు ప్రియుడుగా వున్నవాడు యిప్పుడు హింసించేవాడిగా ఎలా మారిపోయాడో ఆమెకే తెలియాలి. పైగా అప్పుడెప్పుడో హింసిస్తే యిప్పుడు చెప్పడమేమిటి? అదే మాట అడిగితే 'తనపై జరిగిన హింస గురించి ఎప్పుడైనా చెప్పే హక్కు ఒక మహిళకు వుంది' అని హుంకరిస్తోంది.

ఈ ఆరోపణ వింటే తస్లీమా ఒక నిరాధార వనిత అని, సునీల్‌ ఆమె పరిస్థితిని ఎక్స్‌ప్లాయిట్‌ చేశాడని అనుకునే ప్రమాదం వుంది. ఆమె ఒక డాక్టర్‌. ఆమె తండ్రి కూడా డాక్టరే. ఈమె గైనకాలజిస్టుగా పనిచేస్తూ సాహిత్యరంగంలో కృషి చేసి, క్రమేపీ వైద్యరంగాన్ని వదిలేసింది. సాహిత్యాన్నే కాక సాహిత్యీకారు లనేకమందిని ప్రేమించింది. ముగ్గుర్ని పెళ్లాడింది. ఇప్పుడు 50 ఏళ్ల వయసులో సడన్‌గా 20 ఏళ్ల క్రితం జరిగిన విషయాలను ప్రస్తావించి ఆరోపణలు చేయడం చాలా వింతగా వుంది. ''సునీల్‌ వట్టి హిపాక్రాట్‌. తనతో ప్రేమాయణం గురించి రాసిన నా ఆత్మకథ ''ద్విఖండిత''ను 2007లో బెంగాల్‌ ప్రభుత్వం చేత నిషేధింప చేసినవాడే అతను. ఇప్పుడు నా కొత్త పుస్తకం ''ముసల్మానందేర్‌ కోరోనియో'' (ముస్లిముల కర్తవ్యం) నిషేధించడం అన్యాయం అంటూ నాటకాలాడుతున్నదీ అతనే.'' అంది. ద్విఖండిత పుస్తకం విడుదలయ్యాక కలకత్తాలో చాలా నిరసనలు జరిగాయి. దాంతో పుస్తకాన్ని నిషేధించారు.

సునీల్‌ను దీని గురించి అడిగితే ''ఆమె వ్యాఖ్యలకు యింత ప్రాముఖ్యత యివ్వడం అనవసరం. ఎప్పుడో ఆమెను హింసించాననడం ఏమిటి? అదే జరిగితే అప్పుడే గోల చేయవచ్చుగా! నిజానికి ఆమె, నేను చాలా సన్నిహితంగా మెలిగాం. ఆమె తరచుగా మా యింటికి వచ్చేది. మేం సాహిత్యం గురించి చర్చించేవాళ్లం, కలిసి భోజనాలు చేసేవాళ్లం. పైకి రావడానికి వివాదాలే మంచి మార్గం అనుకునే వ్యక్తి ఆమె. ఈ మధ్య ఆమెను పట్టించుకోవడం మానేశారన్న వ్యథతో కాబోలు యిలాటి వ్యాఖ్యలకు దిగింది.'' అనేశారు.

పుస్తకనిషేధం గురించి అడిగితే ''ఎటువంటి సెన్సార్‌షిప్‌కైనా నేను వ్యతిరేకిని. ఆమె ద్విఖండిత నిషేధం వెనుక నేను లేను. ఆ పుస్తకంలో ఇస్లాం మతానికి వ్యతిరేకంగా ఆమె అనవసరంగా చేసిన వ్యాఖ్యలు తొలగించమని సలహా యిచ్చాను. అలా చెప్పడానికి కారణం, తన పట్ల నాకు వున్న వాత్సల్యం తప్ప మరేమీ కాదు. మనవాళ్లకు ఎలాటి హాని జరగకూడదని అనుకుంటాం కదా. అలాటిదే యిది. తను స్వేచ్ఛ, స్వాతంత్య్రం అంటుంది. ఇవన్నీ వినడానికి బాగానే వుంటాయి. కానీ మన దేశంలో వాస్తవ పరిస్థితి ఏమిటి? ఏ చిన్న గొడవైనా చాలు, మతకల్లోలాలు జరగడానికి! బాలన్స్‌డ్‌గా రాయి, ఎమోషన్స్‌ రెచ్చగొట్టేటట్టు రాయవద్దు అని చెప్తూనే వుంటాను. ఆమె తనపాటికి తను రాస్తుంది. అది చదివి ఆమె రక్తం తాగుతామంటూ కొన్ని అల్లరి మూకలు గోల చేస్తాయి. 2007లో ఆమె ఆత్మకథపై గొడవ జరిగి కలకత్తా విడిచి వెళ్లాలని ఆర్డర్లు వచ్చినపుడు ఆమె తరఫున నేను వెళ్లి ఆమెపై పగబట్టిన టిపుసుల్తాన్‌ మస్‌జిద్‌ ఇమామ్‌కు క్షమాపణ చెప్పాను. అతను వినలేదనుకోండి. ఇలాటి నా పై ఆమె చూడండి ఎలాటి ఆరోపణలు చేస్తోందో!'' అంటున్నాడు సునీల్‌. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 08 ఎమ్బీయస్‌ : కాంగ్రెస్‌ ప్రకటన చేసేస్తుందా?**

తెలంగాణపై సోనియా ప్రకటన చేయబోతోందని హోరెత్తిస్తున్నారు. రిటైల్‌లో ఎఫ్‌డిఐపై, డీజిల్‌, గ్యాస్‌లపై తెగించి ఏదో ఒకటి చెప్పేసినట్టే దీన్ని కూడా తేల్చేద్దాం పట్టు అనే మూడ్‌లోకి సోనియా వచ్చేసిందంటున్నారు. సోమవారం రాత్రి గంట సేపు తెలంగాణ గురించి చెడామడా ఆలోచించేశారని, సెప్టెంబరు 30 దాకా ఆగకుండా ఏదో ఒకటి చెప్పేయబోతున్నారనీ అన్నారు. పదిహేనురోజులుగా కెసియార్‌ ఢిల్లీలో మకాం వేసి మంతనాలాడేస్తున్నారు. పాల్వాయి ద్వారా వాయలార్‌ రవిని కలిశారని, విలీనంపై ఒక అండర్‌స్టాండింగ్‌కు వచ్చేశారని, ఇక ప్రకటన రావడమే తరువాయి అనీ లీకులు వచ్చేశాయి. ఆ విలీనం ఫలానా ఫలానా షరతులపై (తెలంగాణ ప్రకటించేసి, కిరణ్‌ను దింపేసి, తనను సిఎంగా చేయాలని కెసియార్‌ కోరారని కూడా అనేశారు) అని కూడా 'అభిజ్ఞవర్గాలు' భోగట్టా యిచ్చేశాయి. ఆ యా చర్చల సహజపరిణామంగానే సోనియా కోర్‌ కమిటీని(ఆజాద్‌, వాయలార్‌ రవి, చిదంబరం, అహ్మద్‌ పటేల్‌) కూర్చోబెట్టుకుని తెలంగాణపై చర్చించారు కాబట్టి యిక తేల్చేసినట్టే అన్నారు.

మళ్లీ అంతలోనే యింకో వార్త - ఈ తేల్చడమంతా అఖిలపక్షం ఏర్పాటు చేయాలనిట! అని. ఇంకేం అఖిలపక్షం, ఎన్నిసార్లు? వినడానికి వాళ్లకు విసుగు లేదేమో కానీ చెప్పడానికి మనవాళ్లకు విసుగు వచ్చేసింది. ప్రతీ పార్టీ నుండి యిద్దరేసి రావడం, చెరో శ్రుతిలోనూ పాట వినిపించి వెళ్లడం. ఈ సారి టిడిపి మాత్రం ఒకే శ్రుతిలో వినిపించడానికి సిద్ధపడుతోందని అనుకోవాలి. అఖిలపక్షం పిలుస్తారని బాబుకి చెప్పగానే ''మరీ మంచిది, మన వైఖరి చెప్పేద్దాం'' అన్నారని మీడియా వార్త. లేఖ రాయనక్కరలేకుండా ఒకే ప్రతినిథిని పంపి విభజనకు సై అనేస్తే చాలు. టిడిపి స్టాండ్‌ ఏమిటో అందరికీ తేటతెల్లమై పోతుంది. ...పోనిస్తుందా టిడిపి అని నా అనుమానం. అసెంబ్లీ సమావేశంలో చూడండి తెలంగాణ తీర్మానం గురించి తెరాస గొడవ చేస్తూంటే టిడిపి విద్యుత్‌ సమస్యపై చేస్తోంది. తెలంగాణ వూసు లేదు. గతంలో అవిశ్వాస తీర్మానం పెట్టినపుడు కూడా గంటలుగంటలు మాట్లాడిన బాబు తెలంగాణపై నోరెత్తలేదు.

ఇలాటి పరిస్థితుల్లో అఖిలపక్షానికి టిడిపి తన ప్రతినిథిని పంపుతుందా? అని సందేహం. కాంగ్రెస్‌కు చిత్తశుద్ధి లేదు అంటూ బాయ్‌కాట్‌ చేస్తుందని అనుకుంటున్నాను. అలా అనడానికి కాంగ్రెస్‌ అవకాశం యిస్తోంది. తన వైఖరి ఏమిటో చెప్పకుండా అఖిలపక్షం ఏర్పాటు చేద్దామనడం ఏమిటి? మా ప్లాను యిది, దీనిపై మీ అభిప్రాయం చెప్పండి అనడం ధర్మం. అది కాకుండా తక్కినవాళ్లను చెప్పమనడం, వాళ్లు చెప్పడానికి గునియడం, చివరకు సమావేశం వాయిదా వేయడం.. యిదో డ్రామా. అసలు అఖిలపక్ష సమావేశం ఏర్పాటు చేస్తారన్న దానిపైనైనా కాంగ్రెస్‌ తేల్చిందా? ఈనాడు హెడ్‌లైన్స్‌లో 'అఖిలపక్షం త్వరలో?' అంటూ క్వశ్చన్‌ మార్క్‌ పెట్టింది. హిందూ పేపరు రాసిన ప్రకారం - అఖిలపక్షం సూచన వచ్చింది కానీ దానిపైనా నిర్ణయం తీసుకోలేదు. అంటే మన టీవీ ఛానెల్స్‌ అడావుడి తప్ప అక్కడ జరుగుతున్నదేమీ లేదన్నమాట.

తెలంగాణ సమస్య గురించి కూలంకష చర్చ జరిగింది కానీ యితమిత్థంగా ఏదీ తేల్చలేదని మంగళవారం నాటి హిందూ స్పష్టంగా రాసింది. అవేళే వాయలార్‌ రవి పత్రికలతో మాట్లాడినదీ వచ్చింది. 'కెసియార్‌ను నేను పిలవలేదు, ఆయనంతట ఆయనే వచ్చి కలుస్తున్నారు, వాళ్ల పార్టీ మాలో విలీనం కావాలని మేం బతిమాలలేదు, నెలాఖరు నాటికి తెలంగాణ వచ్చేస్తుందని కెసియార్‌ అంటే నేను దానిపై ఏమీ వ్యాఖ్యానించను.' అంటూ చాలా పెళుసుగా మాట్లాడారు. తెలంగాణ యివ్వకుండా కాంగ్రెస్‌ 2014 ఎన్నికలు గెలవగలదా? అని విలేకరులు కవ్విస్తే '2014 జనవరిలో కలిస్తే సమాధానం చెపుతా' అన్నారు. అంటే అప్పటిదాకా యిలాగే వున్నా మాకేమీ కాదు అన్న ధ్వని వుంది. కిరణ్‌ అతి ధైర్యంగా 'తెలంగాణపై తీర్మానం పెట్టలేం' అని చెప్పేశారు. హై కమాండ్‌ చెప్పకపోతే ఆయనంత ధైర్యంగా చెప్పేవారు కారు, టైము చాలదనో, మరోటో చెప్పేవారు.

ఇక రేణుకా చౌదరి - కెసియార్‌ తనంతట తానే వచ్చి చర్చలు జరుపుతున్నారు తప్ప కాంగ్రెస్‌ హై కమాండ్‌ తాము పిలిచినట్టు ప్రకటించలేదు కదా అంటూ కెసియార్‌ గాలి తీసేశారు. రేణుక రాహుల్‌కి, సోనియాకు చాలా దగ్గర అని అందరికీ తెలుసు. పైగా ఎఐసిసి అధికార ప్రతినిథి. కెసియార్‌తో ఓ పక్క ఢిల్లీలో ముచ్చట్లాడుతూనే 'ఇక్కడ సమానుల మధ్య చర్చ జరగటం లేదు, ఆయన చెప్పినట్టు మేం ఆడటం లేదు, ఆయనంతట ఆయనే మా దగ్గరకి వస్తే పోనీ కదాని మాట్లాడుతున్నాం' అనే సందేశాన్ని రేణుక ద్వారా హై కమాండ్‌ ప్రజలకు యిప్పించింది. లేకపోతే రేణుకకు నోరు విప్పవలసిన అవసరం లేదు. ఇలా చూస్తే విలీనానికి ముందు చిరంజీవికి యిచ్చినంత విలువ కూడా కాంగ్రెస్‌ కెసియార్‌కు యివ్వడం లేదని తేలుతోంది.

ఇవన్నీ చూసే కాబోలు కాంగ్రెస్‌ తెలంగాణపై ఏమీ తేల్చనిదే మనం ఎందుకు తేల్చాలని టిడిపి మంగళవారం అసెంబ్లీలో తెలంగాణ అంశంపై ఏమీ మాట్లాడలేదు. నిజానికి బాబు తెలంగాణకు సై అనేద్దామనుకుంటే అసెంబ్లీ కన్న గొప్ప వేదిక లేదు. ఇప్పుడు విభజనకు ఓకే అని చెప్పేస్తార అంటున్నారు కాబట్టి యీ అవకాశాన్ని వినియోగించుకోవాలి. కానీ ఏం జరిగింది? మంగళవారం నాడు స్పీకర్‌ తెలంగాణ తీర్మానం అంశంపై మాట్లాడండి అంటే టిడిపి లీడరు అశోకగజపతి రాజు మంత్రులు కళంకితులంటూ పిడకలవేటకు వెళ్లిపోయారు. విభజనకు మాకు అభ్యంతరం లేదు అనే మాట అనేస్తే కాంగ్రెస్‌తో చెడుగుడు ఆడేయవచ్చు. అలా చేయలేదంటే దాని అర్థం వాళ్లు యింకా గోడ దిగలేదనే !

ఇంకోటి చూడండి, కిరణ్‌ - 'పార్టీలు ప్రాంతాల వారీగా విడిపోయాయి కాబట్టి తెలంగాణ తీర్మానం నెగ్గదు' అన్నప్పుడు టిడిపి కావాలంటే కౌంటర్‌ చేయవచ్చు - 'సిపిఐ, బిజెపిలలా మాదీ ప్రాంతాలకు అతీతంగా ఒకటే మాట, తెలంగాణ యివ్వాలనే చెప్తాం. ఇక తేల్చవలసినది మీరే' అని. వైకాపా యిప్పటిదాకా ఒకటే పాట పాడుతోంది - 'కేంద్రం ఏం నిశ్చయిస్తే అదే, మాకంటూ ఏ అభిప్రాయమూ లేదు' అంటూ. మాకంటూ యివ్వాలనే అభిప్రాయం వుంది అని చెప్పి టిడిపి ఎక్కువ మార్కులు కొట్టేయవచ్చు. కానీ అది జరగలేదు. అంటే టిడిపి కూడా వెనకడుగు వేస్తోందన్నమాట. తెలంగాణపై యిపుడే స్పందించడం సరి కాదు అన్నారు బాబు. టిడిపి చెప్పేస్తోంది, చెప్పేస్తోంది అన్న వూరిస్తూనే సెప్టెంబరులో రెండువారాలు గడిపేసి మూడోవారంలోకి తీసుకువచ్చారు.

ఇలాటి పరిస్థితిలో కాంగ్రెస్‌ తెలంగాణ యిస్తామని చెప్పి ఉరికంబం వద్ద మెడ చాచుతుందా? కాంగ్రెస్‌, టిడిపి 'పహలే ఆప్‌, పహలే ఆప్‌' గేమ్‌లో వున్నారు. అధికారంలో వున్నారు కాబట్టి ముందుగా చెప్పవలసిన ధర్మం కాంగ్రెస్‌కే వుంది కానీ అదేం ఖర్మమో, సరిగ్గా మమతా బెనర్జీ గొడవ కూడా యిప్పుడే వచ్చింది. డీజిల్‌ ధర, రిటైల్‌లో ఎఫ్‌డిఐ అంశాలపై తమతో చర్చించకుండానే కాంగ్రెస్‌ నిర్ణయం తీసుకుని తమపై రుద్దుతున్నందుకు ఘాటుగా నిరసన తెలిపింది. చివరకు సర్దుకుని యుపిఏలో కంటిన్యూ అయితే కావచ్చు కానీ తమని సంప్రదించకపోవడం మాత్రం మహాపరాధం అనే పాఠాన్ని గట్టిగా చెప్పింది. యుపిఏలో తక్కిన పక్షాలు కూడా మమతతో యీ విషయంలో ఏకీభవిస్తాయి. ఇలాటి పరిస్థితుల్లో కాంగ్రెస్‌ తెలంగాణ విషయంలో కూడా తక్కిన యుపిఏ పక్షాలతో ఒక్క మాట చెప్పకుండా ఏమైనా చేస్తుందా? అనుమానమే! గతంలో బిజెపి మూడు రాష్ట్రాలు యిచ్చినపుడు తక్కిన రాష్ట్రాలను పిక్చర్‌లోకి తీసుకు రాలేదు కానీ తెలంగాణ విషయాన్ని యుపిఏ జాతీయసమస్య చేసేసింది.

దీని స్టేక్‌ హోల్డర్స్‌ రాష్ట్రంలోని మూడు ప్రాంతాల వారే కాదు, ప్రత్యేక రాష్ట్ర డిమాండ్లు చురుకుగా వున్న మరో అరడజను రాష్ట్రాలవారు కూడా. తెలంగాణ యిస్తామనగానే మొట్టమొదట గొల్లుమనేవాడు అసాం ముఖ్యమంత్రి. ఇది చూపించి బోడోలాండ్‌ వాళ్లు రాష్ట్రం అడుగుతారనీ, అదీ హింసాత్మకంగా మారుతుందనీ భయపడతాడు. ఆ తర్వాత ములాయం. ఎందుకంటే మాయావతి ఉత్తరప్రదేశ్‌ రాష్ట్రాన్ని విభజించాలని మేనిఫెస్టోలోనే పెట్టింది. ఇప్పుడు ఓడిపోయింది కాబట్టి తెలంగాణ యివ్వగానే 'యుపినీ చీల్చండి' అని ఆందోళన మొదలుపెడుతుంది, కనీసం ఆ చిన్న రాష్ట్రాలలోనైనా గెలవవచ్చనే ఆశతో. ఆ ఆందోళన ఎదుర్కోవడం ములాయంకు కష్టం. అందువలన ములాయం వద్దంటాడు.. ఇలా ఒక్కోళ్లకు ఒక్కో బాధ. కాంగ్రెస్‌ ఏదైనా ప్రకటన చేసేముందు వీళ్లందరినీ అడగకుండా చటుక్కున ఏదో ఒకటి అనేసే అవకాశమైతే లేదు.

అయితే పరిస్థితి యింత వేడెక్కాక ఏమీ మాట్లాడకుండా వూర్కుంటే ఫర్వాలేదా? లేకపోతే సెప్టెంబరు 30, అక్టోబరు 1 తారీకుల్లో ఏమైనా గొడవ జరుగుతుందా? దాన్ని అదుపు చేయగలమా లేదా? అన్న ప్రశ్నలు కూడా ఢిల్లీని వేధిస్తున్నాయి. అందుకే గవర్నరుగారిని గురువారం అక్కడికి రప్పిస్తున్నారు. ఆయన తన ఇంటెలిజెన్సు అనుభవంతో చెప్పాలన్నమాట - అదుపు చేయ గలమాలేదా అని. ఏ ప్రకటన లేకుండా యిలాగే లాగించేయవచ్చు అని ఆయన నివేదిక యిస్తే ఏమీ మాట్లాడకుండా కూర్చుంటారు. లేదు, ఏదో ఒకటి చెప్పాలి అంటే మళ్లీ కఱ్ఱ విఱగకుండా, పాము చావకుండా ఇంకో ప్రకటన రావచ్చు. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 09 ఎమ్బీయస్‌ ః కో'దూకుడు'రాం**

''పెళ్లిపుస్తకం'' సినిమాలో చూస్తాం - హీరోయిన్‌ భర్తగా నటించడానికి ఒక అరువు కళాకారుణ్ని తెస్తారు. చారాణా యాక్షన్‌ చేయమంటే బారాణా చేసి, అతను అసలు భర్త కంటె ఎక్కువగా రెచ్చిపోతాడు. ఇంకో సినిమాల్లో హీరో తండ్రిగా నటించమని బ్రహ్మానందాన్ని రప్పిస్తే అతనూ అంతే. అసలు వాళ్లయితే మామూలుగా వుంటారు కానీ, యిలా ఛాన్సు వచ్చినవాళ్లు హద్దులు మర్చిపోతారు. పాలమూరు ఉపయెన్నిక తర్వాత కోదండరాం గారి పరిస్థితి చాలా చెడిపోయింది. తెరాస వెలి వేసినంత పని చేసింది. జాక్‌లో మిగతావాళ్లందరూ దన్నుగా నిలిచినా లాభం లేకపోయింది. పరకాల ఉపయెన్నిక వచ్చేసరికి ఆయన తెరాసకు దాసోహం అనేశాడు. బిజెపిని వదులుకుని తెరాసకే ఓటేయాలని బహిరంగంగా ప్రకటించేశాడు. జాక్‌ మద్దతిచ్చినా ఉద్యమానికి పురుటిగడ్డ అయిన వరంగల్‌ జిల్లాలోని పరకాలలో చచ్చీ చెడీ కొద్దిపాటి మెజారిటీతో తెరాస గెలిచింది. ఇది తన ప్రజ్ఞ, తను నాయకత్వం వహిస్తున్న జాక్‌ ప్రజ్ఞ అని కోదండరాం అనుకున్నారు లాగుంది.

కరీంనగర్‌లో జరిగిన సభలో అక్కడి మంత్రి శ్రీధర్‌బాబును ఉద్దేశించి ''నీ తండ్రికి ఏం జరిగిందో గుర్తుంచుకో..'' అని హెచ్చరించారు. ఉద్యమం అతి తీవ్రంగా వున్న జిల్లా కరీంనగర్‌. అక్కడి మంత్రి శ్రీధర్‌బాబు. రాష్ట్రవిభజనకై తెలంగాణ కాంగ్రెస్‌ ఎంపీల్లో కొందరు మాత్రమే పట్టుదలగా పోరాడుతున్నారని, ఎమ్మెల్యేలు, అందునా మంత్రులు హై కమాండ్‌ యిస్తే తీసుకుందాం తప్ప పోరాడనవసరం లేదని అనుకుంటున్నారనీ అందరికీ తెలిసిన రహస్యమే. ఇవాళ కేకే అనేశారు కూడా - మిలియన్‌ మార్చ్‌కు మా ఎంపీల మద్దతుంది కానీ మంత్రుల సంగతి చెప్పలేం అని. అలాటిమంత్రుల్లో శ్రీధర్‌బాబు ఒకరు. ఈ విషయంగా ఆయనపై అసంతృప్తి వున్నా, వ్యక్తిగతంగా సౌమ్యుడిగా పేరు వుండడం వలన ఆయన బండి లాక్కుని వచ్చేస్తున్నాడు.

అటువంటాయనపై కోదండరాం హెచ్చరిక జారీ చేశారు. చేయకతప్పదు, ఎందుకంటే పబ్లిక్‌ మూడ్‌ అలా వుంది కాబట్టి. అయితే అలా హెచ్చరిక చేయడంలో యీయన శ్రీధర్‌బాబు తండ్రి శ్రీపాదరావుగారి పేరు ప్రస్తావించి హద్దు మీరారు. ఎందుకంటే శ్రీపాదరావుగారి మరణం సహజమరణం కాదు. నక్సలైట్లు చంపారు. అదీ యీయన పెద్ద భూస్వామి అని కాదు, కార్మికకర్షకులను దోపిడీ చేశాడనీ కాదు, స్థానిక కారణాలు ఏవో వున్నాయి. ఆయనపై ఆయన నియోజకవర్గ ప్రజలకు అభిమానం పోలేదు కాబట్టే ఆయన కొడుకుని కూడా గెలిపిస్తూ వస్తున్నారు. అది గుర్తించకుండా కోదండరాం 'మీ నాయనలాగే నువ్వూ ఛస్తావ్‌' జాగ్రత్త అనే ధ్వనితో బెదిరించడం చాలా ఘోరం. శ్రీపాదరావు హత్యకు, ప్రత్యేక తెలంగాణ సమస్యకు సంబంధం లేదు. అలాటప్పుడు శ్రీధర్‌బాబుతో పోలిక ఎలా తెస్తారు? నాయన హత్య నక్సలైట్ల చేతిలో జరిగింది కాబట్టి కొడుకు హత్య కూడా వాళ్ల చేతుల మీదుగా జరుగుతుందన్న అర్థం స్ఫురిస్తోంది.

ఈ ముక్క ఏ బిజెపి నేపథ్యమున్నవారో అంటే ఎలా వుండేదో కానీ మావోయిస్టు నేపథ్యం వున్న కోదండరాం అనడంతో యిలాగే అనిపిస్తోంది. ఆయన 'జనశక్తి' వారి 'స్వేచ్ఛ' పత్రికకి ఎడిటర్‌గా వుండేవారనీ, ఆయన నేతృత్వంలోని జాక్‌లో న్యూ డెమోక్రసీది పెద్ద భూమిక అనీ, కరీంనగర్‌లో మావోయిస్టులు ఎక్కువనీ - యిలాటివన్నీ అందరికీ గుర్తుకు వచ్చేశాయి. రేపు కర్మం చాలక శ్రీధర్‌బాబు కారుకి యాక్సిడెంటు జరిగినా మావోయిస్టు కోణంలో పోలీసులు యిన్వెస్టిగేట్‌ చేస్తారు. కోదండరాం స్వతహాగా రాజకీయనాయకుడైతే 'వాళ్ల తీరే అంతలే' అనుకుని వూరుకునేవారు. కానీ ఆయన ప్రొఫెసర్‌. సమాజం గౌరవించే గురుస్థానంలో వున్నవాడు. సంక్రాంతికి తెలంగాణ ముగ్గులు (?) వేయాలని, తెలంగాణ గాలిపటాలు (?) ఎగరవేయాలని, ఇప్పుడు మిలియన్‌ మార్చ్‌లో యింటింటా తెలంగాణ జెండా ఎగరాలనీ, నిషేధించవలసిన ఆంధ్ర ఉత్పత్తుల జాబితా తయారుచేస్తున్నాననీ (ఆ జాబితా హనుమంతుడి తోకలా అయ్యేట్టుంది. ఏళ్లు గడిచినా పూర్తవటం లేదు) యిలాటి ప్రకటనలిచ్చి నవ్విస్తూ వున్నాయన హఠాత్తుగా యిలా హింసాత్మక ధోరణిలో మాట్లాడడం అందర్నీ నివ్వెరపరిచింది.

శ్రీధరబాబు ప్రతివిమర్శ చాలా సంయమనంతో వుంది. ''మధ్యలో మా నాయన పేరెత్తడం గురించి ఆయన విజ్ఞతకు వదిలేస్తున్నా'' అన్నారు. తెరాస ఎమ్మెల్యేల దగ్గరకు వెళ్లి ''మీరే ఆయన చేత అలా మాట్లాడిస్తున్నారు'' అన్నారు. వాళ్లు చేతులు కడిగేసుకున్నారు - కోదండరాం మాటలతో మాకేం సంబంధం లేదు అని. ఇప్పటికే కెసియార్‌ ప్రలాపాలకు సమాధానం చెప్పుకోలేక వాళ్లు అవస్థ పడుతున్నారు. మధ్యలో యీయన గొడవ కూడా ఎక్కడ నెత్తికెత్తుకుంటారు? తెలంగాణ ఉద్యమంపై సానుభూతి వున్నవారు కూడా కోదండరాం మాటలను సమర్థించలేకపోయారు. అలా అనకుండా వుంటే బాగుండేది అని సన్నాయినొక్కులు నొక్కారు. అది గ్రహించి కోదండరాం మాట వెనక్కి తీసుకుంటే బాగుండేది.

అలా కాకపోగా మర్నాడు ''ప్రజల ఆకాంక్షను ప్రభుత్వం అర్థం చేసుకోకపోతే, అణచివేస్తే హింస ప్రజ్వరిల్లుతుంది'' అంటూ మళ్లీ మావోయిస్టు భాషే మాట్లాడారు. ఇప్పుడు కూడా హింస ప్రజ్వరిల్లి శ్రీధరబాబును చుట్టుముడుతుందని నొక్కి వక్కాణించినట్టు అయింది. టీవీ ఛానెల్‌ వాళ్లు ఫోన్‌ చేసి క్లారిఫికేషన్‌ అడిగినా ఆయన అదే మాట్లాడారు తప్ప, శ్రీధరరావు హత్యకు, శ్రీధరబాబుపై తెలంగాణ ఉద్యమకారుల ఆగ్రహానికి లింకు లేదని అనలేదు. పనిలో పనిగా ఆయన తెలంగాణ ఉద్యమంకోసం ఆత్మహత్య చేసుకున్నవారి సంఖ్యను వెయ్యి అనేశారు ! మర్నాడు హరీశ్‌రావు జెపిని విమర్శిస్తూ 800 దగ్గరే ఆగారు. కోదండరాం దూకుడుకి యిదో నిదర్శనం. మిలియన్‌ మార్చ్‌ అయ్యేనాటికి వెయ్యి దాటేస్తారేమో! గణాంకాల పట్ల యింత నిర్లక్ష్యం వున్నవారందరూ మన యూనివర్శిటీల్లో చరిత్ర పాఠాలు, ఆర్థికశాస్త్రాలు చెప్తున్నారు. మనకు చదువులు రమ్మనమంటే ఎక్కణ్నుంచి వస్తాయి!?

ఇంతకీ దీనివలన కోదండరాం సాధించినదేమిటి? నెత్తిమీదకు ఓ కేసు తెచ్చుకున్నారు. అదేం కొత్త కాదనుకోండి. ఇప్పటికే బోల్డు కేసులు పెట్టి వుంటారు. కానీ యీ తాజా కేసును మిలియన్‌ మార్చ్‌ ముందురోజు అరెస్టు చేయడానికి ఉపయోగించుకోవచ్చని అనుమానం. అరెస్టు చేయకుండా విచారణకు పిలిపించి రోజంతా పోలీసు స్టేషన్‌లో కూర్చోబెట్టినా సరిపోతుంది. టాంక్‌బండ్‌పై మరో మిలియన్‌ మార్చ్‌ను అనుమతించి, తక్కిన విగ్రహాలను కూడా విరక్కొట్టించేయాలో, ముందురోజు వినాయక నిమజ్జనాన్ని తెల్లవార్లూ కొనసాగించి, 30 మధ్యాహ్నం దాకా సాగదీసి మార్చ్‌ జరగకుండా చూడాలో ఢిల్లీవారు తేల్చుకోవాలే కానీ యిలాటి ఉపాయాలు పోలీసులకు వేరేవాళ్లు చెప్పాలా!? **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 10 ఎమ్బీయస్‌ : ఉద్యమం కెసియార్‌ అదుపులో వుందా?**

టి-జాక్‌ మిలియన్‌ మార్చ్‌ ప్రకటించారు. ఈ మిలియన్‌ మార్చ్‌కి తెరాస ఎంత మద్దతు యిస్తోందో యింకా సరిగ్గా తేలలేదు. సెప్టెంబరు 5 నుండి కెసియార్‌ ఢిల్లీలో మంతనాల్లో మునిగారు. కాంగ్రెస్‌ ప్రత్యేక తెలంగాణ ప్రకటన చేస్తే తెరాసను విలీనం చేస్తాననే గ్రాండ్‌ ఆఫర్‌తో ఆయనే యినీషియేటివ్‌ తీసుకుని తిరుగుతున్నారు. రోడ్లమీద ఉద్యమాల వలన ఏమీ కాదని, విద్యార్థుల చదువులు, ఉద్యోగులు జీతాలు, కార్మికుల కూలీడబ్బులు నష్టం కావడం, పరిశ్రమలు దెబ్బతినడం తప్ప ఒనగూడే లాభం ఏమీ లేదని కెసియార్‌ అనుకుంటున్నారు. ఇలా కొనసాగినకొద్దీ ఉద్యమం పట్ల ప్రజలు విముఖులు అవుతారన్న భయం తెరాసకు వుంది.

అందుకే అసెంబ్లీలో జెపిగారు ఉన్న విషయం చెపితే హరీశ్‌రావు అంత ఉలిక్కిపడ్డారు. బంద్‌ల కారణంగా ఐబియమ్‌ వాళ్లు 80 మందిని బెంగుళూరుకు విమానంలో తరలించి పనిచేయిస్తున్నారన్న సంగతి నిజమే కావచ్చు. ఆ ముక్క చెప్పి బంద్‌ల వలన రాష్ట్రం నష్టపోతోందని జెపి అంటే హరీశ్‌కు కోపం వచ్చేసింది. మైకు విరిగింది. 800 మంది పోతే పట్టదు కానీ 80 ఉద్యోగాలు పోతే మాట్లాడాలా? అంటారాయన. దేనికి దానికే లెక్క. మల్టీ నేషనల్‌ కంపెనీవాడికి డబ్బులే ముఖ్యం. ఫలానా వూళ్లో మాటిమాటికీ బంద్‌లే అంటే అక్కణ్నుంచి కంపెనీ ఎత్తేయ్‌ అంటాడు. ఇదేమైనా ఖనిజాలతో, నీటితో ముడిపడిన యిండస్ట్రీ అంటే కదల్చలేరు. హ్యూమన్‌ రిసోర్సెస్‌తో చేయించుకునే సాఫ్ట్‌వేర్‌ యిండస్ట్రీ అంటే జెండా ఎత్తేయ్‌, వేరే చోట పాతేయ్‌ అంటారు. ఎక్కడైతే ఉద్యోగులు త్వరగా ఆఫీసుకి రాగలరో, ఎక్కడైతే నిరంతర విద్యుత్‌ సరఫరా వుంటుందో, ఎక్కడైతే జాతీయ, అంతర్జాతీయ విమాన సర్వీసులు లభ్యమవుతాయో, ఏ రాష్ట్రం భారీ రాయితీలు యిస్తుందో - అక్కడికి వెళ్లిపోండి అంటారు. ఇలా నాలుగు కంపెనీలు వెళ్లిపోతే ఉద్యోగులు పోయి ఆత్మహత్యలు చేసుకునేవారూ వుండవచ్చు. అప్పుడు అందరూ కలిసి తెలంగాణ ఉద్యమాన్నే తప్పుపడతారు.

ఇలా గొడవ చేయనిదే తెలంగాణ రాదంటారు తక్కిన ఉద్యమకారులు. సకల జనుల సమ్మె, మిలియన్‌ మార్చ్‌ అంటారు. అందరికీ తెలుసు - కెసియార్‌ వాటికిి వ్యతిరేకి. చివరకు ఆయన చెప్పినదే జరిగింది - సమ్మె విఫలమైంది. ఉద్యోగులు నష్టపోయారు. ఇంతమంది చేసినా ప్రభుత్వం చలించలేదు కాబట్టి 'తెలంగాణ యిప్పట్లో యిచ్చే వుద్దేశం లేదు' అని సాధారణ ప్రజలు అనసాగారు. ఏదో జరుగుతోందన్న ఆశ వుంటేనే జనాలు వెంట నడుస్తారు కానీ ఏదీ జరగదు అనిపిస్తే ఎవరి పని వాళ్లు చూసుకుంటారు. చాలాకాలంగా నిర్మాణాత్మకమైన రాజకీయాల్లో వున్న కెసియార్‌కు యీ విషయం తెలుసు కాబట్టే ఆయన వీధుల్లో పోరాటం కంటె ఢిల్లీలో మంతనాలకే ప్రాధాన్యత యిస్తారు. అయితే అక్కడ ఢిల్లీలో కూర్చున్నవాళ్లు కూడా ముదురుఘటాలు కాబట్టి ఓ పట్టాన ఏదీ తేలటం లేదు.

టి జాక్‌ను నడుపుతున్న కోదండరాం రాజకీయనాయకుడు కాదు. అందుకే ఓపిక తక్కువ. ఆయనది మావోయిస్టు నేపథ్యం. తుపాకీ తీసి టపటపా వ్యవహారం తేల్చేయాలనే పంథా. జీవనం గడవాలి కాబట్టి ప్రభుత్వోద్యోగం ఆశ్రయించారు కానీ గట్టిగా ఉద్యమం చేసేస్తే తెలంగాణ వచ్చేస్తుందనే ఆలోచనలోనే వున్నారు. ఆయన వెనక్కాల నిలిచిన న్యూ డెమోక్రసీ జనం కూడా ఊదరగొట్టేస్తున్నారు - మరో మిలియన్‌ మార్చ్‌ చేసేయ్‌, ఢిల్లీ అదురుకుంటూ తెలంగాణ యిచ్చేస్తుంది అంటూ. గతంలో టాంక్‌బండ్‌పై జరిగిన మిలియన్‌ మార్చ్‌ విగ్రహవిధ్వంసానికి దారితీసి 'కొత్తరాష్ట్రం ఏర్పడితే ఎలా వుంటుందో మచ్చు తెలిసింది' అనిపించుకుంది. కెసియార్‌ అప్పుడూ కూడా దానికి వ్యతిరేకులే. ఇష్టం లేకుండానే పాల్గొన్నారు. హరీశ్‌ మాత్రం హుస్సేన్‌ సాగర్‌ ద్వారా వచ్చి హీరోయిజం చూపించారు. అందర్నీ మించి కోదండరాం వెలిగిపోయారు. మళ్లీ అలా వెలిగిస్తాం, మిలియన్‌ మార్చ్‌ చేద్దాం అని జాక్‌లోని సంస్థలు ఉబ్బేస్తున్నారు. వాటికి కోదండరాం పడిపోయారు. ఇప్పుడు శ్రీధరరావుగారి హత్యను ప్రస్తావించి హింసచూపి బెదిరిస్తున్నారన్న పేరు తెచ్చుకున్నారు.

దీనికి అనుబంధంగా అన్నట్టు కావూరి, టీయస్సార్‌ యిళ్లపై దాడులు జరిగాయి. కాసు బ్రహ్మానంద రెడ్డి విగ్రహాన్ని ధ్వంసం చేశారు. మొదటిదానికి కారణం తెలంగాణ న్యాయవాదుల జాక్‌ట. హైకోర్టులో ఈ జాక్‌ చేసిన ఆగడాలపై సుప్రీం కోర్టు యిప్పటికే ఆగ్రహంగా వుంది. ఇక వీళ్లు ఎంపీల యిళ్లపై దాడులు కూడా మొదలెడితే వాళ్లెవరో గుర్తించి డి-బార్‌ చేయమని కోర్టు అనవచ్చు. ఇక విగ్రహవిధ్వంసానికి కారణం మా సంస్థే అన్నారు కపిలవాయి దిలీప్‌కుమార్‌. ఈయన తెలంగాణ తరఫున వాదించే మేధావి. కెసియార్‌తో విభేదించి బయటకు వెళ్లినాయన. మేధావులే యిలాటివి చేశామని గొప్పగా చెప్పుకుంటే యిక అసాంఘిక శక్తులు ఎలా చెలరేగుతాయో వూహించవచ్చు.

జీవవైవిధ్య సదస్సు భగ్నం చేసి తీరతామని కూడా జాక్‌ పట్టుబడుతోంది. అంతర్జాతీయ ప్రతినిథులు వచ్చే సదస్సును భగ్నం చేసి వారికి కూడా స్థానిక సమస్య అవగాహన కలిగించడంలో కృతకృత్యులు కావచ్చు కానీ, దీనివలన చెడ్డపేరు మూటగట్టుకునే ప్రమాదం కూడా లేకపోలేదు. తెలంగాణ రాష్ట్రం ఏర్పడితే యింత బీభత్సంగా వుంటుంది అని వాదించడానికి ఉద్యమవ్యతిరేకులకు తావిచ్చినట్టు అవుతుంది. దేశంలోనే కాదు, ప్రపంచంలో కూడా ఉద్యమాలు జరుగుతూనే వుంటాయి. రోజుల తరబడి రహదారులు, రైల్వే ట్రాకులు దిగ్బంధం చేస్తూ వుంటారు. బంద్‌లు, హర్తాళ్లు నిర్వహిస్తారు. అంతేగానీ వ్యక్తిగతంగా యిళ్లపై దాడులు చేయడం, విగ్రహాలు విరక్కొట్టడం, మీ నాయనకు పట్టిన గతే నీకు పడుతుందని బెదిరించడం - యివన్నీ ఉద్యమవ్యాప్తికి దోహదపడవు. ఉద్యమాన్ని ప్రారంభించిన కెసియార్‌ యీ మార్గాన్ని ఆమోదించడం లేదు కాబట్టే దూరంగా వున్నారు. కానీ ఉద్యమం ఆయన్ని దాటుకుని వెళ్లిపోతోందనిపిస్తోంది. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 11 వీక్లీకై ఎమ్బీయస్‌ వైకాపా విలీనముంటుందా?**

కాంగ్రెస్‌లో వైకాపా కలుస్తుందా? అని టిడిపి నడిగితే ఖాయం అంటుంది. వారి అనుకూల మీడియా తప్పదంటుంది. వైకాపా నడిగితే అబ్బే మాకేం ఖర్మ అంటుంది. గౌరవాధ్యక్షురాలు విజయలక్ష్మిగారు కాలమే చెప్తుందని చెప్పిన మర్నాడే నాలిక కరుచుకున్నారు. వైకాపా కాంగ్రెస్‌లో విలీనమయ్యేందుకు గల కారణాలేమిటి? జగన్‌కు బెయిల్‌ కోసం, కేసులు ఎత్తివేయడం కోసం.. అంటారు జగన్‌ వ్యతిరేకులు. తను జైల్లోంచి బయటకు వచ్చేయడం కోసం జగన్‌ పార్టీనే గంగలో కలిపేస్తారా? జైల్లో వంద రోజులుండి పండగ కూడా చేయించారు. అక్కడ ఆయన చేత బండలెత్తిస్తున్నారని అనుకోను. మహా మహా వాళ్లే వెళ్లి కలిసి దణ్ణాలు పెట్టి వస్తున్నారు. ఆయన సాక్షి పేపరు నడిచేస్తోంది, టీవీ ఛానెల్‌ నడిచేస్తోంది. ఆయన లేడు కదాని ఆయనకు సంబంధించిన ఏ పరిశ్రమా ఆగలేదు. న్యాయవాదులు కోర్టులో కేసులు వాదించడం మానలేదు. ఆయన జైల్లో వుండగానే ఉపయెన్నికల్లో ఆయన పార్టీ గెలిచింది. ఆయన పార్టీలోకి యితర పార్టీ నాయకులు వస్తూనే వున్నారు. సబ్‌ కుఛ్‌ ఠీక్‌ హై అన్నట్టుంది.

ఇంకో అడ్వాంటేజి ఏమైందంటే విజయలక్ష్మిగారు లీడర్‌గా తయారయ్యారు. జగన్‌ వున్నంతకాలం ఆవిడ పెద్దగా కనబడలేదు. ఇప్పుడు ఆవిడలో దాగున్న నాయకత్వ లక్షణాలు బయటకు వస్తున్నాయి. జైల్లో వుండడం వలన వచ్చిన లోపం ఏమిటంటే - ఓదార్పు ఆగింది. దానివలన లాభం ఏమిటంటే - సాక్షిలో తక్కిన వార్తలకు చోటు దొరికింది. ఓదార్పు ఆగడం వలన తెలంగాణలో జగన్‌ చేపడదామనుకున్న యాత్ర వాయిదా పడింది. మరింతమంది ప్రజలను కలిసే అవకాశం జగన్‌కు లేకుండా పోయింది. కానీ జగన్‌ను జైల్లో పెట్టడం వలననే తమను కలవలేకపోయాడని జనం అనుకుని వూరుకుంటారు.

ఇక రెండో పాయింటు - కేసులు ఎత్తివేయడం గురించి. భారతీయ న్యాయవ్యవస్థ గురించి ఏ మాత్రం అవగాహన వున్నవారికైనా తెలుసు - ఒకసారి పెట్టిన కేసులు అంత సులభంగా ఎత్తివేయరనీ, యీ కేసులు అటోయిటో యిప్పట్లో తేలవనీ. 2014 వరకు కుంటుకుంటూ నడిచాక అప్పుడు కేంద్రంలో అధికారంలోకి వచ్చినవారికి జగన్‌ మద్దతు అవసరం పడితే వాటి వేగం ఒకలా వుంటుంది, పడకపోతే మరోలా వుంటుంది. హైకోర్టులో తీర్పు వచ్చినా, మళ్లీ అప్పీలుకి వెళతారు. ఈ కథ అలా నడిచి నడిచి యింకో పాతికేళ్లు నడిచినా ఆశ్చర్యపడవద్దు. ఇప్పుడు జీవోల విషయంలో మంత్రులను నిర్దోషులుగా చూపించేందుకు జరిగే ప్రయత్నాలను చూస్తున్నాం కదా. వారే నిర్దోషులయినపుడు జీవోలు సవ్యమౌతాయి. వాటి ఆధారంగా పెట్టిన పెట్టుబడులూ సవ్యమౌతాయి. పెట్టుబడి పెట్టినవారిలో ఎవరైనా ''జగన్‌ మమ్మల్ని బెదిరించి పెట్టుబడులు పెట్టించాడు'' అని చెప్పేదాకా కేసు కుంటుతూనే వుంటుంది. రాజకీయంగా జగన్‌ నిర్వీర్యం అయ్యేవరకూ ఎవరికీ అలా చెప్పే సాహసం వుండదు.

ఇక జగన్‌పై మిగిలే కేసులు నిబంధనల ఉల్లంఘనలు లాటివి! వాటికి ఎంత శిక్ష పడుతుందో వేచి చూడాల్సిందే. ఈ తరహా కేసుల గురించి జగన్‌ తను సృష్టించి, కష్టపడి పెద్ద చేసిన పార్టీని మంట గలిపేస్తాడా? ఆ పార్టీకోసం ఎంత టైము వెచ్చించాడు! ఎంత పెట్టుబడి పెట్టాడు! ఎన్ని కష్టాల నెదుర్కున్నాడు! రాజకీయంగా, ఆర్థికంగా అతనితో నిలబడిన వాళ్లందరూ కూడా అవస్థలు పడ్డారు. కేసుల్లో యిరుక్కున్నారు. జగన్‌ తన పార్టీని విలీనం చేస్తే అతనిపై కేసులు ఎత్తేయవచ్చు కానీ వీళ్లందరిపైనా ఎలా ఎత్తేయగలుగుతారు? వేర్వేరు సెక్షన్ల కింద అనేక చార్జిషీట్లు పెట్టారు కదా! మరి వాళ్లందరినీ వారి కర్మానికి వదిలేసి జగన్‌ తన బాగు చూసుకుంటాడా? అనుచరులను గాలికి వదిలేసేవాడు రాజకీయంగా ఎదగలేడు. జగన్‌ రాజకీయంగా దెబ్బ తిన్నాక అతన్ని కలుపుకుని కాంగ్రెస్‌ మాత్రం ఏం బావుకుంటుంది?

కేసులు ఎత్తివేయించుకుని కాంగ్రెస్‌లో కలిస్తే వ్యక్తిగతంగా జగన్‌కు వూరట కానీ, జగన్‌ పార్టీకి కలిసి వచ్చేది ఏమీ లేదు. ఆ మాట కొస్తే కాంగ్రెస్‌లో కలవాల్సిన అవసరం వైకాపాకు ప్రస్తుతానికి లేదు. ఇప్పుడు రాష్ట్రంలో అది రైజింగ్‌ స్టార్‌. ఒక్క దెబ్బతో సంఖ్యాపరంగా అనేక పార్టీలను దాటి వెళ్లిపోయింది. సీమలో చాలా బలంగా వుంది, కోస్తాలో ఓ మాదిరి బలంగా వుంది. తెలంగాణలో ఇంకా పాదుకోలేదు కానీ పరకాలలో స్థానిక అభ్యర్థి కారణంగా తెరాసను దడిపించింది. ఇప్పుడు వెళ్లి కాంగ్రెస్‌లో కలిస్తే పార్టీకి రాజకీయంగా లాభం ఏముంది? అధిక ధరల కారణంగా, అస్తవ్యస్త పాలన కారణంగా రాబోయే ఎన్నికల్లో యాంటీ-ఎస్టాబ్లిష్‌మెంట్‌ ఓటు బాగా వుండబోతోంది.

వైకాపా కాంగ్రెస్‌లో వెళ్లి కలవడం వలన ఆ ఓటంతా టిడిపికి వెళ్లిపోతుంది. వైకాపా బయటే వుంటే ఆ ఓటు చీలి కాంగ్రెస్‌, వైకాపా, టిడిపి కొంతకొంతమేరకు లాభపడతాయి. వాటిలో రెండు కలిస్తే అధికారం పొందవచ్చు. కాంగ్రెస్‌, టిడిపి కలవడం అసంభవం కాబట్టి, కాంగ్రెస్‌ వైకాపా మద్దతు కోరవచ్చు, లేదా వైకాపాయే కాంగ్రెస్‌ మద్దతు కోరవచ్చు. ఇది విడ్డూరం కాదు, మమతా బెనర్జీ కాంగ్రెస్‌నుండి బయటకు వచ్చి మళ్లీ చేతులు కలుపుతోంది, శరద్‌ పవార్‌ కూడా అంతే. రేపు జగనూ అదే పని చేయవచ్చు. అయితే వాళ్ల టెర్మ్‌స్‌ ఎలా వుంటాయి అన్నది ఎన్నికల తర్వాత కేంద్రంలో ఏర్పడే ప్రభుత్వంపై ఆధారపడి వుంటుంది. వాళ్లు జగన్‌పై ఏ మేరకు ఆధారపడవలసి వస్తుందో అన్న అంశంపై ఆధారపడి వుంటుంది.

అంటే 2014 ఎన్నికల్లో ఎంత ఎక్కువ వీలుపడితే అన్ని సీట్లు రాష్ట్రంలోను, కేంద్రంలోను తెచ్చుకుంటేనే జగన్‌ పార్టీకి భవిష్యత్తు వుంది. అలా తెచ్చుకోవాలంటే అధికారంలో వున్న పార్టీకి దూరంగా వుండి యాంటీ-ఎస్టాబ్లిష్‌మెంట్‌ ఓట్లు దండుకోవాలి. అంటే 2014 వరకు జగన్‌ పార్టీ కాంగ్రెస్‌లో విలీనం కాదని అర్థం. 2014 తర్వాత కూడా కాంగ్రెస్‌కు ఎన్ని పార్లమెంటు సీట్లు వచ్చాయి, కేంద్రంలో ప్రభుత్వం ఏర్పరచగలదా లేదా అన్న అంశంపై విలీనం కానీ పొత్తు కానీ వుంటుంది. రాష్ట్రంలో జగన్‌ పార్టీకి సొంతంగా మెజారిటీ వస్తే విలీనం వుండదు సరికదా పొత్తు కూడా వుండకపోవచ్చు. కేంద్రంలో బయటనుండి మద్దతు యిచ్చి తమకు కావలసినవి రాబట్టుకోవచ్చు. 'అలాక్కాదు, 2014కి ముందే విలీనం అయిపో, నిన్ను జైలునుండి బయటకు తీసుకుని వచ్చి సిఎంను చేస్తాం' అన్నా జగన్‌ ఒప్పుకోకపోవచ్చు. ఎందుకంటే కాంగ్రెస్‌ సిఎం అంటే ఢిల్లీ ఆజ్ఞలపై నడవాలి అని తెలుసు. గతంలో అయితే యీ ప్రతిపాదన చాలా గొప్పగా అనిపించేదతనికి. కానీ ఇప్పుడు అతను విడిగా వచ్చాక లీడరుగా ఎదిగాడు. వీళ్లంతా నిత్యజగన్నామజపం చేసి అతన్ని పెద్దవాణ్ని చేశారు. తన శక్తి తను తెలుసుకున్నాక మళ్లీ సోనియా కింద పని చేయడానికి సిద్ధపడడు. సోనియా భాగస్వామిగా వుండి, మమతా బెనర్జీలా మాటిమాటికి బెదిరించడంలో వున్నంత ఆనందం జీహుజూర్‌ సిఎంగా వుండదు. అందువలన 2014 వరకు జగన్‌ తన వైకాపాను కాంగ్రెస్‌లో విలీనం చేయరని ఖచ్చితంగా చెప్పవచ్చు. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 12 ఎమ్బీయస్‌ : నిరంతర భావప్రాప్తి - వద్దు బాబోయ్‌ వద్దు**

శృంగారంలో భావప్రాప్తి పొందడం అంటే ఆనందానికి పరాకాష్టకు చేరడం. పాల్గొన్న ప్రతిసారి పురుషుడికి యిది సిద్ధించినా, స్త్రీలు ఆ క్లయిమాక్స్‌ (రత్యంతస్థితి)ని చేరతారన్న నమ్మకం లేదు. సెక్స్‌ సర్వేలు జరిపినపుడు కొందరు స్త్రీలు తామెప్పుడూ ఆ అనుభూతికి లోను కాలేదని చెప్తారు. కొందరు పదిసార్లకు ఒకసారికి ఆ స్థాయికి చేరతామని చెప్తారు. అందుకే జీవితంలో ఎన్నిసార్లు భావప్రాప్తి పొందితే అంత ధన్యులం అనుకోవడం పరిపాటి. అయితే రోజంతా భావప్రాప్తి (ఆర్గాజమ్‌)లోనే గడిపితే..? కిమ్‌ రామ్సే అనే న్యూ జెర్సీలో నర్సుగా పనిచేస్తున్న 44 ఏళ్ల మహిళకు ఆ పీరియడ్‌ వచ్చినపుడు నాలుగేసి రోజులుంటుంది. ఆ నాలుగు రోజులూ రోజుకి 100 సార్లు భావప్రాప్తి కలుగుతుంది. ఆమె గాథను ''ద సన్‌'' పత్రిక గత నెలలో తన పత్రికలో వేసింది. అది చదివి చాలామంది పాఠకులు ఉత్తరాలు రాశారు. అన్నిసార్లు ఆర్గాజమ్‌ అనగానే అందరికీ తమాషాగా తోచింది. దాని మీద 'పన్‌' చేశారు. ఆర్గాజమ్‌ను 'కమింగ్‌' గా వ్యవహరిస్తారు. అర్థం కాలేదు, మళ్లీ చెప్పు అనడానికి 'కమ్‌ ఎగైన్‌' అంటారు. ఓ పాఠకుడు యీ న్యూస్‌కు స్పందిస్తూ చివర్లో ''కమ్‌ ఎగైన్‌?'' అని రాశాడు. ఇంకో అమ్మాయి అసూయతో ఫిర్యాదు చేసింది - ''సమ్‌ గర్ల్‌స్‌ హేవ్‌ ఆల్‌ ద ఫన్‌'' అని!

అది నిజంగా ఫన్నేనా? ''...అబ్బే, అంతకు మించిన నరకం లేదు. స్వానుభవంతో చెప్తున్నాను - అది సౌఖ్యాన్నివ్వదు, భయంకరమైన నొప్పిని కలగజేస్తుంది. పంటినొప్పి అక్కడ వస్తే ఎలా వుంటుందో వూహించుకోండి, నా యాతన అర్థమవుతుంది. నిజానికి దీన్ని ఒక వ్యాధిగా డాక్టర్లు చాలాకాలం గుర్తించలేదు. డాక్టర్ల వద్దకు వెళితే 'మీకు రతివాంఛ ఎక్కువ. హైపర్‌ సెక్సువాలిటీ..చాలామంది అమ్మాయిలకు అసలు భావప్రాప్తి అంటే ఏమిటో తెలియదు. మీరు అదృష్టవంతులు. వద్దన్నా కలుగుతోంది..' అనేశారు. హైపర్‌ సెక్సా, గాడిదగుడ్డా ! సెక్సే లేదు, శృంగారమంటేనే భయం పట్టుకుంది. అక్కడ చేయి తగిలినా ప్రాణం జిల్లార్చుకుపోతుంది. లోకల్‌ ట్రెయిన్‌లో వెళ్లినపుడు, ఆసుపత్రిలో పనిచేసేటప్పుడు ఎవరైనా అనుకోకుండా అక్కడ చేయి వేస్తే పిచ్చికోపం వచ్చేస్తుంది.'' అంటుందామె.

పెన్సిల్వేనియాలోని ''ఇన్‌స్టిట్యూట్‌ ఆఫ్‌ విమెన్‌ యిన్‌ పెయిన్‌'' సంస్థ నెలకొల్పిన డా. రాబర్ట్‌ ఈషెన్‌బర్గ్‌ ఆమెతో ఏకీభవించారు. ''అవును, దీన్ని ఒక సమస్యగా యిటీవలే గుర్తించడం జరిగింది. 2001లో స్వర్గీయ శాండ్రా లీబ్లూమ్‌ మోడర్న్‌ సెక్స్‌ థెరపీపై చేసిన స్టడీ తర్వాతనే దీనిపై దృష్టి సారించాం. దీనికి యిప్పుడు 'పెర్సిస్టెంట్‌ జెనిటల్‌ ఎరౌజల్‌ డిజార్డర్‌' (పిజిఎడి) అని పేరు పెట్టి పేషంట్లకు చికిత్స చేస్తున్నాం. ఇది ఒక శారీరక రుగ్మత. భావప్రాప్తి కలగడానికి స్త్రీల జననాంగంలో వుండే నరం (ప్యూడెండల్‌ నెర్వ్‌) చాలా కీలకమైనది. అది చాలా సెన్సిటివ్‌. మామూలుగా అయితే సంభోగసమయంలో అది ఒత్తిడికి గురై నొక్కుకుని అక్కణ్నుంచి సిగ్నల్స్‌ పంపి క్లిటారిస్‌ (యోనిశీర్షం) వంపులోని నరాన్ని తీవ్రంగా ఉత్తేజపరుస్తుంది. అదే స్త్రీకి అమితమైన ఆనందాన్ని కలిగిస్తుంది. అయితే ఈ డిజార్డర్‌ వచ్చినవారిలో ప్యూడెండల్‌ నెర్వ్‌ తనంతట తానే నొక్కుకుపోయి, క్లిటారిస్‌ నరానికి తెగ సిగ్నల్స్‌ పంపేసి ఆపకుండా దాన్ని ఉద్రేకపరుస్తూనే వుంటుంది. దానివలన అక్కడ నొప్పి వుంటుంది. చాలామంది స్త్రీలు యిది వ్యాధి అని తెలియక, బయటకు చెప్తే కామపిశాచి అనుకుంటారనే భయంతో ఎవరికీ చెప్పుకోవడానికి యిష్టపడక, దాచి వుంచుతున్నారు. వారు ముందుకు వస్తే దీనికి సరైన మందులు కనుక్కోగలుగుతాం. ప్రస్తుతానికి ఆ సెన్సేషన్‌ను మొద్దుపరిచే మందులు కొన్ని యిస్తున్నాం. ఒక బ్యాగ్‌లో ఫ్రీజ్‌ చేసిన పచ్చిబఠాణీలు వేసి దాని మీద కూర్చుంటే ఆ ప్రాంతమంతా తిమ్మిరెక్కి నొప్పి తెలియదు.'' అంటారాయన.

మీ యిరుగుపొరుగులో అవసరానికి మించి పచ్చిబఠాణీలు కొనేవారిపై ఓ కన్ను వేసి వుంచి, వీలైతే వారికి సానుభూతి తెలపండి. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 13 ఎమ్బీయస్‌ : అక్కినేని పుట్టినరోజు**

ఇవాళ అక్కినేని నాగేశ్వరరావుగారి పుట్టినరోజు సందర్భంగా ఆయనకు శుభాకాంక్షలు తెలుపుతూ ఆయన వ్యక్తిత్వం గురించి రాయబోతున్నాను. ఆయన అభియనకౌశలం గురించి గతంలోనే వ్యాసపరంపర రాశాను కాబట్టి ఆ అంశంపై మళ్లీ రాయవలసిన అవసరం లేదు. ఇప్పుడు వ్యక్తిత్వంపై దృష్టి సారించడానికి ఓ కారణం వుంది.

ఎయన్నార్‌ పుట్టిన రోజు అంటూ హైదరాబాదులో ఓ వారం, పదిరోజుల పాటు సందడి జరుగుతుంది. అనేకమంది కళాకారులకు సన్మానాలు, స్వర్ణకంకణాలు, ఎయన్నార్‌ సినిమాలపై చర్చలు, ఆయన సినిమాల్లో పాటలు.. యిలా చాలా కోలాహలంగా వుంటుంది. ఈ విషయంలో ఎన్టీయార్‌ దురదృష్టవంతుడే. ఆయన పుట్టినరోజున యింత హంగామా వుండదు. పార్టీ పరంగా మహానాడు పెడతారు. ఈ సారి అదీ జరపలేదు. రాజకీయాల్లోకి వెళ్లడానికి ముందునుండీ ఎన్టీయార్‌ కళాకారుడు. ఆయన రేంజ్‌కు ఎవరూ సాటి రారు. ఆయన వంశంలో అనేకమంది కళాకారులు పుట్టుకు వచ్చారు. ఆ వారసులెవరికీ ఎన్టీయార్‌ జయంతి వేడుకలు ఘనంగా చేద్దామని ఊహే రాదు. తెల్లవారితే మా వంశం, దాని పేరు చెపితే యముడికే వణుకు పుడుతుంది వంటి డైలాగులు తెరపై చెప్తారు. ఏ మాటకామాట చెప్పుకోవాలంటే యీ విషయంలో లక్ష్మీపార్వతే మెరుగు. ఎన్టీయార్‌ జాతీయ ఎవార్డు పేరు చెప్పి ప్రతీ ఏటా అవార్డులు యిస్తారు.

ఇంతకీ ఎయన్నార్‌ పుట్టినరోజు వేడుకల గురించి చెప్తున్నాను కదూ. అనేక సాంస్కృతిక సంఘాలు యీ వారం, పదిరోజులు చాలా బిజీగా వుంటాయి. అందరూ ఎయన్నార్‌ను పిలుస్తారు. ఆయన ఒక్కోచోట కాస్సేపు గడిపి వెళ్లిపోతూ వుంటారు. ఓసారి అక్కినేని నటించిన వివిధ తరహా సినిమాల గురించి ప్రసంగాలు పెట్టారు. ''అక్కినేని-జానపదాలు'' అనే టాపిక్‌పై నేను మాట్లాడాను. ఈ సారి పుట్టినరోజు కార్యక్రమాల్లో నాకు పెద్ద పనే పడింది. తానావారు సెప్టెంబరులోనే ఎయన్నార్‌కు లైఫ్‌టైమ్‌ అవార్డు యిచ్చే కార్యక్రమం పెట్టుకున్నారు. ఆయన్ను డాలస్‌ రప్పించి పెద్ద సభ చేసి సత్కరించారు. ఆయన గురించి మాట్లాడడానికి మిత్రులు 'సినీవిజ్ఞాన విశారద' ఎస్వీ రామారావుగారిని పిలిచారు. ఆయన వెళుతూ వెళుతూ ఎయన్నార్‌ సినిమా క్లిప్పింగ్స్‌తో, జీవిత విశేషాలతో 45 ని||ల వీడియో తయారుచేసి పట్టుకెళ్లారు, అక్కడ ప్రదర్శించడానికి. దాని కాపీ ముందుగానే పంపిస్తే అది తానావారు చూసి బాగుందన్నారు.

ఇంతలో వారికో ఐడియా వచ్చింది - న్యూయార్క్‌లో కొందరు అమెరికన్‌ ప్రముఖులతో ఎయన్నార్‌కు విందు ఏర్పాటు చేయాలని. ఎయన్నార్‌ ఎవరో బొత్తిగా తెలియని అవతలి అమెరికన్‌ ప్రేక్షకులకు ఆయన గురించి తెలిసేట్లా 10 ని||ల ఇంగ్లీషు డాక్యుమెంటరీ ఆ సభలో ప్రదర్శిస్తే బాగుంటుందనుకున్నారు. ఈ డాక్యుమెంటరీకి నేను స్క్రిప్టు రాయాలని, మా అమ్మాయి వాయిస్‌-ఓవర్‌ యివ్వాలని ఎస్వీ రామారావుగారు కోరారు. నేను సరేననడం, ఎయన్నార్‌గారు ఆమోదించడం, తానా అధ్యక్షులు తోటకూర ప్రసాద్‌గారికి అది నచ్చడం, అక్కడ ప్రదర్శించడం అన్నీ జరిగాయి.

ఇంతకీ చెప్పవచ్చేది - ఆ స్క్రిప్టు రాసినపుడు నా మనసులో కొన్ని ఆలోచనలు మెదిలాయి. అమెరికన్స్‌కు ఎయన్నార్‌ సినిమాల గురించి మరీ చెప్పి ప్రయోజనం లేదు. ''విప్రనారాయణ''లో వేసిన వేషానికి ''ప్రేమ్‌నగర్‌''లో వేసిన వేషానికి ఎంత తేడా వుందో వివరించడం అనవసరం. నటుడన్నవాడు అన్ని రకాల వేషాలూ వేసి ఒప్పించాలి అన్నది లోకంలో అందరూ అనుకునేదే. అందువలన ఆయన రాకుమారుడిగా-విప్లవకారుడిగా, ఋషిగా-హంతకుడిగా, పడుచువాడిగా-వృద్ధుడిగా..యిలా పలువేషాలు వేశారు అని ఓ పాతిక ఫోటోలు గిఱ్ఱున తిప్పితే సరిపోతుంది. నటించిన చిత్రాల సంఖ్యలో తేడా తప్ప అలాటి నటులు వాళ్ల హాలీవుడ్‌లోనూ వుంటారు. వాళ్లకూ ఈయనకీ గల తేడా ఏమిటి అన్నది ఆలోచించాను. అదేమిటంటే సమాజంపై ఆయన కలిగించిన ప్రభావం అనిపించింది.

వినడానికి అతిశయోక్తిగా అనిపిస్తుందేమో కానీ, ఎయన్నార్‌, ఎన్టీయార్‌ల ప్రభావం తెలుగు సమాజంపై చాలా వుంది. మాట్లాడే తీరు దగ్గర్నుంచి, సభలో మెలగవలసిన పద్ధతి దగ్గర్నుంచి, హావభావాల ప్రకటన విషయంలో సైతం మనపై యీ నటుల ప్రభావం వుంది. తారలలా డ్రస్‌ చేసుకోవడం, వాళ్లలా సిగరెట్టు కాల్చడం, పోజులు పెట్టడం - యివన్నీ అనుకరిస్తామని అందరూ గమనిస్తారు. ఇవన్నీ తెరమీద కనబడే రూపాలు. కానీ సినిమా నటుల వ్యక్తిగత జీవితాలలోకి కూడా మనం తొంగిచూస్తాం. వాటి చేత ప్రభావితం అవుతాం. వాళ్లు హాజరయ్యే పబ్లిక్‌ ఫంక్షన్‌లకు వెళతాం. వారి కోసం పడిగాపులు కాస్తాం. వేదికపై వారు ఎవరితో ఎలా వ్యవహరించారో, ఎవరికేసి ఎలా చూశారో గుచ్చిగుచ్చి చూస్తాం. అది మన మనస్సుల్లో ముద్రించబడి పోతుంది. ఇది సరైన పద్ధతి, ...ఇదే సరైన పద్ధతి అనిపిస్తుంది. మన తలిదండ్రులు, యింట్లో పెద్దలు, బళ్లో గురువులు, స్నేహితులు అనేకం చెప్తారు. కానీ వాళ్లందరి కంటె బలంగా వీళ్లు ముద్ర వేయగలుగుతారు.

ఇది ఏ సినిమా నటులకైనా అన్వయిస్తుంది, ఎయన్నార్‌, ఎన్టీయార్‌ల ప్రభావం ఎక్కువ అని ఎలా చెప్పగలం అంటారేమో! వాళ్లు తెలుగు సినిమారంగపు తొలిదశలోనే హీరోలయ్యారు. 1950ల నుండి '80ల వరకు మూడు దశాబ్దాలు ఏలారు. 1940-49 మధ్య ఏడాదికి సరాసరి 8 సినిమాలు వస్తే, 1950లో 16 వచ్చాయి, 1950-59 మధ్య ఏడాదికి సగటున 23 వచ్చాయి. ఆ దశకంలోనే స్వాతంత్య్రానంతర భారతదేశం రెక్కలు విప్పుకోసాగింది. విద్యుత్‌ సౌకర్యం గ్రామాలకు విస్తరించి, థియేటర్లు రాసాగాయి. సినిమాలు ఎక్కువగా తయారవసాగాయి. అలా పెరిగి పెరిగి 1980 వచ్చేసరికి ఏడాదికి 118 సినిమాలు వచ్చాయి. అంటే వారానికి రెండు కంటె ఎక్కువ సినిమాలన్నమాట. ఎయన్నార్‌, ఎన్టీయార్‌ కెరియర్లు యీ బూమ్‌ పీరియడ్‌తో పెనవేసుకున్నాయి.

వాళ్లకు ముందున్న హీరోలు నారాయణరావు, నాగయ్య, రఘురామయ్య వంటివారు. వాళ్లకున్న స్టార్‌ స్టేటస్‌ను మించి వీళ్లకు వచ్చింది. 1950ల తర్వాత పౌరాణిక, జానపద సినిమాలు తగ్గి సాంఘిక సినిమాలు రాసాగాయి. ప్రజలు తమ సమస్యలను వాటిలో చూసుకుని హీరోలతో మమేక మవసాగారు. ఈ అడ్వాంటేజి ముందువాళ్లకు లేదు. వీరిద్దరి తర్వాత వచ్చిన హీరోలు వీళ్ల అడుగుజాడల్లోనే నడిచారు. అనుకరించారు. అందువలన తెలుగు సినీహీరోల తెరముందు పాత్రలపై, తెరవెనుక ప్రవర్తనలపై వీరి ప్రభావం తీవ్రంగా వుందనడం నిస్సందేహం. తెరమీద ఎయన్నార్‌ ఎన్టీయార్‌లు వేసిన పాత్రల గురించి యిక్కడ చెప్పబోవటం లేదు. తెరవెనుక వీళ్లు ఎలా మసలుకున్నారు అన్నదే చూదాం.

అప్పటికి నటుల పట్ల సంఘం ఎలా ప్రవర్తించేదో యిప్పుడు చాలామందికి తెలియకపోవచ్చు. ఓసారి జెవి రమణమూర్తిగారు ఓ వ్యాసం రాశారు - 'కళాకారులను పంక్తిబాహ్యులుగా ఎందుకు చూశారు?' అని. చాలామంది నాటక కళాకారుల జీవితాలు వివాదగ్రస్తం అయ్యాయి. వాళ్లు ప్రదర్శనలకై కుటుంబాలను విడిచి ఊళ్లు తిరుగుతూండేవారు. దుర్వ్యసనాలకు బానిసలయేవారు. తాగి స్టేజి ఎక్కేవారు. ప్రదర్శన మధ్యలో రసాభాస అయ్యేది. ఒక్కోప్పుడు తాగి వింగ్స్‌లో పడి వుండేవారు. వేదిక మీదకు యీడ్చుకు రావలసి వచ్చేది. డబ్బు పుచ్చుకుని కూడా ప్రదర్శన ఎగ్గొట్టేవారు. ఇతర స్త్రీల వ్యామోహంలో పడి భార్యను, పిల్లల్ని నిర్లక్ష్యం చేసేవారు. జీవిత చరమాంకంలో డబ్బు లేక అల్లాడేవారు. ఈ కారణం చేత వేదికపై వాళ్ల నటనను మెచ్చేవారు కూడా విడిగా వారితో కలవడానికి యిచ్చగించేవారు కారు. ఇంట్లో ఫంక్షన్లకు పిలిచేవారు కారు. సమాజం తమను వెలి వేసిందన్న కోపంతో వీళ్లూ సమాజాన్ని వెలివేసి, ఆ కట్టుబాట్లను పాటించేవారు కారు. తమ యిష్టం వచ్చినట్టు జీవించేవారు.

సినిమారంగం నాటకరంగానికి ఎక్స్‌టెన్షన్‌ కాబట్టి సినిమావాళ్లు కూడా యిలాగే వుంటారని జనం అనుకునేవారు. అందుకే దగ్గరి బంధువులు కూడా సినిమా నటులకు పిల్ల నిచ్చేవారు కారు. క్రమేపీ యీ యిమేజి మారడానికి కారణం ఎయన్నార్‌, ఎన్టీయార్‌లని నా ఉద్దేశం. ఎందుకంటే వాళ్లు తమ వ్యక్తిగత జీవితాలపై మచ్చ రాకుండా చూసుకోగలిగారు. ఎన్టీయార్‌ సినిమా రంగానికి వచ్చేటప్పటికే వివాహితుడు. వచ్చాక కూడా భార్యను విడిచి పెట్టలేదు. సాధారణ గృహస్తులాగే పిల్లల్ని కనడం, వాళ్లకు విద్యాబుద్ధులు చెప్పించడం, పెళ్లిళ్లు పేరంటాలు చేయించడం అవీ జరిపారు.

ఎయన్నార్‌కు సినిమాలకు వచ్చాకనే పెళ్లయింది. సినిమాల్లో గ్లామర్‌ బాయ్‌గా వున్నా, యింటి దగ్గర మామూలు యింటాయన లాగానే వున్నారు. పిల్లల చదువుల గురించి హైదరాబాదుకి తరలిరావడం, తెలిసిన కుటుంబాల నుంచి అల్లుళ్లను తెచ్చుకోవడం - యిలా మీ యింటి పక్క పెద్దమనిషి ఎలా చేస్తాడో అలాగే చేశారు తప్ప అంతకు భిన్నంగా లేరు. పత్రికల్లో యింటర్వ్యూలు యిచ్చినపుడు భార్యాబిడ్డలతో పోజు లిచ్చారు తప్ప నా ఒక్కడితోనే చెడ్డీలేసుకుని ఫోటో సెషన్‌ అనలేదు. అనేక ఊళ్లల్లో సాంస్కృతిక సభలకు, కాలేజీలకు, బంధువుల యిళ్లల్లో ఫంక్షన్లకు వచ్చినపుడు మామూలు తెలుగు పెద్దమనిషి తరహాలో పంచెకట్టుతోనే వచ్చారు. రంగురంగు డ్రస్సులన్నీ ఉద్యోగధర్మంగా వేసుకున్నవే తప్ప విడిగా మేము హుందాగా, గంభీరంగా వుండేవాళ్లమే అని చాటి చెప్పారు.

అందరూ యిలాగే వుంటారేమో, ఇవేవో గొప్ప విషయాలుగా అనుకోవాలా? అనవచ్చు మీరు. అప్పట్లో యీ తారలందరికీ ఆదర్శం ఎవరు? హాలీవుడ్‌ తారలే కదా. సినిమా ఫ్యాషన్ల వరకు వాళ్లను అనుకరించారు కానీ తక్కిన విషయాల్లో వాళ్లలా ప్రవర్తించలేదు. హాలీవుడ్‌ స్టార్లు యిప్పుడే కాదు, అప్పుడూ పెళ్లిళ్లకు, విడాకులకు ప్రసిద్ధి. సినిమా ఒప్పుకుని మధ్యలో మానేయడాలు, స్టూడియో వాళ్లతో పేచీలు, అర్ధరాత్రి దాటి పార్టీలు, ప్రేమ వ్యవహారాలు రచ్చ కెక్కించుకోవడాలు.. యివన్నీ వుండేవి. పోనీ వాళ్లను వదిలేసి జాతీయస్థాయిలో వున్న హిందీ నటుల్ని చూదాం. అప్పట్లో హిందీరంగాన్ని ఏలిన త్రయం - దిలీప్‌ కుమార్‌, రాజ్‌ కపూర్‌, దేవ్‌ ఆనంద్‌. దిలీప్‌ కుమార్‌ చాలాకాలం దాకా పెళ్లి చేసుకోలేదు. తనతో నటించిన ప్రతీ హీరోయిన్‌తో ప్రేమ వ్యవహారం నడిపేవాడని పత్రికల్లో వచ్చేది. రాజ్‌ కపూర్‌-నర్గీస్‌ వ్యవహారమైతే మరీ ఘోరం. అప్పటికే వివాహితుడైన రాజ్‌ కపూర్‌ ముస్లిమ్‌ ఐన నర్గీస్‌ను ప్రేయసిగా పబ్లిగ్గా చెప్పుకుంటూ సినిమాలలో హీరోయిన్‌గా వేయించేేవాడు. దేవ్‌ ఆనంద్‌కి స్కాండల్స్‌ లేవు కానీ ముస్లిం అయిన సురయ్యాతో ప్రేమవ్యవహారం నడిపి, చివరకు క్రైస్తవురాలైన కల్పనా కార్తిక్‌ను పెద్దలెవరితో చెప్పకుండా రహస్యంగా పెళ్లి చేసుకున్నాడు. ఇవి అందరికీ తెలిసినవి. పుకార్ల స్థాయిలో చాలా వుండేవి. అవి పత్రికలకు ఎక్కేవి.

ఇలాటి వ్యవహారాలు తెలుగు ఫీల్డులో నడవకుండా వున్నాయా? అంటే యితమిత్థంగా చెప్పలేం. నడిచినా సంగతి పబ్లిక్‌ దృష్టికిి రాకుండా, పత్రికలకు ఎక్కకుండా వీళ్లందరూ జాగ్రత్త పడ్డారని చెప్పాలి. మాంసం తింటున్నాం కదాని బొమికెలు మెళ్లో వేసుకోలేదు. సెట్స్‌పై అసభ్యంగా ప్రవర్తించలేదు. బొంబాయిలోలా రాత్రి తెల్లవార్లూ పార్టీలు జరుపుకుని, అక్కడ తాగి కొట్లాడి, పేపర్ల కెక్కలేదు. కుటుంబాల మధ్య స్నేహం వుండేట్లు చూసుకుంటూ సహనటి పిల్లల చేత మామయ్యా అని పిలిపించుకున్నారు. హిందీ సినిమా రంగంలో సెట్స్‌పై ఆలస్యంగా రావడం రివాజు. పెద్ద నటుడు తక్కినవారిని అదలించడం, తనెదురుగా ఎవర్నీ కూర్చోకూడదని శాసించడం రివాజు. ఇక్కడ ఎయన్నార్‌, ఎన్టీయార్‌ ఆలస్యంగా రావడం, తాగి రావడం లేదు. వాళ్లు తాగకపోవడమే కాదు, సహనటులు తాగి వస్తే - పెద్దనటులను ఏమనలేక భరించినా, చిన్ననటులను మందలించేవారట. అలవాట్లు మార్చుకోమని హితవు పలికేవారట. వేరే వూళ్లకు అతిథులుగా వచ్చినపుడు సిగరెట్టు కాల్చడం మినహా మిగతా అలవాట్లు ఏవీ వున్నట్టుగా కనబడేది కాదు. అవి వున్నాయో లేదో పరిశోధించడం అనవసరం. పబ్లిక్‌ బిహేవియర్‌ అంత చక్కగా వుండేది అని చెప్పడమే నా ఉద్దేశం.

ఎయన్నార్‌, ఎన్టీయార్‌ విషయంలో వారికి భాషపై గల పట్టు కూడా ప్రత్యేకించి ప్రస్తావించాలి. వారి తెలుగు ఉచ్చారణ చక్కగా వుండడం వలన, చక్కటి పదసంపద వుండడం వలన వారు మనల్ని ప్రభావితం చేయగలిగారు. మన పాలిట వీళ్లు గ్లామరస్‌ టీచర్స్‌. మనలాటి ప్రేక్షకులకే కాదు, తమ తర్వాత సినీరంగానికి వచ్చిన నటీనటులకు కూడా. 'రంగస్థల నటుల్లా ఉన్నదంతా వ్యసనాలకు తగలేయకుండా, కుటుంబాలను జాగ్రత్తగా చూసుకుంటూ, ఆదాయాన్ని వ్యాపారంలో పెట్టుబడిగా పెడుతూ, తాము బతుకుతూ, తమను నమ్ముకున్నవాళ్లను బతికిస్తూ, నిర్మాతల క్షేమాన్ని కూడా పట్టించుకుంటూ ముందుకు సాగితే మాలాగే మీరు బాగుపడతారు' అనే సందేశాన్ని ప్రత్యక్షంగా, పరోక్షంగా యిచ్చారు. అందువలన తెలుగు సినిమా నటులందరూ యిప్పటివరకూ - కొద్ది మినహాయింపులతో - యిలాగే వున్నారు. అందువలన మన తెలుగువాళ్లకు - పెద్దా చిన్నా తేడా లేకుండా - సినీనటులంటే చిన్నచూపు లేదు. వాళ్లను గౌరవంగా చూస్తాం. ఇళ్లకు ఆహ్వానిస్తాం. వాళ్లు చెప్పినది శ్రద్ధగా వింటాం.

ఉత్తరభారతంలో యీ పరిస్థితి లేదు. అక్కడ సినిమా పత్రికలన్నీ వాళ్ల అడ్డగోలు వ్యవహారాల గురించే రాస్తాయి. అందువలన ఉత్తరాదివాళ్లు సినిమా నటులను తెరమీదే చూసి ఆనందిస్తారు. వాళ్ల పట్ల అభిమానం వుంటుంది, కానీ గౌరవం పెంచుకోరు. తీసుకుని వచ్చి కుటుంబసభ్యులకు పరిచయం చేసే ఉద్దేశం ఏ కోశానా వుండదు. వాళ్లు యింకా అక్కడ 'నౌటంకీగాళ్లే', పంక్తిబాహ్యులే. బహుశా మీకు తెలిసే వుంటుంది. నార్త్‌ యిండియాలో కుటుంబస్త్రీలు నృత్యం నేర్చుకోరు. వేశ్యలు, తవాయిఫ్‌లు మాత్రమే నాట్యం చేయాలని వాళ్ల ఉద్దేశం. పాటలు కూడా గౌరవప్రదం కాదు వాళ్లకు. మన సౌత్‌ కుటుంబాలలో అమ్మాయిలు నృత్యం నేర్చుకోవడం, గానకచ్చేరిలు చేయడం ఎబ్బెట్టు కాదు. రవీంద్రనాథ్‌ టాగూరు కారణంగా బెంగాల్‌లో మార్పు వచ్చింది. ఢిల్లీ వంటి నగరాల్లో పెద్ద సంఖ్యలో వున్న సౌత్‌ ఇండియన్స్‌ను చూసి నార్త్‌ యిండియన్స్‌ కూడా పిల్లలకు భరతనాట్యం నేర్పిస్తున్నారు. కానీ ఓవరాల్‌గా కళల పట్ల, కళాకారుల పట్ల వారికి చిన్నచూపే.

నన్ను చాలామంది నార్త్‌ యిండియన్‌ ఫ్రెండ్స్‌ అడుగుతారు - ''మీ సౌత్‌ వాళ్లు సినిమా పిచ్చిగాళ్లు. ఎన్టీయార్‌ దేవుడి వేషాలు వేశాడు కాబట్టి దేవుడనుకుంటారు. అసలు రంగుపూసుకుని వేషాలు వేసేవాణ్ని మీరు అంతలా గౌరవించడం ఏమిటి?'' అని. ''ఎన్టీయార్‌ దేవుడి వేషాలే కాదు, రాక్షసుడి వేషాలూ వేశాడు, దాని కేమంటారు? అంతేకాదు, బెల్‌బాటమ్‌ పాంట్లు వేసుకుని డాన్సులూ చేశాడు. దేవుడని ఎలా అనుకుంటారు? తర్వాతి ఎన్నికల్లో ఓడించారని మర్చిపోవద్దు. బై దివే, ఎమ్జీయార్‌ దేవుడి వేషాలు వేయలేదు, అయినా లీడరయ్యాడు. మా దగ్గర ఎయన్నార్‌ అని యింకో ఆయన సాంఘిక సినిమాల్లో రొమాంటిక్‌ వేషాలే వేశారు. ఆయన రాజకీయాల్లోకి రాలేదు కానీ వచ్చి వుంటే ఆయన్నీ గెలిపించేవాళ్లం. దీని కేమంటారు?'' అని అడిగితే వాళ్లకు ఏం చెప్పాలో తెలిసేది కాదు. అక్కడి జర్నలిస్టులకే యీ తిరకాసు అర్థం కాక మనందరినీ పిచ్చివాళ్లగా చిత్రీకరిస్తారు. ఉన్న విషయం ఏమిటంటే ఎయన్నార్‌, ఎన్టీయార్‌ మ్యాటినీ ఐడాల్స్‌ మాత్రమే కాదు, సోషల్‌ ఐకాన్స్‌ కూడా.

ఈ విషయాన్ని నేను డాక్యుమెంటరీ చూడబోయే అమెరికన్‌ ప్రేక్షకుల బుఱ్ఱల్లో బాగా చొప్పించదలచుకున్నాను. అక్కడ హాలీవుడ్‌ నటులు అమోఘమైన నటన కనబరచినా, వారి వ్యక్తిగత జీవితాలు అస్తవ్యస్తం. డ్రగ్స్‌ తీసుకుంటూ పట్టుబడిన వారి దగ్గర్నుంచి, బట్టలు మార్చినంత సులభంగా భార్యలను మార్చిన వాళ్ల దాకా వున్నారు. ఎయన్నార్‌ జీవితం వాళ్లకి పూర్తిగా కాంట్రాస్ట్‌. పక్కా ఫ్యామిలీ మ్యాన్‌. 62 ఏళ్ల వైవాహిక జీవితం - ఒకే భాగస్వామితో. ఆమె పేర స్టూడియో కట్టారు. పైగా ఆవిడ చివరి ఐదేళ్లూ మంచాన పడితే జాగ్రత్తగా చూసుకున్నారు. ఇది మనకు వింత కాకపోవచ్చు, ముసలి తలిదండ్రులను విడిగా వుంచే జాతి వాళ్లకు వింతే. దేశరక్షణ నిధికై విరాళాలు పోగుచేయడం, జన్మభూమి కార్యక్రమంలో పాల్గొనడం, తన పేరు కాలేజీ కట్టించడం, యూనివర్శిటీకి భూరి విరాళం యివ్వడం, తన పేర ఏటేటా అవార్డులివ్వడం, చిన్నా పెద్దా అనేక సాంస్కృతిక సభలకు హాజరు కావడం, ఓపెన్‌ హార్ట్‌ సర్జరీ అయిన 38 ఏళ్లు బతికి మెడికల్‌ హిస్టరీలో రికార్డు సృష్టించేటంతగా ఆరోగ్యాన్ని కాపాడుకోవడం - యివన్నీ చూస్తే యీయన నటుడిగా కంటె ఒక సామాజిక నాయకుడిగా అనిపిస్తాడు.

గొప్ప నేపథ్యం వున్నవాడు యివన్నీ సాధిస్తేనే అబ్బో అంటాం. అదేమీ లేకుండా ఎయన్నార్‌ సాధించారు కాబట్టి అసాధ్యుడు అంటాం. ఎలిమెంటరీ స్కూలు దాటనివాడు ఎన్ని భాషలు నేర్చాడు? పరిచయం చేస్తే నమస్కారం పెట్టాలని కూడా తెలియని పల్లెటూరి గబ్బిలాయి తెలుగు సభ్యతా సంస్కారాలకు ప్రతీకగా ఎలా ఎదిగాడు? ఒక బండరాయి తనను తానే ఒక విగ్రహంగా మలచుకోగల శక్తిని సంతరించుకోవడం సృష్టిలో జరగదు. కానీ ఎయన్నార్‌ విషయంలో జరిగింది. దాని కోసం ఆయన తనను తాను నిరంతరం చిత్రిక పట్టుకుంటూనే వున్నాడు. ఉలి దెబ్బలు కొట్టుకుంటూనే వున్నాడు. తొలిదశలో దుక్కిపాటిగారి వద్ద చాలా నేర్చుకున్నారు. ఆ తర్వాత సినీరంగానికి వచ్చిన తర్వాత తనకంటె వయసులో చాలా పెద్దవారు, అనుభవజ్ఞులతో స్నేహం చేశారు, వారి అభిమానానికి పాత్రుడయ్యేట్లా శ్రమించారు.

ఆ తర్వాత వాళ్ల నుండి ఏం నేర్చుకోవాలో అది నేర్చుకున్నారు. ఏం వదిలేయాలో అది వదిలేశారు. ఇప్పటికీ నిరంతరం నేర్చుకుంటూనే వుంటారు. నేర్చుకున్నది జ్ఞాపకం పెట్టుకుంటారు. ఆయన అమోఘమైన జ్ఞాపకశక్తి చూస్తే అబ్బురమేస్తుంది. ఈ వయసులో కూడా యిది సాధ్యమన్నమాట, మనమూ కృషి చేస్తే ఎంతో కొంత మనకూ అబ్బుతుందేమో అని ఆశ పుడుతుంది. దానికి తగ్గట్టు ఆయన మనల్ని ప్రోత్సహిస్తాడు. తనేదో దిగి వచ్చినట్టు చెప్పుకోడు. సామాన్యమైన స్థాయి కంటె తక్కువ స్థాయి నుండి వచ్చాను, యిదిగో ఫలానా ఫలానావి చేసి యీ దశకు వచ్చాను అని మర్మం విడిచి చెప్తాడు.

ఈ ప్రస్థానమే నాకు ఫాసినేటింగ్‌గా అనిపిస్తుంది. అందుకే నాకు డాక్యుమెంటరీకి స్క్రిప్టు రాసే అవకాశం రాగానే వెంటనే ఒప్పుకున్నాను. దానికి పేరు ఏం పెట్టాలో నాకు చప్పునే తట్టింది. జాన్‌ బన్యన్‌ రాసిన ''పిలిగ్రిమ్స్‌ ప్రోగ్రెస్‌'' అనే పుస్తకం వుంది. ఇహలోకం నుండి పరలోకానికి ఓ యాత్రికుడు బయలుదేరతాడు. దేవుని యందు విశ్వాసం ఒక్కటే అతనికి తోడుగా నిలుస్తుంది. ఎయన్నార్‌ కూడా మారుమూల పల్లెసీమ నుండి ప్రయాణం మొదలుపెట్టి తారాపథానికి చేరి ధ్రువతారగా మిగిలారు. ఈ సుదీర్ఘ ప్రయాణంలో ఆయనకు తోడు - దేవుడిపై నమ్మకం కాదు, తనపై నమ్మకం, ఆత్మవిశ్వాసం, అడుగడుగునా ఆత్మవిమర్శ, ధైర్యస్థయిర్యాలు, శ్రమ, శ్రద్ధ. శిల శిల్పంగా మారే ఈ మెటమార్ఫసిస్‌కు సాధనంగా ఉపయోగపడినది - ఫిల్మ్‌ ! అందుకే ఆయన పిల్‌గ్రిమ్‌ కాదు, 'ఫిల్‌గ్రిమ్‌' ! ఈ థీమ్‌తో ఆ డాక్యుమెంటరీకి 'ఫిల్‌గ్రిమ్స్‌ ప్రోగ్రెస్‌'' అని పేరు పెట్టాను. తానా వాళ్లు వచ్చే వారం తమ వెబ్‌సైట్‌లో పెట్టవచ్చు. వీలుంటే చూసి చెప్పండి ఎలా వచ్చిందో !

ఎయన్నార్‌ గారికి మరొక్కమారు జన్మదిన శుభాకాంక్షలు తెలుపుకుంటున్నాను. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 16 ఎమ్బీయస్‌ : గురజాడ జయంతి**

ఇవాళ గురజాడ 150 వ జయంతి. రాష్ట్రంలో కొన్నిచోట్ల ఉత్సవాలు జరుగుతున్నాయి. పేపర్లు కొద్దిరోజులుగా వ్యాసాలు వేస్తున్నాయి. కొన్ని పత్రికలు ప్రత్యేక సంచికలు వెలువరించాయి. గురజాడ అంతటివాడు, యింతటివాడు అని ఆకాశానికి ఎత్తేస్తూ మంత్రుల దగ్గర్నుంచి మామూలు వాళ్ల దాకా అందరూ అనేస్తున్నారు. ఇంతలా చెప్పేస్తూంటే మామూలువాళ్లకు అనుమానం వస్తుంది - ఆయన నిజంగా గొప్పవాడేనా, లేక వీళ్లు యీ పేరు చెప్పి ఉత్సవాలు ప్రకటించి నాలుగు డబ్బులు వెనకేసుకోవాలని చూస్తున్నారా? అని. ఈ డబ్బులు వెనకేసుకుంటారా లేదా అన్నది నేను చెప్పలేను కానీ, వీళ్లు పొగిడినా పొగడకపోయినా గురజాడ (1862-1915) గొప్పవాడే అని ఏపాటి సందేహమూ లేకుండా చెప్తున్నాను.

ఆ మాట శ్రీశ్రీయే చెప్పాడు కదా - అడుగుజాడ గురజాడది అని, మళ్లీ నువ్వు చెప్పాలా అనకండి. శ్రీశ్రీ అలా చెప్పి కామ్రేడ్‌ గురజాడ అనడం వలన కొంత మేలు జరిగినా, కొంత కీడు కూడా జరిగింది. వామపక్షవాదులందరూ గురజాడను మా వాడు అనేసుకున్నారు. గురజాడపై ఎంతో కృషి చేసిన కెవి రమణారెడ్డిగారు (''మహోదయం'') కూడా లెఫ్టిస్టే. వాళ్లు అలా అనుకోవడంతో వామపంథీయులు కానివారందరూ గురజాడకు దూరంగా జరిగారు. కమ్యూనిస్టులకు వేరే ఎవళ్లూ దొరక్క కావాలని యీయన్ని ఇంద్రుడు, చంద్రుడు అంటున్నారు కానీ విడిగా చూస్తే మామూలు స్థాయివాడేనేమో అనుకోవడం జరిగింది.

నా పాఠకుల్లో చాలామంది గొప్పవాళ్ల పేర్లు విన్నారు కానీ వాళ్ల రచనలు చదవలేదు. వాళ్ల గురించే ''నచ్చిన కథ'' వంటి శీర్షికలు నడుపుతున్నాను. మేధావులను శంకించే అలాటి వాళ్లకు నా బోటి మామూలు పాఠకుడిి సర్టిఫికెట్టు ఉపయోగపడుతుంది. వాళ్లకోసం ఓ నాలుగు ముక్కలు చెపుతున్నాను - గురజాడ తన రచనల్లో విప్లవం గుప్పించేశాడని, రక్తం పూసేశాడని కంగారుపడి చదవడం మానేయకండి. ఆయన కమ్యూనిస్టూ కాదు, ఏమీ కాదు. తన రచనల్లో జమీందార్లపై తిరగబడమని ప్రబోధించలేదు. నిజానికి ఆయన జమీందార్ల వద్దనే పనిచేశాడు. వాళ్లకు సహాయపడ్డాడు, సహాయం పొందాడు.

ఇక రెండో పాయింటు - ఆయన సంఘసంస్కర్త. ఇలా అనగానే మామూలు పాఠకుడికి భయం పట్టుకుంటుంది తన రచనల్లో లెక్చర్లు దంచుతాడేమోనని. అదేమీ చేయలేదు. ఆయన తన ''కన్యాశుల్కం'' నాటకాన్ని సంఘసంస్కరణ కోసం రాస్తున్నాను అని ఎక్కడా చెప్పుకోలేదు. 'కామిక్‌ ప్లే' అనే చెప్పుకున్నాడు. ఒక దురాచారాన్ని ఖండించడానికి వ్యంగ్యాన్ని, హాస్యాన్ని ఉపయోగించుకున్నాడు. అదీ డైరక్ట్‌గా కాదు, యిన్‌డైరక్ట్‌గా. కందుకూరి వీరేశలింగం గారు కూడా సంఘసంస్కర్తే. విధవా పునర్వివాహం, బాల్యవివాహాల నిరోధం - యిటువంటి వాటిపై ప్రత్యక్షంగా పోరాడుతూనే కలం ద్వారా కూడా తన భావాలను వ్యాప్తి చేశారు. కానీ కందుకూరి రచనల కంటె గురజాడ రచనలు ప్రౌఢంగా అనిపిస్తాయి.

గురజాడ ప్రధానంగా సాహితీమూర్తి. కందుకూరిని కూడా తీసివేయలేం. సాహిత్యంలో కూడా ఆయనకు చాలా ఫస్ట్‌లున్నాయి. తొలి నవల, తొలి అనువాదం, తొలి సాహితీచరిత్ర కారకుడు... యిలా ! ఇవన్నీ కాక పత్రిక నడిపేవాడు. ఎన్ని చేసినా వాసిలో మాత్రం నేను గురజాడకే టాప్‌ మార్క్‌ యిస్తాను. చిలకమర్తి కూడా ప్రహసనాలు రాశారు. ''గణపతి'' వంటి అధిక్షేప నవల రాశారు. కందుకూరివాటి కంటె బాగుంటాయి కానీ చిలకమర్తి హాస్యంలో మోటుతనం వుంది, గురజాడ హాస్యంలో సున్నితత్వం వుంది. పద్యరచనలో చిలకమర్తి దిట్ట. గురజాడకూ పద్యరచన వచ్చు. అయితే ఆయన ఆధునిక పద్ధతులను ప్రవేశపెట్టాడు. తేటతెలుగులో, లలితంగా రాసి ప్రజలను చేరుకున్నాడు. అందుకే శ్రీశ్రీ ఆయన్ని నెత్తిన పెట్టుకున్నాడు.

ఈ రెండూ కాక గురజాడ తొలి కథకుడిగా కూడా వాసి కెక్కారు. ఇటీవల కాలంలో ఫెమినిస్టులు తొలి కథానిక యీయనిది కాదు, 'భండారు అచ్చమాంబ' అనే రచయిత్రిది అనడం మొదలుపెట్టారు. ఎవరు మొదట రాశారు అన్నది పరిశోధకులకు వదిలేద్దాం. రెండూ చదివితే ఈయన కథానిక ఆధునిక కథానికకు రోల్‌ మోడల్‌లా అనిపిస్తుంది. ఇక గురజాడ ''పుత్తడి బొమ్మ పూర్ణమ్మ'' వంటి బాలడ్స్‌ అవీ రాశారు. కందుకూరి, చిలకమర్తి కంటె రమ్యమైన వ్యావహారిక భాషలో రాశారు. దానిలో అందాలను అందరూ ఆస్వాదించేట్టు చేసి వ్యావహారికభాష పట్ల గౌరవాన్ని పెంచారు. ఆయన ఇంగ్లీషు భాషావాఙ్మయాన్ని విస్తృతంగా చదివాడు. ఆ ప్రభావంతో తెలుగును సుసంపన్నం చేశాడు.

150 ఏళ్ల క్రితం ఎంత ఛాందసత్వం వుంటుందో వూహించవచ్చు. అప్పట్లోనే ఆయన ఆధునికభావాలు వ్యక్తం చేశారు, ప్రచారం చేశారు. ఆయన హేతువాది (''మతములన్నియు మాసిపోవును, జ్ఞానమొక్కటి నిలిచి వెలుగును''), మానవతావాది (''దేశమంటే మట్టికాదోయ్‌, మనుషులోయ్‌''), కులవ్యవస్థకు విరోధి (''మంచియన్నది మాలయైతే మాలనే అగుదున్‌''), దేశభక్తుడు (''వట్టిగొప్పలు కట్టిపెట్టవోయ్‌, గట్టి మేల్‌ తలపెట్టవోయ్‌'') ఫెమినిస్టు (''ఆర్థిక స్వాతంత్య్రం లేకపోవడం స్త్రీల కన్నీటిగాథలకు హేతువులు''). సమాజంలో అన్ని వర్గాల వారినీ బాగా స్టడీ చేసి ఎవరు ఎలా దోపిడీ చేస్తున్నారో, దోపిడీకి గురవుతున్నారో చూపించారు. ఇవన్నీ 53 ఏళ్ల వయసులోపే చేశారు. అదీ నిరంతరం అనారోగ్యంతో బాధపడుతూనే...!

ఇలా రాస్తే ''అశోకుడు చెట్లు నాటించెను కనుక గొప్ప రాజు'' అని వ్యాసం రాసినట్టు వుంటుంది. గురజాడ రచనల్లో గొప్పతనం ఏమిటో విప్పి చెప్పినపుడు మీలో కూడా ఆయన పట్ల రసానుభూతి కలుగుతుంది. కవిత్వం చాలా సింపుల్‌గా వుంటుంది మీరే చదువుకోవచ్చు. కథానికలు తక్కువే, అవీ చదవవచ్చు. ''కన్యాశుల్కం'' నాటకం మాత్రం మహాద్భుతమైన నాటకం. అలాటి నాటకం వెయ్యేళ్ల కోసారి వస్తుంది అన్నాడు శ్రీశ్రీ. ''మృచ్ఛకటికం'' తర్వాత భారతదేశంలో ఉద్భవించిన గొప్ప నాటకం యిదే అన్నాడు. మీలో కన్యాశుల్కం, గిరీశం అనే పేర్లు చాలామంది వినేవుంటారు కానీ కన్యాశుల్కం గురించి ఎంత తెలుసో తెలియదు. రమణమూర్తిగారి ''కన్యాశుల్కం'' నాటకరూపం కానీ, ఎన్టీయార్‌ గిరీశంగా వేసిన ''కన్యాశుల్కం'' సినిమా గానీ అసంపూర్ణమైనవే. రావి కొండలరావుగారి ''కన్యాశుల్కం'' టీవీ సీరియల్‌ మాత్రమే పూర్తిగా వుంది. మీలో ఎంతమంది దాన్ని చూశారో, నాటకాన్ని చదివారో నాకు తెలియదు. చదివినా, చూసినా ఎంతవరకు ఎంజాయ్‌ చేశారో తెలియదు. దానిలో చాలా లోతులున్నాయి. చాలా కోణాలున్నాయి. నూరేళ్ల క్రితం నాటి సమాజంలో వున్న అలవాట్లు, వాతావరణం తెలిస్తే తప్ప, ఆ పలుకుబళ్లల్లో వున్న సొగసు తెలిస్తే తప్ప అందం తెలియదు. కథ చెప్పాలంటే రెండు పేజీల్లో చెప్పేయవచ్చు. కానీ అవన్నీ చెప్పాలంటే ఓ సీరీస్‌ నడపాల్సిందే.

సీరీస్‌ అనగానే ఎప్పటికి పూర్తి చేస్తానో అని నాకూ, మీకూ బెంగ. ఏదైనా మొదలెడదామనుకోగానే ''ఆరంభింపరు నీచమానవుల్‌'' పద్యం గుర్తు వస్తుంది. భయపడి మొదలుపెట్టకుండా వుండి నీచుణ్ని అనిపించుకోవడం కంటె, మొదలంటూ పెట్టి మధ్యముణ్ని అనిపించుకుని, ఎప్పటికో అప్పటికి పూర్తి చేసి చివరాఖరికి ఉత్తముణ్ని అనిపించుకోవచ్చు కదా అనుకుంటూ వుంటాను. (నిజానికి నా లిస్టులో ''మృచ్ఛకటికం'' పరిచయం కూడా వుంది. చెపితే కర్ర పుచ్చుకుంటారని చెప్పటం లేదు) కన్యాశుల్కం నాకు అమిత యిష్టమైన నాటకం కాబట్టి ఈ ఆఫర్‌. నాటకం కథ చెప్పాక అప్పుడు దానిపై యుఏ నరసింహమూర్తి గారి వంటి పెద్దలు చేసిన రిసెర్చి గురించి చెపితే భావ్యంగా వుంటుంది. కానీ కథ చెప్పడానికే కనీసం 30 భాగాలు పడుతుంది. చెప్పాలో వద్దో మీరే తేల్చాలి. మీలో ఎక్కువమంది చదివి ఆస్వాదించి వుంటే యిదంతా వృథా ప్రయాస. దీని బదులు యింకో సీరీస్‌ చెప్పుకోవచ్చు. కావాలనో, వద్దనో ఏ విషయం మీరు మెయిల్‌ ద్వారా తెలియపరచండి. అక్టోబరు 1 లోపున వచ్చిన రెస్పాన్సు చూసి అవాళ్టి నుండి ''కన్యాశుల్కం'' మొదలుపెడతాను.

దాని మాట ఎలా వున్నా గురజాడకు అందరం కలిసి యివాళ నివాళి అర్పిద్దాం. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 17 ఎమ్బీయస్‌ : ఫిరోజ్‌ గాంధీ శతజయంతి**

2012 సెప్టెంబరు 12 న ఫిరోజ్‌ గాంధీ శతజయంతి జరిగింది అని చెప్తే యింతకీ ఆయనెవరు బాస్‌ అనవచ్చు చాలామంది పాఠకులు. రాహుల్‌ గాంధీకి తాత, రాజీవ్‌ గాంధీకి తండ్రి, ఇందిరా గాంధీకి భర్త అని చెప్తే తెల్లబోతారు. ఒక ప్రధాని అల్లుడు, మరో ప్రధానికి మొగుడు, ఇంకో ప్రధానికి నాన్న, ప్రధాని కాబోయి తప్పిపోయి దేశాన్ని చెడామడా ఏలేస్తున్న సోనియమ్మకు మావగారు, కాబోయే ప్రధానిగా అందర్నీ దడిపిస్తున్న రాహుల్‌కి తాతగారు - అయిన వ్యక్తి శతజయంతి యింత అనామకంగా జరపడమా? అని ఆశ్చర్యాంబుధిలో మునకలు వేస్తారు. ఫిరోజ్‌ గురించి కాస్త తెలిసున్నవారికి అతన్ని మంచి పార్లమెంటేరియన్‌గా, ముంద్రా ఇన్సూరెన్సు స్కాండల్‌ బయటపెట్టిన ధీమంతుడిగా, మావగార్ని కూడా పార్లమెంటులో ప్రశ్నలతో యిబ్బంది పెట్టిన నాయకుడిగా గుర్తుంటాడు. అతనంటే పెద్దగా తెలియకపోయినా, అతని గుణగణాలు తరచి చూడకపోయినా, నెహ్రూ కుటుంబం అంటే పడనివాళ్లు అతన్ని చాలా గొప్పవాడిగా చిత్రీకరిస్తూ వుంటారు. వాళ్ల ద్వారానే కొన్ని పుకార్లు చలామణీలోకి వచ్చాయి.

ఇందిరా గాంధీ, ఫిరోజ్‌ను ప్రేమించడం, పెళ్లి చేసుకుంటాననడం నెహ్రూకి యిష్టం లేదనీ, అందుకే కూతురి చేత కాపురం చేయించకుండా విడగొట్టేశాడనీ, చివరకు రాజకీయంగా యిబ్బంది పెడుతున్నాడని ఫిరోజ్‌ను చంపించి వేశాడనీ చెట్టుకింద కూచుని కబుర్లు చెప్పేవాళ్లు చెప్తూ వుండేవారు. నేనూ అవే విని పెరిగాను. కానీ నెహ్రూ అంత దుర్మార్గుడు అయి వుండడని అనిపిస్తూనే వుండేది. కూతురిపై ప్రేమతో ఎన్నో ఉత్తరాలు రాసిన ఆ తండ్రి కూతురి కాపురంలో నిప్పులు పోస్తాడా అన్న సందేహం మెదలుతూనే వుండేది. ''ఆంధీ'' సినిమా వచ్చినపుడు అది ఇందిరా గాంధీ జీవితం అని ప్రచారం చేశారు. దానిలో హీరోపై సింపతీ కలిగేట్లు చూశారు. హీరోయిన్‌ తండ్రి డబ్బున్నవాడు, నగర మేయర్‌. కూతురు ఓ హోటల్‌ మేనేజర్‌ను పెళ్లి చేసుకుంటానన్నపుడు ''వాటే వేస్ట్‌ ఆఫ్‌ టాలెంట్‌!'' అని ఆవేదన పడినట్టు చూపించారు. బహుశా అదే నెహ్రూ ఉద్దేశం కాబోలనుకున్నాను. కొంతకాలం పోయాక ''ఆంధీ''కి మూలకథ రాసిన కమలేశ్వర్‌ రాశారు - అది ఆయన ఇందిరా గాంధీ జీవితం ఆధారంగా రాయలేదట, జయపూర్‌ మహారాణి గాయత్రీదేవి జీవితంపై రాశాడట. అంటే మనం అనుకున్నది తప్పన్నమాట.

ఫిరోజ్‌తో ఇందిర వివాహాన్ని నెహ్రూ ఎందుకు వ్యతిరేకించాడు అన్నదానిపై యీ మధ్య ఓ పుస్తకంలో చదివాను. క్లుప్తంగా చెపుతాను. ఒక పెద్ద మహల్‌లో ఒంటరిగా ఇందిర బాల్యం గడిచింది. తల్లి కమలకు అనారోగ్యం, తండ్రి జైల్లో. పెద్ద మేనత్త విజయలక్ష్మి తిట్టిపోసేది - ''అగ్లీ అండ్‌ స్టుపిడ్‌'' అని. ఆమె తన తల్లిని అనాగరికురాలిగా చూడడం ఇందిర ఎప్పటికీ మర్చిపోలేదు. ఆ వైరం జీవితాంతం వుండింది. రెండో మేనత్త కృష్ణ హతీసింగ్‌ ఫర్వాలేదు. బాల్యం నుండి ఇందిరకు అనారోగ్యమే. యవ్వనంలో క్షయ వ్యాధి పీడించింది. చదువుకై, చికిత్సకై దేశవిదేశాలు తిరుగుతూ వుండేది. 1935లో తల్లి పోయింది.

ఇలాటి ఇందిర జీవితంలో చిన్నవయసులోనే ఆమె కంటె అయిదేళ్లు పెద్దయిన ఫిరోజ్‌ గాంధీ ప్రవేశించాడు. అతను కమలా నెహ్రూను చాలా అభిమానించి, ఆమెను పలకరించడానికి తరచుగా వచ్చేవాడు. తన తల్లిపై అతను కనబరచిన శ్రద్ధ ఇందిరను కదిలించింది. తర్వాత తన పట్ల కూడా ఎంతో ఆదరంగా వుండి, పెళ్లి చేసుకుంటాననడంతో మురిసిపోయింది. అప్పట్లో క్షయవ్యాధి పీడితులను ఎవరూ పెళ్లి చేసుకునేవారు కాదు. డాక్టర్లు కూడా అవివాహితులుగా వుండమనే చెప్పేవారు. కానీ ఫిరోజ్‌ ముందుకు వచ్చాడు. తన తండ్రి యీ వివాహాన్ని ఆమోదించడని ఇందిరకు తెలుసు. అందుకే 1937లో యిద్దరూ రహస్యంగా ఎంగేజ్‌మెంట్‌ చేసుకున్నారు. అప్పుడామె వయసు 20, ఫిరోజ్‌కు 25. పెళ్లి చేసుకునే ధైర్యం లేదు.

ఇంతలో ఇందిర వ్యాధి పెరగడంతో 1939లో స్విజర్లండ్‌ శానిటోరియంలో చేర్చారు. అప్పుడు ఫిరోజ్‌ నీడలా వుండి సేవలు చేశాడు. ఆ తర్వాత ఫ్రాన్సులో ఇందిర ఒక్కత్తీ వుండి చికిత్స చేయించుకుంది. ఆరోగ్యం మెరుగుపడింది. అప్పుడు ఫిరోజ్‌ లండన్‌లో ఓ చిన్న ఫ్లాట్‌లో వుండేవాడు. 1941 జనవరిలో ఇందిర లండన్‌ వచ్చి ఫిరోజ్‌తో సహజీవనం సాగించింది. తండ్రికి చెప్పలేదు. లండన్‌లోనే బ్రిటిష్‌ చట్టం కింద వివాహం చేసుకున్నాకే ఇండియా వెళదాం, పెళ్లి కాకుండా ఇండియా కెళితే అందరూ కలిసి అడ్డం పడతారు అంటుంది ఇందిర. 'మీ నాన్న బాధపడతారు, అంతా కలిసి నన్ను తప్పు పడతారు, ఇండియాకు వెళ్లాకే పెళ్లి అని ఫిరోజ్‌ వాదించి ఓడ టిక్కెట్లు బుక్‌ చేశాడు. ఇంతలో ఆమెకు జ్వరం వచ్చి ప్రయాణం వాయిదా పడింది. ఎలాగూ వెళ్లలేం కాబట్టి యిక్కడే పెళ్లి చేసుకుందాం అంది ఇందిర. ఫిరోజ్‌ ఒప్పుకోలేదు. జ్వరం తగ్గగానే ప్రయాణం పెట్టాడు. 1941 ఏప్రిల్‌లో ఇండియాకు వచ్చారు. వస్తూనే ఇందిర డెహ్రాడూన్‌ జైల్లో వున్న తండ్రిని కలిసి ఫిరోజ్‌ను పెళ్లి చేసుకోవడానికి నిశ్చయించేసుకున్నాననీ, వెనక్కి మరలననీ చెప్పింది. ఇక అప్పణ్నుంచీ తండ్రీకూతుళ్ల మధ్య కమ్యూనికేషన్‌ చెడిపోయింది.

ఫిరోజ్‌ పట్ల నెహ్రూకు ఎందుకంత అభ్యంతరం? నెహ్రూకి కులమతాల గురించి అంత పట్టింపు లేదని అందరికీ తెలుసు. అతను పార్శీ అన్న అభ్యంతరం లేదు. మరి కశ్మీరీ కాదనా? నెహ్రూ తన సోదరి విజయలక్ష్మీ మరాఠీ పండిట్‌ను పెళ్లి చేసుకున్నపుడు కానీ, యింకో సోదరి కృష్ణ గుజరాతీ జైన్‌ను పెళ్లి చేసుకున్నపుడు కానీ అభ్యంతర పెట్టలేదు. మరి డబ్బులేదనా? నిజానికి అప్పటికి నెహ్రూ దగ్గరే పెద్దగా డబ్బు లేదు. ఇందిర చికిత్సకై డబ్బుకోసం తడుముకుంటున్నాడు. తన పుస్తకాల రాయల్టీతో బాటు, కృష్ణ మీనన్‌ పుస్తకాలపై రాయల్టీ కూడా వాడుకుంటున్నాడు. తేడా ఎక్కడ వచ్చిందంటే నెహ్రూది 'క్లాస్‌' అయితే ఫిరోజ్‌ది 'మాస్‌'! నెహ్రూ కుటుంబానికి ఎంత జాతీయభావాలున్నా వాళ్లు ప్రవర్తన రీత్యా బ్రిటిషర్స్‌. పాండిత్యం, గాంభీర్యం, హుందాతనం, మర్యాదలు యివన్నీ చాలా పాటించేవారు. నెహ్రూ యింటి అల్లుళ్లు కశ్మీరీ బ్రాహ్మణులు కాకపోయినా ఆక్స్‌ఫర్డ్‌లో చదువుకున్నవారు, కులీన కుటుంబాలకు చెందినవారు. ఒకాయన సంస్కృతంలో స్కాలర్‌, మరో ఆయన బారిస్టర్‌.

ఫిరోజ్‌ సంగతి చూడబోతే అతనిది చిన్న కుటుంబం. కుటుంబానికి పెద్దవారితో పరిచయాలూ లేవు. తండ్రి లేడు. డిగ్రీ లేదు. సరైన ఉద్యోగమూ లేదు. పైగా గట్టిగా అరుచుకుంటూ మాట్లాడడం, మాటల్లో బూతులు దొర్లించడం, ఫెళఫెళా నవ్వడం - యివన్నీ మృదుభాషి అయిన నెహ్రూకి గిట్టేవి కావు. తమ వంటి కల్చర్డ్‌ కుటుంబంలో పెరిగిన ఇందిరకు, మోటుగా పెరిగిన ఫిరోజ్‌కు పొత్తు కుదరదని నెహ్రూ అంచనా. (తర్వాతి సంఘటనలు అదే నిరూపించాయి)

ఇలాటి ఫిరోజ్‌ నెహ్రూ కుటుంబానికి సన్నిహితుడిగా ఎలా అయ్యాడన్న సందేహం రావచ్చు. కాంగ్రెస్‌ పార్టీ వర్కర్‌గా ఫిరోజ్‌ యింట్లోకి వచ్చాడు. కమలా నెహ్రూకి ఆత్మీయుడయ్యాడు. కమలకు ఫిరోజ్‌ అంటే ఆ మేరకు యిష్టమే కానీ అతన్ని తన అల్లుణ్ని చేసుకునే వుద్దేశం లేదామెకు. మరణశయ్యపై వుండగా నెహ్రూతో ''ఇందిర ఫిరోజ్‌ను చేసుకుంటే జీవితంలో అంతకుమించిన పొరబాటు లేదు'' అంది. ఫిరోజ్‌కు, కమలాకు సంబంధం వుందని నెహ్రూ వ్యతిరేకులు అలహాబాద్‌లో పోస్టర్లు వేసినా నెహ్రూ ఆ పుకార్లు విశ్వసించలేదు. అయితే ఫిరోజ్‌ ఏదో ఒక సందర్భంలో కమలతో అనుచితంగా ప్రవర్తించి వుంటాడని, అందుకే ఆమె అతను ఇందిరకు తగినవాడు కాదని తీర్మానించిందని నెహ్రూ అభిప్రాయమట. ఫిరోజ్‌కి స్థిరత్వం లేదని, భర్తగా కుటుంబభారం మోయజాలడని కమలా అనేదిట. ఇందిరకు యివేమీ పట్టించుకోలేదు. పెళ్లి చేసుకోవడానికే నిశ్చయించుకుంది. జూన్‌లో నెహ్రూకి ఓ ఉత్తరం రాస్తూ వాపోయింది - ''ఒక ప్రముఖుడికి కూతురిగా పుట్టడం చేతనే కదా నా యిష్టం వచ్చినట్టు వివాహం చేసుకోవడానికి లేకుండా పోతోంది.'' అని.

దానికి నెహ్రూ చాలా నొచ్చుకున్నాడు. ''నిన్ను నా సెక్రటరీగా ఎప్పుడూ భావించలేదు. నువ్వు పెళ్లి చేసుకోవాలని, నీ జీవితాన్ని చక్కదిద్దుకోవాలని నాకు తెలుసు. దానికోసం నీకు స్పెషల్‌ ట్రైనింగ్‌ యిచ్చాను. అలాటిదానికోసం ఎందరో తహతహ లాడుతారు. జీవితపు విలువల గురించి మనకు వేర్వేరు అభిప్రాయాలు ఉన్నాయని అనిపించడం బాధిస్తోంది. ('అవర్‌ సెన్స్‌ ఆఫ్‌ వేల్యూస్‌ సీమ్స్‌ టు డిఫర్‌ వాస్ట్‌లీ. దట్‌ హర్ట్‌స్‌') ఇప్పుడున్న అనారోగ్యపరిస్థితుల్లో నువ్వు పెళ్లి చేసుకోవడం, పిల్లల్ని కనడం మంచిది కాదని డాక్టర్లు చెపుతున్నారు. పెళ్లి ముఖ్యమే కానీ జీవితం యింకా ముఖ్యమైనది, విశాలమైనది.'' అని రాశాడు. ''నీ వివాహ విషయం కుటుంబంలోని యితర పెద్దలతో చర్చించు, ఫిరోజ్‌ బంధువులతో కూడా చర్చించు. వివాహవిషయంలో వ్యక్తి ముఖ్యమే కానీ, కుటుంబానికి కూడా ప్రాముఖ్యత వుంటుంది. వాళ్ల మాట శిరసావహించకపోయినా, వాళ్లను విస్మరించలేం కూడా. నాకు ఫిరోజ్‌ గురించి, అతని బంధువుల గురించి ఏమీ తెలియదు. నువ్వే వాకబు చేసి కలు.'' అని కూడా రాశాడు.

అప్పటికే ఇందిర మసూరిలో వున్న తన అమ్మమ్మ రాజపతి కౌర్‌ వద్దకు వెళ్లి ఫిరోజ్‌ విషయం చెప్పింది. ఆమె సరేనంది. 'ఇక తక్కినవాళ్లందరినీ కలవడం, వాళ్లు కాదంటే వాదించడం - యిదంతా పెద్ద బోరు, అందుకే లండన్‌లో పెళ్లి చేసుకుందామన్నా! నువ్వు విన్నావు కాదు' అంటూ ఇందిర ఫిరోజ్‌తో ఫిర్యాదు చేసింది. ఆగస్టులో ఇందిర మేనత్త కృష్ణ హతీసింగ్‌ పిల్లలతో మసూరికి వచ్చినపుడు ఇందిర ఆమెతో ఏమీ చెప్పలేదు. చివరకు తండ్రి పోరు భరించలేక అందరితో చెప్పడానికి బయలుదేరింది.

నవంబరులో సేవాగ్రామ్‌కు వెళ్లి మహాత్మా గాంధీకి చెప్పింది. తొందరపడకు, ఆగు అన్నాడు గాంధీ. ఇందిర పెళ్లి చేసుకుని తీరతా అని పట్టుబడితే ''నీకు ఫిరోజ్‌ పై అంత ప్రేమ వుంటే పెళ్లి చేసుకుని యిద్దరూ బ్రహ్మచర్యం పాటించండి.'' అన్నాడు. ''పెళ్లి చేసుకోవద్దని చెప్పినా తప్పు లేదు, చేసుకుని విడివిడిగా వుండమంటే యిద్దర్నీ కొట్టుకుని చావమని అర్థం.'' అంటూ ఇందిర ఆ సలహాను తిరస్కరించింది. గాంధీ యింకేం చేయలేక ''ఫిరోజ్‌ని రప్పించు. నెహ్రూ అనుమతి లేనిదే పెళ్లాడనని మాట తీసుకుంటా. ఇంకో విషయం, పెళ్లి అతి సింపుల్‌గా చేసుకుంటే కుటుంబం అనుమతి లేకుండా చేసుకున్నారని నలుగురూ అనుకుంటారు. మీ స్థాయికి తగ్గట్టు గ్రాండ్‌గానే జరగాలి. అందర్నీ పిలవాలి.'' అని చెప్పాడు.

ఇందిర అక్కణ్నుంచి బొంబాయిలో వున్న మేనత్త కృష్ణకు వెళ్లి చెప్పింది. ''తొందరపడకు, ఇంకా నలుగురు అబ్బాయిల్ని చూసి అప్పుడు నిర్ణయించుకో. అది కూడా మనకు సమానస్థాయిలో వున్నవాడైతే మంచిది.'' అందామె. ''ఏం నువ్వు మావయ్యను చూసిన పదిరోజుల్లోనే పెళ్లి చేసుకుందామని నిశ్చయించుకోలేదా? నన్ను మాత్రం ఏళ్లతరబడి ఆగమంటావేం?'' అని ఎదురు ప్రశ్నించింది ఇందిర. ఆ తర్వాత అలహాబాద్‌ వచ్చి పెద్ద మేనత్త విజయలక్ష్మితో చెప్పింది. ఆవిడ అణువణువునా అరిస్టోక్రాట్‌. ''ఫిరోజ్‌ అంతగా నచ్చితే సంబంధం పెట్టుకో. అంతేగాని అలాటి మామూలువాడితో మనలాటివాళ్లు పెళ్లి తలపెట్టడమేమిటి? నాన్సెన్స్‌'' అంది. ''ఈ మాటతో మా యిద్దర్నీ అవమానించావ్‌'' అని మండిపడి ఇందిర వచ్చేసింది. తండ్రి వద్దకు వెళ్లి ''నువ్వు చెప్పినట్టు అందర్నీ కలిశాను. ఇప్పటికైనా అనుమతి యియ్యి'' అంది. నెహ్రూ ఏమీ చేయలేక 'సరే నన్ను జైల్లోంచి బయటకు రానీయనీ.'' అన్నాడు. నిజానికి ఆయనకు పడిన జైలుశిక్షలో పావువంతు మాత్రమే గడిచింది.

అయితే అనుకోకుండా 1941 డిసెంబరులో బ్రిటిషు అధికారులు కాంగ్రెస్‌ నాయకులందర్నీ జైళ్లలోంచి వదిలేశారు. నెహ్రూ బయటకు రాగానే ఇందిర ''ఇంకేం, పెళ్లి చేసేయ్‌'' అని పట్టుబట్టింది. నెహ్రూ ఊగిసలాడుతూండగానే ఇందిరే లీక్‌ చేసిందో, మరి యింకెవరైనా చేశారో తెలియదు కానీ ''లీడర్‌'' అనే అలహాబాదు పత్రికలో 1942 ఫిబ్రవరిలో ''ఇందిరకు ఫిరోజ్‌తో వివాహం కాబోతోందిట'' అని వార్త వచ్చింది. అది చూడగానే దేశమంతా దీని గురించి చర్చ జరగసాగింది. ఈ వివాహం తగదని దాదాపు అందరూ ఉత్తరాలు రాశారు. అప్పుడు నెహ్రూ ఒక ప్రకటన చేశారు - ''వార్త కరక్టే. నా సన్నిహితులు చాలామంది యీ విషయంలో సలహాలిస్తున్నారు. నా ఉద్దేశంలో తలిదండ్రులు సలహా యివ్వవచ్చు కానీ, అంతిమ నిర్ణయం అబ్బాయి, అమ్మాయిదే. ఈ పెళ్లి విజయవంతం అవుతుందని ఆశిస్తున్నాను. వచ్చేనెలలో అలహాబాద్‌లో పెళ్లి జరగవచ్చు.'' అని.

1942 మార్చి 26, రామనవమినాడు వారి వివాహం జరిగింది. ఆ తర్వాత ఆ వివాహం ఎలాటి ఒడిదుడుకుల్లో పడిందో వేరే ఎప్పుడైనా చెప్పుకోవచ్చు. ప్రస్తుతానికి గుర్తించవలసినదేమిటంటే నెహ్రూ స్థానంలో ఏ తండ్రి వున్నా ఆయనలాగే ప్రవర్తిస్తాడని. కూతురి మూర్ఖపుపట్టుదలకు ఆయన తలవొగ్గవలసి వచ్చింది. ఇందిర జీవితం మొత్తం పరిశీలించినవారికి ఆమె మొండిశిఖండో అర్థమవుతుంది. అలాటివాళ్లకు వైవాహిక జీవితం సవ్యంగా సాగడం కష్టం. దానికి మనం నెహ్రూను ఆడిపోసుకోవడం అనవసరం. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 19 ఎమ్బీయస్‌ : తెరాస విలీనం**

'తెలంగాణపై రోడ్‌ మ్యాప్‌ రెడీ', 'కథ క్లయిమాక్స్‌కు.,' 'కెసియార్‌ విలీనం ఆఫర్‌ కాంగ్రెస్‌ నాయకుల్లో ఆశలు రేకెత్తిస్తోంది..' 'అవును.. ఏదో జరుగుతోంది'.. ఇలాటి హెడ్‌లైన్స్‌తో పేపర్లు ఊదరగొడుతున్నాయి. తెలంగాణపై ప్రకటన ఖాయం అంటూ దాన్ని కాంగ్రెస్‌లో తెరాస విలీనంతో ముడిపెట్టి చెపుతున్నారు. విలీనం జరుగుతుందంటూ ఎన్‌టిడివి చెప్పినదాన్ని అందరూ ప్రస్తావిస్తున్నారు. వింతేమిటంటే టి - ఛానెల్‌ మాత్రం విలీనం గురించి ఏమీ చెప్పటం లేదు. ఈ పరిస్థితిలో విలీనం జరుగుతుందా? జరగదా?

మొదటగా గుర్తించవలసినది - కెసియార్‌ యిప్పుడు విలీనం చేయాలంటే ఢిల్లీ వారు ఆయన చేతిలో ఏదో ఒక తాయిలం పెట్టాలి. ప్రత్యేక తెలంగాణ ప్రకటించి, ఆంధ్రప్రాంతీయులు మూడేళ్లలోనో, అయిదేళ్లలోనో, ఇంకో రాజధాని కట్టుకునే దాకా హైదరాబాదును ఉమ్మడి రాజధానిగా ఏర్పరస్తామనే రోడ్‌ మ్యాప్‌ను అందివ్వాలి. అది లేకుండా వెనక్కి వస్తే కెసియార్‌ను జనాలు సహించరు. అంతకంటె తక్కువ తెచ్చినా వూరుకోరు. కెసియార్‌ సాఫ్ట్‌గా వెళుతున్నారని, మిలియన్‌ మార్చ్‌ వంటివి వద్దంటున్నారనీ అందరికీ తెలుసు. సిగ్నల్స్‌ వున్నాయని అంటూనే 'ఇప్పుడు కాకపోతే 2014లోనైనా చచ్చినట్టు యిస్తారు' అంటూ గడువు తనంతట తానే రెండేళ్లు పెంచేస్తున్నారనీ ప్రజలు గమనించారు.

ఏడాదికి పైగా ఉద్యమం ఉధృతంగా వున్నపుడు కెసియార్‌ మొహం చాటేస్తూ, ఎన్నికల టైములోనే యాక్టివ్‌గా వుంటున్నారు. రాజకీయంగా బలపడుతూ, తన పార్టీకి మరింతమంది ఎమ్మేల్యేలను సంపాదించుకోవడం తప్ప ఉద్యమాన్ని ఆయన నీరుకారుస్తూనే వున్నారు. ఉద్యమం చేసి విద్యార్థుల భవిష్యత్తు చెడగొట్టడం దేనికి, ప్రాణాలు తీసుకోవడం దేనికి? లాబీయింగ్‌ ద్వారానే సాధిద్దాం అంటూ వస్తున్నారు. దానికి తగ్గట్టుగానే ఈ నెలంతా ఢిల్లీలో లాబీయింగ్‌లోనే గడుపుతున్నారు. లాబీయింగ్‌లో వచ్చిన యిబ్బంది ఏమిటంటే - కొంత పొందాలంటే, కొంత తగ్గాల్సి వస్తుంది. అడిగినదంతా దక్కదు. అయితే రాజీపడడం స్వార్థప్రయోజనాలకోసం జరిగిందా, లేక ఉద్యమప్రయోజనాలకై జరిగిందా అన సందేహం అనుచరుల్లో రాకూడదు. కెసియార్‌పై యిప్పటికే ఎంతో ప్రచారం జరిగింది - ఆయనకు ఓడలున్నాయని కొందరంటే, బలేవాడివి దీవులే వున్నాయి అని మరికొందరు అంటున్నారు. ఆయన్ను ఏదోలా మేనేజ్‌ చేసి కాంగ్రెస్‌ పబ్బం గడిపేస్తోంది అని చాలామంది అనుకుంటారు.

ఎందుకంటే ఆయనకు నిలకడ లేదు. ఓ రోజు సోనియా దేవత అంటారు, మరుసటి రోజు దెయ్యం అంటారు. ఆంధ్రప్రాంతం వాళ్లని ఓ రోజు తిడతారు, మరోసారి వాటేసుకుని ఐ లవ్యూ అంటారు. వాళ్ల అబ్బాయి ఆంధ్రప్రాంతపు పారిశ్రామికవేత్తలతో కలిసి వ్యాపారం చేస్తారు. ఇదేమంటే - ఉద్యమం వేరు, వ్యాపారం వేరు అంటారు. సాధారణ ప్రజలకు యివన్నీ అర్థం కావు. కెసియార్‌ ఢిల్లీలో తన కుమారుడితో సహా కూర్చుని ఏం చేస్తున్నారు? తక్కిన తెరాస నాయకుల్ని ఎందుకు తీసుకెళ్లలేదు? అని కొందరు అడిగే ప్రశ్నలు వాళ్లను కలవరపరుస్తాయి. గతంలో కూడా ఒకసారి కెసియార్‌ హైదరాబాదులో పారిశ్రామికవేత్తలను సమావేశపరచినపుడు తన కుమారుణ్నే వెంటపెట్టుకుని వెళ్లి హామీలు యిచ్చారు. ఇప్పుడు కూడా కెసియార్‌ తెలంగాణ విడిపోయేలోపున తనను ముఖ్యమంత్రి చేయాలని కోరారని వార్తలు వచ్చాయి.

ఈ పరిస్థితుల్లో కెసియార్‌ ఢిల్లీనుండి ఏదో ఒకటి గట్టి హామీను తీసుకుని రాకపోతే ప్రజలను ఊరుకోబెట్టలేరు. అందునా ఆయన సెప్టెంబరులో విమోచనదినోత్సవం ఎందుకు అనవసరం, ఉద్యమం ఎందుకు దండగ, ఆ పాటికి ప్రత్యేకరాష్ట్రం ఎలాగూ వచ్చేస్తుంది అంటూ రెండు నెలలనుండి చెపుతూ వచ్చారు. ఇప్పుడు ఢిల్లీనుండి వట్టి చేతులతో వస్తే తన స్వార్థానికి ఏదో దండుకుని వచ్చేశాడని అనుకునే ప్రమాదం వుంది. అందువలన ఆయన ఏదో ఒక సానుకూల ప్రకటన చేస్తే తప్ప వెళ్లనని ఢిల్లీలో గట్టిగా చెప్తారు. దానికి బదులుగా తన పార్టీని విలీనం చేస్తానని ఆఫర్‌ యిచ్చి వుంటారు. కనీసం ఆ మేరకు మీడియాకు లీకులు యిస్తున్నారు.

నిజానికి యీ విషయంలో కెసియార్‌ ఓ మెట్టు దిగినట్టే. గతంలో 'పార్టీ విలీనం చేయవలసిన అవసరం ఏముంది? తెలంగాణ తేవడంతో మా బాధ్యత ముగిసిపోదు. తెలంగాణ ప్రజల జీవితాలను చక్కదిద్దవలసిన బాధ్యత కూడా మాదే. దాన్ని మేం విస్మరించం' అన్నారు. తెలంగాణకు మాత్రమే పరిమితమైన తెరాస 'ఆంధ్రప్రాంతం ఎలా పోతే మాకేం? మాకు యిది కావల్సిందే' అంటూ దురుసుగా, దూకుడుగా వుండే అవకాశం వుంది. కానీ కాంగ్రెస్‌ పార్టీ అలా వుండలేదు. ఎందుకంటే వాళ్లు ఆంధ్రప్రాంతంలో కూడా పార్టీ నడపాలి. అందువలన మధ్యేమార్గంగా పోదాం అంటూ మెతకగా వుంటారు. తెరాస కాంగ్రెస్‌లో చేరితే వాళ్లూ మెత్తబడవలసినదే! చిరంజీవి సొంతపార్టీ వున్నపుడు బిసిలకు వందకు పై బడి టిక్కెట్లు యివ్వగలిగారు. కాంగ్రెస్‌లో చేరాక అలా యిప్పించగలరా? పార్టీ హై కమాండ్‌ ఏం చెపితే అది వినాల్సిందే.

కెసియార్‌ విలీనం చేస్తామని యింత చెపుతున్నా, రేదర్‌ చెప్పిస్తున్నా.. కాంగ్రెస్‌ ఇప్పటిదాకా కదలలేదు. కదిలేందుకు టైము కూడా పెద్దగా లేదు. 30 వ తారీకు మిలియన్‌ మార్చ్‌ ఆపాలంటే 29 నాటికైనా ప్రకటన వెలువడాలి. అంటే గట్టిగా వారం కూడా లేదన్నమాట. ఈ లోపున ఆంధ్రప్రాంతం నాయకులను పిలిచి మాట్లాడాలి, కాంగ్రెస్‌ జాతీయనాయకులతో మాట్లాడాలి, యుపిఏ భాగస్వామ్య పక్షాలతో మాట్లాడాలి. 'ఇదీ మా యిబ్బంది, యిలా ప్రకటించకపోతే మేం యిరకాటంలో పడతాం, మాతో సహకరించండి' అని చెప్పాలి, అవతలివాళ్లు దానికి సమ్మతించాలి. ఎంతవరకు సమ్మతిస్తారో వేచి చూడాలి.

కాంగ్రెస్‌ తన భాగస్వామ్యపక్షాలతో చాలా నిర్లక్ష్యంగా వ్యవహరిస్తోందనీ, ముఖ్యమైన నిర్ణయాలు వాళ్లకు చెప్పకుండా చేస్తోందనీ అందరూ ఫిర్యాదు చేస్తున్నారు. గ్యాస్‌ సిలండర్ల గురించి మన్‌మోహన్‌ మమతా బెనర్జీతో మాట్లాడబోతే దొరకలేదట. అందువలన ఆవిడకు తెలియకుండానే ఎనౌన్సు చేసేశారట. ఎంత వింతగా వుందో చూడండి. ఎస్సెమ్మెస్సో, ఈమెయిలో యివ్వలేకపోయారా? మిస్‌డ్‌ కాల్స్‌లో భారతీయులది అగ్రస్థానం అంటున్నారు. బొత్తిగా ప్రధానమంత్రి కూడా అలాగే వుంటే ఎలా? మీరూ నేనూ అయితే డబ్బులు ఆదా చేయడానికి అలా చేయవచ్చు. ప్రధాని సెల్‌ బిల్లు మనమే కదా కట్టేది! మరి ఆయనా కక్కుర్తి పడితే ఎలా? ఇంకో నాలుగు సార్లు చేయవద్దూ!?

ప్రస్తుతానికి ఆదుకున్నా, కాంగ్రెస్‌ కొమ్ములు విరిచి అదుపులో వుంచాలన్న కోరికతోనే వున్నాడు ములాయం. కాంగ్రెస్‌ వాళ్లు అది తెలిసే తక్కిన పార్టీలను చీల్చే కార్యక్రమాల్లో వున్నారట. అది తెలిసిన పార్టీలకు కాంగ్రెస్‌కు ముకుతాడు వేయాలనే కోరిక మరింత బలీయమౌతుంది. ఇలాటి పరిస్థితిలో తెలంగాణ విషయంలో కాంగ్రెస్‌ యిబ్బంది పడితే వాళ్లకు చూడముచ్చటగానే వుంటుంది తప్ప, ఆపదనుండి గట్టెక్కిద్దామన్న కుతూహలం ఏమాత్రం వుండదు. గ్యాస్‌ సిలండర్ల వ్యవహారం లాగానే తెలంగాణ వ్యవహారం కూడా యుపిఏలో ఎవర్నీ అడగకుండా కాంగ్రెస్‌ ప్రకటించేస్తుందా? ఆ ప్రమాదమూ లేకపోలేదు కానీ డిసెంబరు 9 అనుభవం తర్వాత కాంగ్రెస్‌ మళ్లీ ఆ తప్పు చేస్తుందని అనుకోను. కనీసం ఆంధ్రప్రాంతపు నాయకులనైనా బుజ్జగిస్తుంది. ఇప్పటిదాకా ఆ కార్యక్రమం ప్రారంభం కాలేదు. 'ఎవరికైతే కష్టం కలిగించబోతున్నామో వారినే బుజ్జగిస్తాం. ఆ విధంగా చూస్తే కెసియార్‌తోనే మాట్లాడుతున్నారంటే అర్థం - ఆయన అడిగినదే యివ్వటం లేదని !' అని అనంత వెంకట్రామిరెడ్డి అన్నది సహేతుకంగానే వుంది.

తెరాసను కాంగ్రెస్‌లో విలీనం చేస్తే కెసియార్‌కు ఏదో పెద్ద పదవే కట్టబెట్టాలి. చిరంజీవిలా ఏడాది ఆపి, కేంద్రమంత్రి పదవి అంటూ ఊరిస్తే ఊరుకునే రకం కాదాయన. విలీనం హామీలు నెరవేర్చండి, మా వాళ్లకు బాధ్యతాయుతమైన పదవులు కట్టబెట్టండి అని చిరు కిరణ్‌కు యివాళ కూడా బతిమాలుతూనే వున్నారు. చదివితే జాలి వేస్తుంది. ఆయన పార్టీ అధ్యక్షుడిగా వుండగా ఆయన ఆపాయింట్‌మెంట్‌ దొరకడం కష్టంగా వుండేది. ఇప్పుడు ఢిల్లీ వెళ్లి సోనియా ఎపాయింట్‌మెంట్‌ దొరికితే చాలు, ఏనుగెక్కినంత సంబరపడుతున్నారు. చిరంజీవి అనుభవం చూశాక కాంగ్రెస్‌వాళ్లను నమ్మడం ఎంత బుద్ధితక్కువో అందరికీ తెలిసి వచ్చింది. రేపు కాంగ్రెస్‌లో చేరాక నా పనీ యింతేనేమో అని కెసియార్‌ అనుకోరా? ఢిల్లీకి వెళ్లడం, ఏనుగుకోసం వెళితే ఎలక దొరకడం, సోనియాకు కుదరదు, అహ్మద్‌ పటేల్‌ను చూసి వెళ్లండనడం, ఆజాద్‌ లేడు వాయలార్‌ రవిని చూడమనడం జరగవచ్చు. బ్రహ్మోత్సవాల్లో వెంకటేశ్వరుడి మహాలఘుదర్శనమైనా దొరకవచ్చు కానీ కాంగ్రెస్‌ వాళ్లకు సోనియా మహాలఘుదర్శనం కూడా గ్యారంటీ లేదు. అందుకే అదేదో పెద్ద నిధి దొరికినట్టు పేపర్లకు చెప్పుకుంటారు.

అందువలన ముందు విలీనం అయిపో, తర్వాత చూద్దాం అంటే కెసియార్‌ వూరుకోరు. తనకు యిచ్చేదేదో యిప్పుడే చేతిలో పెట్టమని అడుగుతారు. హామీలు కాదు, ఆచరణలో చూపి అప్పుడు మాట్లాడండి అంటారు. ఈ చేత్తో తెలంగాణ ప్లస్‌ మాకు పదవి యిచ్చి, ఆ చేత్తో విలీనంపై సంతకం పెట్టించుకోండి అంటారు కెసియార్‌. అందువలన తను కాంగ్రెస్‌లోకి రాగానే కెసియార్‌ రాష్ట్రానికంతటికీ పెద్ద లీడరు అవుతారు. సిఎం అయినా కావచ్చు. కెసియార్‌కు పదవీవ్యామోహం వున్నా లేకపోయినా ఓ ఆర్నెల్లయినా సిఎంగా వుండి చంద్రబాబుపై స్వీట్‌ రివెంజ్‌ తీసుకోవచ్చు. 'ఓ నాడు మంత్రి పదవి అడిగితే యిచ్చావు కావు, ఈనాడు చూడు - నేను సిఎం, నువ్వు అప్పోజిషన్‌ లీడరువి' అని బాబుతో ఓ సారి చెప్పేసి దిగిపోవచ్చు. పోనీ యిది మన వూహ కానీ కెసియార్‌ది కాదనుకున్నా, తెలంగాణ విడిపోయేందుకు ఆర్నెల్లో ఏడాదో పడుతుంది కదా, అప్పటిదాకా కెసియార్‌ ప్రముఖమైన పదవిలో వుంటారన్నది నిస్సందేహం. ఆస్తిపంపకాల టైములో మనవాళ్లు సిఎంగా వుండడం అవసరం, లేకపోతే మోసపోతాం అనే వాదనతో కనీసం తన కుమారుణ్నో, అనుచరుణ్నో అక్కడ కూర్చోబెట్టవచ్చు. లేకపోయినా మరో ముఖ్యమైన పోస్టులోనైనా ఖాయం!

కెసియార్‌ను తమ పార్టీలో అంత ప్రముఖుడిగా చూడడం ఆంధ్రప్రాంతపు వాళ్లకు రుచిస్తుందా అన్నది మరో సందేహం. ఎందుకంటే ఆంధ్రప్రాంతీయులను కెసియార్‌ తిట్టని తిట్టు లేదు. పైగా భాగో అన్నాడు. అలాటివాడి ముఖ్యమంత్రిత్వం కింద పనిచేయాలంటే ఆంధ్రప్రాంతపు కాంగ్రెస్‌ నాయకులు భోరుమంటారు. తెలంగాణ నుండి మరొక లీడరు జయపాల్‌ రెడ్డో, జానారెడ్డో, ధర్మపురి శ్రీనివాసో అయితే ఫర్వాలేదు కానీ కెసియార్‌ కానీ ఆయన కుమారుడు కానీ అయితే బొత్తిగా దారుణం అనిపిస్తుంది వాళ్లకు. విలీనం చేస్తే చేసుకోండి కానీ కెసియార్‌కు ముఖ్యమైన పదవి యివ్వకండి అంటూ లాబీయింగ్‌ మొదలుపెడతారు. ముఖ్యమైన పదవి లేకుండా వుంటే కెసియార్‌ ఏమిటి లాభం? అందువలన విలీనం ప్రతిపాదనలో యిది కూడా ఒక ముఖ్యమైన ప్రతిబంధకం అవుతుంది.

ఆంధ్రప్రాంతపు నాయకులు కెసియార్‌ గురించి అభ్యంతరపెడుతున్నా వినకుండా కొట్టి పారేసి ఆయన్ను ఏ సిఎమ్మో చేశారనుకోండి, ఆంధ్రప్రాంతంలో అవకాశాల గురించి కాంగ్రెస్‌ తిలోదకాలు యిచ్చినట్టే అనుకోవాలి. సామాజిక తెలంగాణ అని చెప్పి తెలంగాణలో కూడా ఓట్లు తెచ్చుకుని ఓ ఏడాది పోయాక 'నేను సమైక్యవాదిని' అన్నందుకు చిరంజీవిపై తెలంగాణలో కొన్ని జిల్లాల్లో వ్యతిరేకత వచ్చింది. తెలంగాణలో ఉపయెన్నికలు వస్తే కాంగ్రెస్‌ ఆయన్ను అక్కడకు పంపడం లేదు. తెలుగు జనాభా వున్నారంటూ తమిళనాడు, కర్ణాటక తిప్పుతున్నారు కానీ హైదరాబాదు పక్కనే వున్న పాలమూరుకి కూడా పంపలేదు. రేపు కెసియార్‌ను ఆంధ్రప్రాంతంలో తిప్పడానికి యిదే యిబ్బంది ఎదురవుతుంది. చిరంజీవి ప్రత్యేక తెలంగాణకై నిలబడతాను అని గట్టిగా అనకుండా వూగిసలాడి చివరకు సమైక్యం అన్నందుకే తెలంగాణలో యింత వ్యతిరేకత వస్తే, మరి కెసియార్‌ పట్ల కోస్తా, సీమల్లో ఎంత ప్రతిఘటన వస్తుందో వూహించుకోండి. చిరంజీవిని రాష్ట్రముఖ్యమంత్రిని చేసి తెలంగాణలో కొన్ని జిల్లాలకు పంపితే ఆగమాగం అవుతుంది. మరి కెసియార్‌ను సిఎంను చేసి ఏ కడపో, కర్నూలో పంపితే..?

అసలు కోస్తా, సీమల దాకా ఎందుకు? తెలంగాణ కాంగ్రెస్‌ నాయకులు కెసియార్‌ను సిఎంగా చూడడానికి యిష్టపడతారా? ఇప్పటికే జానారెడ్డి అన్నారు - 'మధ్యలో కెసియార్‌ ఎవరు? తెలంగాణ గురించి ఆయనతో మంతనాలేమిటి? మాతో మాటా ముచ్చటా లేకుండా ఆయనతో మాట్లాడితే సరిపోతుందా?' అని. దశాబ్దాల తరబడి పార్టీని పట్టుకుని వేళ్లాడుతున్న వీళ్లను పక్కన పడేసి కెసియార్‌ను తీసుకుని వచ్చి డైరక్టుగా సిఎంను చేస్తే వీళ్లు చూస్తూ వూరుకుంటారా? వీళ్లకు సిఎం పదవి చేపట్టే అర్హత వుందా లేదా అన్నది యిక్కడ చర్చనీయాంశం కాదు.

చేయలేకపోయినా చెడగొట్టడం యీజీ. 'కాంగ్రెస్‌ వాళ్లను బండబూతులు తిట్టిన కెసియార్‌ను గద్దె నెక్కిస్తే మనమంతా చూస్తూ వూరుకోవాలా? వచ్చే ఎన్నికల్లో కెసియార్‌ మన నియోజకవర్గాల్లో తనవాళ్లకు టిక్కెట్లు యిప్పించుకుని మనకు సున్నా చుడితే ఏమై పోతాం? అందుకని యిప్పుడే తిరగబడదాం' అని పదిమంది ఎమ్మెల్యేలను ఉసి గొల్పితే రాష్ట్రప్రభుత్వం బోర్లా పడదా? ఈ పరిస్థితుల్లో కెసియార్‌ను కానీ, ఆయన కుమారుణ్ని కానీ సిఎంగా చేయగలరా? మరి ఏ పోస్టూ లేకుండా కెసియార్‌ విలీనానికి ఒప్పుకుంటారా?

ఇంకో విషయం గురించి గట్టిగా ఆలోచించాలి. అది హరీశ్‌ రావు గురించి. ఆయనకు వ్యక్తిగతంగా విలీనం యిష్టం లేదన్న సంగతి అందరూ అంటున్నారు. ఓ టీవీ వాళ్లు అడిగితే ఆయన అవుననీ, కాదనీ చెప్పకుండా 'పార్టీలో వున్నపుడు వ్యక్తిగత యిష్టాయిష్టాలతో ప్రమేయం ఏముంది?' అని చెప్పి తప్పించుకున్నారు. 'అది కరక్టే కానీ, విలీనంపై మీ అభిప్రాయం ఏమిటి' అని రొక్కిస్తే 'సాక్షాత్తూ వాయలార్‌ రవిగారే విలీనం గురించి మేం అడగటం లేదని చెప్పాక, యింకా దానిపై చర్చ అనవసరం' అని విలీనం పాయింటును కొట్టిపారేశారు.

అదే సందర్భంగా మాట్లాడుతూ 'అయినా విలీనం చేయవలసిన అవసరం మాకేముంది? చిరంజీవి అయితే రెండేళ్లు కూడా పార్టీ నడపలేకపోయాడు. చేతులెత్తేశాడు. మేం పుష్కరంగా పార్టీ నడుపుతున్నాం. అనేక ఒడిదుడుకులు ఎదుర్కొని, ఢక్కామొక్కీలు తింటూ మమ్మల్ని ఎవరూ విస్మరించలేని స్థాయికి పార్టీని తీసుకుని వచ్చాం. మన పార్టీలో వుండగా అనుభవించే స్వేచ్ఛ కాంగ్రెస్‌ పార్టీలోకి వెళ్లాక వుండదు కదా. ఇలాటి పరిస్థితిలో విలీనం ఎందుకు జరగాలి? అందుకే జరుగుతుందని అనుకోవడం లేదు' అని స్పష్టంగా చెప్పారు.

ఆయన వాదనలో చాలా వాస్తవాలున్నాయి. కానీ యింకో వాస్తవం కూడా వుంది. ఢక్కామొక్కీలు తింటూ పార్టీ నడపడానికి హరీశ్‌ సిద్ధమే కానీ కెసియార్‌ కాదు. కెసియార్‌ యిన్నాళ్లూ ఏదో చేసుకుంటూ వచ్చారు కానీ ఆయనకు ఓపిక హరించింది. 2004 వరకు ఆయన గ్రామాల్లో తిరిగాడు కానీ ఆ తర్వాత ఆయన ఉద్యమాన్ని మందగింపచేశాడు. లాబీయింగ్‌ అంటూ ఢిల్లీలో కూర్చున్నారు. ఉద్యమం వదిలేశారు. పైగా తరచుగా రాజీనామాలు చేసి, రాజకీయంగా తప్పటడుగులు వేసి, తన బలాన్ని తగ్గించుకుంటూ వచ్చారు. సహచరులందరినీ దూరం చేసుకున్నారు.

అయితే ఆయన మొదట్లో రేకెత్తించిన ఆశలు కొందరు ప్రజల్లో అగ్నిని రగిలించి వాళ్లే ఆయనను ముందుకు తోస్తూ వచ్చారు. కాంగ్రెస్‌ అంతర్గత కలహాలు ఆయన్ను తెలంగాణ ఐకాన్‌ను చేశాయి. తర్వాత కూడా ఆయన దాన్ని ఎన్‌క్యాష్‌ చేసుకోలేదు. బస్సుయాత్ర, పల్లెలో నిద్ర, తెలంగాణతల్లి విగ్రహాల స్థాపన అంటూ కార్యక్రమాలు ప్రకటించడమే తప్ప పూర్తి చేయలేదు. ఇప్పుడు ఆయనకు అనారోగ్యం కూడా పెరిగింది. ఈ తెలంగాణ కథను కంచికి చేర్చి విశ్రమిద్దామని చూస్తున్నారు. రిటైర్‌ కావడానికి ముందు తను కష్టపడి నిర్మించిన సామ్రాజ్యాన్ని కొడుకు కెటియార్‌కు అప్పగించి దిగిపోదామని ఆయన ఆశ. తన చర్చల్లో ఆయన్ని యిన్‌వాల్వ్‌ చేస్తున్నారు.

ఇది హరీశ్‌కు నచ్చకపోవడంలో ఆశ్చర్యం లేదు. ఉద్యమప్రారంభంలో కెసియార్‌ తన కుమారుణ్ని, కుమార్తెను తీసుకురానని చెప్పారు కాబట్టే మేనల్లుళ్లు హరీశ్‌, ఉమేశ్‌లకు ఆశ పుట్టింది. ఉమేశ్‌కు త్వరలోనే భ్రమలు వీడాయి. వెళ్లి కాంగ్రెస్‌లో చేరారు. ఇక హరీశ్‌ సెకండ్‌ యిన్‌ కమాండ్‌గా కొనసాగారు. కెసియార్‌ లాబీయిస్టుగా పేరు తెచ్చుకుంటే హరీశ్‌ ఫైర్‌ బ్రాండ్‌ స్ట్రీట్‌ ఫైటర్‌గా పేరు తెచ్చుకున్నారు. ఆ ఫైట్‌ వలన యూత్‌లో క్రేజ్‌ సంపాదించుకున్నారు. ఉద్యమానికి యూతే వెన్నెముక కాబట్టి హరీశ్‌కు ఫాలోయింగ్‌ పెరిగింది. ఇది చూసి కెటియార్‌ ఫీలయినట్టున్నారు. నేనూ యూతేకదా, మా నాన్న పెట్టిన పార్టీలో వాళ్లెవరో లాభపడడమేమిటి అనుకుంటూ విదేశాలనుండి తిరిగివచ్చి రాజకీయాల్లోకి దిగారు. కెసియార్‌ కూడా ఆయన్ను ప్రోత్సహించారు.

కెటియార్‌ కూడా కెసియార్‌ లాగే వైట్‌ కాలర్‌ నాయకుడు. ఆవేశపరుడే, మంచి వక్తే కానీ హరీశ్‌లా మరీ రెచ్చిపోవడం, మీదపడి కొట్టడం, మైకులు విరవడం చేయడు. అతని స్టయిల్‌ మర్యాదస్తులకు నచ్చుతుంది కానీ యూత్‌ దృష్టిలో హరీశే హీరో. గత మిలియన్‌ మార్చ్‌ సమయంలో హరీశ్‌ బోటెక్కి హుసేన్‌సాగర్‌ ద్వారా టాంక్‌బండ్‌ చేరినప్పుడు అక్కడున్న వారి కోలాహలం చూడండి. కెసియార్‌, కెటియార్‌లు ఫైట్‌ చేయడం దేనికి లాబీయింగ్‌ ద్వారా పార్టీని విలీనం చేసేసి చేతులు దులుపుకుందాం అంటే హరీశ్‌ ఓ పట్టాన సమ్మతించకపోవచ్చు.

శివసేన వ్యవహారం గుర్తుకు తెచ్చుకోండి - బాల థాకరే సోదరుని కుమారుడు రాజ్‌ థాకరే అతనికి కుడిభుజంగా వుండేవాడు. రాజ్‌ థాకరేకి యూత్‌లో ఎంతో ఫాలోయింగ్‌ ఏర్పడింది. ఓ శుభముహూర్తాన బాల థాకరే తన కొడుకు ఉద్ధవ్‌ను తీసుకుని వచ్చి పార్టీలో తనకు వారసుడిగా పెద్దపీట వేసేశాడు. దెబ్బకి రాజ్‌కు మండింది. 'ఎంఎన్‌ఎస్‌' అనే కొత్త పార్టీ పెట్టుకుని వెళ్లిపోయాడు. అన్నీ శివసేన సిద్ధాంతాలే. కానీ అంతకంటె తీవ్రంగా అమలు చేస్తాడు. దెబ్బకి శివసేన ఓట్లకు గండిపడింది. ఎంఎన్‌ఎస్‌ యిప్పుడు మహారాష్ట్రలో బలమైన శక్తిగా ఎదుగుతోంది. శివసేనతో తలపడుతోంది. శివసేన రాజకీయ అవసరాలకోసం రాజీ పడుతోంది కానీ ఎంఎన్‌ఎస్‌ మొండిగా , ఎగ్రెసివ్‌గా వ్యవహరిస్తోంది. అందువలన మరాఠా యూత్‌ రాజ్‌తో ఎక్కువ ఐడెంటిఫై అవుతున్నారు.

రేపు యిదే కథ తెరాసలో రిపీట్‌ కాదన్న నమ్మకం ఏమిటి? అలా అయిన రోజున తెరాసను విలీనం చేసుకుని కాంగ్రెస్‌ సాధించేదేమిటి? తెలంగాణవరకు కెసియార్‌ గొప్ప లీడరే, సందేహం లేదు కానీ హరీశ్‌ను కూడా కొట్టి పారేయడానికి వీల్లేదు. కెసియార్‌ ప్రజలకే కాదు, నాయకులకు కూడా అందుబాటులో వుండరు. హరీశ్‌ అందరికీ అందుబాటులో వుంటారు. నియోజకవర్గంలో చాలా కష్టపడి పనిచేస్తారు. అందుకే ఆయన మెజారిటీ లక్షల్లో వుంటుంది.

దానితో పోలిస్తే కెటియార్‌ మెజారిటీ అతి తక్కువ. పార్లమెంటులో కెసియార్‌ నోరు విప్పేది తక్కువ, అసెంబ్లీలో హరీశ్‌ చేసే అడావుడి మరీ ఎక్కువ. దానికి తోడు వాదనలు చాలా బలంగా చేస్తారు. విలీనాన్ని హరీశ్‌ ఆమోదించకపోతే వేరే పార్టీ పెట్టుకుని తెరాస ఓట్లను బలంగా చీల్చగల ప్రమాదం వుంది. అందువలన విలీనం గురించి మాట్లాడేటప్పుడు దానికి హరీశ్‌ సమ్మతించాలనే షరతు కాంగ్రెస్‌ పెట్టకమానదు. ప్రస్తుతం ఆ ప్రయత్నాలు జరుగుతున్నట్టు లేదు. హరీశ్‌ హైదరాబాదులోనే వున్నారు. మామతో పాటు ఢిల్లీ చర్చల్లో పాల్గొనటం లేదు. ఇలా చూసినా విలీనం చర్చలు ఓ కొలిక్కి రాలేదని అర్థమవుతుంది.

అందుకే వాయలార్‌ రవి చైనా నుండి తిరిగి వచ్చాక కూడా చెప్పారు - విలీనం గురించి ఏమీ తేలలేదు అని. చర్చలు తెలంగాణ రాలేదు. ప్రాథమిక దశలోనే వున్నాం. ఇంకా చర్చించాలి. విలీనం అంత యీజీయా? అంత త్వరగా విలీనం కుదరదు అన్నారు. రాష్ట్రవిభజనపై మా పార్టీలోనే భిన్నాభిప్రాయాలున్నాయి. మొదట మా పార్టీలో తేల్చుకోవాలి, ఆ తర్వాత యితర పార్టీల అభిప్రాయాలూ తెలుసుకోవాలి. పూర్తి స్థాయిలో చర్చలు యింకా ప్రారంభమే కాలేదు అని అని స్పష్టంగా చెప్పారు.

అంటే ఢిల్లీలో యీ చర్చలు యింకా జరుగుతాయన్నమాట. ఇవన్నీ జరిగాక అప్పుడు తెలంగాణ కాంగ్రెస్‌ నాయకుల్ని పిలిచి ఒప్పించాలి. దానికి వాళ్లేం వరాలు కోరతారో తెలియదు, ఆ తర్వాత కోస్తా, సీమ నాయకులను పిలిచి ఒప్పించాలి, మళ్లీ వాళ్లేం అడుగుతారో..., ఆ తర్వాత జాతీయస్థాయిలో కాంగ్రెస్‌ నాయకులు, చివరగా యుపిఏ నాయకులు యిందర్ని ఒప్పించి అప్పుడు ప్రకటన చేయగలగాలి. ఇదంతా 29 లోపుగా చేయాలి. సాధ్యమా? 30 నుండి మహాలయపక్షాలు ప్రారంభమవుతాయి. 15 రోజులుంటాయి. ఆ టైములో కొత్తరాష్ట్ర ప్రకటన చేయడం అశుభం అనుకుంటున్నారట. ఇదేం సెంటిమెంటో! మరి అక్టోబరు 2 నుండి బాబు పాదయాత్ర మొదలుపెడుతున్నారు కదా, ఆయనకు లేని అభ్యంతరం వీళ్లకెందుకో..? సరే ఎవరిష్టం వాళ్లది, అయినా ఏ సాకు దొరికినా దాన్ని వాడుకోవడానికి కాంగ్రెస్‌వాళ్లు ఎవర్‌రెడీ.

ఇవన్నీ చూసే కిరణ్‌ అన్నారు - తెలంగాణ విషయం తేల్చడం తేలిక కాదు, 1969 ఉద్యమం తర్వాత కేంద్రం తెలంగాణపై స్పష్టత యిచ్చినా మరో ఉద్యమం వచ్చింది. ఈ నిరంతర చర్చల ప్రక్రియకు ముగింపు ఎప్పుడో చెప్పలేం. మొదట కాంగ్రెస్‌ తేల్చాలి, ఆ తర్వాత కేంద్రం (యుపిఏ) నిర్ణయం తీసుకోవాలి. అని. అంటే కథ కొలిక్కి రాలేదు, యిప్పట్లో రాదు అన్న విషయం స్పష్టం. కిరణ్‌ చేత హై కమాండే మాట్లాడించిందని అనుకోవాలి.

అందువలన సెప్టెంబరు 30 లోగా ప్రత్యేక తెలంగాణపై సానుకూల నిర్ణయం రావడం అసంభవం. అది లేనిదే కెసియార్‌ తన పార్టీని కాంగ్రెస్‌లో విలీనం చేయడం కుదరదు. మరి కెసియార్‌ ఏం చేయబోతారు? ఢిల్లీలో యిన్నాళ్లూ వుండి ఏమీ సాధించలేదన్నా నగుబాటే. అందువలన నా ఉద్దేశం - ఆయన మిలియన్‌ మార్చ్‌కు ముందే ఏదైనా డ్రాస్టిక్‌ స్టెప్‌ తీసుకోవచ్చు. అదేమిటో నేనూ ఊహించలేను. గతానుభవం బట్టి చూస్తే ఎమ్మెల్యే, ఎంపీల పోస్టులకు రాజీనామాలు చేయిస్తారేమో. కానీ పరకాల ఉపయెన్నిక తర్వాత అంత రిస్కూ తీసుకోకపోవచ్చు. అందువలన రాజీనామా పత్రాలతో తెరాస ఎమ్మెల్యేలు మార్చ్‌ రోజున కనబడి తక్కినవారిని కూడా రాజీనామాలు చేయమని కోరడం వంటిది ఏదో చేయవచ్చు. చూడాలి, ఏం జరుగుతుందో. (సమాప్తం) **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 23 ఎమ్బీయస్‌ : సర్పయాగం**

కోదండరాం గారికి యిది బిజీ టైము. చాలాకాలానికి మళ్లీ ఆయన డిమాండ్‌లోకి వచ్చారు. ఆయన స్టేటుమెంట్ల కోసం పత్రికల వాళ్లు మూగుతున్నారు. ఆయన కూడా ఉస్మానియా స్టూడెంటు జాక్‌, ఉద్యోగుల జాక్‌, బిజెపి పార్టీ ఆఫీసు.. యిలా చాలావాటికి తిరుగుతున్నారు. అలసట చాలా వుండే వుంటుంది. అందునా పురాణాల నుండి 'కోట్‌' చేసేముందు సరిచూసుకోవాలంటే కుదరదు. అవి ఓ సారి తిరగేసే టైము కూడా వుండదు పాపం. ఏదో చిన్నప్పుడు కొండా శంకరయ్య, సికింద్రాబాదు వారు పబ్లిష్‌ చేసిన బాలల బొమ్మల భారతం చదివినప్పుడు బుఱ్ఱలో అతుక్కున్నవి ఆ టైముకి గుర్తుకు వస్తే వాటిని క్రాస్‌చెక్‌ చేసుకునే వీలు కూడా వుండదు. నేను చెప్పినది సరైనదేనా? అని అడుగుదామన్నా యిప్పుడాయన విశ్వవిద్యాలయంలో అధ్యాపకుల మధ్య వుండటం లేదు, ఉద్యమకారుల మధ్య తిరుగుతున్నారు. ''ఏదో ఒకటి చెప్పు సారూ, అంతగా తేడా వస్తే మన రాష్ట్రం వచ్చాక మీరు చెప్పినదే కరక్టని జీవో పాస్‌ చేద్దాం'' అనే వూపులో వున్న కుర్రాళ్లే చుట్టూ వున్నారు. ఆయన కష్టాల గురించి యింత సానుభూతితో ఎందుకు మాట్లాడుతున్నానంటే - ఆయన ఉపమానాలు (పత్రికలో రిపోర్టు తప్పుగా వస్తే తప్ప...) కాస్త వింతగా వుంటున్నాయి. అస్త్రాలన్నిటిలో పాశుపతాస్త్రం గొప్పదని ఎవరో చెప్పారు కాబోలు. ఓ రోజు 'మిలియన్‌ మార్చే కాదు, మా దగ్గర పాశుపతాస్త్రం వుంది' అన్నారు. ఇంకో రెండు రోజులు పోయాక 'మా దగ్గర బ్రహ్మాస్త్రాలు వున్నాయి, ఎప్పుడే అస్త్రం వాడాలో అప్పుడే వాడతాం' అన్నారు. బ్రహ్మాస్త్రం అన్నది ఒక్కటే వుంటుంది. అత్యంత పవర్‌ఫుల్‌ అస్త్రంగా భావిస్తారు. దాన్ని ఏకవచనంలోనే ప్రయోగిస్తారు తప్ప బహువచనంలో వాడరు.

అలాగే మంగళవారం నాడు మిలియన్‌ మార్చ్‌ విషయంలో ప్రభుత్వాన్ని విమర్శిస్తూ ''మార్చ్‌కు రావద్దని స్కూళ్లకు వెళ్లి విద్యార్థులను, గ్రామాల్లో యువకులను బెదిరిస్తున్నారు. పరీక్షిత్తు మహారాజు సర్పయాగం చేసినట్టు మార్చ్‌ను ఆపడానికి 'సర్కార్‌ యాగం' మొదలైంది....'' అన్నారని బుధవారం ఆంధ్రజ్యోతిలో రిపోర్టయింది. సర్పయాగం చేసినది పరీక్షిత్తు కాదు, ఆయన కొడుకు జనమేజయుడు! కాస్త నిదానిస్తే ఆయనకే యీ విషయం గుర్తుకు వచ్చేదేమో, కానీ 'ఫ్లో'లో యిలాటి తప్పులు దొర్లుతాయి. ఎన్టీయార్‌ పోయినప్పుడు ఓ నాయకుడు మాట్లాడుతూ '' 'వాతాపి జీర్ణాని..' అని భగవద్గీతలో చెప్పినట్టు...'' అనేశారు. భగవద్గీతలో చెప్పినది - 'వాసాంసి జీర్ణాని..' జీర్ణమైన (చిరిగిపోయిన) వస్త్రములను జీవి ఎలా త్యజిస్తాడో, పాడై పోయిన దేహాన్ని ఆత్మ అలాగే వదిలేస్తుంది అన్న అర్థంలో చెప్పిన శ్లోకం అది. అయితే 'వాతాపి జీర్ణం' అనే యింకో పలుకుబడి వుంది.

వాతాపి, ఇల్వలుడు అనే యిద్దరు రాక్షసులు బ్రాహ్మణులను చంపుకుతినే కార్యక్రమం పెట్టుకున్నారు. వాతాపి గొఱ్ఱెగా మారేవాడు. అతన్ని కూరగా వండి బ్రాహ్మణులకు విందుగా వడ్డించేవాడు బ్రాహ్మణవేషంలో వున్న ఇల్వలుడు. అప్పట్లో బ్రాహ్మణులు మాంసం తినేవారు. వాతాపి పొట్టలోకి వెళ్లగానే ఇల్వలుడు ''వాతాపీ, రా'' అని పిలిచేవాడు. అప్పుడు వాతాపి బ్రాహ్మణుల పొట్టలు చీల్చుకుని బయటకు వచ్చేవాడు. ఈ హత్యాకాండ విన్న అగస్త్యుడు వీళ్ల విందుకు వచ్చి వాతాపిని తిన్నాక పొట్ట నిమురుకుంటూ ''జీర్ణం జీర్ణం వాతాపి జీర్ణం'' అన్నాడు. ఆయన అమోఘవాక్కు వలన లోపలున్న వాతాపి జీర్ణం అయిపోయాడు. ఇల్వలుడు ఎంత పిల్చినా బతికి రాలేదు. చిన్నపిల్లలకు జీర్ణశక్తి సరిగ్గా వుండదు కాబట్టి వాళ్లు ఏం తిన్నా అరగాలనే కోరుకునే తల్లులు పిల్లల భోజనం కాగానే వాళ్ల పొట్ట నిమురుతూ ''జీర్ణం జీర్ణం వాతాపి జీర్ణం'' అని మంత్రంలా చదువుతారు. వాతాపి వంటి రాక్షసుడే జీర్ణం అయిపోగా లేనిది చిన్నపిల్లాడు తినే పప్పూ, పులుసూ జీర్ణం కాకుండా వుంటాయా అని వాళ్ల నమ్మకం. ఆ నాయకుడుకి మనసులో 'వాతాపి జీర్ణం..' మెదలుతోందిలా గుంది. దాన్ని భగవద్గీత శ్లోకంలో కలిపేసి చెప్పేశాడు.

అలాగే కోదండరాం గారికి 'సర్పయాగం' అనే మాట మెదిలినట్టుంది. వాడేశారు. సర్పయాగంలో జరిగినదేమిటి? హోమం చేస్తూ మంత్రాలు చదువుతూ ఎక్కడెక్కడున్న పాములనూ అక్కడికి రప్పించారు. హోమకుండంలో పడేసి నాశనం చేశారు. పాములు భయపడి ముల్లోకాల్లో ఎక్కడెక్కడో దాక్కున్నాయి. అయితే మంత్రబలంతో వాటిని కదిలించారు. రప్పించారు, రగిల్చారు. పరీక్షిత్తును కాటేసిన తక్షకుడు అనే పెద్దపాము భయపడి స్వర్గానికి వెళ్లి ఇంద్రుడి సింహాసనానికి చుట్టుకుంది. హోమం చేసే ఋత్వికులు అది గుర్తించారు. ''సతక్షకాయ (తక్షకుడితో కూడిన) ఇంద్రాయ స్వాహా'' అని మరింత ధాటీ ఐన మంత్రం చదువుతూ ఆవాహన చేశారు. దెబ్బకి ఇంద్రుడితో సహా సింహాసనం, దాన్ని చుట్టుకున్న తక్షకుడు కదిలారు. ఇంద్రుడికే ముప్పు వచ్చేసరికి దేవతలూ కదిలారు. వచ్చి సర్పయాగం ఆపించారు.

ఈ కథంతా ఎందుకు చెప్పానంటే యిక్కడ సర్పయాగం చేస్తున్నది కోదండరాం గారు. తన వారందర్నీ అక్కడకు సమావేశపరిచి విభజనను అడ్డుకుంటున్న శక్తులకు మరణమృదంగం వినిపించబోతున్నది ఆయన. రాకుండా చేస్తున్నది సర్కారు. అందువలన సర్కారు సర్పయాగం చేస్తున్నదనడం తప్పు. సర్కారు చేస్తున్నదీ, చేయబోతున్నదీ- ఈ సర్పయాగానికి బలై పోకుండా తెలంగాణ మంత్రులను ఇంద్రప్రస్థంలోని ఇంద్ర సింహాసనానికి చుట్టుకుని అక్కడే చాటుగా వుండండి అని సలహా యివ్వడం. మిలియన్‌ మార్చ్‌కి వచ్చిన ఉత్సాహవంతులు టాంక్‌బండ్‌తో ఆగకుండా ''ఇదే వూపులో తెలంగాణ మంత్రుల, ఎంపీల, ఎమ్మెల్యేల యిళ్లు ముట్టడించి వాళ్లను రాజీనామా చేయమని ఒత్తిడి చేద్దాం. వాళ్ల రాజీనామా పత్రాలతోనే యిళ్లకు తిరిగివెళతాం.'' అంటారేమోనన్న భయంతో అవేళ వాళ్లెవరినీ ఆందోళనకారులకు అందుబాటులో లేకుండా ప్రయత్నించడంలో ఆశ్చర్యం లేదు. అప్పుడు ఉద్యమకారులు కూడా ''సతక్షకాయ ఇంద్రాయ స్వాహా'' అనే మంత్రం పఠిస్తూ మంత్రులు ఆశ్రయించిన హస్తినమాతనే యాగకుండంలోకి ఆవాహన చేయవచ్చు.

ఇదీ సర్పయాగానికి, మిలియన్‌ మార్చ్‌కు వున్న పోలిక. కోదండరాంగారికి యిది ఎవరైనా చెపితే సరిదిద్దుకుని - 'సమైక్య సర్పాలను ఆవాహన చేసే సర్పయాగం మాది' అనే కొత్త నినాదం యిస్తారేమో చూడాలి. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 24 ఎమ్బీయస్‌ : మిలియన్‌ మార్చ్‌ జరగకపోతే ఎలా?**

సెప్టెంబరు 30 న మిలియన్‌ మార్చ్‌ అపాలి, బ్రాండ్‌ హైదరాబాదుకి దెబ్బ తగలకుండా చూడాలి, వినాయకుడి నిమజ్జనం సజావుగా సాగనివ్వాలి - యిలా ప్రభుత్వం టి-జాక్‌కు తెగ విజ్ఞప్తులు చేసేస్తోంది. ఈ తెలివితేటలు యింత లేటుగా ఎందుకు వచ్చాయో అర్థం కావటం లేదు. టి-జాక్‌ యీ తారీకు ఎప్పుడో ప్రకటించింది. గత మిలియన్‌ మార్చ్‌లో ఏం జరిగిందో టాంక్‌బండ్‌పై ఏ విగ్రహాన్ని పలకరించినా చెప్తుంది. ఆందోళనకారులు అంత ముందుగా నోటీసు యిచ్చినపుడు, వాళ్ల మూడ్‌ ఎలా వుందో తెలిసినపుడు యీ రాజీ ప్రయత్నాలు ఎప్పుడో మొదలుపెట్టాలి. అవేం మొదలుపెట్టలేదంటే టాంక్‌బండ్‌ మీద తక్కిన విగ్రహాలు కూడా కూలిన తర్వాత ఏకంగా అన్నీ ఒకేసారి పెట్టించవచ్చన్న ఐడియాలో ప్రభుత్వం వుందా అన్న అనుమానం వస్తోంది. లేకపోతే ఈ మార్చ్‌ ఆపించే భారం కెసియార్‌దే అనుకుంటూ వచ్చిందా? ఆ లోపున తెలంగాణ ప్రకటన వస్తే సంబరం చేసుకుంటాం అంటూ చెప్తూనే వున్నారు. అంతమంది ఒకే చోట చేరి సంబరం చేసుకున్నా ప్రమాదమే. మన రాష్ట్రం వచ్చేసింది కదాన్న హుషారులో దగ్గర్లో వున్న ఆంధ్రప్రాంతీయుల ఆస్తులపై దాడి చేసినా, 'ఆంధ్ర' అన్న పదం కనబడిన చోటల్లా తారు పూసినా, అందరి వాహనాలు ఆపి 'ఎపి' చెరిపేసి 'టిజి' రాసినా... ఏం చేసినా శాంతిభద్రతల సమస్యగానే పరిణమిస్తుంది.

ఇవన్నీ ఏమీ పట్టించుకోకుండా వుండి యిప్పుడే ఓ వారంగా ప్రభుత్వం బతిమాలడం మొదలుపెట్టింది. వాళ్లు బతిమాలుతున్నకొద్దీ కోదండరాం గారు మరీ చెట్టేక్కేస్తున్నారు. '30 మధ్యాహ్నం ప్రారంభమవుతుంది కానీ ఎప్పుడు ముగుస్తుందో తెలియదు' అంటున్నారు. గతంలో మహేంద్ర సింగ్‌ తికాయత్‌ అనే రైతు నాయకుడు ఢిల్లీలో యిలాగే ఓ రోజు రైతు సమ్మేళనానికి అనుమతి అడిగి, ఆ తర్వాత దాన్ని ఖాళీ చేయకుండా యిబ్బంది పెట్టేశాడు. అప్పణ్నుంచి కొందరు యీ టెక్నిక్‌ అలవర్చుకున్నారు. మిలియన్‌ మార్చ్‌కు వచ్చినవాళ్లు గట్టు దిగం అని ట్రాఫిక్‌ అడ్డుకుంటే...? హైదరాబాదు, సికింద్రాబాదులను కలిపే ముఖ్యమైన లింకు తెగ్గొట్టినట్టే!

మార్చ్‌కి అనుమతి గురించి కోదండరాం గారు తెగ కన్‌ఫ్యూజ్‌ చేస్తున్నారు. అసలు అనుమతి ఎందుకడగాలి? ఇది మా భూమి, మా యిష్టం అన్నారు కొన్నాళ్లు. తర్వాత పోలీసు అధికారుల వద్దకు వెళ్లి అనుమతి అడిగారు. అనుమతి యిస్తే కోటిమందే వస్తారు. లేదంటే ఎంతమంది వస్తారో మేం లెక్క చెప్పలేం అంటున్నారు. ఆయన రాజకీయనాయకుడు కాకుండానే అతిశయోక్తులు చెప్పేస్తున్నారు. కోటిమంది అంటే ఎంతమంది, వాళ్లంతా ఒకే చోట గుమిగూడగలరా అన్న విషయం కూడా ఆలోచించటం లేదు. మెహబూబ్‌ నగర్‌ నుంచే 10 లక్షలమంది వచ్చేస్తారని జూపల్లి అంటున్నారు. ఆ జిల్లాకే చెందిన నగారా సమితి నాగం గారు హద్దూపద్దూ మర్చిపోయారు. సమైక్యవాదులను తరిమికొడతామంటున్నారు. (ఎక్కడికి?) పోలీసులను ఉద్దేశించి ''ఆంధ్ర పోలీసులారా? రాష్ట్రం ఏర్పడ్డాక యిక్కడే వుంటారుగా, మీ పని పడతాం' అని బెదిరించారు. (రాష్ట్రం విడిపోయాక వాళ్లు యిక్కడెందుకు వుంటారు? పంపకాల్లో అటు పోతారు. ఈయనేం చేయగలడు?) ఇక మధు యాష్కీ అయితే 'సమైక్యవాదులు తెలంగాణ గడ్డపై వుండరాదు' అని హుంకరించారు. ఏ వాదులైనా ఏ గడ్డమీదనైనా వుంటారు. ఎటొచ్చీ ఏ సంఖ్యలో వున్నారన్నదే ప్రశ్న.

ఇన్నాళ్లూ తటపటాయించిన తెరాస కూడా మార్చ్‌లో పాలుపంచుకుంటామని తేల్చేసింది. కెసియార్‌ ప్రభుత్వం తీసుకుంటున్న చర్యలను విమర్శించడంతో ఆగితే హరీశ్‌, జూపల్లి ముందుండి నడిపిస్తాం అన్నారు. ఈటెల ఈటెలా దూసుకుపోతున్నారు. ఏం చేస్తారు పాపం? ఢిల్లీవాళ్లు కెసియార్‌ పరువు తీసేశారు. ఇన్నాళ్లూ అక్కడ కూర్చోబెట్టి 'ఏ తెలంగాణ? ఎక్కడి తెలంగాణ? ఎప్పటికి తెలంగాణ? విలీనమా, ఎవరు ఎవరితో!?' అనేశాడు వాయలార్‌. ఆజాద్‌ ఎప్పటిలాగానే ఏకాభిప్రాయం దంపుళ్లపాట అందుకున్నాడు. దేశంలో యితర రాష్ట్రాలలో వున్న డిమాండ్లు ఏకరువు పెట్టాడు. కాంగ్రెస్‌ అధికార ప్రతినిథులు దేశంలో తెలంగాణ ఒక్కటే సమస్య కాదన్నారు. ఇక కెసియార్‌ ఢిల్లీలో వుండి చేసేదేమీ లేదన్న సంగతి యావన్మంది తెలుగు ప్రజలూ గుర్తించేట్లు చేశారు. ఇప్పుడు కూడా కెసియార్‌ 'తెలంగాణ యిచ్చేస్తారన్న సిగ్నల్‌ నాకు వస్తోంది, కంగారు పడకండి' అని అంటే ఆయననుండి ప్రజలు సిగ్నల్స్‌ అందుకోవడం మానేస్తారు. ఢిల్లీ నాటకాలతో పరువుపోయి అవమానభారంతో భగ్గుమంటున్న తెరాస యిప్పుడు ఉధృతంగా మార్చ్‌లో పాల్గొనబోతుంది. ఆలస్యంగా వచ్చారు కాబట్టి దాన్ని కాంపెన్సేట్‌ చేయడానికి మరీ తీవ్రంగా మాట్లాడతారు.

ముందురోజు గణేశ నిమజ్జనంతో సమస్య మరింత కాంప్లికేట్‌ అవుతుంది. తెలంగాణలోని యితర ప్రాంతాల నుండి ఉద్యమకారులు గణేశభక్తుల రూపంలో 29 నాటికే హైదరాబాదుకి వచ్చేసి గణేశుని ఊరేగింపుతో టాంక్‌బండ్‌ వచ్చి మళ్లీ వెనక్కి వెళ్లకుండా అక్కడే వుండిపోవచ్చు. మిలియన్‌ మార్చ్‌ చేసుకుంటూ వచ్చినవారికి టాంక్‌బండ్‌పై ఆహ్వానం పలకవచ్చు. ఈ ప్రమాదం వూహించే పోలీసులు 29 అర్ధరాత్రి కల్లా నిమజ్జనం ముగించి టాంక్‌బండ్‌ ఖాళీ చేసేయాలంటున్నారు. 29 పొద్దుటినుండే గణేశుడికి ఉద్వాసన చెప్పమంటున్నారు. కానీ భక్తులు వింటారా? హిందూమతానికి అవమానం అంటారు. అందులో బిజెపివారు గణేశభక్తులుగానూ వున్నారు, మిలియన్‌ మార్చర్లగానూ వున్నారు. పోలీసులు గొంతు చించుకున్నా వాళ్లు వింటారన్న నమ్మకం లేదు. అందరూ అక్కడకు చేరిన తర్వాత పరిస్థితి ఎలా వుంటుంది? శాంతియుతంగా ప్రదర్శన నిర్వహిస్తున్నాం అంటున్నారు కోదండరాం. అలా అంటూనే చంకసంచిలో పూలూ, రాళ్లూ వేసుకుని రమ్మంటున్నారు. హజ్‌ యాత్రికుల్లా, సమ్మక్క-సారక్క జాతరకు వచ్చేవాళ్లలా రండి అంటున్నారు. (హజ్‌ యాత్రికులు రాళ్లు వేసుకుని వెళతారనుకోను) సంచిలో రాళ్లు గలగలలాడుతూంటే కుర్రాళ్లు శాంతియుతంగా ఎలా వుండగలరు? నాయకులు ఇలాటి పిలుపులు యిచ్చేస్తారు. మళ్లీ ఏమైనా జరిగితే ప్రభుత్వానిదే బాధ్యత అంటారు.

నిజానికి అంతమంది ఒక చోట కూడిన తర్వాత శాంతంగా వుంచడం సాధ్యమా? ఈ నాయకులకు ప్రజలను అదుపు చేయగల శక్తి వుందా? కొందరు పోలీసులో అసాంఘిక శక్తులో ఉద్యమకారుల్లో కలిసిపోయి అల్లరి చేసి, తుపాకీకాల్పులు జరిగేట్లు చేస్తే...? పరిస్థితి చేయిదాటి పోవడానికి కారణం మీరంటే మీరని పోలీసులు, జాక్‌ నిందించుకోవచ్చు. కానీ ఈ గొడవల్లో పబ్లిక్‌, ప్రయివేటు ప్రాపర్టీ నాశనం కావడమో, తెలుగువారి ప్రతిష్ట మంటగలవడమో జరుగుతుంది కదా. కొందరు యువకులపై కేసులు పెడతారు. అవి ఓ పట్టాన ఎత్తివేయరు. ఈ లోపున వాళ్లకు ఉద్యోగాలు రావాలంటే కష్టం. పోలీసు స్టేషన్ల చుట్టూ రౌండ్లు కొడుతూ వుండాలి. ఈ నష్టానికి ఎవరు లెక్కలు కడతారు?

అందువలన మిలియన్‌ మార్చ్‌ వాయిదా వేసుకోవాలా? వేసుకోనక్కర లేదంటాను నేను. తమ కోర్కెల గురించి ఆందోళన చేసే హక్కు ప్రజలకు లేకపోతే ఎలా? తెలంగాణ సమస్యను తేల్చండి, యింకా వాయిదాలు వేసి మా అందరి ప్రాణం తీయకండి అని అన్ని ప్రాంతాల ప్రజలు కలిసి ఢిల్లీకి మొర పెట్టుకునేలా మిలియన్‌ మార్చ్‌ను రూపొందించి వుంటే యింకా బాగుండేది. తేలుస్తాం, తేలుస్తాం అంటూనే మనల్ని ముంచుతున్నారు ఢిల్లీ నాయకులు. ఈ తాత్సారానికి నిరసనగా పెద్ద ప్రదర్శన జరిగి తీరాల్సిందే. మరి టాంక్‌ బండ్‌పై ఏదైనా హింస జరిగితే..? అన్న సంగతి కూడా చూడాలి. అందువలన నా ఉద్దేశంలో మిలియన్‌ మార్చ్‌ జరగాలి కానీ హుస్సేన్‌ సాగర్‌ చుట్టూ జరగవలసిన అవసరం లేదు. ఊరికి దూరంగా రామోజీ ఫిల్మ్‌ సిటీ వైపో, రాజేంద్రనగర్‌ హిమాయత్‌ సాగర్‌ వైపో 2, 3 లక్షలమంది జనాల్ని సమీకరించి మార్చ్‌ చేయిస్తే ఉద్యమకారుల బలం ఏమిటో తెలిసి వస్తుంది. ఎవరికీ యిబ్బంది వుండదు. హుస్సేన్‌ సాగర్‌ వద్ద చేస్తేనే ఉద్యమంపై చిత్తశుద్ధి వున్నట్టు, ఉస్మాన్‌ సాగర్‌ వద్ద చేస్తే లేనట్టు అనుకోవాల్సిన పని లేదు. దగ్గర్లో ప్రభుత్వ భవనాలు ఏమీ లేకపోతే వాటిని దగ్ధం చేయడమూ వుండదు, అరెస్టులూ వుండవు. ప్రజావాణి వినిపించినట్టూ వుంటుంది. నిమజ్జనానికి, సదస్సుకీ యిబ్బందీ కలగదు. నిర్వాహకులు ఆలోచిస్తే బాగుంటుంది. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 25, 26 ఎమ్బీయస్‌ : రండి, వినండి.. మీకోసం**

వచ్చేవారంలో చంద్రబాబు పాదయాత్ర మొదలుపెడుతున్నారు. చాలా కష్టమైన పని పెట్టుకున్నారు. కానీ బాబు ఫిజికల్‌ ఫిట్‌నెస్‌ చూస్తూ వుంటాం కాబట్టి మధ్యలో మానేయకుండా అనుకున్న ప్రకారం తిరగగలుగుతారన్న నమ్మకం వుంది. అది సరే కానీ, యింతకీ యాత్ర ద్వారా ఆయన సాధించదలచినది ఏమిటి? 'సిఎం కావడం' అని చెప్పవద్దు. సిఎం కావడానికీ, దీనికీ లింకేమిటి? అన్నది నా ప్రశ్న. పాదయాత్రలో ఏ యే విషయాలు చర్చిస్తారు అన్న విషయం బయటకు రానీయలేదు కానీ పేరు దగ్గర్నుంచి ప్రతీదీ పబ్లిగ్గా చర్చించారు. ఇది అవసరమా అని నా ప్రశ్న.

మొదట్లో పాదయాత్ర అందామనుకున్నారట. తర్వాత మహాయాత్ర అంటే బాగుంటుందనుకున్నారు. మహాకూటమి పేరు పెట్టి ప్రయోగం చేసి దెబ్బ కొట్టిందన్న విషయం గుర్తుకు వచ్చింది. ప్రజలకూ గుర్తొస్తుందేమోనని భయం వేసి యింకేదో అనుకున్నారట. ఆ తర్వాత రాజమౌళిని, పరుచూరి బ్రదర్స్‌ను పిలిచారట. వాళ్లు ''వస్తున్నా.. మీ కోసం'' అని సూచించారట. మంచిదే. కానీ పరుచూరి బ్రదర్స్‌తో ఎప్పుడు కలిశారు, ఇంకా ఏ యే డైరక్టర్లను కలిశారు.. యివన్నీ మీడియాకు లీకులివ్వాలా? ఇవన్నీ జనాలకు చెప్పవలసిన అవసరం ఏముంది? అంటే మనలో కూడా ఆసక్తి రేకెత్తిస్తే ఫ్రీ పబ్లిసిటీ వస్తుందనా?

ఓ టీవీ ఛానెల్‌ 'ఫలానా పేరు బాగుందా?' అంటూ ఎస్సెమ్మెస్‌లు పంపమంది కూడా. ఏదైనా కొత్తగా ప్రోడక్టు మార్కెట్‌లోకి వస్తూ వుంటే దాని పేరు నలుగురిలో నానడానికి 'పేరు సూచించండి, లక్ష రూపాయల బహుమతి పొందండి' వంటిి టెక్నిక్కులు వాడతారు కానీ టిడిపి కాని, బాబు కాని, పాదయాత్ర కానీ ఏవీ మనకు కొత్తవి కావు. ఎన్టీయార్‌ 'తెలుగుదేశం పిలుస్తోంది... కదలి రా' అని మనకు పని చెపుతూ పిలుపు నిచ్చారు. బాబు రివర్స్‌లో 'మీరు రావక్కరలేదు, నేనే వస్తున్నా' అని ఆఫర్‌ యిస్తున్నారు. (ఆయన సిటియస్‌ స్కీమూ యిలాటిదే కదా. మనం యింట్లో కూర్చుంటే నెలనెలా డబ్బు వచ్చి పడుతూంటుంది) ఆ ఎన్టీయార్‌ నినాదమూ క్లిక్‌ అయింది. ఇదీ కావచ్చు.

సరే, యాత్రలో బాబు కొత్తగా ఏం చెప్తారు? ఎన్టీయార్‌ మొదటిసారి వచ్చినపుడు 'వెండితెర తారాలోకం వదిలి వచ్చాను. ఆకాశహర్మ్యాలు విడిచి మీకోసం భూమిమీదకు వచ్చాను' అన్నారు. తర్వాత తర్వాత అలా అనలేదు. అందుకే మొదటిసారి వచ్చినంత స్పందన తర్వాతి ట్రిప్పుల్లో రాలేదు. బాబు అలాటి డైలాగులు చెప్పలేరు. ఆయన ఎప్పుడూ జనంలోనే వున్నారు. గత ఎనిమిదేళ్లగా ఆయన ఏదో ఒక ఉద్యమం పేరు చెప్పి జనాల్లో తిరుగుతూనే వున్నారు. నాయకులకు అందుబాటులో వున్నారు. టీవీల్లో కనబడుతూనే వున్నారు. ఇవాళ జనం వెళ్లి ఆయన్ను కొత్తగా చూసేదేముంది? చూస్తే గీస్తే కొత్త బూట్లను చూడాలి. రూపులో కొత్తదనం తేలేరు కాబట్టి ఆలోచనల్లో తేవాలి. బాబు ఉపన్యాసాల్లో కొత్తగా ఏం చెపుతారు? వైయస్‌, ఆయన కుమారుడు జగన్‌ అవినీతి గురించి మాట్లాడతారా? తెల్లవారి లేస్తే పేపరు నిండా అదే, టీవీ నిండా అదే. ఏం చెప్పినా ఓట్ల దగ్గరకి వచ్చేసరికి జనాలు తామనుకున్నదే చేస్తున్నారు. ఇక కాంగ్రెస్‌ అసమర్థపాలన గురించి మాట్లాడతారా? దాని గురించీ చెప్తున్నారు కదా. మరి ఎందుకు వెళ్తున్నట్టు? ఏం చెప్దామని వెళ్తున్నట్లు?

గతంలో వైయస్‌ వెళ్లారుగా అంటారేమో. వైయస్‌కు అప్పుడు రెండు లక్ష్యాలున్నాయి. ఉచిత విద్యుత్‌ సాధ్యమే, వ్యవసాయం కిట్టుబాటుగా చేయడమూ సాధ్యమే అని ప్రజలను నమ్మించి ప్రజల మెదళ్లల్లో ఒకటి దేదీప్యమానంగా వెలుగుతున్న బాబు యిమేజికి మసిపూసి కాంగ్రెస్‌ను అధికారంలోకి తేవడం, రెండోది కాంగ్రెసంటూ అధికారంలోకి వస్తే సిఎం కాండిడేటుగా ఎంపిక కావడానికి తనకు అన్ని అర్హతలూ వున్నాయని, ఆ మేరకు తనకు ప్రజాదరణ వుందనీ హై కమాండ్‌ దృష్టిలో తనను తాను పొజిషన్‌ చేసుకోవడం. బాబు విషయంలో రెండో లక్ష్యం అవసరం లేదు. టిడిపిలో ఆయనతో పోటీపడేవారు ఎవరూ లేరు. ఇక మిగిలిన లక్ష్యం ఒక్కటే - అధికారంలో వున్న కాంగ్రెస్‌ హోప్‌లెస్‌గా పాలిస్తోంది అని జనాలను నమ్మించడం. దానికి యింత కష్టం అవసరం లేదు. జనాలకు ఆ విషయం ఎప్పుడో తెలుసు. అందుకే ఉపయెన్నికలలో కాంగ్రెస్‌కు ఓట్లేయలేదు.

మరి బాబు చేయవలసినదేమిటి? ఆ కాంగ్రెస్‌కు ప్రత్యామ్నాయం మేము, జగన్‌ కాదు అని నిరూపించడం. కాంగ్రెస్‌, వైకాపా, తెరాస మూడూ ఒక్కలాటివే. మేము మాత్రమే అభివృద్ధిపథంలో నడపగలం అని చెప్పగలగడం. అంటే వాళ్లకు భిన్నమైన ఎజెండాతో, మేనిఫెస్టోతో ప్రజల వద్దకు వెళ్లాలి. కాంగ్రెస్‌ రూపాయికి కిలో బియ్యం అంటే మేం కిలోంపావు బియ్యం అనీ, వాళ్లు పావలా వడ్డీ అంటే మేం పదిపైసల వడ్డీ అని అనకూడదు. అలాటి స్కీములన్నీ మంచివి కావు. నిర్మాణాత్మకమైన దీర్ఘకాలిక పథకాలు ప్రవేశపెడతాను. అని మానిఫెస్టో తయారుచేసుకుని దాని పట్ల ప్రజల అభిప్రాయాలు సేకరించడానికి వెళుతున్నాను అంటే పాదయాత్రకు ప్రయోజనం వుంటుంది.

ప్రజారంజకమైన పథకాలు లేకపోతే ఎవరూ ఓట్లేయరు అని టిడిపి సలహాదారులు వాదించవచ్చు. అది కరక్టు కాదు. ఎన్టీయార్‌ పెట్టిన రెండు రూపాయల బియ్యం ధర బాబు రూపాయిన్నర పెంచినా, మద్యనిషేధం ఎత్తివేసినా, రాష్ట్రంతటా రోడ్ల విస్తరణ అంటూ బిల్డింగులు కూల్చేసినా - ప్రజలు ఆమోదించారు. ప్రతిఘటించలేదు. అవును మరి డబ్బులు చెట్లకు కాయవు కదా అని అనుకుని వూరుకున్నారు. సిటియస్‌ వంటి స్కీములు బాబు యిమేజికి అతకవు. ''అది గతం. నేను మారాను..'' అనే పల్లవి బాబు మానేయాలి. అలా అనగానే గతంలో తనలో ఏదో ఒక వ్యక్తిత్వపు తాలూకు లోపం వుందని ఆయనంతట ఆయనే ఒప్పుకున్నట్టు అవుతుంది. మారదలచుకుంటే నిజంగా మారి, అది అవతలివాళ్లు గుర్తించేట్లా చేయాలి. అప్పుడు వాళ్లే అంటారు. మారాను అని యీయనే చెప్పుకుని, ''మారామంటే ఆశపడ్డాం, మీరేం మారలేదు..'' అని అవతలివాళ్లు విసుక్కుంటే మరీ ఎబ్బెట్టుగా వుంటుంది. సిటియస్‌ వంటి దండగ స్కీములు యీయన పెట్టడు, పెట్టినా ఎత్తేస్తాడు అనే అనుకుంటారు. బాబు బజెట్‌ అంకెలు చూపిస్తూ యిదిగో సంక్షేమపథకాలకు యింత, దీర్ఘకాల అభివృద్ధి పథకాలకు యింత, సత్వర పథకాలకు యింత ఎలాట్‌ చేస్తాం అని చెపితే ప్రజలు నమ్మి ఆలోచిస్తారు.

బాబు విశ్వసనీయత పట్ల పెద్ద ప్రశ్నార్థకం స్టాంపు వేసి వెళ్లిపోయారు వైయస్‌. ఆ స్టాంపు తుడిపేసుకోకపోతే బాబుకి భవిష్యత్తు లేదు. అందుకని ఆయన కొత్త మానిఫెస్టోతో వెళ్లాలి. అది ప్రాక్టికల్‌గా వుండాలి. కేంద్రనిధులతో నడుపుతాం వంటి హామీలు నమ్మరు. మానిఫెస్టో ముందే విడుదల చేసేసి, ఊరూరా తిరుగుతూ దానిపై ప్రజాభిప్రాయాన్ని సేకరించాలి. తను మాట్లాడుతూ పోకూడదు. బాబుతో యిదొక సమస్య వుంది. ఆయనకు తన వాయిస్‌ చాలా యిష్టం. వింటూ వింటే పరవశంలో పడిపోయి చెప్పినదే చెపుతూ వుంటారు. ఎదుటివాడు చెప్పినది వింటేనే వాడు సంతోషిస్తాడు. ''ఏ సమస్యపై ఏ నాయకుడు ఎలా ఆలోచిస్తారో అందరికీ తెలుసు. టీవీలో, పత్రికల్లో ఎపుడూ వస్తూనే వుంటుంది. కనీసం మా యింటికి వచ్చినపుడైనా నేను చెప్పినది ఆ నాయకుడు ఆలకించాలి. నా అభిప్రాయం చెప్పేందుకు యింకెప్పుడు అవకాశం వస్తుంది?'' అనుకుంటాడు సామాన్యుడు. ఈ విషయం తెలిసిన టీవీ ఛానెల్‌ వాళ్లు ఎంతటి హేమాహేమీలతో చర్చావేదిక ఏర్పాటు చేసినా, మధ్యమధ్యలో ఫోన్‌కాలర్స్‌ను కూడా యిన్‌వైట్‌ చేస్తారు.

ఇంట్లో ముసలివాళ్లంటే అందరికీ చికాకే. పలకరిస్తే చాలు చక్రాలు తిప్పుకుంటూ ఫ్లాష్‌బ్యాక్‌లోకి వెళ్లిపోతారు. ఎన్నిసార్లు వింటాం? బాబుకి యితర విషయాల్లో సెనిలిటీ రాలేదు కానీ యీ విషయంలో మాత్రం ''ఆ రోజుల్లో.. నేను రాష్ట్రంలో అధికారంలో వుంటూ, ఢిల్లీలో చక్రం తిప్పే రోజుల్లో...'' అంటూ గతంలోకి వెళ్లిపోతారు. ఈ 'బ్రహ్మదత్తుడు కాశీరాజ్యాన్ని పాలించే రోజుల్లో...' మార్కు జాతకకథలు ఎన్నాళ్లని వింటాం చెప్పండి. పైగా ఆయనకు గతమంతా ఘనమేమో కానీ, మన ప్రజల్లో ముఖ్యంగా గ్రామీణ ప్రజల్లో ఆ కాలం గుర్తు చేయగానే కరువు గుర్తుకు వస్తుంది. అందువలన గతం జోలికి పోకుండా ''భవిష్యత్తులో ఎలా చేద్దాం చెప్పండి, మీ సలహా నచ్చితే యీ మ్యానిఫెస్టోను సవరిస్తాను..'' అంటే ప్రజలకు హుషారుగా వుండి పాదయాత్రల్లో ఆయన చుట్టూ మూగుతారు. టిడిపి ప్రణాళికల రూపకల్పనలో మాకూ భాగస్వామ్యం వుంది అని పొజెసివ్‌గా ఫీలయి, ఓటర్లుగా మారతారు.

బాబు పాదయాత్రలో యింకో జాగ్రత్త కూడా తీసుకోవాలి. తన వెంట యూత్‌ వుండేట్లు చూసుకోవాలి. జగన్‌ పట్ల మోజుగా వున్నది యువతే! టిడిపి ఏర్పడినపుడు వాళ్లకు సపోర్టుగా నిలిచినదీ (అప్పటి) యూతే. వాళ్లే టిడిపిలో కొనసాగి బట్టతలలు, బానబొజ్జలు తెచ్చేసుకుని బాబు చుట్టూ కనబడుతున్నారు. ప్రజలకు బాబుపై విశ్వాసం సన్నగిల్లినా వీళ్లకు మాత్రం సన్నగిల్లలేదు. తమకంటూ ఓ దారి చూపించేవాడు బాబు అనే వాళ్ల నమ్మకం. వాళ్లందరినీ ఎన్టీయార్‌ భవన్‌లో కూర్చోబెట్టేసి కావాలంటే వాళ్ల పిల్లల్నైనా వెంటేసుకుని బాబు తిరగాలి. ప్రతీ నియోజకవర్గంలో ద్వితీయశ్రేణి నాయకత్వాన్ని తయారుచేసే పనిని దీనితో జోడించాలి. ఈ పార్టీలో తమకు భవిష్యత్తు వుందనుకుంటే వాళ్లు జనసమీకరణలో సహకరిస్తారు. జగన్‌ పార్టీకి కూడా పరిమితులున్నాయి. జగన్‌ పార్టీ వూపులో వుందన్న వార్తలు వస్తున్నాయి కాబట్టి ఆ పార్టీ టిక్కెట్టుకై ఎక్కువమంది ప్రయత్నిస్తారు. పదిమందికి ఒక్కడికి దొరుకుతుంది. టిక్కెట్టు దొరకనివారు, దొరకదని ముందే వూహించినవారు, జగన్‌ అంటే యిష్టపడనివారు, కాంగ్రెస్‌కు వ్యతిరేకులు - చాలామంది యువకులు వున్నారు. వారు టిడిపిలోకి వచ్చి కొత్త రక్తాన్ని అందించవచ్చు. అప్పుడే పాదయాత్ర - ఓటర్ల మాట ఎలా వున్నా బాబు కోసం - విజయవంతం అయినట్టు లెక్క. **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 28 ఎమ్బీయస్‌ : స్పష్టంగా అస్పష్టం - హంగామా అధికం**

ఊరించి ఊరించి చివరకు బాబు తెలంగాణపై లేఖ యిచ్చేశారు. సెప్టెంబరు దాటనీయలేదు. పాదయాత్రతో లింకు పడడం వలనే యీ మాత్రమైనా బయటకు వచ్చిందని నా అనుమానం. యాత్ర ఐడియా రాగానే ఎక్కణ్నుంచి ప్రారంభిస్తారన్నదానిపై బహిరంగ చర్చ జరిగింది. తెలంగాణలోని ఆదిలాబాద్‌ జిల్లానుండి అని మొదట్లో అన్నారు. వాస్తు ప్రకారం బాగా లేదని మార్చమన్నారట. బాబు యిలాటివి గతంలో పెద్దగా పట్టించుకున్నట్టు కనబడేవారు కారు. ఎన్టీయార్‌లా తిరుపతి వెళ్లి గుండు కొట్టించుకోగా ఎప్పుడూ చూడలేదు. తన జిల్లావాడే కదాన్న ధీమా వుండేది కాబోలు. ఇప్పుడు యీ నమ్మకాలు బాగా పాటిస్తున్నట్లు కనబడుతోంది. వయసు మీద పడడం చేతనో, లేక చాదస్తాలు ఎక్కువున్న బాలకృష్ణగారి మాట ఎక్కువ విలువ యివ్వడం చేతనో - కారణం తెలియదు. టిడిపి భవనం ముఖద్వారం తెగ మారిపోతోంది. వైయస్‌ పాదయాత్ర ప్రారంభించిన చేవెళ్లకు దగ్గర్లో కొడంగల్‌ నుండి ప్రారంభిస్తారని, రేవంత్‌ పలుకుబడే దానికి కారణమనీ వార్తలు వచ్చాయి. ఫైనల్‌గా హిందుపురానికి మారిపోయిందన్న వార్త రాగానే తెలంగాణపై లేఖ యివ్వడానికి జంకుతున్నారు కాబట్టే ప్రారంభస్థలం సీమకు మారిందన్న అభిప్రాయం కలిగింది.

2009 కు ముందైతే ఏ వూరినుండి ప్రారంభించినా పెద్ద ప్రాముఖ్యత వుండేది కాదు. కానీ యిప్పుడు తెలంగాణ యిస్యూ వచ్చి టిడిపి మెడకు చుట్టుకుంది. సెప్టెంబరు రెండో వారంలో లేఖ యిస్తానని ప్రకటించి కూర్చున్నారు. లేఖ యివ్వకపోతే తెలంగాణలో అడ్డుకుంటారన్న భయం టి-టిడిపి నాయకులకు వుంది. లేఖ యివ్వనక్కరలేదని తేల్చుకున్నారు కాబట్టే సీమ నుండి ప్రారంభిస్తున్నారని అర్థాలు తీశారు. 'ఎక్కణ్నుంచి ప్రారంభించినా తెలంగాణలో కూడా యాత్ర సాగుతుంది కదా, అప్పుడేం చేస్తారుట? వాయిదా వేసిన కొద్దీ సమస్య జటిలం కావడం తప్ప ప్రయోజనం ఏముంది? ఏదో ఒకటి చప్పున యిచ్చేస్తే మంచిది కదా' అని అడగ నారంభించారు కొందరు.

అసలు లేఖ గొడవ తెచ్చి పెట్టినదెవరు? బాబే! టి-టిడిపివాళ్లు పదేపదే అడుగుతూంటే '...అయితే లేఖ యిస్తాను' అన్నారు. వెంటనే ఆంధ్రప్రాంతపు నాయకులు 'మరి మా మాటేమిటి?' అని అడిగారు. ఇలా అడుగుతారని బాబుకి తెలియదా? తెలంగాణ గురించి ఏదో ఒక స్టాండ్‌ తీసుకోవాల్సిన సమయం ఆసన్నమైంది అని అనుకుంటే లేఖ ముందే రాసి యిరుప్రాంతపు నాయకులకు చూపించి 'ఇది ఓకేనా?' అని అడిగి వుండాల్సింది. వచ్చేవారం సమావేశంలో అందరి అభిప్రాయాలూ వింటాను, (అయినా అభిప్రాయం కొత్తగా ఏం వినాలి? తెలంగాణ అంశం గురించి టిడిపి ఎమ్మెల్యేలలో ఎవళ్లు ఏమనుకుంటున్నారో పేపరు చదివే ఏ పదేళ్ల కుఱ్ఱాడైనా చెప్పేస్తాడు) అందరూ కలిసి చర్చించి ఓ నిర్ణయానికి వద్దాం అనడం, ఫైనల్‌గా చర్చించకపోవడం... యిలా తాత్సారం చేశారు. లేఖ యిస్తా అని చంద్రబాబు అనడం తరవాయి. ఎర్రబెల్లి వంటి వాళ్లు బాబు రాష్ట్రం యిచ్చేసినట్టంత అడావుడి చేసేశారు.

ఇప్పుడీ లేఖ వచ్చిన తర్వాత బాబు తెలంగాణవైపు మొగ్గు చూపారు అంటున్నారు. ఈనాడు, జ్యోతి కూడా అదే కలర్‌ యిచ్చాయి - బాబు తెలివిగా కోస్తా, సీమ నాయకులకు నచ్చచెప్పి లేఖకు సమ్మతింప చేశారని! సాయంత్రానికి కల్లా యీ లేఖ యిచ్చి బాబు తెలంగాణను వాటేసుకుని, సీమకు అన్యాయం చేశారని ఆరోపిస్తూ బైరెడ్డి టిడిపి నుండి రిజైన్‌ చేసేశారు. పొద్దున్న ఓ టీవీ ఛానెల్‌ 'బాబు లేఖ ద్వారా ప్రత్యేక తెలంగాణకు మద్దతు యిచ్చారని అనుకుంటున్నారా?' అని ఎస్సెమ్మెస్‌ పోల్‌ పెడితే 67% మంది ఔను అన్నారు. ఇదంతా చూసేసరికి నాకు తెలుగు రాదా అన్న అనుమానం వచ్చేసింది. నాకు అర్థమైనంతవరకు ఆ లేఖలో బాబు మేము విభజనకు అనుకూలం అని స్పష్టంగా చెప్పలేదు. చరిత్ర ఏకరువు పెట్టి, కాంగ్రెస్‌ను తిట్టి మళ్లీ వాళ్లనే యిప్పుడు అఖిలపక్షం పెట్టండి అని కోరారు. అఖిలపక్షంలో పార్టీ తరఫున ఒక ప్రతినిథినే పంపాలన్న సూచన కూడా చేయలేదు. ఇద్దర్ని పంపినా మా వాళ్లు ముక్తకంఠంతో ఒకే అభిప్రాయం చెప్తారన్న హామీ కూడా యివ్వలేదు.

మేం ప్రణబ్‌ కమిటీకి లేఖ యిచ్చాం అని ఓ సంఘటనను ప్రస్తావించి వదిలేశారు. ఆ లేఖను ప్రస్తుతం వ్యతిరేకిస్తున్నాం అని అనలేదు కాబట్టి, ఆ లేఖలో వున్నదే మా అభిప్రాయం అని వ్యాఖ్యానం. అలాగేే అర్థం తీసుకోవాలి అని టిడిపి నాయకులు టీవీ చర్చల్లో చెపుతున్నారు. ఆ ముక్కేదో యింకో లైనులో టైపు చేసి పంపితే పోయి వుండేది. అయినా ప్రత్యేక తెలంగాణా కోరుతూ 2008లో చేసిన తీర్మానం గురించి చెప్పారు బాగానే వుంది. ఆ తర్వాత చేసిన చేష్టలేమిటి? 2009 డిసెంబరు 10న తీర్మానంలో వున్నదానికి విరుద్ధంగా టిడిపి ఎమ్మెల్యేలు రాజీనామాలు చేశారు, కృష్ణ కమిటీ పిలిస్తే యిద్దరేసి వెళ్లి చెరో రకంగా చెప్పి వచ్చారు. తీర్మానాన్ని పట్టించుకోవటం లేదని తమ చర్యల ద్వారా వాళ్లు చాటి చెప్పారు. ఇప్పుడు దాని గురించి ప్రస్తావించి వదిలేస్తే ఏ రకంగా అనుకోవాలి?

2008 తీర్మానానికే కట్టుబడి వుండేమాటైతే మొన్న అసెంబ్లీ సమావేశం జరిగినపుడు తెలంగాణ కోరుతూ తీర్మానం చేద్దామని తెరాస అడుగుతూంటే గొంతు కలిపి వుండాల్సింది. కలపలేదంటే దాని అర్థం ఏమిటి? తెలంగాణపై సూటిగా ఏమీ చెప్పరని! లేఖలోనూ అదే అస్పష్టత కనబడుతోంది. ఇదేమిటండీ అని మనం అడిగితే టిడిపి అభిమానులు 'కాంగ్రెస్‌ని అడగరు కానీ మమ్మల్ని అడుగుతారేం' అని కస్సుమంటారు. కాంగ్రెస్‌ ఏమీ తేల్చదు. నిజమే, కానీ ఏమీ చెప్పదు కూడా. ఒకవేళ ఏదైనా చెప్పవలసి వస్తే రెండు ప్రాంతాల నాయకుల చేత ఒకే సమయంలో భిన్నరీతుల్లో ప్రకటన యిప్పించి బాలన్స్‌ చేస్తుంది. కానీ బాబు ఏం చేశారు యీ మధ్య? లేఖ యిస్తాను అని తనే ప్రకటించారు. అది ప్రత్యేకరాష్ట్రానికి అనుకూలంగా వుంటుంది అని ఎర్రబెల్లి ప్రకటన యిస్తే దాన్ని బహిరంగంగా ఖండించలేదు. ఇలా తెలంగాణ టిడిపి నాయకుల ఆశలు పెంచి పెంచి చివరకు చేతిలో పెట్టినది యిలాటి లేఖ! బాబు సమర్థపాలకుడే అయినా చెప్పేదానికి, చేసేదానికి పొంతన వుండదు, విశ్వసనీయత లేదు అన్న మాట ప్రజల్లో నాటుకుపోతూండడానికి కారణం యిలాటి చేష్టలు కావా?

అయినా కాంగ్రెస్‌తో లింకేమిటి? అనేక విషయాలు కాంగ్రెస్‌తో సంబంధం లేకుండానే చేస్తున్నారు కానీ దీని దగ్గరకు వచ్చేసరికి కాంగ్రెస్‌ ఎందుకు చెప్పలేదు? అన్న లాజిక్కేమిటి? బిసి డిక్లరేషన్‌ యిచ్చినపుడు కాంగ్రెస్‌ ఎన్ని టిక్కెట్లు యిస్తోందో కనుక్కుని యిచ్చారా? నాన్‌-బిసిలు ఏమనుకున్నా ఫర్వాలేదు, మేం నచ్చచెప్పగలం అనుకోలేదా? మాదిగలకు కోటా విషయంలో కాంగ్రెస్‌తో ముడి పెట్టుకున్నారా? మాలలకు నచ్చచెప్పగలం అన్న ధీమా కనబరచలేదా? ఇవాళ ముస్లిముల విషయంలో కూడా అంతే ! తెలంగాణ విషయంలో కూడా విభజన చేయడం అత్యవసరం అని ఫీలైతే ఆ మేరకు నిర్ణయం ప్రకటించి, అవతలివాళ్లను నచ్చచెప్పడానికి ప్రయత్నించాలి. విభజన అనవసరం అనుకుంటే యివతలివాళ్లకు నచ్చచెప్పాలి. అంతేకానీ యిలాటి అస్పష్టమైన ప్రకటనల వలన లాభం ఏమిటి?

కాంగ్రెస్‌ చేయలేదు కాబట్టి మేమూ ఏమీ చేయం అంటే ఎలా? కాంగ్రెస్‌ వాళ్లేమంటున్నారు? మా ఖాతాలో క్రెడిట్‌ సైడ్‌ డిసెంబరు 9 ప్రకటన వుంది, టిడిపికి అదీ లేదు అంటున్నారు. ఆంధ్రప్రాంతపు నాయకులు డిసెంబరు 10న రాజీనామాలు చేయడం అనే డెబిట్‌ రెండు పార్టీలకూ సమానంగా వుంది. అలా చూస్తే టిడిపికే డెబిట్‌ ఎక్కువ వుంది. ఈ డెబిట్‌ కోస్తా, సీమలకు వెళ్లే సరికి క్రెడిట్‌గా మారుతుంది. డిసెంబరు 10న బాబు చక్రం వేసి అడ్డుకున్నారు కానీ లేకపోతే కాంగ్రెస్‌వాళ్లు రాష్ట్రాన్ని ముక్కలు ముక్కలు చేసేసేవారు అని టిడిపి కార్యకర్తలు ప్రచారం చేసుకోవచ్చు. కానీ అలా చేసుకోవటానికి వీల్లేకుండా ఏదో ఒక లేఖ యిచ్చి కూర్చున్నారు. అలా చేసి తెలంగాణ వారి మనోభావాలను గౌరవించారని చెప్పుకుంటున్నారు. ఈ విధంగా ఆ లేఖ అటువాళ్లకీ, యిటువాళ్లకీ ఎవరికీ నచ్చకుండా పోతోంది. ఇది స్పష్టంగా అస్పష్టమైన లేఖ. తెలంగాణ యిచ్చేందుకు మేము సుముఖం అని ఢిల్లీ స్పష్టంగా చెప్పలేనపుడు, లేఖ యిస్తున్నామని టిడిపి హంగామా చేయడం దేనికి? చివరిలో ఉసూరుమనిపించడం దేనికి? దీనివలన కోస్తా, సీమల్లో పాజిటివ్‌ రెస్పాన్సు వచ్చిందోలేదో నాకు తెలియదు కానీ తెరాస, జాక్‌ మాత్రం మండిపడ్డాయి. తీర్మానం కాపీని చింపి పోగులు పెట్టాయి. ఇక ఎవరికోసం యీ లేఖ రాసినట్టు!? **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 29 ఎమ్బీయస్‌ : ప్రవీణ్‌ చేరాల్సింది పార్టీ - సిపిఎం**

తంబళ్లపల్లి ఎమ్మెల్యే ప్రవీణ్‌ కుమార్‌ రెడ్డి టిడిపి వదిలేస్తానంటున్నారు. ఆయనకు హఠాత్తుగా సమైక్యవాదం గుర్తుకు వచ్చింది. మొన్న బాబు యిచ్చిన లేఖతో సమైక్యవాదానికి తూట్లు పొడిచినట్లు ఆయన బుద్ధికి యివాళే పొద్దు పొడిచింది. చిత్తూరు జిల్లాలో బాబు పాదయాత్రను అడ్డుకుంటారట. బాబు చేసిన పాపం ఏమిటంటే - తెలంగాణ సమస్యపై అఖిలపక్షం ఏర్పాటు చేయమని లేఖపూర్వకంగా కోరడంట!

ఆయన తెలంగాణ ప్రత్యేక రాష్ట్రంగా యిమ్మనమని కోరలేదు. కృష్ణ కమిటీ రిపోర్టులో 5వ సిఫార్సు అమలు చేయమని అడగలేదు. రాయలతెలంగాణ యిస్తే మంచిదని అనలేదు. హైదరాబాదుతో కూడిన తెలంగాణ యిచ్చి తీరాలని అనలేదు. అఖిలపక్షానికి ఒక్కణ్నే పంపిస్తానని అనలేదు. పంపినవాడు చెప్పిన అభిప్రాయానికి కట్టుబడతామని హామీ యివ్వలేదు. అసెంబ్లీలో లేదా పార్లమెంటులో తీర్మానం పెట్టండి అని కోరలేదు. గతంలో లేఖ రాసామని తెలుగువాళ్లందరికీ తెలిసున్న విషయమే మళ్లీ రాశారు తప్ప, ఆ లేఖలో రాసినదానికి యింకా కమిటయి వున్నాం అన్న హామీ యివ్వనే లేదు. ఆయన ఆ లేఖలో ఏమీ చెప్పలేదు. ఏమీ డిమాండ్‌ చేయలేదు. చెప్పినదేమైనా వుందా అంటే - అఖిలపక్షం ఏర్పాటు చేయండి అని సూచనప్రాయంగా చెప్పడం మాత్రమే! దానికి కూడా గడువు విధించలేదు. గడువు సూచించలేదు. ఫలానాలోగా పెట్టకపోతే వూరుకోం అని బెదిరించనూ లేదు.

ఆ లేఖ తెలంగాణ ఉద్యమకారులకు ఎందుకూ పనికి రాదు. 'చూడండి, టిడిపి కూడా విభజన కోరుతోంది, ఇక మీదే బకాయి' అని చూపించి తక్కినవాళ్లను బెదిరించడానికి వుపయోగపడదు. టిటిడిపి వాళ్లకు యింకా పనికి రాదు - ఇంతకాలం వూరించి, మీరు బాబు నుండి రాబట్టగలిగినది యిదా? అని తెరాస వారిచే ఎద్దేవాకు గురి కావడం తప్ప ! లేఖ యిస్తే పార్టీ వీడం అని చెప్పిన హరీశ్వర్‌రెడ్డి వంటి వాళ్లు యిది చూడగానే సంతృప్తిపడి వెనక్కి వస్తారా? రేపు తెలంగాణలో పాదయాత్ర జరిగినపుడు యీ లేఖ యిచ్చారన్న కారణంగా బాబుకి జయజయధ్వానాలు పలికే జనం వుంటారా? పలికేవారు వేరే కారణాల వలన పలకాలి తప్ప లేఖ చూసి మురిసి కాదు. ఇలా ఎవరికీ పనికి రాని లేఖ బాబును విడిచిపెట్టేవాళ్లకు సాకుగా మాత్రం పనికి వస్తోంది.

ఇది చూడగానే బైరెడ్డి రాజశేఖరరెడ్డి శివాలెత్తేశారు. ఇది సీమవాసులను అవమానించడమేట. సీమంటే లెక్కలేనితనం కనబడుతోందట. అదెలాగో నాకైతే అర్థం కాలేదు. అఖిలపక్ష సమావేశం పెట్టమన్నారే కానీ యింకేమనలేదు కదా. ఆ సమావేశంలో సీమ కష్టాల గురించి మాట్లాడకూడదని బాబు రాశారా? బైరెడ్డి యింకోటన్నారు - ''ఎన్టీయార్‌ 'చెయ్యెత్తి జైకొట్టు తెలుగోడా' అంటే బాబు 'చెయ్యెత్తి జైకొట్టు తెలంగాణోడా' అన్నట్టుగా వుందట. రెండిటికీ వైరుధ్యం ఎక్కడుందో నాకు బోధపడలేదు. తెలంగాణవాడు తెలుగువాడేగా. తెలంగాణవాడికి జై కొట్టకూడదా? తెలంగాణాకు జై కొడుతూ, సీమవాడు డౌన్‌ డౌన్‌ అంటే తప్పుకానీ, అందరికీ జైకొడతానంటే తప్పేముంది? భరతమాతకు జై, తెలుగుతల్లికి జై అంటే తప్పేమైనా వుందా? తెలుగుతల్లికి జై అన్నావు కాబట్టి భరతమాతను కించపరిచినట్టు అవుతుందా?

ఇక అమరనాథరెడ్డి - ఆయనా సమైక్యాంధ్రకు కట్టుబడ్డారట. ఇప్పుడు పార్టీ వీడడానికైనా వెనుకాడరట. అసలు యిందరు సమైక్యవాదులు టిడిపిలో వున్నారని నాకు తెలియనే తెలియదు సుమా. టిడిపి 2008లో తీర్మానం పాస్‌ చేసి, ప్రణబ్‌కు లేఖ రాసి, 2009లో తెరాసతో పొత్తు పెట్టుకున్నపుడు వీళ్లంతా ఎక్కడకు పోయారు చెప్మా? 'పచ్చి సమైక్యవాది ఎన్టీయార్‌ స్థాపించిన పార్టీ టిడిపి..' అని వీళ్లప్పుడు మర్చిపోయారా? ఈ అంశంపై ఎర్రన్నాయుడు అధ్యక్షతన కమిటీ ఏర్పాటు చేస్తే విభజన వ్యతిరేకిస్తూ దానికి ఉత్తరం రాయలేకపోయారా? రాష్ట్రాన్ని సమైక్యంగా వుంచడానికి ఏ త్యాగానికైనా సిద్ధమని అంటున్న వీరు అప్పుడే పార్టీని త్యాగం చేసి వేరే పార్టీ పెట్టుకోలేకపోయారా? పెట్టలేదే! తెరాసతో కలిసి వూరేగేరే! ఎందుకు? ఎందుకంటే అప్పుడు బాబు వీళ్లకు చెప్పారు - ''మనం అధికారంలోకి రావడం ముఖ్యం. సమైక్యం వంటి శషభిషలు పెట్టుకుంటే లాభం లేదు. తెరాసతో పొత్తు పెట్టుకునే కాంగ్రెస్‌ పవర్‌లోకి వచ్చింది. మనం రావాలన్నా అదే పని చేయాలి. లేఖ యివ్వకపోతే తెరాస పొత్తుకి ఒప్పుకోదు. లేఖ కోసమే ఎర్రన్నాయుడు కమిటీ వేశాం. అంతా ఉత్తుత్తిదే.'' అని. వీళ్లకి కావలసినదీ అధికారమే కాబట్టి సరేనన్నారు.

ఆ తర్వాత 2009 డిసెంబరు 9 ప్రకటన వచ్చాక బాబు దాన్ని అడ్డుకోవడానికి బస్సు యాత్ర చేయమన్నార(ట). ఆ విషయం ప్రవీణే చెప్తున్నారు. అంటే బాబు సమైక్యవాది అన్న విషయం ఆయన చెప్పకనే చెపుతున్నట్టేగా. తను బయటకు రాకుండా వీళ్లందరి చేతా హంగామా చేయించి యింకో మూడేళ్లపాటు రాష్ట్రాన్ని సమైక్యంగా వుంచారు కదా. అందుకు సంతోషించవచ్చు కదా. ఇప్పటికి కూడా తెలంగాణ ఉద్యమకారులు బాబు పేరు చెప్పగానే, 'డిసెంబరు 10 రాజీనామాలు యీయన కుతంత్రమే' అంటూ కత్తులు నూరుతున్నారు కదా. అంటే బాబు పైకి ఏం చెప్పినా, రాష్ట్రం విడిపోకుండా వెనక్కాలనుండి సర్వశక్తులా శ్రమిస్తున్నారన్నమాట. ఇటువంటి సీనియర్‌, సీజన్‌డ్‌ సమైక్యవాది పట్ల యీ పిల్ల సమైక్యవాదులు బురదజల్లడం ఏమీ బాగా లేదు.

ఇలా జల్లడం ఒక పొరబాటైతే, మధ్యలో జగన్‌ను మెచ్చుకోవడం యింకో పొరబాటు. ''జగన్‌ వంటి పోరాటయోధుణ్ని విమర్శించే హక్కు బాబుకి లేదు'' అన్నారు అమరనాథరెడ్డి. జగన్‌ పోరాటయోధుడే. ఆ పోరాటం సోనియాకు వ్యతిరేకంగా సాగుతోంది కానీ విభజనకు వ్యతిరేకంగా కాదు. కాంగ్రెస్‌లో వుండగా సమైక్య ప్లకార్డు పట్టుకున్నది కూడా సోనియాను యిరకాటంలో పెట్టాలనే తప్ప యింకోటి కాదు. ఇప్పుడు ఆయన వైకాపా ఎంపీ. మళ్లీ ఆ ప్లకార్డు పట్టుకున్నా పిలిచి మందలించేవారు లేరు. పార్టీలోంచి బహిష్కరిస్తామని బెదిరించేవారు లేరు. ఆయనే ఆ పార్టీకి అధ్యక్షుడు. మరి ప్లకార్డు పట్టుకోడేం? ..కోడు. ఎందుకంటే జగన్‌ యిప్పుడు సమైక్యవాది కాదు. విభజనను వ్యతిరేకించడం లేదు. ''అది కేంద్రం పరిధిలో వ్యవహారం. వాళ్లు ఏం నిర్ణయిస్తే అదే శిరసావహిస్తాం. అంతకుమించి చేసే శక్తి మాకు లేదు.'' అని స్పష్టంగా చెప్పేసి, ఆ మేరకు పార్టీ ప్లీనరీలో తీర్మానం కూడా చేసేశారు. నిజానికి బాబు కేంద్రానికి అలాటి బ్లాంక్‌ చెక్‌ యివ్వనే లేదు. 'మీ అభిప్రాయం ఏమిటో చెప్పండి, దాన్ని ఆమోదిస్తామో లేదో అప్పుడు చెప్తాం' అంటూ పేకముక్కలు గుండెకు ఆన్చుకునే వ్యవహరిస్తున్నారు. జగన్‌లాగ ముక్క కింద పడేయలేదు.

అమరనాథ్‌, ప్రవీణ్‌ టిడిపిని వీడి వైకాపాలో చేరతారని పుకార్లు వస్తున్నాయి. టిడిపిని వదిలిపెడదామనుకుంటే వేరే కారణాలు చెప్పవచ్చు కానీ సమైక్యాంధ్ర కోసం అంటూ వదిలి జగన్‌ పార్టీలో చేరితే మాత్రం హాస్యాస్పదంగా వుంటుంది. అంత పక్కా సమైక్యవాదులే అయితే, ఆ అంశమే ముఖ్యమనుకుంటే వాళ్లు చేరాల్సిన పార్టీ సిపిఎం పార్టీ ఒక్కటే ! రాష్ట్రంలో ఏ శంకలూ లేకుండా సమైక్యవాదానికి కట్టుబడిన పార్టీ అదొక్కటే కాబట్టి ! **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 30 ఎమ్బీయస్‌ ః లతా పుట్టినరోజు**

ఇవాళ లతా మంగేష్కర్‌ పుట్టినరోజు. ఆవిడ ఎంత గొప్ప గాయనో యివాళ నేను చెప్పనక్కరలేదు. ఆవిడది ఒక్క పాట వింటే చాలు. అయితే లతా, గాయని లతాగా మారడానికి ఎంత కష్టపడిందో చాలా చెప్పాలి. ఆమె ఒక ఫైటర్‌. చిన్నవయసులోనే తండ్రి పోయాడు. కుటుంబ బాధ్యతలు మీద పడ్డాయి. గాయనిగా నిలదొక్కుకోవడానికి ఎంతో శ్రమించింది. ఇలా చాలామంది కష్టపడతారు. అయితే లతాలో గొప్పతనం ఏమిటంటే గాయనీగాయకులకు సముచిత స్థానం దక్కాలని ఆమె పోరాడింది. అప్పట్లో గ్రామఫోన్‌ రికార్డులపై గాయనీగాయకుల పేర్లు వేసేవారు కారు. పాడినది అని - సినిమాలో పాత్ర పేరు వేసేవారు. ఫిల్మ్‌ ఫేర్‌ వాళ్లు గాయనీగాయకులకు ఎవార్డులు యిచ్చేవారు కారు. ఈ వ్యవస్థపై ఆమె పోరాడింది. పాటకున్న మార్కెట్‌ వేల్యూని గుర్తించి ''మన వలన కదా హీరోహీరోయిన్లకు పేరు వస్తోంది, మనకు పారితోషికం పెరగాలి, రాయల్టీ యివ్వాలి'' అని డిమాండ్‌ చేసి తనతో పోరాటంలో కలిసి రమ్మనమని మహమ్మద్‌ రఫీని కోరింది. ఆయన చాలా సింపుల్‌ మనిషి. ''మన కివన్నీ ఎందుకు? మన పని పాడడం మాత్రమే, యివేం గొంతెమ్మ కోర్కెలు!?'' అంటూ తిరస్కరించాడు. దాంతో ఆమెకు కోపం వచ్చి రఫీతో కొన్నేళ్లపాటు పాడడం మానేసింది.

ఇది ఒక పార్శ్వం. ఆమె ఉన్నతస్థానానికి వెళ్లాక తక్కిన గాయనీగాయకుల పట్ల వ్యవహరించిన తీరు మరో పార్శ్వం. ఎన్నో వివాదాలకు కేంద్రబిందువు అయింది. ఆమెలో మంచీ చెడూ అన్నీ వున్నాయి. ఆమె కథ రసవత్తరమైన గాథ. అవన్నీ చెప్పాలంటే ఒక పేజీలో సరిపోవు. ''హేమామాలిని'' సీరియల్‌ అయిపోయాక లతా పై సీరియల్‌ రాస్తాను. దానికి యిది కర్టన్‌ రైజర్‌ అనుకోండి. ఇవాళ ఒక్క విషయం మాత్రం ప్రస్తావించి వదిలేస్తాను. లతా సోదరి ఆశాకు రెండు వివాహాలు అయ్యాయి. భోంస్లేతో మొదటిది, ఆర్‌ డి బర్మన్‌తో రెండోది. మధ్యలో ఓ పి నయ్యర్‌తో వ్యవహారం నడిచిందంటారు. లతా తక్కిన సోదరీమణులందరికీ పెళ్లిళ్లయ్యాయి. కానీ లతాకు మాత్రం పెళ్లి కాలేదు. ఎందుకు అని చాలామంది ఆశ్చర్యపడతారు. ''విధిలిఖితం'' అంటుందామె. పెళ్లి, చావు మన చేతిలో లేవు, దేవుడే నిర్ణయించాలి అంటుంది. ఆమె సి.(చితల్కర్‌) రామచంద్ర అనే గాయసంగీతదర్శకుణ్ని పెళ్లి చేసుకుందామని అనుకున్న విషయం బహిరంగ రహస్యం. ఆయన గురించి రాస్తాను.

'లతా మంగేష్కర్‌తో ఆత్మీయంగా మెలిగి దూరమయినవారిలో సి.రామచంద్ర ఒకరు. తొలిదశలో ఆయన లతాచే పాడించలేదు. అప్పట్లో నంబర్‌ వన్‌ స్థానంలో వున్న నౌషాద్‌ ప్రధాన గాయని షంషాద్‌ బేగం కాబట్టి రామచంద్ర కూడా ఆమె చేతనే పాడించేవాడు. లతాచే 'షెహనాయ్‌' సినిమాలో ఓ కోరస్‌ పాటలో పాడించాడంతే! కానీ క్రమంగా లతాలో తన అభిమాన గాయని నూర్జహాన్‌ను కనుగొన్నాడాయన. 'మరాఠీ నూర్జహాన్‌'గా లతాను అభివర్ణించి అనేక అద్భుతమైన పాటలు పాడించాడు. 'పతంగా' (1949)లో ప్రారంభమైన వారి భాగస్వామ్యం 1957-58 వరకు సాగింది. రామచంద్ర సంగీతదర్శకత్వంలో 63 సినిమాలకై 298 పాటలు పాడింది లతా. వాటిలో 200 పాటలు లతా సోలోలే! కిదార్‌ శర్మ దర్శకత్వంలో 'ఝంఝర్‌' సినిమా నిర్మిస్తూ రామచంద్ర 'లతాచే నేను పాడించే నా బెస్ట్‌ మ్యూజిక్‌ ఇదిగో' అని ప్రకటించాడు. సినిమా ఫ్లాపయినా పాటలుమాత్రం ఈనాటికీ బాగుంటాయి.

లతా-రామచంద్రలు కలిసి 'అనార్కలి' వంటి ఎవర్‌గ్రీన్‌ మ్యూజికల్స్‌ను సృష్టించారు. 'యే జిందగీ ఉసీకీ హై' పాటతో ఆమె టోటల్‌ సింగర్‌ అయింది, నేను టోటల్‌ కంపోజర్‌ను అయ్యాను' అన్నాడాయన ఒకసారి. కానీ ఆ పాట విషయంలోనే చాన్నాళ్లకు వారిద్దరి మధ్యా తగవు వచ్చింది. రోషన్‌ మరణించినప్పుడు ఆయనకు శ్రద్ధాంజలి ఘటిస్తూ లతా ఒక మరాఠీ పత్రికకు వ్యాసం రాసింది. దానిలో 'యే జిందగీ' పాట క్లయిమాక్స్‌లో 'సునాయేగీ యే దాస్తాన్‌' దగ్గర ఎలా మలుపు తిప్పాలో తెలియక రామచంద్ర తన్నుకులాడుతూంటే రోషన్‌ వచ్చి సహాయం చేశాడని రాసింది.

ఈ విషయమై విలేఖర్లు రామచంద్రను అడిగారు. ''లతా చెబుతోందిగా, నాకేమీ రాదని..'' అని ముందు నిష్ఠూరంగా మాట్లాడినా తరువాత సమాధానపడి తన వెర్షన్‌ వినిపించాడు - 'రోషన్‌ నాకు మంచి మిత్రుడు. ప్రతిభలో నాకు తీసిపోడు కానీ దురదృష్టవశాత్తూ అతనికి కమ్మర్షియల్‌ హిట్స్‌ లేవు. ఆ పాట రికార్డింగు సమయంలో అక్కడ వున్నాడు. పాట మలుపులో ఓ ఝట్కా నేను ఒకలా ఇస్తానన్నాను, రోషన్‌ వేరేలా ఇస్తే బాగుంటుందన్నాడు. ఇద్దరు విద్వాంసుల మధ్య ఆ పాటి అభిప్రాయభేదం సహజం. లతా ముందు నేను తక్కువనిపించుకుంటానా? నేను నా పద్ధతిలోనే చేశాను. నా స్థానంలో రోషనున్నా అదే చేసివుండేవాడు. అయినా పాట వింటే నేనెక్కడైనా స్టక్‌ అయిపోయిన ఫీలింగ్‌ వస్తోందా?

''అసలు ఇంకో మాట చెప్పనా? ఆ ట్యూన్‌కు ఆధారం - మా నాన్నగారు తరచుగా పాడుకునే 'శారదా' అనే మరాఠీ డ్రామాలో 'మూర్తిమంత్‌ భీతీ ఉభీ' అనే పాట! నూర్జహాన్‌ స్టయిల్లో లతాచే పాడించాలని నేనా పాటను ఎన్నుకున్నాను. ఇక లతా చెప్పిన దాని గురించంటారా? మా మరాఠీవాళ్లం పోట్లాడుకుంటే ఆ వైరం జీవితాంతం కొనసాగిస్తాం. శాంతారాం గారు మమ్మల్నిద్దర్నీ కలపాలని చూశారు. 'స్త్రీ' సినిమాకు నాచేత సంగీతం ఇప్పించారు. ఆమెచేత పాడించారు. నాకు ఆయనంటే మహాగౌరవం. ఆయన 'పర్‌ఛాయియా' సినిమాకై తొలిసారిగా నన్ను సంగీతదర్శకుడిగా ఎంచుకున్నందుకు పారితోషికంగా ఒక్కరూపాయి మాత్రం తీసుకున్నాను. మరాఠీ అయిన లతా కూడా శాంతారాంగారి మాట తీసేయలేదుకదా, ''స్త్రీ''కి పాడింది. కానీ 'ఓ నిర్దయే ప్రీతమ్‌' పాటలో చిన్న అపస్వరం దొర్లింది. సరిదిద్దుదామంటే గొడవొస్తుందన్న భయం. శాంతారాంగారి ద్వారా చెప్దామంటే ఆయన అందుబాటులో లేరు.''

ఇంతకీ లతా, రామచంద్ర ఎందుకు పోట్లాడుకున్నట్లు? ఇలస్ట్రేటెడ్‌ వీక్లీద్వారా సంగీతాభిమానులందరికీ పరిచితుడు, సీనియర్‌ పాత్రికేయుడు రాజూ భరతన్‌ రామచంద్రను డైరక్టుగా అడిగేశాడు. దానికి రామచంద్ర చాలా సింపుల్‌గా సమాధానం చెప్పాడు - ''ఏముంది? ఆమె నన్ను పెళ్లి చేసుకోమంది. నేను కుదరదన్నాను. మీకు తెలుసు కదా, నేను ఫన్‌ లవింగ్‌ పెర్శన్ని. నాకు మందు కావాలి, మగువ కావాలి. పైగా నాకప్పటికే పెళ్లయింది. గాయనిగా ఆమె అవసరం నాకుంది. కానీ భార్యగా కాదు. అదే చెప్పాను. విడిపోయాం, స్నేహం మిగల్లేదు.'' జరిగినదేమిటో మనకు తెలియకపోయినా శ్రోతలుగా మన పంటపడింది, లతా-రామచంద్ర కాంబినేషన్‌లో ఎన్నో మరపురాని మంచి హుషారైన పాటలు మనకు దక్కాయి.' **- ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 31 ఎమ్బీయస్‌ : ఫిరోజ్‌ గాంధీ ముస్లిమా?**

ఫిరోజ్‌ శతజయంతి సందర్భంగా నేను రాసినదానిపై స్పందిస్తూ కొందరు అడిగారు - ఫిరోజ్‌ గాంధీ అసలు పేరు ఫిరోజ్‌ ఖాన్‌ అన్న సంగతి మీరు చెప్పలేదేం? అని. వాళ్ల ప్రకారం 'అతను ముస్లిము. నెహ్రూ ముస్లిముకి పిల్ల నివ్వడానికి తటపటాయిస్తూ వుంటే గాంధీ 'మా యింటిపేరు పెట్టుకో' అని ఫిరోజ్‌కు సూచించడం వలన ఫిరోజ్‌ గాంధీ అయ్యాడు. ఆ గాంధీ పేరు వుంది కాబట్టే ఇందిర దేశప్రజలకు ఆత్మీయురాలైంది. అందుకే ఆ పేరు పట్టుకుని వాళ్లు వదలటం లేదు. ఈ కుట్ర చాలామంది అమాయకులకు తెలియదు పాపం. వివరాలు కావాలంటే ఫలానా వెబ్‌సైట్‌లో చూడండి..' ఇంకో ఆయన రాసినదాని ప్రకారం 'ఫిరోజ్‌ యింటిపేరు గాంధీ కాదు ఘాంది (జిఎచ్‌ఎఎన్‌డిఐ). గాంధీ పేరు పెట్టుకుంటే కిట్టుబాటని వాళ్లు స్పెల్లింగ్‌ అటూ యిటూ చేసేసి గాంధీ చేసేశారు.'

ముందుగా చెప్పవలసినది - గాంధీ అనే పేరు పెట్టుకోవడం వలన ఇందిరా గాంధీకి అంత పేరు వచ్చిందన్నది హాస్యాస్పదం. గాంధీ పేరుకే అంత విలువ వుంటే దేశం నిండా అనేకమంది గాంధీలున్నారు. గుజరాతీల్లో, పార్శీల్లో, పంజాబీల్లో గాంధీ యింటిపేరు చాలామందికి ఒరిజినల్‌గానే వుంది. అంతెందుకు మహాత్మా గాంధీ పిల్లలున్నారు, మనవలున్నారు. వాళ్లంతా గాంధీలే ! వాళ్లందరూ ఏం పాప్యులర్‌ అయ్యారు? మనం గుర్తుంచుకోవలసి వచ్చినది - కొందరు వ్యక్తుల వలన కొన్ని పేర్లకు ఓ బ్రాండ్‌ సమకూరుతుంది. అది వాళ్లవరకే పనికి వస్తుంది. వారసులకు కొద్దిగా బెనిఫిట్‌ అవుతుంది. దాన్ని నిలుపులేకపోతే పోతుంది.

ఎయన్‌ఆర్‌, ఎన్‌టిఆర్‌ - యీ మూడు అక్షరాల పేర్లను విడిగా చూస్తే వాటికి ఏ విలువా లేదు. తెలుగువాళ్లు కానివాళ్లకు చెప్తే 'సో వాట్‌?' అంటారు. కానీ తెలుగువాళ్లకు అవి బీజాక్షరాల్లాటివి. ఆ పేరు వినగానే ఓ పులకింత కలుగుతుంది. అలా కలిగించిన వ్యక్తులు అక్కినేని నాగేశ్వర రావు, నందమూరి తారక రామారావు. వారి వలన అక్కినేని, నందమూరి అనే యింటిపేర్లకు ప్రాధాన్యత వచ్చింది. అలా తెచ్చినది ఆ యిద్దరు వ్యక్తులు. అలా అని నందమూరి అన్న యింటిపేరున్న వాళ్లందరూ మహానటులై పోలేదు. ఎన్టీయార్‌ కొడుకుల్లో, మనవల్లో హిట్‌ అయిన నటులూ వున్నారు, ఫ్లాపయిన నటులూ వున్నారు.

గాంధీ అనే యింటిపేరు తనకు రాజకీయంగా ఎడ్వాంటేజి అవుతుందని ఇందిర అనుకోలేదు. నెహ్రూ అనే పేరుమీదే ఆవిడకు మక్కువ. పెళ్లయ్యాక కూడా 'ఇందిరా నెహ్రూ గాంధీ' అని రాసుకునేది. నెహ్రూ కూతురు కదాని కాంగ్రెస్‌ నాయకులు ఆవిణ్ని ఎకాయెకీ ప్రధానిని చేయలేదు. నెహ్రూ మరణం తర్వాత లాల్‌ బహదూర్‌ శాస్త్రి ప్రధానిగా అయి, కాబినెట్‌లో చేరాలి అని ఇందిరకు సూచిస్తే ఆవిడకు తాడెత్తున కోపం వచ్చింది. 'నాన్న పోయి నేనేడుస్తూంటే యిలా మంత్రి పదవి ఆఫర్‌ చేస్తావా?' అని. దాంతో శాస్త్రి 'అయితే మీ మేనత్త విజయలక్ష్మి పండిట్‌ను తీసుకుంటా. నెహ్రూ కుటుంబీకులు ఎవరైనా కాబినెట్‌లో వుంటే బాగుంటుందని నా ఊహ.' అని కబురంపాడు. ఇందిరకు విజయలక్ష్మిపై పీకలదాకా కోపం. ఆవిడ మంత్రి కాకుండా చూడడానికి - శశిరేఖను అభిమన్యుడికి దక్కకుండా చేయడానికి యిష్టం లేకపోయినా పెళ్లాడడానికి సిద్ధపడిన ''మాయాబజారు'' లక్ష్మణకుమారుడిలా - కాబినెట్‌లో చేరడానికి ఒప్పుకుంది. ''అయితే చాలా చిన్న పోస్టు, పనిభారం ఎక్కువ లేనిది యివ్వండి'' అంది. ఇన్‌ఫర్‌మేషన్‌ అండ్‌ బ్రాడ్‌కాస్టింగ్‌ యిచ్చారు. శాస్త్రి హఠాత్తుగా మరణించకుండా వుంటే ఇందిర అలాగే కంటిన్యూ అయ్యేదేమో. కానీ ఆయన పోయారు.

అప్పుడు ''సిండికేట్‌'' నాయకులు (వివరాలు ''ఇందిరా గాంధీ''పై మెగా సీరియల్‌ రాసినపుడు రాస్తాను లెండి, ప్రారంభం ఎప్పుడని అడగవద్దు) ఇందిరను ప్రధానిని చేశారు. ఆవిడేదో ఊడబొడిచేస్తుందని కాదు. ''గూంగీ గుడియా'' (మాటలు రాని ఆటబొమ్మ) కదాని కూర్చోబెట్టారు. కుంటిరాజుగార్ని సింహాసనంపై కూర్చోబెట్టి సేనాపతి ఏలేసినట్టు ఏలేద్దామనుకున్నారు. అదే మొరార్జీ దేశాయి ప్రధాని అయితే తమ దుంప తెంపుతాడని భయపడ్డారు. వాళ్లు అనుకున్నట్టే ఇందిర కొంతకాలం వినయంగా నడుచుకుంది. తర్వాత ఆమెలో తెలివితేటలు పుట్టుకుని వచ్చాయి. ఆమె చుట్టూ కొందరు మేధావులు చుట్టుముట్టి సిండికేట్‌ నాయకుల ఆట కట్టించారు. ఇందిర క్రమేపీ బలపడింది. ప్రజాకర్షక పథకాలు రచించి, సామర్థ్యంతో అమలు పరచి, పేదప్రజలకు దగ్గరై 'ఇందిరమ్మ'గా వాళ్ల హృదయాల్లో నిలిచిపోయింది. తప్పులు చేసినపుడు 'గాంధీ' యింటిపేరుంది కదాని ప్రజలు ఓడించకుండా మానలేదు. నెగ్గించడానికి కారణం అవతలివాళ్ల పొరబాట్లు తప్ప 'గాంధీ' యింటిపేరు కాదు. అందువలన ఫిరోజ్‌ యింటిపేరు గాంధీ కావడం యాదృచ్ఛికమే తప్ప ఇందిర కావాలని తగిలించుకున్నది కాదు.

ఇక ఫిరోజ్‌ అసలు యింటిపేరు ఏమిటీ అన్నది. అది 'దారువాలా' అని నేను విన్నాను ! వాళ్ల పూర్వీకులు మద్యం అమ్మేవారు కాబట్టి ఆ యింటిపేరు వుండేదని, మద్యనిషేధం కోసం పోరాడుతున్న గాంధీ ఫిరోజ్‌కు ఆ పేరు వుంటే బాగుండదని తలచి, అతన్ని తన కొడుకుగా భావించి తన యింటిపేరు ప్రసాదించాడని ఎక్కడో చదివాను. కొద్దినెలల క్రితం యీ కాలమ్‌లోనే అలా రాస్తే ఓ పాఠకుడు నన్ను ఖండించాడు. ఫిరోజ్‌కి 'గాంధీ' యింటిపేరు ఎప్పణ్నుంచో వుందని చెప్పాడు. నేను వెరిఫై చేశాక ఆయన మాట నమ్ముతానని చెప్పాను. ఇప్పుడు ఫిరోజ్‌ శతజయంతి ఆర్టికల్‌ రాసేటప్పుడు వెరిఫై చేసుకున్నాను. నేను అప్పుడు రాసినది తప్పు. ఫిరోజ్‌ తండ్రి, సోదరీసోదరీమణుల యింటి పేర్లు కూడా గాంధీయే. గాంధీ దత్తత చేసుకోవడం, తన పేరు యివ్వడం అంతా కట్టుకథ. ఈ 'దత్తతతండ్రి' ఫిరోజ్‌-ఇందిర పెళ్లికే రాలేదు. రేదర్‌ రాలేకపోయారు. 'క్రిప్స్‌ మిషన్‌'కై వచ్చిన క్రిప్స్‌ను కలవడానికి వెళ్లాడు.

ఇక మతం గురించి - ఫిరోజ్‌ ముస్లిం కాదు. మరి పేరు అలా వుందేం అంటే అవన్నీ పార్శీ (పర్షియన్‌) పేర్లు. పర్షియాలో ఇస్లాం ప్రవేశించేందుకు ముందే యీ పేర్లన్నీ వున్నాయి. క్రిస్టియన్లకు, ముస్లింలకు, యూదులకు కామన్‌గా వుండే పేర్లు (అబ్రహాం వంటివి) - పార్శీలకు, ముస్లిములకు కామన్‌గా వుండే పేర్లు - ఫిరోజ్‌, జహంగీర్‌ వంటివి వున్నాయి. 'ఖాన్‌' యింటిపేరు ముస్లిముల్లోనూ వుంది, పార్శీల్లోనూ వుంది. పార్శీ ముస్లిములు పర్షియాపై దాడి చేస్తే పర్షియన్లు ఎదుర్కున్నారు. రెండు శతాబ్దాల పాటు పోరాడి, ఓడి, చివరకు వారి ధాటికి తట్టుకోలేక 10వ శతాబ్దంలో భారతదేశానికి వలస వచ్చారు. గుజరాత్‌లో వారికి ఆశ్రయం దొరికింది. తమ జొరాష్ట్రియన్‌ మతాన్ని అవలంబిస్తూనే వారు గుజరాతీ భాషను, సంస్కృతిని అలవర్చుకున్నారు. భారతదేశంలో మిళితం అయిపోయారు. వీళ్లు అగ్నిని పూజిస్తారు. యజ్ఞోపవీతం ధరిస్తారు. వాళ్ల మతం ఆర్యసంస్కృతికి దగ్గరగా వుంటుంది. మతపరంగా మైనారిటీల్లోకి వస్తారు. ఇతర మతస్తులను సాధారణంగా పెళ్లాడరు. ఉద్యోగాలు కూడా చేసినా వ్యాపారంలో చాలా పైకి వచ్చారు. ఉదాహరణకి టాటాలు, గోద్రెజ్‌లు, సినీనిర్మాతలైన వాడియాలు - వీళ్లంతా పార్శీలే.

ఫిరోజ్‌ కుటుంబం గురించి కాస్త చెపుతాను. అతని తండ్రి జహంగీర్‌ ఫరేదూన్‌ గాంధీ. పార్శీల్లో సాధారణంగా చేసే వృత్తి బట్టి యింటిపేరు ఏర్పడుతుందిట. బూట్లు అమ్మేవాడు బూటువాలా, బాటిల్స్‌ అమ్మేవాడు బాట్లీవాలా. అత్తరు అమ్మేవాళ్లను గాంధీ అనేవారట. గంధం అంటే వాసన కదా! జహంగీర్‌ ఆయన పేరు, ఫరేదూన్‌ ఆయన తండ్రి పేరు. జహంగీర్‌ మెరైన్‌ ఇంజనీరుగా పనిచేశాడు. అతని భార్య పేరు రత్తీమాయి. వాళ్లకు ఐదుగురు పిల్లలు. వాళ్లల్లో నలుగురు వాళ్ల దగ్గరే బొంబాయిలో పెరిగారు కానీ ఫిరోజ్‌ మాత్రం మేనత్త డా|| షిరీన్‌ కమిస్సారియట్‌ వద్ద పెరిగాడు. ఆవిడ అవివాహిత. లేడీ డఫరిన్‌ ఆసుపత్రిలో సర్జన్‌గా పనిచేసేది. అలహాబాద్‌లో నగరప్రముఖుల్లో ఒకామె.

ఫిరోజ్‌ సోదరీసోదరులందరూ తలిదండ్రుల వద్ద పెరగ్గా ఇతనొక్కడూ మాత్రం యీవిడ దగ్గర ఎందుకు పెరిగాడు? దానికో కథ చెప్తారు. మామూలుగా అయితే ప్రస్తావించక పోదును కానీ యీ విషయం కేథరిన్‌ ఫ్రాంక్‌ అనే ప్రముఖ పరిశోధక రచయిత్రి రాశారు కాబట్టి చెపుతున్నాను. ఫిరోజ్‌ నిజానికి ఆవిడ కొడుకేట. అలహాబాదులో ప్రసిద్ధి కెక్కిన అడ్వకేట్‌ రాయ్‌ బహదూర్‌ ప్రసాద్‌ కక్కడ్‌ అనే ఆయన ద్వారా కలిగాడట. పెళ్లి కాలేదు కాబట్టి 'నా కొడుకు' అని చెప్పుకోలేక 'నా మేనల్లుడు' అని చెప్పుకునేది. ఫిరోజ్‌ బర్త్‌ సర్టిఫికెట్టు దొరకలేదట. బొంబాయిలోని పార్శీ మెటర్నిటీ హాస్పటల్‌ రికార్డులు వెతికినా 1912 సెప్టెంబరు 12 న రత్తీమాయి అనే ఆవిడ బిడ్డను ప్రసవించినట్టు ఎక్కడా లేదట.

ఏది ఏమైనా 1920 నాటికి జహంగీర్‌ మరణించడం, రత్తీమాయి నలుగురు పిల్లల్నీ వెంటేసుకుని ఆడపడుచు షిరీన్‌ వద్దకు వచ్చేయడం జరిగాయి. ఫిరోజ్‌ చదువుసంధ్యలు ఎలా సాగాయి, నెహ్రూ కుటుంబానికి ఎలా ఆత్మీయుడయ్యాడు... యివన్నీ ''ఇందిర'' సీరియల్‌లో చెప్తాను కానీ అతని పెళ్లి ఏ పద్ధతుల్లో జరిగిందో మాత్రం యిప్పుడు చెప్పి యీ టాపిక్‌కు స్వస్తి పలుకుతాను. ఫిరోజ్‌ను అల్లుడిగా చేసుకోవడానికి నెహ్రూకున్న అభ్యంతరాలు గతవ్యాసంలోనే రాశాను. వాటిల్లో మతపరమైన అభ్యంతరం అంటూ ఏమీ లేదు. నెహ్రూ కుటుంబంలో నెలకొన్నది ఉదారవాతావరణం. కమలా నెహ్రూ మాత్రమే ఛాందసురాలు. నెహ్రూకి యివేమీ పట్టవు. హిందూమతాచారాలతో పెళ్లి చేయాలని అతనేమీ అనుకోలేదు. ఫిరోజ్‌ మతం మారాలనీ పట్టుబట్టలేదు. ఫిరోజ్‌ తల్లికి యీ వివాహం యిష్టం లేదు. అయినా కొడుకు చెప్పిన మీదట పెళ్లికి హాజరైంది. నిజానికి ఇందిర-ఫిరోజ్‌ పెళ్లి చట్టపరంగా చెల్లదు. సంప్రదాయానికి విరుద్ధం కూడా. అప్పట్లో అమలులో వున్న బ్రిటిష్‌ చట్టాల ప్రకారం భిన్నమతాలకు సంబంధించిన వారు పెళ్లాడాలంటే వారు తమ మతాన్ని విడిచిపెట్టి, తాము ఏ మతానికీ చెందని వారమని డిక్లరేషన్‌పై సంతకాలు పెట్టాలి. ఇందిర హైందవ సంప్రదాయాలు ఎప్పుడూ పాటించకపోయినా, ఫిరోజ్‌ పార్శీ సంప్రదాయాలు పాటించకపోయినా అలాటి డిక్లరేషన్‌పై సంతకం పెట్టడానికి యిద్దరూ యిష్టపడలేదు.

ఏడేళ్ల క్రితం ఇందిర కజిన్‌ బికె నెహ్రూ ఓ యూదుల అమ్మాయి - ఫోరీని పెళ్లాడదామనుకున్నాడు. అప్పుడూ యిదే సమస్య వచ్చింది. మహాత్మా గాంధీని అడిగాడు. ఆయన ఢిల్లీ యూనివర్శిటీలో వున్న ప్రొఫెసర్‌ కల్లాను సంప్రదించి ఆయన చెప్పినట్టు చేయమన్నాడు. కల్లాగారు వేదాల్లో వున్న అసలైన పద్ధతి యిది అంటూ కొన్ని కార్యక్రమాలతో ఓ వైవాహిక విధానం రూపొందించాడు. అప్పటి హిందూ లా ప్రకారం హైందువుడు హైందవేతరులను పెళ్లి చేసుకోకూడదు. కానీ హైందవ వివాహంలో వధువు కానీ, వరుడు కానీ నా మతం యిది అని ప్రకటించవలసిన అవసరం లేదు. అందువలన హైందవేతరులు యీ పద్ధతిలో పెళ్లాడవచ్చు కానీ దీన్ని బ్రిటిష్‌ లా కిందకానీ హిందూ లా కిందకానీ గుర్తించడానికి వీల్లేదు. అయినా బికె నెహ్రూ, ఫోరీ భార్యాభర్తల్లాగే జీవించేశారు. ఎవరూ అభ్యంతర పెట్టలేదు. ఇప్పుడు ఇందిర పెళ్లికి కూడా కల్లా గారినే పిలుచుకుని వచ్చారు. ఆయన ఇందిరను మొదట్లో నెహ్రూ వద్ద కూర్చోబెట్టాడు, కన్యాదానం అన్నాడు, ఆ తర్వాత అగ్నికుండానికి అటువైపు ఫిరోజ్‌ వద్ద కూర్చోబెట్టాడు. ఇందిర ఖద్దరు చీర కట్టింది. ఫిరోజ్‌ షేర్వానీ వేసుకుని లోపల జందెం వేసుకున్నాడు. కల్లాగారు ఇద్దరిచేత సప్తపది చేయించాడు. ఇందిర చేత సన్నికల్లు తొక్కించాడు. ఫిరోజ్‌ చేత ఇందిర పాపిట్లో సిందూరం పెట్టించాడు. రెండు గంటల్లో పెళ్లి అయిపోయింది.

నెహ్రూ ఉదారవాది. కులమతాల గొడవలు లేనివాడు. ఫిరోజ్‌కున్న దుర్వ్యసనాలు ఆయనకు తెలుసు. కూతురు, ఫిరోజ్‌ స్వభావరీత్యా భిన్నధృవాలనీ, వాళ్లిద్దరి మధ్య బంధం పొసగదని ముందే గ్రహించి అడ్డుకోబోయాడు. కానీ కూతురు మొండికేయడంతో ఏమీ చేయలేక సరేనన్నాడు. ఆయన భయపడ్డట్టే వాళ్లిద్దరూ బాగా కొట్టుకునేవారు. సంసారం సజావుగా సాగలేదు. ఇందిర పుట్టింటికి వచ్చేసినపుడు ఆమెకు ఏదో ఒక వ్యాపకం వుండాలని తనతో తిప్పుకునేవాడు. మనవల్ని తన వద్దే పెంచాడు. తండ్రిగా, తాతగా ఎవరైనా చేయగలిగేది అదే. ఫిరోజ్‌ వ్యసనాలే అతన్ని చిన్నవయసులోనే రోగగ్రస్తుణ్ని చేశాయి. గుండెజబ్బుతో పోయాడు. వీటన్నిటినీ నెహ్రూ నెత్తిన రుద్దేయడం భావ్యం కాదు. **(సమాప్తం) - ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 33 ఎమ్బీయస్‌ : పాఠకులు దయాళువులు**

''కన్యాశుల్కం'' నాటకం గురించి రాయనా అని అడిగితే దాదాపు 300 మంది మెయిల్స్‌ పంపారు. వాళ్లందరికీ యీ వ్యాసం ద్వారానే థాంక్స్‌ చెపుతున్నాను. విడిగా జవాబివ్వటం లేదు. రాసినవాళ్లలో నూటికి 90 మంది ''కొత్తగా యింకో సీరీస్‌ అనడానికి సిగ్గు లేదూ? ఉన్నవి పూర్తి చేసి ఏడు'' అని తిడుతూ రాస్తారనే అనుకున్నాను. కానీ ఆశ్చర్యకరంగా అలా రాసినవాళ్లు మొత్తానికి అయిదారుగురే! అది కూడా మెత్తగా చివాట్లు వేశారు తప్ప మరీ గట్టిగా వాయించి పడేయలేదు. ఇది చూశాక నాకు అర్థమైంది - ఎన్నికల వేళ వీళ్లే ఓటర్లు... ఇంత సహృదయంతో వుండడం వలనే కదా రాజకీయనాయకుల ఆటలు చెల్లుతున్నాయి అని. రాజకీయనాయకులు ఎన్నో వాగ్దానాలు చేస్తారు. వాటిల్లో కొన్నే నెరవేరుస్తారు. అదీ అరకొరగా...!

అయినా ప్రజలు క్షమిస్తారు. దాంతో నాయకుడికి ధైర్యం వస్తుంది. 'అవన్నీ కాదు కానీ, అంతకంటె మంచిది యింకో ప్రాజెక్టు తలపెడుతున్నా, మీరు నాకు దన్నుగా వుంటే అదరగొట్టేస్తా..' అంటాడు. నమ్మాలో అక్కరలేదో తెలియకపోయినా ఓ పక్క జాలి, మరో పక్క ఆశ పీడిస్తూ వుండగా 'ఇంకో ఛాన్సు యిస్తున్నాం. కొత్తది చేస్తే చేయి, లేకపోతే కనీసం పాత పనులైనా పూర్తి చేయి' అంటూ ఓట్లేసి పంపుతారు. నన్ను నేను రాజకీయనాయకుడితో పోల్చుకోవడం నాకేం నచ్చటం లేదు కానీ జరుగుతున్నది అదే! రాజకీయ నాయకుణ్ని విమర్శించడానికి వేదిక దొరకదు, యిక్కడైతే నన్ను విమర్శించడానికి వేదిక దొరికింది కాబట్టి చెప్పదలచుకున్నది పాఠకులు చెప్పారు -

''రాజీవ్‌ హత్య, బైబిల్‌ కథలు వంటి మీ సీరియల్స్‌లో చాలా గ్యాప్‌ రావడం మూలాన, పేర్లు మర్చిపోతున్నాం. త్వరగా పూర్తి చేయండి... ఇలాటి ఆలస్యాల వలననే నిజాంకథలపై ఆసక్తి పోయింది...బైబిల్‌ అయిన తర్వాత కొరాన్‌ మొదలుపెడతానన్నారు. ఇదెప్పటికి పూర్తవుతుంది, అదెప్పుడు మొదలుపెడతారు, మధ్యలో కన్యాశుల్కం అంటున్నారు... తమిళ రాజకీయాల తర్వాత బెంగాల్‌, కేరళ రాజకీయాలు అన్నారు.. తమిళనాడే పూర్తి కావటం లేదు.. ఈ కన్యాశుల్కం వలన మరీ ఆలస్యమౌతుందో ఏమిటో కర్మ...'' అని ఫిర్యాదు చేశారు. ''అసలు యిన్ని ఒకేసారి ఎందుకు పెట్టుకున్నారు. ఒక్కటి పట్టుకుని పూర్తి చేసేసి, ఆ తర్వాత మరోటి రాయవచ్చు కదా...'' అనే సూచనలు కూడా చేశారు. ''సరే కానీయండి.. కన్యాశుల్కం కూడా చెప్తామన్నారుగా.. మొదలుపెట్టండి. కనీసం వారానికి రెండైనా రాయండి.'' అని కాస్త సంశయంగానే ముక్తాయింపు పలికారు. ఒకావిడ ''మా ఆయన 100 సార్లు చదివాడు కానీ నేను మాత్రం ఒక్కసారీ చదవలేదు. మీరు రాస్తే చదువుతాను లెండి'' అన్నారు. ఇంకో ఆయన ''నేను చాలాసార్లు చదివాను. గిరీశం ''దబాంగ్‌''లో హీరో లాటివాడు.'' అన్నారు. (ఎలాగో నా కర్థం కాలేదనుకోండి)

ఇక్కడున్న యిబ్బందేమిటంటే నేను ఓ పక్క సీరియల్స్‌ పెట్టుకున్నాను, మరో పక్క కరంట్‌ టాపిక్‌పై కబుర్లు పెట్టుకున్నాను. సీరియల్స్‌ అన్నీ చచ్చేటంత రిసెర్చ్‌తో కూడుకున్నవే. బైబిల్‌ కథలు రాయడానికి కూడా 3, 4 వెర్షన్లు సరిచూసుకుంటున్నాను. ఉన్నదున్నట్టు రాసేయటం లేదు. ఆసక్తికరంగా చదివించడానికి కొన్ని వివరాలు వదిలేస్తున్నాను. రాజీవ్‌ హత్య గురించి అనేక సోర్సెస్‌ రిఫర్‌ చేయడంలో ఎంత ప్రజ్ఞ వచ్చేసిందంటే కార్తికేయన్‌ గారి పుస్తకంలో దొర్లిన పొరబాట్లను కూడా పట్టుకోగలుగుతున్నాను. నచ్చిన కథ శీర్షిక రాయడం కూడా అంత తేలికేం కాదు, ఒక రచయితవి పలు రచనలు చదివి, వాటిలో బాగున్నవాటిలో సంక్షిప్తంగా కథ చెప్పగలిగిన కథేదో ఎంపిక చేసుకోవాలి.

నిజాం కథల గురించి ఎన్ని పుస్తకాలు రిఫర్‌ చేస్తున్నానో ఆ వ్యాసాల్లోనే రాస్తున్నాను. ఏడవ నిజాం గురించి పాజిటివ్‌ సైడ్‌ కూడా రాయాలని తెగ వెతుకుతున్నాను తెలుసా. పోనుపోను ఆయన ప్రజలను ఎలా హింసించాడో, ఆయన రాజ్యం ఎలా కూలిపోయిందో రాసినవాళ్లే అందరూ. ఆ ఘట్టానికి రావడానికి ముందు ఏం జరిగింది అన్నదే నాకు కావాలి. వాటికోసం పుస్తకాలు తెప్పిస్తున్నాను, చదువుతున్నాను. ప్రతీ సీరియల్‌ వెనుక యింత కసరత్తు చేయాలంటే ఎంతో టైము కావాలి. ఏ సీరియల్‌ మానేద్దామన్నా దానికి కమిటెడ్‌ రీడర్స్‌ వున్నారు. ప్రతీ పాఠకుడు కనీసం 4,5 సీరియల్స్‌ చదువుతున్నట్టు అర్థమౌతోంది. కావాలంటే తక్కినవి మానేయ్‌, యివి మాత్రం మానవద్దు అంటున్నారు.

ఇవి రాస్తూ కరంట్‌ టాపిక్‌పై రాయకపోతే అప్పుడూ అక్షింతలు పడతాయి. 'ఓ పక్క మిలియన్‌ మార్చ్‌ అంటూ తెలంగాణ జాగృతం అవుతూంటే దాని గురించి రాయకుండా ఎప్పుడో 70 ఏళ్ల కితం తెలంగాణలో అక్షరాస్యత లేదంటూ రాస్తావేం? నీకు నెగటివ్‌ సైడ్‌ తప్ప పాజిటివ్‌ సైడ్‌ కనబడదా?', 'తన పాదయాత్రతో తెలుగుజాతిని జాగృతం చేయడానికి చంద్రబాబు సన్నిద్ధమవుతూంటే ఆ విషయం కాకుండా ఎవడో అరవసాంబారుగాడి గురించి రాస్తావేం? తెలుగుదేశం అంటే అంత అలుసా?', 'ఇక్కడ జైల్లో రాత్రి లైట్లార్పేసి జగన్‌ను చంపడానికి కుట్ర జరుగుతోంది. అందుకోసమే రాష్ట్రంలో విద్యుత్‌ కొరత సృష్టించారు. దీని గురించి రాయకుండా ఎప్పుడో చచ్చిన రాజీవ్‌ గురించి రాయడం దేనికి, ఎంత కాంగ్రెస్‌ పక్షపాతమున్నా యిది తగదు.'.. యిలా రాస్తారు.

రాష్ట్రసమస్యలు ఒక్కటే కాదు, ఫిరోజ్‌ గాంధీ శతజయంతి వుంది. తెలుగు పేపర్లు అన్నీ పట్టించుకోలేదు. అతను న్యూస్‌ వర్దీయా కాదా, చెప్పండి. చైనాలో హ్యూ జింటావోకి వారసుడిగా పోటీ చేయబోతున్న బో జిలాయి అనే నాయకుణ్ని కిందకు లాగిపడేయడానికి ఓ కుట్ర పన్నారు. అతని భార్య ఓ బ్రిటిషర్‌ను హత్య చేసిందని ఫిబ్రవరిలో బయటకు వస్తే దాన్ని నానబెట్టి యిప్పుడు ఆగస్టులో బయటకు లాగారు. దాని గురించి తెలుసుకోవడానికి మనవాళ్లకు ఆసక్తి వుంటుందనుకుని రాయాలా వద్దా?

ఎంతసేపూ మనకు తెలంగాణ, జగన్‌ తప్ప యింకేమీ అక్కరలేదా? తెలుగు పత్రికలు బాగా కవర్‌ చేసిన అంశాల జోలికి నేను పోనే పోను. నా పాఠకులు అవి చదివే వుంటారు, మళ్లీ రాయడం దేనికి అని! మీరు గమనించే వుంటారు - ఏదైనా సంఘటన జరగగానే వార్తలు రాయను. అది నా పని కాదు. సంఘటన జరిగాక పూర్వాపరాలు విచారించి అప్పుడు విశ్లేషణ రాస్తాను. జాతీయంగా, అంతర్జాతీయంగా ఎన్నో సంఘటనలు జరుగుతున్నాయి. మనం లోకల్‌ పాలిటిక్స్‌ గొడవల్లోనే మునిగి తేలుతున్నాం. ఎవరితోనైనా పెద్దవాళ్లతో 'స్మాల్‌ టాక్‌' (పిచ్చాపాటీ) చేసినపుడు ఏం మాట్లాడాలో తోచని స్థితికి వచ్చాం. అవతలివాడు తెలుగువాడై, మన స్థాయి వాడైతేనే ఫరవాలేదు, లేకపోతే బిక్కమొహం వేయాల్సిందే. ఏదైనా తెలియకపోతే మనకు యింట్లోనూ చెప్పేవాళ్లు లేరు. బయటా లేరు. ఎక్కణ్నుంచి వస్తుంది నాలెజ్‌?

తెలుగులో అన్నేసి పేపర్లు బోల్డు బోల్డు పేజీలతో వచ్చేస్తున్నాయి కానీ మన జ్ఞానం పెరగటం లేదు. పనికిరాని లోకల్‌ న్యూస్‌ (గృహిణి ఆత్మహత్య, గల్లీ లీడరు జన్మదిన వేడుకలు, కాలనీలో చోరీ, పొంగి పొరలుతున్న డ్రైనేజి, వాటర్‌ వర్క్స్‌ ఆఫీసులో వెయ్యి రూపాయల లంచం తిన్న క్లర్కు, ఎదుటి నాయకుడి ప్రకటనపై ఖండన)తో నింపేస్తున్నారు. ఓ వారం తర్వాత వీటి విలువ ఎంత? మనకు యిరుగుపొరుగు రాష్ట్రాల చరిత్రలు కూడా తెలియవు. నేపథ్యం తెలియదు. సోదరుడి కుమారుడు అజిత్‌ పవార్‌ రిజైన్‌ చేస్తే, అతనికి తన పార్టీ మంత్రులు అండగా నిలిస్తే శరద్‌ పవార్‌కు ఎందుకు రుచించలేదు? ఎనలైజ్‌ చేసి చెపుతున్నాయా మన పేపర్లు? అజిత్‌ యిలా అన్నాడు, శరద్‌ యిలా అన్నాడు అని పిటిఐ నుండి వచ్చిన వార్తలు వేసేసి వూరుకుంటారు. మధ్యమధ్యలో చదువుతాం కాబట్టి గూఢార్థం మనకు తోచదు.

పత్రికలు వార్తలే కాకుండా ఎడిట్‌ పేజీలో వ్యాసాలు కూడా యిస్తాయి కానీ అవీ మనకు పూర్తిగా బోధపడవు. ఎందుకంటే అవి జాతీయస్థాయి కాలమిస్టులు రాసినవో, లేక ఇంగ్లీషు పత్రికలనుండి మన జర్నలిస్టులు తర్జుమా చేసినవో అవుతాయి. కర్ణాటక గురించి రాస్తూ 'లింగాయతుల బలం చూసుకుని ఎడ్యూరప్ప మిడిసి పడుతున్నాడు..' అని ఇంగ్లీషు వ్యాసంలో వుంటే దాన్ని మన జర్నలిస్టు అలాగే అనువదిస్తాడు. లింగాయతులెవరు? వాళ్లకున్న ఆర్థికబలం ఎటువంటిది? రాజకీయబలం ఎటువంటిది? ఏ ప్రాంతంలో బలంగా వున్నారు? గతంలో ఆ కులానికి చెందిన నాయకులెవరు? ప్రస్తుతం వివిధ రాజకీయ పార్టీల్లో వున్న నాయకులెవరు? ఇవన్నీ జర్నలిస్టుకి తెలిసి వుంటే అతని ఎక్స్‌ప్రెషన్‌ ఒకలా వుంటుంది. లేకపోతే పైపైన గిలికేసినట్టు వుంటుంది. 'ఇవన్నీ నాకు తెలియవండి, ఉస్మానియా యూనివర్శిటీలో దీనిమీద రిసెర్చ్‌ చేసే వాళ్లనెవరి చేతైనా రాయిద్దామా?' అంటే 'వాళ్ల చేత రాయించేకాడికి నీకు జీతం యివ్వడం దేనికి దండగ? నీకొచ్చినదే ఏదో ఒకటి తొరగా ఏడు' అంటుంది మేనేజ్‌మెంట్‌.

అలా అని యివాళ కూర్చుని అధ్యయనం చేయడానికి టైము యివ్వరు. అసలు చాలా పత్రికాఫీసుల్లో లైబ్రరీయే వుండదు. ఇంతకుముందే తెలుసుకుని వున్నా రాయడానికి పేపర్లో స్పేస్‌ యివ్వరు. నాలుగు కాలమ్స్‌లో ముగించు అంటారు. నాలా పిట్టకథలతో పది భాగాల్లో రాస్తానంటే పొమ్మంటారు. ఇలాటి పరిస్థితుల్లో పేపర్లనుండి మనం గ్రహించగలిగేది తక్కువై పోతోంది. ఉదాహరణకి అసాం అల్లర్ల గురించి అనేక వార్తలు యిచ్చారు కానీ ఇదీ దాని హిస్టరీ అని తెలుగుపత్రికలు ఓ క్రమంలో రాసి వుంటే బాగుండేది. నేనే కన్‌ఫ్యూజ్‌ అయ్యాను కాబట్టి అనేకం చదివి, ఓ పద్ధతి ప్రకారం రాసుకుని వచ్చాను. వెబ్‌సైట్‌ వాళ్లు కాబట్టి స్పేస్‌ యిచ్చారు, స్వేచ్ఛ నిచ్చారు. అదే పేపరువాళ్లయితే 'మీరు యిలా రాస్తే ముస్లిములో, బిజెపివాళ్లో దాడికి వస్తారు, అర్థం అయ్యీ కాకుండా రాయండి' అని వుండేవారు. నేను రాసిన వ్యాసపరంపర వలన చాలామందికి 'అసాంలో ఇదా సంగతి' అని తెలిసింది. అలాటిది రాయాలంటే ఎంత టైము పడుతుంది చెప్పండి. దాని వలన సీరియల్‌ రాయడానికి టైము చిక్కకుండా పోతుంది మరి.

పైగా నేను ఎత్తుకున్నవి పెద్ద పెద్ద సీరియల్స్‌. ఇంకా ఎన్నాళ్లు చెపుతావ్‌ అని విసుక్కుంటే కుదరదు. ఇదేం సినిమా కాదు, గురువు ముక్కామల నుండి శిష్యుడు కాంతారావుకి ఓ బ్యాటరీ లైటు వేస్తే చతుష్షష్టి కళలూ ఒక్క దెబ్బతో వచ్చి చేరడానికి. బైబిల్‌ లాటిది వేల పేజీల గ్రంథం. డైలాగులూ అవీ రాసి చెపితే ఓ పదేళ్లు పడుతుంది. క్రైస్తవ టీవీ ఛానెల్స్‌ పది వున్నా ఒక్కరూ యీ కథలు చెప్పరు. అన్నీ ప్రవచనాలే - పైగా అదోరకం భాషలో గొంతు చించుకుని చెప్తారు. ఇలా సరదాగా కథలుగా చెపితే చిన్నపిల్లల దగ్గర్నుంచి అందరూ చదువుతారు. అంతకుముందు బైబిల్‌ చదవని క్రైస్తవులు కూడా నా బైబిల్‌ కథలు చదివాక, ఆసక్తి పుట్టి యింట్లో వున్న బైబిల్‌ దుమ్ము దులిపి చదివారని వాళ్లు చెపితేనే నాకు తెలిసింది.

తమిళ రాజకీయాలు వున్నాయంటే 80 ఏళ్ల చరిత్రను చెప్పుకుని వస్తున్నాను. టైము పట్టదా? తేదీల వారీగా చెప్పేస్తే మామూలు చరిత్ర పుస్తకం అవుతుంది. అప్పటి మనుష్యుల గురించి, వారి భావాల గురించి, లోటుపాట్ల గురించి హ్యూమన్‌ పెర్‌స్పెక్టివ్‌తో చెపుతున్నాను. అలా అయితేనే వాళ్లు పాఠకుల మనసుల్లో నాటుకుంటారు. అది అక్కరలేదనుకున్నవాళ్లు వికీపీడియా కెళ్లి రెండు పేజీల్లో చదివేయవచ్చు. ఏ సంవత్సరంలో ఎవరు ముఖ్యమంత్రో తెలిసిపోతుంది. ఇదే పద్ధతిలో తక్కిన రాష్ట్రాల గురించి తెలుసుకోవాలంటే ఓపిక వహించాలి. ఇదేమీ యిన్‌స్టంట్‌ ఫుడ్‌ కాదు.

ఈ పరిస్థితుల్లో నా బోటి వాడు రాసేది వెబ్‌ పాఠకులకు నచ్చుతోంది. దీనిలో నా ఘనత కంటె తక్కినచోట నుండి సమాచారలేమి ఎక్కువ భూమిక వహిస్తోంది. అఫ్‌కోర్స్‌, ఏ మాట కా మాట చెప్పుకోవాలంటే దేన్నయినా కాజువల్‌గా రాసే నా శైలి కూడా ఆకట్టుకుంటోంది. వాస్తవానికి నా శైలి కారణంగానే నూరేళ్ల నాటి కన్యాశుల్కం మళ్లీ చెప్తానన్నా సరే కానీయ్‌ అంటున్నారు. ఆ ముక్క చాలామంది రాశారు. నాకు రాసినవారిలో సగం మంది కన్యాశుల్కం, గిరీశం గురించి విన్నారు కానీ చదవలేదు, సినిమా కానీ, నాటకం గానీ కనలేదు. పరీక్షలో బిట్‌ క్వశ్చన్‌గా వచ్చినపుడు కన్యాశుల్కం గురజాడ అని బట్టీపట్టి రాసిన విషయం మాత్రమే గుర్తుంది. 25% మంది దాకా కన్యాశుల్కం సినిమా చూశారు, కొంతమందికి నచ్చలేదు. చాలామంది చిన్నపుడు చూశారు. 10% దాకా నాటకం చదివినవాళ్లున్నారు కానీ చిన్నపుడు చదివినవాళ్లే ఎక్కువమంది వున్నారు. 10, 15 సార్లు చదివాం అన్నవాళ్లు ఏడెనిమిదిమంది వున్నారు. అయినా మీరు చెప్తే మళ్లీ వింటాం - వాటిలో అందాలు చెప్తారని ఆశ అన్నారు. ఒకాయన మాత్రం నేను చాలాసార్లు చదివాను, తక్కినవాళ్లూ చదివే వుంటారు. అది మానేసి వేరేది చెప్పవచ్చుగా అన్నారు.

నేను రాసినదానిలో మృచ్ఛకటికం గురించి ప్రస్తావించాను కదా, దాని గురించి చెప్పమని ఓ యాభై మందైనా రాశారు. కొందరు దాని గురించి వినలేదు. ఒకళ్లిద్దరు టీవీ సీరియల్‌గా వచ్చింది అదేనా అని అడిగారు. (మృచ్ఛకటికం ''వసంతసేన''గా తెలుగులో సినిమా వచ్చింది. విసిడి దొరకదు. ''ఉత్సవ్‌'' హిందీ సినిమా దీని ఆధారంగా తయారుచేశామంటూ చాలా మార్చేశారు. టీవీ సీరియల్‌గా వచ్చిందట, నేను చూడలేదు) మృచ్ఛకటికం నాటకం సంస్కృతప్రాకృతాల్లో వుంటుంది. బేతవోలు రామబ్రహ్మంగారు అనువదించగా అజోవిభో ఫౌండేషన్‌ వారు పుస్తకంగా వేశారు. ఓపిగ్గా చదివితే కథ తెలుస్తుంది. ఆ నాటక విశిష్టత గురించి వ్యాఖ్యానాలు అవీ వేరే చోట చదవాలి.

మృచ్ఛకటికమా? కన్యాశుల్కమా - ఏది మొదలుపెట్టాలి అంటే నేను కన్యాశుల్కాన్నే ఎంచుకుంటాను. ఎందుకంటే మృచ్ఛకటికంలో పాత్రోచిత సంభాషణ ఎలా వుంది అన్నది నాకు వేరేవాళ్లు చెపితే తెలుస్తుంది. ఎందుకంటే అది సంస్కృతం. కన్యాశుల్కం తెలుగునాటకం. తెలుగు పలుకుబళ్ల గురించి తెలియచెప్పడమే నా ప్రాధాన్యత.

తెలుగుకి ప్రాచీనభాష గుర్తింపు యివ్వాలని కేంద్రాన్ని కోరుతూ కోరుతూ మనమే దాన్ని ప్రాచీనభాషగా చేసేస్తున్నాం. మనకు తెలిసున్న కొన్ని పదాలతోనే, కొన్ని సామెతలతోనే బండి లాగించేస్తున్నాం. ఏదైనా తెలుగు మాట ఛట్టున తట్టకపోతే ఇంగ్లీషు మాట వాడేస్తున్నాం. చాలా పదాలకు అర్థం ఏమిటో, అదెలా వచ్చిందో బోధపడదు. ఉదాహరణకి చెపుతాను - మూత్రం అనే మాటకు అల్పాచమానం అని కొందరు వాడతారు. డాక్టర్లు పెద్దింటి ఆడవాళ్లను అడిగినపుడు అల్పాచమానం పచ్చగా అవుతోందా, తెల్లగా అవుతోందా? అని అడిగేవారు. ఆచమనం అంటే నాకు తెలుసు. పూజ చేసేటప్పుడు మూడుసార్లు అరచేతిలో నీళ్లు పోసుకుని తాగేది. చాలా పవిత్రమైన కార్యం అనుకోవాలి. మరి దానికీ మూత్రానికీ లింకేమిటి? నాకు తెలిసేది కాదు. చాలామందిని - ఆ మాట వాడేవాళ్లను - అడిగినా ఏమో అనేవారు. చివరకు 35 సం||ల వయసులో విఎకె రంగారావుగారు చెబితే తెలిసింది.

కన్యాశుల్కం నాటకంలో ఓ చోట రామప్పంతులు ''రెండువందలు దొబ్బిందిరా బాబూ'' అంటే గిరీశం ''నువ్వులేం జాగర్త చేశారా?'' అంటాడు. అర్థం కానివారికి యిక్కడ కాస్త వివరణ యివ్వాలి. మామూలుగా అర్ఘ్యం యివ్వాలంటే మొదటి నాలుగు వేళ్లమీదుగా యిస్తాం. దేన్నయినా పెర్మనెంటుగా వదులుకోవాలంటే నువ్వులతో సహా పెడగా, బొటనవేలి మీదుగా నీళ్లు వదలాలి. దాన్నే 'తిలోదకాలు' అంటారు. (తిలలు అంటే నువ్వులు, ఉదకం అంటే నీళ్లు) ఈ పదం మన పత్రికలవాళ్లు బాగా ఉపయోగిస్తారు. 'నియమాలకు తిలోదకాలు యిచ్చి..' అంటూ హెడ్డింగులు పెడతారు. ఇక్కడ గిరీశం చెప్పేదేమిటంటే - ''ఆ రెండు వందలు శాశ్వతంగా వదులుకోవాల్సిందే, అంటే తిలోదకాలు యివ్వాల్సిందే, దాని కోసం యిప్పటినుండీ నువ్వులు జాగ్రత్త చేసి పెట్టుకో'' అనే అర్థంలో చెప్పాడు. ఇంత భావాన్ని 'నువ్వులేం జాగర్త చేశారా?' అని చెప్పాడు. జాగ్రత్త అనలేదు. వాడుకభాషలో జాగర్త అన్నాడు. ఈ నువ్వుల ఆచారం సంగతి తెలియకపోతే ఆ డైలాగులో అందం తెలియదు.

ఇంకో విషయం చెపుతా - ఆడవేషంలో లుబ్ధావధాన్లను పెళ్లాడిన మహేశం పెళ్లయ్యాక వేషం విప్పేసి పారిపోతాడు. భార్య చచ్చిపోయి దెయ్యమైందని భయపడిన అవధాన్లు భూతమాంత్రికుడు గవరయ్యను పిలుస్తాడు. వాడు నాలుగు మంత్రాలు వల్లించి సీసాలోకి దెయ్యాన్ని దింపానని నాటకం ఆడతాడు. ఆ భార్యకు మొదటి మొగుడున్నాడని చచ్చి దయ్యమై దాన్ని ఎగరేసుకుని పోయాడని, వాణ్ని కూడా యిదే సీసాలో బంధించానని బుకాయిస్తాడు. అప్పుడు అవధానులు కూతురు మీనాక్షి ''ఇద్దర్నీ ఓ సీసాలో పెడితే దెయ్యప్పిల్లల్ని పెడతారేమో'' అంటుంది. ఆమె బాలవితంతువు. నాటకంలో యింకో బాలవితంతువైన బుచ్చమ్మ అమాయకురాలు, ముగ్ధ కానీ యీ మీనాక్షి రామప్పంతులుతో అక్రమసంబంధం పెట్టుకుంటుంది. వితంతువు కాబట్టి ఆమెకు రతిపట్ల నిరంతరమైన ఆలోచన వుండడం సహజం. అదే ఆమె చేత ఆ డైలాగు పలికించింది. అక్కడున్న వారెవరికీ ఆ ఆలోచన రాదు. ఈ డైలాగుకి వేరెవరూ స్పందించరు కూడా. దీని ద్వారా ఆమె కామచాపల్యాన్ని రచయిత చూపించారు. చిన్నప్పుడే కన్యాశుల్కం చదివేశాం అన్నవారు యీ కోణంలో ఆలోచించలేరు. ఇలాటివన్నీ చెపుదామని నా ఊహ.

ఇక ''కన్యాశుల్కం'' నాటకం గురించి - ప్రదర్శనా సౌలభ్యం కోసం రమణమూర్తిగారి బృందం గిరీశం బుచ్చమ్మకు లేవదీసుకుని పోవడంతో ఆపేశారు. ఆ తర్వాత కోర్టు గొడవలూ అవీ చాలా కథ వుంటుంది. సినిమా విడిగా బాగుంటుంది కానీ నాటకాన్ని పూర్తిగా చూపలేకపోయారు. సుఖాంతం చేయడానికి మార్పులు చేశారు. సినిమా వరకూ ఓకే గానీ అప్పట్లో ప్రతీ చిన్నగొడవనీ ఎలా పెద్దది చేసుకుని ఆస్తులమ్ముకుని అవస్థ పడేవారన్నది నాటకం పూర్తిగా చదివితే కానీ అర్థం కాదు. చదివినా కొన్ని మనకు మింగుడు పడవు. ఉదాహరణకి వేశ్య యింటికి వెళ్లడం అనేది ఫలానా పనికే అని యిప్పటి అభిప్రాయం. కానీ నాటకంలో ఊళ్లో పెద్దమనుష్యులు కొందరు కాలక్షేపానికి ఆమె యింట్లో చేరి పేకాట ఆడుతూంటారు. ఫలానావారి 'యిలాకా'లో వున్నానని వేశ్య బహిరంగంగా చెప్పుకుంటుంది. అది ఊరంతటికీ తెలిసిన విషయమై వుంటుంది. అప్పటి సామాజిక వ్యవస్థ అర్థమవుతే తప్ప యివి బోధపడవు.

అందుకే విపులంగా చెప్దామని అనుకుని మీ అభిప్రాయాలు కోరాను. ఇంతమంది దానికి ఓటేయడం చాలా సంతోషదాయకం. నిజానికి వారపత్రికలు నడిపేవారు యిలాటివి అడిగి తెలుసుకోవాలి. నాటకం యిలా రాస్తానన్న ఆఫర్‌ నేను ఏ వారపత్రికకో యిచ్చాననుకోండి, ''ఎవడిక్కావాలండి యివి'' అనేస్తారు. ఏవైనా మంచి కథలు అనువాదం చేసి యివ్వనా అంటే 'అనువాదాలు పాఠకులు చదవరు' అని వీళ్లే చెప్పేస్తారు. పాఠకులు ఏది మెచ్చుతారు అంటే, పత్రిక బట్టే పాఠకులుంటారు. పానుగంటి వారి ''సాక్షి'' వ్యాసాలు నాకు చాలా యిష్టం. వాటిని వాడుకభాషలో తిరగరాసి మేం ''హాసం'' నడిపే రోజుల్లో 'క్లాసిక్స్‌ రీటోల్డ్‌' అనే శీర్షిక కింద ప్రచురించాం. వాటి తర్వాత పానుగంటి వారిదే నాకు చాలా యిష్టమైన నాటకం ''కంఠాభరణం'', కాళ్లకూరి వారి ''వరవిక్రయం'' సంక్షిప్తంగా (తలా 8 పేజీల్లో) నిశాపతిగారిచేత పరిచయం చేయించాం. ఆ తర్వాత ఆ శీర్షిక కింద ఆచార్య తిరుమల గారి చేత ''నవ్వుటద్దాలు'' పేరుతో మన సాహిత్యంలో వున్న చమత్కార పద్యాలు రాయించాం. పాఠకులు యివన్నీ మెచ్చారు. ఇదంతా పదేళ్ల క్రితం మాట. ఆ తర్వాత అలాటివి నాకు తెలిసి ఏ పత్రికా ప్రయత్నించలేదు. దానికి కారణం - సంపాదకులకు వుండే సందేహాలు. ఇప్పుడు నాకు 300 మెయిల్స్‌ వచ్చాయి. వచ్చిన ప్రతీ మెయిల్‌ వెనకా రాద్దామనుకుని బద్ధకించిన పదిమంది వుంటారు. పాఠకులు యిదే కోరుతున్నారు అని సంపాదకులు, ప్రేక్షకులు యిదే కోరుతున్నారు అని హీరోలు ముందే ఒక అభిప్రాయానికి వచ్చేయడంతోనే యిబ్బంది వస్తోంది.

మనవరకూ వస్తే అక్టోబరు 1 నుండి కన్యాశుల్కం మొదలుపెడతాను. కబుర్లలోనే వస్తుంది. వారానికి రెండైనా రాయాలని సంకల్పం. **(సమాప్తం) - ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 36 ఎమ్బీయస్‌ : తెలుగు ఈ-బుక్స్‌**

ఇంగ్లీషులో ఈ-బుక్స్‌ గురించి మన పాఠకులకు నేను కొత్తగా చెప్పనవసరం లేదు. చాలామంది యిప్పటికే వాటిని వాడుతున్నారు. ఒక పాఠకుడిగా నేను కిండిల్‌ రీడర్‌ను ఎంతో అభిమానిస్తాను. ఏదైనా ప్రయాణం అనగానే నేను మొట్టమొదటిగా సద్దుకునేది - పుస్తకాలను. కొని యింట్లో పెట్టి చదవని పుస్తకాలు కొన్నయినా యీ ప్రయాణంలో చదివేయాలి అనుకుని ముందుగా వాటినే పెట్లో పెట్టుకుంటాను. తీరా చూస్తే వాటిలో ముప్పాతిక పుస్తకాలను తెరవకుండా వెనక్కి పట్టుకొస్తాను. ఆశ లావు, పీక సన్నం అని దీన్నే అంటారు. పుస్తకాలు మోసుకెళ్లి మోసుకుని తెచ్చినట్టవుతుంది. ప్రయాణంలో రెండో, మూడో పుస్తకాలు కొంటాను కాబట్టి బరువు యింకా పెరుగుతుంది. కొండొకచో పుస్తకాలు నలగను కూడా నలుగుతాయి.

ఇప్పుడు కిండిల్‌ రీడర్‌ వచ్చాక చక్కగా ఓ పలక పట్టుకెళితే చాలు, పది పుస్తకాల పిడిఎఫ్‌లు, ఈ బుక్‌ వెర్షన్లు వున్నాయంటే అవి చదువుకోవచ్చు. మోతబరువు వుండదు. రైల్లో రాత్రి అందరూ నడుం వాల్చినా ఎవరినీ డిస్టర్బ్‌ చేయకుండా చదువుకోవచ్చు. రీడింగ్‌ లైట్‌ పనిచేయకపోయినా ఫర్వాలేదు. ఇంకో సౌలభ్యం ఏమిటంటే అక్షరాలు పెద్దవి చేసుకోవచ్చు. ఏళ్లు గడిచేకొద్దీ కంటిచూపు తగ్గుతుంది. గంటల కొద్దీ కంప్యూటర్‌ వాడకం ఓ పెద్ద కారణం. చిన్న అక్షరాలు చదివి కళ్లను యిబ్బంది పెట్టేబదులు చక్కగా పెద్దవి చేసుకుని చదివితే హాయిగా వుంటోంది.

ఏదైనా ఇంగ్లీషులో లభించగానే యీ సౌకర్యం తెలుగులో ఎందుకు లభించదా అన్న బాధ కలుగుతుంది. ఫ్లిప్‌కార్ట్‌, ఇండియాప్లాజా వంటి వెబ్‌సైట్‌ల ద్వారా ఇంగ్లీషు పుస్తకాలు ఆన్‌లైన్‌ కొనడం బాగా మరిగాను. చక్కగా ఇంటికి మంచి ప్యాకింగ్‌తో వచ్చేస్తున్నాయి. డిస్కౌంట్‌ కూడా యిస్తున్నారు. బుక్‌ షాపు కెళితే వెతకడానికే బోల్డు టైము పడుతుంది. విశాలాంధ్ర పబ్లిషర్సు వంటి వారిని యిలాటిది మీరు పెడితే ఎంత బాగుంటుంది అని పోరుతున్నాను. చూస్తున్నాం, చూస్తున్నాం అంటున్నారు. వాళ్లు ఏదీ ఓ పట్టాన తెమల్చరు. ఈ లోగా కినిగె డాట్‌ కామ్‌ వాళ్లు మొదలుపెట్టారు. ఇండియా వరకూ పంపుతున్నారు.

మా హాసం పుస్తకాలు విశాలాంధ్ర ద్వారానే డిస్ట్రిబ్యూషన్‌. మీ పుస్తకాలు ఎక్కడ దొరుకుతాయి అని పాఠకులు ఫోన్‌ చేస్తారు. విశాలాంధ్ర అంటే 'మా వూళ్లో లేదే, ఏం చేయాలి?' అని అడుగుతారు. మీ వూరికి వాళ్ల వ్యానో, ఎగ్జిబిషనో వచ్చినపుడు కొనుక్కోండి అని చెప్పాల్సి వస్తుంది. ఆ వ్యాన్‌ కెపాసిటీ ఎంత వుంటుంది కనక? మాకు కావలసిన పుస్తకం వుండదు అంటారు. హైదరాబాదులో వున్న వాళ్లకు కూడా విశాలాంధ్ర బుక్‌ షాపు ఎక్కడుందో తెలియదు. కష్టపడి మనం ఎడ్రసు చెప్పినా వెళ్లరు. దూరం అంటారు. పార్కింగ్‌కి చోటు లేదు కదా అంటారు. వాళ్ల టైమింగ్స్‌ మాకు కుదరవు అంటారు.

పాతికేళ్ల క్రితం ఎక్సర్‌సైజు పుస్తకాలు అమ్మే షాపులు కూడా ఫిక్షన్‌ పుస్తకాలు తెప్పించి అమ్మేవారు. ఇప్పుడు వాళ్లు మానేశారు. విశాలాంధ్ర ఔట్‌లెట్స్‌లో వాళ్లు పబ్లిష్‌ చేసిన పుస్తకాలే దొరకటం లేదు. అదేమిటండీ అంటే 'చోటు చాలటం లేదు. మూడు రోజులకు ఓ కొత్త పుస్తకం వేస్తున్నాం, పైగా అందరూ మాకే డిస్ట్రిబ్యూషన్‌కి యిస్తున్నారు, పైగా డిస్‌ప్లే సరిగ్గా చేయడం లేదని పోట్లాడతారు, అమ్ముడు పోయే పుస్తకాలు డిస్‌ప్లే లేకపోయినా అమ్ముడుపోతాయి. అమ్ముడుపోనివి ఏం చేసినా అమ్ముడు పోవు' అంటారు. అక్కడున్న స్టాఫ్‌కి కూడా సాహిత్యాభిలాష వుంటే తప్ప పుస్తకం షాపులో వుందో లేదో చప్పున చెప్పలేరు. మనమే వెతుక్కోవాలి. ఇంగ్లీషు పుస్తకాల షాపుల్లో కంప్యూటర్లో చూసి పుస్తకం వుందో లేదో చెప్పగలరు. మన తెలుగు పుస్తకాల షాపులో ఆ సౌకర్యం లేదు. ఓపిగ్గా వొంగి, కూచుని వెతుక్కోవాలి.

ఈ బాధలన్నీ పడలేక ఎప్పుడో ఓ రోజు వెళ్లి చాకిరేవు పెట్టినట్టు కావలసిన పుస్తకాలన్నీ కొనేద్దాం అనుకుంటాం. పుస్తకసమీక్షలు చదివినపుడు 'ఇవి యివి కొనాలి' అని ఓ కాగితం మీద రాసుకుంటాం. షాపుకి వెళ్లే రోజు అది కనబడి చావదు. పేరు గుర్తుండదు. అక్కడకి వెళ్లి వెతుకుతాం. చాలా నెలల తర్వాత వెళతాం కాబట్టి కొనాల్సినవి 10, 15 తేలతాయి. అన్నీ కౌంటర్‌దాకా మోసుకుని వచ్చి బిల్లు మొత్తం ఎంతైదో చూసుకున్నాక అప్పటినుండి ఎలిమినేషన్‌ ప్రాసెస్‌ ప్రారంభమవుతుంది. 'ఈ కవిత్వం మనకు అర్థం కాదు, తీసేయ్‌', 'ఇది యింట్లో వున్నట్టుంది', 'ఒకే రచయితవి రెండెందుకు? మొదటిది చదివి బాగుంటే రెండోది కొందాం', 'అన్నీ ఒకేసారి కొంటే చదవలేం, వచ్చేవారం యిటువైపు వచ్చేపని వుంది, అప్పుడు కొందాంలే' యిలా నచ్చచెప్పుకుని చివరకు ఏ మూడో, నాలుగో కొని బయటపడతాం. దీనివలన రచయితకు, పాఠకుడికి, ప్రచురణకర్తకు, షాపువాడికి అందరికీ నష్టమే. అదే ఆన్‌లైన్‌లో కొనే సౌకర్యం వుంటే అంతా ఒకేసారి ఖర్చు పెట్టనక్కరలేదు కాబట్టి వారానికి ఓ పుస్తకం చొప్పున కొనుక్కుంటూ పోవచ్చు. జేబుకి శ్రమ తెలియదు.

ఇవన్నీ మన రాష్ట్రంలో వున్నవారి కష్టాల గురించి. ప్రవాసాంధ్రుల కష్టాలు చాలా వున్నాయి. మద్రాసు, బెంగుళూరు నగరాలలో లక్షలాది మంది తెలుగువాళ్లున్నా అక్కడ రెగ్యులర్‌గా తెలుగు ఫిక్షన్‌ తెప్పించే దుకాణాలు లేవు. ఏడాదికి ఓ సారి వచ్చే ఎగ్జిబిషన్‌ గురించి ఆగాల్సిందే. ఇతర నగరాలలో వున్న ఆంధ్రా అసోసియేషన్స్‌ వాళ్లు అడుగుతూంటారు - మీ పుస్తకాలు ఎలా తెప్పించుకోవాలని. విశాలాంధ్ర వారికి రాసి చూడండి అంటాను. ఇక విదేశాల్లో వున్నవారి అవస్థలు చెప్పనలవి కావు. మనవాళ్లు యిక్కడ పుస్తకం వేసినపుడు ఇక్కడి వెల 50 రూ.లు, అమెరికాలో అయితే 5 డాలర్లు అని పెడతారు. ఆ 5 డాలర్లు పోస్టు ఖర్చులు కలిపి కాదు. పుస్తకం ధరే అంత పెట్టేస్తారు. విదేశాల్లో వుంటున్నారు కాబట్టి, తెలుగుమీద అభిమానం చావక తెలుగు పుస్తకం కొందామనుకుంటున్నారు కాబట్టి వాళ్లకు వీళ్లు వేసే జరిమానా అన్నమాట.

ఎన్నారైలు వీళ్లకంటె తెలివైనవాళ్లు. ఇండియా వచ్చినపుడు కొందాంలే అని వూరుకుంటారు తప్ప 5 డాలర్లు పెట్టి కొనరు. ఇండియా వచ్చినపుడు చచ్చేటన్ని పనులు పెట్టుకుని వస్తారు. భర్త వూరు, భార్య వూరు, తిరుపతి, షిర్ది, ఆస్తులున్న వూరికి వెళ్లి ఓసారి చూసుకోవడం, బంధుసందర్శనం, అసలు వచ్చిన కారణం - పెళ్లికో, చావుకో హాజరు కావడం .. వీటన్నిటితో ఉక్కిరిబిక్కిరి అయిపోతారు. మూడోరోజుకే పిల్లలు జబ్బు పడతారు. ఆసుపత్రికి రెండు రోజులు పోతుంది. ఇక అన్ని పనులు వాయిదా. ఈ అడావుడిలో పుస్తకాలషాపుకి ఏం వెళతారు? వెళ్లి పుస్తకాలు కొన్నా వెనక్కి పట్టుకెళ్లేటప్పుడు వంద లెక్కలు వేస్తారు. గుడ్డ తీసుకుని వచ్చి కుట్టించిన జాకెట్లు, ఫాల్‌ కుట్టించిన చీరలు, ఊరగాయలు, పొళ్లు, మొహమాటానికి పట్టుకెళ్లవలసిన సామాన్లు.. వీటన్నిటి మధ్య పుస్తకాలు బరువనిపిస్తాయి.

సగానికి సగం యిక్కడే బంధువు యింట్లో వదిలేసి పైవారం వాళ్ల వూరు రాబోయే ఫ్రెండుని తీసుకుని రమ్మంటారు. ఆయన తప్పకుండా అనేసి తర్వాత 'సారీ గురువుగారూ, టైము కుదరలేదు. మీ వాళ్ల యింటికని బయలుదేరాను కానీ మధ్యలో ట్రాఫిక్‌ జామ్‌లో యిరుక్కుపోయాను. డోంట్‌ వర్రీ.. పైనెలలో మా బామ్మరిది వచ్చినపుడు తెస్తాడు' అంటాడు. ఆ పైనెల ఎప్పటికీ రాదు. ఇక్కడ బంధువులకు ఆ పుస్తకాలపై ఏ మాత్రం ప్రేమ వుండదు. చదవరు. పైగా విసుక్కుంటారు. (మేం ''హాసం'' నడిపే రోజుల్లో కొందరు ఎన్నారైలు ''హాసం'' పాత సంచికలు కావాలని కొనుక్కుని పట్టుకుని వెళ్లి, యిలా బంధువుల యింట్లో వదిలేసి వెళ్లిపోయేవారు. ఓ నెల్లాళ్లు చూసి ఆ బంధువులు పత్రికలపై ఫోను నెంబరు చూసి మాకు ఫోన్‌ చేసేవారు - ''ఈ పుస్తకాలు మా యింట్లో కాలికీ, చేతికీ అడ్డుపడుతున్నాయి. చోటు లేదు. వచ్చి పట్టుకుని పొండి.'' అని. 'మేం అమ్మేశాం, మాకేం తెలియదు, సంబంధం లేదు' అని మర్కంటైల్‌ లా సూత్రాలు వల్లించేవాళ్లం)

ఇంకో రెణ్నెళ్లు పోయేసరికి ఆ ఎన్నారై అసలు ఏం పుస్తకాలు కొన్నామో కూడా మర్చిపోతాడు. అందువలన అటువంటివాళ్లు ఆన్‌లైన్‌ కొనుక్కోవడం మేలు. వాళ్లకోసమే ఎవికెఎఫ్‌ డాట్‌ ఆర్గ్‌ వాళ్ల వెబ్‌సైట్‌ వుంది. అక్కడకి వెళ్లి చూస్తే తెలుగులో యిన్ని పుస్తకాలు వెలువడుతున్నాయా అని ఆశ్చర్యం వేస్తుంది. రాష్ట్రంలో వుండి కూడా మనం చూడని పుస్తకాలు ఎన్నో కనబడతాయి అక్కడ. నా పుస్తకాలు కావాలని రాసిన ప్రవాసాంధ్రులందరికీ ఆ వెబ్‌సైట్‌ రిఫరెన్సు యిస్తూ వుంటాను. అయితే షిప్పింగ్‌ చార్జీలు బాగా పడతాయట. అందుకని ఎన్నారైలు ఈసారి ఇండియా వచ్చినపుడు కొంటాం అని మానేస్తూంటారు. అలా అనుకున్నారంటే యిందాకా చెప్పిన కథే అవుతుంది.

అచ్చు పుస్తకాల గురించి యింకో అంశం కూడా చెప్తాను వినండి. ఏదైనా నచ్చిన పుస్తకం కనబడితే కొనడానికి డబ్బులు లేకపోతే తర్వాత కొందాంలే అనుకుని వాయిదా వేసి యింకో ఆర్నెల్ల తర్వాత వెళ్లి అడిగితే కాపీలు వుండేవి కావు. అమ్ముడు పోవడమో, లేక షాపువాడు పబ్లిషరుకి తిప్పి పంపేయడమో జరిగేది. 'పునర్ముద్రణ చేయవచ్చుగా, ఏం పోయేకాలం' అనుకునేవాణ్ని. ఇప్పుడు పబ్లిషర్‌ అయ్యాక కష్టమేమిటో నాకూ తెలిసి వస్తోంది. తొలిముద్రణ చెల్లడానికే రెండు, మూడేళ్లు పడుతుంది. ఆ తర్వాత ముద్రణ వెయ్యడానికి సంకోచం, అది చెల్లడానికి యింకెన్నేళ్లు పడుతుందో అని. అప్పటిదాకా మన పెట్టుబడి వెనక్కి రాదు కదా.

నా ''కిశోర్‌ జీవనఝరి'' రెండు ముద్రణలు వేశాం. కాపీలన్నీ అమ్ముడుపోయాయి. మూడో ముద్రణకు డిమాండ్‌ వుందో లేదో తెలియదు. ఉండీ, ఉడిగి ఎవరో కాపీ కావాలంటారు. ''మూవ్‌మెంట్‌ వుంటుందో లేదో, పోనీ ఓ వంద కాపీలు యిచ్చి చూడండి'' అంటాడు డిస్ట్రిబ్యూటర్‌. మరి తక్కిన 900 కాపీలు యింట్లో అటక మీద పెట్టుకోవాలా? ఎన్నాళ్లు? ఇలా ఎన్ని పుస్తకాలు? అవి పాడై పోతే..? ఈ నష్టాలన్నీ లెక్కలోకి తీసుకుని యీసారి ముద్రణకు రేటు పెంచితే ''పాతది ఏభైకే యిచ్చారుగా, ఇప్పుడు ఏకంగా 60 చేసేశారేమిటి?'' అంటారు.

పుస్తకాల్లో చిక్కేమిటంటే సబ్బుబిళ్లకు కాస్టింగ్‌ చేసి రూ.8.35 పై.లని పెట్టినట్టుగా పుస్తకానికి పెట్టలేం. 50 రూ.లు దాటితే 55 అనే పెట్టాలి. 52.75 అని పెట్టలేం. ఎందుకొచ్చిన గొడవ అని అచ్చు వేయడం మానేసి కూర్చుంటాం. కావల్సిన పాఠకులకు అది అందకుండా పోతుంది. పుస్తకం తొలిసారి వెయ్యి కాపీలు వేస్తే రీజనబుల్‌ ధరకి యివ్వవచ్చు. కానీ అన్ని పుస్తకాలకూ 1000 కాపీల డిమాండ్‌ వుండకపోవచ్చు. ఇప్పుడు నేను రాసిన ''ప్రాణ్‌'' సీరియల్‌ వుంది. పుస్తకరూపంలో వేస్తే రెండు, మూడు వందల కాపీల కంటె ఎక్కువ అమ్ముడుపోక పోవచ్చు. అందుచేత పుస్తకం వేయడం మానేయాలి.

ఈ సమస్యలన్నిటికి పరిష్కారం నాకు తెలుగు ఈ-బుక్స్‌లో కనబడింది. పాఠకుడి తరఫునుండి చెప్పాలంటే - పుస్తకాల షాపుకి వెళ్లకుండా శుబ్భరంగా ఆన్‌లైన్‌ కొనేసుకోవచ్చు. షిప్పింగ్‌ చార్జీలు లేవు. డౌన్‌లోడ్‌ చేసుకోవడమే. పుస్తకం సరిగ్గా పంపుతారో లేదోనన్న చింత లేదు. అన్నీ ఒకేసారి కొనే బాధ లేదు. కిండిల్‌ రీడర్‌ క్లోజ్‌డ్‌ సిస్టమ్‌ కాబట్టి తెలుగు ఈ-బుక్‌ను దానిలో చదవలేమట. కానీ ఐపాడ్‌, ఐ ఫోన్‌, ఆండ్రాయిడ్‌ ఫోన్‌, టాబ్లెట్‌ - వీటిల్లో ఏదో ఒక దానిలో ఎక్కించుకుని ఎక్కడికైనా తేలిగ్గా పట్టుకెళ్లవచ్చు. ఫిజికల్‌గా పుస్తకాలతో యిల్లు నిండిపోతుందన్న భయం లేదు. పుస్తకం నచ్చకపోతే కంప్యూటర్‌ నుండి డిలీట్‌ చేసి పడేయవచ్చు.

ఈ ఈ-బుక్స్‌ను సీరియస్‌గా తీసుకుని ముగ్గురు ఇంజనియర్స్‌ కలిసి కినిగె డాట్‌కామ్‌ అనే వెబ్‌సైట్‌ పెట్టారు. చాలా పుస్తకాలే పెట్టారు. రచయితల వారీగా క్లాసిఫై చేశారు. అక్కడ పుస్తకం అద్దెకు యిస్తారు కూడా. ఇది మరీ సుఖం. నచ్చకపోయినా, మళ్లీ చదవనక్కరలేదనుకున్నా అక్కడితో సరిపెట్టవచ్చు. ఎవరికైనా గిఫ్ట్‌గా పంపాలన్నా యీజీ. రవాణా చార్జీలుండవు కదా. పుస్తకాలషాపుకి వెళ్లినా కనబడని పుస్తకాలెన్నో వాళ్ల వెబ్‌సైట్‌లో కనబడుతున్నాయి. ఈ పద్ధతి నాకు నచ్చింది.

ఇక ఒక రచయితగా నాకు దీనిలో కనబడిన సౌలభ్యం చెపుతాను. నా కాలమ్స్‌ చదివినవాళ్లు మీ యితర రచనలేమిటో చెప్పండి, కొంటాం అంటారు. విశాలాంధ్ర లేదా ఎవికెఎఫ్‌ అంటాను. వాళ్ల దగ్గర లేకపోయినా, వాళ్ల రవాణా చార్జీలు వీళ్లకు నచ్చకపోయినా ఆ పాఠకుడికి నిరాశ, నాకు ఆ మేరకు నష్టం. ఇందాకా చెప్పినట్టు అచ్చులో వేస్తే అమ్ముడుపోతుందో లేదోనన్న భయం వున్న ''ప్రాణ్‌'' లాటివాటిని నేను ఈబుక్స్‌గా విడుదల చేయవచ్చు. ఇప్పుడు ''బైబిల్‌ కథలు'' సీరియల్‌ రాస్తున్నాను కదా. మొదటిభాగం అని ఈ-బుక్‌ తయారుచేసి అక్కడ పెట్టాను. వెబ్‌లో కాబట్టి అన్నీ కలర్‌ ఫోటోలు పెట్టాను. అదే పుస్తకంగా వేయాలంటే ధర అదిరిపోతుంది. బ్లాక్‌ అండ్‌ వైట్‌ ఫోటోలే వేయగలుగుతాను.

ఇప్పుడు నా 'ఎమ్బీయస్‌ కబుర్లు' చాలా వున్నాయి. పాతవి చదవాలనుకున్న పాఠకులు నన్ను అడుగుతూంటారు. ఆర్కయివ్స్‌లో వున్నాయి చూసుకోండి అంటాను. లేవండీ, లింకులు తెగిపోయాయి అంటారు. నేనేం చేయలేను కదా. వెబ్‌సైట్‌ వాళ్లు కొత్తవే పెడతారా, పాతవి సవరిస్తూ కూర్చుంటారా? దానికి పరిష్కారం కనిపెట్టాను. ప్రతీనెలా రాసిన కబుర్లను ఈ-బుక్స్‌గా మార్చి అక్కడ పెట్టాను. వాటిని అచ్చులో వేసి అమ్మబోతే అమ్ముడుపోవని భయం. ఎందుకంటే వాటిల్లో కొన్ని ఎల్లకాలానికి పనికి వచ్చేవి వున్నా మరికొన్ని అప్పటి రాజకీయాలకు సంబంధించినవి. ఇప్పుడు చదివితే వార్త పరంగా చద్దివాసన కొట్టవచ్చు. కానీ విశ్లేషణ పరంగా రిఫరెన్సుకి పనికి వస్తుంది. చిరంజీవి పార్టీని ఎందుకు విలీనం చేయవలసి వచ్చినదీ ఐదేళ్ల తర్వాత మనకే గుర్తుండదు. ఇలా రికార్డయి వుంటే మంచిది. అయితే యివన్నీ పుస్తకాలుగా అచ్చు వేస్తే అమ్ముడుపోతాయా? ఐ డౌట్‌. అందువలన ఈ-బుక్‌ రూపమే తగినది.

ఇక కథల పుస్తకాలు. సంకలనం వేయాలంటే ఓ ఇరవై అయినా వుండకపోతే అమ్ముడుపోవు. మన దగ్గర పది మాత్రమే వుంటే..? ఈ-బుక్‌గా వేసుకుని ధర తక్కువగా పెట్టుకోవచ్చు. కావాలంటే కలర్‌ బొమ్మలు కూడా వేసుకోవచ్చు. మన పాత సంకలనాలు పబ్లిషర్‌ పునర్ముద్రణ చేయకుండా మూలపడేస్తే ఈ-బుక్‌గా వేసి చలామణీలో వుంచవచ్చు. ఒకసారి డిజిటల్‌ ఫార్మ్‌లోకి వస్తే వాటికి శాశ్వతత్వం వస్తుంది. ఎవడు చూడవచ్చాడు? ఏ 40 ఏళ్లకో, 50 ఏళ్లకో మన రచనలపై కూడా రిసెర్చ్‌ చేసేవాడు పుట్టవచ్చు. మనకు ఆ అర్హత లేకపోయినా వాళ్లకు డాక్టరేట్లు కావాలిగా. అప్పటికి పేరున్నవాళ్లందరిపైనా పదేసిమంది రిసెర్చి చేసి వుంటారు. ఎవడో అనామకుణ్ని చూడవయ్యా అంటే మన పేరు లాటరీలో తగలవచ్చు.

మన రచనల కోసం మన పిల్లల వద్దకు వెళితే వాళ్లు విసుక్కుంటారు - ''మా నాన్నకు పనీపాటా లేకుండా ఏదో రాసి పడేస్తే, మీరు వచ్చి వాటికోసం అడగడమేమిటి? కథలు రాసి టైము వేస్టు చేసేబదులు, ఆ టైములో ట్యూషన్లు చెప్పినా నాలుగు డబ్బులు సమకూరేవి. ఆయన పోగానే అవన్నీ తూకానికి అమ్మేశాం. మేం తెలుగు చదవం. మా నాన్న ఇంగ్లీషులో రాసి వుంటే గౌరవించేవాళ్లం.'' అంటారు. మన రచనలు కనక డిజిటల్‌ ఫార్మ్‌లో ఎక్కడో పడివున్నాయనుకోండి, వాళ్లకు ఎంత సుఖం? ఈ సౌలభ్యం వుంది కదాన్న కారణంగా మనమీద రిసెర్చి చేసేందుకు ఎవడో ముందుకు రావచ్చు. ఆలోచించండి.

ఈ బుక్‌గా పెడితే బయట మన పుస్తకాల అమ్మకానికి దెబ్బ తగులుతుందో ఏమో అన్న తర్జనభర్జన పడుతూండగానే ఎవరో మహానుభావుడు మన పుస్తకాన్ని స్కాన్‌ చేసి పెట్టేస్తాడు. అప్పుడు మరీ నష్టం. దాని కంటె కినిగె వాళ్లకు యిస్తే వాళ్లు అమ్మకాలద్వారా, అద్దెకివ్వడం ద్వారా వచ్చేదానిలో మనకు వాటా యిస్తారు. ఇక్కడే మరో సలహా యిస్తాను. మన పుస్తకాన్ని స్కాన్‌ చేసి పెడితే అంత అందంగా వుండదు. మీ వద్ద పుస్తకాన్ని డిటిపి చేసిన తాలూకు సాఫ్ట్‌ కాపీ వుంటే దాన్ని ఈ-బుక్‌ రూపంలో మళ్లీ సెట్‌ చేయించి పెద్ద ఫాంట్‌లో అందంగా పెట్టండి.

నేనేం చేశానంటే - నా ''అచలపతి కథలు'' వుంది కదా, అచ్చు వేసిన పుస్తకం ఫాంట్‌ చిన్నది - 13 సైజు. పుస్తకం 1/8 డెమ్మీ. ఈ బుక్‌ను 1/4 క్రౌన్‌ సైజులో 20 సైజ్‌ ఫాంట్‌లో వేశాను. చక్కగా, చూడముచ్చటగా వుంటుంది. పేజీలు పెరుగుతాయనుకోండి. కానీ నా పుస్తకాలన్నీ డాలర్‌ కంటె తక్కువ రేటులో అమ్మాలన్న రూలు పెట్టుకున్నాను. అందువలన రెండు భాగాలుగా వేస్తూ సగం కథలనే 50 రూ.లకు దీనిలో యిచ్చాను. నచ్చితే రెండో భాగం కొనుక్కుంటారు. లేకపోతే యిది చాల్లే అనుకుంటారు. చాలామంది రచయితలు తమ ఈ-బుక్స్‌కు ప్రింట్‌ ఆప్షన్‌ యివ్వటం లేదట. నేను మాత్రం యిచ్చేశాను. ఎక్కడో ఆమ్‌స్టర్‌డామ్‌లో వున్నవాడికి నా పుస్తకం కావాలంటే ఎలా దొరుకుతుంది? చదవదలచుకున్న ప్రతీసారీ కంప్యూటర్‌ ముందు కూర్చోవాలంటే బోరు కదా. కావాలంటే ప్రింట్‌ ఔట్‌ తీసుకుని పెట్టుకుంటాడు.

పబ్లిషరుగా ఆలోచించినా నాకీ పద్ధతిలో నష్టం కనబడలేదు. పాఠకుడికి రెండు ఆప్షన్లూ యిస్తున్నాం. చిన్న ఫాంట్‌లో తక్కువధరకు అచ్చుపుస్తకం కావాలంటే షాపుకి వెళ్లి కొనుక్కోవచ్చు. వెళితే పెట్రోలుకి బోల్డంత తగలేయాలి, అంతకంటె పెద్ద ఫాంట్‌లో రెండు పుస్తకాలుగా కొనుక్కుని ప్రింట్‌ ఔట్‌ తీసుకుంటే బెటరు అనుకునేవాళ్లు ఈ-బుక్‌ కొనుక్కోవచ్చు. పైగా అచ్చుపుస్తకాన్ని అద్దెకు యివ్వలేం కానీ, ఈ-బుక్‌ను అద్దె కివ్వవచ్చు. అద్దె అయితే పుస్తకానికి 20 రూ.లే! అద్దెకు తీసుకుని చదివి నచ్చితే అచ్చుపుస్తకం కొనడానికి రావచ్చు. దేని మార్కెట్‌ దానికే పదిలంగా వుంటుంది. ఈ తెలుగు ఈ-బుక్స్‌కి భవిష్యత్తు వుంటుందన్న నమ్మకంతోనే నేను నా పుస్తకాల్లో కొన్నిటిని (20) కినిగె డాట్‌కామ్‌ (లింకు - నీశిశిచీ://దిరిదీరివీలి.బీళిళీ/ళీలీరీచీజీబిరీబిఖి)లో పెట్టాను. వీలైతే చూసి ఎలా వున్నాయో చెప్పండి. జనాలకి నచ్చి పుస్తకాలు అమ్ముడుపోతూ వుంటే అప్పుడు మా ''హాసం'' పబ్లిష్‌ చేసిన పుస్తకాల రచయితలందరికీ నచ్చచెప్పి వాళ్ల రచనలు కూడా ఈ-బుక్స్‌గా తెస్తాను. ఈ పద్ధతి అందరూ మెచ్చితే అరుదైన పుస్తకాలు కూడా మనకు డిజిటల్‌ ఫామ్‌లో లభ్యమవడం ప్రారంభమవుతుంది. **(సమాప్తం) - ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 39 ఎమ్బీయస్‌ : బో జిలాయ్‌ బహిష్కరణ**

సెప్టెంబరు 28 న బో జిలాయ్‌ చైనా కమ్యూనిస్టు పార్టీలోంచి బహిష్కరించబడ్డాడు. కేంద్రప్రభుత్వంలో కామర్స్‌ మినిస్టర్‌గా, చోంగిక్వింగ్‌ పాలకుడిగా, పార్టీ పాలిట్‌ బ్యూరో సభ్యుడిగా దేదీప్యమానంగా వెలిగి, అత్యంత శక్తిమంతమైన పాలిట్‌ బ్యూరో స్టాండింగ్‌ కమిటీకి నవంబరులో ఎన్నిక కావలసిన వేళ అతన్ని ఏప్రిల్‌లో పార్టీలోంచి మొదట సస్పెండ్‌ చేసి చివరకు మొన్న పార్టీలోంచి బయటకు సాగనంపారు కూడా. బో కథలో గ్లామర్‌ వుంది, హత్య వుంది, రాజకీయాలున్నాయి. అతని కథ చదివితే చైనా నాయకులూ మన నాయకుల్లాటి వాళ్లేనా అనిపిస్తుంది. సామర్థ్యం వున్న నాయకుడికి అవినీతి అనే అవలక్షణం వుండక తప్పదా అన్న బాధ వేస్తుంది.

చైనా కమ్యూనిస్టు పార్టీ (సిపిసి) లో పదేళ్లకు ఓ సారి నాయకత్వంలో మార్పు చేస్తారు. 25 మంది సభ్యులుండే పార్టీ పాలిట్‌ బ్యూరో దేశాన్ని పరోక్షంగా పాలిస్తుంది. ఎందుకంటే దానిలో వున్నవారే ప్రభుత్వాధినేతలుగా కూడా వుంటారు. రాష్ట్రాలకు ప్రతినిథులుగా వుంటారు. నెలకో సారి సమావేశమవుతూ దేశపు విధానాలను రూపొందిస్తారు. పాలిట్‌ బ్యూరోనుండి 9 మందిని పాలిట్‌ బ్యూరో స్టాండింగ్‌ కమిటీకి ఎన్నుకుంటారు. తక్కినవారి కంటె వారికి ఎక్కువ అధికారం వుంటుంది. వారానికి ఓ సారి కలుస్తారు. ఆ 9 మందిలోంచి పార్టీ జనరల్‌ సెక్రటరీని ఎన్నుకుంటారు. అతనే దేశానికి ప్రెసిడెంటుగా వుంటాడు. మిలటరీ ఆపరేషన్స్‌కు చైర్మన్‌గా వుంటాడు. 2002లో ఆ పదవుల్లో ఎన్నికైన హ్యూ జిన్‌టావో పదేళ్ల తర్వాత గద్దె దిగబోతున్నాడు.

దానికి వేదిక ఈ నవంబరు 8 న జరగబోయే 18వ సిపిసి కాంగ్రెస్‌ (సమావేశం)! 9 మందిలో 67 ఏళ్లు నిండిన 7 గురు రిటైరయిపోయి కొత్తవాళ్లు ఎన్నిక కాబోతున్నారు. హ్యూ స్థానంలో ప్రస్తుతం పాలిట్‌ బ్యూరో స్టాండింగ్‌ కమిటీలో 6 వ స్థానంలో వున్న వైస్‌ ప్రెసిడెంటు, మిలటరీ ఆపరేషన్స్‌కు వైస్‌ చైర్మన్‌గా వున్న జీ జిన్‌పింగ్‌ ఎన్నికయ్యేందుకు అవకాశాలు బలంగా వున్నాయి. జీ జిన్‌పింగ్‌ పార్టీలో 'అరిస్టోక్రాట్‌' వర్గానికి చెందినవాడు. అంటే తండ్రితాతల నుండీ వాళ్ల కుటుంబం పార్టీలో వుందన్నమాట. ప్లస్‌ డబ్బూ వుందన్నమాట. బో జిలాయ్‌ది కూడా అలాటి నేపథ్యమే. అతని తండ్రి (బో ఈబో) మావోకు అనుచరుడిగా వుండి సిపిసిలో ఉన్నత పదవుల్లో వుండేవాడు. పార్టీ స్థాపించిన 8 మంది పెద్దల్లో అతను కూడా ఒకడు.

1949లో పుట్టిన బో కు రాజకీయ నాయకత్వం వారసత్వంగా రావడం కలిసివచ్చింది. చకచకా పైకి వచ్చాడు. 43 వ యేట డాలియన్‌ నగరానికి మేయరు అయ్యాడు. ఏడేళ్లు అదే పదవిలో కొనసాగాడు. అతను వెళ్లడానికి ముందు అది ఒక నిస్తేజమైన నగరంగా వుండేది. సముద్రపు ఒడ్డున వున్నా పెద్ద యాక్టివిటీ వుండేది కాదు. దాన్ని ఒక ఆధునిక నగరంగా (మోడర్న్‌ మెట్రోపాలిస్‌)గా తీర్చిదిద్దాడు. చైనా ఆర్థికంగా ఎంత వేగంగా అభివృద్ధి చెందగలదో అది ఒక మేలి ఉదాహరణగా మిగిలిపోయింది. ఇన్‌ఫ్రాస్ట్రక్చర్‌ మీద శ్రద్ధ పెడితే ప్రగతి దానంతట అదే జరుగుతుందన్న సిద్ధాంతం అతనిది. శెన్‌యాంగ్‌-డాలియన్‌ ఎక్స్‌ప్రెస్‌ హై వేని నిర్మించాడు. దానితో బాటు పర్యావరణం కూడా చెడిపోకుండా చూసి డాలియన్‌ను చైనాలో కల్లా శుభ్రమైన నగరంగా చేశాడు. యునైటెడ్‌ నేషన్స్‌ హేబిటాట్‌ స్క్రోల్‌ ఆఫ్‌ ఆనర్‌ అవార్డు, 1999 ఆ నగరానికి దక్కిందంటే అతనే కారణం.

స్వేచ్ఛావిపణి వుండాలనేదే అతని నినాదం. చిన్న వ్యాపారసంస్థలతో బాటు విదేశీ పెట్టుబడులను కూడా ఆహ్వానించాడు. దక్షిణ కొరియా, జపాన్‌, పశ్చిమ దేశాల వాణిజ్యవేత్తలను ఆకర్షించి వారిచే పెట్టుబడులు పెట్టించాడక్కడ. సెలవనేది లేకుండా నిత్యం వారందరికీ అందుబాటులో వుండడం చేత యితర దేశాల వ్యాపారస్తులు అతన్ని కార్యసాధకుడిగా కీర్తించారు. వీటి వలన అతన్ని 1993లో డాలియన్‌ డిప్యూటీ పార్టీ సెక్రటరీగా చేసిన పార్టీ హై కమాండ్‌ 1999 కల్లా పార్టీ చీఫ్‌గా ప్రమోట్‌ చేసింది.

ఇలా వుండగా 2001లో అతనికి యింకో అవకాశం వచ్చింది. లియావోనింగ్‌్‌ రాష్ట్రానికి గవర్నరుగా వున్నతను అవినీతి ఆరోపణల్లో కూరుకుపోయాడు. అతన్ని తీసేసి అరెస్టు చేయాల్సి వచ్చింది. అప్పుడు పార్టీ జనరల్‌ సెక్రటరీగా వున్న జియాంగ్‌ జెమీన్‌కు 1997లో తన ప్రత్యర్థి కియావో షీని అణిచివేయడానికి బో జిలాయ్‌, అతని తండ్రి బో ఈబో 1997లో సహాయపడ్డారు. ఆ కృతజ్ఞతతో జియాంగ్‌ లియావోనింగ్‌ గవర్నరు పోస్టుకి బో జిలాయ్‌ను పంపించాడు. 2003లో గవర్నర్‌గా కన్‌ఫమ్‌ చేశారు కూడా. అప్పట్లో కమ్యూనిస్టు పార్టీ ఈశాన్యప్రాంత పారిశ్రామికీకరణపై దృష్టి పెట్టింది. ఒకప్పుడు చైనాలో ఈశాన్యప్రాంతం పారిశ్రామికంగా తక్కిన ప్రాంతాల కంటె ముందు వుండేది. 1980, 90లలో జరిగిన మార్కెట్‌ సంస్కరణల కారణంగా అది వెనకబడింది. ఎందుకంటే అక్కడున్న పరిశ్రమలు పబ్లిక్‌ సెక్టార్‌ లోనివే. అవి కుంటుబడడంతో చాలామందికి ఉద్యోగాలు పోయి నిరుద్యోగసమస్య చుట్టుముట్టింది.

దాన్ని పరిష్కరించడానికి బో తన శాయశక్తులా కృషి చేశాడు. సాంప్రదాయంగా అక్కడున్న పరిశ్రమలను పునరుద్ధరించడంతో బాటు దక్షిణ కొరియా, జపాన్‌ వంటి విదేశాలనుండి పెట్టుబడులు పట్టుకుని వచ్చాడు. కొన్ని నగరాల్లో ఎఫ్‌టిజెడ్‌లు పెట్టించాడు. అతని ప్రయత్నాల వలన 2003-04 మధ్య ఆ రాష్ట్రంలో ఎఫ్‌డిఐ (ఫారిన్‌ డైరక్ట్‌ ఇన్వెస్ట్‌మెంట్‌) రెట్టింపు అయింది. 2004లో అతన్ని కమ్యూనిస్టు పార్టీ సెంట్రల్‌ కమిటీ సభ్యుడిగా ఎంపిక చేశారు. డాలియన్‌, లియావోనింగ్‌ లలో యింతటి భారీ అభివృద్ధి చేపట్టినా సొంతానికి ఏమీ చేసుకోని క్లీన్‌ పొలిటీషియన్‌గా అతనికి పేరు వచ్చింది. కానీ అవినీతి పరులైన స్నేహితులను రక్షించి అతను రాజకీయంగా బలపడ్డాడని జియాంగ్‌ వైపింగ్‌ అనే జర్నలిస్టు బో పై పరిశోధక వ్యాసాలు రాశాడు. బో అతనిపై అబద్ధపు కేసులు పెట్టి 8 ఏళ్ల జైలు శిక్ష వేయించాడు. ఐదేళ్లు పోయిన తర్వాత అంతర్జాతీయంగా ఒత్తిడి రావడంతో జర్నలిస్టు విడుదల అయ్యాడు. **(సశేషం) - ఎమ్బీయస్‌ ప్రసాద్‌ (సెప్టెంబరు 2012)**

**సెప్టెంబరు 40 ఎమ్బీయస్‌ : బో జిలాయ్‌ బహిష్కరణ - 2/4**

లియాన్‌ఓనింగ్‌ రాష్ట్రానికి గవర్నరుగిరీ తర్వాత బో బీజింగ్‌లోని కేంద్ర ప్రభుత్వానికి వచ్చి 2004-07 మధ్య కామర్స్‌ మినిస్టర్‌ అయ్యాడు. ఆ పదవిలో వుండగా తన కరిజ్మాతో అతను ఎంతో పాప్యులర్‌ అయ్యాడు. తక్కిన నాయకులందరూ బిగుసుకుని పోయి వుండగా యితను సరదాగా మాట్లాడుతూ అందర్నీ ఆకట్టుకున్నాడు. వాణిజ్యవర్గాలు, మీడియా, ప్రజలు అతన్ని బాగా అభిమానించాయి. విదేశీ సంస్థలు చైనాలో పెట్టుబడి పెట్టేట్లా ప్రోత్సహించి పశ్చిమ దేశాల మెప్పు పొందాడు. సొంతానికి పబ్లిసిటీ తెచ్చుకోవడం అనేది చైనా కమ్యూనిస్టు పార్టీలో నేరంగా భావిస్తారు. అణిగిమణిగి వినయంగా వుండాలని బోధిస్తారు. కానీ బో అదేమీ లక్ష్యపెట్టలేదు. తను చేసినది బాహాటంగా చెప్పుకోవడమే కాదు, 2007లో పాలిట్‌ బ్యూరోకు ఎంపిక అయ్యాక అంతటితో ఆగకుండా స్టాండింగ్‌ కమిటీలో సభ్యత్వానికి కూడా తను అర్హుడనంటూ తన గురించి తనే కాన్వాస్‌ చేసుకున్నాడు. అది దక్కలేదు కానీ అతని రాజకీయ శత్రువుల కోపానికి అది ఒక కారణమైంది. బో కేంద్రప్రభుత్వంలో మంచి పదవికోసం ఎదురుచూస్తూండగా 'దేశరాజధాని బీజింగ్‌కు దూరంగా చాంగ్‌క్వింగ్‌ రాష్ట్రానికి పార్టీ సెక్రటరీగా ఉండు' అంటూ తరిమివేశారు.

అక్కడకి వెళ్లినా బో తన ప్రతాపం చూపించాడు. ''మన దేశాన్ని పట్టి పీడిస్తున్న భూతాలు రెండున్నాయి. ఒకటి అవినీతి, రెండోది బీదాగొప్పల మధ్య పెరుగుతున్న అంతరం. ఈ రెండిటిని చాంగ్‌క్వింగ్‌ రాష్ట్రంలో అదుపులోకి తెచ్చి యావత్తు దేశానికి ఆదర్శవంతంగా నిలుపుతాను.'' అని ప్రకటించి పెద్ద యెత్తున ఉద్యమం లేవదీశాడు. ప్రస్తుతం చైనాను పాలిస్తున్న ప్రెసిడెంటు హ్యూ జింటావో, ప్రీమియర్‌ వెన్‌ జియబావో యిద్దరూ సంస్కరణవాదులు. బో ఓ పక్క వీరవామపక్షవాదిగా, మరో పక్క పక్కా కాపిటలిస్టుగా అవతరించాడు. సంక్షేమపథకాలు చేపట్టి, పేదలను అక్కున చేర్చుకుంటూ మరో పక్క మాఫియాను అణిచేశాడు. మాఫియా ఆస్తులను స్వాధీనం చేసుకుని వాటితో పేదలకు సంక్షేమపథకాలకు నిధులు సమకూర్చుకున్నాడు.

ఈ క్రమంలో చట్టాలు, నియమాలు వంటివి పట్టించుకోలేదు. ఫోన్లు ట్యాప్‌ చేయడం వంటి పనులు జంకూ, గొంకూ లేకుండా చేశాడు. నియంతలా వ్యవహరించాడు. కఠినంగా వ్యవహరించాలంటే సమర్థుడైన, నమ్మకస్తుడైన పోలీసు అధికారి వుండాలి. డాలియన్‌లో పనిచేస్తూండగా పరిచయమై, ఆత్మీయుడిగా మారిన వాంగ్‌ లిజున్‌ను చాంగ్‌క్వింగ్‌ పోలీసు చీఫ్‌గా తీసుకుని వచ్చాడు. అతని సహాయంతో ''స్మాష్‌ ద బ్లాక్‌'' అనే పేరుతో ఉద్యమం నడిపి, చాంగ్‌క్వింగ్‌ రాష్ట్రంలో వున్న మాఫియా పని పట్టాడు. 5000 మందికి పైగా అవినీతిపరులైన అధికారులను, రాజకీయనాయకులను, వ్యాపారవేత్తలను, న్యాయాధిపతులను జైల్లో పెట్టాడు. ఈ చర్యలు బోకు, వాంగ్‌కు విపరీతంగా పేరు తెచ్చిపెట్టాయి.

ఈ నాణానికి మరో పార్శ్వం ఏమిటంటే తన మాట వినని వ్యాపారస్తులందరినీ మాఫియా అనో, మాఫియాతో సంబంధాలున్నాయనో ఆరోపించి ఆస్తులు లాక్కునేవాడు. ఓ పెద్ద బిజినెస్‌మన్‌కు, ప్రభుత్వానికి భూమి విషయంలో తగాదా వుంది. వదులుకో అన్నాడు బో. వ్యాపారస్తుడు వినలేదు. అంతే యితనికి మాఫియాతో సంబంధాలున్నాయి అని కేసు పెట్టి జైల్లోకి తోశాడు. ఈ అన్యాయాలను ఎదిరించడానికి, బాధితుల తరఫున వాదించడానికి ముందుకు వచ్చిన న్యాయవాదులను పోలీసులు బెదిరించేవారు, తీసుకెళ్లి జైల్లో పడేసేవారు. ఎవరైనా న్యాయాధికారి ప్రభుత్వానికి వ్యతిరేకంగా తీర్పు యిస్తే లంచం పుచ్చుకుని అలా యిచ్చాడంటూ జైల్లో పెట్టేవారు. అపరిమితమైన అధికారం చేతిలో పెట్టుకున్న నియంతలు యిలాగే ప్రవర్తిస్తారు. కాస్త మంచి వుంటే వెనక్కాల బోల్డు చెడు వుంటుంది.

బోకు మంచి పేరు రావడానికి కారణం - పేదల స్థితి మెరుగుపరచడానికి చేపట్టిన అనేక సంక్షేమపథకాలు! గ్రామీణ ప్రాంతాల నుండి ఉపాధికోసం నగరాలకు వలస వచ్చినవారికి గతంలో ప్రభుత్వం నుండి సహాయం అందేది కాదు. ''హుకోవు'' అనే రిజిస్ట్రేషన్‌ చట్టాన్ని అనుసరించి ప్రకారం వాళ్ల పేర్లను నమోదు చేసుకునేవారు కారు. చైనా మొత్తంలో ఇలా నమోదు కాని వలస పనివారు 15 కోట్లమంది వున్నారని అంచనా. ప్రభుత్వం నుండి సహాయం అందకపోవడం వలన వారిలో బీదరికం పెరిగి మరింత పేదవారవుతున్నారు. ఆ విధంగా ధనికులు, బీదలు మధ్య తేడా పెరుగుతోంది. ఈ అంతరానికి చైనీయుల కొలమానం 'జిని కోఎఫిషియంట్‌'. అది 0.4 వుందంటే సామాజిక అలజడి ప్రారంభమయ్యే అవకాశం వుందని అంచనా. ప్రస్తుతం చైనాలో యిది 0.46 వుంది. అంటే ప్రమాద సూచిక దాటి 0.06 వుందన్నమాట.

బో తను పాలించిన చాంగ్‌క్వింగ్‌లో హుకోవును మార్చి వలసపనివారిని కూడా పథకాల ద్వారా ఆదుకోవడంతో వాళ్ల స్థితిగతులు మెరుగుపడ్డాయి. ఆ రాష్ట్రానికి సంబంధించిన జిడిపి (గ్రాస్‌ డొమెస్టిక్‌ ప్రాడక్ట్‌ - ఒక ఆర్థిక సూచిక) ఏడాదికి వెయ్యి డాలర్ల చొప్పున పెరుగుతూ పోయింది. జాతీయ సరాసరి 8% వుంటే ఆ రాష్ట్రంలో అది 14% దాటి పోయింది. విదేశీ పెట్టుబడులు ఆ రాష్ట్రంలోకి కుప్పలుతిప్పలుగా వచ్చేపడేట్లా చేశాడు. దానికి గాను నీల్‌ హేవుడ్‌ అనే ఓ బ్రిటిష్‌ వ్యాపారస్తుణ్ని వుపయోగించుకున్నాడు.

ఈ వ్యాపారస్తుడు 1970లో పుట్టాడు. బ్రిటన్‌లో చదువుకుని చైనాకు తరలివచ్చాడు. చైనీస్‌ నేర్చుకున్నాడు. చైనా అమ్మాయిని పెళ్లి చేసుకుని యిద్దరు పిల్లల్ని కన్నాడు. బ్రిటిష్‌ వ్యాపారసంస్థలకు, చైనా రాజకీయనాయకులకు మధ్య బ్రోకర్‌గా వ్యవహరించేవాడు. ఒక కన్సల్టెన్సీ సంస్థను పెట్టి చైనాలో లైసెన్సులు అవీ తెచ్చిపెడతానని చెప్పి కమిషన్‌ తీసుకునేవాడు. అతని క్లయింట్లలో రోల్స్‌ రాయిస్‌ వంటి పెద్ద సంస్థలు కూడా వున్నాయి. ఇది చట్టబద్ధమైన వ్యాపారమే కానీ దీని ముసుగులో చైనా రాజకీయనాయకులు అక్రమంగా ఆర్జించిన డబ్బును విదేశాలకు రవాణా చేసి, అక్కడ పెట్టుబడి పెట్టించి కమిషన్‌ కొట్టేవాడు. లియావోనింగ్‌ గవర్నరుగా బో పనిచేసే రోజుల్లో యితను పరిచయమయ్యాడు. బో కుటుంబానికి సన్నిహితుడయ్యాడు.

బో తన మొదటి భార్యతో విడాకులు తీసుకుని 1986లో తన కంటె తొమ్మిదేళ్లు చిన్నదైన గూ కైలాయ్‌ అనే లాయర్ని పెళ్లి చేసుకున్నాడు. ఆమె తండ్రి కూడా కమ్యూనిస్టు పార్టీలో ప్రముఖుడు. ఆమె తాతముత్తాతలు ఉన్నతవంశీకులు. రాజరికం వుండే రోజుల్లో ప్రధానమంత్రిగా కూడా చేశారు. గూ చాలా తెలివైనది. లీగల్‌ ఫర్మ్‌ ఒకటి నడిపేది. బో తో పెళ్లయ్యాక న్యాయవాదవృత్తి వదిలేసి అతని తరఫున లంచాలు పడుతూ వుండేది. ఆ ఆదాయాన్ని చూపించడానికి బిజినెస్‌ ఉమన్‌గా అవతారమెత్తింది. ఆ డబ్బు విదేశాలకు తరలించడానికి నీల్‌ ఉపయోగపడ్డాడు. ఇద్దరూ కలిసి వ్యాపారాలు చేశారు. బో, గూల కుమారుడు బో గువాగువాకు ఆక్స్‌ఫర్డ్‌, హార్వార్డ్‌లలో చదవడానికి నీల్‌ సహాయపడ్డాడు. వాడు అక్కడ దర్జాగా బతికేవాడు. 'నువ్వు చూస్తే డబ్బు లేదంటున్నావు. నీ కొడుకు అంత ఖరీదైన విద్యాలయాల్లో ఎలా చదువుతున్నాడు?' అని బోను అడిగితే 'వాడికి స్కాలర్‌షిప్పులు వస్తున్నాయి' అని చెప్పేవాడు.

గువాగువా చదువు పూర్తి చేశాక, ప్రస్తుతం నీల్‌తో కలిసి వ్యాపారాలు చేస్తున్నాడు. బ్రిటిష్‌ వ్యాపారసంస్థలు చైనాలో పెట్టుబడి పెట్టేందుకు కావలసిన లైసెన్సులు, పర్మిట్లు బో చేత యిప్పించి, నీల్‌ నుండి డబ్బు వసూలు చేస్తుంది. నీల్‌ దానికి యింకా కొంత చేర్చి ఆ సంస్థలనుండి వసూలు చేస్తాడు. చైనీయుల పరిభాషలో చెప్పాలంటే నీల్‌ బో దంపతులకు 'వైట్‌ గ్లవ్‌'గా వుపయోగపడ్డాడు. అంటే వాళ్ల చేతులకు అంటిన అవినీతి మసి బయటపడకుండా చాలా స్వచ్ఛమైన వాళ్లని లోకానికి చూపించడానికి నీల్‌ తెల్ల గ్లవ్స్‌గా పనికి వచ్చాడు. అవసరం తీరిపోయిన తర్వాత ఆ గ్లవ్‌ను తీసిపారేస్తాం కదా. అదే చేయబోయి యిప్పుడూ గూ, బో ముప్పు తెచ్చుకున్నారు.

నీల్‌ కంటె గూ 12 ఏళ్లు పెద్దది. వాళ్లిద్దరి మధ్యా శారీరక సంబంధం వుందని కొందరంటారు కానీ అది నిజం కాదనీ, కేవలం ప్రగాఢమైన స్నేహం మాత్రమే వుందనీ మరికొందరంటారు. వాళ్లు తరచుగా కలిసి విందులు చేసుకునేవారు. బో చాంగ్‌క్వింగ్‌కు సర్వంసహా అధికారిగా వచ్చాక నీల్‌ బిజినెస్‌ మరింత పెరిగింది. అతను కుప్పలుతిప్పలుగా విదేశీ పెట్టుబడులను తెచ్చిపెట్టాడు. తనకు వచ్చిన కమీషన్‌లలో వీళ్లకూ వాటా యిచ్చాడు. ఈ విదేశీ పెట్టుబడుల వరద చూసి పాతతరం కమ్యూనిస్టులు నొసలు చిట్లించకుండా బో జాగ్రత్త పడ్డాడు. మాటిమాటికీ మావోను ప్రవచనాలు వల్లించేవాడు. రాష్ట్రంలో అందరికీ మావో సందేశాలను ఎస్సెమ్మెస్‌లుగా పంపేవాడు. మావో స్టయిల్లో విద్యార్థులను గ్రామీణ ప్రాంతాలకు వెళ్లి పనిచేయమనేవాడు. ప్రజల చేత వీధుల్లో 'రెడ్‌ సాంగ్స్‌' (విప్లవగీతాలు) పాడిస్తూ 'రెడ్‌ మార్చ్‌' చేయించేవాడు.

ఇక మధ్యతరగతి వాళ్లను ఆకట్టుకోవడానికి తన రాష్ట్రంలో ఇన్‌కమ్‌టాక్స్‌ రేట్లు తగ్గించాడు. ఈ పురోగతి, యీ సంక్షేమ విధానాలు, ఈ నయా-మావోయిజం చూసి చైనాలోని వామపక్ష మేధావులందరూ మురిసిపోయారు. బోను కొనియాడారు. చైనా దేశమంతా చాంగ్‌క్వింగ్‌ను రోల్‌మోడల్‌గా తీసుకోవాలని ఉద్బోధించారు. వీళ్లే కాదు, టైమ్స్‌ పత్రిక 2010 లో తన సంచికలో ''ప్రపంచంలో యితరులను ప్రభావితం చేయగల టాప్‌ 100 మంది'' లో ఒకడని కితాబు యిచ్చింది. రష్యాకు పుతిన్‌ లాగ, చైనాకు బో అని విదేశీ పత్రికలు రాయసాగాయి. ఈ మెప్పుదలే బో పాలిట శాపమైంది. హ్యూ, వెెన్‌ విధానాలకు విరుద్ధంగా వెళుతూ యితను యింత పేరు తెచ్చుకోవడం వాళ్లకు రుచించలేదు.

దీనికి తోడు బో చకచకా పైకి రావడానికి అనేక అడ్డుమార్గాలు తొక్కాడు. పాలిట్‌ బ్యూరో సభ్యులు తన రాష్ట్రానికి వచ్చినపుడు వాళ్లు ఫోన్లలో ఎవరెవరితో మాట్లాడుతున్నారో పోలీసు అధికారి వాంగ్‌ సహాయంతో ఇంటర్‌నెట్‌ ద్వారా నిఘా వేయించి రికార్డు చేయించి పెట్టుకున్నాడు. సాక్షాత్తూ హ్యూ జింటాగోపై కూడా యిలాగ జరగడంతో అతను పగబట్టాడు. ఆగస్టు 2011లో చాంగ్‌క్వింగ్‌ పర్యటనకు వచ్చినపుడు బో తన ఫోన్‌ ట్యాప్‌ చేయించాడని తెలుసుకున్న హ్యూ యితని రెక్కలు కత్తిరించాలని నిశ్చయించుకున్నాడు.

దీనిలో యింకో కోణం కూడా వుంది. నీల్‌ హేవుడ్‌ బో కుటుంబానికి దగ్గర అని చైనా నాయకులందరికీ తెలుసు. నీల్‌ బ్రిటిష్‌ సీక్రెట్‌ సర్వీసెస్‌ ఏజంటన్న పుకారు ఒకటి వుంది. బ్రిటిష్‌ గూఢచారి సంస్థ ఎంఐ 5 నుండి రిటైరైన ఒక వ్యక్తి నడిపే వ్యాపారసంస్థతో నీల్‌కు వ్యాపారబంధం వుంది. ఇవి గూఢచారి కార్యకలాపాలకు ఒక ముసుగు లాటివి. (నీల్‌ చనిపోయినపుడు బ్రిటిష్‌ ఎంబసీ పెద్దగా స్పందించకపోవడం, వివాదం చేయకపోవడం యీ అనుమానాలను బలపరుస్తోంది. మరీ లోతుగా తవ్వితే గూఢచారి అని బయటపడుతుందన్న భయం కావచ్చు) బో చేతికి చిక్కిన చైనా నాయకుల రహస్యాలు నీల్‌ ద్వారా బ్రిటిష్‌ పోలీసుకి చేరేయేమోనన్న భయం చైనా నాయకుల మనసుల్లో మెదలి వుంటుంది.

అయితే వాళ్లు వెంటనే బో పై చర్య తీసుకోలేకపోయారు. ఎందుకంటే అంతటి ప్రజాదరణ సంపాదించుకున్నవాణ్ని ఛట్టున తీసేయడం కష్టం. అయితే నీల్‌ హేవుడ్‌ను గూ హత్య చేయడంతో వాళ్లకు అవకాశం కలిసివచ్చింది. అంతటి సన్నిహితుడైన నీల్‌ను గూ ఎందుకు హత్య చేసింది అంటే దానిలో స్పష్టత లేదు. అధికారికంగా చెప్పే కథనం ఏమిటంటే - బో, గూల 24 కొడుకు గువాగువా, నీల్‌ కలిసి 140 మిలియన్‌ డాలర్ల ఓ రియల్‌ ఎస్టేట్‌ వెంచర్‌ ప్లాన్‌ చేశారు. దానిలో 14 మిలియన్‌ డాలర్లు తమకు మిగులుతుందనుకున్నారు. అయితే అది నడవలేదు. నష్టం వచ్చింది. అది పూడడానికి గువాగువా తనకు 22 మిలియన్‌ డాలర్లు యివ్వాలని నీల్‌ డిమాండ్‌ చేశాడు. గువాగువా యివ్వలేదు. ఇవ్వకపోతే వాణ్ని కిడ్నాప్‌ చేస్తా చూడు అంటూ గూకు నీల్‌ ఈ మెయిల్‌ పంపాడు. అది చూడగానే భగ్గుమంది గూ. వీణ్ని వదిలించుకోకపోతే లాభం లేదు అనుకుంది. చంపేసింది. కానీ రాయిటర్స్‌ వార్తాసంస్థ ప్రకారం యింకో కథ బయటకు వచ్చింది. 2011 అక్టోబరులో గూ చాలా పెద్ద మొత్తాన్ని విదేశాలకు తరలించమని నీల్‌ను కోరింది. నీల్‌ సరేనన్నాడు కానీ దానికి గాను భారీ కమిషన్‌ యిమ్మనమని అడిగాడు. 'మా వలన పైకి వచ్చిన నీకు యింత పొగరా?' అనుకున్న గూ, నీల్‌ను చంపేసింది.

అది ఎలా జరిగిందంటే గూ నీల్‌కు కబురు పెట్టింది - ఓ హోటల్‌కు రప్పించింది. ఇద్దరూ కలిసి తాగారు. నీల్‌ తాగి వాంతి చేసుకున్నాక గూ అతని నోట్లో సైనైడ్‌ విషాన్ని పోసి, కొన్ని నిద్రమాత్రలు పడేసింది. నిద్రమాత్రలు ఎక్కువై అతను చనిపోయాడని అనుకోవాలని. ఆమెకు యీ పనిలో ఆమె యింట్లో చాలాకాలంగా పనిచేస్తున్న ఝాంగ్‌ సహాయపడ్డాడు. వాళ్లిద్దరూ అతన్ని గదిలో పడేసి వెళ్లిపోయారు. 26 గంటల తర్వాత అతని శవం బయటపడింది. తాగుడు ఎక్కువై చచ్చిపోయాడని రిపోర్టు రాసేశారు. నీల్‌ భార్య వద్దకు గూ వెళ్లి శవపరీక్ష (ఆటోప్సీ) జరపాలని పట్టుబట్టవద్దని కోరింది. ఆమె పట్టుబట్టలేదు. అంత్యక్రియలు జరిగిపోయాయి. కేసు మాఫీ చేయడానికి కుటుంబస్నేహితుడు వాంగ్‌ లిజున్‌ తన పోలీసు పదవిని ఉపయోగించాడు. శవానికి అంత్యక్రియలు జరిగిపోయాయి. అయితే నీల్‌ మరణంపై కొంత చర్చ జరిగింది. నీల్‌ చైన్‌ స్మోకరే కానీ, తాగుబోతు కాదని తేలింది. ఆ చర్చను ఆపడానికి బో, వ్యాంగ్‌ని పిలిచి ఇన్వెస్టిగేషన్‌ రిపోర్టు రాసి యిమ్మనమన్నాడు. అతను వీళ్లకు అనుకూలంగా యిచ్చాడు.

హత్య జరిగినది 10 నెలల క్రితం, 2011 నవంబరు 14 న. చైనా నాయకత్వం దీనిపై చర్య తీసుకోవాలని అనుకుంటే అప్పుడే చర్య తీసుకోవాల్సింది. కానీ తీసుకోలేదు. బో ఉన్నతస్థానానికి వెళ్లకుండా చేయడానికి దీన్ని తురఫుముక్కగా వాడుకుందామని అనుకుని చాలాకాలం అట్టేపెట్టుకున్నారు. వ్యాంగ్‌-బోల మధ్య వైరం పుట్టిస్తే తప్ప కథ బయటకు రాదనుకున్నారు. వ్యాంగ్‌పై వున్న తైలింగ్‌ అవినీతి కేసును బయటకు లాగారు. అతను బో వద్దకు వచ్చి నన్ను ఆ కేసులోంచి బయట పడేయ్‌, లేకపోతే నీ భార్య చేసిన హత్యను బయటపెడతాను అని బెదిరించాడు. బోకు ఒళ్లు మండింది. వ్యాంగ్‌ సహచర అధికారులను అరెస్టు చేయించాడు. ఇక తనకూ అదే గతి పడుతుందని భయపడిన వ్యాంగ్‌ 2012 ఫిబ్రవరి 2న పోలీసు చీఫ్‌గా రిజైన్‌ చేశాడు. బో అతన్ని కింద పోస్టులో వేశాడు.

వ్యాంగ్‌కు మండింది. అతను 2012 ఫిబ్రవరి 6న చెంగ్‌డూ లోని అమెరికన్‌ కాన్సలేట్‌కి వెళ్లి ఆశ్రయం కోరాడు. నీల్‌ది సహజమరణం కాదనీ, గూ చంపేసిందనీ చెప్పాడు. ఆ విషయం బయటపెడితే చంపేస్తానని బెదిరించారని, తనను కాపాడాలని కోరాడు. వాళ్లు ఉలకలేదు, పలకలేదు. ఈ లోగా వ్యాంగ్‌ను పట్టుకోవాలని బో ఎంబసీ చుట్టూ తన రాష్ట్రపు పోలీసులను మోహరించాడు. 26 గంటల తర్వాత ముట్టడి ముగిసింది. వ్యాంగ్‌ రాసిన లేఖ అంటూ చైనా యింటర్నెట్‌లో గూ చేసిన హత్య గురించి సాక్ష్యాధారాలతో చర్చ ప్రారంభమైంది.

నీల్‌ భార్య గ్జూ అనే ఒక బిలియనీర్‌ వద్ద పనిచేస్తుంది. అతను బో కుటుంబానికి అతను డాలియన్‌లో పనిచేసే రోజుల్నించీ సన్నిహితుడు. అతనే గువాగువాకు, నీల్‌కు మధ్య మధ్యవర్తిగా వ్యవహరించాడు. ఆ గ్జూ మార్చి 14 న మాయమై పోయాడు. అరెస్టు చేసి జైల్లో పడేశారని పుకార్లు వచ్చాయి. ఎవరు జైల్లో పడేశారో తెలియదు. బోకు వ్యతిరేకంగా సాక్ష్యం చెప్పమని పార్టీ నాయకత్వమే అరెస్టు చేసిందా, లేక సాక్ష్యం చెప్పనీయకుండా చేయడానికి బోయే అరెస్టు చేయించాడా తెలియదు. ఏది ఏమైనా చైనా నాయకత్వం చురుకుగా కదిలింది. మర్నాడే అంటే మార్చి 15 న బోను చాంగ్‌క్వింగ్‌ సెక్రటరీగా తొలగించింది. ఏప్రిల్‌ 10 న పాలిట్‌ బ్యూరో లోంచి సస్పెండ్‌ చేసింది. అదే రోజున గూను అరెస్టు చేసి ఇన్వెస్టిగేషన్‌ ప్రారంభించింది. ఆ న్యూస్‌ మీడియాకు యిస్తూ ఆమె పేరు ముందు భర్త పేరు చేర్చింది. ఆ విధంగా హత్యకు, బోకు సంబంధం వుందని ప్రజలు అనుకునేలా చేసింది. జులై 26 న గూపై నేరారోపణ జరిగింది.

ఆగస్టు 9 నుండి విచారణ ప్రారంభమైంది. ఎంపిక చేసిన 140 మంది ప్రేక్షకులను అనుమతించారు. వారిలో బంధువులు, సిపిసి అధికారులు, బ్రిటిష్‌ డిప్లొమాట్స్‌ వున్నారు. మీడియాను రానీయలేదు. కేసులో ఒకే ఒక సాక్షి. గూ తన తప్పును ఒప్పుకుంది. మానసిక ఒత్తిడి వలన హత్య చేశానని చెప్పింది. తన చర్యల వలన పార్టీకి, దేశానికి నష్టం కలిగిందని విచారాన్ని వెలిబుచ్చింది. నిజానికి ఆమెకు యింత పశ్చాత్తాపమే వుంటే హత్య చేసిన యిన్నాళ్లూ ఆమె అంతరాత్మ ఏం చేసిందో అన్న ఆశ్చర్యం వేస్తుంది. వ్యాంగ్‌ అమెరికన్‌ కాన్సలేట్‌కు వెళ్లి బయటపెట్టేదాకా ఆమె నిమ్మకు నీరెత్తినట్లు కూర్చుంది కదా. ఆగస్టు 20 న తీర్పు వెలువడింది. ఆమెకు మరణశిక్ష విధించారు. కానీ రెండేళ్ల విరామం యిచ్చారు. ఈ రెండేళ్లలో ఆమె సత్ప్రవర్తన కనబరిస్తే దాన్ని 14 ఏళ్ల జైలుశిక్షగా మార్చే అవకాశం వుంది. హత్య చేయడంలో ఆమెకు సహకరించిన పనివాడు ఝాంగ్‌కు 9 ఏళ్ల శిక్ష పడింది. ఇక వ్యాంగ్‌కు కూడా శిక్ష తప్పలేదు. మార్చి నెలలో హ్యూ జింటావో అతన్ని దేశద్రోహిగా వర్ణించాడు. జూన్‌లో అతను పార్టీ పోస్టులన్నిటికీ రిజైన్‌ చేయవలసి వచ్చింది. సెప్టెంబరులో అధికార దుర్వినియోగం, లంచగొండితనం ఆరోపణలపై 15 ఏళ్ల శిక్ష వేశారు. శిక్ష పడినవాళ్లెవరూ అపీల్‌కై అడగలేదు.

గూ కు, వ్యాంగ్‌కు శిక్ష పడడంతోనే అందరికీ తెలిసిపోయింది. దీన్ని సాకుగా చూపించి బోను పాలిట్‌ బ్యూరో స్టాండింగ్‌ కమిటీ పందెం నుండి తప్పిస్తారని. అదే జరిగింది. అతనికి హత్యతో సంబంధం వుందని ఏ సాక్ష్యమూ లేకపోయినా సెప్టెంబరు 28 న అతన్ని పార్టీ నుండి బహిష్కరించారు. బహిష్కరిస్తూ అతనిపై చాలా నిందలు వేసి న్యాయస్థానానికి అప్పగించారు. పార్టీ క్రమశిక్షణ ఉల్లంఘించాడు, లంచాలు తీసుకున్నాడు, పార్టీ పేరు చెడగొట్టాడు, అతని భార్యాబిడ్డలు తన పదవిని అడ్డుపెట్టుకుని అక్రమంగా సంపాదిస్తూంటే దాన్ని అనుమతించాడు, అనేకమంది స్త్రీలతో అక్రమసంబంధాలు పెట్టుకున్నాడు - ఇలా చాలా ఆరోపణలు చేశారు. ఇవి నిరూపించబడితే అతను చాలా ఏళ్లే జైల్లో గడపవలసి వస్తుంది. ఇన్నాళ్లూ చాంగ్‌క్వింగ్‌ మోడల్‌ను ఆకాశానికి ఎత్తేసిన చైనా కేంద్ర నాయకత్వం యిక ఆ పేరు ఎత్తవద్దని పార్టీ నాయకులందరికీ ఆదేశాలు జారీ చేసింది. అవినీతిపరులు ఎలా వుంటారో బోను చూస్తే తెలుస్తుందని ప్రచారం చేయమని పార్టీ కార్యకర్తలకు సలహా యిచ్చింది.

అందుకే అంటారు మన పెద్దలు - ఓడలు బళ్లవుతాయి, బళ్లు ఓడలవుతాయి అని. నిన్నటిదాకా బోలో అందరికీ చంద్రుడే కనబడ్డాడు. ఈ రోజు అతనిలో మచ్చే కనబడుతోంది. **(సమాప్తం) - ఎమ్బీయస్‌ ప్రసాద్‌ (సెప్టెంబరు 2012)**